**ҚАЗАҚСТАН РЕСПУБЛИКАСЫ БІЛІМ ЖӘНЕ ҒЫЛЫМ МИНИСТРЛІГІ**

**ТАРАЗ МЕМЛЕКЕТТІК ПЕДАГОГИКАЛЫҚ УНИВЕРСИТЕТІ**

**К.Ж.Бұзаубақова**

**ПЕДАГОГИКА**

**Оқулық**

### Тараз

### 2019

**ӘОЖ 37.0 (075)**

**КБЖ 74.00я73**

**Б88**

**Баспаға Абай атындағы Қазақ Ұлттық педагогикалық университеті жанындағы ҚР БҒМ Республикалық оқу-әдістемелік Кеңесі ұсынады ( Хаттама №1, 12.12.2018 ж.)**

**Авторлық құқық обьектісіне мемлекеттік тіркеу туралы куәлік**

**№ 3070; 12.10.2018 ж.**

**Пікір жазғандар:**

**Бекмаганбетова Р.К.** - педагогика ғылымдарының докторы, профессор.

**Беркімбаев К.М**. - педагогика ғылымдарының докторы, профессор.

**Абдыкадырова Т.Р**. - педагогика ғылымдарының докторы, профессор.

**Торыбаева Д.З**. - педагогика ғылымдарының докторы, профессор.

**ISBN 978-601-298-748-5**

|  |  |
| --- | --- |
| **Б88** | **Бұзаубақова К.Ж.**  **Педагогика**: Оқулық /**К.Ж.Бұзаубақова.** -Тараз: ИП «Бейсенбекова А.Ж.», 2019. -331 б. |

«Педагогика» оқулығы Қазақстан Республикасы мемлекеттік жалпыға міндетті білім беру стандартының «Білім» тобындағы мамандықтар бойынша типтік оқу бағдарламасына сәйкес жасалынған.

Оқулық педагогикалық жоғары оқу орындарының студенттеріне арналады.

**ӘОЖ 37.0 (075)**

**КБЖ 74.00я73**

**ISBN 978-601-298-748-5**

**© Бұзаубақова К.Ж., 2019**

**МАЗМҰНЫ**

|  |  |  |
| --- | --- | --- |
|  | **КІРІСПЕ** | 4 |
| I БӨЛІМ. ПЕДАГОГИКАЛЫҚ МАМАНДЫҚҚА КІРІСПЕ | | |
| 1.1 | Қазіргі жағдайдағы білім берудің басымдылық рөлі | 5 |
| 1.2 | Педагогикалық кәсіп пен іс-әрекеттің жалпы сипаттамасы | 21 |
| 1.3 | Педагогтың тұлғасы және оның кәсіби құзыреттілігі | 37 |
| 1.4 | Педагогтың үздіксіз кәсіби өсуінің факторлары | 57 |
| II БӨЛІМ. ПЕДАГОГИКАНЫҢ ТЕОРИЯЛЫҚ-ӘДІСНАМАЛЫҚ НЕГІЗДЕРІ | | |
| 2.1 | Педагогика адам туралы ғылым жүйесінде | 67 |
| 2.2 | Педагогикалық зерттеудің әдіснамалық негіздері мен әдістері | 82 |
| 2.3 | Жеке тұлға тәрбиенің объектісі, субъектісі ретінде және оның дамуы мен қалыптасуының факторы | 101 |
| III БӨЛІМ. ТҰТАС ПЕДАГОГИКАЛЫҚ ПРОЦЕСТІҢ ТЕОРИЯСЫ МЕН ПРАКТИКАСЫ   1. ТАРАУ. ТҰТАС ПЕДАГОГИКАЛЫҚ ПРОЦЕСТІҢ ЖҮЙЕ КҰРУШЫ КОМПОНЕНТТЕРІ | | |
| 3.1.1 | Тұтас педагогикалық процестің (ТПП) мәні мен кұрылымы | 119 |
| 3.1.2 | Тәрбиенің мақсаты, оның әлеуметтік тұрғыдан негізделуі | 132 |
| 3.1.3 | Ғылыми дүниетаным – оқушының интеллектуалды дамуының негізі | 145 |
| 2-ТАРАУ. ТҰТАС ПЕДАГОГИКАЛЫҚ ПРОЦЕСТЕГІ ТӘРБИЕ | | |
| 3.2.1 | Тұтас педагогикалық процестегі тәрбиенің мәні мен мазмұны | 159 |
| 3.2.2 | Тәрбиенің формалары мен құралдары | 177 |
| 3.2.3 | Тәрбие әдістері | 186 |
| 3.2.4 | Отбасы тәрбиесінің негіздері | 198 |
| 3-ТАРАУ. ОҚЫТУ – ТҰТАС ПЕДАГОГИКАЛЫҚ ПРОЦЕСТІҢ ҚҰРАМДЫ БӨЛІГІ | | |
| 3.3.1 | Оқыту процесінің маңызы | 212 |
| 3.3.2 | Қазіргі мектептегі білім мазмұнының ғылыми негіздері | 227 |
| 3.3.3 | Оқыту формалары, әдістері мен құралдары ТПП-тің қозғаушы механизмі ретінде | 239 |
| 3.3.4 | Сабақ – оқытудың негізгі формасы | 247 |
| 3.3.5 | Оқыту әдістері | 267 |
| 3.3.6 | Оқытудағы диагностика және бақылау | 276 |
| 3.3.7 | Оқушылардың тұтас педагогикалық процестегі танымдық іс-әрекетін белсендендіру | 290 |
| 3.3.8 | Мұғалімнің кәсіби іс-әрекетіндегі оқыту технологиялары | 301 |
|  | ҰЫНЫЛАТЫН ӘДЕБИЕТТЕР ТІЗІМІ | 317 |
|  | **ГЛОССАРИЙ** | 318 |
|  | ҚОСЫМШАЛАР | 321 |

**КІРІСПЕ**

Үшінші мыңжылдықта қоғам мен мемлекет дамуының ең басты тетігі білім болып табылатыны мойындалды, оған ғасырлар тоғысында білімді халықаралық деңгейде дамытудың бағыттарына арналған реформалардың, соның ішінде Болон процесінің қарқынды дамуы дәлел.

Қазақстан Республикасы жоғары білім беру саласындағы жүйелі өзгерістер әлемдік деңгейдегі болып жатқан жаңашыл бастамалармен үндесіп отыр.

Жаһандық бәсекеге қабілетті болашақ мамандарды даярлау Қазақстан Республикасының жоғары білім беру мазмұнын түбегейлі жаңартуды қажет етеді. Сондықтан болашақ педагогтар оқытудың жаңа технологиясын жетік меңгерген, ақпараттық-коммуникативтік құзіреттілігі қалыптасқан креативті маман болуы тиіс.

Бүгінгі таңда болашақ педагогтарға педагогика ғылымының қыр-сырын терең меңгерту көкейкесті мәселе болып табылады.

Педагогика курсы – педагогикалық жоғары оқу орындары студенттеріне тәрбие мен оқыту жайында терең білім беретін пән. Пәннің құрылымы, мазмұны адамзат қоғамының үнемі жаңарып, өзгеруіне байланысты тәрбие мен оқытудың мақсаты ұдайы өзгеріске ұшырайды.

Қазіргі кезде тәрбиенің және әлемдік деңгейде білім берудің мәдени, ұлттық құндылықтарды қамтуы мен ықпал жасау аясы кеңейе тусуіне қарай педагогика курсының мазмұнын жаңарту қажеттілігі орын алуда.

Педагогика пәнінің мақсаты–біртұтас педагогикалық үрдісті тұлғаның өзін-өзі дамыта алатындай ұйымдастыруда педагогикалық білім мен біліктер жүйесімен қаруландыру.

«Педагогика» курсын оқу барысында болашақ педагог педагогика ғылымының құрылымы, зерттеу обьектісі, атқаратын қызметтері мен оқыту-тәрбиелеу әдістемесі, мектепті басқару жүйесімен таныс болады; педагогиканың теориялық-әдіснамалық негіздерін,тәрбие теориясы мен әдістемесін, оқыту теориясы мен әдістемесін,педагогикалық басқару жүйесі бойынша жаңа білім игереді; тәрбие жұмыстары мен оқыту процесін жүзеге асыру жолдарын және оқыту процесін басқару, оқушылармен, ата-аналармен тиімді қарым-қатынас жасау технологияларын меңгереді.

«Педагогика» оқулығында теориялық материалмен бірге, тақырып бойынша білімді тексеру мен бақылауға арналған тапсырмалар, глоссарий берілген. Әрбір тақырып бойынша болашақ педагогтардың кәсіби құзіреттілігін қалыптастыратындай қосымша тапсырмалар жинақталған.

«Педагогика» оқулығы  педагогикалық жоғары оқу орнының барлық мамандықтары бойынша білім алып жатқан студенттеріне арналады.

I БӨЛІМ. ПЕДАГОГИКАЛЫҚ МАМАНДЫҚҚА КІРІСПЕ

1.1 Қазіргі жағдайдағы білім берудің басымдылық рөлі

**Заманауи мәдениеттегі білім берудің орны мен рөлі. Білімнің әлеуметтік мәні. «Білім берудің» үш түрлі мағынасы. Білім беру құндылық ретінде. Білім беру үдеріс және нәтиже ретінде. Білім беру жүйе ретінде. Білім беру** – **адамның тұлғалық және кәсіптік дамуының факторы.**

Қоғамдағы қазіргі кездегі қайта құрулар, экономиканы дамытудағы жаңа стратегиялық бағдарлар, қоғамның ашықтығы, оның жедел ақпараттануы мен қарқынды дамуы білім беруге қойылатын талаптарды түбегейлі өзгертті. Әлемнің жетекші елдерінің көпшілігі олардың білім беру жүйесін, білім берудің мақсатын, мазмұны мен технологияларын оның нәтижесіне қарап бағалайтын болды. Білім берудің қазіргі негізгі мақсаты білім алып, білік пен дағды-машыққа қол жеткізу ғана емес, солардың негізінде дербес, әлеуметтік және кәсіби біліктілікке – ақпаратты өзі іздеп табу, талдау және ұтымды пайдалану, жылдам өзгеріп жатқан бүгінгі әлемде лайықты өмір сүру және жұмыс істеу болып табылады.

ЮНЕСКО XXI ғасырдағы білім саласы бойынша дүниежүзілік деңгейдегі білім құндылығының негізін құрайтын төрт түрлі мәселеге ерекше көңіл бөледі: бірлікте өмір сүруге үйрену; білімді меңгеру; еңбек етуге үйрену; өмір сүруге үйрену.

Әрбір тарихи кезеңде қоғамда туындаған талаптарға сай жасөспірім ұрпаққа берілетін білімнің мәніне жаңа сипат беріліп, жаңа ұстанымдар негізінде ұйымдастырылады. Егер ХХ ғасырда білім беруді ұйымдастыру «***ғылым-өндіріс-білім***» мәдени макромодель аясында жүрсе, ал жаңа ХХІ ғасырда білімді ұйымдастыру «***мәдениет-білім-тарих***» макромодель аясында болатындықтан білімге деген жаңа көзқарас туындады.

Білім   – адамдардың белгілі бір жүйедегі ұғымдарының, деректері мен пайымдауларының және т.б. жиынтығы. Білім – оқытудың нәтижесі. Білім – бұл оқыған адамның жүйеленген, меңгерген біліктілігі, іскерлігі, дағдысы, ойлау қабілетінің көлемі.

«Білім» ұғымына ғалымдар әртүрлі анықтама береді. Ғалым П.И.Пидкасистый бойынша, «Білім – бұл адамның қабылдайтын жүйелі білім, іскерік пен дағдысының, ақыл-ойы мен сезімінің дамуы мен танымдық процесінің қалыптасуы».

«Білім беру» ұғымы білім беру парадигмасымен тікелей байланысты. Білім беру парадигмаларының негізгі айыру белгілеріне жататындар: адамның алға қойған басты мақсаты; іс-әрекеттің ғылыми негізі; нәтижені бағалау критерийлері; рухани факторлардың әсері және т.б.

Қазіргі кезеңдегі білім берудің мақсаты – жеке тұлғаның өзіне және қоғамға қажетті қабілеттерін дамыту, өзін-өзі тану және өздігінен білім алуды тиімді қамтамасыз ететін әлеуметтік құндылықтың белсенділігін қалыптастыру.

Қазақстан Республикасы «Білім туралы» Заңының 8-бабында: «Білім беру жүйесінің басты міндеті – оқытудың жаңа технологияларын енгізу, білім беруді ақпараттандыру, халықаралық коммуникациялық желілерге шығу, ұлттық және жалпыадамзаттық құндылықтар, ғылым мен практика жетістіктері негізінде жеке адамды қалыптастыруға, дамытуға және кәсіби шыңдауға бағытталған білім алу үшін қажетті жағдайлар жасау» – деп атап көрсеткендей-ақ, қазіргі кезеңде әрбір мұғалімнің алдына қойылып отырған басты міндеттердің бірі – оқытудың әдіс-тәсілдерін үнемі жетілдіріп отыру және жаңа педагогикалық технологияны меңгеру.

Педагогикалық әдебиеттерде «білім беру»ұғымы ХYIII-ХIХ ғасырларда қалыптасып (Д.Локк, И.Г.Песталоцци), бүгінде педагогиканың жетекші категорияларының бірі болып табылады.

Үшінші мыңжылдықта бәсекеге қабілетті білім беру өмір талабынан туындап отыр. Білім беру – оқыту мен тәрбие жұмысын біріктіретін және жеке бастың дамуына ықпал жасайтын үдеріс (1-кесте).

**Кесте 1** – **Ғалымдардың «білім беру» ұғымына берген анықтамалары**

|  |  |
| --- | --- |
| **Ғалымның аты-жөні** | **Анықтама** |
| А.Г.Асмолов | Кең мағынадағы білім беру– жеке тұлғаның өзін-өзі дамытуға және өмірлік жолын кұзырлы таңдауға мүмкіншіліктерін кеңейтуге бағытталған процесс |
| В.А.Сластенин | Білім беру– адам, қоғам, мемлекет мүддесіне, мақсатына бағытталған тәрбиелеу және оқыту процесі |
| ЮНЕСКО,  1997 ж. | Білім беру – жеке тұлғаның әлеуметтік жетілуі мен жеке өсуі қамтылатын оның қабілеттіліктері мен мінез-құлқын жетілдіру процесі және нәтижесі |
| Педагогикалық энциклопедия | Білім беру– жеке тұлға мен қоғам мүддесі үшін жүргізілетін педагогикалық тұрғыдан ұйымдастырылған әлеуметтендіру процесі |
| Ж.Б Қоянбаев.,  Р.М Қоянбаев | Білім беру – табиғат және қоғам жайында ғылымда жинақталған білім жүйесін жеке адамның меңгеруін және оны өмірде тиімді етіп қолдана білуі |
| С.Қ. Мұхамбетова | Білім беру – оқушылардың жалпыланған қоғамдық-тарихи тәжірибені игеру және меңгеру процесі мен нәтижесі |
| Абай ҰПУ ұжымы. Педагогика | Білім беру – оқушылардың ғылыми білімдерді, білік пен дағдыларды меңгерудегі шығармашылық қабілеті, дүниетанымы мен адамгершілік-эстетикалық көзқарастарының дамуындағы белсенді оқу-танымдық іс-әрекетін ұйымдастыру мен ынталандырудың мақсатты педагогикалық процесі |

Қазіргі қоғам дамуындағы саяси, әлеуметтік, мәдени өзгерістер білім беру саласына тікелей әсерін тигізіп, оның маңыздылығын арттыра түсті.

Білім беру ұғымының күрделілігі, көпжақтылығы оны жан-жақты қарастыруды кажет етеді. Білім беру философиясының белгілі маманы Б.С.Гершунский білім беруұғымын 4 аспектіде қарастыруға болатынын атап көрсетеді (1-сурет).

**Б**

**І**

**Л**

**І**

**М**

**Б**

**Е**

**Р**

**У**

**Құндылық**

**Жүйе**

**Процесс**

**Нәтиже**

**Сурет- 1. Білім беру ұғымының мәні (Б.С.Гершунский бойынша)**

Білімге деген жаңа көзқарас тұрғысынан оның сапасы да жаңаша пайымдалуда. Бұл, негізінен, білімнің 4 сипатын біртұтас қарастыра отырып, оның ішінде білімнің құндылық ретіндегі және білімнің нәтиже ретіндегі қырларына аса мән берумен байланысты.

Білім берудің құндылықтық сипаты үш тұрғыдан қарастырылады:

1) Білім беру – мемлекетік құндылық;

2) Білім беру – қоғамдық құндылық;

3) Білім беру – жеке тұлғалық құндылық.

**Білім беру жүйе ретінде**.Білім беру дегеніміз – деңгей, кәсіптік бағыттарымен ерекшеленетін білім беру мекемелерінің (мемлекеттік және мемлекеттік емес) жүйесі.

Бірақ, білім беру мекемелерінің мұндай алуан түрлілігі оны әлі жүйе деп тануға негіз бола алмайды. Себебі, жүйе дегеніміз кез келген объектілердің жиынтығы емес, олардың элементтерінің өзара сәйкестендіріліп байланысқан жиынтығы. Қандай белгілер білім беруді жүйе ретінде сипаттайды? Білім беру жүйесі икемді және динамикалық түрде әлеуметтік-экономикалық өзгерістерге бейімделе алуы керек және өзіндік психологиялық-педагогикалық негізін берік ұстануы маңызды.

**Білім беру** – **процесс және іс-әрекет ретінде**. Білім берудің мәні – мақсаттан нәтижеге қарай жылжу процесі. Процесс деген сөздің өзі латын тілінен аударғанда *(processus - қозғалу, жылжу)* – бір нәрсенің дамуындағы құбылыс, жағдайлардың біртіндеп ауысуы; қандай болмасын нәтижеге қол жеткізудегі іс-қимылдар жиынтығы деген мағынаны білдіреді.

**Білім беру** – **педагог пен оқушы арасындағы қарым-қатынас процесі**. Бұл процесс барысында оқушы оқу, тәбие, даму процестеріне жан-жақты белсенді қатысып педагогикалық қарым-қатынастың субъектісіне айналады. Білім беру барысында педагог пен оқушы арасында ғана емес, оқушылардың өзара біріккен әрекеттері де нығая түседі. Білім беру процесі үнемі мақсатқа бағытталған және күтілетін нәтижелерге байланысты.

**Қазіргі білім беру парадигмасы: нәтижеге және жеке тұлғаға бағдарлануы. Білім беру** – **XXI ғасырдағы стратегиялық басымдылық.**

Қоғамның дамуына байланысты, білім беру саласындағы педагогикалық парадигманы жаңа бағытта қарауды қажет етеді.

Парадигма ұғымын ғылымға оңшыл бағыт ұстанушы Бергман енгізген, ал оны ары қарай терең зерттеген американдық физик, философ Т.Кун болды.

Т.Кун: «Парадигма – қарастырылып отырған кезеңнің нақты ғылыми зерттеулерін (білімін) анықтайтын алғышарттардың (қағидалардың) жиынтығы» – деп атап көрсетті.

Парадигма – ғылымның негізгі өлшем бірлігі, нақты ғылыми зерттеулерді анықтайтын және ғылыми практиканың сол кезеңінде жүзеге асатын теориялық және әдіснамалық алғышарттардың жиынтығы.

Педагогикалық парадигма – бұл білім беру мақсаттарын шешудегі белгілі стандарт, қалыптасқан көзқарас. Дәстүрлі педагогикада парадигма ретінде қарастырылатындар: оқушы – педагогикалық қарым-қатынас объектісі; мұғалім – басқару органдарының директивті нұсқауларын орындаушы; педагогикалық қарым-қатынас барысындағы тұлғаның ішкі жан дүниесі, әлеуеті және т.с.с.

Білім беру парадигмасын анықтайтын факторлар:

* адамзаттың белгілі тарихи кезеңге қажетті анықталатын білім мен біліктіліктің жиынтығына деген көзқарас;
* өркендеу бағытындағы мәдениет пен адамзаттың даму әдістерін ұғыну;
* ақпаратты кодтау және тарату принциптері;
* адамзаттың әлеуметтік дамуындағы білімнің орнын бағалау;
* білім беру процесінде білім мен мәдениеттің тасымалданушысы ретінде педагогтың орны мен рөлін түсіну;
* тәрбиелеу-оқыту-білім беру құрылымындағы баланың орны мен рөлін анықтау және т.б.

Ш.А.Амонашвили білім берудің ізгілікті парадигмасын ұсынады. Ал ғалым Е.А.Ямбург парадигманы когнетивтік (интеллектуалды даму) және тұлғалық (эмоционалды және әлеуметтік даму) парадигмалары ретінде ажыратады.

Барлық инновациялар, инновациялық педагогикалық парадигмалар білім беру мазмұнын жетілдіруге бағытталады.

***Білім беру жүйесіне ықпал ететін негізгі факторлар***:

* ғылыми білім тұрақты жаңаруда;
* техника мен технологиялардың жылдам даму қарқыны байқалуда;
* еңбекті ұйымдастыру үлгісі өзгеруде;
* қазіргі кезеңде белгілі бір сала мамандықтары бойынша жұмысқа орналасуда стандартты біліктердің жеткіліксіздігі;
* қазіргі еңбек нарығында сұранысқа ие дағдылар ересек адамдарда тапшы болуда.

**Дүниежүзілік білім беру жүйесінің негізгі даму бағыттары.**

ХХІ ғасырда білім беру жүйесінде әлемдік дамудың негізгі тенденциялары болып табылатын елеулі өзгерістер болды:

- қоғам дамуының қарқындылығы;

- мәдениаралық қатынастың кеңеюі, ақпараттық қоғамға өту;

- халықаралық ынтымақтастық нәтижесінде ғана шешілуі мүмкін басты мәселелердің туындауы және өсуі;

- қоғамның демократиялануы;

- экономиканың динамикалы дамуы, бәсекелестіктің өсуі;

- адамзат капиталы мәнінің артуы.

**Үздіксіз, ашық білім беруге ауысу - қазіргі білім берудің дамуындағы жетекші дүниежүзілік тенденциялардың бірі.**

Қазіргі білім жүйесінің негізгі кемшіліктері:

* ***Білім мазмұны:*** мұғалім оқушыға дайын (өңделген) ақпаратты береді; оқушыны пәндер бойынша білім, білік пен дағдыны жай меңгеруге бағыттайды.
* ***Оқу процесіндегі қарым-қатынас***: мұғалім мен оқушының арасында субъективті-объективті қарым-қатынастың басым болуы, мұғалім мен оқулықты оқу ақпаратының көзі ретінде қабылдауда оқушы рөлінің енжарлығы;
* ***Оқу нәтижелері***: оқушы қызметінің репродуктивті деңгейі; оқушылардың пәндерден білім, білік және дағдыларын бағалаудағы қалыптасқан саны.

Жаңа ғасырда төмендегідей қажетті аса маңызды дағдылардың дамуын қамтамасыз ету міндеттерін шешу көзделеді:

- үздіксіз, ашық білім беруге ауысу;

* сыни тұрғыдан ойлау және туындаған мәселелерді шеше білу;
* ұжымдық жұмыс және көшбасшылық қасиеттері;
* икемділік, бастамашылық және кәсіпкерлік дағдылар;
* өз ойын ауызша және жазбаша, сауатты жеткізе білу;
* ақпаратты іздеу, таба білу қабілеті және білімге құштарлық.

**Қазіргі кездегі орта білім берудің дамуындағы негізгі тенденциялар:**

* Білім, білік және дағды жүйесін яғни, **«**білетін адамнан» «тіршілік әрекетіне дайын адамға», яғни белсенді және шығармашыл ойлайтын және әрекет жасайтын, өзін-өзі зияткерлі дамытатын, адамгершілік және физикалық дамыған адамға: «Бүкіл өмір бойына жақсы білім» тұжырымдасынан білімнің бүкіл өмірге қажеттілігін түсінуге.
* Психологиялық жағынан мектептің және кәсіптік білімнің қазіргі заман барысында білім алуға және біліктілікті қайта мамандандыруға дайын болуы, оны өмірдің күйреуі ретінде емес, нақты шындық ретінде қабылдауға да дайын болуы.
* Бастамашылықты дамыту: бастамашылық өмірде табыстықты, адамның ұтқыр, оның әртүрлі жағдайларды шешуге дайын болуын кепілдендіреді. Бастамашылықты тек қолдап қана қоймай, оны жүйелі, мақсатты түрде қалыптастыру қажет.
* Білімнен құзыреттілікке**:** білім берудің білімге негізделген моделі жеке тұлға мен қоғам дамуының қажеттілігін қанағаттандырудан әлдеқашан қалған. Оқушыны материалды үйренуде дағдыны қалыптастыру үшін оқуда әртүрлі және де қиын жұмысқа тарту. Ынтымақтастық мүмкін болатын оқу негізгі болып табылады.

Нақты не істеу керек? Орта білім жүйесін жаңартуды жүзеге асырудың басым бағыттарын анықтау қажет (білім беру мақсаттары, мазмұны, әдістері, формалары, күтілетін нәтижелер).ХХІ ғасырдың өмірлік талаптарына сәйкес балаларды мектепте сапалы дайындауды білім беру процесіне бағыттау.

**Білім беру жүйесі туралы түсінік. Қазақстан Республикасының білім беру жүйесінің заңнамалық негіздері. Қазақстан Республикасындағы мемлекеттік білім беру саясаты. Білім беру саясатының кағидалары. Қазақстан Республикасының білім беру жүйесінің құрылымы.**

Білім беру жүйесінің міндеті – ұлттық және жалпы адамзаттық құндылықтар, ғылым мен практика жетістіктері негізінде жеке адамды қалыптастыруға, дамытуға және кәсіптік шыңдауға бағытталған сапалы білім алу үшін қажетті жағдайлар жасау.

Қазақстан Республикасының «Білім туралы» Заңының 3-бабында білім беру саласындағы мемлекеттік саясаттың принциптері анықталады:

* баршаның сапалы білім алуға құқықтарының теңдігі;
* білім беру жүйесін дамытудың басымдылығы;
* әрбір адамның зияткерлік дамуы, психикалық-физиологиялық және жеке ерекшеліктері ескеріле отырып, халықтың барлық деңгейдегі білімге қолжетімдігі;
* білім берудің зайырлы, гуманистік және дамытушылық сипаты, азаматтық құндылықтардың, адам өмірі мен денсаулығының, жеке адамның еркін дамуының басымдылығы;
* адамның құқықтары мен бостандықтарын құрметтеу;
* жеке адамның білімдарлығын ынталандыру және дарындылығын дамыту;
* білім беру деңгейлерінің сабақтастығын қамтамасыз ететін білім беру процесінің үздіксіздігі;
* білім беруді басқарудың демократиялық сипаты, білім беру жүйесі қызметінің ашықтығы.

Қазақстан Республикасының 2015 жылға дейінгі білім беруді дамыту тұжырымдамасы білім беруді жалпы ұлттық басымдық белгі ретінде белгіледі және мемлекеттің ұзақ мерзімге арналған білім беру саясатын дамытудың негізін қалады, әрі заңнамаға, қаржыландыру жүйесіне, білім берудің мазмұнына, білім беру жүйесінің құрылымына, білім беруді басқару жүйесіне, кадрлық және әлеуметтік саясатқа өзгерістер мен толықтырулар енгізу үшін негіз бола алды.

Қазақстандық білім беру жүйесін дамыту оның әлемдік білім беру кеңістігіне кезең-кезеңімен өтуіне жеткіліксіз болып келген бұрынғы білім беру әдіснамасының, құрылымы мен мазмұнының жағдайында өтіп жатыр.

Тұжырымдаманың мақсаты – әлемдік білім беру кеңістігіне ықпалдастырылған жеке тұлға мен қоғамның қажеттіліктерін қанағаттандыратын көп деңгейлі үздіксіз білім берудің ұлттық моделін қалыптастыру үшін білім беруді дамытудағы стратегиялық басымдылықтарды белгілеу.

Тұжырымдаманың міндеттері:

* білім беруді басқаруды одан әрі демократияландыру негізінде Қазақстандық білім беру моделінің жұмыс істеуінің заңнамалық, нормативтік-құқықтық базасын жетілдіру;
* білім берудің мазмұны мен материалдық-техникалық базасын жаңарту;
* білім сапасын бағалаудың ұлттық жүйесін құру;
* білім беруді, ғылым мен өндірісті ықпалдастыру;
* кәсіптік білім берудің сапасын арттыру үшін нақты экономика салаларын тартудың тетіктерін құру;
* әлемдік білім беру кеңістігіне ықпалдасу.

Қазақстан Республикасында білім беруді дамытудың 2011-2020 жылдарға арналған мемлекеттік бағдарламасында сапалы білім беру кезек күттірмейтін мәселе ретінде қарастырылады.

Бағдарламаның басым бағыттары:

* мемлекеттің әрбір мүшесіне сапалы білім алуды қамтамасыз ету;
* қазақстандық патриотизм, толеранттылық, жоғары мәдениеттілікке тәрбиелеу;
* экономиканың барлық салалары үшін жоғары білікті, бәсекеге қабілетті кадрларды даярлау сапасын арттыру;
* білім сапасын бағалаудың ұлттық жүйесін құру;
* білім берудің бірыңғай ақпараттық ортасын қалыптастыру;
* білім беру, ғылым және өндірістің интеграциясы және т.б.

ҚР «Білім туралы» Заңына сәйкес, ҚР білім беру жүйесі білім беретін оқу бағдарламаларының үздіксіздігі төмендегідей білім беру деңгейлерін қамтиды:

* Мектепке дейінгі тәрбие мен оқыту;
* Бастауыш білім беру;
* Негізгі орта білім беру;
* Орта білім беру (жалпы орта білім беру, техникалық және кәсіптік білім беру);
* Орта білімнен кейінгі білім беру;
* Жоғары білім беру;
* Жоғары оқу орнынан кейінгі білім беру (2-сурет).

Қазақстан Республикасындағы білім беру жүйесінің мазмұның анықтайтын құжаттар: Мемлекеттік жалпыға міндетті білім беру стандарттары, тұжырымдамалары; оқу бағдарламалары; оқу жоспарлары.

**ҚР БІЛІМ БЕРУ ЖҮЙЕСІ**

**Құжаттар**

**Деңгейлері**

Жоғары оқу орнынан кейінгі білім беру

ҚР «Білім туралы» Заңы

Жоғары білім беру

ҚР мемлекеттік жалпыға міндетті білім беру стандарты,

тұжырымдамалары

Орта білімнен кейінгі

білім беру

Орта білім беру (жалпы орта білім беру, техникалық және кәсіптік білім беру)

Оқу бағдарламалары

Негізгі орта білім беру

Бастауыш білім беру

Оқу

жоспарлары

Мектепке дейінгі тәрбие мен оқыту

**Сурет-2. ҚР білім беру жүйесінің деңгейлері және оны реттейтін құжаттар**

Бағдарлама жаңа оқу жоспарларын, жаңа буын оқулықтары мен оқу - әдістемелік кешендерін енгізуге бағытталған және білім беру жүйесін ақпараттандыруды қоса алғанда, оқытудың жаңа технологияларын енгізу мен материалдық-техникалық қамтамасыз етуді жақсарту міндеттері бір-бірімен өзара байланысты және білім беру жүйесін ақпараттандыру, қашықтықтан оқытуды енгізу және оқытудың мультимедиалық, компьютерлік-техникалық құралдарын толықтай енгізуді көздейді.

Білім беру формасы жеке тұлғаны функционалдық әзірлеу тұжырымдамасынан жеке тұлғаны дамыту тұжырымдамасына көшу идеясын қолдайды.

**Жалпы орта білім беру** – **білім беру жүйесінің базалық бөлігі және білім алушылар тұлғасының зияткерлік әлеуетін функционалдық сауаттылығын дамытудың негізі.**

Білім беру жүйесі жыл сайын әртүрлі өзгерістерге ұшырап отырады. Бұл өзгерістердің басты мақсаты  **–** өсіп келе жатқан ұрпақты жан-жақты дамыған, құзыретті азаматтар етіп тәрбиелеу. Осы мақсатқа жетуге функционалдық сауаттылық көмектеседі.

Функционалдық сауаттылық дегеніміз – адамдардың әлеуметтік, мәдени, саяси және экономикалық қызметтерге белсене араласуы, яғни бүгінгі жаһандану дәуіріндегі заман ағымына, жасына қарамай ілесіп отыруы, адамның мамандығын әрдайым жетілдіріп отыруы. Ондағы басты мақсат жалпы орта білім беретін мектептерде Қазақстан Республикасының зияткерлік, дене және рухани тұрғысынан дамыған азаматын қалыптастыру, оның қоғамда әлеуметтік бейімделуі болып табылады, яғни оқушылардың мектепте алған білімдерін өмірде тиімді қолдануына үйрету.

Оқушылардың функционалдық сауаттылығын қалыптастырудың төрт негізгі тетігін ажыратуға болады:

**1)**оқыту әдіснамасы мен мазмұнын түбегейлі жаңарту. Ол үшін мұғалім оқушының бойына әлеуметтік ортаға бейімделуіне, алған білімін практикалық жағдайда тиімді пайдалана алатындай негізгі құзыреттіліктерді сіңіруі керек.

**2)**оқу нәтижелерінің бағалау жүйесін өзгерту. Бағалау жүйесі функционалдық сауаттылықта сырттай бағалау және іштей бағалау болып бөлінеді. Іштей бағалау – оқу пәні бойынша оқыту сапасын диагностикалау. Ал сырттай бағалау – әрбір деңгейді аяқтау бойынша білім алушының оқу жетістіктерінің нәтижелері (ҰБТ,ОЖСБ). Сондай-ақ, халықаралық **(TIMSS, PISA және PIRLS)** зерттеулерге қатысуы. Білім алушылардың өзін-өзі бағалауы өзін-өзі ұйымдастыру және өзін-өзі жетілдіру үшін жеке жетістіктерін бағалау арқылы жүзеге асырылады. Критериалды бағалау жүйесі енгізіледі.

**3)** ата-аналардың балаларды оқыту мен тәрбиелеуге белсенді қатысуын қамтамасыз ету. Ата-ананың борышы – бала бойына жас кезінен адами құндылықтарын дарытып, саналы өмір сүруге баулу. Ата-ана баласының функционалдық сауаттылығын дамыту үшін мұғалімдерімен тығыз байланыс жасау керек. Ата-ана баласының ерекше қасиетін тану, түсініп қол үшін беру, олардың қабілетін дамыту, бойына рухани құндылықтарды қалыптастыру, жағымсыз мінез-құлық, әдеттерден арылтуға көмек беруі керек.

**4)** қосымша білім беру жүйесін дамыту. Оқытудың жаңа технологиялары мен интерактивтік, инновациялық формалары енгізілетін болады. Олар: балалар интерактивті парктері (ғылыми қалалар), технопарктер, балалар мұражайлары, ғылыми үйірмелер және т.б.

**Орта білім беруді жүргізу мекемелерінің типтері.**

Батыс Еуропада, Латын Америкасын мен Африканың бірнеше мемлекеттерінде, Ресей Федрациясында жалпы білім беретін орта мектептер лицей деп аталады.

Қазақстан Республикасында бұл көбінесе жетілдірілген, дамытылған, арнаулы мамандандырылған оқу орынын көрсетеді.

Лицей – [білім](https://kk.wikipedia.org/wiki/%D0%91%D1%96%D0%BB%D1%96%D0%BC) берудің баламалы нысаны; негізгі және қосымша жалпы білім беру бағдарламалары мен жоғары басқыштағы оқушылар үшін кәсіби бағдары бар оқытуды жүзеге асыратын орта жалпы [білім](https://kk.wikipedia.org/wiki/%D0%91%D1%96%D0%BB%D1%96%D0%BC) беретін оқу орны.

Гимназия – негізгі және қосымша жалпы білім беру бағдарламаларын іске асыратын, оқушыларды олардың бейімділігі мен қабілетіне сәйкес тереңдетіп, салаға бөліп, саралап оқытуды көздейтін, жалпы орта білім беретін оқу орны.

**Қазақстан Республикасындағы шағын комплектілі мектептер.**

Орта білім Қазақстанның адами капиталын қалыптастыруда басты рөл атқарады, себебі ол негізгі деңгей және оны тегін алу құқығы мемлекетпен кепілдендірілген. Орта білім сапасына қойылатын қазіргі заманғы талаптар білім берудің қазіргі заманғы ұлттық үлгісін қалыптастыру мен оны әлемдік білім беру кеңістігіне кірігуін қажет етеді.

Қазақстандық білім беру жүйесінің ерекшілігі – шағын комплектілі мектептердің (ШКМ) болуы. Қазақстанның 7576 жалпы орта білім беретін ұйымының 4288-і ШКМ, бұл жалпы санның 56,5%-ын құрайды. Ауылдық жерде - 4139 (68,6%) ШКМ.

Соңғы 15 жылда негізгі ШЖМ-ның саны 2 есеге көбейді. Әрбір төртінші мұғалім ШКМ жағдайында жұмыс істеп, әрбір алтыншы қазақстандық оқушы ШКМ жағдайында білім алады.

ШКМ – бұл оқушылар саны аз және оқу сабақтарын ұйымдастыру түрлері ерекше болып келетін жалпы білім беретін мектеп. Шағын комплектілі мектептердің басты мәселесі – қосалқы сыныптарда оқу өткізудің қолайсыздығы, арнайы ғылыми-әдістемелік кешендердің болмауы, кәсіптік білім беруді ұйымдастыруға мүмкіндіктің жоқтығы.

ШКМ қызметін жетілдіруде, сапалы білім беруде инновациялық технологияларды қолдану арқылы біріктірілген сыныптарда мазмұны ұқсас тақырыптарды кіріктіре оқыту мәселесіне, яғни интеграцияға ерекше назар аударылып отыр. ШКМ-і интеграция – бұл бірнеше ұқсас пәндердің бір пәнге бірігуі. Интеграциядағы пәнаралық байланыс тәсілдерінің төмендегідей түрлерін атап өтуге болады:

* бір пәннің материалын екінші пәнмен байланыстырып, мазмұны жағынан ұқсас тақырыптарды біріктіру;
* бір пән бойынша тақырыпты түсіндіру үшін басқа пәннен алынған білім арқылы толықтыру;
* бір пәннің материалын екінші бір пәнге практикалық жаттығу ретінде пайдалану.

ШКМ-те бір мұғалім бірнеше пәнді оқытуы мүмкін, ал мектеп басшысы әкімшілік міндеттемелерді оқыту қызметімен ұштастыра алуы тиіс. ШКМ-ке оқушы саны аз сыныптары бар (5-8 оқушыдан артпайтын), сондай-ақ құрамында шағын комплектілі бастауыш сыныптары бар негізгі және орта мектеп жатады. Мектептің бастауыш сатысында оқушыларды сынып-кешенге біріктірудің төмендегідей нұсқалары болуы мүмкін: 2+3; 2+4; 3+4.

Ең тиімдісі 2 және 4 сынып оқушыларын біріктіру болып табылады. Бірінші сынып оқушыларын сынып-кешендер құрамына енгізбеген дұрыс. Өйткені бұл кезеңде баланың мектепке күнделікті оқуын қамтамасыз етуге мүмкіндік беретін дене және психикалық-физикалық дамуы жүріп жатады. Бұл жастағы балалар болмашы нәрсеге алаңдағыш, зейінін ұзақ шоғырландыруға қабілеті дамымаған, қозғыш, еліктегіш болады.

Шағын комплектілі мектептерде білім сапасын арттыру үшін оларды тірек мектепке – ресурстық орталыққа шоғырландырады.

Ресурстық орталық – базасында жақын маңдағы ШЖМ-дің білім беру ресурстары шоғырланатын білім беру ұйымы. Әрбір ресурстық орталыққа бірнеше ШЖМ бекітіледі. ШЖМ-дағы балалар үш рет (оқу жылының басында, ортасында және соңында) он күннен (сессия) тірек мектепте білім алады әрі онда аралық және қорытынды аттестаттау тапсырады. Сессияаралық кезеңде ШЖМ-да оқыту тірек мектеп мұғалімдерінің қатысуымен және қашықтықтан оқыту технологияларының көмегімен жүргізіледі.

**Қазақстан Республикасындағы инклюзивті білім беру жүйесінің дамуы.**

Қазақстан Республикасындағы білім беруді дамытудың 2011-2020 жылдарға арналған мемлекеттік бағдарламасың басты мақсаты –экономиканың және азаматтардың әл-ауқатының тұрақты дамуын қамтамасыз ететін білім беру жүйесінің бәсекеге қабілеттілігін арттыру, адами капиталды дамыту үшін оны түбегейлі жаңғырту.

Инклюзивті білім беру дегеніміз – баланың мүмкіншілігінің шектеулі болғанына қарамастан мектепке дейінгі мекемелерде және жалпы орта білім беретін мектептерде толықтай білім алуын қамтамасыз ету. Инклюзивті білім беру қоғамның барлық істерінде баланың теңдігін ынталандыруға бағытталады.

Инклюзивті білім беру төмендегідей принциптерді басшылыққа алады:

- адамның құндылығы оның қабілеттеріне байланысты болмайды;

- әрбір адам сезуге және ойлауға қабілетті;

- әрбір адам қарым-қатынас жасауға және іс-әрекет жасауға қабілетті;

- әрбір адамның бір-біріне деген қажеттілігі орын алады: әрбір адам өзін қолдауға және достыққа мәжбүр.

Инклюзивті білім беру оған қатысатын әрбір адамның бойында төмендегідей құндылықтарды сіңіруге үйретеді: теңдік; шыдамдылық; сол күйінде қабылдау.

Дүниежүзінде инклюзивті білім беру мен оқытуда алдыңғы қатарда тұрған мемлекет – онша бай емес мемлекет Италия. Италияда ерекше дамып келе жатқан 4 балаға 1 педагогтан келеді. Егер сыныпта көзі көрмейтін, не құлағы мүлде естімейтін бала болса,онда барлық сыныптың оқушылары Брайль әліппесін үйренеді және ишаратпен түсіндіруді үйренуі тиіс. Ең бастысы – жылулық пен қамқорлықты сезіну. Италияда 1992 жылғы шыққан заң тек қана балаларды әлеуметтендіру мәселесін қайталайды, сондай-ақ академиялық пәндерді сапалы оқытуды да көздейді.

Ал 2003 жылдан бастап Италияның Білім беру министрлігі барлық мектеп директорларын жұмыстан қол үзбей инклюзивті білім беретін жолдарын қарастыратын курстарға қатысуды міндеттейді, ал жалпы білім беретін мектеп мұғалімдері жылына 1 рет 40 сағаттық инклюзивті білім беру бойынша кәсіби біліктілікті арттыру курстарын өтуге міндетті. Кейбір мемлекеттерде, атап айтқанда Канадада мектептің жалпы бюджетінің бір бөлігі – интеграцияға бөлінеді.

Интеграция – (латын сөзі **integration**, тікелей аудармасы – қалпына келтіру, толықтыру) қандай да бір бөліктің, элементтердің тұтасқа бірігуі. Интеграцияның анықтамасынан көрініп тұрғандай, **интеграция** – бұл қалыпқа келтіру, толықтыру; жеке тұлға мен топтардың әлеуметтік бірлестікке бірігуі; физикалық-психологиялық ерекшеліктері бар балаларға көмек .

Шетелдерде инклюзивті білім беруде тек педагогтер қатыспайды. Олар: мектептің оқушылары; ата-аналар; жоғары сыныптың оқушылары; жергілікті колледж пен педагогикалық жоғары оқу орындары; қоғамдық мекемелер және т.б.

Қазақстан Республикасында білім беруді дамытудың 2011-2020 жылдарға арналған мемлекеттік бағдарламасын жүзеге асыру аясында инклюзивті білім беру бойынша игі жұмыстар қолға алынуда.

**І2-жылдық орта білім беру моделі.**

Қазіргі кезеңде 12 жылдық мектепке есептелген белгілі бір халықаралық білім беру стандарты қалыптасты. Еуропа кеңесінің (1992 ж.) Декларациясына сәйкес 12 жылдық білім беру әлемдік білім кеңістігінде 136 елде жүзеге асырылуда. Олардың ішінде дамыған елдерден: АҚШ, Жапония, Германия, Франция және т.б. бар. ТМД елдерінен 12 жылдық оқыту мерзімін Беларусь, Украина, Өзбекстан және Балтық елдері таңдады.

Қазақстанның 12 жылдық білім беруге көшуі қазақстандық білім мазмұнын жаңғыртудағы білім берудің жаңа ұлттық моделін жобалаудың стратегиялық міндеттерін табысты шешуге мүмкіндік береді.

12 жылдық оқыту моделіне көшудегі жалпы орта білім берудің мақсаты **-** жалпы білім беретін мектептерде ҚР-ның зияткерлік, дене бітімі және рухани дамыған азаматын қалыптастыру, оның тез өзгеретін әлемде табысқа жетуін қамтамасыз ететін білім алудағы қажеттіліктерін қанағаттандыру, еліміздің экономикалық игіліктері үшін бәсекеге қабілетті адами капиталды дамыту.

12 жылдық білім беру мазмұнының базалық принципі– әрбір мектепте тұлғаның адамгершілік-рухани қасиеттерін дамытуды ынталандыратын ізгі білім беру ортасын құру: өзін-өзі тану, өзін-өзі анықтау және өзін-өзі жетілдіру. Мемлекеттік жалпыға міндетті білім беру стандарты (МЖБС) коммуникативтік дағдыларды, ақпараттар мен технологияларды басқара білуді, проблемаларды шешуді, іскерлік пен креативтілікті қалыптастыратын білімді алудағы тұлғаның дамуын, дербестігін қамтамасыз ететін нәтижеге бағытталады.

12 жылдық білім беру жағдайында мектепке дейінгі тәрбие мен білім мекетепалды даярлау олардың психологиялық, педагогикалық, дене және физиологиялық талаптарын ескере отырып, бастауыш мектепке оқытуға дайындау сапасының басты жағдайы ретінде жүзеге асырылуы тиіс.

**1-саты.**  **Жалпы орта білім беру (1-4 сыныптар). Оқуды бастау жасы – 6 жас. Оқыту ұзақтығы – 4 жыл.**

1-сатыдағы негізгі бағдар – оқушының өзін-өзі таныту мүмкіндігі мен қоршаған ортасының шынайылығы туралы білімді игерудегі даралығын ашу, оқуға талабын және білігін қалыптастыру, яғни оқытудың келесі сатыларына қажетті танымдық қызығушылығын арттыру, кіші жастағы оқушылардың біртұтас оқу әрекетін қалыптастыруға ықпал ету.

Баланың тұлғалық қалыптасуын, оның қабілеттерінің тұтастай дамуын қамтамасыз ету. Бастауыш мектепте қажетті біліктер мен дағдыларды игеруге, оқу, жазу, есептеу, шығармашылықпен ойлау элементтерінің, жеке басының тазалығы мен денсаулығын сақтау негіздерінің болуына ықпал ететін оқу әрекетін ұйымдастыру.

**2-саты. Жалпы орта білім беру ( 5-10 сыныптар). Оқыту ұзақтығы – 6 жыл.**

2-сатының негізгі бағдары – жалпы білім алуға жағдай жасау, тұлғааралық және ұлысаралық қатынастар мәдениетін, тұлғаның біртұтас көзқарасын, өзін-өзі анықтауын қалыптастыру, тұлғаның өзін-өзі ұйымдастыру тетіктерін, кәсіби және танымдық ой-пікірінің туындауына, теориялық ойлау тәсілдері мен ғылыми таным әдістерін игеруіне ықпал ететін оқу әрекетін ұйымдастыру.

Негізгі мектеп оқытуды бейіндік мектепте немесе бастапқы және орта кәсіптік білім беру ұйымдарында жалғастырудың базасы болып табылады.

Бұл сатының ерекшелігі оқушының үшінші сатыдағы – мектепте бейіндік оқытуға саналы таңдау жасауға бағдар көрсететін бейіналды дайындықтың жүргізілуі болып есептеледі.

**3-саты. Жалпы орта білім беру (11-12 сыныптар). Оқыту ұзақтығы – 2 жыл.**

Үшінші сатының бағдары жалпы орта білім берудің соңғы кезеңі болып табылатын оқытудың саралануы мен даралануына, оқушылардың білімін жалғастыруға қатысты жеке және өмірлік өзін-өзі танытуына ықпал ететін талабымен, қызығушылық ниетімен сәйкес әлеуметтендіру бағдарланған бейіндік оқытуды іске асыруға жағдай жасау.

Бейіндік оқыту жаратылыстану-математикалық, әлеуметтік-гуманитарлық немесе технологиялық бағыттар бойынша жүзеге асырылады.

12 жылдық білім жүйесіне көшуде мектеп алдына негізгі екі бағытты басшылыққа алады: оқушының жеке қабілетін есепке ала отырып жеке даралық бағытта оқыту; ішкі қажеттіліктерді есепке ала отырып жеке даралық бағытта оқыту.

12 жылдық білім жүйесі бойынша бұл бағыттарды жүзеге асыру үшін мұғалім негізгі үш компонентпен таныс болуы тиіс. Олар:

1) Инварианттық компонент – мемлекеттің базалық оқу стандарты жүйесіндегі талаптар мен мазмұндарға жауап беретіндей жалпы міндетті оқу жоспарының бөлімін меңгеру.

2) Профильдік компонент – профильдік оқу стандарты талаптарының мазмұнында көрсетілгендей оқу курстарының тереңділігін, оқытылатын пәндердің өзара байланыстылығын меңгеру.

3) Тұлғалық компонент – оқушылардың өзіндік зерттеушілік дағдыларын қалыптастыруға байланысты мектеп ұсынған арнайы таңдау курстарын, оқу жоспарларын меңгеру.

12 жылдық білім беру жүйесіне көшудегі білім берудің ерекшелігі:

- ұлттық құндылықтарды баланың бойына сіңіру арқылы оның жан-жақты дамуы;

- өз пікірі мен ойын ашық жеткізуі;

- адамға табиғатынан берілген шығармашылық қабілетін толық іске асыруы.

12 жылдық білім беру жүйесіне көшудегі білім берудің басты мақсаты – қарқынды дамып келе жатқан ортада өмір сүруге қабілетті, өзін-өзі дамытуға, өз ойын еркін айта білуге, өз қалауымен қоғам талабына сай өзін көрсете білуге бейім, жоғары білімді шығармашыл дамыған тұлғаны қалыптастыру.

12 жылдық білім беру жүйесіне көшудегі білім беру мазмұнын жаңартудың негізгі бағыттары:

* білім беру мазмұнын қоғамның қазіргі әлеуметтік-экономикалық талабына сәйкестендіру;
* білім беру мазмұнын ізгілендіруді, оның вариативтілігін қамтамасыз ету;
* өз бетімен білім алуға, оны практикада қолдана білуге және қажеттілікке тәрбиелеуге бағытталған, негізгі құзырлылық қалыптастыруға ықпал ететін білім мазмұнымен қамтамасыз ету;
* танымдық қызығушылығын қалыптастыруға бағытталған білім мазмұнын таңдау;
* білім мазмұнын оқушының ғылыми тәсілмен тануына, өз бетімен ізденуіне мақсатты және жүйелі тартуға бағдарлау.

Қазақстан Республикасында оқытудың 12 жылдық моделіне көшу жаңартылған білім мазмұнына көшу нобайы ретінде қарастырылады (2- кесте).

**Кесте 2** –  **Жаңартылған білім мазмұнына көшу нобайы**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Оқу жылы** | **Мектепалды дайындық** | **1** | **2** | **3** | **4** | **5** | **6** | **7** | **8** | **9** | **10** | **11** |
| **2015-2016** |  |  |  |  |  |  |  |  |  |  |  |  |
| **2016-2017** |  |  |  |  |  |  |  |  |  |  |  |  |
| **2017-2018** |  |  |  |  |  |  |  |  |  |  |  |  |
| **2018-2019** |  |  |  |  |  |  |  |  |  |  |  |  |
| **2019-2020** |  |  |  |  |  |  |  |  |  |  |  |  |
| **2020-2021** | **1** |  |  |  |  |  |  |  |  |  |  | **12** |

|  |  |  |
| --- | --- | --- |
|  |  | Жаңартылған білім мазмұнын ендіру |
|  |  | 12 жылдық білім беру |
|  |  | Жаңартылған білім мазмұны бойынша оқу бағдарламалары мен оқулықтарын сынақтан өткізу |
|  |  | 11 жылдық білім беру |

Жаңартылған оқу бағдарламаларының ерекшеліктері:

* пән мазмұнының спиралді қағидатпен берілуі;
* Блум таксономиясы бойынша оқу мақсаттарының иерархиясы;
* оқу процесін ұзақ мерзімді, орта мерзімді және қысқа мерзімді жоспарлар арқылы ұйымдастыру;
* оқытудың тәрбиелік әлеуетін арттыру, оқушының адамгершілік-рухани қасиеттерін қалыптастыру;
* оқытудағы жүйелі-әрекеттік ұстаным (оқушының білім алу процесіне белсенді қатысу.

Нәтижеге бағдарланған білім беру моделінде оқушы (үйрену) мен мұғалімнің (оқыту) өзара байланыс әрекетіне мақсатты ұйымдастырылған оқыту оқу процесінің компоненттерінің мақсаттарын шектеуді талап етеді.

Құзыреттілік тәсіл12 жылдық мектепте оқушының өзгермелі жағдайда әлеуметтік икемділігі мен әрекетін жүзеге асыру қабілетінде пайда болатын сапалар кешенін дамытуды көздейді.

12 жылдық білім беру жағдайында мұғалім осы компоненттерге сүйене отырып, әрбір технологияны өзіндік әдіс-тәсілдермен ерекшелендіріп, өзінің өмірлік және педагогикалық тәжірибесін пайдаланып, балаларды бірлескен әрекеттерге тартудың әр алуан әдістерін, өз бойындағы бар мүмкіндіктерін жүзеге асыруға ықпал етсе, оқушының мінез-құлқында темпераменті, талабы, көзқарасы, талғамы байқалып, үнемі өзін-өзі үйретуі, өзін-өзі тәрбиелеуі, өзін-өзі дамытуы, өз іс-әрекеттеріне өзгеріс енгізе алуы, өзін үнемі жетілдіріп отыруы және рефлексиялық қажеттілікті талап етеді.

**Педагогтың жеке тұлғаның қалыптасуындағы және қазіргі уақытта орта білім міндеттерін шешудегі рөлі.**

Қазіргі кезеңде білім берудің ұлттық моделіне өту оқыту мен тәрбиелеудің соңғы әдіс-тәсілдерін, инновациялық педагогикалық технологияны игерген, психологиялық-педагогикалық диагностиканы қабылдай алатын, педагогикалық жұмыста қалыптасқан бұрынғы ескі сүрлеуден тез арада арылуға қабілетті және нақты тәжірибелік іс-әрекет үстінде өзіндік даңғыл жол салуға икемді, шығармашыл педагог-зерттеуші, ойшыл мұғалім болуын қажет етеді.

Қазіргі педагог – заманауи педагогикалық құралдардың бүкіл әлеуетін меңгерген, инновациялық технологиямен қаруланған, өзін-өзі жетілдіруге үнемі ұмтылып отыратын, рухани дамыған, шығармашыл, креативті, интеллектуалды тұлға, білікті маман.

Педагог шешуге тиісті міндеттер:

1. Жаңаша ойлауға, таным және өзіндік ұйымдастыру әдістеріне оқыту.
2. Оқушыны есікке дейін алып келіп, қолына кілтті беріп, сол құралды қалай пайдалану керектігін үйрету. Білім дүниесіне оқушының өзінен басқа ешкімнің де кіре алмайтындығын жадында сақтау.
3. Оқушыны өзін-өзі ұйымдастыруға үйретіп, өз бетінше өмір сүрудің нақты жолын көрсету: өзін-өзі тану; өзін-өзі зерттеу; өзін-өзі тәрбиелеу; өзін-өзі реттеу; өзін-өзі белсендіру; өз бетінше білім алу; өзін-өзі дамыту; өзін-өзі жетілдіру.
4. Оқушының барлық ішкі әлеуетін ашуға және оған шығармашылықтың шыңына шығуға көмектесу.

Мұғалімнің жалпыкәсіби құзіреттілігіне мұғалімнің біртұтас педагогикалық процесті ұйымдастыра және басқара алуы; педагогикалық процесті бақылау және диагностикалауы, педагогикалық процестің нәтижесіне мониторингтік сараптама жасай алуы, кері байланысты жасауы, педагогикалық процесті жетілдіру бойынша өз іс-әрекетіне өзіндік баға, өзіндік талдауы, педагогикалық рефлексия, этномәдениеттілік және көпмәдениеттілік құзіреттіліктері кіреді.

**Тақырып бойынша білімді тексеру мен бақылауға арналған тапсырмалар**

1.Заманауи мәдениеттегі білім берудің орны мен рөлі қандай?

2. Қазіргі кездегі орта білім берудің дамуындағы негізгі тенденцияларды сипаттаңыз.

3. Қазақстан Республикасының білім беру жүйесінің құрылымын ашып көрсетіңіз.

4. Қазақстан Республикасындағы шағын комплектілі мектептердің басты проблемалары.

5.Қазақстан Республикасындағы инклюзивті білім беру жүйесінің даму жолдарыңыз көрсетіңіз.

6. 12-жылдық орта білім беру моделіне сипаттама беріңіз.

1.2 Педагогикалық кәсіп пен іс-әрекеттің жалпы сипаттамасы

**Кәсіп және мамандық туралы түсінік.**

Кәсіп – бұл адам белгілі бір білім мен дағдыны меңгеруін және оған сәйкес қабілеттер мен кәсіби маңызды қасиеттер болуын қамтамасыз ету үшін қоғамға қажетті іс-әрекеттің тарихи пайда болу формасы.

Мұғалім – өскелең ұрпақтың интеллектуалдық негізін және рухани дүниесін қалыптастырушы, сонымен катар ол халқымыздың болашағы болып саналатын балалар тәрбиесіне жауапты қоғамның сенімді өкілі.

Педагог – өз кәсібін, өз пәнін, шәкіртін, мектебін шексіз сүйетін маман. Тез өзгермелі қоғамдағы білікті педагог – педагогикалық құралдардың барлығын меңгерген, тұрақты өзін-өзі жетілдіріп отыратын, рухани жағынан дамыған, шығармашыл креативті тұлға. Мұғалім адам жанының инженері, мінез-құлық сәулетшісі, ауру шипагері, ақыл-ой мен естің жаттықтырушысы, ой мен сезім дирижері, адамның алғашқы әділ қазысы, жас өркенді мәпелеуші бағбаны.

Мұғалімдік мамандық жан-жақты білімді, шынайы сезімтал болуды, балаларға шексіз сүйіспеншілікті қажет етеді. Әр күн сайын балаларға қуаныш әкелгенде ғана оларды ғылымға ынталандыруға, еңбекке баулуға, адамгершілік негіздерін сіңіруге, иландыруға болады.

Мұғалімдік мамандық – бұл адамтану, күрделі және қызықты, шым-шытырығы мол рухани жан дүниесіне үңіле білу. Ал педагогикалық шеберлік пен педагогикалық өнер – ол даналықты жүрекпен ұға білу болып табылады (В.А.Сухомлинский).

**Педагогикалық мамандықтың пайда болуы және қалыптасуы.**

Адамзат тарихында мұғалім тұлғасына қойылатын талаптар қоғамдағы әлеуметтік-экономикалық, мәдени жағдайларына байланысты өзгеріп отырған. Мұғалім тұлғасына қойылатын талаптар Ежелгі Грек, Мысыр, Рим философтары Демокрит, Аристотель, Сократ, М.Ф.Квинтилиан және т.б. ғалымдардың еңбектері мен идеяларында көрініс табады.

С.И.Ожеговтың сөздігінде: «Педагог – бұл біреудің тәрбиесімен айналысатын, адамды тұлғалық жағынан дамытуға бағытталған адам**»** –деген анықтама береді.

Дүние жүзінде Аристотельден кейінгі «Екінші мұғалім» атанған кемеңгер, шығыс ойшылы, ғалым-энциклопедист әбу Насыр әл-Фараби (870-950 жж.) орта ғасырда тәлім-тәрбие беру бойынша 200-ге жуық еңбек жазып, баға жетпес мұра қалдырды, ол педагогиканы жеке ғылым деп қарастырмаса да, өз трактаттарында оқу, тәрбие, білім беру және т.б. ұғымдарға анықтама беріп,педагогикалық мамандықтың мағынасын жан-жақты ашты. Мұғалімдердің моральдық-психологиялық, этикалық сапалары туралы Әбу Насыр әл-Фараби еңбектерінде былай делінеді: «Мұғалім бойында шыншылдык, шәкірттеріне де, өзіне де талап қоя алушылық, ықыластылық, қаталдық, күш-жігер және педагогикалық такт сияқты қасиеттер сақталуы қажет. ... Ол тым қатал да болмауға тиіс, тым ырыққа да жығыла бермеуі керек, өйткені тым қаталдық шәкіртті өзінің ұстазына қарсы қояды, ал тым ырыққа көне беру – ұстаздық қадірін кетіреді. Оның берген сабағы мен ғылымға шәкірті селқос қарайтын болады».

Еуропада ең бірінші болып балаларға және мұғалімдерге арналған оқу құралдарын жазған неміс педагогы В.Ратке (1571-1635 жж.) болды.

Чех педагогы Я.А.Коменский: «Мұғалімдерге ең тамаша міндет жүктелген, күн астында одан жоғары тұрған еш нәрсе жоқ» –дей отырып, балаларды оқыту-тәрбиелеу барысында мұғалімдерден табиғатқа сәйкестілік және дидактикалық принциптердің орындалуын талап еткен.

Педагогика тарихында мұғалім тұлғасына қойылатын талаптарды А.Дистерверг, К.А.Гельвеций, К.Д.Ушинский, П.Ф.Каптерев, А.С.Макаренко, Ы.Алтынсарин, М.Жұмабаев, В.А.Сухомлинский сынды белгілі педагогтар өз еңбектерінде жан-жақты қарастырылады.

К.Д.Ушинский: «Мұғалім мамандығы сырттай қарапайым болғанымен – тарихтағы ең ұлы істердің бірі» – десе, П.Ф.Каптерев мұғалімдердің адамгершілік қадір-қасиеттерінің маңыздылығына көңіл бөле отырып, оқыту мен тәрбиелеу процестерінің тұтас жүргізілуі барысында «оқыта отырып тәрбиелеу, тәрбиелей отырып оқыту» кағидасының сақталуын қатаң талап етеді.

Я.А.Коменскийдің ізбасары К.Д.Ушинский (1824-1870 жж.) «Орыс мұғалімдерінің мұғалімі» атанды.

Ы.Алтынсарин (1841-1889 жж.) – көрнекті ағартушы-педагог, орыс алфавитіне негіздеп, қазақ алфавитін шығарушы. Ол мектеп жұмысын сабақ уақытымен ғана шектеп қойған жоқ, сабақтан тыс сағатты енгізді.

**Педагогикалық мамандықтың өзгешелігі, оның гуманистік сипаты.**

Мұғалім мамандығы – елдің болашағын көркейтіп, рухын биікке көтеретін, жас ұрпақты тәрбиелейтін, өмірге ізгілік нұрын себуші, жауапкершілігі мол киелі мамандық. Жақсы мұғалім – бұл қай кезде де ең алдымен кәсіби деңгейі жоғары, интеллектуалдық, шығармашылық әлеуеті зор тұлға. Ол – оқытудың инновациялық технологияларын өмірге ендіруге дайын, оқу-тәрбие ісіне шынайы жанашырлық танытатын қоғамның зиялы қауымының өкілі.

Мұғалім мамандығы – табиғаты жағынан гуманистік сипатқа ие мамандықтардың бір түрі. Оқыту барысында мұғалім адаптивті және гуманистік мақсаттарды жүзеге асырады. Адаптивтік мақсаты ол оқушыны, тәрбиеленушіні үйретумен, әлеуметтік-мәдениеттік жағдайлардың нақты талаптарына дайындайды, бейімдейді. Педагог өзінің тәрбиеленушісін белгілі бір әлеуметтік жағдайларға дайындап, қоғамның қойып отырған талаптарына үйретеді. Ал гуманистік мақсаты – оқушының жеке тұлғасын дамытып, шығармашылық дербестігін шыңдауға мүмкіндік жасау. Мұғалім мамандығы бір уақытта жеке тұлғаны қалыптастырушы әрі оны басқарушы мамандық болып табылады. Оның басты мақстатарының бірі – жеке тұлғаны қалыптастыру, дамыту болғандықтан ол адамның инттелектуалдық, эмоциональдық, физикалық дамуын басқарып, оның рухани әлемінің негізін қалыптастыру.

**Мұғалім еңбегінің профессиограммасы** – **мұғалім тұлғасының моделі ретінде.**

Мұғалім – оқушының интеллектуалдық негізін және рухани дүниесінің қалыптасуына жауапты, шығармашылықпен жұмыс істейтін, кәсіби деңгейі жоғары, интеллектуалдық әлеуеті мол тұлға*.*

Мұғалім тұлғасына қойылатын талаптарды кәсіби тұрғыда Н.В.Кузмина, В.А.Сластенин, Қ.Жарықбаев, Н.Намазбаева, А.И.Щербаков, Н.А.Сорокин, В.Г.Ковалев, Л.Ф.Спирин, Н.Д.Хмель, М.Н.Сарыбеков, т.б. зерттеген.

В.А.Сластенин бойынша, мұғалім профессиограммасымамандықтың құжаты ретінде оның біліктілік сипаттамаларын, яғии қоғамдық-саяси, әлеуметтік және психологиялық-педагогикалық білімдерінің көлемдерін және ғылыми негізделген өзара қатынастарын, сонымен қатар болашақ мұғалімге қажетті педагогикалық, әдістемелік іскерліктер мен дағдылар жүйесін көрсетеді.

В.А.Сластенин педагогикалық кәсіптің жалпы сипатын және жеке мамандығына байланысты сипаттарын қарастыра отырып, төмендегідей мұғалімнің профессиограммасын ұсынады:

1. Мұғалімнің қасиеті мен сипаттамасы. Бұған ол мұғалімдердің идеялық, кәсіптік-педагогикалық, танымдық бағыттылығын жатқызады.
2. Мұғалімнің психологиялық-педагогикалық дайындығына қойылатын талаптар. Мұнда ол мұғалімдердің білім, білік және дағдыларын біріктіреді.
3. Арнайы даярлықтың көлемі мен құрамы.
4. Мамандық бойынша әдістемелік жағынан даярлық мазмұны.

Профессиограмма – мұғалім, тәрбиешінің идеалды үлгісі, моделі, эталоны. Педагог профессиограммасы төмендегідей сапаларды қамтиды: қоғамдық-саяси; әлеуметтік-психологиялық және ұстаздың жеке басының тұлғалық сапалары; психологиялық және педагогикалық дайындық; мамандық бойынша кәсіби дайындық; пән бойынша дайындық.

Ғалым-психологтардың (В.А.Кузмина, А.И.Щербаков және т.б.) зерттеуі бойынша, педагог профессиограммасын жасауда педагогтық қызметтің психологиялық құрылымын ескеру қажет.

Педагогтық қызметтің психологиялық құрылымына жататын қасиеттер: бейімділік пен іскерлік және гностикалық, конструктивтік, ұйымдастырушылық қабілеттер.

Педагогикалық іс-әрекеттің нәтижесінің табысты болуы мұғалімнің тұлғалық, кәсіби қасиеттерімен тығыз байланысты болатындығын А.К.Маркова, Л.М.Митина, Н.В.Кузьмина, В.П.Симонов, К.С.Успанов, А.А.Молдажанова және т.б. ғалымдар зерттеген.

Мұғалімдердің кәсіби маңызды қасиеттеріне төмендегідей негізгі қасиеттерді кіргізуге болады:

* оқушыларға деген сүйіспеншілік;
* педагогикалық процесті жүйелі жүргізе алуы;
* педагогикалық құбылыстарға талдау жасай алуы;
* педагогикалық ойлаудың қалыптасуы;
* қарым-қатынас жасай алуы;
* ұжымшылдық, креативтілік, шығармашылығы және т.б.

Мұғалім тұлғасына қойылатын талаптарды үш үлкен кешенге бөліп қарастыруға болады:

- жалпы адамзаттық қасиеттері;

- кәсіби-педагогикалық касиеттері;

- арнайы пән бойынша білім, білік, дағдылары.

Педагогтың кәсіби міндеті – оқушыны өз бетімен білім алуға бағыттау, тұлғалық қасеттерін өз бетінше дамытуына жағдай жасап, көмек көрсету.

**Білім беру деңгейлері бойынша педагог қызметінің квалификациялық сипаттамасы.**

Мұғалімнің типтері мен тұжырымдамаларын жасаған ғалымдар туралы мәліметтер 3-кестеде көрсетілді.

**Жас маман** – педагогикалық еңбек өтілі 1-3 жыл болатын, еңбек жолын жаңадан бастаған жас мұғалім.

**Тәжірибелі маман** – педагогикалық еңбек өтілі 3-5 жыл болатын, өзіндік тәжірибесі бар тәжірибелі мұғалім.

**Озат тәжірибелі мұғалім** – педагогикалық процесті ұйымдастыру мен басқаруда жоғары нәтижеге жеткен алдыңғы қатарлы мұғалім.

**Шығармашыл мұғалім** – өз пәнінің әдістемесін жетік меңгерген, алдыңғы қатарлы озат тәжірибелерді шебер әрі шығармашылықпен қолдана алатын шебер мұғалім.

**Жаңашыл мұғалім** – шебер ретінде өз іс-тәжірибесін жаңа әдістермен, жаңа технологиялармен байытып отыратын шығармашыл мұғалім.

**Ізденуші мұғалім** – өзінің авторлық технологиясын ұсынатын жаңашыл мұғалім.

**Зерттеуші мұғалім** – өзінің ұсынған авторлық технологиясының басқа мектепте, басқа аудан (қала), облыс деңгейінде, республика көлемінде қандай деңгейде, қалай өтуіне байланысты тікелей зерттеу жүргізетін, нәтижесін сараптай алатын, зерттеу жұмысына диагностикалық мониторинг жүргізе алатын жаңашыл мұғалім.

**Креативті мұғалім** – өзінің авторлық технологиясын ғылыми тұрғыдан негіздей алған, іс-тәжірибесі республика көлемінде танылған, насихатталған ұдайы ізденістегі жаңашыл, шебер мұғалім.

**Кесте 3** – **Мұғалімнің типтері**

|  |  |  |  |  |
| --- | --- | --- | --- | --- |
| **№** | **Мұғалім типі** | | **Тұжырымдама** | **Автор** |
| 1 | | Жас маман | Педагогикалық білім беру тұжырымдамасы | М.А.Құдайқұлов, С.И.Архангельский, В.А.Сластенин,  Н.Д.Хмель |
| 2 | | Тәжірибелі мұғалім | Педагогикалық кадрлардың біліктілігін көтеру тұжырымдамасы | А.М.Гельмонт, Н.В.Кузьмина, Н.В.Кухарев, П.В.Худоминский |
| 3 | | Озат тәжірибелі мұғалім | Ғылыми-әдістемелік жұмыстарды ұйымдастыру тұжырымдамасы | Я.С.Бенцион,  Е.С.Березняк, Х.И.Лийметс, Б.А.Әлмұхамбетов, Н.А.Әбишев |
| 4 | | Шығармашыл мұғалім | Педагогикалық шығармашылық тұжырымдамасы | Н.Д.Никандров, М.Н.Скаткин, В.И.Загвязинский, Я.С.Турбовской, Б.А. Тұрғынбаева |
| 5 | | Жаңашыл мұғалім | Жаңашыл тәжірибені жинақтау тұжырымдамасы | Ю.К.Бабанский, В.И.Журавлев,  В.Ф. Шаталов |
| 6 | | Ізденуші мұғалім | Инновациялық білім беру тұжырымдамасы | В.А.Сластенин, Л.С.Подымова, Н.Р.Юсуфбекова |
| 7 | | Зерттеуші мұғалім | Мұғалімнің зерттеушілік мәдениетін қалыптастыру тұжырымдамасы | Н.Д.Хмель,  Н.В.Кузьмина, И.И.Цыркун,  Ш.Т.Таубаева |
| 8 | | Жаңа тұрпатты мұғалім | Жаңа тұрпатты мұғалімнің тұжырымдамасы | М.Н.Сарыбеков және т.б. |
| 9 | | Креативті педагог | Креативті  мұғалім тұжырымдамасы | К.Ж.Бұзаубақова және т.б. |

**Педагогикалық іс-әрекеттің кәсіби стандарты педагогтың білімі, білігі, іскерлігі және тұлғалық қасиеттеріне қойылатын минималды талаптар жүйесі ретінде.**

Педагогикалық іс-әрекеттің кәсіби стандарты педагогтың білімі, білігі, іскерлігі және тұлғалық қасиеттеріне қойылатын минималды талаптар жүйесін – кәсіби құзыреттілікті анықтайды.

В.А.Сластенин бойынша, педагогтың кәсіби құзыреттілігі – педагогтың кәсіби іс-әрекетті атқаруға теориялық және практикалық даярлығы мен қабілеттерінің бірлігі.

Мұғалімнің кәсіби құзыреттілігін О.А.Абдулина, Ю.К.Бабанский, В.В.Краевский, И.Я.Лернер, И.Ф.Харламов, Б.Г.Гершунский, М.Н.Сарыбеков, Ш.Т.Таубаева және т.б. ғалымдар зерттеді.

Кәсіби педагогикалық іс-әрекеттің нәтижелі болуы мұғалімнің біліктілігін, іскерлігін – құзыреттілігін қажет етеді. Біліктілік, жалпы алғанда, маманның жеке мүмкіндіктері, оның білімі мен тәжірибесі, соның арқасында ол өзінің көздеген мақсатына қол жеткізеді. Ал құзыреттілік – тәжірибеде көрінетін біліктілік, мұғалімнің барлық ішкі және сыртқы мүмкіндіктерін толық пайдаланып, табысты нәтижеге қол жеткізе алатын қабілеті, іскерлігі. (3-сурет).

**Мұғалімнің кәсіби іскерлік сапалары**

**Әлеуметтік-педагогикалық қабілет**

**Кәсіби құзыреттілік**

* Рухани мәдениеттілік
* Эрудиция
* Интеллигенттілік
* Ғылыми құзыреттілік
* Теориялық қабілет
* Коммуникативтілік
* Ұйымдастырушылық
* Конструктивтік-функционалдық қабілет
* Гностикалық қабілет
* Теориялық білім деңгейі
* Пәнді жүргізу әдістемесін меңгеруі
* Оқушының тұлғалық қасиеттерімен танысуы
* Педагогикалық техникамен қарулану
* Тәрбие жұмысын жүргізе алуы
* «Сөз құдіретін» ұғынуы

**Сурет-3. Мұғалімнің кәсіби іскерлік сапалары**

Мұғалімнің кәсіби құзыреттілігі оның кәсіби және даралық қасиеттерімен сипатталады:

* іргелі және кіріктірілген білімдердің жоғары деңгейі;
* көзделінген іскерлік, дағды, қабілетті меңгеруі;
* педагогикалық іс-әрекетке жаңаша көзқарас;
* инновациялық технологияны меңгеруі, кәсіптік іскерлігі;
* шығармашылық шеберлігі, ізденушілік іс-әрекеті.

Мұғалімнің кәсіби құзыреттілігі – педагогикалық іс-әрекетті жүзеге асыру үшін жоғары нәтижеге қол жеткізетін оның теориялық және практикалық дайындығының бірлігі.

Қазіргі заманғы білім беру жағдайында кәсіби біліктіліктің, құзыреттіліктің бұл құрылымдық компоненті тағы 3 компонентпен толықтырылады:

1) Тәжірибемен ұштастыру білігі, яғни өз іс-әрекетін әлемдік педагогиканың деңгейіне сәйкестендіру қабілеті, әріптестерінің тәжірибесімен алмасу, инновациялық тәжірибемен алмасу, өзінің тәжірибесін қорытып, басқаларға бере алу білігі.

2) Тәжірибенің үнемі толығып отыруы жағдайында педагогтың қажетті сапасы ретінде оның кәсібіндегі жаңа ізденушілік ахуалды туғызу білігі.

3) Кәсіби білікті мұғалім педагогикалық рефлексияға (өз ісіне талдау жасай алу), яғни сындарлы ойлаудың ерекше тәсіліне қабілеті.

Ұлы шығыс философы әл-Фараби: «Ұстаз жаратылысынан өзіне айтылғанның бәрін жете түсіне білетін, көрген, естіген және аңғарған нәрселердің бәрін жадында жақсы сақтайтын, еш нәрсені ұмытпайтын, алғыр да аңғарымпаз ақыл иесі, мейлінше шешен, өнер-білімге құштар, аса қанағатшыл, жаны асқақ және ар намысын ардақтайтын, дирхем, динар атаулыға, жалған дүниенің басқа да атрибуттарына жирене қарайтын, табиғатынан әділеттілік пен әділдерді сүйіп, жақындарына да, жат адамдарына да әділ, жұрттың бәріне өз білгенінше жақсылық пен ізгілік көрсетіп, қорқыныш пен жасқану дегенді білмейтін батыл, ержүрек болуы керек» **–** деп, педагогтың тұлғалық қасиеттерін ерекше сипаттап берді.

**Қазақстан Республикасының нормативтік құжаттарында анықталған қазіргі заман мұғаліміне қойылатын кәсіби талаптар және оның құқықтары мен міндеттері.**

Мұғалімдердің кәсіби маңызды қасиеттеріне төмендегідей негізгі қасиеттерді кіргізуге болады: балаға деген шексіз сүйіспеншілік; деонтологиялық парыз, педагогикалық процесті жүйелі жүргізе алуы; бақылаушылдық қабілеттілігі; педагогикалық құбылыстарға талдау жасай алуы; педагогикалық рефлексия, педагогикалық ойлаудың қалыптасуы; оңтайлы қарым-қатынас жасай алуы; ұжымшылдық; шығармашылық және т.б.

П.Ф.Каптерев көрсеткендей, педагогикалық іс-әрекеттің табысты болуының маңызды факторларының бірі мұғалімнің «тұлғалық сапалары» болып табылады: мақсатқа ұмтылу; табандылық; еңбексүйгіштік; қарапайымдылық және т.б.

Кәсіби педагог үшін ең маңыздысы – оқушының іс-әрекеттерін, тұлғалық өзін-өзі ұйымдастыруын, басқара алуы және қоғамда болып жатқан жағдайды дұрыс түсіне біліп, сол бағытқа сәйкес қызмет ету ( 4-сурет).

**Сурет-4. Мұғалімнің маңызды кәсіби қасиеттері**

Педагогикалық қызмет – педагогикалық процесте тәрбиеленуші тұлғасын тәрбиелеу, дамыту, оның өзінше дамуының оңтайлы жағдайларын тудыруға және өзін еркін шығармашылықта көрсетудің мүмкіндіктерін таңдауға бағытталған кәсіби қызмет.

Қазіргі таңда заман талабына қарай мұғалімдік қызметтегі адамдарға талаптар да күшейе түсті. ҚР «Білім туралы» Заңында педагогтардың негізгі құқықтары мен міндеттері анықталған.

Педагог қызметкердің мәртебесі:

1) Білім беру ұйымдарында, сондай-ақ білім беру бағдарламаларын іске асыратын басқа да ұйымдарда білім алушылар мен тәрбиеленушілерді оқытуға және тәрбиелеуге байланысты білім беру қызметімен айналысатын адамдар педагог қызметкерлерге жатады.

Мемлекеттік білім беру ұйымдарының педагог қызметкерлері азаматтық қызметшілер болып табылады.

2) Мемлекет қоғамдағы педагог қызметкерлердің ерекше мәртебесін таниды және кәсіптік қызметін жүзеге асыруы үшін жағдайлар жасайды.

Қазіргі заманғы білім беру жағдайында кәсіби біліктіліктің, құзыреттіліктің бұл құрылымдық компоненті тағы 3 компонентпен толықтырылады:

1) жаңашылдылыққа деген құлшыныс, инновациялық технологияны меңгеруі – шығармашылық білігі;

2) инновациялық тәжірибені үйрену, зерттеу, жинақтау білігі – ізденушілік;

3) кәсіби іс-әрекетке талдау жасай алуы, сындарлы ойлауы – педагогикалық рефлексияға қабілеттілігі.

Төртінші өнеркәсіптік революция жағдайындағы дамудың жаңа мүмкіндіктері кезеңінде мұғалімге төмендегідей жаңа талаптар қойылады: бәсекеге қабілеттілік; білім сапасының жоғары болуы; кәсіби шеберлілік; табыстылық; креативтілік.

**Педагогикалық іс-әрекет - әлеуметтік іс-әрекеттің ерекше түрі.**

А.И.Щербаков пен А.В.Мудрик «педагогикалық іс-әрекет» ұғымына төмендегідей анықтама береді: «Педагогикалық іс-әрекет – бұл кәсіби мақсаты өскелең ұрпақты тәрбиелеу болып табылатын қоғамның ересек мүшелерінің іс-әрекеті».

Педагогикалық іс-әрекет дегеніміз – жеке тұлғаны дамытуға және қоғамдағы әлеуметтік орнын анықтау үшін жағдай жасауға адамзаттың ғасырлар бойы жинақтаған өмірлік тәжірибесі мен мәдениетін аға ұрпақтың жас ұрпаққа беруге бағытталған әлеуметтік іс-әрекетінің ерекше бір түрі.

Педагогикалық әрекеттің бірінші компоненті – бұл қоғам қажеттілігіндегі инновациялық білім, қоғам дамуының тенденциялары, адамдарға қойылатын талаптар. Бұл компонент педагогикалық әрекеттің мазмұны, тапсырмалары, мақсатын анықтайды.

Екінші компонент педагогикалық әрекеттің мақсатын анықтайды: жеткіншек ұрпаққа берілетін адамзат тәжірибесіндегі қоғамдық қарым- қатынастар, мәдениет, әртүрлі ғылыми білімдер, технология.

Үшінші компонент – бұл арнайы педагогикалық білім, кәсіби тәжірибе және шеберлік пен құзыреттілік.

Педагогикалық әрекеттің мәнін И.П.Подласый айрықша атап көрсетті: «Мұғалім үстелінде отырған адам барлығына жауапты, бәрін біледі және бәрін істей алады. Әр оқушының, өскелең ұрпақтың, қоғамның және мемлекеттің тағдырына жауаптылығымен мұғалім әрекеті сипатталады. Бүгінгі педагогикалық әрекеттің, еңбектің нәтижесі қандай болса, біздің ертеңгі қоғамымыз да дәл сондай болады».

**Кәсіби- педагогикалық іс-әрекеттің мәні, құрылымы мен мазмұны.**

Педагогикалық іс-әрекет аясында мұғалім оқушымен қарым-қатынас процесінде ғылымды байланыстырушы рөлін атқарады. Мұғалім білім бере отырып, ұжымдық субъектілердің іс-әрекетін жеке субъектілердің жеке іс-әрекетіне айналдыру процесін ұйымдастырады және жеке тұлғаның қалыптасуы мен дамуын қамтамасыз етеді.

Педагогикалық іс-әрекетті зерттеушілер оның құрылымында төмендегідей функционалдық элементтері бар жүйе ретінде қарастырады:

1) педагогикалық өзара іс-қимыл субьектісі мен обьектісі, олармен бірге іс-әрекеті, оқыту мақсаты және қатынас жасау құралдары;

2) оқушы мен мұғалім, оқыту мен тәрбиелеудің мақсаты, мазмұны, педагогикалық процесс пен оны ұйымдастыру түрлері;

3) педагогикалық ықпалдың мақсаттары субьекті мен обьектісі, мазмұны мен құралдары, нәтижелері, педагогикалық рефлексия (5-сурет).

Сонымен, педагогикалық іс-әрекет педагогтың білім мазмұны мен оқушылардың іс-әрекетін ұйымдастырудағы белсенділігі, ол адамның жеке тұлға ретінде қалыптасуы мен дамуын қамтамасыз етеді.

**Сурет-5. Педагикалық іс-әрекет құрылымы**

6-суретте құзыреттілік түрлері ашылды.

Педагогтың **коммуникативті құзыреттілігі** – кәсіби маңызды, интегративті сапа: эмоциялық тұрақтылық, аяғына дейін тыңдай білу қабілеті, қуаттай білу іскерлігі, сыпайылық, тілдік шеберлігі және т.б.

**Ақпараттық құзыреттілік** – педагогтың жаңа ақпаратпен жұмыс істеу қабілеті, оқушылар мен олардың ата-аналары жайлы ақпараттар жинай алуы, оны талдай алуы.

**Реттеушілік (түзетушілік) құзыреттілік** – мұғалімнің өз іс-әрекетін басқара алу іскерлігі; алынатын нәтижені болжай алуы және жоспарлауы, тұрақты белсенділік танытуы; нәтижені бағалай алуы; педагогикалық рефлексия жасай алуы.

**Интеллектуалдық құзыреттілік** – талдау, жинақтау, салыстыру, дәлелдеу, қорыту іскерліктері; қисынды ойлау икемділігі және т.б.

**Операциялық құзыреттілік** – педагогикалық қызметті іске асыруға қажетті дағдылар жиынтығы: жобалаушылық, пәндік-әдістемелік, ұйымдастырушылық, педагогикалық сараптамалық әрекеттер және т.б.

**Кәсіби педагогикалық іс-әрекеттің негізгі белгілері:**

* арнайы кәсіби білім;
* нақты нәтижеге бағытталған мақсаттың болуы;
* оқыту, білім беру, тәрбиелеу мазмұнының нақтылығы;
* баланың педагогпен ынтымақтастық қарым-қатынасы;
* педагогикалық іс-әрекеттің нәтижесін бағалай алуы;
* баланы педагогикалық қолдауы.

Мұғалім шеберлігінің, шығармашылығының мәні педагогикалық мәселелердің жаңа шешімін іздестіруге және әртүрлі педагогикалық іс-әрекеттерді игеруге байланысты.

**Сурет-6. Құзыреттіліктің түрлері**

**Мұғалімнің конструктивтік іс-әрекеті** – оқу-тәрбие материалын іріктеп алумен, композициялаумен, жобалаумен байланысты іс-әрекет; оқу және тәрбие міндеттерін шешудің ең үйлесімді жолдарын іздестіру, оқу және тәрбие жұмысының формалары мен әдістерінің мазмұнын анықтау.

**Ұйымдастырушылық іс-әрекеті** бір мезгілде мұғалім жобаларын практикада жүзеге асыру және әлдеқайда нақты жобалаудың шарты болып табылады. Мұғалімнің бұл іс-әрекетін ұйымдастыру (баяндау, тапсырмалар жүйесі); өз мінез-құлқын ұйымдастыру (іс-әрекеттің нақты жағдайларындағы педагогикалық әрекеттер); балалар іс-әрекетін ұйымдастыру (ұжымдық, топтық және жекеше); оқушылар ұжымына дұрыс басшылық жасап, оны ұйымдастыра білуі (белсенділермен, ата-анамен жұмыс жасай білуі).

**Коммуникативтік іс-әрекет** мұғалімдер мен оқушылардың өзара қарым-қатынасының саласын қамтиды. Педагогикалық іс-әрекет өзінің табиғаты бойынша оқушылар мен оқытушылардың бірлескен іс-әрекеті. Оның табыстылығы олардың арасындағы өзара қарым-қатынастың қалай қалыптасатындығына байланысты.

**Гностикалық іс-әрекет** мұғалімнің төмендегілерді зерделеуін қамтиды: өз іс-әрекетінің объектісі; яғни оқушылар көмегімен бұл іс-әрекет жүзеге асатын мазмұн, құралдар, нысандар мен әдістер; өз тұлғасын саналы жетілдіру мақсатында өз іс-әрекетінің артықшылықтары мен кемшіліктері.

Педагогикалық іс-әрекетке сәйкес мұғалім мамандығына тән педагогикалық қабілеттер анықталады.

**Дидактикалық қабілет.** Оқушыларға оқу материалын түсінікті етіп жеткізу, олардың білім дәрежесі, іскерлігі мен дағдысын дұрыс анықтай білу, пәнге қызығушылығын арттырып, таным белсенділігін және ойын дамыту.

**Академиялық қабілет*.*** Мұғалім қабілетінің пән саласына (математика, физика, биология, әдебиет және т.б.) сәйкестігі. Мұндай мұғалім өз пәнін өскелең өмір талабына сай біледі, қарапайым зерттеу жұмыстарын жүргізеді.

**Перцептивті қабілет.** Оқушының ішкі дүниесін тани білу. Қабілетті мұғалім оқушыларда ауық-ауық болатын психологиялық жағдайды (ренжу, қобалжу және т.б.) бірден байқайды.

**Экспрессивті (сөйлеу) қабілеті**. Тілдің көмегімен өз ойын, сезімін нақты және түсінікті етіп жеткізу.

**Қолданбалы қабілет*.*** Мұғалім өз мамандығына тікелей қатысы жоқ іс-әрекет түрі – спорт, шахмат ойындарымен, көркемөнер, бейнелеу өнері туындыларымен айналысып, оқушыларды қызықтыра білуі (7-сурет).

**Сурет-7. Педагогтың меңгеруіне қажетті қабілеттер**

Педагогикалық іс-әрекет кәсіби-педагогикалық іс-әрекет болуы үшін қажетті белгіні Н.В.Кузьмина төмендегіше сипаттайды: «Педагогтың кәсібилігі негізінен мынадан байқалады: ол қалай оқыту және қалай тәрбиелеу, оқушыны бір күйден екінші күйге қалай көшіру керектігін, педагогикалық мәселелерді қалай шешуге және мейлінше тез, тиімді жолдармен тәрбие мақсаттары мен міндеттерін жүзеге асыруға болатындығын біледі. ... педагог білімдерінің жүйесі оқушылар білімдерінің жүйесін анықтайды».

Мұғалімдік мамандық жан-жақты білімді, шынайы сезімтал болуды, балаларға шексіз сүйіспеншілікті қажет етеді. Сонымен қатар мұғалімді адам жанының инженері, мінез-құлық сәулетшісі, ауру шипагері, ақыл-ой мен естің жаттықтырушысы, ой мен сезім дирижері, адамның алғашқы әділ-қазысы, жас өркенді мәпелеуші бағбан деп атайды (8-сурет).

**Сурет-8. Мұғалім мамандығының қырлары**

**Мұғалім іс-әрекетінің объектісі** – **педагогикалық прцесс. Педагог-мұғалім және тәрбиеші іс-әрекетінің ерекшеліктері.**

Мұғалімнің шеберлігі ең алдымен педагогикалық процесті ұйымдастыру іскерлігімен сипаталады. Шебер мұғалім – оқытудың қазіргі заманғы әдістерін толық меңгерген маман. Мұғалімнің педагогикалық шеберлігі әсіресе сабақты оқытуда көрінеді.

Оқу мен тәрбиенің әрбір теориясы педагогикалық әрекетте өз талаптарын қояды :

1) «Мұғалім – баланы әртүрлі жағымсыз әсерлерден қорғаушы». (Ж.Ж.Руссо).

2) «Тәрбиеші – бұл бала бақташысы» (И.Пестолоцци ).

3) «Мұғалім – балаға үлгі бола алатын жақсылық істеуші адам» (Л.Н.Толстой).

4) «Педагог – ой акушері» (Сократ).

5) «Мұғалім – жас жан үшін күннің пайдалы сәулесі» (К.Д.Ушинский).

Сонымен, педагогикалық мамандықтың мазмұнын педагогикалық әрекет құрайды. Егер бұрын мұғалім білімнің қайнар көзі мен білім беруші ғана болса, бүгінгі күні мұғалім – субъект-субъекттік қарым-қатынас орнатушы басты тұлға.

Мұғалім тұлғасы үлгі, өнегелік сипатқа да ие. Мұғалім өзінің тек беретін білімі мен тәжірибесі арқылы ғана тұлға қалыптасыру процесіне әсер етпейді, сонымен бірге оның жеке басының өзі оқушы тұлғасына ықпал жасайды. Педагогикалық мамандықтың негізгі мәні оның іс-әрекетіне байланысты болады.

**Педагогикалық іс-әрекеттің функциялары.**

Педагогикалық әрекеттің негізгісі – тәрбиелеу*.* Тәрбиелеу дегеніміз –адамдарды қоғамдық өмірге және өнімді еңбекке дайындау мақсатын көздеп, аға ұрпақтың келер жас ұрпаққа қоғамдық тарихи тәжірибені беру процесі. Тәрбие – қоғамдық ұйымдарда, білім беру ұйымдарында мұғалім, педагог, тәрбиешілердің басқаруымен жүргізілетін мақсатты процесс.

Тәрбиенің мәні, біріншіден, қоғам үшін саналы, белсенді, іскер, зияткер азаматты қалыптастыру болса, екіншіден, жеке адам үшін – оны өмір сүре білуге, өзін қоршаған ортамен қарым-қатынас жасай білуге үйрету.

Оқыту – білім берудің негізгі жолы. Оқыту – екі жақты, біртекті процесс: мұғалім оқушыларға білім беріп, іскерлік, дағдыға үйретеді; оқушы таным міндеттерін жете түсініп, жаңа білімді, іскерлікті, дағдыны игереді және оларды өмірде қолданады.

Жеке адамды дамыту немесе жеке адамның дамуы–бұл ішкі және сыртқы, басқарылатын және басқарылмайтын факторлардың ықпалымен жеке адамның қалыптасып жетілу процесі. Жеке адамның дамуы мен жетілуінде мақсатты түрде жүргізілетін тәрбие және оқыту шешуші рөл атқарады.

**Педагогикалық іс-әрекеттің ұжымдық, шығармашылық, ізгілік, көпфункционалдық сипаты.**

Мұғалім мамандығының маңызды ерекшелігі – ол «Адам-Адам» жүйесінде жұмыс жасауы. Бірақ, ол осы жүйеде жұмыс жасайтын басқа мамандықтармен салыстырғанда оның еңбегінің нәтижесіне тек бір өзі ғана ықпал етпеуімен ерекшеленеді. Яғни, жеке тұлғаның қалыптасуына мұғалім, отбасы, орта және т.б. әсер етеді. Сондықтан мұғалім мамандығы ұжымдық бастау алады.

Мұғалім мамандығының негізгі ерекшеліктері: гуманистік сипаты; ұжымдық сипаты; адаптивтік (бейімдеуші) сипаты; шығармашылық сипаты; қарым-қатынас жүйесінде болуы; мұғалім тұлғасының үлгі, өнегелік сипаты және т.б. (9-сурет).

Педагогикалық іс-әрекет сапалық мәнге ие мамандықтың бір түрі болып табылады. Мұғалім еңбегінің ұйымдастырылуы мен мазмұны оның өз іс-әрекетіне деген шығармашылық қатынас деңгейі арқылы анықталады. Педагогтың іс-әрекетіндегі шығармашылық деңгей алдына қойған мақсаттарды шешудегі мүмкіндіктерін пайдалану деңгейі арқылы анықталады.

Мұғалім мамандығы – шығармашылық сипатқа ие мамандықтардың бірі. Мұғалім үнемі ізденіс, шығармашылық үстінде болуы тиіс. Шығармашылық педагогикалық іс-әрекетті ұйымдастыру мен оның мазмұнын тиімді құрастыруға ықпал етеді. Мұғалім шығармашылығы педагогикалық міндеттерді тиімді шешуіне мүмкіндік жасайды.

Кәсіби педагогикалық іс-әрекеттің нәтижелі болуы мұғалімнің біліктілігін, іскерлігін, құзыреттілігін қажет етеді.

Ал құзыреттілік – тәжірибеде көрінетін біліктілік, мұғалімнің барлық ішкі және сыртқы мүмкіндіктерін толық пайдаланып, табысты нәтижеге қол жеткізе алатын қабілеті, іскерлігі.

Педагогикалық іскерлік негізінде мұғалімнің кәсіби деңгейі, өз пәнін жақсы меңгеруі, психологиялық-педагогикалық теорияны жақсы білуі, сондай-ақ жеткілікті дамыған кәсіби тұлғалық қасиет пен сапаның болуы оқушыларды тәрбиелеу мен оқытуды жеткілікті дәрежеде жүзеге асыруға мүмкін болады.

**Сурет-9. Мұғалім мамандығының негізгі ерекшеліктері**

Педагогикалық әрекеттің бірнеше түрі бар: іскерлік, шеберлік, шығармашылық, жаңашылдық ( 10-сурет).

**Сурет-10. Педагогикалық әрекет түрлері**

Педагогикалық іскерлік – бұл мұғалімнің шеберлігінің негізі, онсыз мектепте жұмыс істеу мүмкін емес. Мұғалім сабаққа дайындалу әдістерін білуі керек және сабақтың әрбір кезеңдерін өткізудің мазмұны мен әдістемесін, құрылымын дұрыс анықтауы керек.

Мұғалімнің кәсіби өсуінің келесі деңгейі педагогикалық шеберлік болып табылады. Шеберлік – бұл өз мамандығы бойынша жұмыс істейтін әрбір мұғалімге қолайлы болатын оқыту мен тәрбиелеудегі жоғары және үнемі жетілдірілетін өнер. Педагог өз ісінің шебері – бұл өз пәнін терең білетін, ғылым мен өнерге сәйкес салаларды жақсы меңгерген, жалпы және балалар психологиясына қатысты мәселелерді шеше алатын, оқыту мен тәрбиелеу әдісін жеткілікті түрде меңгерген білікті маман.

Педагогикалық шығармашылық – оқу-тәрбие жұмысында педагогикалық әдістемелерді түрлендіру, әдістерді жетілдіру және т.б.

Педагогикалық шығармашылық белгілі жаңашылдық элементтерінен тұрады, бірақ көбінесе, ол оқу мен тәрбие жұмысындағы жаңа идеяларды қозғаумен емес, оқу-тәрбие жұмысының әдістері мен түрлерінің өзгеруімен, белгілі бір жаңғыртумен байланысты болады.

**Педагогикалық үдерістегі мұғалім іс-әрекетінің функционалды түрлері. Мұғалімнің кәсіби іс-әрекетінің тұтастығы. Мұғалімнің педагогикалық іс-әрекетінің стилі.**

Педагог шеберлігінің, шығармашылығының мәні педагогикалық мәселелердің жаңа шешімін іздеуде және ол педагогикалық іс-әрекеттің төмендегідей түрлерімен байланысты: гностикалық, конструктивтік, ұйымдастырушылық және коммуникативтік.

Мұғалімнің қызметі өте күрделі, әрі көп салалы. Мұғалім оқушының жеке басының дамуын, қалыптасуын, тәрбиелеу мен оқыту процесін басқарады. Осындай маңызды іске жауапты болғандықтан мұғалімнен жан-жақты терең ғылыми білім, жоғары педагогикалық шеберлік, саяси моральдық қасиет, табанды ерік-жігер, парасатты мінез-кұлық талап етіледі.

Педагогикалық іс-әрекеттің нәтижесінің табысты болуы мұғалімнің тұлғалық қасиеттерімен де тығыз байланысты болып келеді.

Мұғалімнің педагогикалық іс-әрекетінің стилін төмендегідей топтастыруға болады: авторитарлық; либералдық; демократиялық (жариялылық).

**Авторитарлық стиль:** мұғалімнің жеке басының үстемдігіне негізделген басшылық, мұғалім әрбір оқушының іс-әрекетін тек өзі анықтайды, ал оқушылар оны бұлжытпай орындауға міндетті.

**Либералдық стиль**: мұғалімнің іс-әрекеті аздау, ал оқушылар өз шешімдерін қабылдауда толық еркіндік алады.

**Демократиялық стиль**: басшылық бөлінеді, басшылыққа оқушылар да да қатыстырылады, жауапкершілік бөлінеді.

**Тақырып бойынша білімді тексеру мен бақылауға арналған тапсырмалар**

1. Педагогикалық мамандықтың пайда болуы мен қалыптасу жолдарын ашып көрсетіңіз.

2. Педагогикалық мамандықтың өзгешелігі, оның гуманистік сипатының мәні неде?

3. Қазақстан Республикасының нормативтік құжаттарында анықталған қазіргі заман мұғаліміне қойылатын кәсіби талаптар және оның құқықтары мен міндеттерін ажыратып көрсетіңіз.

4. Кәсіби педагогикалық іс-әрекеттің мәні, құрылымы мен мазмұнын ашыңыз.

5. Мұғалім іс- әрекетінің объектісі – педагогикалық үдерістің мәні неде?

6. Педагог-мұғалім және тәрбиеші іс-әрекетінің ерекшеліктерін ашып көрсетіңіз.

7. Педагогикалық іс-әрекеттің қандай функциялары бар?

8. Мұғалімнің педагогикалық іс-әрекетінің стиліне сипаттама беріңіз.

1.3 Педагогтың тұлғасы және оның кәсіби құзыреттілігі

**Жеке тұлға ғылыми категория ретінде. Жеке тұлғаның психологиялық-педагогикалық сипаттамасы, жеке тұлға компоненттері. Жеке тұлғаның қалыптасу кезеңдері.**

Жеке тұлға – саналы, сөйлеу, шығармашылық қабілеттері бар қоғамдағы тірі организм-адам. Жеке тұлға атауы екі негізгі бағытта қолданылады: кез келген саналы адам; өзінің психикалық даму процесін және мінез-құлық, жүріс-тұрысын басқара алатын қабілетіне сай деңгейдегі психикасы бар адам.

Индивид болып туады, тұлға болып қалыптасады (М.И.Дьяченко, Л.А.Кандыбович).

* Жеке тұлға – адамның қоғамдық тарихи және онтогенетикалық дамуының соңғы өнімі (С.Л.Рубинштейн).
* Жеке тұлға – әлеуметтік қатынастарды және саналық іс-әрекеттің субъектісі ретінде қарастырғандағы индивид; ортақ іс-әрекет пен қарым-қатынаста қалыптасқан қоғамдық қатынасқа кіріскендігімен анықталатын индивидтің жүйелі қасиеті (В.П.Зинченко, В.Г. Мещерякова).

Жеке тұлға :

* адамның әлеуметтің маңызды қасиеттерінің жиынтығы;
* өзіне және өзімен-өзінің, дүниеге және дүниемен қатынастарының жүйесі;
* іс жүзіне асырылын жүрген әлеуметтік рөлдер қызметінің жүйесі, мінез-құлық әрекеттерінің жиынтығы;
* айналадағы қоршаған әлемді және онда өзін-өзі жете түсінуі;
* шығармашылық мүмкіншілігі мен қабілеттерінің жиынтығы;
* сыртқы жағдайларға әсерлерінің жиынтығы және т.б. (Г.К.Селевко).

Жеке адамның дамуы – бұл ең алдымен оның рухани өсу, жетілу процесі, іс-әрекетте өзін қоршаған өмір шындығын бейнелеуі, қоғамдық орта мен табиғи құбылыстарға, адамға қарым-қатынасы таным-білім процесінде болатын сапалық өзгерістер процесі.

Жеке адамның дамуы – бұл ішкі және сыртқы, басқарылатын, басқарылмайтын факторлардың ықпалымен жеке адамның қалыптасып жетілу процесі.

**Жеке тұлға - іс-әрекет объектісі және субъектісі. Қазіргі әлеуметтік-мәдени жағдайлар және олардың жеке тұлғаға әсері. Тұлғалық- бағдарлық білім беру тұжырымдамасы.**

Педагогикалық процестің субъектісі – жеке тұлға. Бұлардың құрамы сан қилы. Педагогикалық процесс субъектілерінің өзара байланысты іс-əрекеттерінің соңғы нəтижесі – тəрбиеленушілердің адамзат жинақтаған тəжірибені игеруі.

**Тұлғалық- бағдарлық білім беру тұжырымдамасының мәні:**

- оқыту процесі жеке тұлғаның өзін-өзі жетілдіру бағытында өтеді;

- оқыту процесі ішкі мотивацияға негізделеді, сыртқы мотивацияны ұйымдастыру мен тиімді үйлесуі, тұлғаның ішкі сұранысын қанағаттандырады;

- тұлғаны дамыту біртұтастыққа жүреді, баланың интеллектуалды, физикалық, эстетикалық дамуын бірлікте қарастырады;

- оқыту оқушының өз бетімен іс-әрекетіне негізделеді, себебі әрбір оқушының қабылдау, меңгеру, есте сақтау қабілеттері мен мүмкіндіктері әртүрлі;

- оқыту ұлттық және жалпыадамзаттық құндылықтарға арқа сүйейді, оқушының психологиялық-физиологиялық ерекшеліктері толық ескеріледі (11-сурет).

**Сурет-11**. **Тұлғалық- бағдарлық білім беру шарттары**

**Мұғалім тұлғасына қойылатын қазіргі талаптар.**

А.Байтұрсынов 1914 жылы «Қазақ» газетінде «Мектеп керегі» мақаласында: «... **ең әуелі** мектепке керегі – білімді, педагогика, методикадан хабардар, оқыта білетін мұғалім.

**Екінші** – оқыту ісіне керек құралдар қолайлы һәм сайлы болуы. Құралсыз іс істелмейді, һәм құралдар қандай болса, істелген іс те сондай болмақшы.

**Үшінші** – мектепке керегі белгіленген бағдарлама. Әр іс көңілдегідей болып шығу үшін оның үлгісі я мезгілді өлшеуі балаларға керек. Үлгісіз я өлшеусіз істелген іс – ол я артық, я кем шықпақшы» – деп мектепке қажетті құралдарды атап өтті.

М.Левитан бойынша мұғалімнің тұлғалық сапалары:

* өз пәні бойынша жоғары деңгейлі білім;
* өз білімін оқушыларға жете жеткізе білуі;
* талап қойғыштық пен педагогикалық әдеп;
* мамандығына деген сүйіспеншілік, шыдамдылық пен әділеттілік;
* өзін-өзі жетілдіруге ұмтылыс, ұстамдылық, еңбексүйгіштік;
* артистік қабілеттілік, адал ниеттілік, сезімталдылық;
* әзіл-оспақты түсіне және қолдана білуі;
* оқушылардың болашағына сенуі.

Ғалым Э.А.Урунбасарованың зерттеуіне сүйене отырып, 12-суретте мұғалімнің тұлғалық сапалары ашылды.

**Мұғалімнің тұлғалық сапалары**

**Қоғамдық саяси сапа**

**Моральдық (адамгершілік)-коммуникативтік сапа**

**Психологиялық- ұйымдастырушылық сапа**

* Идеялық сенімі
* Азаматтылығы
* Патриотизм
* Интернационализм
* Әлеуметтік белсенділік
* Жауапкершілік
* Еңбекке шығармашылық қарым-қатынас
* Ұжыммен жұмыс жасай алуы
* Өз ісіне сыни көзқарас
* Әділдік
* Адалдық
* Шынайылық
* Қарапайымдылық
* Адамгершілік
* Жылулық сезім
* Талап қоюшылық
* Талап етушілік
* Сезімталдық
* Қайырымдылық
* Әдептілік
* Шыншылдық
* Инициатива танытушылық
* Өжеттік
* Байқампаздық
* Көңіл аударушылық
* Зейін қоюшылық
* Тәртіпшілік
* Артистік шеберлік
* Өзін-өзі тәрбиелеуі
* Іс-әрекетті өз бетінше ұйымдастыра алуы
* Өмірге деген құлшыныс



**Сурет-12. Мұғалімнің тұлғалық сапалары**

**Педагогтық кәсіпке деген қызығушылық, оның қоғамдағы рөлін түсіну болашақ мұғалімнің кәсіби жолды таңдауындағы және кәсіби өзін-өзі жетілдіруіндегі жетекші мотивтер ретінде.**

Мұғалімнің өзінің педагогикалық білімін көтеруі оның өз бетінше педагогикалық құндылықтар, технология, шығармашылық тәжірибелерді игеруі болып табылады.

Әр мұғалімнің кәсіби тәжірибесі, интуициясы, эрудиясы, сындарлы ойлауы, шығармашылығы маңызды қозғаушы күш болып табылады. Бұнда жаңалықты ойлап шығару, құрастыру, тапқырлық, креативтілік көмектеседі.

Мұғалімнің өз бетінше кәсіби білімін көтеруі – жалпы мәдениет пен кәсіби қажеттіліктерді өтеу, танымдық мүддесін қанағаттандыру мақсатында арнайы түрде жүйелі ұйымдастырылған, жан-жақты, жеке және кәсіби маңызды танымдық қызмет. Бұл мұғалімнің шығармашылық қабілеті мен кәсіби шеберлігінің қалыптасуына тығыз байланысты, оның кәсіби өсуі мен педагогикалық қызметінің табыстылығына тікелей бағытталған көпсатылы қызмет болып табылады.

В.И.Андреев даму мен өзін-өзі дамыту процесінің 2 ерекшелігін атап өтеді: тұлғаның өзгерісі сырттан емес, оның өзіне-өзінің ішкі мақсатқа бағытталған әсерінен болады; өзгерістер тек қана мотивте, интеллектуалды, эмоционалды аймақта ғана болмайды, сондай-ақ, барлық «өзіндік» процестерде жүреді: өзін-өзі тану, өзін-өзі анықтау, өзін-өзі жетілдіру, өзін-өзі өзектендіру, өзін-өзі басқару (13-сурет).

**Сурет-13. Тұлғаның өзін-өзі басқа алу сапалары**

В.А.Кан-Каликтің пікірінше, шығармашылық өзін-өзі дамыту процесі тұлғаның барлық аймағын қамтиды және интеллектуалдық, эмоционалдық қажеттіліктерді қанағаттандырады, ең негізгісі, бұл өзін-өзі дамыту процесі қашан да жаңа деңгейге көтеріледі, яғни барлық өзіндік процестерді жеделдетеді: өзін-өзі тану, шығармашылық өзін-өзі анықтау, өзін-өзі басқару, шығармашылық өзін-өзі жетілдіру, шығармашылықпен өзін-өзі жүзеге асыру және т.б. Бұл субъект-субъект бағытындағы шығармашылық іс-әрекеттің ерекше түрі.

Мұғалімнің кәсіби өзін-өзі жетілдіру мотивациясына психологиялық талдау инновациялық іс-әрекетке талдау жасаудан бастау алады. Мұғалімнің кәсіби өзін-өзі дамытуын ояту негізінде мұғалімнің қажеттілігі, қызығушылығы, әртүрлі бағыттағы танымдық өзгеріс сапалары жатады.

**Педагогикалық бейімділік пен педагогикалық қабілеттілік педагог тұлғасының кәсіби маңызды қасиеттерін калыптастырудың психологиялық негізі.**

Мұғалім мамандығы – тек әлеуметтік тәжірибені алмастырушы ғана мамандық емес, ол тұлға қалыптастырушы, адамды адам ретінде тәрбиелейтін мамандық.

Педагогикалық бейімділік пен педагогикалық қабілеттілік:

* балаға деген сүйіспеншілік, оларға өз жүрек жылуын сыйлауға деген қажеттілігі мен қабілетінің болуы;
* шынайы зиялылық, рухани мәдениет, басқа адамдармен жұмыс жасауға деген ұмтылысының және іскерлігінің болуы;
* жоғары кәсіби шеберлік, ғылыми-педагогикалық ойлаудың инновациялық стилі, шығармашылық шешімдер қабылдауға дайындық;
* үнемі өзін-өзі тәрбиелеуге және өзін-өзі жетілдіруге деген қажеттілігі мен дайындығының болуы және т.б. ( 14-сурет).

**Сурет-14. Кәсіби- педагогикалық іс-әрекеттің мәні**

**Педагогикалық қабілеттілік пен педагогтың беделі. Бағыттылығы.**

Педагогикалық қабілет – тұлғаның кәсіби педагогика талаптарына сай және сол іс-әрекетті игеруде табысқа жеткізетін психологиялық дара ерекшеліктердің жиынтығы.

Педагогтың тұлғаға деген құрмет сезімі, жоғары талап қоюы, әңгімелесіп отырған адамды тыңдай білуі, оны түсіне білуі,  ара-қатынастағы іскерлік,  бірбеткейсіз ұстанымдылығы,  сабырлылығы, адамдарға қатысты  ерекше зейіні мен сезімталдығы және т.б. педагогикалық қабілетке жатады.

Педагогтың беделі –  оның оқушылар мен мұғалімдер және әріптестер  ұжымындағы  моральдік  мәртебесі, бұл құрмет пен қошаметке ие болып жүрген  беделді де  құрметті  ұстаздың  тәрбиеленушілердің тәртібі мен   нанымдарына  әсер ететін өзіндік тәртіп  түрі. Педагогикалық бедел мұғалімнің  осыған дейінгі  алған  моральдік-этикалық және психологиялық-педагогикалық  даярлығына байланысты. Оның деңгейі білім, зиялылық, шеберліктің тереңдігімен және  өз еңбегіне  деген ерекше қатынасымен және т.б. анықталады.

Педагогикалық қарым-қатынаста педагог беделінің атқаратын рөлі зор. «Бедел» ұғымы – педагогикалық мәдениет шеңберінен шығып кететін ұғым.

Педагогтың беделі – жағымды фактор. А.С.Макаренко, төмендегідей жалған бедел түрлерін анықтайды: тәкаппарлық; басшылдық; қашық бедел; сүйіспеншілік бедел ( 15-сурет).

**Сурет-15. Педагог беделі**

**1) Тәкаппарлық бедел** – үнемі өз қызметімен орынсыз ерсіну, өзінің жетістіктеріне басқалардың ынтасын аударып отыру және осылардың негізінде қасындағыларға, қызметтестеріне менмендік көрсету.

**2) Басшылдық бедел** – үнемі шамдану, әрбір сұраққа дөрекі түрде жауап қайыру, қол астындағыларды үнемі үрейде ұстап отыру.

**3) Қашық бедел** – мұндай беделділер қызметтестерін өзінен қашық ұстайды, мүмкіндігінше олармен аз сөйлесуге және ресми түрде сөйлесуге тырысады.

**4) Сүйіспеншілік бедел** – өзінің ерекше өкілеттілігіне, өзгешелігіне, жеке басының маңыздығына сүйенетін адам. Ол өзінің ойынша әріптестерінен бөлекше санайды, өзінің ерекше өкілеттігіне сену және осының арқасында жұмысқа өзінің күш-қуатын жігерін толық жұмсайды.

**Тұтас педагогикалық процестегі тұлғалық қатынас мәселесі. Педагогикалық этика және мұғалім әдебі – педагогикалық процесс субъектілері арасындағы өзара қатынастың негізі.**

Педагогикалық қарым-қатынас – педагогикалық қызметтің күрделі саласы, кәсіптік іскерлікті қажет ететін қарым-қатынас. Педагогикалық қарым-қатынаста ұсақ-түйек жоқ: көзқарас, дене қимыл, көз жанарының көзқарасы – бәрі мәнді.

Қарым-қатынас – екі немесе одан да көп адамдардың арасындағы танымдық немесе эмоционалды ақпарат, тәжірибе, білімдер, біліктер, дағдылар алмасу. Қарым-қатынас тұлғалар мен топтар дамуының және қалыптасуының қажетті шарты болып табылады.

Педагогикалық қарым-қатынас мәдениетінің негізінде мұғалім тұлғасының жалпы және педагогикалық мәдениеті жатыр.

Адамның күнделікті өмірінде қарым-қатынастың сан алуан түрлері кездеседі. Психологиялық-педагогикалық іс-тәжірибеде мұғалімдер мен оқушылар арасындағы қарым-қатынастар төмендегідей негізгі төрт түрге бөлініп қарастырылады (16-сурет).

**Сурет-16. Педагогикалық қарым-қатыныс түрлері**

**Вербальды қарым-қатынас**– бір адамнан екінші адамға не болмаса бір топ адамдар арасындағы сөз арқылыақпараттармен алмасу процесі. Сөз адамдарға ғана тән, аса маңызды құдіретті күш және вербальды қарым-қатынастың негізгі құралы.

Сөздік қарым-қатынас адам миының үлкен жарты шарларының жұмысымен байланысты.

Сөздік (вербальдық) қарым-қатынас арқылы ғылыми ақпараттарды бала санасына жеткізуде нақты тәжірибеден алынған мысалдар, қызықты фактілер, орынды мақал-мәтелдер тыңдаушылардың қызығушылықтарын арттырып, олардың назарын такырыпқа шегелей түседі. Вербальды қарым-қатынас екі түрге бөлінеді: аксиалды және ретиалды.

**Аксиалды қарым-қатынас** – ақпаратты бір адамнан екінші бір адамға жеткізу процесі (мұғалім және жеке бір оқушы арасындағы қарым-қатынас).

**Ретиалды қарым-қатынас** – ақпаратты бір адамнан бір топ адамға жеткізу процесі (мұғалім және сынып оқушылары арасындағы қарым-қатынас).

**Вербальсыз қатынас** – мимика, ым-ишара, пантомимика арқылы сөзсіз қарым қатынас.

**Мимика** – адам бетінің бұлшық еттерінің қимыл-қозғалыстары арқылы оның психикалық жағдайының, сезімдерінің, көңіл-күйінің көрінісі.

**Ым-ишара (жест)** – қарым-қатынас барысында адамның психикалық көңіл-күйіне байланысты қолдарының белсенді қимыл-қозғалыстары.

**Пантомимика**–қарым-қатынаста адамның қолының, денесінің, аяқтарының кимылдарының қатысуы.

Вербальды қарым-қатынасқа қарағанда вербальсыз қарым-қатынастан көбірек ақпараттар алуға болады. Өмірде естуге қарағанда адам көру арқылы көбірек ақпарат алады екен.

Сөйлеу барысында адамның мимикасы, іс-қимылдары да қатысып тұратыны белгілі. Қарым-қатынас барысында адамның бет-әлпеті, әсіресе көзі көп ақпарат береді. Көзі арқылы да адамның қандай көңіл күйде екенін түсінуге болады.

Мұғалім тұлғасы мәдениетінің сапалық жақтары С.Т.Шацкий, С.Ұзақбаева, Р.К.Төлеубекова, Л.И.Рувинский, В.А.Кан-Калик, В.А.Сухомлинский, З.А.Исаева, Ш.Т.Таубаева және т.б. ғалымдардың еңбектерінде ашылады.

Педагогикалық әдеп – мұғалімнің ең етене кәсіптік белгісі. Әдеп (такт) – латынша «tactus» – жұғысу, адамдар ара-қатынасының түрі, адамдардың өзара жақсы қарым-қатынас жасауына қажетті жағдай.

Әдепті адамдарға басқаларға барынша жақсылық жасауды, қуаныш әкелуді тілеп тұру тән. Басқа адамдармен қарым-қатынаста сақ та сергек адам. Әдепсіз адамдар біреуге жақсылық жасап отырып та оның жанын жарақаттауы мүмкін.

Этика – адамның қоғамдық және жеке өміріндегі құлықтық ережелер мен талаптарды біріктіретін қоғамдық сананың ерекше формасы, мораль туралы ілім.

Педагогикалық этика – педагогикалық қарым-қатынастың негізгі элементі. Әл-Фарабидің сөзімен айтсақ: «Ұстаздың мінез-құлық нормасы мынадай болуға тиіс. Ол тым қатал да болмауға тиіс, тым ырыққа да жығыла бермеуі керек, өйткені тым қаталдық шәкіртті өзінің ұстазына қарсы қояды, ал тым ырыққа көне беру ұстаздық қадірін кетіреді, оның берген сабағы мен оның ғылымына шәкірті селқос қарайтын болады. Ұстаз тарапынан барынша ынталылық пен табандылық қажет. Өйткені бұлар, жұрт айтқандай, тамшысымен тас тесетін бейне бір су тәрізді».

17-суретте ғалым Э.А.Урунбасарова бойынша педагог этикасының негізгі компоненттері берілді.

Педагог қызметінің әлеуметтік функциясы

Кәсіби білім, білік деңгейі

Әрекеттің адамгершілік мазмұны

Тұлғаның моральдық сапалары

Тұлғааралық қарым-қатынас сипаты

Іс-әрекет нормасы мен ережесі

Педагогтың жеке тұлғасының психологиялық сапалары

Педагогтың әлеуметтік, отбасылық жағдайы

**Сурет-17. Педагог этикасының негізгі компоненттері**

Кәсіби  этика  әріптестерімен және басқа адамдармен түрлі жағдайларда,  ресми және  бейресми  қарым-қатынастар барысында көрінетін  маманның  жалпымәдениеттілік деңгейінің  жоғары болуын  көздейді (18-сурет).

**Сурет-18. Педагогтың кәсіби  этикасы**

Педагогикалық әдеп этика ғылымының бөлігі болып табылады және педагогикалық адамгершіліктің ерекшеліктерін зерттейді, педагогикалық еңбектегі адамгершіліктің ортақ қағидаларының жүзеге асырылуын қадағалайды, оның негізгі қызметтерін және этикалық категорияларды қарастырады.

Педагогтік әдептілік – мұғалімнің оқушылармен қарым-қатынасына қойылатын талаптардың межесін сақтау, оқу және оқудан тыс уақыттарда олармен дұрыс қатынастың бабын таба білу білігі.

**Педагогикалық әдептің белгілері:**

**1) Ілтипаттылық.** Әдетте оқушылар өздері жақсы көретін мұғалімдер оларға дауыс көтеріп сөйлесе де көңілдеріне ауыр алып қалады. Дауыс көтеру, жазықсыз жазғыру, әділ қойылмаған баға ғана емес, мұғалімдер көзге ілмей, өтініштерін құлықсыз, жүре тыңдаса да, ең болмағанда қастарына жақындап көңіл аудармаса да, ренжіп қалады.

**2) Сенім.** Атақты педагог А.С.Макаренко: «Қателесу қаупі төніп тұрса да мұғалім оқуда болсын, тәлім-тәрбие жұмысында болсын оқушыларға өзінің батыл ойларымен ықпал жасауы қажет. Балалар өздерінің күштері мен мүмкіндіктерін толық шамалай алмайды. Олар ересектердің бағасына, әсіресе өздерінен де артық сенетін мұғалімнің бағасына сүйенеді» – деп, мұғалімнің оқушылардың жеке басына сенудің маңызын айрықша атап көрсетті.

**3) Әділдік.** «Мұғалімнің қандай қасиеттерін бағалайсыз?»деген сауалға оқушылардың көпшілігі: «Мұғалімнің әділдігін» деп жауап қайтарады. Егер мұғалім әділ болғанның үстіне әдебі мол, көңілді, жайдары болса, мектепте одан беделді адам болмайды. Мұғалім оқушыларға тек қана әділ қарап қоймай, соған қоса өз іс-әрекетінің дұрыстығына иландыра білуі керек.

**4) Төзім мен сабыр сақтау.** Мұғалімнің педагогтік әдептігі үшін бұл қасиеттердің маңызы үлкен, тіпті көп жағдайда шешуші мәні бар. Ашу үстінде ешқандай шешім қабылдамау керек (19-сурет).

**Сурет-19. Педагогикалық әдеп белгілері**

К.Д.Ушинский: «Педагогика теориясын қаншама жетік білгенмен, педагогикалық әдептің қыр-сырын меңгермейінше, педагог ұстаздық шеберлікке қолы жетпейді» – педагогикалық әдептің мұғалімнің іс-әрекетінде алатын рөлін айқын ашып көрсете алды.

Мұғалімнің ар-ұяты кіршіксіз болса, оқушылар оның кез келген қатесін кешіреді. Керісінше мұғалім әділетсіздік жасап, жалған мінез көрсетсе, оқушылардың көңілдері қалып, араларының салқындауы осыдан басталады.

Педагогикалық әдеп талаптары:

1) Адамдық қадір-қасиетті құрметтеу: оқушыны ұдайы қолдау, сүйемелдеу, көтермелеу, дамыту.

2) Ықпал жасау шамасын білу: Қалай және қай шамада кінәлайды? Қай шамада мақтайды? Қай сөзді қашан және қалай айтады?

3) Ұтымды шешім қабылдау: Ақыл – ең жақсы шешім, ашу – нашар кеңесші.

4) Ешқашан да оқушынының көңілін қалдырмау: көңіл қалдыру мұғалім мен оқушы арасындағы психологиялық кедергіге жол ашады.

5) Оқушымен жеке әңгімелесу кезіндегі мұғалімнің өзін-өзі ұстай алуы.

6) Білімді әділ, обьективті бағалау.

7) Ұдайы көтеріңкі көңіл-күйде жүру. (Егер көңіл-күйіңіз нашар болса, оны табалдырықтан тыс қалдырыңыз. Оқушылар алдында мұғалім қалай болғанда да тек қана жайдарлы, қайратты және көңілі көтеріңкі болуы тиіс).

8) Әзіл, тапқыр сөздерді орынды қолдана алуы (20-сурет).

**Сурет-20. Педагогикалық әдеп талаптары**

**Педагогтың жалпы және кәсіби мәдениеті: мәні, өзгешелігі, өзара байланысы.**

Жалпы мәдениет – адамдардың іс-әрекетінің моральдық, сапалық жиынтығы. Педагогикалық мәдениет – жалпы адамзаттық мәдениеттің бір бөлігі, онда рухани және материалдық құндылықтар, адамзаттың шығармашылық педагогикалық әрекетінің тәсілдері сақталған.

Педагогикалық мәдениетті зерттеген ғалымдар**:**

Педагогикалық мәдениеттің басты құндылықтары:бала тұлғасы;жеке тұлғаның дамуы;бала тәрбиесі;баланың әлеуметтік қорғалуы;баланың құқығы мен абыройын қолдау (21-сурет).

Педагогикалық мәдениеттің компоненттері:

* ізгілікті педагогикалық көзқарас;
* педагогтың тұлғалық қасиеттері;
* мұғалімнің теориялық білімі мен шығармашылық ойлауы;
* кәсіби іс-әрекет мәдениеті;
* шығармашылық әрекет тәжірибесі.

**Сурет-21. Педагогикалық мәдениеттің басты құндылықтары**

22-суретте .Мұғалімнің кәсіби мәдениетінің мәні ашылды.

**Мұғалімнің кәсіби мәдениеті**

|  |  |  |  |
| --- | --- | --- | --- |
| **Педагогикалық (кәсібилік)** | **Моральдық-этикалық** | **Психологиялық** | **Жеке тұлғалық** |
| * Ұйымдастырушылық * Білімнің тереңдігі * Ғылыми білім * Дарындылық * Шығармашылық * Зерттеушілік | * + - * Адамгершілік       * Ақиқатқа   құштарлық   * + - * Мейірімділік       * Қарапайымдылық       * Жауапкершілік | * + - * Мінезі       * Ерік күші       * Ұстамдылық       * Тұрақтылық       * Темпераменті       * Эмоционалдық | * + - * Сыртқы келбеті       * Киім киісі       * Жүріс-тұрысы       * Сөйлеу мәдениеті       * Әдептілігі |

**Сурет-22. Мұғалімнің кәсіби мәдениеті**

**Педагогикалық білім беруді жаңғыртудың әлемдік тенденциялары. Педагогикалық білім беруді құзыреттілік негізінде жаңғырту. «Құзыреттілік», «құзырет», «құзыреттілік тәсілі», «мұғалімнің кәсіби- педагогикалық құзыреттілігі» ұғымдарының мәні.**

Білім беру жүйесінің мақсаты – Қазақстан Республикасының зияткерлік, дене бітімі және рухани дамыған азаматын қалыптастыру, оның тез өзгеретін әлемде табысқа жетуін қамтамасыз ететін білім алудағы қажеттіліктерін қанағаттандыру, еліміздің экономикалық игіліктері үшін бәсекеге қабілетті адами капиталды дамыту.

Құзіреттілік тәсіліне негізделген жаңа білім мазмұнның базалық принципі – тұлғаның адамгершілік-рухани қасиеттерін дамытуды ынталандыратын ізгі білім беру ортасын құру: өзін-өзі тану, өзін-өзі анықтау және өзін-өзі жетілдіру, коммуникативтік дағдыларды, ақпараттар мен технологияларды басқара білуі, проблемаларды ұтымды шешу, іскерлік пен креативтілікті қалыптастыру, тұлғаның өздігінен дамуы мен дербестігін қамтамасыз ету.

Құзыреттілік – білім мен іскерліктерді, іс-әрекет тәжірибесін меңгеру нәтижесінде белгілі бір іс-әрекет түрін табысты жүзеге асыруға қабілеттілігін сипаттайтын тұлғаның кіріктірілген қасиеттері (4-кесте).

Құзыреттілік – педагогтың өзін маман ретінде өз бетімен білімін, кәсіби шеберлігін, мәдениеттілігін көтеріп, қазіргі заман талабына сай бейімдей білуі.

**Кесте 4** – **«Құзіреттілік» ұғымына сипаттама**

|  |  |  |
| --- | --- | --- |
| **Реті** | **Анықтама** | **Шығу көзі** |
| 1 | «Құзіреттілік» (латынша Competens- надлежащий, способный)- белгілі бір салада білгір, білікті, өзінің білімімен қандай да бір нәрсені шешуге немесе жасауға құқылы | Шетел сөздерінің қысқаша сөздігі. -М.,1990. |
| 2 | «Құзіреттілік» (латынша Competens-лайықты, қол жеткізуге ұмтылу, сәйкес)- қабілетті, білікті, өз ісін жетік білуі; белгілі бір аймақтағы білім мен тәжірибе | Орыс тілінің энциклопедиялық сөздігі. -М.: Русский язык,1990.-794 с. |
| 3 | Құзіреттілік (латынша Competens) – қабілетті, қатысты. Белгілі бір саланың тұлғаларының білімінің, білігінің, тәжірибесінің сәйкестігінің мөлшері | Вешняков С.М. Кәсіптік білім беру сөздігі. -М.,2008. |
| 4 | Құзыреттілік – ол тұлғаның оқыту және әлеуметтену процестері барысында меңгерген білім мен тәжірибеге негізделген, оның жалпы қабілеті мен іс-әрекетке даярлығы ретінде айқындалатын тұлғаның кіріктірілген қасиеті | Ш.Т.Таубаева Педагогиканың философиясы мен әдістемесі.  -Алматы, 2016.-340 б. |

Құзыреттіліктің ерекшеліктері:

1. Бір емес бірнеше міндеттерді шешеді.
2. Білімнен айырмашылығы – жаңа ілім ақпарат түрінде емес, іс-әрекет түрінде беріледі.
3. Біліктіліктен айырмашылығы – теориялық және практикалық іс-әрекетке даярлық автоматты түрде емес, басқа құзыреттілікпен интеграцияланған түрде білінеді.
4. Дағдыдан айырмашылығы – іс-әрекет саналы түрде жүреді (23-сурет).

Білім, білік, дағды (іс-әрекет)

Субъект

Құзырлық

Өзін-өзі басқару

**ҚҰЗЫРЕТТІЛІК**

**Сурет-23. Құзыреттілік ұғымының мәні**

Нәтижеге бағытталған білім беру жүйесінің ерекшеліктері:

1. Оқытудың кіріктірілген мақсаттары пәндік мақсаттарға қарағанда басымырақ.
2. Оқытудағы іс-әрекеттілік тәсіл қарапайым біліктілік пен дағдыларды ығыстырған.
3. Оқытуда құзыреттілік тәсіл қолданылады.
4. Мектептегі білім беру сапасын бағалаудың жаңа жүйесіне көшу байқалады («кірудегі» – міндетті, «шығудағы» – нәтижені бағалау, жетілдіру).
5. Мұғалім мен оқушы арасындағы қарым-қатынас авторитарлық қарым-қатынастан оқу іс-әрекетіндегі бірлестікке, жұптастыққа айналған.

**Кәсіби құзыреттілік және педагогикалық шеберлік. Педагогикалық шеберлікті қалыптастырудың шарттары және негізгі психологиялық-педагогикалық алғы шарттары.**

Құзіреттілік – субъектінің қойылған мақсатқа жету үшін оның ішкі сыртқы ресурстарын тиімді пайдаланатын білім берудің нәтижесі.

Мұғалімнің кәсіби құзыреттілігі – педагогикалық іс-әрекетті жүзеге асыру үшін жоғары нәтижеге қол жеткізетін оның теориялық және практикалық дайындығының бірлігі.

Мұғалімнің кәсіби құзыреттілігін В.А.Сластенин, О.А.Абдулина, Ю.К.Бабанский, В.В.Краевский, И.Я.Лернер, И.Ф.Харламов, Б.Г.Гершунский, М.Н.Сарыбеков, Ш.Таубаева және т.б. ғалымдар зерттеді.

Мұғалімнің кәсіби құзыреттілігі оның кәсіби және даралық қасиеттерімен сипатталады ( 24-сурет).

**Мұғалімнің кәсіби құзыреттілігі**

**Субъектілік**

**Нысандық**

**Пәндік**

* Мақсат қоя білушілік
* Шығармашылық
* Өзіндік диагностика жасай алуы
* Өзіне-өзі баға беру
* Өз ісіне сыни көзқарас
* Кәсіби іс-әрекет, мұғалімнің әрекетіне қойылатын міндеттерді шешу
* Оқушылар білімін көтеру жолдарын іздестіру
* Оқушылардың танымдық -шығармашылық қабілеттерін арттыру
* Өз білімін жетілдіру бағытындағы ізденістері
* Өз білімін көтеру
* Өздігінен білім алу
* Инновациялық технологияны меңгеру

**Сурет-24. Мұғалімнің кәсіби құзыреттілігі**

**Педагогикалық шеберлік** – болашақ мұғалім тұлғасының жеке дара, психологиялық, интеллектуалды күштері мен қабілеттерінің өзін-өзі іс жүзінде көрсетуінің деңгейі. Шығармашылық шеберлік ізденіс процесі арқылы жүзеге асырылады. Ал, кәсіби шеберлік – мамандығы және өзін-өзі ұйымдастыру шеберлігін қалыптастыратын тұлға қасиеттерінің жиынтығы.

Педагогикалық шеберлікті көптеген ғалымдар ғылыми заңдылықтар мен озат педагогикалық іс-тәжірибенің, жалпы кәсіби мәдениеттің, тұлғаның жеке және шығармашылық қабілеттерінің даму және жетілу нәтижелерінің бірлігі ретінде қарастырады (5-кесте).

Педагогикалық шеберліктің ерекшеліктері: бағдарлық қабілеттілігі, педагогтік әдептілік, айқын сөйлеу, педагогтік техника, педагогтік тәуекелділік және т.б. сапалар болып табылады.

**Кесте 5 - Педагогикалық шеберлік ұғымының мәні**

|  |  |  |
| --- | --- | --- |
| **№** | **Ғалымның**  **аты-жөні** | **Анықтама** |
| 1 | Н.Ф.Маслова | **Педагогикалық шеберлік** – мұғалімнің жалпы және  кәсіби мәдениетінің дамуы және оқу-тәрбие жұмысын ұйымдастыруда қолы жеткен жетістіктерінің жоғары сапасы |
| 2 | А.К.Маркова | **Педагогикалық шеберлік** – мұғалімнің жеке тұлғасы, педагогикалық қарым-қатынас, педагогикалық іс-әрекеттің өзара үйлесімділігі |
| 3 | Н.В.Кухарев | **Педагогикалық шеберлік** – кез келген педагогикалық мәселені тиімді шеше алатындай психологиялық-педагогикалық даярлықтың жоғары деңгейін қамтамасыз ететін мұғалімнің нақты тұлғалық сапаларының жиынтығы |
| 4 | И.Ф.Харламов | **Педагогикалық шеберлік** – оқу-тәрбие процесінің жоғары нәтижелігін, тиімділігін қамтамасыз ететін шығармашылықтың, жаңашылдықтың жоғары деңгейі |
| 5 | И.А.Зязюн | **Педагогикалық шеберлік** – педагогикалық іс-әрекетті жүзеге асырудағы жоғары деңгейді қамтамасыз ететін тұлғаның барлық қасиеттерінің жиынтығы |

**Мұғалімнің кәсіби-педагогикалық өсуінің қазіргі заманғы формалары. XXI ғасырдағы ұстаз моделі.**

Кәсіби даму – еңбек әлемінде, соның ішінде жекеленген кәсіби рөлдердің, кәсіби мотивацияның, кәсіби білімдер мен дағдылардың әртүрлі аспектілерін игеруге бағытталған адамның әлеуметтену процесі.

Кәсіби мұғалім –  құзырлығы жоғары, әлеуметтік тұрғыдан жетілген, жаңа әдіс-тәсілдерді меңгерген, шығармашылықпен жұмыс істейтін, өзін-өзі кәсіби жетілдіруге ұмтылатын шығармашыл маман.

Кәсіби өсу – технологиялық әрекеттің үнемі жүзеге асуы, құзыреттілік және кәсіби қажетті сапалардың артуы, еңбек өнімділігінің тиімділігін арттыру (25-сурет).

Педагогикалық қабілеттер әр педагогтың әр дәрежеде ие болған тұлғалық әлеуетін сипаттайды. Дәл педагогикалық қабілеттер және педагогтың оларды өзінде анықтауы педагог болудың сәйкес кәсіби ниетін, педагогикалық іс-әрекетпен айналысу бейімдігін, педагогикалық еңбектің тиімділігін анықтайды.

**Сурет-25. Педагогтың кәсіби дамуының құраушы элементтері**

Педагогтың іс-әрекеттік құзіреттілігіне педагогтың оқу-тәрбие процесінде іс-әрекетті түрлендіре алу технологиялық біліктілігі жатады.

Педагогтыңкәсіби өзін-өзі тәрбиелеу процесінің кезеңдерін төмендегідей көрсетуге болады: өзін-өзі тану; өзін-өзі өзектендіру; өз-өзіне есеп беру ( 26-сурет).

**Сурет-26. Кәсіби өзін-өзі тәрбиелеу процесінің кезеңдері**

Мұғалімді өздігінен білімін жетілдіруге ықпал ететін мотивтер: күнделікті жаңа ақпараттар бойынша жұмыс жүргізу (ізденіс);  
 шығаршашылық; бәсекелестік; материалдық  ынталандыру; жаңалыққа, жаңа технологияны меңгеруге деген құлшыныс (27-сурет).

**Сурет-27**. **Мұғалімді өздігінен білімін жетілдіруге ықпал ететін**

**мотивтер**

Креативті педагог – жаңа технологияның қыр-сырын меңгерген, өз ісіне үлкен жауапкершілікпен қарайтын, педагогикалық процесті нәтижеге бағыттай алатын, әрбір шәкірттің жүрегіне жол табатын, оқушыларды шығармашылық ізденіске бағыттай алатын, ұдайы шығармашылық ізденістегі интеллектуалды тұлға, шебер мұғалім.

Креативті педагогтың кәсіби сапалары: адамгершілік бағыттылық; адамдарға деген сүйіспеншілігі, балаларға деген махаббаты; педагогикалық мәдениет; педагогикалық ізет; еңбексүйгіштік және жұмысқа деген қабілеттілік; жоғары интеллектуалдық деңгейі; құндылық бағдар; бәсекеге қабілеттілік; үздіксіз өз білімін жетілдіруі; ісін ұтымды басқара алуы; өз пәнін жетік білуі және т.б.( 28-сурет).

Креативті педагогтың кәсіби өсуінің құрамды бөліктері болып табылатындар: кәсіби іс-әрекет; кәсіби мәдениет; кәсіби құзіреттілік; кәсіби шеберлік.

**КРЕАТИВТІ ПЕДАГОГ**

**ҚҰЗЫРЕТТІЛІК**

**ТҰЛҒАЛЫҚ**

1. Азаматтылық және патриотизм
2. Әлеуметтік белсенділік
3. Нақты интеллигенттік
4. Зеректілік
5. Ізгілік
6. Мәдениеттілік
7. Бәсекеге қабілеттілік
8. Эмоционалды-еріктік сапалар:

* педагогикалық ізет
* педагогикалық мәдениет
* педагогикалық дайындық
* технологиялы-лық

**КӘСІБИ САПАЛАР**

1. Адамгершілік
2. Мейірімділік
3. Құндылық бағдар
4. Еңбексүйгіштік
5. Педагогикалық бағытталуы
6. Жаңаша ойлау
7. Деонтологиялық парыз
8. Үздіксіз өзін-өзі жетілдіру

**ҚАБІЛЕТТІЛІК**

1. Кәсіби білімнің жоғары деңгейі
2. Жаңа іскерлік дағды, қабілетті меңгеру
3. Инновациялық технологияны меңгеруі
4. Кәсіптік іскерлік
5. Шығармашылық, шеберлік
6. Ұйымдастырушы-лық
7. Дидактикалық
8. Танымдылық
9. Коммуникативтік
10. Зерттеушілік
11. Ұдайы ізденушілік
12. Креативтік
13. Экспрессивтік
14. Эмпатия
15. Өзін-өзі дамыту

**Сурет-28. Креативті педагогтың кәсіби тұлғалық сипаттамасы**

Креативті педагогтың кәсіби өсуінің кәсіби іс-әрекеті маманның барлық қабілеттері мен ішкі әлеуетінің толық ашылып, тәжірибеде көрініп, жүзеге асу процесі арқылы сипатталады.

**Тақырып бойынша білімді тексеру мен бақылауға арналған тапсырмалар**

1. «Жеке тұлға» ұғымының мәнін ашыңыз.

2. Тұлғалық- бағдарлық білім беру тұжырымдамасын мәнін ашыңыз.

3. Мұғалім тұлғасына қойылатын қазіргі талаптарды атаңыз.

4. «Құзыреттілік», «педагогикалық қабілеттілік», «педагогикалық этика» және «педагогтың авторитеті» ұғымдарының мәнін ашыңыз.

5. Педагогтың жалпы және кәсіби мәдениеті: мәні, өзгешелігі, өзара байланысы.

6. Педагогикалық білім беруді жаңғыртудың әлемдік тенденциялары. Педагогикалық білім беруді құзыреттілік негізінде жаңғырту.

7. Мұғалімнің кәсіби-педагогикалық өсуінің қазіргі заманғы формаларын атаңыз.

8. XXI ғасырдағы ұстаз моделі.

1.4 Педагогтың үздіксіз кәсіби өсуінің факторлары

**«Үздіксіз білім беру» ұғымының мәні. Тұлғаға үздіксіз білім беру - қоғамның тұрақты дамуының шарты. Тұлғаның үздіксіз білім алуға даярлығы. Үздіксіз білім алу тұлғаның кәсіби сұранысқа ие болу және болашақ мамандық дайындаудағы құзыреттілік тұрғыда оқытуды іске асыру факторы. Педагогтың кәсіби іс-әрекетіндегі үздіксіз білім алудың мәні. Үздіксіз педагогикалық білім** – **мұғалімнің кәсіби-тұлғалық дамуындағы және өзін-өзі танытуындағы жетістігінің шарты.**

XXI ғасырдың басында білім беру құнды капиталға айналды, ол өз мазмұны жөнінен стратегиялық ресурстармен бәсекелесе алады және солай болуға тиіс. Елдің даму деңгейі білім беру сапасымен бағаланатын болады.

Қазіргі кезеңде үздіксіз білім беру барлық дамыған елдерде өзекті мәселе айналып отыр. Үздіксіз білім алу мәселесі осы заманғы ақпараттық және коммуникациялық технологиялардың, саяси және әлеуметтік экономикалық өзгерістердің әсерінен туындаған мәселе.

Өз бетімен білім алу белгіленген тұлғалық және елеулі білім беру мақсаттарына бағытталған арнайы ұйымдастырылған өзіндік іс-әрекеті мен жүйелі танымдық іс-әрекетінің мәнін анықтайды.

Үздіксіз білім беру – ол адамның бүкіл ғұмыр жолында жеке тұлға ретінде дамып отыруы. Үздіксіз білім беру – бұл үздіксіз оқыту мен тәрбиелеу емес немесе бекітілген оқу мерзімімен және оқу орнының қабырғасымен шектелмейді, ол адамға білімнің белгілі бір көлемін беруге бағытталған білім түріне ауысу болып табылады. Тек жеке тұлғаға, субьектіге бағытталған білім ғана адамның жылдам өзгеріп жатқан қоғамдық және экономикалық өмір талаптарына сай жауап бере алуын қамтамасыз ете алады.

Егер білім жүйесін жобалау барысында, адамзаттың мәдени байлықтарына әрбір жеке тұлға өзінің субьективті қажеттілігі ретінде қарайтын болса, сонда ғана білімнің үздіксіздігі қамтамасыз етіледі.

Үздіксіз білім жеке тұлғаның қабілетіне, бұрынғы алған мамандығына, білім деңгейіне қарамай-ақ жеке ерекшеліктерін ескере отырып, жан-жақты толық дамуына ұмтылуы деп бағаласақ, онда жеке тұлға үшін білім алу процесі тоқталуы мүмкін емес. Үздіксіз білім алу нәтижесінде тұлға бірқатар мүмкіндіктерге ие бола алады: өз бетімен жаңа білім алу мүмкіндігі; сапалы білімге қол жеткізуі; танымдық ой-өрісінің дамуы; қызмет саласында өз шеберлігін жетілдіруі.

Үздіксіз білім беру жүйесінің негізгі құралы – виртуалды білім кеңістігін құруға мүмкіндік беріп отырған Интернет жүйесі. Қоғамды ақпараттандыру жағдайында, қоғамның әрбір мүшесінің ақпараттық мәдениетін қалыптастыруда, үздіксіз білім беру жүйесінің маңызы зор. Үздіксіз білім алу нәтижесінде әр салада әмбебап қызмет ете алатын, білікті, білімді, рухани бай, өз мүмкіндігін жан-жақты көрсете алатын тұлға қалыптасады.

**Педагогикалық қарым-қатынас** – **педагогикалық процесс субъектілерінің өзара әрекеттестігінің негізі. Педагогикалық қарым-қатынас стильдері. Әртүрлі жастағы оқушыларымен педагогикалық қарым-қатынастың ерекшеліктері. Педагогикалық қарым-қатынасты орнатуға қойылатын талаптар. Қазіргі жағдайдағы мұғалімнің коммуникативтік құзыреттілігі.**

XX ғасырдың 80 жылдары А.А.Бодалев, В.Я.Ляудис педагогикалық қарым-қатынасты педагогика ғылымының жаңа саласы деп көрсетті.

Педагогикалық қарым-қатынас– коммуникацияны орнату, дамыту, ұйымдастыруға бағытталған ортақ іс-әрекеттің мақсаты мен мазмұнына байлансты туындайтын педагог пен оқушы арасындағы өзара түсіну және өзара әсер ету процесі.

Педагогикалық іс-әрекеттегі қарым-қатынас – бұл оқу міндеттерін шешу құралы, оқу процесін әлуметтік-психологиялық қамтамасыз ету; оқыту мен тәрбиенің тиімділігіне әсер ететін педагог пен балалардың өзара қарым-қатынасын ұйымдастыру.

Қарым-қатынас – топ не ұжым мүшелері арасындағы өзара байланыс жүйесі; адамдар арасында бірлескен іс-әрекет қажеттілігін туғызып, байланыс орнататын күрделі процесс.

Дұрыс педагогикалық қарым-қатынасқа қажетті қасиеттер:

1) Эмпатия – адамның болып жатқан жағдаятты әріптесінің, яғни қарым-қатынас жасап тұрған адамның көзімен көріп, түсіне білуі.

2) Тілектестік – педагогикалық қолдау. Шынайы сыпайылық – адамдарға тілектестікпен қараудан құралады. Адамның өзінің игі көңілін өзі сезініп және жұртқа сезіндіре білу қабілеті, өзгені ұната білу, оған құрмет көрсету, басқаның пікірін сыйлап, көңілінен шықпаса да, ойдағыдай болмаса да, дұрыс болса – қолдай білу.

3) Ынталылық – басқамен қарым-қатынаста іскерлік позицияға бейімділік; алға басу, өздігінше қарым-қатынас орната білу; қажет болса басқаның сөзін, ісін күтпей, жағдайды жақсартуды өз қолына ала білу.

4) Өзіне-өзі ие бола білу – біреудің бет пердесімен жамылмай әртүрлі мәселелерге, адамдарға өз көзқарасын ашық айта отырып, өзіне-өзі ие бола білу қасиеті.

5) Ашықтық – адамның өзгелерге өз ішкі дүниесін ашуға дайын тұруы, ойларын ашық айта білуі.

6) Сүйіспеншілік– оңтайлы қарым-қатынас жасаудың жетекші қасиеті, балаларды жақсы көру.

29-суретте педагогикалық қарым-қатынасты орнатуға қойылатын талаптар ашылды.

**Сурет-29. Педагогикалық қарым-қатынасты орнатуға қойылатын талаптар**

Оңтайлы қарым-қатынас жасау кезеңдері:

1. Қарым қатынасты модельдеу – бұл кезең алдағы сабақтың мазмұнымен және әдістемелік компоненттерімен тығыз байланысты болады. Әрбір топта қарым-қатынас процесінің өзгешелігі болады, сол топтағы сабақтың да өтілуіне қарым-қатынас әсер етеді.
2. Тікелей қарым-қатынасты ұйымдастыру – топпен бастапқы байланыс жасау кезеңі тікелей қарым-қатынасты ұйымдастыру деп аталады. Сабақта оқушылардың танымдық әрекетін және оны тәрбиелеуді меңгеру ең алдымен қарым-қатынасты ұйымдастыру арқылы жүзеге асырылады.
3. Қарым-қатынасты басқару – педагог шартты түрде педагогикалық байланысы бар толып жатқан коммуникативті міндеттерді шешеді.
4. Жүзеге асырылған қарым қатынасты талдау – педагогикалық қарым қатынастың төртінші кезеңі жүзеге асырылған қарым-қатынасты талдау.

Қарым-қатынас – педагогикалық іс-әрекеттің маңызды кәсіби құралы. Педагогикалық қарым-қатынас әлеуметтік-психологиялық процесс ретінде сипатталады: тұлғаны тану, ақпаратпен алмасу, іс-әрекетті ұйымдастыру, өзін-өзі тану.

Мұғалімнің коммуникативтік іс-әрекетінің қызметі белгіленген: ынталандырушы; жауап беруші; бақылаушы; ұйымдастырушы.

Қарым-қатынас жетістігі көп жағдайда әлуметтік перцепция деңгейімен анықталады, яғни адамдардың бірін-бірі топта, әлеуметтік бірлестікте, өзін-өзі түсіну және бағалалауы қабылданады.

**Педагогтың сөйлесу мәдениеті** – **кәсіби іс-эрекет жетістігінің шарты. Мұғалімнің сөйлеуіне қойылатын этикалык талаптар. Мұғалімнің сөйлеуінің тәрбиелік және білім берушілік әсері.**

Атақты педагог Я.А.Коменский: «Педагогтың оқушы назарын өзіне аудара алатындай деңгейдегі сөз мәнері болуы қажет. Мұғалім тілі оқушыға түсінікті, нақты әрі тартымды болуы қажет» – деп, сөз мәнеріндегі мәдениеттілік педагогтың рухани байлығының, ойлау мәдениетінің маңызды көрсеткіші және тұлғалық қалыптасу құралы болып табылатын айрықша атап өтті.

30-суретте мұғалімнің сөйлеу мәдениетіне қойылатын талаптар ашылды.

**Сурет-30. Мұғалімнің сөйлеу мәдениетіне қойылатын талаптар**

**мәдениеттілік талаптары**

Сөйлеу, сөйлесе білу – өнер, мәдениеттіліктің етене белгісі. Ал тіл – тұлғаны қалыптастырудың, əлеуметтік тұрақтануының маңызды құралы. Оқу-тəрбие процесінде тіл ерекше орынға ие. Егер сөзді педагог белгілі бір мақсатта тəрбиелеу құралы ретінде пайдаланса, оның ықпалы артады. Ы.Алтынсарин**:** «Мұғалім балалармен істес болады: егер олар бір нәрсені түсінбесе, онда мұғалім шәкірттерді кінәламай, оларға дұрыс түсіндіре алмағаны үшін өзін-өзі кінәлауы керек. Мұғалім балалармен сөйлескенде ашуланбай, күйгелектенбей, сабырлылықпен сөйлеп, шұбалаңқы сөздер мен керексіз терминдерді қолданбастан әрбір затты ықыласпен, қарапайым тілмен түсіндіру керек» – деп, мұғалімнің сөзі әсерлі, тартымды, сенімді, сондай-ақ дауыс ырғағы мен мимикасы мәнерлі және бай болуы қажет екенін көрсетті.

Педагогтың дұрыс сөйлеу техникасына қойылатын талаптар: сөйлеудегі дауыстың маңызы, оны тәрбиелеу жолдары;дикция; екпін қоя білу; дауыс ырғағы; үзіліс (31-сурет).

**Сурет-31. Сөйлеу мәдениетінің сапалары**

В.А.Сухомлинский**:** «Сөз – ең маңызды педагогикалық құрал, оны еш нәрсемен ауыстыра алмайсың. ... Мұғалімнің педагогикалық шеберлігі сөздің тәрбиелік мағынасын аша білу дағдысына тікелей байланысты анықталады» – деп оның маңызына ерекше назар аударады.

Ұстаздың сөйлеу техникасының құрамы**:** дауыс билей алуы; дауыс ырғағы, әуені;сөйлеу мәнері, мәдениеті;мұғалім сөзінің қарқыны, күші.

Сөйлеу мәдениеті:

* сөз екпінін сақтау, сөздің грамматикалық дұрыстығына көңіл бөлу;
* сөз лексикологиясы (сөз байлығы);
* сөздің мәнерлілігі, бейнелілігі.

Сөйлеу техникасы:сөйлеудегі дауыстың маңызы, оны тәрбиелеу жолдары;дикция;екпін қоя білу;дауыс ырғағы;үзіліс.

**Кәсіби өзін-өзі тәрбиелеу қазіргі мұғалім тұлғасын дамыту факторы ретінде, оның ерекшеліктері. Педагогтың кәсіби өзін-өзі тәрбиелеуін ұйымдастыру, оның кұралдары, формалары, әдістері.**

Адам өзінің қоғам алдындағы зор мәнін жете түсінгенде ғана оның өзін-өзі тәрбиелеу рөлі арта түседі.

Өзін-өзі тәрбиелеу ойдағыдай болуы үшін, оқушыларды өздерін қолға алуға үйрету керек. Өзін-өзі тәрбиелеуге кірісе отырып, оқушы ең алдымен өзін-өзі қолға алудың жалпы мақсатын ұғынуы тиіс. Өзін-өзі тәрбиелеу әдістері алуан түрлі: өзіңді-өзің сендіру, өзіңді-өзің иландыру, өзіңді-өзің бақылау, өзіңді-өзің талдау, өзіңді-өзің сынау, өзіңді-өзің қолдау және т.б.

Педагогтың өзін-өзі бағалауын қалыптастыру тәсілі – өз нәтижесін жеке тұлға идеалымен, педагог әрекетінің нәтижесімен салыстырады.

Қазіргі таңда педагогтыңкәсіби өзін-өзі тәрбиелеу процесінде бір-бірімен тығыз байланысты 3 кезеңді ажыратуға болады: өзін-өзі тану; өзін-өзі өзектендіру; ұдайы өзін-өзі жетілдіру ( 32-сурет).

**Сурет-32. Педагогтың кәсіби өзін-өзі тәрбиелеу процесінің кезеңдері**

Мұғалім өзін-өзі ұдайы дамытып отырса ғана нағыз мұғалім бола алады. Мұғалімнің өзін-өзі кәсіби тәрбиелеудің қозғаушы күші – мақсаттар мен мотивтер арасындағы қарама-қайшылықтарды жеңуге деген мұғалімнің қажеттілігі. Мотивтің мақсатқа қарай жылжуы өзін-өзі тәрбиелеуге деген нағыз қажеттілікті тудырады.

А.Дистервегтің сөзімен айтсақ, ешкім басқаға өзінде жоқ нәрсені бере алмайды, өйткені өзі дамыған, тәрбиелі, білімді болмаса, басқаларды дамыта, тәрбиелей, білім бере алмайды.

**Педагогикалық рефлексия** – **өзін-өзі тәрбиелеудің негізі. Педагогикалық ұжымның педагог тұлғасының өзін-өзі тәрбиелеуіндегі рөлі. Өзін-өзі тәрбиелеудің үздіксіз білім беру жағдайында педагогтың кәсіби құзыреттілігін жоғарлатудағы рөлі.**

**«Рефлексия»** ұғымы алғаш философия ғылымына енді, индивидтің өз санасында өзінің жасаған іс-әрекеттерін ой елегінен өткізуін білдірді. Рефлексия (***“reflexio”*** латын сөзінен шыққан, тікелей аудармасы – артқа қарау, бұрылу) қандай да бір нәрсені үйрену мен таңдаудың көмегімен ой елегінен өткізу процесі.

Рефлексия – жалпы алғанда, адамның өзінің ішкі жан дүниесіне, өзінің тәжірибесіне, өмірлік іс-әрекетіне сүйенуі, білім беру іс-әрекетінде субъектінің мотивін ұйымдастыру формаларының бірі және білім берудің алдыңғы қатарлы жаңашыл тәжірибесінде пайдаланылатын мақсатқа жету құралы.

Рефлексия – субъектілердің бірін-бірі екіжақты (айналы) өзара бейнелеу процесі. Нәтижесінде бір-бірінің ерекшеліктерін қайта қарай алады. Осының нәтижесінде төмендегідей рефлексивті процестер ажыратылады: өзін-өзі түсіну және басқаны түсіну, өзіне-өзі баға беру және өзгені бағалау, өзіне-өзі интерпретация беру және басқаны интерпретациялау.

«Рефлексия» ұғымының мағынасын философтар, педагогтар, психологтар жан-жақты ашуға тырысты:

* шығармашылық мәселелерді шешуде тұлғаның өзінің жеке іс-әрекетін және қарым-қатынасын түсінуге бағытталған рефлексивті позиция (В.В.Давыдов, Я.А.Пономарев, И.Н.Семенов, В.В.Столин және т.б.);
* педагогикалық іс-әрекетті үйретудегі рефлексия (Н.В.Кузьмина, Н.В.Кухарев және т.б.);
* оқу-тәрбие процесін педагогикалық талдау (Ю.А.Конаржевский және т.б.);
* оқу-тәрбие процесінде мұғалімнің дидактикалық мүмкіндіктерін ашу (Ю.К. Бабанский және т.б.);
* тұтас педагогикалық процесс теориясын жетілдіруді талдау (Н.Д.Хмель, М.Н.Сарыбеков және т.б.);
* әдіснамалық мәдениетті қалыптастыру (В.В.Краевский, Я.С. Турбовской, В.А.Сластенин, З.А.Исаева, Ш.Т.Таубаева және т.б.);
* педагогикалық шығармашылық пен жаңашылдық (В.И.Андреев, В.И.Загвязинский, Н.Д.Никандров, М.М.Поташник, Б.А.Тұрғынбаева, К.Ж.Бұзаубақова және т.б.).

Рефлексия – адамды ойлауға бағыттайтын адами түсініктің принципі, танымның әдіс-тәсілдерін сыни талдау, өз білімінің деңгейін білу, өзіндік таным іс-әрекеті, адамның рухани әлемінің ішкі құрылымын ашып көрсету.

Рефлексивті процестердің мазмұнын Ю.Н.Кулюткин, Г.С.Сухобская терең ашуға тырысты:

1. мұғалім оқушының ойын, зейінін және іс-әрекетін мақсатқа бағыттау барысындағы тәрбиеші мен тәрбиеленушінің практикалық іс-әрекетінде;
2. оқушының іс-әрекетін жобалау процесінде: мұғалім оқушының жеке-дара, дербес ерекшеліктерін ескере отырып, оның қабілеттерінің дамуына бағыттайтын оқытудың мақсатына сәйкес жоба құрастыру;
3. мұғалімнің өз іс-әрекетін субъект ретінде өзі талдауы, өзін-өзі бағалауы.

Ғалым В.П.Беспалько өзіндік рефлексия, өзін-өзі талдау және өзін-өзі бағалауды педагогикалық шеберлік пен мұғалім дамуының көрсеткішінің ажырамас бөлігі болып табылатын кәсіби өзіндік санамен анықтайды:

а) «Белсенді Мен» – қазіргі кезеңдегі мұғалімнің өзін қарастыруы;

ә) «Ретроспективті Мен» – мұғалімнің өзінің жұмысын алғашқы кезеңіне қатысты көре алуы мен бағалауы;

б) «Мен идеалы» – мұғалімнің кім болғысы келетіндігі;

в) «Рефлексивті Мен» – мұғалімнің көзқарасында мектеп әкімшілігі, әріптестері, оқушылар мен ата-аналар оның жұмысын қалай бағалайтындығын қабылдауы (33-сурет).

**Сурет-33. Ғалым В.П.Беспалько бойынша кәсіби өзіндік сананың компоненттері**

34**-**суретте ғалымК.Ж.Бұзаубақованың зерттеуі бойынша педагогтың өзін-өзі дамыту технологиясының мәні ашылды.

Іс-әрекет сапасының артуы

Интеллектуалдық даму

Өзін психологиялық басқара алуы

Ерік-күшін жігерлендіруі

Жаңаға деген ерекше құлшыныс

Сапалыпсихологиялық қабілеттің дамуы

**Іс-әрекет нәтижесі**

**Тұлғаның өзгерісі**

Инновациялық өзін-өзі дамыту

**ӨЗІНДІК РЕФЛЕКСИЯ**

Өзін-өзі тәрбиелеу

Өзіндік мотивациялау

Әдістер

**Өзін-өзі тану**

**Өзін-өзі бағалау**

Коррекция

Өзін-өзі сендіру

Өз қызметін өзі ұйымдастуру

Өзін-өзі жаттықтыру

Өзіне міндеттеме – жүктеме алуы

Өзін-өзі зерттеу

Өз ісіне талдау жасау

Өз сенімі

Өзін-өзі бақылау

**Сурет-34. Педагогтың кәсіби шеберлігін арттыруда өзін-өзі дамыту технологиясы**

**Қазіргі ақпараттық қоғам жағдайындағы өздігінен білім алудың рөлі. Өздігінен білім алу** – **қазіргі заман жағдайында мұғалімнің кәсіби іс-әрекетінің нормасы және түрі. Мұғалімнің өздігінен білім алу құзыреттілігі - оның өздігінен білім алу іс-әрекетінің нәтижесі.**

Қазақстан Республикасы «Білім туралы» Заңында: «Мұғалім өзінің педагогикалық шеберлігін, парасаттылығын, шығармашылық және жалпы ғылыми деңгейін үнемі жетілдіріп отыруға міндетті» – делінген.

Мұғалім еңбегі жоғары деңгейдегі ұтқырлығымен, күрделілігімен және жан жақтылығымен ерекшеленеді, бұл оның терең және кәсіптік білімінің, білік, дағдыларының болуын қажет етеді. Өзіндік білім алудың шеңберінен тыс мұғалімнің тұлғалық және кәсіптік дамуы мүмкін емес.

35-суретте мұғалімді өздігінен білімін жетілдіруге ықпал ететін мотивтер берілді.

**Сурет-35**. **Мұғалімді өздігінен білімін жетілдіруге ықпал ететін мотивтер**

Кәсіби белсенділікоқытудың жаңа әдіс-тәсілдерін тұрақты іздестіруде, туындаған міндеттерді ерекше үлгіде шешу іскерлігінде, ата-аналармен, оқушылармен қатынастарын жетілдіру қабілетінде, өзін-өзі дамытумен өзінің іс-әрекетінің аумағын тұрақты түрде кеңейтіп отырумен сипатталады.

**Тақырып бойынша білімді тексеру мен бақылауға арналған тапсырмалар**

1. Педагогтың кәсіби іс-әрекетіндегі үздіксіз білім алудың мәні.

2.Педагогикалық қарым-қатынас стильдері. Әртүрлі жастағы оқушыларымен педагогикалық қарым-қатынастың ерекшеліктері.

3.Педагогтың кәсіби өзін-өзі тәрбиелеуін ұйымдастыру, оның кұралдары, формалары, әдістері.

II БӨЛІМ. ПЕДАГОГИКАНЫҢ ТЕОРИЯЛЫҚ-ӘДІСНАМАЛЫҚ НЕГІЗДЕРІ

2.1 Педагогика адам туралы ғылымдар жүйесінде.

**Педагогика ғылымының қалыптасуы мен дамуы. Педагогиканың объектісі, пәні және қызметтері.**

«Педагогика» ұғымы «пайдагогос» («***paіda*»**-бала, «***gogos*»-**жетектеуші) деген грек сөзінен шыққан. Педагогикалық еңбектерде бұл ұғым көне грек елдерінде б.э.б. 2,5 жылда пайда болған делінген.

Ертегі Грецияда қожасының баласын қолынан ұстап, жетелеп мектепке алып барушы құлды педагог деп атаған, ал баланы мектепте оқымысты басқа құл оқытқан.

Қоғамның дамуына байланысты баланы оқытатын тұлғаның рөлі түбірімен өзгерді. Бүгінде ***«баланы өмірге жетелеу»*** өнері ретінде қабылданатын бұл ғылым, баланы тәрбиелеу, оқыту, оның рухани дамуына және дене жағынан дамуына бағыт беру өнері ретінде түсіндірілетін болды.

Сондықтан да баланы тәрбиелеп, қалыптастыру үшін белгілі мақсатқа бағытталған жүйелі тәрбие мен білім беру туралы ғылым педагогика деп аталады.

Педагогика адамзат ғылымының ең ежелгі және қоғам дамуының ажырамас саласы болып табылады. Ғылым салаларының дамуы қоғамның өмірлік мұқтаждығынан, талабынан туады.

Тәрбие мақсаты төңірегіндегі пікірталас ежелгі дәуірдің өзінде-ақ басталған. Ежелгі ойшылдар тәрбиенің мақсаты ізгі, рақымшыл азаматтарды тәрбиелеу деп түсіңді. Сократтың пайымдауынша, тәрбиенің мақсаты – заттардың табиғатын зерттеу емес, өз-өзіңді тану, адами құндылықтарды жетілдіру. Сократтың шәкірті Платон ақыл-ой, ерік және сезімді тәрбиелеуге көп ықылас білдірді. Ол тәрбиені қоғамның өзі ұйымдастыруы керек, үстемдік етуші топтар - философтар мен жауынгерлердің талап-тілегіне сай жұмыс істеуі керек деп түсіңді. Платонның шәкірті Аристотель, тәрбиенің мақсаты – жан рақымы - ақыл-ес пен ерік-жігерді дамыту деп білді.

Білім беру, ағартушылық ой-пікірлер мен құрылымдар Ежелгі заманның б.з.д. ІІІ мыңжылдығында пайда болды. Онда білім берудің, оқытудың жеңілдетілген формалары мен тәсілдері болды. Мысалы: үлкендер үлгісіне еліктеу, көрсеткенді қайталау, бұйрықты орындау, талап еткенге бағыну және т.б. Жазу-сызу, хат пайда болған кезде сауаттылыққа, оқуға, жазуға үйрену кесте көмегімен жүзеге асырылды. Әліппеге әріптерді қосу әдісі арқылы үйретілді. Оқушылар мәтінді жаттап алып, содан соң сөзбе-сөз қайталап айтатын еді. **Ежелгі және орта ғасырлық педагогикалық ойлар** алғашқы қауымдық құрылыс кезеңiнде – тапсыз қоғамда да болды. Бұл кезеңде педагогикалық білім философиялық және саяси білімнің бөлігі болды. Атақты ежелгі грек ойшылдары Пифагор (б.з.д., V ғасыр), Гераклит (б.з.д., 520-460 ж.ж.), Демокрит (б.з.д., 460-370 ж.ж.), Платон (б.з.д., 427-347ж.ж.), Аристотель (б.з.д., 384-322 ж.ж.) әртүрлі сұрақтар бойынша философиялық ойлармен қатар білімнің мазмұны, оқытудың тәсілдері жайлы педагогикалық көзқарастарын білдірді.

Ежелгі Шығыста (б.з.д.,V-IV ғасыр) – Мысыр, Үндістан, Қытай өркениеті, Ежелгі Месопотамияда (б.з.д., 3 мыңжылдық) әңгіме, талқылау, диалог-талас, жаттау, көшіру, жаттығу, көшіріп жазу әдістерін қолданған.

Біздің заманымызға дейінгі І-мыңжылдықта Ежелгі Үндістанда мектептің білім беру ісінде оқытудың белсенді тәсілдерін қолданған. Мысалы: мұғалім оқушының алдында әртүрлі мақсат қойып, оқушыны сұрақтарға жауапты өз бетінше табуға, шындықты танудың тәсілдерін меңгертуге үйретті. Ежелгі Қытайдағы Конфуций мектебінде оқытудың үлгіге еліктеу, диалог, салыстыру, заттарды және құбылыстарды топтастыру тәсілдері қолданылды.

Педагогика ғылымының даму тарихын зерттеушілер білім беру мен оқыту теорияларының пайда болуын ежелгі грек-шешен өнерінің теориясын салушы Квинтилиан Марк Фабия (б.з.д., 35-96 ж.) атымен байланыстырады. Квинтилиан б.з.б. І-ғасырдың аяғында шешендер мектебін ашып, «Шешендік білім туралы» атты 12 томдық еңбек жазды. Трактатта білім беру және тәрбиелеудің әртүрлі мәселелерін талқылады. Сондықтан Квинтилиан шығармасы ежелгі Римнің педагогика тарихының бай көзі болып табылады. Оқытудың негізгі тәсілдеріне еліктеу, уағыздау, жаттығу жаттады. Квинтилиан ұжымдық оқумен оқылған мәтінді талдауды тәжірибеден өткізді.

Еуропада (б.з.д., V ғасыр) орта ғасырлық мектеп құрылды. Оқыту бағдарламасының мазмұны 2 еркін өнерден тұрды:

1) *бастапқы цикл* ***– тривиум***: Грамматика, риторика, диалектика;

2) *көтеріңкі цикл* ***– квадривиум***: Арифметика, астрономия, музыка.

Орта ғасырда (феодалдық қоғамда) педагогтар тәрбиені дінмен тығыз байланыстырып, догматикалық оқыту принциптерін ұсынған пікірлер қалыптасты: Тертуллиан, Августин, Аквинаттың педагогикалық трактаттары пайда болды.

Бұл кезең Қайта өрлеу дәуіріне сәйкес келеді. Қайта өрлеу кезеңіндегі педагогикалық ойлаудың ғұлама өкілдердері, оқытуда көрнекілік әдісін қолдануды ұсынған: Т.Кампонелла; француз философы, ойшыл, тәжірибені оқыту құралы ретінде насихаттаушы М.Монтень; голландиялық ойшыл, «адамгершіліктің критерийі еңбекке деген қатынас» дегенді айтқан Э.Роттердамский және т.б.

Қазақстандық педагогика ғылымының дамуындағы алты кезеңді шартты түрде атап айтуға болады.

***Бірінші кезең*** – тәрбиелік ойлар жазылған эпос пен жырлардағы, ертегілердегі халықтың ауыз екі өнерімен, қазақтың салт-дәстүрімен байланысты. **Бұл кезең *қазақ хандығы тұсындағы тәлім-тәрбиемен* ерекшелінеді.**Қазақ халқының өзiндiк мәдени, рухани, әдеби ұлттық дәстүрi қалыптасты. Қазақ ұлтының дамуы мен қалыптасуына зор үлес қосқан хандар мен сұлтандар, билер мен жыраулар, батырлар мен ақындар: Жәнiбек, Керей, Асанқайғы, М.Х.Дулати, Қ.Жалайыр, Қасым, Есiм, Хақназар, Тәуекел, Тәуке, Қазтуған, Ақтанбердi, Шал, Әнет, Төле, Қазыбек, Әйтеке, Әбiлқайыр, Абылай, Бұқар, Қабанбай, Бөгенбай, Наурызбай, Райымбек, Сырым және т.б.

***Екінші кезең*** – шығыс Ренессанс дәуірі деп аталып кеткен ***шығыс мәдениетінің қалыптасу кезеңімен*** байланысады. Себебі еуропалық қайта өрлеуге дейін араб мұсылмандары түбегейлі зерттеп, өзіндік гуманистік әлемдік көзқарасын қалыптастырды. Қазақ халқының педагогикалық көзқарастарының қалыптасуына әбу Насыр әл-Фарабидің, әбу Әли Хусейн ибн Абдулах Синаның, әбу Рейхан Мұхаммед әл-Бирунидің, әбу Хамид әл-Газалидің, Насыреддин Тусидің және т.б. тәрбие және білім беру жайлы еңбектері зор ықпал етті. Алайда ғалым-энциклопедистердің тәрбие және білім жайлы құнды педагогикалық ойлары біртұтас жүйеге келтірілмеген еді.

***Үшінші кезең*** – б**ұл кезеңде Ресей отаршылдығына қарсы қазақ даласындағы ұлт-азаттық қозғалыстар және *ағартушылық-демократиялық идеялардың өркен жаюы* жүзеге асты.**

XIX ғасырдың екiншi жартысында Қазақстан даласында Ресейдiң алдыңғы қатарлы демократиялық ой-пiкiрдегi (А.Н.Герцен, В.Г. Белинский, А.Н.Радищев, Н.Г. Чернышевский, К.Д.Ушинский, т.б.) оқымыстыларының жолын қуушы А.Янушкевич, Ф.Достоевский, Т.Шевченко, т.б.   зиялы-демократтар   жер   ауып келiп, Ш.Уәлиханов, Ы.Алтынсарин, А.Құнанбаев сияқты қазақ демократ-ағартушыларымен достасып, олардың саяси-идеялық, ағартушылық көзқарастарының қалыптасуына игi әсерiн тигiздi.

***Төртінші кезең*** – дарынды оқытушы-педагогтер А.Байтұрсынов, Ж.Аймауытов, М.Дулатов, М.Жұмабаев, К.Жұбанов, Х.Досмұхамедов, Ш.Әлімжановтың аттарымен байланысты. Мысалы, М.Жұмабаевтың «Педагогика», Ж.Аймауытовтың «Дидактика», «Психология», «Тәрбиеге көмекші», «Жан дүниесі және өнер таңдау», «Комплексті оқыту жолдары» секілді еңбектері көпке дейін педагогикалық жоғары оқу орындары студенттерінің негізгі оқу құралдары болып келеді. Ш.Әлжанов бірінші болып педагогиканың және психологияның мәселелерін сабақтастыра зерттеп, жоғары оқу орындарында сабақ беру әдістемесін ғылыми тұрғыдан дәлелдеді. ***Ы.Алтынсарин***– ***қазақ мектебінің негізін қалаушы***, ол бірінші болып ***«Қазақ христоматиясын»,*** «Қазақтарды орыс тілге үйретудегі бастапқы басшылық» атты қазақ оқулықтарын жазған. Ы.Алтынсаринның басшылығымен ***алғашқы қазақ мектептері мен училишелері ашылды***.

***Бесінші кезең*** – 1937 жылдан 1989 жылға дейінгі аралықта Қазақстандық педагогика Кеңес педагогикасының жүйесінде дамыды. Бұл кезеңде оқушылар ұжымының қалыптасуы, отбасы мен мектептің ара-қатынасы, бағдарламалау және проблемалық оқыту, оқушылардың танымдық іс-әрекетін белсендіру және т.б. мәселелері зерттелді. Осы кезеңде педагогика дамуына үлес қосқандар – С.Қожахметов, С.Аманжолов, Т.Тәжібаев, Қ.Бержанов, Ә.Сембаев және т.б.

1937-1938 жылғы репрессия мен 1941-1945 жылдардағы соғыс ұлт мәдениетiнiң өсуiн үлкен тежелуге әкелiп соқтырды.

***Алтыншы кезең*** – 1990 жылдан бастап қазіргі уақытқа дейінгі кезең. Кеңестік Одақтың ыдырауынан кейін, педагогикалық ғылым біртұтас кеңестік ғылым ретіндегі дәрежесін жоғалтып, тәуелсіз мемлекеттер достығы өзіндік отандық ғылымның қалыптасуында жұмыс атқарады. Отандық педагогика белсенді түрде білімнің стандартталуы мен ақпараттануы, педагогикалық технологияларды енгізу арқылы мектептегі оқу мен тәрбие туралы мәселелерді зерттеу үстінде.

**Жетінші кезең** *– ХХ ғасырдың аяғы мен қазіргі кезеңге дейін.* Педагогика ғылымы ұзақ тарихи даму жолынан өтті. ХХ ғасырдың ортасына дейін педагогика  баланы оқыту және тәрбиелеу туралы ғылым ретінде танылды.Бұл кезеңде педагогиканың дамуы жаңа бағыт алды. Инновациялық технология ұғымы педагогика ғылымына енгізілді. Бұл кезең білім беру саласында жаңа парадигманың енгізуіне байланысты оқу-тәрбие процесінде педагогикалық технологияны жаңа бағытта жаңаша қолдануымен ерекшеленеді.

Педагогика ғылымының дамуы чех педагогы Ян Амос Коменскийдің атымен байланысты. «Ұлы дидактика» атты кітабында Я.А.Коменский педагогикалық білімге ғылыми негіз салуға тырысты. Педагогика ғылымының маңызды құрылымы дидактиканың дамуына көп деген үлестерін қосқан белгілі педагогтар А.Н.Радищев, В.Г.Белинский, А.Н.Герцен, Н.Г.Чернышевский, Н.А.Добролюбов, Л.Н.Толстой, Н.И.Пирогов, К.Д.Ушинский, К.Н.Вентцель, В.И.Водовозов, В.П.Острогорский, П.Ф.Лесгафт, П.Ф.Каптерев, Н.К.Крупская, С.Т.Шацкий, А.С.Макаренко, П.П.Блонский, В.А.Сухомлинский, А.П.Пинкевич, т.б. есімдерімен байланысты.

Қайта өрлеу дәуіріндегі педагогикада гуманизм бағыты жақсы дамыды. Оның өкілдері: Э.Роттердамский, В.Фельтре, Ф.Рабле, М.Монтень, Т.Мор, В.Ратке, Т.Кампанелла жаңа дәуір үшін жаңа адам қажеттігін дәлелдеді. Феодализмнен капитализмге өту дәуірінде дін шырмауындағы ғылымдар дамып, жеке бөлініп шыға бастайды.

Батыс Еуропада ағылшын философы Джон Локк (1632-1704ж.ж.) «Тәрбие туралы ойлар» деген еңбегінде тәрбиенің психологиялық негіздеріне, адамгершілік тәрбиесіне көбірек көңіл бөлді. Ол баланы «таза тақтаға» теңеді. Францияда Жан-Жак Руссо (1712-1778ж.ж.) баланы табиғат арқылы, табиғаттай жетілдіре тәрбиелеуге көңіл бөліп, баланы жазалауға қарсы болды, қатаң таяқ тәртібіне қарсы «еркін тәрбие» идеясын ұсынды. Швейцарияның педагог-демократы И.Пестолоцци «Лингард и Гәртруда» деген еңбегінде білім беруге демократиялық көзқарасты, тәрбиенің гуманитарлық сипатын балаға шын пейілмен көңіл бөлуді жақтады. Ресейде революциялық-демократияшыл ойдың негізгі салушылар: А.Н.Радищев, В.Г.Белинский, А.Н.Герцен; XIX ғасырдың 60-ы жылдарында Н.Г. Чернышевский, Н.А.Добролюбов; XIX ғасырдық екінші жартысында демократияшыл тәрбиенің идеяларын ұсынушылар: Н.И.Пирогов, К.Д.Ушинский, Л.Н.Толстой және т.б. болды.

**Надежда Константиновна Крупская (1869-1939ж.ж.)** Кеңестік педагогика ғылымын дамытуға зор үлес қосып, еңбек және политехникалық білім беру, идеялық-саяси тәрбие мәселелерін ғылыми-теориялық негізде талдады. Н.К.Крупскаяның айырықша көңіл бөлген мәселелерінің бірі – оқыту теориясы. Сонымен катар Кеңес мектебінде оқушылардың өзін-өзі басқарудағы мақсаты мен міндеттерін белгіледі. Оның еңбектерінде отбасы тәрбиесі, балалардың қоғамдық ұйымдарының қоғамда алатын рөлі және міндеттері көрсетілді.

Көрнекті Кеңес педагогы **Антон Семенович Макаренко (1888-1939 жж.)** жастарды қайта тәрбиелеудегі өзінің бай тәжірибесіне сүйеніп, оқу-тәрбие жұмысын жүргізудің жүйелі теориясы мен әдістемесін ұсынды.  
 А.С.Макаренконың тәрбие мен оқу жайлы еңбектері, оның жеті томдық педагогикалық шығармаларында жинақталған. Олар: «Ата-аналар кітабы», «Балаларды тәрбиелеу жайлы лекциялар», «Тәрбие жұмысын ұйымдастыру әдістемесі», «Педагогикалық поэма», «Мұнара үстіндегі тулар» және т.б. Бұл енбектерінде А.С.Макаренко тәрбиенің мақсаттары мен міндеттерін, әдістері мен негізгі принциптерін, балалар ұжымы мен оқушыға қойылатын біріңғай педагогикалық талаптарды зерттеп жинақтады.

Көрнекті педагог **Василий Александрович Сухомлинский (1918-1970 жж.)** өзінің педагогикалық жүйесінде әрбір оқушының жан-жақты дамуының, дара ерекшеліктері, бейімділігі, қызығушылығы және тағы басқа кабілеттерінің жетілуіне бағытталған оқу-тәрбие процесін ұйымдастырды. «Павлыш орта мектебі», «Балаға жүрек жылуы», «Ұжымның құдіретті күші», «Мектептің жас директорымен сырласу» және т.б. құнды еңбектері арқылы В.А.Сухомлинский жас ұрпаққа тәрбие мен білім берудің ұлы ісінің жалғастырушысы болды.

ХХ ғ. басындағы тарихи жайт – 1917 жылғы Ұлы Қазан төңкерісімен байланысты. 1918-1931 жылдары білім беру мен оқытуды түбегейлі оқыту қайта құру жүйесінің жылдары болды. Осылайша төңкеріске дейінгі мектептегі білім берудің құрылымы жаңа жүйемен ауыстырылды. Оның ішінде оқытудың жаңа кешенді бағдарламалары енгізілді; сынып-сабақтық оқыту жүйесі бригада-зертханалық әдіске ауысты. Оқушыға игеруге берілетін оқу материалдары мұғалімнің қадағалауымен меңгерілетін, жүйелі оқыту тәжірбие жүзінде іске асатын жобалау әдісімен ауыстырылды. Еңбек және оған дайындау, еңбекпен айналысу негізгі мазмұн мен оқыту әдістемесін құрады.

Мектептің өзі алдыңғы жалпы білім беретін орындардың (гимназия, лицей, училище, шіркеулік және жергілікті мектептер, т.б.) типтерін ауыстырып, бірыңғай еңбектік (ресми түрде -1918 жылдан бастап бірыңғай еңбектік мектеп) болып аталды. Бұл оқытудың дәстүрлі жүйесінен бас тартып, оқытудың мүлдем жаңа теориясымен білім берудің тәжірибесін іздеудің белсенді кезеңі болды.

1991 жылдан бастап қазіргі уақытқа дейінгі аралықты қамтыған қазіргі кезең оқытудағы педагогикалық технологияларды, соның ішінде ақпараттық-коммуникативтік технологияны және тұлға-бағдарлық білімді беруді енгізу мәселелеріне қатысты қызығушылықтың туындауымен сипатталады. Педагогикалық инновацияның, педагогикалық мониторингтің, менеджменттің теориялық негіздері зерттелінді. Бұл сұрақтарды зерттеуде Ю.А.Конаржевский, Т.И.Шамова, М.М.Поташник, Л.С.Подымова, М.В.Кларин, Г.К.Селевко, В.П.Беспалько, Е.В.Бондаревская, И.С.Якиманская және т.б. ғалымдар зор үлес қосты.

**Педагогика** – **қазіргі адамтанудың саласы. Педагогика ғылым ретінде. Педагогиканың обьектісі, пәні және қызметтері.**

Педагогиканың пайда болуы қоғамның жас ұрпақты тәрбиелеудің тиімді жолын табу мақсатынан және өндірісті дамыту талабынан туған. Тәрбие аға ұрпақ пен жас ұрпақты байланыстыратын дәнекер болып саналады.

Қазіргі кезеңде педагогика ұғымына берілген анықтамаларды сараптасақ, педагогиканың міндеті **–** адам тәрбиесі жөніндегі ғылыми білімдерді жинақтау және жүйелеу болып табылады (36-сурет).

Қазіргі кезеңдегі педагогика – тек балалар тәрбиесі туралы ғылым ғана емес, ол тәрбие туралы ғылым болып табылады.

**П Е Д А Г О Г И К А**

Тәлімгерді, тәрбиешіні мұғалімді даярлайтын ғылым

АДАМ-АДАМ жүйесіндегі ғылым

Жас ұрпақты өмірге жетелейтін ғылым

Әлеуметтік тәжірибені ұрпақтан-ұрпаққа қалдыру қажеттілігінен туындаған ғылым

**Сурет-36. Педагогика ғылымының ерекшелігі**

1. «Педагогика – индивидтің өткен ұрпақтарының әлеуметтік тәжірибені меңгеруі, оқу және оқудан тыс уақыты бірлігіндегі біртұтас педагогикалық процесс» (Педагогика, Абай атындағы ҰПУ авторлар ұжымы).

2. «Педагогика – әуел бастан-ақ балалар тәрбиесі жайындағы ғылым» (Ж.Б.Қоянбаев, Р.М.Қоянбаев).

3. «Педагогика – білім беру әрекетін зерттейтін бірден бір ғылым» (В.В.Хуторский).

4. «Педагогика – адам тәрбиесі туралы ғылым» (Г.М.Афонина, И.П.Подласый).

5. «Педагогика – балалар мен ересектерді оқыту, білім беру, тәрбиелеу туралы ғылым» (М.Е.Вайндорф-Сысоева, Л.П.Крившенко).

6. «Педагогика – адамды оқыту мен тәрбиелеудің формалары, әдістері, заңдылықтары мен принциптерінің мәні туралы ғылым» (Л.В.Мардахаев).

7. «Педагогика – білім беру, яғни адамның өмірлік тәжірибесін дамыту туралы ғылым» (А.М.Новиков).

8. «Педагогика – теориялық ғылым, педагогикалық іс-әрекет, өнер» (И.Харламов).

9. «Педагогика – тәрбие теориясы мен әдістемесін нақтылай отырып, жеке адам дамуының астарлы тетіктерін және оның дайындығына қоғам тарапынан қойылған талаптар мен әлеуметтік сапаларға орай арнайы ұйымдастырылған қалыптасу процесін зерттейтін ғылым» (Ж.Ә.Әбиев, С.Б.Бабаев, А.М.Құдиярова).

Педагогиканың обьектісі, пәні және қызметтері педагогикалық процестің мəні мен мазмұнын жəне оның бағыт-бағдарын көрсетеді (37-сурет).

**П**

**Е**

**Д**

**А**

**Г**

**О**

**К**

**А**

**Зерттеу нысаны:** тәрбие мен білім беру

**Зерттеу пәні:** педагогикалық процесс

**Мақсаты:** арнайы мақсатты, бағдарлы ұйымдастырылған оқыту мен тәрбие процесін жүзеге асыру

**Міндеттері:** тәрбиелік, оқыту, білім беру, дамыту қызметтерін атқару

**Сурет-37. Педагогиканың мақсат-міндеттері**

Сонымен қатар педагогиканың атқаратын қызметтерін ғалымдар теориялық және технологиялық (практикалық) деп екіге бөледі.

**Теориялық қызметтерге** жататындар:

***- түсіндіру*:** озат əрі жаңашыл педагогикалық тəжірибені зерттеу;

***- болжамдау:*** педагогикалық жағдаяттарды табиғи тұтастық күйінде эксперименталды зерттеуден өткізу жəне оның негізінде сол педагогикалық болмыстың жаңаланған моделін құрастыру;

***- анықтау:*** педагогикалық құбылыс жағдайын, педагог пен оқушы іс - əрекеттерінің нəтижелілігі немесе тиімділігін жəне оларды қамтамасыз етуші шарттар мен себептерді айқындап алу.

**Педагогиканың технологиялық қызметтері:**

**- *жобалау*:** педагогикалық іс-əрекет пен оның мазмұны əрі сипатын қалыптастыру жəне реттеуге нұсқау болғандай теориялық тұжырымдар мен анықтамаларды қамтыған қажетті əдістемелік материалдарды (оқу жоспары, бағдарлама, оқулықтар, оқу құралдары) жасауға байланысты;

**- *жаңалау*:** тəрбие жəне білім беру тəжірибесін жетілдіру мен қайта түзу мақсатына орай педагогика ғылымының заманауи жетістіктерін мектеп өміріне енгізу, пайдалану;

**- *ықпал таныту (рефлексивтік) жəне реттеу-түзетулер енгізу (коррекциялық*):**  ғылыми-зерттеу нəтижелерінің оқу-тəрбие процесіне болған əсер-ықпалын бағалау жəне одан соңғы ғылыми теория мен тəжірибелік іс-əрекеттер байланысына қажет болып қалатын реттеу -түзетулерді іске асыру.

**Педагогика ғылымдарының қоғамның қазіргі даму кезеңіндегі міндеттері.**

Еліміздегі білім беру жүйесінің басты міндеттері – ұлттық және жалпыадамзаттық құндылықтар, білім мен практика жетістіктері негізінде жеке адамды қалыптастыруға, дамытуға бағытталған біліммен қамтамасыз ету болып табылады.

Педагогика ғылымдарының қоғамның қазіргі даму кезеңіндегі негізгі міндеті – педагогикадағы жаңалықтың өмірге келуін жүйелі зерттеу, оның даму жолдарын анықтау, инновациялық технологияны оқу-тәрбие процесіне тиімді енгізуі.

Педагогика ғылымдарының қоғамның қазіргі даму кезеңіндегі негізгі міндеттерін инновациялық педагогика айқындайды. Инновациялық педагогиканың теориялық негізін жалпы педагогиканың теориясы мен педагогикалық инноватика құрайды: педагогикалық шығармашылық теориясы; озат педагогикалық тәжірибені тарату; педагогикалық жаңалық теориясы; ғылыми жетістіктерді практикаға енгізу теориясы; педагогикалық неология; педагогикалық аксиология; педагогикалық праксиология.

Оқу-тәрбие процесінде педагогикалық жаңалықтардың теориясы және практикалық маңыздылығын анықтау үшін жаңалықтың шығу тегін, құндылығын білуіміз қажет. Ал бұл мәселемен педагогиканың жаңа саласы педагогикалық аксиология айналысады.

**Педагогиканың негізгі категориялары (тәрбие, оқыту, білім беру, педагогикалық процесс), олардың өзара байланысы. Педагогикалық ғылымдарда пәнаралық ұғымдардың (іс-әрекет, қарым-қатынас, дамыту, әлеуметтену, қалыптастыру) қолданылу ерекшелігі.**

Педагогиканың негізгі ұғымдарына тәрбие, білім беру, оқыту жатады. Педагогикалық ұғымдар арқылы педагогикалық құбылыстарды, олардың байланысын танимыз.

Педагогикалық ұғымдардың негізгісі – **тәрбие**. Тәрбие дегеніміз–адамдарды қоғамдық өмірге және өнімді еңбекке дайындау мақсатын көздеп, жаңа ұрпаққа қоғамдық-тарихи тәжірибені беру процесі.

Тәрбие жаңа ұрпақты өмірге, еңбекке дайындау арқылы коғамның алға қарай дамуын қамтамасыз ететін процесс.

Тәрбие – педагогикалық кең мағынада қоғамның арнайы бөлінген адамдары – мұғалім, педагог, тәрбиешілердің басқаруымен жүргізілетін мақсатты процесс. Олар арнайы тәрбие жұмысын ұйымдастырып, жеке адамның қалыптасуына ықпал жасайтын жиынтық факторларды пайдалана отырып әрекше әдіс-тәсілдерді қолданады.

«Тәрбие, кең мағынасымен алғанда, қандай да болса бір жан иесіне тиісті азық беріп, сол жан иесінің дұрыс өсуіне көмек көрсету деген сөз. Ал енді адамзат туралы айтылғанда, адамның баласын кәміл жасқа толып, өзіне-өзі қожа болғанша тиісті азық беріп, өсіру деген мағынада жүргізіледі» (М.Жұмабаев).

Тәрбиенің мәнісі, біріншіден, қоғам үшін саналы, белсенді, ізгіленген, іскер азаматты қалыптастыру болса, екіншіден, жеке адам үшін – оны өмір сүре білуге, өзін қоршаған орта мен қарым-қатынас жасай білуге үйрету.

Олай болса тәрбие процесі деп – қоғамның талап тілектеріне сай әрбір жеке тұлғаның ақыл-ойын, сана сезімін, ерік жігерін, мінез-құлық ерекшеліктерін жүйелі түрде қалыптастырып, дамытудағы тәрбиешілер мен тәрбиеленушілердің өзара бірлескен әрекетін айтамыз. Тәрбиенің қоғамдағы атқаратын қызметіне орай өзіндік ерекшеліктері бар.

**Тәрбие – қоғамдық құбылыс*.***Қоғамның материалдық жағдайының өсуі, идеологиясының өзгеруімен байланысты тәрбиенің мақсат-міндеттері, мазмұны мен ұйымдастыру тәсілдері де толығып, жаңа жағдайға сәйкес жақсарып отырады. Тәрбие – мақсатты процесс. Тәрбие мақсаты айқын әрі нақты өмір жағдайына сай белгіленсе ғана өз нәтижесін дұрыс береді.

**Тәрбие – біртұтас процесс***.* Себебі тұлға жеке адам ретінде тәрбиеленеді. Тәрбие ұзақ әрі күрделі процесс. Жеке адамның қалыптасуы бүтіндей бір ұзақ дәуірді қажет етеді. Екіншіден тәрбиелеу барысында қойылған мақсаттың нәтижесін көбінесе жуық арада байқауға болмайды. Өйткені әрбір жеке тұлғаның мінез-құлқында дара ерекшеліктері, қабілеттері, дүниетанымы бірыңғай қалыптасып дамымайды.

**Тәрбие – көпжақты процесс***.* Жасөспірімдерді азамат етіп тәрбиелеу, қоғамдық пайдалы еңбекке әзірлеу процесі қоғамның барлық азаматтарының міндеті; отбасы, мектеп пен жұртшылықпен бірлесіп атқаратын ортақ мақсаты.

**Тәрбие** – адамдарда қоғамдық өмірге және өнімді еңбекке дайындау мақсатын көздеп, жаңа ұрпаққа қоғамдық тарихи тәжірибені беру процесі. Тәрбие ұғымы кең мағынада әлеуметтік қоғамдық құбылыс ретінде барлық тәрбие салаларын, атап айтсақ: отбасы, мектепке дейінгі мекеме, оқу-тәрбие орындары, еңбек ұжымы, ақпарат құралдары, баспа орындарын қамтиды. Кең мағынада: тәрбие – бүкіл сыртқы әсерлердің, адамды қоршап тұрған табиғи және әлеуметтік ортаның, тәрбиешілердің мақсатты іс-әрекеттерінің ықпалымен адамды қалыптастыру. Тар мағынада: тәрбие – жеке тәрбиелік міндетті шешуге, жеке адамның белгілі бір қасиетін қалыптастыруға, мысалы, эстетикалық талғамын тәрбиелеуге бағытталған жұмыс. Тәрбие жаңа ұрпақты өмірге, еңбекке дайындау арқылы қоғамның алға қарай дамуын қамтамасыз ететін процесс.

**Білім беру** – табиғат пен қоғам жайында жинақталған білім жүйесін жеке адамның меңгеруі және оны өмірде тиімді етіп қолдана білуі. Білім беру - оқыту мен тәрбие жұмысын біріктіретін және жеке бастың дамуына ықпал жасайтын процесс. Білім беру **–** оқыту мен тәрбие жұмысын біріктіретін және жеке бастың дамуына ықпал жасайтын процесс (38-сурет).

Білім беру **–** бұл ғылымдар жүйесінен білім алу және іскерлік пен дағдыны қалыптастыру, адамның шығармашылық күші мен қабілетін дамыту процесі. Табиғат пен қоғам жайында жинақталған білім жүйесін жеке адамның меңгеруі және оны өмірде тиімді етіп қолдана білуі.

Білім беру ұғымын ***педагогика ғылымына тұңғыш енгізген И.Песталоцци***.

**Оқыту** **–** білім берудің негізгі жолы. Оқыту **–** екі жақты, біртекті процесс: мұғалім оқушыларға білім беріп, іскерлік, дағдыға үйретеді; оқушы таным міндеттерін жете түсініп, жаңа білімді, іскерлікті, дағдыны игереді және оларды өмірде қолданады.

Педагогиканың жеке немесе қосалқы категорияларына «даму», «өзін-өзі тәрбиелеу», «ептілік», «дағды», «қалыптасу», «жеке тұлға», «әлеуметтену», «қайта тәрбиелеу», «педагогикалық процесс», «іс-әрекет» ұғымдары жатады.

Адамның рухани дүниесін, дүниетанымдық көзқарасын, дене күштерін дамытуға бағытталған мақсатты процесс

Оқушы мен мұғалім арасында жүйелі жүргізілетін мақсатты әрекет жасау нәтижесінде оқушының білім, іскерлік, дағдысы, танымдық шығармашылық белсенділігінің қалыптасу процесі

Оқыту мен үйрету нәтижесінде жеке тұлғаның дамуына әсер ететін процесс

**Сурет-38. Педагогиканың негізгі категориялары**

**Жеке адамның дамуы** – бұл ішкі және сыртқы, басқарылатын және басқарылмайтын факторлардың ықпалымен жеке адамның қалыптасып жетілу процесі. Жеке адамның дамуы мен жетілуінде мақсатты түрде жүргізілетін тәрбие және оқыту шешуші рөл атқарады.

**Даму** – бұл процесс, жеке адам ағзасындағы сандық және сапалық өзгерістердің нәтижесі.

**Өзін-өзі тәрбиелеу** – адамның саналы түрде, белгілі бір мақсат көздеп өзінің бойына қалыптастыратын қасиет, мінез-құлық дағдысына бағытталған жұмыс.Өзін-өзі тәрбиелеу – адамның өзінің жеке басының қасиеттерін шыңдау, жақсарту мақсатында бағытты, жүйелі, саналы іс-әрекеті.

Ал адамның білім алуы тек оқыту процесінің нәтижесі емес, оның білім алуына көпшілік ақпарат құралдары – кино, радио, телехабар, ғаламтор және т.б. ықпал жасайды. Сонымен бірге адамның жетілуі және даму, өзін-өзі тәрбиелеу ұғымдары да педагогиканың зерттейтін мәселелері саласын толықтырады.

**Ептілік** – меңгерілген білім, өмір тәжірибесі мен өмірде қалыптасқан дағдылардың негізінде практикалық және теориялық іс-әрекетті саналы және өз бетімен орынддауға даярлығы.

**Дағды** – көп қайталаудың нәтижесінде қажетті іс-әрекетті орындауда байқалатын практикалық қызметтің компоненті.

**Қалыптасу** – барлық факторлардың: экологиялық, әлеуметтік, экономикалық, идеялогиялық, психологиялық және т.б. әсерімен адамның әлеуметтік құбылыс ретінде жетілу процесі. Қалыптасу **–** адамзаттың жеке тұлға ретінде толысуы, тұрақтануы, жетілуі.

**Жеке тұлға** – психологиялық қасиеттері мен физиологиялық даму ерекшеліктері, даралығы қалыптасқан жан иесі.

**Әлеуметтену** – адамның қоршаған орта мен қоғамның құндылықтарын, нормаларын қарым-қатынасқа түсу арқылы бойына сіңіруі.

**Қайта тәрбиелеу** – тәрбиелік ықпалдар жүйесі, оқушының мінез-құлқы мен іс-әрекетіндегі ауытқушылықтарды түзету, орынды сапаларын қалыптастыру.

**Педагогикалық процесс** – тәрбие мен оқыту мақсатының оқушы мен мұғалімнің бірлескен іс-әрекеттері арқылы жүзеге асуы.

**Іс-әрекет** – адамның қоршаған ортамен өзара саналы әрекеті, қарым-қатынасы.

Педагогика ғылымы бірнеше қызметтер атқарады: түсіндіру, диагностикалау, болжамдау, жобалау, түрлендіру, рефлексивтік және түзетушілік, тәрбиелік.

**Педагогикалық ғылымдар жүйесі. Педагогиканың философия, психология, әлеуметтану, физиология және баска ғылымдармен байланысының түрлері.**

Педагогика ғылымы 4 бөлімнен тұрады: педагогиканың жалпы негіздері; тәрбие теориясы; дидактика; педагогикалық менеджмент.

Педагогика ғылымының жүйесін немесе салаларын жіктеу процесі белсенді түрде жалғасын табуда. Соңғы жылдары педагогиканың бұрын болмаған салалары өзінің қажеттілік маңызымен көзге ілінуде (39-сурет).

**Педагогика ғылымының салалары**

Даму дәрежесіне қарай

Кәсібіне қарай

Жасына қарай

Зерттеу бағыты бойынша

Кәсіби

Жасаралық

Жалпы

Арнайы

* Өндірістік
* Әскери
* Дәрігерлік
* Кибернетикалық
* Заң қызметкерлік
* Инженерлік
* Авиациялық
* Мәдени-ағартушылық
* Әлеуметтік
* Салыстырмалы
* Коррекциялық
* Психологиялық
* Дефектология
* Сурдопедагогика
* Тифлопедагогика
* Олигофрено-педагогика
* Логопедия
* Жалпы педагогика негіздері
* Тәрбие теориясы
* Дидактика
* Педагогикалық менеджмент
* Педагогика тарихы
* Жеке пәндерді

оқыту әдістемесі

* Педагогикалық мамандыққа кіріспе
* Педагогикалық шеберлік
* Педагогикалық

әдеп Педагогикалық деонтология

* Мектепке дейінгі педагогика
* Жалпы білім беретін мектеп педагогикасы
* Кәсіптік-техникалық білім беру педагогикасы
* Орта арнаулы білім беру педагогикасы
* Жоғары мектеп педагогикасы
* Ерексектер педагогикасы
* Отбасылық педагогика

**Сурет-39. Педагогика ғылымының салалары**

**Мектепке дейінгі педагогика** – мектеп жасына дейінгі балаларды дамыту, тәрбиелеу, оқыту және оның негізгі заңдылықтары туралы ғылым. Мектепке дейінгі педагогика отбасы, балалар бақшасындағы, мектеп жасына дейінгі балалар тәрбиесін зерттейді. Мектеп педагогикасымектеп жасындағы балаларды тәрбиелеу мен оқытудың мақсаттары мен міндеттерін, әдістері мен принциптерін, формаларын, мазмұнын және нәтижесін айкындайды.

**Дефектология** – педагогика ғылымының арнаулы саласы. Дефектология көру, есту, сөйлеу мүшелерінде және ақыл-ойында табиғи кемістігі бар балаларды оқыту, тәрбиелеу мәселелерін зерттеп жетілдіреді.

Дефектология 4 салаға бөлінеді:

* ***Сурдопедагогика***– саңырау, мылқау және керең балаларға білім  беру және тәрбиелеу мәселесін зерттейтін педагогика саласы.
* ***Тифлопедагогика***– көру қабілеті нашар және соқыр балаларды тәрбиелеу және білім беру мәселесін зерттейтін педагогика саласы.
* ***Олигофренопедагогика***– ақыл-ойы кеміс балаларға білім және тәрбие беру мәселерін зерттейтін педагогика саласы.
* ***Логопедия*** – тілінің кемісі бар балаларға білім беру және тәрбиелеу мәселесін зерттейтін педагогика.

**Педагогика тарихы** – тәрбиенің шығуы мен дамуы тарихын, қалыптасуын,   əрқилы тарихи дəуірлердегі педагогикалық идеялар мен білімдендіру тәжірибесін зерттейтін педагогика ғылымының жеке бір саласы. Барлық уақытта педагогтар балалардың табиғаттан берген мүмкіндіктерін іске асырып, жаңа салаларды қалыптастырудың тиімді жолдарын тауып, оларға көмектесумен келеді.

**Әскери педагогика** – Қарулы Күштердің әскери қызметшілерді оқыту мен тәрбиелеудің заңдылықтарын зерттейтін педагогика саласы. Әскери педагогика әскер жағдайында жеке құрамды әскер ісіне үйретуге, саяси санасын арттыруға, олардың жоғарғы моральдық жауынгерлік қасиеттерін дамытып, нығайтуға негізделеді. Әскери педагогика әртүрлі рангтағы әскери қызмет атқаратындарды әскерге шақыру жасындағылардан бастап әскери мамандықты игергендер мен офицерлер құрамының тәрбиелік іс-әрекеттерінің тәрбиелік заңдылықтарын зерттейді.

**Жалпы педагогика** педагогикалық процесс пен білім берудің негізгі заңдылықтарын зерттейді.

**Жас ерекшелік педагогика** (мектепке дейінгі, мектеп, ересектер педагогикасы) анатомиялық және физиологиялық және әртүрлі жастағы топтардың психологиялық ерекшеліктеріне сәйкес педагогикалық процесс пен білім берудің ерекшелігін зерттейді.

**Кәсіптік педагогика** – арнаулы орта білім беру педагогикасы, жоғары білім беру педагогикасы.Кәсіптік педагогиканың пәні педагогикалық процесс және жұмысшы кадрларын кәсіби және сонымен бірге әртүрлі деңгейдегі мамандарды даярлаудың заңдылықтары болып табылады. Бұл пәндерге жұмысшыларда екінші, үшінші және т.б. мамандықтарды игеру бағытындағы оқытудың заңдылықтарын зерттейтін өндірістік педагогика да жатады.

**Еңбекпен түзету педагогикасы** түрмеде отырған азаматтарды қайта тәрбиелеудің теориясы мен практикасын қарастырады. Мұнда азаматтардың жас ерекшелігі ескеріледі, оларда әсіресе балалар мен жасөспірімдер қылмысына қатысты кездесетін заң бұзу және оны жою жолдары зерттеледі.

**Сауықтыру педагогикасы** психология мен педагогиканың өзара белсенді әрекеттері барысында салыстырмалы түрде кейінгі кезде ғана дами бастады.

**Педагогика тарихы** – адамзат тарихындағы педагогикалық идеялар мен мектептердің қалыптасуын зерттейтін ғылым.

**Салыстырмалы педагогика** әрбір елдердегі білім беру және тәрбие жүйелерінің дамуын, олардың жалпы және өзіндік ерекшеліктерін салыстыра дамуын зерттейді.

Жеткілікті дәрежедегі дербес педагогикалық пәндер тобын жеке немесе пәндік педагогика құрайды. Жалпы педагогикада педагогикалық заңдар мен заңдылықтар, танымдық іс-әрекет әдістері, оқу-тәрбие процесінің мазмұны қарастырылады.

**Педагогиканың басқа ғылымдармен байланысы.**

«Адам**-**Адам» жөніндегі ғылымдар жүйесіндегі педагогиканың орны оны басқа ғылымдармен байланыстыра қарастырғанда ғана айқындалуы мүмкін. Өзінің ұзаққа созылған тарихында педагогика көптеген ғылымдармен тығыз байланыста болып, өз дамуы мен кемелденуінде олардың əрқилы ықпал - əсеріне ұшырап отырды. Бұл ұштастықтардың кейбірі тарих тұңғиығынан жалғасып келе жатса, енді біреулері – кейінгі, жақын дəуірлерде пайда болды.

Педагогиканың **философиямен** байланысы нәтижесінде философиялық идеялардан педагогикалық тұжырымдар мен теориялар туындап отырды.

Кейбір жалпы мәселелер философия мен педагогика ғылымдарының бірігіп зерттеуін қажет етеді. Оларға тәрбиедегі тұқым қуалаушылықтың, ортаның және тәрбиенің рөлі, т.б. жатады.Философия­ **-** адамды күшті идеялық сенімге, айқын түсінуге, білушілікке тәрбиелейді. Табиғат пен қоғам дамуының жалпы заңдарын, түбегейлі мәселелерін зерттейді, өмір шындығын танып білу жөніндегі көзқарастың негізгі жүйесі болып табылады.

Педагогика жантану – **психология** ғылымымен адам жанын терең зерттей отырып, тәрбие мен білім беру процесін жүзеге асырады. Адам табиғатын білу, оның тума қасиеттері мен мүмкіндіктерін түсіну, тұлға дамуы мен оның жандүниелік қозғалыстарында байқалатын заңдылықтар (адамның зейіні, ойлауы, есі, қиялы және адамның дербес ерекшеліктері, темперамент, мінез, қабылдауы) жəне оларды ескеру, оқу мен тəрбие жүйесін осы психикалық заңдылық, қасиет – сапа, қажеттіктер мен мүмкіндіктерге негіздей отырып құрастыру педагогиканың басты мәселелерінің бірі.

Психология – адамның жеке бірлік ретіндегі психикасын, өзінің сан алуан сезім, аффективтік, интеллектуалды, басқа да туа біткен функцияларымен бірге сыртқы ортамен өзара әрекетін зерттейтін ғылым.

Егер психология психикалық процесті (түйсік, қабылдау, зейін, ес, ойлау, т.б.) және адамның дербес ерекшеліктерін (темперамент, мінез, қабілет), демек, адам психологиясының даму заңдылықтарын зерттейтін болса, ал педагогика осы мәселелерді терең пайдалана отырып, адамды қалыптастыру үшін тәрбие мен оқыту және білім берудің тиімді әдістері мен құралдарын анықтап ашады.

Мектептегі білім және тәрбие беру жүйесінің негізі **жас ерекшелік физиологиясы** ғылымына байланысты. Мұғалім балалар ағзасындағы жоғары жүйке қызметін, тыныс алу, қан және жүрек-тамыр жүйесінің физиологиялық ерекшеліктерін жете білуі қажет. Ол осы мәліметтерге сүйеніп, тәрбие мен оқу процесін, әсіресе, дене тәрбиесінің практикалық және теориялық мәселелерін дұрыс шешу жолдарын іздестіреді. Жас ағзаның дамуы барысындағы анатомиялық-физиологиялық ерекшеліктерді, әсіресе жоғары жүйке қызметінің негізгі заңдылықтарын (қозу, тежелу) жете түсіну педагогикалық процесті ойдағыдай басқарудың негізі болады.

Педагогика ғылымы **мектеп гигиенасымен** тікелей байланысты. Мектеп гигиенасы **-** жылу, жарық, ауа режимдері, мектеп оқу құралдарының талаптарын зерттейді. Мектеп гигиенасы – жас ұрпақтың денсаулығын сақтау, нығайту және дамыту жайындағы ғылым. Оқушылардың денсаулығы әртүрлі факторларға байланысты. Мектеп ғимаратында, сынып бөлмелерінде ауаның жеткіліксіз болуы оқушыларды бас ауруына, жалпы әлсіздікке, демек түрлі сырқатқа ұшыратады. Жарықтың нашарлығы баланың көзіне әсер етіп, көру мүшесінің қызметін нашарлатады. Осылардың нәтижесінде балалар сабақ үстінде селқос, сылбыр болып, зейіні нашарлап, ойлау қабілеті төмендейді. Бұл жағдай үлгермеушілікті туғызады.

Педагогиканың **медицинамен** байланысының нəтижесінде педагогикалық білімдердің арнайы саласы коррекциялық (реттеуші) педагогика пайда болды. Осыдан, өз дамуында тума немесе жасанды ауытқуы бар балаларға білім берудің тəсілдері анықталды. Педагогиканың бұл саласы медицина деректерін пайдалана отырып, бала ағзасындағы кемшіліктердің орнын толтыру мен оның қоғам өміріне толыққанды араласып кетуін жеңілдететін терапиялық құрал-жабдықтар жүйесін түзіп, қолдануға келтірді.

Педагогика **экономика** ғылымымен байланысты. Себебі, экономикалық саясат қоғам білімін қамтамасыз етудің қажетті шарты. Осы ғылымдардың байланысынан «Білім экономикасы» деген арнайы педагогика саласы дүниеге келіп, білім беру аймағын реттестіруші экономикалық заңдылықтар ашылды, олардың қоғамды сауаттандыруға байланысты ерекшеліктері зерделенді.

Педагогика **әлеуметтану** ғылымымен тығыз байланысты. Жас ұрпақты тәрбиелеу мәселесін қарастырғанда педагогика ғылымы әлеуметтік ортамен тәрбие жайындағы мәліметтерді әлеуметтану ғылымы негізінде қарастырады. Әлеуметтану – қоғамның қалыптасуы, жұмыс істеуі және даму заңдылықтары туралы ғылым.

Педагогика ғылымы тәрбиеге байланысты **этнографиялық** және **археологиялық** деректерді пайдаланады. Этнография қазақ халықтары және ертеде өмір сүрген көне этностың - топтардың шығу тегі, ру тайпаларының құрамын, қонысын, олардың өзіндік ерекшеліктерін, қоғамдық және рухани мәдениетін, тұрмысын зерттейді.

**Археология** – өткен ғасырдағы ескерткіштер арқылы халықтардың әдет-ғұрпын, мәдениетін, ежелгі дәуір мен орта ғасырлардағы адамзат қоғамы дамуындағы заңдылықтары мен негізгі кезеңдерін, ескерткіштер арқылы әдет-ғұрып, мәдениетін, тұрмысын зерттейді.

Педагогика ғылымының **кибернетика** жетістіктерін пайдалана бастауы ақпарат теориясы, автоматтар теориясы, бағдарламалау теориясымен жұмыс істеуге көшумен тығыз байланысты. Педагогиканың басқа ғылымдармен байланыстарын талдауға сала отырып, оларды пайдалану басқа ғылымдардың негізгі идеялары, теориялық болжамдары мен қорытындыларының педагогикада пайдалануға жол ашады.

**Тақырып бойынша білімді тексеру мен бақылауға арналған тапсырмалар**

1. Педагогика ғылымының қалыптасуы мен дамуы.

2. Педагогиканың объектісі, пәні және қызметтері.

3. Педагогика ғылымдарының қоғамның қазіргі даму кезеңіндегі міндеттері.

4. Педагогиканың негізгі категориялары: тәрбие, оқыту,білім беру, педагогикалық процесс.

5. Педагогикалық ғылымдарда пәнаралық ұғымдардың (іс-әрекет, қарым-қатынас, дамыту, әлеуметтену, қалыптастыру) қолданылу ерекшелігі.

6. Педагогикалық ғылымдар жүйесі: педагогиканың бөлімдері мен салалары.

7. Педагогиканың басқа ғылымдармен байланысы.

2.2 Педагогикалық зерттеудің әдіснамалық негіздері мен әдістері

**Педагогика ғылымының әдіснамасы мен педагоггың әдіснамалық мәдениеті туралы түсінік.**

Әдіснама – әдістер туралы ілім. Әдіснама – грек сөзінен алынған, «зерттеу» деген мағынаны білдіреді, яғни әдіс туралы ғылым. Ғылымның әдіснамасы ғылыми-зерттеу әдістерін, белгілі бір ғылымның пәнін зерттеу кезінде басшылыққа алынатын ұстанымдарды анықтайды. Ғылыми әдіснаманың негізін Гегель салды. Гегель әдісі дегеніміз – мазмұнның қозғалысы, құбылыстың мәнін ашып көрсету және оның мазмұнынан тыс жасалмайтындығын баса көрсету. Әрбір ғылымның өзінің зерттейтін саласы, оған тән зерттеу әдістері бар. Оның сипаты зерттеу алдында тұрған міндеттерге байланысты. Кез келген ғылым зерттелгелі отырған құбылыс туралы жалпы ережелерді қолданып, өзіне тән әдістерді іздестіреді.

Әдіс термині гректің «мetodos» деген сөзінен алынған, ол «білімге жол ашу» дегенді білдіреді. Әдіс қандай жоба, жол, көмек арқылы мақсатқа жетуді анықтайды, шешеді немесе дәлелдейді.

«Методология» (грек тілінің «methodes» - зерттеу жолы, таным, ілім, білім дегенді білдірсе, «logos» - ұғым дегенді білдіреді) – «әдіс туралы ғылым»деген мағынаны береді. «Метод» (әдіс) термині тікелей нақты бір нәрсеге деген жол ретінде анықталады, яғни методология мағынасы бір жағынан бір нәрсені тану туралы ғылым болады. Сондықтан методология зерттеу процесі туралы ілім ретінде де түсіндіріледі .

Ал философиялық энциклопедиялық сөздікте «методология – теориялық және практикалық іс-әрекеттерді құру мен ұйымдастыру принципі мен әдістерінің жиынтығы» десе, ал қазіргі шетелдік сөздікте «методология – танымның ғылыми әдісі жайындағы ілім, қандай да бір ғылымда қолданылатын әдістер жиынтығы» деген анықтама беріледі.

Педагогикалық әдіснамаға берілген ғалымдардың анықтамалары:

1. «Педагогикалық әдіснама – педагогикалық ақиқаттың қалыптасуы мен таным процесі, формалары, прнициптері туралы ілім» (М.Е. Вайндорф-Сысоева, Л.П.Крившенко).

2. «Педагогикалық әдіснама – педагогикалық құбылыстар мен оның нәтижесі – педагогикалық білімдер жүйесі» (Ф.Ф.Королев).

3. «Педагогикалық әдіснама – таным мен педагогикалық шындықты түрлендірудің әдістері, формалары және процедурасы жайлы ілім» (З.Байжанова).

4. «Педагогикалық әдіснама – педагогикалық білім туралы, білім алу процесі мен оны іс-тәжірибеде қолдану туралы ілім» (С.К.Мұхамбетова).

5. «Педагогикалық әдіснама – педагогикалық білім жөнінде ілім және оны табу процесі, яғни педагогикалық таным, алғашқы қалып, құрылым, ғылыми-педагогикалық зерттеулердің әрекеттері мен әдістері» (Р.Аубакирова, М.Нұрбекова).

Педагогикалық зерттеудің әдіснамасы – жаңа педагогиклық білімдерді қалыптастыру процесі; оқыту, тәрбиелеу және дамытудың обьективті заңдылықтарын ашуға бағытталған танымдық іс-әрекеттің түрі**.**

Зерттеу – белгілі бір мәселені ойлау, концептуалды-тұлғалық және практикалық процесс. Педагогикалық зерттеу әдісінің мақсаты – оқыту мен тәрбиелеу процесінде педагогикалық іс-тәжірибелерді қолдана отырып, оқушының әртүрлі принциптер мен заңдылықтарды меңгеруін ұйымдастыру. Педагогикалық зерттеу әдісінің атқаратын міндеті – оқушылардың бойындағы әртүрлі педагогикалық қабілет пен дағды, іскерліктерді қалыптастыру.

Педагогикалық зерттеу дегеніміз – оқыту мен тәрбиелеудің нақты заңдары мен заңдылықтарын, құрылымы мен тетіктерін, мазмұнын, принциптерін, ұжымдық формалары мен әдістерін ашуға арналып бағытталған қоғамдық маңызы бар жаңа педагогикалық білімді қалыптастыру процесі және нәтижесі, танымдық іс-әрекет түрлерінің бірі болып табылады.

Қазіргі заман ғылымында әдіснама деп ғылыми-танымдық іс-әрекеттердің түзілу принциптері, формалары мен тәсілдері жөніндегі білімді айтамыз. Әдіснамалық білім екі күйде іске асырылуы мүмкін: дескриптивтік, прескриптивтік.

Дескриптивтік әдіснама ғылыми білімдердің құрылымы мен ғылыми таным заңдылықтары жөніндегі білім ретінде зерттеу процесіне бағыт-бағдар береді.

Прескриптивтік әдіснама зерттеу іс-әрекеттерін реттеудің жолын (жобасын) белгілеп көрсетеді.

Әдіснамалық білімдер тобы төрт деңгейлі келеді (Э.Г.Юдин): философиялық, жалпы білімдік, нақты ғылымдық, технологиялық. Әдіснаманың ең жоғары философиялық деңгейі танымның жалпы принциптері мен бүкіл ғылымның категориялар құрылымын негіздейді. Жалпы ғылымдық әдіснама деңгейінде ғылымдардың баршасында не көпшілігінде қолдануы мүмкін теориялық тұжырымдарды белгілейді. Нақтылық ғылыми әдіснама қандай да нақты ғылыми пән аймағында қолданылатын зерттеу әдістері мен принциптерінің жиынтығын құрайды.

Технологиялық әдіснама – зерттеу әдістері мен техникасын белгілеп, деректі эмпирикалық материалдарды жинақтап, алғашқы өңдеуден өткізіп, кейін оларды ғылыми білімдер өрісіне қосу қызметтерінен хабар береді. Бұл деңгейдегі әдіснамалық білім нақты көрсеткіш нұсқау сипатына ие. Қазіргі кезеңдегі адамдардың жүргізген зерттеулеріне байланысты əрқилы ғылымдар əдіснамасы сипатында көптеген философиялық бағыт-бағдарлар, теориялық көзқарастар орын алуда. Солардың ішінен бүгінгі педагогикада өз орнын тапқан келесі философиялық білімдерді ажыратуға болады: экзистенциализм, прагматизм, неотизм, позитивизм, неопозитивизм, т.б.

**Экзистенциализм** – адамның тіршілік, болмыс толғаныстары философиясы. Экзистенциалистер түсінігінде шынайы дүниенің мəні оның субъективті сипатта болуына тəуелді. Олар объективті білім мен объективті шындықты тікелей мойындамайды. Сырттай дүние əр адамның ішкі «Мен»-і тарапынан қалай қабылданса, солай танылуы тиіс.

**Неотомизм** – орта ғасырлық діни философ Фома Аквинскийден бастауын алған əдіснамалық бағыт. Бұл ағымның ерекшелігі – сана объективтігін мойындайды. Бірақ мұның астарында сыр бар: сана неотомистер үшін діни догмаларды дəлелдеу мен шіркеудің адамдарға болған ықпалын күшейте түсу құралы ретінде ғана қажет.

XIX-XX ғғ. тоғысында химия, биология жəне т.б. жаратылыстану ғылымдарының өрістей дамуымен философия сахнасында жаңа **позитивистік бағыт** пайда болды. Бұл бағыт өкілдері табиғаттану пəндері мен оларда қолданылатын əдістерді əсіре дəріптеп, сандық зерттелген дəйектерді ғана дұрыс деп дəлелдейді және таниды. Таптық күрес, қоғам дамуы, əлеуметтік қайшылықтармен байланысты проблемаларды тіпті де жалған, ғылыми деректеуге келмейді деп жариялады. Позитивистер үшін бірден бір мəнді ғылымдар – бұл математика мен табиғаттану.

**Неопозитивизм** мəндік тұрғыдан негізінен позитивизмді қолдай отырып, қазіргі заман ұғымдары мен терминдерін пайдалануымен осы дəуір философиясында елеулі орын иеленді. Білім беру жолында мазмұнға емес, əдістерге елеулі мəн беріп, оқу мен тəрбиеде негізгі нəрсе – «білім емес, ал оны ұғу мен игеру əдістері» деген тұжырымды алға тартты. Неопозитивизмнің көрнекті өкілі – ірі атомшы ғалым, АҚШ-тың саяси қайраткері – Дж.Конант. Оның «Бүгінгі Америка орта мектебі», «Американ мұғалімдерін дайындау» атты еңбектері АҚШ педагогикасының өркендеуіне зор үлесін қосты.

**Прагматизм** философиялық ағым ретінде XIX-XX ғғ. шектерінде пайда болды. Прагматизмдегі басты ұғым – «тəжірибе», «іс» (грекше «прагма»), осыдан олар болмыс танудың негізі жеке адамның іс-тəжірибесінде деп біледі де, объективті білімдерді мойындаудан бас тартады. Олардың пікірінше, адамның практикалық іс-əрекетінің нəтижесінде алынған, ол үшін құндылықты болған білімдер ғана шынайы сипатта болуы мүмкін. Прагматизмнің аса көрнекті өкілі – американдық ғалым Дж.Дьюи. Оның шығармашылығымен өмірге келген прагматикалық педагогикасы көптеген елдердің, əсіресе АҚШ-тың мектептік білім жүйесінің қалыпқа түсіп, өркендеуіне зор ықпал жасады, əлі де ықпал жасауда.

Өзінің көптеген педагогикалық еңбектерінде Дж.Дьюи ескі, схоластикалық мектепті сынай отырып, оқу мен тəрбиеге орай аса маңызды болған бірқатар принциптерді алға тартты. Олардың ішіндегі бала белсенділігін дамыту, бала оқуының ықпалды мотиві – қызығуға дем беру принциптерінің орындалуын білім игертудегі басты міндет деп есептеді. Дж.Дьюи жəне оның ізбасарлары (А.Маслоу жəне т.б.) инабаттылық тəрбиесі мəселелерін де осы жекеленген тəжірибе тұрғысынан қарастыруды дəріптейді.

**Педагогика әдіснамасының деңгейлері.**

Ғалымдар педагогиканың әдіснамасын 4 деңгейде қарастырады:

***І деңгей – гносеологиялық:*** педагогикалық құбылыстар мен процестерді талдауға қатысты жалпы ғылымилық бағыттылықты қарастырады;

***ІІ деңгей – дүниетанымдық:*** қоғамдық құбылыс негізінде баланың білім алуда, тәрбиеленуде, оқуда, педагогикалық іс-әрекетте жеке тұлға ретінде қалыптасып дамуы факторларын қарастырады;

***ІІІ деңгей – ғылыми-мазмұндық:*** педагогика ғылымының заңдылықтарын негіздеу және адамды тәрбиелеу, оқытудың теориясы мен әдістемесін қарастырады;

***ІV деңгей – логикалық-гносеологиялық*:** педагогиканың пәні мен объектісін, оның негізгі ұғымдарын қарастырады, педагогикалық теория мен практика арасындағы ара қатынасты анықтайды, педагогика ғылымының басқа ғылымдармен байланысын қарастырып, іргелі және қолданбалы зерттеулерді жүргізіп, педагогиканың дамуына болжау жасай алады.

Педагогиканың жалпы әдіснамалық проблемаларын зерттеген ғалымдар: М.А.Данилов, Ю.К.Бабанский, В.П.Беспалько, Б.С.Гершунский және т.б.

Ғылыми зерттеулердің нәтижесіне кіретіндер: жаңа мәселені қою, жаңаша классификациялау, құбылыстың жаңа түрлерін анықтау, маңызды ұғымдар мен категориялардың мағынасын ажырату, зерттеудің жаңа әдістерін жетілдіру, өзекті ғылыми мәселелердің жаңа шешу жолын ұсыну, жаңа теориялар жасау, ғылымдағы жаңа бағытты ұсыну және оны негіздеу.

**Философиялық заңдар, заңдылықтар.**

**Қарама-қайшылықтың бірлігі мен өзара әсерлілігі заңы** табиғаттағы, қоғамдағы өз кезегінде жүріп жатқан даму процестерінің ішкі әлеуетін ашады, ескінің орнын басатын өмірге жаңаның келуіне септігін тигізеді.

Қарама-қайшылықтардың өзара қақтығысулары салдарынан өзара терістеу пайда болады, оны **қайшылық дамуы** деп атайды. Қарама-қайшылықтар дамудың қайнар көзі болып табылады: бірін-бірі жоққа шығарып, терістеп қана қоймай, сол терістеудің қасиеттеріне арқау сүйейді, нәтижесін басшылыққа алады.

Дамудың кез келген сатысында дене немесе зат бір күйден екінші сапалы күйге өтеді: оның ескі қасиеттері жойылады да орнына түбегейлі жаңа қасиеттерімен толысады; ескі сапа жойылады да жаңа сапамен терістеледі. Терістеу де дамудың қозғаушы күші болып табылады. Себебі, теріске шығару ескіні мүлде жоғалту емес, осы терістелетін сапамен бірлікте қарастырылатын жаңа сапаның пайда болуымен түсіндіріледі.

**Сандық өзгерістердің сапалық өзгерістерге ауысу заңы** ескіден жаңаға өтудің сапалы жолдары мен түрлерін сипаттайды.

**Терістеуді теріске шығару заңы** заттың жаңа сапасын арттыру арқылы жаңаның пайда болуымен ерекшеленеді.

Педагогикалық іс-әрекетте жаңаның пайда болуы, жаңашылдықтың өмірге келуі орасан зор маңызға ие: білім беру мазмұны өзгереді, оқытудың әдіс-тәсілдері жаңаланады, білім сапасы артады.

**Таным теориясы. Жүйелік тәсіл (тұғыр) - құбылыстардың жалпы байланыстарының бейнеленуі. Тұлға теориясы. Іс-әрекет теориясы. Құндылықтар теориясы. Басқару теориясы. Әлеуметтендіру теориясы. Педагогоикалық теория мен практиканың әрекеттестік диалектикасы.**

ХХ ғасырдың 80-жылдарында инновациялық іс-әрекеттің басым бағыттары анықталынды, әсіресе алдыңғы қатарлы озат іс-тәжірибенің мән-мағынасын ғалымдар В.А.Кан-Калик, Ю.Н.Кулюткин, Г.С.Сухобская, Н.В.Кухарев,Я.С.Турбовской, Ф.Ш.Терегулов, Л.М.Фридман, К.Н. Волков, Ш.Т.Таубаева және т.б. ашты және олардың негізгі түрлері анықталынды:

* ***өнертапқыштық*** (кіріктірілгеннен және педагогикадағы белгілі әдіс-тәсілдер, формаларды түрлендіру, зерттеулер ендіру);
* ***жаңашылдық*** (педагогикалық еңбектің тиімділігін арттыратын жаңа әдістер мен формаларды табу);
* ***инновациялық*** (ғылыми-зерттеушілік негізде білім берудің жаңа мазмұнын, жаңа формасы мен әдістерін, жаңа ғылыми идеялардың мағыналы байланыстары тұрғысынан жүзеге асыру);
* ғалымдар мен практик-мұғалімдердің бірлескен ***шығармашылық ізденістері***.

Педагогикалық инноватика педагогикадағы инновациялық процестердің теориясын жан-жақты қарастырып, инновациялық процестерді сипаттайтын ұғымдар мен принциптерді ашады.

Осы тенденцияға сәйкес педагогиканы және мектепті жаңартудың қағидасын жүзеге асырудың нақты тетігін жасауға болады.

«Жаңаны» психологиялық, әлеуметтік-экономикалық немесе ұйымдастыру-басқару себептеріне орай қабылдамайтын қарсыластары әрқашан болады. Сонымен қатар, инновациялық жаңалықтың көлемі ауқымды болса, инновациялық ортаның әр түріне байланысты теориялық, тәжірибелік дестабилизация соғұрлым негізді болады.

Бұл заңдылықтың қандай болмасын бірқатар салдары бар. Олар инновацияларды жүзеге асырудың психологиялық, әлеуметтік-экономикалық ұйымдастыру, басқару жағдайларына байланысты.

Келесі зандылықты инновациялық процестің ***түпкілікті әрі жемісті жүзеге*** асуы деп атауға болады. Басқаша айтқанда, қандай болмасын инновация ерте ме, кеш пе әйтеуір ең соңында саналы түрде болсын, болмасын жүзеге асуы қажет. Алғашында енгізуге, игеруге үмітсіз жаңалықтар ең соңында өздеріне жол ашып, жүзеге асып жатады. Мысалы, проблемалық оқыту, бағдарламалық оқыту, атақты педагогтардың (А.С.Макаренко, В.А.Сухомлинский, С.Т. Шацкийдің, т.с.с.) іс-тәжірибелері.

Тағы бір негізгі жалпы заңдылықтардың бірі – педагогикалық инновациялардың циклдік ***қайталануы, айналып келу заңы***. Бұл педагогика мен білім беру жүйесіне тән ерекшелік.

Мысалы, В.Ф.Шаталовтың бұрыннан дүниеге келген «тірек белгілері» ежелден педагогикада қолданып келе жатса да, мектептің қазіргі даму жағдайында жаңа бір әдіс-тәсіл ретінде, белгілі бір өзгерістерді енгізу арқылы мұғалімдердің іс-тәжірибесінде кеңінен қолдануда.

Қазіргі кезеңде дидактиканың басты проблемасы оқу-тәрбие процесіне инновациялық технологияны ендірудің тиімді жолдарын қарастыру педагогика ғылымына инновацияның келуі педагогикалық парадигманың өзгерісіне алып келді.

Педагогикадағы «жаңаның» мағынасы, мәні, формасын анықтау педагогикалық ***неологияның*** пәні болып табылады, неология педагогикадағы инновациялық процестің мәнін ашып көрсетуге көмектеседі. Сол себепті педагогикада «инновациялық процесс» пен «педагогикадағы жаңалық» ұғымдары бір-біріне синоним ретінде қарастырылады. Неология – педагогикадағы жаңалық атауына баға беретін педагогикалық инноватиканың құрамды бөлігі.

Оқу-тәрбие процесінде педагогикалық жаңалықтардың теориясы және практикалық маңыздылығын анықтау үшін жаңалықтың шығу тегін, құндылығын білуіміз қажет. Ал бұл мәселемен инноватиканың жаңа бөлімі – **педагогикалық аксиология** айналысады.

Құндылық бағдар мәселесімен (аксиологиялық құндылық, философиялық құндылық) әлеуметтану, жалпы психология, философия, мәдениет антропологиясы, педагогикалық психология айналысады.

Құндылық – бұл обьектінің жағымды және жағымсыз жақтарын білдіретін философиялық-әлеуметтік ұғым. «Құндылық» ұғымы алғаш peт ХІХ ғасырдың ортасында пайда болған.

Оған алғаш рет философиялық тұрғыдан Р.Ротце мен Г.Коген түсініктеме берген. Ежелгі философтардың пікірінше, құндылықтың әртүрлі көріністеріне жататын жеке табиғи, қоғамдық кұбылыстар, адамның іс-әрекетін бағалауда пайдаланатын сұлулық, қайырымдылық, мейрімділік сияқты этикалық, эстетикалық ұғымдар қолданылады. Құндылық заттың, обьектінің адам үшін маңыздылығын айқындайды.

«Құндылық» бағыттарының терминін алғаш рет АҚШ-қа қоныс аударған поляк шаруаларының өмірлік көзқарастарын зерттеу үшін ХХ ңасырдың 20-жылдары У.Томас қолданған.

«Құндылық» ұғымының мазмұнынан Н.М.Анисимов, М.С.Каган, В.А.Ядов және т.б. зерттеді.

Педагогикалық құндылықты жеке тұлғаның дамуына, рухани қалыптасуындағы оқыту мен тәрбиеге байланысты қарастырамыз: оқушыны оқыту мен тәрбиелеудегі мақсат пен нәтиженің идеалы; білім, қабілет пен дағдылар, оқу-тәрбие процесінде мақсатқа жетудің негізі; еңбектегі, адамгершіліктегі, саясаттағы тәрбиенің жеке басындағы қасиеті; дүниетаным мен сендіру жеке тұлғаның мінез-құлқына байланысты болады.

Аксиология ұғымы грек тілінен «ахіс» – құндылық және «logos» – «ілім» деген мағынаны береді. Аксиология ғылымы құндылықтардың табиғатынан, орны мен мәнін, олардың байланыстар жайлы мәселелерге жауап береді.

Аксиология ғылымының мақсаты – болмыстың, жалпы құрылымындағы құндылық мүмкіндігін және оның нақтылық ойының айғақтарына деген түсінігін, қатынасын, байланыстарын көрсететін ұғымдарын қалыптастырады. И.Кант және Г.Гегель немістің ұлы философтарының танымдары бойынша құндылықтар ұғымына зейін қойып, талдаулар жүргізген. Құндылықтар теориясы алуан түрлі түсінік, ой, көріністер арқылы құрылым туындап, философиялық келбет, көрініс қалыптасады. Олардың зерттеулерімен танысу барысында құндылықтар теориясын өмірге алып келгендігі және оларды типтерге бөлуге арналған философиялық әлеуметтік тұжырымдары айқындалады.

Қазақстандық ғалымдар білім мен тәрбие беруді дамытуда жалпы адамзаттық ұлттық құндылық тенденцияларына ғылыми-теориялық, әдіснамалық бағытта әр қырынан зерттеу (Г.А.Уманов, Н.Д.Хмель, Қ.Б.Жарықбаев, А.А.Бейсенбаева, С.А.Ұзақбаева және т.б.) жүргізіп келеді.

Құндылықтарды игеру тетігі адамның өзін-өзі айқындау құндылығы арқылы жүзеге асады. Құндылықтар бағдарының әлеуметтік табиғаты оның өзін тұрақтандыру функциясында көрінеді.

Адам іс-әрекетінің құрылымында құндылық бағдар танымдық-эмоционалды және оның еріктік жақтарымен тығыз байланысты бола отырып, жеке тұлғаның шындыққа қатынасының ішкі негізін көрсетеді.

Л.И.Божовичтің пікірі бойынша, құндылық бағдары – адамгершілікке, ал мінез-кұлық іс-әрекеті – қоғамның маңызы мен тұрақтылығына ерекше мән береді.

Құндылық бағдары мен жеке тұлға көзқарасының арасында өзара байланыстар бар. Құндылық бағдары мен жеке тұлға көзқарасының мәнін ашатын ортақ категория – қарым-қатынас. Ол тұлғаның рухани дамуын талдай отырып, құндылық бағдарының саналы қатынастар жүйесін қамтиды.

Б.Г.Ананьев жеке тұлға көзқарасын «тұлға қатынасының күрделі жүйесі» деп, өз іс-әрекетінде басшылыққа алатын бағдар мен мотивтер әрекетіне бағытталған мақсаттар мен құндылықтар ретінде түсіндіреді. Психологтар жеке тұлғаның құндылық бағдарының психологиялық мазмұны – мотивациялық тұтынушылық сферамен өзара байланысты қарастырады.

Педагогикада құндылық бағдары өмірдегі жеке қасиеттердің қалыптасуы және жеке қажеттіліктерді қанағаттандыру құндылықтарын таңдап алу процесі ретінде қарастырады.

***Аксиология*** – құндылық теориясы, құндылық табиғаты жайлы, оның өмірдегі алатын орны, яғни жеке тұлғаның құрылымы мен әлеуметтік жеке мәдени факторлары арасындағы әртүрлі құндылық байланыстары жайлы ілім.

Аксиологияның негізгі ұғымы құбылыстың мәдени-әлеуметтік мағынасын ашатын «құндылық» болып табылады (40-сурет).

**Педагогикалық аксиология** – тәрбие, білім, оқу, педагогикалық қызметі адам өмірінің құндылықтары ретінде қарастырылатын педагогиканың саласы; п[едагогикалық қауымдастықтың](http://kk.wikipedia.org/w/index.php?title=%D0%9F%D0%B5%D0%B4%D0%B0%D0%B3%D0%BE%D0%B3%D0%B8%D0%BA%D0%B0%D0%BB%D1%8B%D2%9B_%D2%9B%D0%B0%D1%83%D1%8B%D0%BC%D0%B4%D0%B0%D1%81%D1%82%D1%8B%D2%9B&action=edit&redlink=1) жаңалықты, [инновацияларды](http://kk.wikipedia.org/wiki/%D0%98%D0%BD%D0%BD%D0%BE%D0%B2%D0%B0%D1%86%D0%B8%D1%8F) қабылдауы, бағалауы және игеруі жөніндегі ғылыми білім.

Еліміздегі білім беру жүйесінің басты міндеттері – ұлттық және жалпыадамзаттық құндылықтар, білім мен практика жетістіктері негізінде жеке адамды қалыптастыруға, дамытуға бағытталған біліммен қамтамасыз ету болып табылады.

Тәжірибеге жүгінсек, аксиология үшін құнды нәрсе тек қана педагогикалық және ғылыми-педагогикалық құбылыстардың құндылығын анықтау ғана емес, сондай-ақ оларды бағалау критерийлерін де анықтау: жаңашылдық деңгейі, өзектілігі, теориялық және практикалық құндылықтары.

Адамның іс-әрекетінің тиімділігін зерттейтін ілім ***праксиология*** деп аталады. Праксиологияның негізін қалаған поляк ғалымы Т.Котарбинский болды, ол адамның барлық іс-әрекетінің заңдылықтарын анықтап, соның негізінде адами іс-әрекеттердің жалпы ережелерін ашуға тырысты. Праксиология іліміне сәйкес, жаңаны практикаға ендіру мәселесі мен оның әртүрлілігіне жаңаша қарау қажет.

Басқару дегеніміз – қоғамдық өндірісті нысаналы түрде ұдайы үйлестіріп отыру. Басқару дегеніміз – бұл алдын-ала көрегендік, ұйымдастыра білу, бұйрық беру, үйлестіру және бақылау.

**Педагогикалық инновацияның құрылымдық жүйесі**

Педагогикалық праксиология

Педагогикалық аксиология

Педагогикалық неология

* Педагогикалық құндылық тұрғысынан оқыту
* Педагогикалық жаңалықтарды практикада қолдану негіздері

тұжырымдалады

* Тиімді педагогикалық іс-әрекет жайлы оқу, педагогикалық жаңалықтарды практикада қолдану негіздері тұжырымдалады
* Инновацияны жүзеге асыратын арнайы қызметті ұйымдастыру (педагогикалық идеяларды практикаға енгізу, тиімді тетіктерін жасаудың теориялық негіздемесін жасау)
* Педагогикалық құндылық тұрғысынан оқыту
* Педагогика теориясы мен практикасында пайда болған жаңалықтарға педагогикалық қауымның өзіндік бағасы
* Педагогикалық қауымның жаңаны бұрыннан қоғамда бар педагогикалық жүйемен салыстыру (қолдану не тойтару)
* Педагогикалық жаңалықты эксперименттік бағалау және талдау әдістемесін жасау
* Жаңашылдық, инновациялық оқыту
* Жаңаны ойлап табу (жаңа педагогикалық идея, фактілер, тұжырымдар, теориялар, әдістемелер, құралдар)
* Ғылыми-педагогикалық процестің негізгі ерекшеліктері- шығармашылық,
* Нәтижелері жайлы ғылыми білімді жүйеге келтіріп, дамытады
* Мұғалімнің оқушының шығармашылық іс-әрекетіне талдау жасауы

**Сурет-40. Педагогикалық инновацияның құрылымдық жүйесі**

Басқарудың 2 жағы бар: еңбек бөлісінің қажеттігіне байланысты;басқару қашан да билігі бар өкілеттікпен (әлеуметтік-экономикалық аспект), белгілі бір мақсатты іске асырумен байланысты.

Барлық қоғамдық жүйелер ішінен зерттеу үшін басқару ғылымы қоғамдық өндірісті басқаруды таңдап алады. Ол төмендегідей буындардан тұрады: жалпы қоғамдық өндірісті басқару; материалдық игіліктерді өндіруді басқару; рухани игіліктер өндіруді басқару және қызмет көрсетудi басқару.

Басқарудың бастапқы негізі басқарудың қалыптастыру мен мақсатын таңдап алу болып табылады. Адамның кез келген қызметінің басты белгісі – нысаналы қызмет. Сондықтан да ерекше әлеуметтік қызмет ретінде басқаруға нысаналық тән.

Әлеуметтік басқарудың басты айырмашылығы – басқару субъектісі басқару объектісіне қызметтің мақсатын анықтау жолымен ықпал жасайды.

Өтпелі кезең жағдайында экономиканы басқарудың орасан зор мақсаты нарықтық қатынастарды реттеу әдістерінің икемді жүйесін жасау, халық шарушылығының әлеуметтік жағынан бағдарланған, қоғам мүшелерінің лайықты өмір сүруі үшін материалдық жағдайлар жасай алатын нарықтық экономикаға оңтайлы енуді қамтамасыз ету болып табылады.

Басқару теориясы басқару практикасында объективті заңдарды саналы пайдаланудың формаларын зерттеумен шектеле алмайды, бірақ ол ең алдымен біртұтас нәрсе ретінде басқару заңдарын және басқарудың барлық бөліктерін тұтас етіп (белгілі жүйеге) интеграциялау заңдарын тұжырымдауға тиіс.

Басқару теориясы екі бөліктен тұрса да, ғылым ретінде біртұтас. Олардың біреуі қисынды талдау негізінде өндірісті басқарудың жалпы заңдары мен қағидаларын зерттейді, ал ол тар мағынада алғанда «басшылық теориясы» деп аталады. Екіші бөлігі «басқару өнері» деп аталады. Ол нақты тәжірибе негізінен алынған тәжірибелік қорытындылар арқылы басшылардың белгілі бір категориялары үшін басқару үлгілерінің жүйеге келтірілген жиынтығын қалыптастырып, сол арқылы басқару теориясын байыта түседі. ХХ ғасырда мекемені, ұжымды басқарудың тиімді әдістері зерттеле бастады. 1991 жылы ғалымдар – К.П.Вазина, Ю.Н.Петрова, Қ.Д.Белиловскийдің еңбектерінде «педагогикалық менеджмент» термині пайдаланып, ғылымға енгізілді.

«Менеджмент» ұғымына ғалымдар әртүрлі анықтамалар ұсынады. Мәселен, менеджменттің педагогикалық мән-мағынасын қарастырған ғалым Т.М.Баймолдаев: «Менеджмент – бұл адамдардың ынтымақтастығы, өзара қарым-қатынас тәсілі, нәтижесі, адамның ішкі әлеуетіне бағытталған әкімшілік іскерліктің ерекше формасы» деп көрсетсе, ал ғалым Ю.А.Конаржевский: «Менеджмент – бұл басқару ғана емес, кез келген маманға қажет білімдердің жиынтығы» - деп, менеджментті әрбір адамның білуін, меңгеруін ұсынады.

Менеджмент іс-әрекеттің сапалы басқаруын талап етеді. Егер басқару оң нәтижесін бере алмаса, ол ешқандай да басқару бола алмайды. Педагогикалық жәй басқарудан менеджменттің айырмашылығы да осында.

Ғалымдардың зерттеулері бойынша, ***менеджмент*** (ағылшын тілінде – басқару, меңгеру, ұйымдастыру) – өндіріс пен іс-әрекетті басқару құралы мен формасы, қазіргі заманғы қағидалары, тәсілдері және оның тиімділігін арттыру мен пайданы еселеп ұлғайту, ал ***педагогикалық менеджмент*** – тиімділігін арттыруға бағытталған білім процесін басқарудың технологиялық тәсілдері, ұжымдық формасы, әдісі, қағидаларының кешені.

**Ғылыми-педагогикалық зерттеудің мәні мен мазмүны. Педагогикалық зерттеуді ұйымдастыру. Педагогика ғьлымының әдістері. Ғылыми-педагогикалық зерттеудің технологиясы. Ғылыми зерттеу бағдарламасы мен процедурасы. Мұғалімнің зерттеушілік іс-әрекетінің әдістері. Нақты педагогикалық зерттеуді ұйымдастыру және өткізу әдістемесі.**

Ғылыми-педагогикалық зерттеудің әдістері мен оларды жіктеудің белгілі бір өлшемдері 41-суретте ашылды.

**Жіктеу (классификация**) – зерттелген пәннің зерттеушіге қажетті белгілері бойынша топтарға бөлу.

Педагогикалық зерттеудің әдістері үш топқа бөлінеді: теориялық, эмпирикалық, әдіснамалық зерттеу әдістері.

Теориялық зерттеу әдістері әдебиет көздерін зерттеу немесе ақпараттарды талдауда көбірек қолданылады.

Кітапдерек (библиография) түзу зерттелетін мəселеге байланысты іріктеліп алынған деректік əдебиеттер тізімі болып табылады. Онда:

* ***реферат жазу*** – жалпы тақырып бойынша бір не бірнеше ғылыми еңбектің қысқартылып берілген мазмұны;
* ***конспектілеу*** – жұмыстың маңызды идеялары мен тұжырымдарына байланысты жан-жақты материалдарды мұқият қамтыған жазбалар;
* ***аннотациялау*** – кітап пен мақаланың жалпы мазмұнынан қысқаша ақпар жазу;
* ***сілтеме (цитата) беру*** – əдеби деректе келтірілген ой, пікір не санды өзгертпестен мəтінге ендіре жазу.

**Анализ** – жан жақты зерттеу мақсатында бүтін бір затты құрамдас бөліктерге бөлу.

**Синтез** – заттың құрамдас бөліктерін біртұтас затқа біріктіру.

**Абстракциялау** – зерттеліп отырған сол істің қажетсіз емес қасиеттері мен қарым-қатынастарынан зеттеуге керек қасиеттері мен қарым-қатынастарын бөліп алу. Түрлері:


***Талдап қорыту*** – көптеген бірыңғай заттар мен құбылыстардың жалпы, бірдей белгілерін анықтау.

***Жекелеп бөлу*** – бір затты немесе құбылысты зерттеп, талдау үшін зерттеушіге қажетті бір қасиетін бөліп алу процесі.

**Индукция** – жеке қорытулар негізінде жалпы тұжырым жасауға мүмкіндік беретін талқылау әдісі.

**Дедукция** – жалпы тұжырымнан жеке тұжырым жасап алуға мүмкіндік беретін талқылау әдісі.

**Модельдеу**– модель жасау мен зерттеу әдісі. Артықшылығы – ақпаратты тұтас көрсету. Модельдеу синтетикалық принципке негізделеді: тұтас жүйені бөліп көрсету және оның қызмет етуін зерттейді.



**Сурет-41. Педагогикалық зерттеу әдістері мен оларды жіктеудің өлшемдері**

**Математикалық әдістер** заттық, белгілік əдістер, сауалнама, эксперимент жолымен алынған деректемелерді өңдеу үшін, сондай-ақ зерттеліп жатқан құбылыстар арасындағы сандық тəуелділіктерді анықтау мақсатында қолданылып, эксперимент нəтижесін бағалауға, қортындылар сенімділігін арттыруға, теориялық тұжырымдарды негіздеуге көмектеседі. Математикалық əдістер арасында педагогикада ең көп қолданысқа келетіндері: тіркеу, ранжирлеу, өлшемге түсіру.

Статистикалық əдіспен қолға түскен көрсеткіштердің орташа сандық шамасы айқындалады: ***арифметикалық орта*** – салыстырып бақылау жəне эксперименттік топтардың жазба жұмыстарында жіберілген қателердің орташа мәні; ***медиана*** – тізімдердің орта тұсындағы көрсеткіш (топта он екі оқушы болса, бағаның өсу дəрежесімен өрнектелген тізімде алтыншысының бағасы - медиана; таралу дəрежесі – дисперсия немесе орташа квадраттың ауытқуы, баламалар коэффиценті жəне т.б.

**Жалпылау –** объектілердің жалпы белгілері мен қасиеттерін анықтауға мүмкіндік беретін ойлау әдісі.

**Салыстыру** **–** таным әдісінің көп қолданылатын түрі. «Барлығы салыстыруда танылады» деп бекер айтылмаған. Салыстыру көріністер мен пәндердің ұқсастықтарын анықтауға көмектеседі.

**Болжау** зерттеушінің қатынасынсыз педагогикалық жүйе немесе білім беру жүйесінің қозғалысын көрсету үшін қолданылады.

**Ұқсастыру (аналогия**) **–** объектілердің бірдей белгілерінің ұқсастығы негізінде олардың ұқсастығы туралы айтуға мүмкіндік беретін таным әдісі. Басқаша айтқанда, аналогия ғылымның бір саласындағы қатынастардың оның екінші саласына транспозициялануы.

**Эксперименттік-эмпирикалық зерттеу** (грек сөзі ***«empeiria»*** – тәжірибе) дегеніміз **–** педагогикалық заңдылықтарды тәжірибеде, іс жүзінде қолдану.

***Эмпирикалық зерттеу әдістерінің түрлері:***

* Бақылау-зерттеу: тікелей, жанама, тұтас, ашық, жабық, үзік, үздіксіз, дискретті, моногрфиялық, бір бағытты;
* Сұрақ-жауап әдістері: әңгіме-сұхбат, сұхбат-әңгіме, сауалнама (анкета); интервью; тест жүргізу; педагогикалық құжаттармен танысу; оқушылардың жазбаша, шығармашылық, графикалық жұмыстарын тексеру.
* ***Өлшеу әдістері:*** шкалалау, кесінділер алу, тест алу.
* ***Мәліметтерді өңдеу әдістері:*** математикалық, статистикалық, графикалық, таблицалық.
* ***Бағалау әдістері:*** рейтинг, педагогикалық консилиум.
* ***Практикаға нәтижені ендіру әдістері:*** эксперимент, тәжірибелік оқыту, жаппай ендіру (42-сурет).

***Нақты мәліметтерді жинақтау әдістері:***

* ***Бақылау* –** заттар мен құбылыстарды мақсатты зерттеу, мағлұматтарды іріктеп жинау, көзбен көргенді сезім мүшелерімен қабылдау және санада бұл ақпаратқа талдау жасау, зерттеу объектісінің сыртқы жақтары, қасиеттері мен белгілері туралы мәлімет алу.
* ***Тікелей бақылау***. Зерттеуші-мұғалім оқу-тәрбие жұмысының тікелей басшысы, сонымен қатар ол тікелей куәгер бола тұрып бейтарап адам және зерттеу мүшесі ретінде зерттеушілер тобына кірген кезде тікелей бақылау жүзеге асырылады.
* ***Жанама бақылау***. Тікелей бақылауды толықтырады және зерттеушімен бірге оның бағдарламасы бойынша жұмыс істейтін өкілдер арқылы жүзеге асады.Зерттеуші біреу туралы немесе бір нәрсе туралы жанама деректер алады.
* ***Жасырын бақылау***. Тұйық теледидар желісі және сынып бөлмелерінде телекамералары бар мектептерде жүргізіледі. Сабақты жасырын бақылап-зерттеу оқушылардың танымдық іс-әрекетінің және мұғаліммен ара-қатынасы туралы шынайы мәлімет алуға мүмкіндік береді. Жасырын бақылап зерттеу зерттеушіге құнды мәліметтер береді, оқушылар өздерін бақылап отырғанын көрсе өздерін басқаша ұстайды.
* ***Үздіксіз бақылау***. Оқыту процесін, екі-үш оқушының сабақтағы, ойындағы, сыныптан тыс, мектептен тыс мінез-құлқын зерттеуге қолданылады.

**Педагогикалық зерттеу әдістері**

**Теориялық зерттеу әдістері**

**Эмпирикалық зерттеу әдістері**

**Әдіснамалық зерттеу әдістері**

1. ***Нақты мәліметтерді жинақтау әдістері:***

* Бақылау-зерттеу: тікелей, жанама, тұтас, ашық, жабық, үзік, үздіксіз, дискретті, моногрфиялық, бір бағытты
* Сұрақ-жауап әдістері: әңгіме-сұхбат, сұхбат-әңгіме, сауалнама (анкета), интервью
* Тест жүргізу
* Педагогикалық құжаттармен танысу
* Оқушылардың жазбаша, шығармашылық, графикалық жұмыстарын тексеру

***2.Өлшеу әдістері:***

* Шкалалау
* Кесінділер алу
* Тесттер алу

***3. Мәліметтерді өңдеу әдістері:***

* Математикалық
* Статистикалық
* Графикалық
* Таблицалық

***4. Бағалау әдістері:***

* Рейтинг
* Педагогикалық консилиум

***5. Практикаға нәтижені ендіру әдістері:***

* Эксперимент
* Тәжірибелік оқыту
* Жаппай ендіру
* Лонгитюдті бақылау,
* Ретроспек-тивті бақылау
* Әдебиет көздерін зерттеу немесе ақпараттарды талдау
* Анализ
* Синтез
* Абстракциялау: талдау, қорыту
* Индукция
* Дедукция
* Модельдеу: ауызша, логикалық, физикалық,
* математикалық заттық, белгілік
* Библиография құру
* Реферат, аннотация
* Нақтылау
* Жалпылау
* Салыстыру
* Жіктеу
* Болжау
* Ұқсастыру

**Сурет-42. Педагогикалық зерттеу әдістері**

* ***Дискретті (үзік-үзік) бақылау.*** Объектіні ұзақ уақыт бақылайтын кезде қолданылады. Бақылап-зерттеу ұзақ уақытқа созылуы мүмкін – жарты жыл немесе бір жыл. Бақылап-зерттеу белгілі бір уақытта үзіліп, кейін қайтадан жалғастырылады.
* ***Ізденісті бақылау.***  Көп деректер арасынан зерттеуші өзіне керек деректер мен құбылыстарды іздеген кезде қолданылады. Мұндай бақылау көп уақыт пен зерттеушіге тиянақты талдау жұмысын талап етеді.

***Сұхбат-әңгіме.*** Сұхбат зерттеушінің жоғары кәсібилігін және жеткілікті тәжірибесін қажет етеді. Сұхбаттың мақсаты – сұхбаттасушылардың міндеттері мен мәселелері арқылы ішкі және сыртқы байланыстарының ерекшеліктерін зерттеу.

***Сауалнама жүргізу***. Бұл арнайы іріктелген танымдық сұрақтар мен олардың мүмкін деген жауаптарының варианттарының қатал логикалық құрылысы, сауалнама құрастырушы ұсынған алдын-ала белгіленген бірнеше мүмкін деген жауаптары бар жабық сұрақтардан тұрады.

Сұхбаттасудың екінші бір түрі педагогикаға əлеуметтану саласынан енген – ***интервью алу.*** Бұл əдісте сұрақтар алдын ала түзіліп, бірізділікпен қойылып барады. Интервью жауаптары анық жазылып, хатталады.

***Тест (сынақ) жүргізу*** – педагогикалық процестің зерттеу сипаттамасын объективті өлшеуге мүмкіншілік беретін, қатаң бақылау жағдайында жүргізілетін барлық сынақтан өтушілерге бірдей мақсатты зерттеу. Ерекшелігі: дәлдігі, түсініктілігі, қарапайымдылығы.

***Педагогикалық құжаттармен танысу*** əдісін қолдана отырып, оқушының жеке ісі, дəрігерлік карта, күнделік, жиналыс не отырыс хаттамалары жəне сол секілді мектептің әртүрлі жазба жұмыстарымен танысу арқылы зерттеуші оқу-тəрбие, білім игеру процесін ұйымдастыру практикасында нақты қалыптасқан объективті жағдайлар жөніндегі ақпараттармен қаруланады.

***Оқушылардың жазбаша, шығармашылық, графикалық жұмыстарын тексеру*** – оқушылар орындаған жазба, графикалық, шығармашылық жəне бақылау жұмыстары; балалардың суреттері, сызбалары, жасалған қосалқы бөлшектер, кейбір пəн дəптерлерін тексеру. Мұндай жұмыстар оқушылардың дара қабілеттерінен дерек береді, олардың қандай да бір саладағы ептілік жəне дағды жетістіктерінің деңгейін көрсетеді.

**Мәліметтерді өңдеу әдістері:** математикалық; статистикалық. Бұл әдістер түрлі педагогикалық құбылыстардың өзара сандық байланыстарын, олардың өлшемін, сапалық ерекшеліктерін айқындау үшін қолданылады. Педагогикалық зерттеулерді математикалық әдістерді қолдану эксперименттік зерттеулердің сандық деректеріне статистикалық өңдеу үшін графикалық және таблицалық өңдеу әдістері қажет.

***Бағалау әдістері.*** Зерттеушіге жеке тұлғаның дамуында белгілі бір адамгершілік қасиетінің маңыздылығын, сонымен қатар оқушылардың мінез-құлқын бағалау ұсынылады.

***Педагогикалық консилиум*** (білікті мамандардың бағалау әдісі) оқушылардың тәртібі мен мінез-құлқын және басқа да қасиеттерін бағалауды білікті мамандар береді.

**Практикаға нәтижені ендіру әдістері. *Эксперимент*** –бұл арнайы ұйымдастырылып, алдын-ала зерттеу мақсаты белгіленген мұғалім мен оқушылардың педагогикалық іс-әрекеті.

***Эксперимент түрлері: табиғи*** (қалыпты оқу-тəрбие процесі жағдайында); ***зертханалық*** – қандай да əдістің тиімділігін тексеру үшін жасанды жағдайлар түзу (экспериментке алынған балалар тобы өз алдына бөлектенеді).

***Эксперимент келесі кезеңмен өткізіледі:***

***- теориялық***: проблема қою, зерттеу мақсатын, нысанын анықтау, міндеттер мен гипотеза белгілеу;

- ***əдістемелік***: зерттеу əдістемесі мен оның оның жоспарын айқындау; бағдарлама түзіп, алынған нəтижелерді өңдеу əдістерін нақтылау;   
 - ***эксперимент жұмысы***: бірнеше тəжірибелік зерттеу əрекеттерін орындау (бақылау, тəжірибені басқару жəне зерттеушілердің жауап əрекеттерін бағалау);

- ***талдау***: сандық жəне сапалық сарапқа салу; алынған деректерге түсініктеме беру; қорытынды жасап, практикалық ұсыныстар енгізу.

**Ғылыми-педагогикалық зерттеудің технологиясы**. **Ғылыми зерттеу бағдарламасы мен процедурасы. Мұғалімнің зерттеушілік іс-әрекетінің әдістері. Нақты педагогикалық зерттеуді ұйымдастыру және өткізу әдістемесі.**

Педагогика саласындағы зерттеулер – бұл білім заңдылықтары, оның құрылымы мен тетіктері, мазмұны, принциптері мен технологиясы жөніндегі жаңа мəліметтерді алуға бағытталған ғылыми ізденіс процесі жəне оның нəтижесі.

Педагогикалық зерттеу әдістері-педагогикалық болмыс туралы зерттеуші жинаған факті мен білімдерді талдаудың негізгі тәсілдері (43-сурет).

Педагогикалық зерттеулердің міндеті – деректер мен құбылыстарды түсіндіру жəне оларды алдын ала болжау.

Зерттеу педагогикалық зерттеулер сапасын танытушы негізгі көрсеткіштерді қамтиды: зерттелуге тиіс проблема, тақырып, зерттеудің өзектілігі, нысаны, пәні, мақсат- міндеттері, болжамы, қорғалуы тиіс идеялар, жаңалығы, теориялық жəне практикалық маңыздылығы.

***Тақырыптың өзектілігі.*** Тақырыптың өзектілігін ашу үшін практика жүзінде сұрақтарды және тақырыпты жеке дәлелдеп түсіндіру қажет: тақырыптың практикалық даму тенденциясын талдау және оның керектігіне мұқтаждығын айқындау; практикада және теорияда қолдануын анықтау.

Көкейкесті зерттеулер белгілі кезеңдегі аса күрделі де қажет мəселелердің жауабын береді, педагогикалық ғылымға қойылатын қоғамның əлеуметтік тапсырысын бейнелейді, практикада орын алған келелі қайшылықтарды ашады. Көкейкестілік тиегі өзгермелі, қозғалмалы, уақыт пен кеңістікке əрі ерекше жағдайларға тəуелді.

**Педагогикалық зерттеулердің белгілері**

Нәтижені зерттеуге дейінгі мәліметтермен салыстыру, қорытынды жасау

Зерттеу мәселесінің анық болуы

Зерттеу мәселесінің шешімін табу

Зерттеу тәжірибесін дайындау және өткізу

Шешімі нақты емес мәселенің болуы

**Сурет-43. Педагогикалық зерттеулердің белгілері**

***Зерттеу тақырыбы*** шешімі қалытқысыз табылуы қажет, өте күрделі де қоғамдық маңызға ие болған проблемалармен ұштасқан əлеуметтік тапсырыс, нақты тақырыптың негіздеме дəйегін талап етеді. Ал бұл, өз кезегінде, қойылған мəселенің ғылым аймағында зерттелу дəрежесінен туындайды. Проблема нақтыланып, өрнектелгеннен соң, зерттеу нысанын таңдау кезегі келеді. Нысанға педагогикалық процесс, педагогикалық болмыстың бір саласы немесе қайшылықтарымен бірге қандай да бір педагогикалық қатынас алынуы мүмкін (44-сурет).

Зерттеу пәні негізгі ойлау жүйесі болып табылады. Осы жұмыстарды пайдалану кезінде жақсы нәтиже беру қажет. ***Зерттеу пәні*** – нысан бөлшегі, бір тарапты, яғни бұл түбегейлі зерттеуді қажет еткен нысанның теориялық не практикалық тұрғыдан өте маңызды сапа-қасиеттері, қырлары мен сырлары.

Əдетте, проблема шешімі зерттеу мақсатын құрайды. ***Мақсат*** – қайта түзіліп, өрнектелетін проблема. Зерттеу мақсаты, нысаны жəне пәніне сəйкес, əдетте, болжамды тексеру мен дəйектеуге арналған зерттеу міндеттері белгіленеді.

***Ғылыми жаңалық*** тиегі аяқталған зерттеулердің сапасын бағалау үшін қолданылады. Ол қазіргі кезеңде əлі белгісіз, педагогикалық əдебиеттер тобына енбеген білім заңдылықтары, олардың құрылымы мен тетіктері, мазмұны, принциптері мен технологиясын сипаттаушы теориялық жəне практикалық қорытындылардың мазмұнын өрнектейді.

***Болжам*** – бұл шынайылылығы əлі дəлелденуі қажет теориялық негізі бар болжамдар жиынтығы, ғылымға сүйеніп жасалған, алдын-ала айтылған ой. Эксперимент өткізер алдында белгілі бір педагогикалық әдіс-тәсілдің тиімділігі туралы ғылыми болжам айтылады. Гипотезаны құру – ғылыми шығармашылық дамуының заңдылықты кезеңі. Ғылыми түсінік пен эксперимент арасында қарам-қайшылықтан туындайды.



**Сурет-44. Педагогикалық зерттеулердің логикалық құрылымы**

Бағытталу тұрғысынан педагогикалық зерттеулер **іргелі**, **қолданбалы** жəне **болжам-жобалау** деңгейіндегі болып үш топқа бөлінеді (45-сурет).

Зерттеу жаңалылығы қаншалықты теориялық маңызға ие болса, соншалықты практикалық қажеттілікке ие. Зерттеулер нəтижесінде түзілген тұжырымдамалар, алынған гипотезалар, ашылған заңдылықтар, əдістер, бағыттар, көзқарастар, проблеманы айқындау моделі орындалған ғылыми істердің теориялық маңызын ашады. Ал зерттеудің практикалық маңызы – жаңа ұсыныстар, нұсқаулар жəне т.б. дайындауға арқау болуында.

Іргелі зерттеулер нəтижесінде педагогиканың теориялық жəне практикалық жетістіктерін қорытушы жалпы тұжырымдамалар алынады немесе болжам-жобалаумен педагогикалық жүйелерді дамытудың модельдері ұсынылады.

Қолданбалы зерттеулер – бұл педагогикалық процестің кейбір тараптарын тереңдей тануға, алуан қырлы педагогикалық қызметтің заңдылықтарын ашуға бағдарланған істер.

Болжамды жобалау – бұрыннан белгілі теориялық көзқарастарға негізделген нақты ғылыми-практикалық ұсыныстар дұрыстығын дəлелдеп, оларды практикалық айналымға қосу бағытында істелетін жұмыс.

**ПЕДАГОГИКАЛЫҚ ЗЕРТТЕУЛЕР**

Фактілер мен құбылыстарды түсіндіреді және болжам жасайды

Болжам-жобалау

(талдамалар)

Қолданбалы

Іргелі

Қолданбалы зерттеулер практикалық іс-әрекеттердің заңдылықтарын, қолдану тәсілдерін анықтайды

Болжам-жобалау немесе талдамалар тәрбие мен оқыту ісіне әдістемелік оқу құралдарын, нұсқаулар, көрнекілік құралдарды, т.б. дайындауға арналған

Іргелі зерттеулер, құбылыстар мен процестерді сипаттап, түсіндіреді, олардың өзара байланыстылық даму заңдылықтары мен тәжірибе жүзінде басқару мүмкіндіктерін айқындайды

**Сурет-45. Педагогикалық зерттеулердің түрлері**

Жеке тұлғаның дербес қабілеттерін ашуда педагогикалық зерттеулердің алатын орны ерекше.

**Тақырып бойынша білімді тексеру мен бақылауға арналған тапсырмалар**

1. Педагогикалық зерттеулер. Педагогикалық зерттеудің әдіснамасы.
2. Педагогикалық зерттеу әдісінің мақсаты, міндеті.
3. Педагогикалық зерттеудің түрлері: іргелі (фундаменталды), қолданбалы зерттеулер.
4. Педагогикалық зерттеу әдістеріне сипаттама.
5. Теориялық зерттеу әдістері.
6. Эмпирикалық зерттеу әдістерінің түрлері.
7. «Педагогикалық аксиология», «педагогикалық неология» «педагогикалық праксиология» ұғымдарының мәні.
8. Білім беру құндылығының мәні. Қазіргі кездегі басты құндылықтар.

2.3 Жеке тұлға тәрбиенің объектісі, субъектісі ретінде және оның дамуы мен қалыптасуының факторы

**Адамды педагогикалық тұрғыдан табиғи, әлеуметтік, тарихи, белсенді мүше ретінде түсінудің және оны дамыту, қалыптастыру, тәрбиелеу факторларының философиялық ережелері мен әдіснамалық негізі. «Тұлға», «адам», «индивид», «даралық» ұғымдары және олардың арақатынасы. Тұлға** – **іс-әрекеттің және өзіндік дамудың субъектісі. Тұлғаны «дамыту», «тәрбиелеу», «қалыптастыру», «әлеуметтендіру» ұғымдарына және олардың арақатынасына сипаттама.**

Адам – қоғам мүшесі. Адамның адам болып қалыптасуы және оның өмірі қоғамдық ұйымда өтеді. Еңбек пен қоғам – адамның тіршілігі мен жағдайының негізі, оған әлеуметтік тарихи жағдайлар әсер етеді.

Адам қоғамнан тыс өмір сүре алмайды. Өйткені ол айналасындағылармен қарым-қатынас жасау процесінде ғана қалыптасады, қоғамдық тәрбие арқылы адам белгілі мазмұнға ие болады. Адам санасының дамуы қоғамның дамуымен байланысты. Қоғамнан тыс адам өмірінің болуы мүмкін емес. Жаңа туған нәресте «адам» деп аталғанымен, «тұлға» деген атқа көпке дейін ие бола алмайды.

Психология ғылымында тұлға деп қоғамда өз орны мен рөлін білетін нақты адамды айтады, оның тек өзіне тән жеке қасиеттері бар, саналы іс-әрекетпен айналысады. Жеке тұлғаның психологиялық ерекшеліктеріне жататындар: өзіндік сана, даралық, белсенділік, сапаның даму дәрежесі, қоғамдық байланыс жүйесіне ену, өзін-өзі реттеу.

Психолог Б.Г. Ананьев тұлғаны 3 аспектіде қарастырады:

1. тұлға-тарихи дамудың нәтижесі (тұлғаның филогенезі);
2. тұлға-қандай да бір қоғамдық-экономикалық формацияның өнімі;
3. тұлғаның даралық қасиеттерінің қалыптасуы.

Қазақстандық философ А.Н.Нысанбаев адамның даралығының әлеуметтік-философиялық аспектілерін зерттейді. Ғалымдар адамың даралығын әртүрлі аспектіде қарастырады: әлеуметтік философияның категориясы ретінде, эволюцияның бір формасы ретінде. Олар «даралық», «адам» және «индивид» ұғымдарының мағынасын ашады, осыған сәйкес тұлғаның дамуындағы 3 деңгейді анықтайды: индивидтік, даралық, тұлғалық.

М.С.Каган іс-әрекеттің 5 негізгі түрін ажыратады: түрлендіруші, танымдық, құнды-бағыттылық, қарым-қатынастық, көркемдік.

В.В.Давыдов тұлға ұғымдарының мағынасын жете ашады. Тұлға – бұл индивид, ал барлық индивид – тұлға емес. Сол сияқты тұлға субъект, ал барлық субъект өзін тұлға ретінде жетілдіре алмайды. Шығармашылық жоқ болса, тұлға да жоқ; индивид бар болса, репродуктивті іс-әрекеттің субъектісі бар, бірақ тұлға жоқ.

Тұлға ұғымы шығармашылық іс-әрекеттің субъектісі ретінде адамның өз дамуының құндылық қатынастарын сипаттайды. Іс-әрекетті жүргізу – адам субъект ретінде нақты қызметтер атқаруы: талдау, рефлексия, мақсат қою, жоспарлау, жобалау, ұйымдастыру, бақылау, бағалау, қарым-қатынас жасау.

Тұлға – адамның бойындағы әлеуметтік қасиеттер, сапалар, белгілі бір іс-әрекет түрімен айналысатын, қоршаған ортаға деген өзінің қатынасын мойындайтын және өзінің дара ерекшеліктері бар нақты адам және қоғамның саналы мүшесі, өмірге өзіндік белгілі бір көзқарастары, қарым-қатынастары бар, жеке моральдық талаптары, өзіндік психологиялық қасиеттері бар жан иесі.

Тұлға – әлеуметтік индивид. Жеке тұлға **-** әлеуметтік қатынастар мен саналы іс-әрекеттердің субъектісі ретіндегі индивид.   Адам қасиетін түсіндіретін тағы бір ұғым – индивид. Бұл сөз латын сөзінен алынған және оның қазақша баламасы – жекелік. Индивид – адамзат тұқымының еш қасиеттері ескерілменген бір өкілін білдіреді. Бұл орайда әрбір адам – индивид. Жеке тұлға – қоғамдық индивид, біліктіліктің, қызметтің және сөйлесудің субъектісі. Индивид – туа біткен және даму процесі кезінде жинақталған қасиеттің жиынтығы. Индивидтің негізгі қасиеттері: белсенділігі, біртұтастылығы, тұрақтылығы, қоршаған ортамен тек өзіне тән қарым-қатынас жасауы (46-сурет).

Жеке

тұлға

Индивид

Биоәлеуметтік тұлға

АДАМ

**Сурет-46. Тұлға түсінігінің мән-мағынасы**

Индивид адамның белгілі бір текке қатынасын көрсетеді, сол тектің табиғи және өзіндік қасиетін іске асырушы болып табылады. Индивид-биологиялық қажеттіліктің жиынтығы. Әлеуметтендіру–мәдени элементтерді түсіндіру, әлеуметтік мұраттар мен құндылықты игеру негізінде жеке тұлға қасиеттерін қалыптастыру.

Әлеуметтік бейімделу индивидтің қоршаған орта жағдайларына ыңғайлануы болса, ал әлеуметтік кемелдену өзінің іс-әрекетін жүзеге асыру, тәртіптің қарым-қатынаста тұрақтылығы, тұлғаның өзі туралы пікірі, өз-өзіне баға беруі. Әлеуметтік бейімделу мен әлеуметтік кемелдену міндеттерінің шешімі: егер, ізгілікті орта болса, «барлығымен бірге болу» және «өзімен-өзі болу» мотивтерімен, уәждік қажетсінумен реттеледі.

Л.С.Выготскийдің айтуы бойынша: «Жеке тұлғаның негізгі функциялары қоғамдық тәжірибені шығармашылықпен меңгеру және қоғамдық қатынас жүйесіне қосылу». Тұлға қоғамдық тіршілік иесі сипатында көрініп, тіл игеруі, санасы, әртүрлі әдеттермен ерекшеленеді. Жеке адамдық қасиетке ие болу, оның табиғи биологиялық болмысына емес, қоғамдық қасиеттерге тікелей байланысты.

Жеке тұлға дамуы, оған әсер ететін факторлардың ықпалы туралы, қоғамның әртүрлі даму кезеңдерінде әртүрлі көзқарастар, бағыттар болған.

Платон мен Аристотель жеке тұлға дамуында тұқымқуалаушылықтың рөлі үлкендігіне баса назар аударып, биологиялық бағыттың дамуы ықпал етті.

Сол сияқты ХVІ ғасырда преформистік бағыт, Джон Дьюидің жақтаған прагматистік, Джон Локтың идеясымен әлеуметтік бағыт болған.

С.Л.Рубинштейн зерттеуі бойынша жеке адам өз қылығы мен іс-әрекетін саналы басқаруға мүмкіндік беретін психикалық даму деңгейімен сипатталады, яғни өз әрекетін ойластыра біліп, жауапкершілікті сезіну қабілетінің болуы, өз бетінше дербес іс-әрекетін жасай білуі – жеке адамның мәнді белгілері.

**Адамның дамуындағы және оның тұлға ретінде қалыптасуындағы (биологиялық, әлеуметтік және биоәлеуметтік) биологиялық және әлеуметтік арақатынас тұжырымдамасы. Тұлғаны қалыптастыруға және дамытуға әсер ететін факторлар (сыртқы және ішкі, биологиялық және әлеуметтік). Негізгі факторлар: тұқымқуалаушылық, орта, тәрбие, олардың өзара байланысы. Іс- әрекетпен қарым-қатынастың тұлғаның дамуындағы және қалыптасуындағы рөлі. Тұлға** –  **тәрбиенің, өзіндік дамудың объектісі және субъектісі. Тұлғаны дамытудың және қалыптастырудың қозғаушы күштері мен негізгі заңдылықтары. Өзін-өзі тәрбиелеу** –  **тұлғаның дамуы мен қалыптасуының шарты, нәтижесі.**

Тәрбие, орта, тұқымқуалаушылық жеке тұлға дамуына әсер ететін әлеуметтік, биологиялық, психологиялық ықпалдар болып табылады.Тәрбие – жеке тұлға дамуындағы басты факторлардың бірі. Тәрбие балалардың жеке және дербес ерекшеліктеріне, дайындығы мен дәрежесіне лайық іске асырылып, тәрбие адамдардың іс-әрекеттерін ұйымдастырады.

Тәрбиенің негізгі мақсаты – қалыптасып келе жатқан жеке тұлғаның әлеуметтік тәжірибені меңгеруі, оның жан-жақты үйлесімді дамуы. Жеке тұлғаның дамуы мен қалыптасу мәселесінің көп ғасырлық тарихы бар. Ол көп аспектілі және әртүрлі ғылымдардың тоғысында қарастырылады.

Ертедегі грек ғалымдары жеке тұлғаның дамуына биологиялық факторлармен қоса әлеуметтік факторлар да әсер етеді деп есептеген. Жеке тұлғаның қалыптасу факторлары туралы идеялар келесі дәуірлердің прогрессивті философиялық және психологиялық-педагогикалық пікірлерінде өз жалғасын тапқан (Я.А.Коменский, К.А.Гельвеций, Д.Дидро, А.Дистерверг, К.Д.Ушинский, Д.Дьюи, Э.Торндайк, П.П.Блонский, А.С.Макаренко, Л.С.Выготский, Л.И.Божович, С.Л.Рубинштейн, В.В.Давыдов т.б.).

Жеке адамның дамуының ықпалды көзі – тәрбие, қоршаған орта, табиғи нышандармен қатар тұрса, ол – адам қалыптасуында жетекші фактор. Баланың жеке басының дамуы мен қалыптасуына ықпал ететін үш фактордың ішінен тәрбие адамның дамуына орасан күшті ықпал етіп, тұқым қуалаушылық пен ортаның ықпалына белсенді әсер етіп, баланың дамуын қоғам талаптарына сәйкес бағыттап, белгілі бағытта баланың өмірі мен іс-әрекеттерін ұйымдастырады, ортадағы жағдайлардан тұлға дамуына қажетті материалдарды іріктейді, жеке бастың дамуына теріс, зиянды әсер қалдыратын жағымсыз ықпалдардан аластайды.

Осы тұрғыдан келгенде **тәрбие** – аға ұрпақтың жаңа ұрпаққа қоғамдық тарихи тәжірибені беру процесі, жаңа ұрпақты өмірге, еңбекке дайындау арқылы қоғамның алға қарай дамуын қамтамасыз ететін процесс. Тәрбие бала дамуын бағыттайды, басқарады, сондықтан да ол – баланы қалыптастырудағы негізгі күш. Тәрбие негізгі күш болғандықтан, оның жетімсіздігі, әлсіздігі баланың қалыптасуына кері әсер етеді.

**Тұқым қуалаушылық** – ұрпақтың ата-ананың биологиялық ұқсастығын елестетуі. Кейбіреулері баланың сыртқы пішініне қарап, бірден қалай әкесіне не шешесіне ұқсап қалған деп таңданады. Әрине, бұл кездейсоқ нерсе емес. Өйткені, баланың шашы мен көзінің бояуы, терісінің пигменті, бет келбеті мен басының формасы, жүрісі мен өзін ұстау қалпы тұқым қуалаушылық арқылы берілетін биологиялық ұқсастықты еске түсіреді. Бала қозғалыс мүшелерін, нерв жүйесінің функциялық қасиеттерін, ал кейде дауыс тембрі, музыкаға, биге, математикаға қабілеттілігі сияқты өте нәзік ерекшеліктерді тұқым қуалау арқылы алады.

**Орта** – адам дамуына табиғи және әлеуметтік орта ықпал жасайды. Жеке тұлғаның дамуы әсер ететін факторлар және олардың ішкі, сыртқы деп бөлінуі төмендегі 47- суретте толық ашылды.

***Табиғи орта*** - бұл түрлі табиғат жағдайының адам тұрмысына, қызметіне ықпал жасауы. Жылы және суық климат жағдайы халықтардың тұрмысына, әрекетіне елеулі ықпал етеді. Климаты ыстық жерлерде егін шаруашылығымен, ал солтүстікте балық, бұғы шаруашылығымен айналысады. Табиғат жағдайына байланысты олардың мінез-құлықтарында ерекшеліктер байқалады. ***Әлеуметтік орта*** - жеке адамның мінез-құлқының дамуына ықпал жасайтын әлеуметтік қатынас, олардың көп қырлы іс-әрекеттері.

Адамға әсер ететін түрлі жағдайларды қозғаушы күш деп атайды. Біршама зерттелген ғылыми еңбектерде әлеуметтендірудің жағдайлары мен қозғаушы күштерін төрт топқа біріктіреді:

1) ***Мегафакторлар***: космос, неосфера, планета, әлем. Бұлар басқа қозғаушы күштер арқылы барлық жер бетінің тұрғындарын әлеуметтендіруге әсер етеді.

2) ***Макрофакторлар***: ел, мемлекет, этнос, қоғам. Бұлар белгілі бір елді мекенде өмір сүретін тұрғындардың әлеуметтендіру жағдайына әсер етеді.

3) ***Мезофакторлар***: тұрғылықты жерде халықтың болмыс-түрі, әртүрлі субьмәдениетке қатысы бойынша сараланатын адамдардың үлкен тобының әлеуметтеңдіру жағдайы.

4) ***Микрофакторлар:*** ұстаз бен отбасы, көрші, құрдастар тобы, тәрбие орындары, әртүрлі қоғамдық, діни, мемлекеттік, жеке ұйымдар, микросоциум, яғни белгілі бір нақты адамдарға әсер ететін қозғаушы күштер жатады.

Жеке тұлға дамуына әсер ететін факторлар

Сыртқы

Ішкі

Тәрбие

Орта

Тұқым қуалаушылық

Тар мағынада

Табиғи

Жеке-даралық

Ж

Әлеуметтік

Жалпы адамзаттық

Кең мағынада

**Сурет-47. Тұлғаның даму факторлары**

Қоғамдық тұлғаларға ортақ этикалық бірыңғай талаптардың болуына қарамастан, қоршаған орта жөнінде әр адамның қалыптасқан өзіндік ой-пікірінің, көзқарасының болуы, олардың құбылысқа деген көзқарасын, ой-пікірін білдіруі заңды құбылыс. Адамдардың қоршаған ортадағы құбылыстарды түсініп қабылдауы да әртүрлі. Ол әр адамның жеке басына тән физиологиялық, психологиялық, биологиялық ерекшеліктеріне байланысты.

Тұлғаның дамуына әсер ететін іс-әрекет түрлері: ойын, оқу, еңбек, таным.

***Ойын*** – бала әрекетін дамытудың негізгі құралы. Ойын баланың мінез-құлқын қалыптастырып, ой-өрісін өсіріп, ортаға бейімделіп, өзін еркін сезінуге үйретеді. Ойын – балалардың бір-біріне деген қайырымдылық, мейірімділік, жанашырлық, достық, жолдастық сезімдерін тәрбиелейді. Бастауыш мектеп кезеңінің негізгі іс-әрекет түрі оқу іс-әрекеті болып табылады. Баланың мектеп табалдырығын аттағандықтан, бұл кезең оның қатынастарының барлық жүйесін жанамалай бастайды.

***Оқу іс-әрекетінің*** негізінде бала адамзаттың өндірген іскерліктерін меңгере бастайды, өз жұмысын көпшілік үшін міндетті ережелерге бағындыру дағдыларына бой ала бастайды.

Адам іс-әрекетінің негізгі түрі **– *еңбек*** болып табылады. Ал еңбек әрекетіне араласқан адамның басты ерекшеліктерінің бірі – оның еңбекке қабілеттілігі, ал кез келген еңбек түрі іс-әрекет болып табылады***.***

***Іс-әрекет*** – адамның қоршаған ортаға деген белсенді қатынасының бір формасы немесе қоршаған орта мен субьектінің өзара қатынасының динамикалық жүйесі.   Адам еңбектің қай түрімен айналысса да, өмірге ең алдымен қайраткер, іскер және жасампаз болып келеді. Оның арнайы әрекеті еңбекте, еңбек іс-әрекетінің актісі түрінде қалыптасады.

Еңбек – тәрбиенің жалпы жүйесінің құрамдас бөлігі. Еңбекке тәрбиелеу, баулу және кәсіптік бағдар, оқуға деген саналы көзқарасты тәрбиелеудің, азамат болып өсудің, жеке адамды адамгершілік және зиялылық жағынан қалыптастырудың негізгі көзі болып табылады. Еңбекке тәрбиелеу барысында еңбекке деген дағдыны, іскерлік, төзімділік қалыптасып, кейін жаппай іс-әрекеті түрінде байқалады. Еңбек дегеніміз – адамдардың материалдық және рухани қажетін қанағаттандыратын қоғамдық пайдалы өнім өндіруге бағытталған іс-әрекет.

***Таным іс -әрекеті*** оқушының ой-өрісін кеңейтіп, дүниені тануының маңызды құралының бірі – білім алуға, өздігінен білім алуға ынталандырып, ақыл-ойдың дамуына, ғылым-білімдерді жүйелі меңгеруге көмектеседі. Таным оқу процесінде негізгі іс-әрекет болып табылады. Баланың дамуы барысында жеке тұлғаның танымдық белсенділігінің өрісі кеңейіп, тереңдей түседі.

Тұлға іс-әрекет барысында қалыптасады, іс -әрекет қандай болса тұлға да сондай екені белгілі. Әртүрлі жас ерекшелік кезеңдерінде бірғана іс-әрекет түрлері маңызды болып қалмайды, іс-әрекеттің өзі барлық адамның саналы өмір кезеңдерінде маңызды. Іс-әрекет педагогикалық міндеттерді шешу көзқарасы жағынан ықпал ету құралы болады. Туған кезінен бастап даму үстіндегі индивидтің өміріне мынадай іс-әрекеттердің түрлері жүйелі кіреді: қарым-қатынас, ойын, еңбек (тұрмыстық, ақыл-ой, дене, өндірістік), өнер және табиғатты қорғау.

**Әлеуметтену** – мендік көзқарасын қалыптастыру арқылы тұлғаның әлеуметтік өмірге бейімделуі. Тұлғаның мендік танымы тиісті болумен қатар өмірдегі өз орнын айқындауға жол ашады.

Жеке тұлға – саналы сөйлеу, шығармашылық қабілеттері бар қоғамдағы табиғи тірі организм – адам. Адам туылғанда тек **биологиялық** тіршілік иесі болып танылады, жеке тұлғалыққа жету әлі ерте. Биологиялық нышандар мен қасиеттердің дамуы адамның өмір бойы мүшелік пісіп жетілуі және қалыптасуы процесінің сипатын көрсетіп отырады. Кейін іс-әрекет, қарым-қатынас, еңбектің, қоршаған ортаның әсері арқасында және қабілеті мен бейімділігі негізінде жеке тұлға болып танылады. Адам бұл жағдайға әлеуметтену деп аталатын процесс негізінде жетеді.

**Әлеуметтену –** оқу және тәрбиенің барлық процесін қамтып, әлеуметтік өмірге араласуға, қарым-қатынасқа түсуге негіз болады. Әлеуметтену процесіне тұлғаның барлық қоршаған ортасы қатысады: отбасы, көршілері, құрдастары, мектеп, бұқаралық ақпарат құралдары.

**Жеке тұлға дамуының жас ерекшелігі туралы түсінік, оның табиғи әлеуметі. Білім алушының жеке тұлғалық дамуындағы жас ерекшелік кезеңдері, жастық кезеңдерге сипаттама.**

Белгілі бір бала дамуының кезеңдеріне тән анатомиялық-физиологиялық және психологиялық ерекшеліктерді әдетте жас ерекшеліктері деп атайды. Сондықтан педагогика және психология балалардың жас ерекшеліктеріндегі ширақтықты, өзгерісті айқындайды, тәрбиеленушінің және қоршаған ортамен жасайтын қарым-қатынастар жүйесіне тәуелді болатынын атап көрсетеді. Балалардың өсіп-жетілуінің бір сатысынан екіншісіне көшуі кездейсоқ емес. Әр жастағы кезеңге тән психологиялық ерекшеліктердің ұштасуын жиі байқауға болады. Сана-сезімнің, дене күш-қуаттарының дамуы адамдардың жас ерекшеліктеріне байланысты. Баланың жасы өскен сайын бойлары өсіп, денелері тұлғаланып, ақыл-саналары дамып, білімдері тереңдей бастайды.

Ж.Ж.Руссо бойынша баланың жас кезеңдері: 2-ге дейінгі жас – дене тәрбиесі; 12-ге дейінгі жас – мектепке дайындық; 15-ке дейінгі жас – ақыл-ой, дене әрекеті; 18-ге дейінгі жас – сезім тәрбиесі, отбасын құруға дайындық.

Тәрбие мен оқыту осы жас сатыларына сәйкес жүргізілуі керек. Өйткені, адам жасының табиғи негізі – жас сатылары немесе биологиялық жетілу сатылары. Әрбір жас шағы психикалық дамудың ерекше сапалы кезеңі болып табылады және бала дамуының осы кезеңдегі жеке басының өзіндік құрылымының жиынтығын құрастыратын көптеген өзгерістермен сипатталады. Мектептегі оқыту оның бүкіл өміріне түбегейлі, сапалы өзгерістер енгізеді. Алаңсыз балалық шақ аяқталып, баланың өмірінің іс-әрекеттің жаңа түрі – оқу енеді.

Балалардың дамуының жас кезеңдері негізі даму заңдылықтарымен анықталады. Отандық психологтар бала дамуының әрқайсының өзіндік ерекшелігін, кезеңнің әлеуметтік даму жағдайы және жетекші іс-әрекет түсініктерімен анықтайды.

Әлеуметтік даму жағдайын Л.С.Выготский анықтаған: «Дамудың ішкі процестері мен сыртқы жағдай үйлесімділігі, ол әр жас кезеңіне тән және сол жас кезеңіне тең психикалық даму динамикасымен шарттасады және соған байланысты».

Жетекші әрекет түсінігі А.Н.Леонтьев еңбектерінде ашылған. Әрбір жас кезіне сәйкес іс-әрекет түрі сәйкес келеді, ол баланың жеке басының дамуына және қалыптасуына, оның танымдық мүмкіндіктеріне әсер етеді. Психологиялық-педагогикалық ғылымның тереңдетіліп дамуына байланысты, жас кезеңдері де зеттелуде. Бұған Д.Б.Элькониннің еңбектері дәлел бола алады. Оқу міндетті іс болып табылғандықтан, ол баладан белгілі бір жауапкершілікпен еңбек етуді талап етеді. Мектепке бару баланың қоғамдағы және отбасындағы жағдайын өзгертіп, оған бірқатар жаңа міндеттер жүктейді. Осының бәрі баланың қоғамдағы жағдайын өзгертеді, бұл  өзгерісті ол біртіндеп сезінеді.

Тұлғаның әлеуметтік даму барысында қоғамда адам өзін тұлға ретінде сезінеді. Бұл тәрбие, білім алу және өзін-өзі тәрбиелеу жағдайында адам өздігінен алдына мақсаттар белгілеп, оған жетуде өзінің бедел-сезімін түсінеді, коғамдағы өз орнын сезінеді.

Әлеуметтендіру – тұлғаның белгілі бір бейнесін дәріптейді, оның негізгі белгілері: адамның әлеуметтік қарым-қатынасы, достық, сүйіспеншілік, отбасы, өндірістік, саяси т.б. көрінеді.

«Адамның адам болып қалыптасуы жалғыздықта өмір сүрмейді, тірліктердің арқасында адам болып қалыптасады, өзін қоршаған басқа субъектілермен бірдей жағдайда тұрмайды, бірақ әркім-әрқайсысының жан-жақты ықпалынан осы жерлерге үздіксіз жауап қайтарады» (П.Наторп).

Д.Б.Эльконин балалар дамуының жас кезеңдерін төмендегідей көрсетеді:

1. ***Нәрестелік жас*** – ***туғаннан бастап 1 жасқа дейін***. Жетекші әрекеті – эмоциональды қарым-қатынас. Бұл жастың ерекшелігі (маңызды жетістігі) – басқа адаммен қарым-қатынасқа деген қажеттілік.
2. ***Сәбилік кезең*** – ***1-3 жас***. Жетекші әрекеті – заттық әрекет. Жетістігі – сөйлеудің дамуы және көрнекі әрекеттік ойлаудың дамуы.
3. ***Мектеп жасына дейінгі кезең – 3-7 жас***. Жетекші әрекеті – рөлдік ойын. Жетістігі – қоғамдық маңызды, қоғамға бағалы іс-әрекетке ұмтылуы.
4. ***Бастауыш сынып оқушысы*** – ***7-11жас.*** Жетекші әрекеті – оқу; оқу процесінде ес қалыптасады, сыртқы әлемнің заттарын меңгереді. Бұл жастың жетістігі болып психикалық құбылыстардың ырықтылығы, ішкі әрекет жоспары, рефлексия алынады.
5. ***Жеткіншілік жас – 11-15 жас***. Жетекші әрекеті – қоғамда пайдалы іс-әрекет жүйесіндегі қарым-қатынас (оқу, қоғамдық-ұйымдастыру жұмыстары, еңбек ,т.б.); бұл процесте жеткіншек әртүрлі жағдайдағы қарым- қатынас дағдыларын меңгереді. Маңызды жетістіктері – өзін-өзі бағалау, сын көзбен қарау, «ересек болуға ұмтылу» және ұжым өмірінің нормаларына бағына білу іскерлігі мен дербестігінің қалыптасуы.
6. ***Балғын жастық шақ – 15-17 жас***. Жетекші әрекеті – кәсіптік оқу. Жетістігі: оқу процесінде дүниетанымы, кәсіби қызығушылығы, өзіндік санасы және арман- мұраты қалыптасады.

Балалар дамуының жас кезеңдерінің осы классификациясы баланың жас кезеңдерінің өзгеру тетігін ашуға, диалектикалық материалистік ілімге сүйене отырып, дамудың қозғаушы күштерінің, яғни жаңа қажеттіліктер мен (оларды бұрынғыша) ескі мүмкіндіктерді қанағаттандыру арасындағы қайшылықтар күресін түсінуше мүмкіндік береді.

**Мектеп жасына дейінгі балалардың дамуы мен ерекшеліктері**

Мектепке дейінгі балалық шақ, бастауыш мектеп шағы, жеткіншектік және жасөспірімдік шақ кезеңдерінде балалардың өсу, даму және тәрбие барысында болатын кейбір өзгешеліктері мен ерекшеліктерін еске ала отырып, мектеп және отбасы олардың іс-әрекетін тиімді етіп ұйымдастыруы тиіс.

Мектепке дейінгі балалық шақта балалардың сүйектері қатайып, бұлшық еттері өседі, дамиды. Бұл кезде балалар күнделікті тұрмысқа байланысты жеңіл еңбекке қатысады. Олардың сүйек, бұлшық ет жүйесі ұзақ уақытта еңбекті көтермейді. Сондықтан ата-аналар балалардың күш-қуатын есепке алып, еңбек тәрбиесінің түрлеріне бірте-бірте үйрету тәсілдері арқылы жаттықтыруы қажет.

Бұл жастағы балалар ертегі немесе өлеңмен жазылған қысқа әңгімелерді тыңдауға, айтып беруге өте құштар болады. Негізгі іс-әрекеті – ойын. Ойынның барысында баланың қабілеті айқын көрінеді. Бірінші сыныпқа келіп түскен балада кейбір ұнамды қасиеттердің бар екендігін мұғалім де, ата-аналардың өздері де сезе бастайды. Ол қасиеттер – баланың оқуға ынтасы, сөз қоры мен тіл дамуының дәрежесі, табиғат және адамдар жөніндегі бірсыпыра мәліметтерді білу, дененің жетілуі және т.б.

Мектеп жасына дейінгі балаларға тән және олардың құмартып кірісетін іс-әрекеттің бір түрі – ойын. Ойын – балалардың денесін, ақыл ойын дамытудағы сарқылмас көзі. Интеллектуалдық және спорт ойындары да баланы дамытудың басты себептерінің бірі. Интелектуалдық ойындар балалардың аңғарымпаздығын, ұғымталдығын, зеректігін дамытады, қысынды ойлауын жаттықтырады.

Баланың дамуында іс-әрекеттің рөлі зор. Ол дамудың негізі іс-әрекеттердің түрлері: ойын, оқу, қоғамдық пайдалы жұмыстар, көркем өнер іс-әрекеті, спорт және т.б. Өсіп келе жатқан бала тәрбиенің обьектісі болып қана қоймай, ол тәрбиенің субьектісіне де айналуы керек. Бала тәрбиенің субьектісі болатын себебі: ол, бір жағынан, өзін қоршаған ортаны - обьектіні танушы, білуші; екіншіден, өзінің белсенді іс-әрекеті арқылы сол өзі танып ортаға өз тарапынан ықпал жасайтын адам.

**Бастауыш** м**ектеп жасына дейінгі балалардың дамуы мен ерекшеліктері.**

Бастауыш мектеп шағында баланың дене, психикалық дамуында кейбір ерекшеліктер байқалады. Олардың бұлшық еттерінің күші артады, сүйектері қалыптасу сатысында болады, мидың үлкен жартышарының функциялары дамиды. Бұл жастағы балалар үшін еңбектің тәрбиелік мәні өте зор.

Балаларды бірте-бірте еңбекке баулу қажет: үй шаруасына қатыстыру, сынып бөлмесін жинау, саябақта бақша өсіру, үй жанындағы бау-бақша үлескесінде, мектеп тәжірибе үлескесінде, спорт алаңында жұмыс істеу және т.б.

7–12 жастағы балалар ұзақ уақыттық дене еңбегіне, күш түсетін жұмыстарға әлі қабілетсіз болады. Сондықтан бұл жаста ойын, дене еңбектерін алмастырып отырған жөн.

Тәрбие процесінде балалардың кейбір теріс қылықтарын байқауға болады. Мысалы, өзімшілдік, біреудің жақсы әдеттері мен істерін көре алмаушылық, түрлі болымсыз себептерді сылтау етіп үй тапсырмасын орындаудан қашу және т.б. Ал балалардың мұндай теріс қылықтарына жол бермеу, тәрбиешілердің, ата-аналардың беделіне, біліміне, өмір тәжірибесіне байланысты.

Бұл жастағы балалармен тәрбие жұмысын дұрыс ұйымдастыру үшін олардың төмендегідей ерекшеліктерін есепке алған жөн: сөзбен істің сәйкесті болуын талап етеді; жөнсіз кінәлаудан жиркену сезімі туады; үлкен адамдардың жіберген қателерін тез байқайды; арманшыл, қиялшыл болады; ұжымшыл келеді; сенімді серік іздейді; өз мүмкіндіктерін, күшін асыра бағалайды; түрлі спорт ойындарында өте ықыласты болады және т.б.

Бұл ерекшеліктерді оқу-тәрбие жұмысының барысында сынып жетекшілері, мұғалімдер айрықша бақылайды, зерттейді, тиімді етіп іске асырудың әдістері мен тәсілдерін қарастырып, ата-аналарға дер кезінде көмек көрсетеді.

Балалар арманшыл, қиялшыл болады, ұжымшыл келеді, сенімді серік іздейді, өз мүмкіншіліктерін, күшін асыра бағалайды, түрлі спорт ойындарына өте ықыласты болады.

Оқушылар іс-әрекеттерінің ең басты және жетекші түрі – оқу. Ол алдын-ала жасалған жоспар мен бағдарлама бойынша мұғалімнің басшылығымен жүйелі түрде іске асырылып отырылады. Оқу оқушылардың таным қабілетін дамытады, дүниеге адамгершілік көзқарасын бірте-бірте қалыптастырады, оқушының ой-өрісі кеңейеді, білімі тереңдейді, жауапкершілігі артып, ол алдына қойған мақсатын орындауға талпынады. Осының нәтижесінде оқушы еңбек етуге, ізденушілікке, келешекте арнаулы оқу орындарына түсуге қабілетті болып шығады.

Адамның рухани дамуының көзі – еңбек. Еңбексіз даму жоқ. Еңбек – адамның көркі, бақыты, қоғам байлығы. Педагогикалық тұрғыдан ұйымдастырылып, жоспарлы түрде жүргізілетін еңбек баланы жан-жақты дамытып, қалыптастырудың күшті құралы. Мектепте іс-әрекеттің бірнеше түрі бар. Олар: баланың өзіне-өзі қызмет етуі; қоғамдық пайдалы еңбек; өнімді еңбек.

**Жеткіншектер мен жасөспірімдердің дамуы мен тәрбиесінің ерекшеліктері.**

Жеткіншектік шақта балалардың денесі тез өседі, бұлшық еттері жетіліп, дене қаңқасында сүйектену процесі жүреді. Бұл жастағы балаларды кейде өткінші кезеңдегі немесе қиын жастағы балалар деп атаудың өзі де кездейсоқтық емес. Жеткіншек шақ – ең қиын, ең тынышсыз, ұшқалақ шақ, балалардың қоғамдық белсенділігі дамиды, саяси ой-өрісі кеңиді, өздерінің жауапкершіліктерін түсініп, терең білім алуға талаптанады. Үлкендермен қарым-қатынас, мүмкіншіліктерін ескермей, ойланбай асығыс шешім қабылдау орын алып жатады.

Жасөспірімділік шақта жастардың ағзасы – қаңқасы мен бұлшық еттері, ішкі ағзалары тегіс дамиды. Бұлшық еттері мен жұмыс қабілеті үлкендердің нормасына жақындайды. Бұл кезеңде жастар Отан, қоғам алдында тұрған әлеуметтік-саяси және мемлекеттік міндеттерді шешудегі күреске белсене қатысады. Кәмелеттік жасқа жеткен балалар өмір жолына көз жібереді, өздерінің болашақ мамандығын саналы түрде таңдап алуға тырысады. Олардың мамандыққа ықыласының бірте-бірте қалыптасуы түрлі іс-әрекеттеріне жауапкершілігін арттырады.

Белсенділік адамның іс-әрекеті барысында қоғаммен жеке адамдардың бір-бірімен қарым-қатынас жасауы барысында, өзін-өзі тәрбиелеуде, сонымен қатар әлеуметтік қоғамдық еңбек процесінде айқын көрінеді. Бала белсенділігінің ең алғашқы формасының бірі – қарым-қатыныс жасау белсенділігі.

Бұл белсенділік – баланың білім алу, еңбек ету, әртүрлі қоғамдық жұмысқа қатысу барысында және өзін-өзі тәрбиелеуде бүкіл өмір сүруі барысында дамитын белсенділік. Жеткіншек жаста бала тәрбиенің обьектісі болып қана қоймай, ол тәрбиенің субьектісіне де айналуы керек. Бала тәрбиенің субьектісі болатын себебі: ол, бір жағынан, өзін қоршаған ортаны - обьектіні танушы, білуші, екіншіден, өзінің белсенді іс- әрекеті арқылы сол өзі танып, ортаға өз тарапынан ықпал жасаушы.

Мақсатты, саналы, белсенді іс-әрекет баланың өзін-өзі тәрбиелеумен байланысты. Бала өзін қоршаған ортада қоғам талабына сай өмір сүреді, еңбек ететін белсенді жеке адам ретінде қалыптасуы керек.

Педагогикалық процестегі оқушылардың іс-әрекеттерін қарастыра отырып, педагогикалық мақсатты ұйымдастырған іс-әрекет олардың шығармашылық белсенділігін қалыптастыру жағдайы болады. Іс-әрекет түрлері (қарым-қатынас, ойын, еңбек) жеке тұлғаның белгілі бір қасиеттерін дамытуға бағытталады.

48-суретте жеке тұлға дамуының көпқырлылығының мәні ашылды.

Жеке тұлғаның дамуының қозғаушы күші мен оның көзі – тұлғаның сол кезге дейінгі жинақталған интеллектуалдық, адамгершілік және рухани әлеуетін пайдалана отырып, өзін-өзі жетілдіру мен жеке дамуға бағытталған қажеттілігі болып табылады.

**ЖЕКЕ ТҰЛҒА**

**ҚАРЫМ-ҚАТЫНАСЫ:**

* Субьект-обьект
* Субьект-субьект

**ДАМУЫ:**

* Физиологиялық
* Психологиялық
* Морфологиялық
* Әлеуметтік

**ІС-ӘРЕКЕТІ**:

* Ойын
* Оқу
* Еңбек
* Таным
* Спорт
* ғдарлау

- Коммуникативті

**Сурет-48. Жеке тұлға дамуының көпқырлылығы**

Жалпы тұлға дамуына әсер ететін негізгі факторлар – іс-әрекет пен қарым-қатынас. Бұлар тұлға дамуының қозғаушы күштері. Адамның адамгершілік, белсенділік және батылдық сияқты қасиеттері даму процесінде қалыптасады.

Сонымен қатар жеке тұлғаны дамытудың қозғаушы күштері 3-ке бөлінеді:

* **Ішкі қарама-қайшылық**  – жеке тұлғаның ойы қоршаған ортамен, табиғатпен байланыспағанда туындайтын қарама-қайшылық;
* **Сыртқы қарама-қайшылық** – қоршаған ортаның талап-тілектері мен заңдарына, тәртібіне, қағидаларына жеке тұлғаның іс-әрекеті арасындағы қарама-қайшылық;
* **Жалпы қарама-қайшылық** – жеке тұлғаның ойы, талап-тілектері, іс-әрекетінің қоршаған ортамен, табиғатпен, қағидалар мен заңдар, рухани дүние мен материалдық жағдай арасындағы қарама-қайшылық.

Жаңа білім беру мазмұнының базалық принципті әрбір мектепке тұлғаның адамгершілік-рухани қасиеттерін дамытудың ынталандыратын ізгі білім беру ортасын құру: өзін-өзі тану, өзін-өзі анықтау және жетілдіру.

**Ұлттың интелектуалдық капиталы болып табылатындар:**

- әрбір адамның зияткерлік, моральдық, мәдени дамуы, кәсіби білімі мен біліктілігі;

- жеке тұлғаның оң психологиялық, моральдық ерешеліктері, ұлттық дәстүрлері;

- жоғары кәсіби іскерлік, білімділік, тәрбиелік, патриотизм, азаматтық белсенділік, үлкен жуапкершілік, ержүректілік,әділдік,еңбек сүйгіштік;

- әлеуметтік ұжымда өзін-өзі ұйымдастыра, басқара алуы.

**Ұл және қыз балаларды әлеуметтендірудегі гендерлік айырмашылық және заңдылықтар.**

Іс-әрекеттегі гендерлік айырмашылық және әлеуметтік рөл жыныстар арасындағы биологиялық айырмашылықтан туындайды.

10 жасқа дейін қыз балалардың және ұл балалардың салмақтары бірдей болады, ал 10-16 жас аралығында қыздардың салмақтары үлкен болып, 16 жастан кейін ұлдардың салмақтары айтарлықтай үлкен болады.

Қыз балалар ұлдарға қарағанда салмақты көп қосады. Әйел адамдарда, ер адамдарға қарағанда энергетикалық қажеттілік төмен және салыстырмалы түрде зат алмасу процесі тұрақты.

Энергияны жұмсауға байланысты жыныстық айырмашылықтар байқалады: әйел адамдарда энергияны жұмсау байқалса, ер адамдарда, керісінше, энергияны сақтау, күштерді минимализациялау орын алады.

Өзін-өзі бағалау көп жағдайда өзгелердің әсерінен өзгеруі мүмкін. Бұл қасиет көп жағдайда ұлдарда және ересек ер адамдарда әйелдер мен қыздарға қарағанда тұрақты болып келеді.

Ұл балалар өздерінің жеке ойларын және сезімдерін ата-анасына, достарына оп-оңай айта салмайды, ал қыз балалар бұл қасиетке бейім келеді. Қыз балалар ұл балаларға қарағанда ерте жетілгендіктен, әлемге ерте бейімделіп, ересектердің өміріне ерте араласа бастайды.

Қыздар мен ересек әйел адамдар да өзін-өзі төмен бағалау көптеген уайымдаулармен жақын адамдармен қарым-қатынастың қиындауынан туындайды. Ал ұл балаларда мұндай мәселелер өзін-өзі бағалауына әсер етпейді.

Оқу және академиялық табыстармен байланысты мотивация негізінде 4-тен 14 жас аралығында қыздар мен ұлдар көп жағдайда оқуға деген, меңгеруге деген мотивациясы бойынша ажыратылмайды, жеткіншектік кезеңде нәтиже басқа жаққа өзгереді. Өздерінің шынайы жетістіктеріне байланысты ұлдар мен қыздар 4-5 жасында бөлінбейді.

Әдетте ер адамдарға билік пен басымдылық мотивациясы басым келеді, ал әйелдерде ол мүлде кездеспейді. Ұл балалар алты жастан бастап есейгенге дейін өздерін өктем әрі басым сезінеді де сондықтан өз қылық әрекетін жоғары бағалайды.

Балаларда кездесетін басымдылық келесі типке бөлінеді:

1) агрессивті басымдылық – бұл көп жағдайда физикалық тұрғыдан күшті және агрессивті ұл балаларға тән;

2) өзімшілдік және әлеуметтік доминанттылық – бұл типке көп жағдайда 3-6 жас аралығындағы қыз балалар жатады;

3) контр басымдылық – бұл тип қыздарға тән, қыздар ұлдарға басымдылық танытпайды және басындырмайды.

**Балалардың психофизиологиялық әркелкі дамуы («жас ерекшеліктер дағдарысы», «дарынды балалар», «акселерация») және балалардың барлык психоәлеуметтік талаптары мәселелері, оларды оқу-тәрбие процесінде есепке алу.**

Тұлға дамуының нақты мүмкіндіктері (көкейкесті мүмкіндіктері және «дамудың таяу зонасы») және оларды тұтас педагогикалық процесте оқушылардың іс-әрекетін ұйымдастыруда есепке алу қажеттілігі Ш.А.Амонашвили, В.С.Библер, Л.В.Занков, Д.В.Эльконин, В.В.Давыдов, Е.Н.Кабанова-Меллер, Н.А.Менчинская, Г.И.Щукина, И.С.Якиманская және т.б. ғалымдардың еңбектерінде нақты ашылады.

Тұлға дамуының нақты мүмкіндіктерін психолог Л.С.Выготский баланың дамуындағы 2 деңгейді – өзекті деңгей мен дамудың таяу зонасын ерекше бөліп қарастырып, «дамуы алда жүретін оқыту түрі ғана ең жақсы оқыту бола алады, тек дұрыс ұйымдастырылған оқыту ғана ақыл-ойды дамыта алады» деп дамыта оқытудың басқа барлық оқыту түрлерінен артықшылығын көрсетеді.

Әрбір баланың жеке ерекшелігі тәрбие процесінде, даму кезеңінде байқалады. Жеке ерекшеліктерге – түйсік, қабылдау, ойлау өзгешеліктері, жеке адам бойындағы мінез-құлық, темперамент, қабілет сияқты қасиеттер жатады. Жүйке жүйесінің типтік қасиеттері адамның мінез-құлығы, темпераменті және қабілетінің табиғи негізін құрайды.

Психология ғылымында темпераментті төрт типке бөліп сипаттайды (49-сурет).

Жеке қабілеттердің дамуы жеке адамның табиғи мүмкіншіліктеріне байланысты. Мұғалім балалардың жеке ерекшеліктерін, типтік сипатын мінез-құлқына сәйкес жете білуі қажет. Жеке адамның дүниенің сезгіштігі және қабылдағыштығы темпераментке тәуелді.

**Дарындылық** – адамның интеллектуалдык мүмкіндігімен байланысты болатын қабілеттіліктердің бірлігі, оның іс-қимылының деңгейі мен өзіндік ерекшелігі.

**Қабілеттілік *–*** бұл бірдей күш пен бірдей уақыт аралығында, бір адамның басқа адамдарға қарағанда жоғары көрсеткіштерге ие болуын қамтамасыз ететін мүмкіншілік.

**Темперамент**  деп жеке адамның қылығы мен түрлі іс-әрекетерінен көрінетін меншікті дара өзгешелігін атайды.

**Холерик *–*** эмоциялық шапшаң, күшті, тұрақты болады. Ол белсенді іске шапшаң кірісіп, аяқтап шығады, шыдамсыз, өкпелегіш, ашуланшақ.

**Сангвиник *–*** эмоциялық қызы шапшаң, күшті, бірақ көп тұрақтанбайды. Қызулы, жеңілтек, бастаған істі аяқсыз қалдырады, уәдені көп береді, бірақ көбіне оны орындамайды.

**Меланхолик *–*** қозуы шапшаң, күшті, тұрақты, момын, тұйық, жасқаншақ, ұжымнан бөлек жүреді, іске бірден кіріспейді, бастап кетсе аяқтайды.

**Флегматик *–*** қозуы әлсіз, байсалды, кісімен араласпайды, орнықты, іске өте баяу кіріседі, бірақ тиянақты орындайды.

**Темперамент түрлері**

**Флегматик**

**Меланхолик**

**Холерик**

**Сангвиник**

* Эмоциялық қызуы шапшаң, тұрақсыз
* Ойы ұшқыр, ойнақы, еті тірі болады
* Сыртқы әсерлерді жеңіл әрі тез қабылдайды, жеңілтек
* Бастаған ісін көбіне аяқсыз қалдырады
* Уәдені көп береді, бірақ оны көбіне орындамайды
* Бір әсерден екінші әсерге секіретін, тиянақсыз адам
* Эмоциялық қызуы шапшаң, тұрақты
* Табанды, қайратты
* Өз ісіне бекем
* Бастаған ісін аяқсыз қалдырмайды
* Кездейсоқ жағдаяттан тез шығады, мәселені оңай шешеді
* Өзіне берілген тапсырманы тез әрі тиянақты орындайды
* Тез ашуланады,

бірбеткей, қияңқы болады

* Эмоциялық қызуы әлсіз
* Мінезі ауыр, байсалды, салқынқанды
* Түрлі әсерге көрсе қызар танытпайды
* Мәселені тез шешуге асықпайды
* Іс істегенде саспайды
* Шапшаң ашу, қызу мінез болмайды
* Істі баяу бастайды
* Бастаған ісін тиянақты орындайды
* Эмоциялық қозуы шапшаң, күшті, тұрақты
* Мінезі тұйық, момын жасқаншақ
* Ешкімге сенбейді, істе қалтылдақ
* Көңілі жабырқау, ұжымнан бөлек жүреді
* Іске бірден кіріспейді, бастап кетсе аяқтайды
* Бірбеткей қыңыр
* Кедергіге ұшыраса -қайраты сөніп қалады

**Сурет-49. Темперамент түрлері**

Мұғалім сабақ үстінде, тәрбие барысында балалардың мінез-құлықтарын ескеріп темпераментін тәрбиелейді. Мысалы, сангвиник баланың іс-әрекетін үнемі бақылап, берген тапсырманы орындалуын қадағалап отыруы керек болса, ал меланхоликті белсенділікке, ынтымақтастыққа, ұжымшылдыққа тәрбиелеу қажет.

Акселерация (латын сөзі ***«акелероцио»*** – жеделдету, тез қарқынмен даму) балалық және жеткіншек жастағылардың дене және психикалық даму жағынан ***тез қарқынмен, жеделдеп дамуын*** айтады.

Адамның өсіп жетілуінде белгілі заңдылық болады. Ал, бұл заңдылық әр балада әр қалай болады. Баланы дұрыс тәрбиелеу үшін олардың жас және дара ерекшеліктерін білу қажет. Мектептегі кезеңнің өзі бастауыш (6-10 жасқа дейін), орталау мектеп (10-15-ке дейін), орта мектеп оқушылары (15-18-ге дейін) болып үшке бөлінеді. Баланың дене дамуындағы ең маңыздысы – орталық жүйке жүйесі, өйткені адамның психикалық әрекеттері осы орталық жүйке жүйесіне байланысты болады. Балалардың дене және психикалық дамуында соңғы жылдары айқындалған күрделі өзгерістердің бірі – ***ағзаның жедел дамуы***. Бұл құбылыстарды ***акселерация*** деп аталады.

Акселерацияға тән ерекшелік – балалардың бойының, салмағының бұлшық еттерінің жедел түрде өсіп жетілуі. Акселерацияның ақыл-ой дамуына ықпал жасайтындығы байқалуда. Сонымен адамның дамуы өзара байланысты бірнеше факторлардың ықпалымен жүретін күрделі педагогикалық, психологиялық процесс болып табылады.

**Білім алушыларды дамытуда, оқытуда, өзін-өзі тәрбиелеуде, өзін-өзі дамытуда педагогикалық қолдау көрсету. Білім берудегі инклюзивті тәсіл және оны Қазақстанда іске асыру.**

В.И.Андреев даму мен өзін-өзі дамыту процесінің 2 ерекшелігін атап өтеді: тұлғаның өзгерісі сырттан емес, оның өзіне-өзінің ішкі мақсатқа бағытталған әсерінен болады; өзгерістер тек қана мотивте, интеллектуалды, эмоционалды аймақта ғана болмайды, сондай-ақ, барлық «өзіндік» процестерде жүреді: өзін-өзі тану, өзін-өзі анықтау, өзін-өзі жетілдіру, өзін-өзі өзектендіру, өзін-өзі басқару.

Даму – бір күйден екінші күйге өту процесі, ескі сапалық күйден жаңа сапалық күйге өту, қарапайымнан күрделіге өту, төменнен жоғарыға өту. Дамудың қозғаушы күші – жеке тұлғаның қажеттілігі, оның мотивациясы, сондай-ақ, іс-әрекет пен қарым-қатынастың сыртқы ынталандыруы.

Өзін-өзі дамыту – өзін-өзі өзгерту мен шығармашылық идеяларды іздеуге мақсатты бағытталған саналы түрде мотивацияланған процесс. Өзін-өзі дамытудан дамытудың ерекшелігі – ол кездейсоқ жүреді және ішкі қарама-қайшылықтарды шешу нәтижесінде тұлғалық сапалардың өзгерісі байқалады. Өзін-өзі дамытудың барлық сатысы: өзін-өзі тану, шығармашылық пен өзін-өзі анықтау, шығармашылықпен өзін-өзі жетілдіру, өзін-өзі басқару бір-бірімен тығыз байланысты және біртұтас күрделі жүйені құрайды.

Ғалым В.И.Андреев тұлғаның өзін-өзі басқаруына қатысты 9 мағыналы қабілеттерді ажыратады: өзін-өзі тану қабілеті, өзін-өзі анықтау қабілеті, өзін-өзі ұйымдастыру қабілеті, өзін-өзі белсендіру қабілеті, өзін-өзі сендіре алу қабілеті, өз бетінше іс-әрекет жасай алу қабілеті, өзін-өзі бақылау, өзін-өзі бағалау, өзін-өзі жетілдіру.

Өзін-өзі тәрбиелеу адамның рухани қажеттіліктерін қалыптастыруға бағытталған. Өзін-өзі тәрбиелеу өзін-өзі бағалаудан басталады. Өзін-өзі тәрбиелеу – адамның өзінің жеке басының қасиеттерін шыңдау, жақсарту бағытында жүргізілетін мақсатты қызметі: өзіндегі ұнамсыз, жағымсыз мінез-құлықты, қасиетті жеңуге, ұнамды қасиеттерді қалыптастыруға, жетілдіруге бағытталған жүйелі де саналы іс-әрекет.

**Өзін-өзі тәрбиелеу әдістері:** өзін-өзі бағалау; өзін-өзі тану, зерттеу;өз ісіне өзінің талдау жасап, есеп беруі, міндеттеме-жүктемелер алуы;өзін-өзі сендіру;өз қызметін өзі ұйымдастыру;өз сенімі;өзін-өзі жаттықтыру;өзін-өзі сынау, жазалау;өзін-өзі қошеметтеу, құрметтеу, мадақтау.

***Өзін-өзі бағалаудың*** негізін жеке адамның өзі қабылдаған құндылықтар жүйесі, тұлғаның жеке маңыздылықтар жүйесі құрайды. Өзін-өзі бағалау адамның өзін басқа адамдармен салыстыру арқылы қалыптасады және осындай салыстыру табиғи түрде жүргізіледі.

Өзін-өзі нақты бағалау өзін-өзі тәрбиелеудің мақсаттарын дұрыс құрастыруға мүмкіндік береді. Тұрақты және жаңа ақпараттар әсеріне, жинақтаған тәжірибесіне, қоршаған адамдардың пікірлеріне байланысты өзгеріп отыратын бейімделгіш өзін-өзі бағалау түрі адамның дамуы мен тиімді еңбек етуі үшін ең қолайлы бағалау болып саналады.  
 ***Өзіне-өзі бұйыру*** дегеніміз адамның өзіне-өзі берген қысқа, үздік-үздік үкімі. Өзіне-өзі бұйыру адам өзін нақты бір іс-әрекет жасау керектігіне сендіріп, енді басқаша әрекет жасауға болмайды деп сезгенде ғана қолданылады.

***Өзін-өзі бақылау*** – адамның өз іс-әрекеттерін, психикалық процестер мен көңіл-күйлерін түсінуі, бағалауы және реттеуі.

***Өзін-өзі түзету*** адамға өз мінез-құлқын, кемшіліктерін, қателіктерін және басқа адамдарға деген қарым-қатынасын өзгертуге мүмкіндік береді. Өзін-өзі түзету адамның өзіне сын тұрғысынан қарауына байланысты болады.

**Өзіндік даму** - өзіндік ерекшелігімен өзгешеленетін үрдіс. Өзіндік даму дегеніміз – өзін-өзі тану, өзін-өзі анықтау, өзін-өзі бағалауды дамытудың белгілі бір деңгейінің нәтижесі.

Оқушының өзін-өзі тәрбиелеу ісіндегі мұғалімнің педагогикалық қолдауы:

* оқушыларға өзін-өзі тәрбиелеуге кеңес беру, тапсырмалар мен міндеттер белгілеу, нұсқау беру;
* оқушылармен оңтайлы қарым-қатынас орнату;
* оқушылардың іс-әрекетін, қызметін обьективті бағалау;
* өзін-өзі тәрбиелеуді ұйымдастыруға шығармашылық қатынас жасау;
* жеке басының өнегесі, үлгісі, ықпалы;
* жеке басының беделін пайдалану.

**Білім берудегі инклюзивті тәсіл және оны Қазақстанда іске асыру.**

Мемлекетіміздің әрбір азаматы – ұлттық құндылықтарымыз.Мемлекет даму мүмкіндігі шектеулі азаматтардың білім алуына, дамуында ауытқуды түзетуіне және әлеуметтік бейімделуіне жағдай жасауды қамтамасыз етеді.

Инклюзивтік білім беруді шешу жолдары: мүгедектік мәселені қоғамда түсіну; қатарластарымен тең қарым-қатынас; толыққанды білім беру; қоғамға кіріктіру және бейімделу.

Л.С.Выготский: «Бала бойындағы кемістігін толықтырудың екі түрлі ерекшелігі бар, оның бірі – бала психикасының даму шамасына орай тәрбие талаптары, екіншісі – кемістігін қалпына келтірудегі өз бойындағы ерекшеліктері мен мүмкіндіктері» – деп атап көрсетеді. Психикалық дамуы тежелген балалардың қоршаған орта туралы түсініктері фрагментарлық, зейіндері тұрақсыз, тұтас қабылдау мүмкіндігі бұзылған, қимыл-қызғалыс координацияларының және т.б. жалпы психикалық процестердің дамуында бұзылыстар байқалады.

Ал, бұл қиындықтарды жою мен оның алдын алу үшін мұндай балаларға психологиялық-педагогикалық қолдау көрсету қызметі жұмыс атқаруы қажет:

1) Диагностикалық жұмыстар:  баланы алғашқы дефектологиялық тексеру;  баланың психикалық дамуының динамикасын жүйелі түрде кезең бойына бақылау;  зерттеу.

2) Түзету-дамыту жұмыстары.

3) Кеңес беру мен ағартушылық жұмыстары: педагогтармен жеке жұмыс жүргізу;  баланың жас, жеке, типтік ерекшеліктерін ескере отырып ата-аналарға, педагогтарға бірқатар ұсыныстарды даярлау;  педагогтың оқу жоспарына түзету жұмыстарын енгізу.

4) Әлеуметтік-бейімдеу жұмыстары: баланың әлеуметтенуіне, қоршаған ортаға бейімделуіне жағдай жасау; баланы қоғамдық ортада өзін еркін сезінуге, өзін-өзі басқара білуге, өзі өмір сүретін ортаны толық бағдарлай білуге үйрету.

5) Әдістемелік-ұйымдастырушылық жұмыстары:  әртүрлі іс-шараларға дайындықты қамтамасыз етеді.

**Тақырып бойынша білімді тексеру мен бақылауға арналған тапсырмалар**

1. «Тұлға», «адам», «индивид», «даралық» ұғымдары және олардың арақатынасы. Тұлға - іс-әрекеттің және өзіндік дамудың субъектісі.

3.Тұлғаны «дамыту», «тәрбиелеу», «қалыптастыру», «әлеуметтендіру» ұғымдарына және олардың арақатынасына сипаттама.

4. Тұлғаны қалыптастыруға және дамытуға әсер ететін факторлар (сыртқы және ішкі, биологиялық және әлеуметтік).

5.Тұлға - тәрбиенің, өзіндік дамудың объектісі және субъектісі. Тұлғаны дамытудың және қалыптастырудың қозғаушы күштері мен негізгі заңдылықтары.

III БӨЛІМ. ТҰТАС ПЕДАГОГИКАЛЫҚ ҮДЕРІСТІҢ ТЕОРИЯСЫ МЕН ПРАКТИКАСЫ

1-ТАРАУ. ТҰТАС ПЕДАГОГИКАЛЫҚ ПРОЦЕСТІҢ ЖҮЙЕ КҰРУШЫ КОМПОНЕНТТЕРІ

3.1.1 Тұтас педагогикалық процестің (ТПП) мәні мен құрылымы

**«Мұғалімнің іс-әрекет объектісі» және «педагогикалық процесс» ұғымдары (П.Ф.Каптеров, Н.Д.Хмель, В.А.Сластенин және т.б.).**

Кәсіби іс-әрекеттің кез келген саласы сияқты педагогикалық іс-әрекетте еңбек субъектісі – мұғалім. Мұғалімнің құралдары («еңбек құралдары») – оның білімі, іскерлігі, тұлғалық сапасы, Н.Д.Хмель: «... мектептің педагогикалық оқу-тәрбие процесінде іс-әрекет субъектісі мұғалім мен оқушылар; мұғалім іс-әрекетінің нысаны – оқушы емес, педагогикалық процесс» – деп атап өтті.

Педагогикалық іс-әрекет кәсіби-педагогикалық іс-әрекет болуы үшін қажетті белгіні Н.В.Кузьмина төмендегіше сипаттайды: «Педагогтың кәсібилігі негізінен мынадан байқалады: ол қалай оқыту және қалай тәрбиелеу, оқушыны бір күйден екінші күйге қалай көшіру керектігін, педагогикалық мәселелерді қалай шешуге және мейлінше тез, үнемді жолдармен тәрбие мақсаттары мен міндеттерін жүзеге асыруға болатындығын біледі. ... Педагог білімдерінің жүйесі оқушылар білімдерінің жүйесін анықтайды».

Оқыту мен тәрбие процесін ажырамас бірлікте қарау идеясы ХІХ ғасырдың ортасында келді. Қазіргі кезеңде педагогикалық процесс немесе жалпы оқу-тәрбие процесі біртұтастықта қарастырылады. Қазақстандық ғалым Н.Д.Хмель өз еңбегінде тәрбие мен оқыту (педагогикалық процесті) бөлмей біртұтаста қарауды ұсынды. Біртұтастық дегеніміз оқу мен тәрбиенің, олардың мақсаты, міндеті, мазмұны, әдісі, құралы, түрі, мұғалім бен оқушы, оқушы пен оқушы, оқушы мен ата-ана, сынып жетекшісі мен пән мұғалімдері, қоршаған орта, білімнің, тәрбиенің мазмұны және т.б. біртұтастықта алынып, жеке-жеке қаралады.

«Процесс» (*«processus»* латын сөзінен шыққан; тікелей аудармасы ілгерілеу) ұғымына шетел сөздігінде төмендегідей анықтама береді: күйдің реттілікпен ауысуы, қандай да бір нәрсенің даму жүрісі; қандай да бір нәтижеге жетудің реттелген әрекеттер жиынтығы.

Ал, «педагогикалық процесс» ұғымын ғылымға алғаш рет 1904 жылы П.Ф. Каптерев ендірді.

«Педагогикалық процесс» объектінің сапасы, оның қасиеті ретінде көрінеді, оларсыз педагогикалық процесс өзіндік ерекшеліктерінен айырылады: белсенділік пен қатынастың бірлігі, процеске қатысушылардың барлық субъектілерінің ұйымдастырылған, бірлескен, дербес іс-әрекеттері; әртүрлі сатыдағы жүйелердің қызметінің арнайы мамандануы; субъектілердің өзара әрекеттері нәтижесінде пайда болатын әртүрлі қарым-қатынастарының жиынтығы.

Педагогикалық процеске көптеген ғалымдар әртүрлі анықтама береді (6-кесте).

**Кесте 6** – **«Педагогикалық процесс» ұғымының мәні**

|  |  |  |
| --- | --- | --- |
| **№** | **Анықтама** | **Автор** |
| 1 | Педагогикалық процесс – көптеген процестердің ішкі байланысқан жиынтығы, оның мәні әлеуметтік құнды тәрбие адамның қалыптасқан сапасына айналатындығы | М.А. Данилов |
| 2 | Педагогикалық процесс – үлкендердің мақсатты, мазмұнды, ұйымдасқан педагогикалық іс-әрекеттерінің өзара әсері және тәрбиешінің басым рөліне бағытталған белсенді өмірлік іс-әрекет нәтижесінде баланың өзін-өзі өзгертуі | Б.Т. Лихачев |
| 3 | Педагогикалық процесс – қойылған мақсатқа жетуге бағытталған, тәрбиеленушінің қасиеттерінің белгіленген өзгерісіне, түрленуіне алып келетін тәрбиеші мен тәрбиеленушінің өзара бірлескен іс-әрекетінің дамуы | И.П. Подласый |
| 4 | Педагогикалық процесс – тұлғаны тәрбиелеу мен дамыту заңдылықтары негізінде қойылған мақсатқа сәйкес баланың өмірлік іс-әрекетін мақсат-бағыттылыққа ұйымдастыру | С.А. Пуйман |
| 5 | Педагогикалық процесс тәрбиеленушінің тұлғалық қасиеттері мен сапалық түрленуіне алып келетін, қойылған мақсаттың нәтижесіне бағытталған, арнайы ұйымдастырылған, уақыт пен кеңістікке қатысты нақты тәрбиелік жүйеде дамитын тәрбиеші мен тәрбиеленушінің өзара іс-әрекеті | В.И. Смирнов |
| 6 | Педагогикалық процесс - өзінің табиғатында өзіне-өзі әрекет жасай алатын жеке қоғамдық тұлғаның жан-жақты жетілуі | П.Ф. Каптерев |
| 7 | Педагогикалық процесс - ұстаздардың қатысуымен және басшылығымен жүзеге асатын оқушылардың бірлескен іс-әрекеті, ол әлеуметтік тәжірибені меңгеру, әрбір оқушының дамуға және өзін еңбекте, қоғамдық өмірде жүзеге асыруға дайын тұлғасын қалыптастыруға бағытталған | Педагогика /Абай атындағы Ұлттық педагогикалық университетінің авторлар ұжымы |

Педагогикалық процестің негізгі сипаттамасы оның біртұтастығында. Педагогикалық процестің барлық құраушылары бір мақсатқа бірігеді: білімділік, дамытушылық, тәрбиелік. Педагогикалық процестің тұтастығы жеке тұлғаны тәрбиелеу, оқыту, дамыту мақсаттарының бірлігімен және нақты оқу-тәрбие процесінің өтуімен сипатталады.

Тұтастық, жалпылық, бірлік – бірдей мақсатқа бағытталған педагогикалық процестің барлық құраушыларының негізгі сипаттамасы. Педагогикалық процесс – қойылған мақсатқа жетуге бағытталған, тәрбиеленушінің қасиеттерінің белгіленген өзгерісіне, түрленуіне алып келетін тәрбиеші мен тәрбиеленушінің өзара бірлескен іс-әрекетінің дамуы. Педагогикалық процесс – негізгі біріктіруші жүйе. Онда қалыптасу, даму, тәрбие және оқыту процестері өздерінің барлық шарттарымен, формаларымен, әдістерімен өзара бірігеді.

Тұтас педагогикалық процестің басты қасиеттері:

а) педагогикалық процесс – әлеуметтік жүйе, оның өмір сүруі, қызмет істеуі оған қатысушылардың арасындағы іс-әрекеттердің алмасуымен анықталады;

ә) ынтымақтастық (тек қана ұстаздармен ғана емес, мұғалімдермен, бір-бірімен де) оқушы үшін әртүрлі іс-әрекеттердің тәсілдерін тезірек меңгерудің, яғни педагогикалық процестегі іс-әрекет субъектісінің қалыптасуының жағдайы болады;

б) «ұстаздар-оқушылар» жүйесінің біртұтастығы педагогикалық процесс ішіндегі әртүрлі деңгейдегі жүйелердің өзара әрекеттері барысындағы мақсат пен нәтижелердің бірлігімен анықталады;

в) педагогикалық үдерістің негізгі интегративтік қасиетін әртүрлі тетіктердің бірлігі деп қарап, ондағы өзара байланысқан жүйелердің оқушылар тұлғасының қалыптасуына әсері іс-әрекет субъектілерінің (ұстаздар мен оқушылардың) қайта құру белсенділігімен анықталады. Педагогикалық процесс өзін біртұтастық ретінде субъектілердің өзара әрекеттегі арнайы ұйымдастырылған іс-әрекеттерін бөле көрсете алады. Егер әрбір субъектінің жетістіктері болса, онда «ұстаздар-оқушылар» жүйесінің тұрақтылығымен өзін-өзі дамыту мәселесі шешіледі.

Педагогикалық процестің негізгі сипаттамасы оның біртұтастығында. Педагогикалық процестің барлық құраушылары бір мақсатқа бірігеді: білімділік, дамытушылық, тәрбиелік. Педагогикалық процестің тұтастығы жеке тұлғаны тәрбиелеу, оқыту, дамыту мақсаттарының бірлігімен және нақты оқу-тәрбие процесінің өтуімен сипатталады.

Ғалым Т.А.Стефановскаяның пікірінше, педагогикалық процестің құрамды бөліктері болып табылатындар:

* педагогикалық процестің негізгі басты идеялары мен принциптері;
* тұтас педагогикалық процесс функциялары;
* тұтас педагогикалық процестің заңдылықтары мен принциптері;
* тұтас педагогикалық процесс тиімділігінің көрсеткіштері;
* педагогикалық процесс мазмұны;
* педагогикалық процесс мазмұнының бағыттылық деңгейі;
* педагогикалық процестің негізгі құралдары, іс-әрекет түрлері.

Педагогикалық процесс – көптеген процестердің ішкі байланысқан жиынтығы, оның мәні – әлеуметтік тәжірибе қалыптасқан адами санамен байланыстылығы. Тұтастық, жалпылық, бірлік – бірдей мақсатқа бағытталған педагогикалық процестің барлық құраушыларының негізгі сипаттамасы. С.А.Смирнов, И.Б.Котова, Е.Н.Шиянов, Т.И.Бабаева және т.б. ғалымдар педагогикалық процесті көптеген педагогикалық іс-әрекеттер мен құбылыстарды біріктіретін тұтас жүйе ретінде қарастырады: тұтас педагогикалық процесс, тұтас педагогикалық процестің заңдылықтары, тұтас педагогикалық процестің кезеңдері, педагогикалық инновациялар, қазіргі кезең мектебінің мұғалімі.

Педагогикалық процесс – тәрбие процесінің негізгі құрылымдық бірлігі, оның ерекшелігі сол – ол тәрбиеші мен тәрбиеленушінің өзара іс-әрекетінің педагогикалық жүйесін анықтай түседі: егер тәрбие процесі ұғымы тұлғаны қалыптастыратын барлық мақсатты бағытталған әсерлердің жиынтығын өзіне біріктірсе, ал педагогикалық процесс ұғымы алдын ала ұйымдасқан тәрбиелік өзара іс-әрекеттерді бейнелейді.

Педагогикалық процесс білім беру, тəрбиелеу жəне дамыту міндеттерін шешуге бағытталып, арнайы ұйымдастырылған мұғалім мен оқушы арасындағы өзара ықпалды қызметті атқарады, яғни педагогикалық процесс – бұл арнайы оқу мен тəрбиенің бірлігін қамтамасыз ету жолымен кең мəндегі тəрбиені іске асыруды көздеген біртұтас процесс.

Педагогикалық процесс – бірнеше элементтен құралатын жүйе. Педагогикалық процестің 3 құрылымы болады: педагогикалық, әдістемелік, психологиялық. Педагогикалық процестің педагогикалық құрылымы: мақсат – принциптер – мазмұн - әдістер – құралдар – форма.

Мақсат – ұстаз бен шәкірт арасындағы педагогикалық қатынастардың нәтижесі. Принциптер – мақсатқа жету жолдарын анықтайды. Мазмұн – мақсатқа жету жолында оқушыларға берілетін тұлғалар тәжірибесінің бөлігі. Әдістер – мұғалім мен оқушының мазмұнды жетілдіру-қабылдауға арналған іс-әрекеттері. Құралдар – мазмұнмен жұмыс жасайтын материалдық тәсілдер мен әдістер.

Педагогикалық процестің психологиялық құрылымы: танымдық процестер (қабылдау, ойлау, есте сақтау, ақпарат сіңіру), оқуға қызығушылық (оқуға қызығуды, қабілетті, ынтаны айқындау), қуат (көтеріңкі не түсінкі, дене мен күш-қуаты, белсенділік, еңбекқорлық не шаршау динамикасы).

**Педагогикалық процесс әлеуметтік жүйе ретінде «педагог-оқушылар» - мұғалім іс-әрекетінің объектісі. Педагогикалық процестің белгілері мен сапа-қасиеттері. Мұғалім мен оқушылардың әрекеттестігі іс-әрекет субъектісі ретінде (субъект-субъектілі қатынас) - педагогикалық процестің маңызды сипаттамасы.**

Педагогикалық процестің ерекшеліктері оның құрамындағы бөліктерінің ішкі байланыстарымен көрінеді. Процесс алға басу, жағдай, белгілі бір нәтижеге жетудегі бірізді әрекеттердің бірлігін білдіреді. Мұнда «процесс» деген ұғымның мағынасы «мұғалім мен оқушы» жүйесіндегі түпкі мақсатқа бірізді әрекеттер бірліктері арқылы жету ұстаздан қандай нақтылы жағдайды өзгерту және осыған сәйкес қандай әрекет істеу керектігін білуі керек. Бұл сұрақтарға жауап өз тарапынан сол байланыстармен оның болатын, өз арасындағы бар байланыстарымен және мұғалімнің педагогикалық процестің бөліктері мен құрылымын білуге тікелей байланысты болатын заңдылықтарымен байланысты.

Мəндік, мағыналық тұрғыдан педагогикалық процесс – əлеуметтік құбылыс. Педагогикалық процестің басты мақсаты – қоғамның əлеуметтік тапсырысын іске асыру, яғни өздеріне жүктелінген міндеттерді табысты шеше білетін адамдардың жан-жақты дайындығын қамтамасыз ету (50-сурет).

Мұғалім мен оқушының өзара тығыз байланысы

Мақсатты,

мазмұнды ұйымдасқан процесс

**Педагогикалық процесс**

Іс-әрекет, әдістер, формалар, құралдар

Екі жақты

процесс

**Сурет-50. Педагогикалық процестің ерекшеліктері**

Педагогикалық процестің мәні туралы қалыптасқан түсініктердің сыртында мұғалім үшін өте маңызды бірқатар мәселелер қалды, ол: не себепті біртұтас педагогикалық процесс оқыту мен тәрбиенің бірлігі (А.Ф.Каптерев, М.А.Данилов); оның оқыту, даму және тәрбиелік қызметтерінің бірлігі қалайша қамтамасыз етіледі (Ю.К.Бабанский) оқушылардың өзара әрекетінің ерекшеліктері қалай анықталады (С.Т.Шацкий, Н.К.Крупская, В.А.Сухомлинский); өзара әрекет тек қана оқудан тыс уақытқа тән бола ма (А.С. Макаренко); біртұтас педагогикалық процестің қандай ерекшеліктерін білу оның бағытты дамуының мәселелерін шешуге көмектеседі (Б.Т.Лихачев) және қызмет істеулерін басқару (В.С.Ильин, И.П.Радченко) және т.б.

Педагогикалық процестің негізі тірегі – бұл оқу жəне тəрбие. Педагогикалық процестің құрылымы екі тұрғыдан қарастырылады: педагогикалық процеске қатысушылардың субъективті құрамы; іс-əрекеттік құрамы.

Педагогикалық процестің субъектісі – тəрбиеленуші жəне тəрбиелеушілер. Педагогикалық процесс субъектілерінің өзара байланысты іс-əрекеттерінің соңғы нəтижесі – тəрбиеленушілердің адамзат жинақтаған тəжірибені игеруі.

Педагогикалық процестің мәнін тереңдеу және жан-жақты түсіну үшін тек қана бөліктер құрамын ғана емес, сонымен бірге олардың әр бірінің ерекшеліктерін білу керек. Педагогикалық процесс бөліктерінің ерекшеліктерін түсіну нақтылы оқу орнындағы педагогикалық процесс арасындағы объективті өмір сүретін ішкі байланыстарын анықтауға мүмкіндік береді (51-сурет).

Процессуалды (іс-әрекеттік) құрам:

мақсаттылық,

мазмұндық,

іс-әрекеттік, эмоционалдық,

мотивациялық,

бақылаушылық,

бағалаушылық,

нәтижелік

Субьективті құрам:

**Мұғалім**

**Оқушы**

Мұғалім

Педагогикалық процестің

құрылымы

**Сурет-51. Педагогикалық процестің құрылымы**

**Педагогикалық процесс атқаратын қызметтер түрі:**

* ***ақпараттық*** – тəрбиеленушіні сауаттандыру;
* ***тəрбиелік*** – тəрбиеленушінің тұлғалық өзгеріске келуі;
* ***дамытушылық*** – тəрбиеленушінің жан-жақты кемелденуі;
* ***аксиологиялық*** – тəрбиеленушінің құндылық сезіну бағдары, заттар мен құбылыстарға болған қатынастарын қалыптастыру;
* ***əлеуметендіру*** – тəрбиеленушіні нақты өмір жағдайларына бейімдеу (52-сурет).

Тәрбиелік

Ақпараттық

Педагогикалық

процестің

атқаратын

қызметтері

Дамытушылық

Аксиологиялық

Әлеуметтік бейімдеу

**Сурет-52. Педагогикалық процестің қызметтері**

**Педагогикалық процестің біртұтастығы. ТПП компоненттерінің құрылымы мен сипаттамасы. Тұтас педагогикалық процестің қызметтері (білімділік, тәрбиелік, дамытушылық). Педагогикалық процестің оқу және оқудан тыс сапасының бірлігі жеке тұлғаны қалыптастырудың шарты. Педагогикалық процесс дамушы жүйе.**

Педагогикалық процесс объектінің сапасы, оның қасиеті ретінде көрінеді (53-сурет).

Диагностика

Нәтиже

Рефлексия

**ПЖ**

**Мотивация**

**ОҚЫТУ**

**ОҚУ**

**ӘЖ**

**ТЕХНОЛОГИЯ**

**Білім берудің инновациялық парадигмасының**

**әдіснамалық негізі**

**Құзіреттілік**

Білім, білік, дағды

**Сурет-53. Педагогикалық процесс компоненттерінің өзара байланысы**

Педагогикалық процесс өзіндік ерекшеліктерінен айқындалады: белсенділік пен қатынастың бірлігі, процеске қатысушылардың барлық субъектілерінің ұйымдастырылған, бірлескен, дербес іс-әрекеттері; әртүрлі сатыдағы жүйелердің қызметінің арнайы мамандануы; субъектілердің өзара әрекеттері нәтижесінде пайда болатын әртүрлі қарым-қатынастарының жиынтығы.

***Педагогикалық процестің компоненттері:***

* *Мұғалім* – арнайы дайындығы, білімі бар ұстаз, педагогикалық процесті жүргізетін маман;
* *Оқушы****-***тыңдаушы – объект және субъект ретінде қарастырады.
* *Педагогикалық процестің мазмұны* ол адамның әлеуметтік қатынасынан туындайды. Оның мазмұнына идеология, өндіріс, еңбек, ғылым, мәдениет және т.б. жатады.
* *Педагогикалық процесті ұйымдастыру және басқару комплексі.*Оған педагогикалық процестің мақсаты, міндеті, мазмұны, түрі, әдісі, құралы жатады.
* *Педагогикалық диагностика*. Ұстаз бен шәкірттің тәрбие, оқу, үйрену процесін жүргізу барысында істің нәтижесін білуі.
* *Педагогикалық процестің нәтижесін бағалау.* Оқушының іс-әрекетінің нәтижесінің қорытындысын, бағасын, сол баланы қоршаған орта, қауым береді.
* *Педагогикалық процестің қоршаған ортамен байланысында*.

**Қарама-қайшылық** – **педагогикалық процестің қозғаушы күші.** Педагогикалық процестің қарапайым «бөлшегі» ретінде қолданылатын «педагогикалық жағдаят» туралы Н.Д.Хмель: « ...педагогикалық жағдаяттар болмысқа тән алуан түрлілікті білдіреді. Бір қарағанда, жағдаяттарды бірін екіншісінен ажырататын уақыты, орны, себебі, түрткісі, пайда болу шарттары, қатысушылардың әлеуметтік жас және психологиялық-физиологиялық ерекшеліктері, іс-әрекет мазмұны мен амалдары қарым-қатынас сипаты болады» – деген болатын.

Философиялық еңбектерде жағдаят дегеніміз – байланыстың, қызметтің уақыттық-кеңістік шарттарының субъективтілік және объективтілік бірліктері деп беріліп, тұлғаның әлеуметтік таратушысы, нақты бір мәдениеттің, дамыған даралықтың өкілі ретінде қарастырылады.

Жағдаятты шешу *біріншіден,* фактіні айқындаумен, *екіншіден* өзіндік бекімнің пайда болуымен, *үшіншіден,* жағдаяттың не екендігін (мәнін) түсінумен сипатталады.

Педагогикалық жағдаяттарды дұрыс шешу үшін, *біріншіден* терең теориялық білім, *екіншіден* жағдаятты талдау барысында меңгерген білімін дәлелдеуі, *үшіншіден,* психологиялық, педагогикалық біліміне байланысты дұрыс және дәлелді шешім қабылдауы қажет (54-сурет).

Педагогикалық жағдаят педагогикалық шындыққа тән көпжақты болады, нақтылықтан көңіл бөлу (орыны, уақыт, себеп-салдар және пайда болуы, жағдайы, қатысушылардың жас ерекшеліктері, әлеуметтік жағдайы, психологиялық-физиологиялық ерекшеліктері, іс-әрекеттің мазмұны, мәні, тәсілі) барлық жағдайда айқын бола түседі, қалыптасудың қас қағым сәті арқылы педагогикалық процесс ішіндегі тұлға қозғалысы мен дамуын көруге мүмкіндік туады.

Жағдаяттың мәнін түсіну

**Жағдаятты шешу**

Фактіні айқындау

Өзіндік ой-пікірдің

пайда болуы

**Сурет-54. Педагогикалық жағдатты шешу жолдары**

Кезінде көне қытай ғұламасы Конфуций «Маған айтып берсең – ұмытып қаламын, көрсетсең – есте сақтармын, ал өзіме жасатсаң – үйренемін!» деген тұжырымында педагогикалық жағдаяттарды өз бетінше шешу әрекеті, яғни адамның жадында бірінші кезекте тек өз бетінше жасаған әрекеті қалады екен.

Сонымен, педагогикалық жағдаят адамның тұлға ретінде қалыптасуын сипаттайтын, тұлғаның даму тетігін үлгілеуде ұстанымдық рөл атқаратын, жат көзге, әлемге байқала бермейтін тұлғаның меншікті өзіндік ортасы, яғни тұлғаның даму тетігін айқындауға ықпал ететін құрал екендігін байқатады.

Педагогика ғылымында педагогикалық жағдаят қарама-қайшылықтардың нәтижесінде пайда болады делінеді. Қарама-қайшылықтардың рөлін зерттеген ғалымдар М.А.Данилов, М.Н.Алексеев, М.Н.Скаткин, Ю.К.Бабанский, В.И.Загвязинский, Л.И.Новикова, И.С.Марьенко, Г.И.Шукина, В.С.Ильин, Б.Т.Лихачев, т.б.

Қайшылықтар мұғалімдер мен оқушылардың танымдық іс-әрекеттерін ұйымдастыру барысындағы күш жұмсауы барысында шешілуі мүмкін (И.Б.Лийметес, Н.Н.Хан және т.б.).

Қарама-қайшылық көп жағдайда оқыту процесін ұйымдастыру мен жүзеге асыруда мұғалімдер мен оқушылар арасында нақтылы бір жағдайларды ескермеу нәтижесінде пайда болады.

Педагогикалық процестің мақсаты оқушылар тұлғасын қалыптастыру болады. Зерттеу нәтижесінде қарама-қайшылықтарды қалай болса солай тұжырымдау дұрыс емес, нақтылы педагогикалық процесті жүйе ретіңде олар зерттелетін объектінің мәнін ашуы тиіс; қарама-қайшылықты ұстаздар мен оқушылар іс-әрекетін педагогикалық процестің басты құрал-көрсеткіші ретінде сипаттау керек; қарама-қайшылықтар жүйесін ғана емес, сонымен бірге оларды шешу әдістемесін негіздеу керек.

Демек, бірінші және негізгі қарама-қайшылықтар тобы – бұл даму үстіндегі тұлғаның қарама-қайшылықтары. Бұл педагогикалық процестің қарама-қайшылықтар тобын психологтер жеткілікті дәрежеде жақсы зерттеген. Оларға Г.К.Костюк келесі қарама-қайшылықтарды жатқызады:

* жаңа қажеттілік, мүдделер, ұмтылушылық пен тұлға мүмкіншілігінің жеткен даму деңгейі арасындағы;
* жаңа ғылымдардың міндеттерінен бұрын қалыптасқан ойлау тәсілдері мен іс-әрекет тәсілдері арасындағы;
* тұлға дамуындағы жеткен деңгейі мен оның өмір сүру қалпы, қоғамдық қатынастар жүйесінде алатын оның орны, атқаратын қызметі арасындағы;
* жақсы жетістіктерге ұмтылушылық пен қиыншылықты жеңе алмайтындық қорқынышы арасындағы;
* дербестікке, тәуелсіздікке ұмтылушылық пен жеке тәжірибенің жетіспеуі арасындағы;
* мақсаттылық, стереотиптік (еліктеушілік), тұрақтылық пен ширақтылық, өзгергіштікке ұмтылушылық арасындағы;
* тұлғаның ерікті әрекет пен қоғамдық қажетті іс-әрекет арасындағы.

Өз күшіне деген сенімділікті оқушы педагогикалық процеске басқа да қатысушылармен бірлескен іс-әрекет барысында жеткен жетістіктері арқылы алады. Бұл оқушы тұлғасының қалыптасуы ол жүйе болатын ұжымның дамуымен тығыз байланыстылығымен анықталады.

М.Ю.Красовицкийдің зерттеулерінде көрсетілгендей, оқушы ұжымның тәрбиелік рөлі қоғамдық пікір арқылы жүзеге асады, онда құндылық бағыттың жүйесі белгіленеді. Бірақ, керекті тәрбиелік деңгейдегі қоғамдық пікір ұстаздардың аса қадағалауы мен қамқорлықтарын талап етеді. Оны қалыптастыру барысында мұғалім балалар ұжымының қалай даму үстінде екендігін, оған дамудың қандай қайшылықтары тән екендігін ескермейінше болмайды.

Олардың қатарына келесі қайшылықтарды жатқызуға болады:

* ұжым мүддесі мен индивидтің жеке мүдделері арасында;
* индивидтің бірлесуге ұмтылушылығы мен тұлғаның өзінің тәуелсіздігіне өз еркімен жету арасындағы;
* тұтас еріктілігі мен ұжымның тәртібіне бейімделу қажеттілігі арасындағы;
* ұжымның талаптары мен тұлғаның тілектері;
* ұжымның пайдалы әдеттерінің қажеті мен :формализм қауіптілігі арасындағы;
* бастапқы ұжымның қажеттілігі мен топтық бөлініп шығуы қауіпсіздігі арасындағы.

Оқушы өзінің тұлға ретінде қалыптасу процесінде әлеуметтік тәжірибені меңгеруі керек, ол бұл оның өз іс-әрекетінсіз мүмкін емес. Бірақ, ол іс-әрекет тәсілдерін өз бетінше меңгере алмайды, тек қана басқалардың көмегі арқылы ол іс-әрекеттің субъектісі бола алады. Яғни, қайшылық адам жүйесінде пайда болады, ол оның жетілуі жаңа «адам – адам» жүйесінің, оған бірінші жүйе қосымша жүйе ретінде кіреді, пайда болуы арқылы шешіледі.

Қайшылықтардың бағыттылықпен шешілуі педагогикалық процестің табиғатына сай дұрыс қызмет істеуіне әкеледі. Мұғалімнің алатын негізгі нәтижесі оқушылардың оқу және оқудан тыс кеңістікте белсенді түрде іс-әрекет тәсілдерін меңгере түсуімен байланысты, әйтпесе олардың әрекетінің дамуы мүмкін емес.

**Педагогикалық процестің қозғалыс тетіктері (құралдар, формалар, әдістер мен тәсілдер). Педагогикалық процестің тәрбиелік механизмдері - педагогтар мен оқушылар арасындағы, ұжым ішіндегі қарым-қатынастар жүйесі.**

Педагогика ғылымында ХХ ғасырдың 20-жылдарындапедагогикалық процестің тәрбиелік механизмдері - педагогтар мен оқушылар арасындағы, ұжым ішіндегі қарым-қатынастар жүйесі, яғни тәрбиенің заңдылықтары зерттеле бастады (Н.К.Гончаров, А.Г.Калашников, С.В.Грехтенберг). Біршама кейін педагогикалық процестің оқу процесіндегі заңдылықтарын В.И.Загвязинский, Г.И.Щукина, Н.И.Болдырев, Н.Н.Петухов және т.б. ғалымдар зерттей бастады.

ХХ ғасырдың соңғы он жылдығында пайда болған жұмыстарға талдау жасай келе, біртұтас педагогикалық процестің заңдылықтарын зерттеген ғалымдар: И.А.Данилов, Ю.К.Бабанский, Б.Т.Лихачев, В.А.Сластенин, т.б.

С.Қ.Мұхамбетова педагогикалық заң мен заңдылыққа төмендегідей анықтама береді: «Педагогикалық заң – педагогикалық құбылыстардың дамуына жағдай туғызатын олардың объективтік негізі, маңызды тұрақты байланыстары, ал педагогикалық заңдылық – нақты педагогикалық заңның көрінісі». Заңдылықтар педагогикалық процестің ішкі және сыртқы байланыстарын көрсетеді, олар өз кезегінде жеткілікті дәрежедегі күрделі байланыстарды құрайды.

Педагогикалық процестің төмендегідей негізгі заңдылықтары бар:

* оқу орнының педагогикалық процесі қоғамның әлеуметтік экономикалық қажеттілігіне сай болады;
* педагогикалық процестің мақсатқа бағыттылығы: қоғамның мақсатын айқындайды, ол әлеуметтік тапсырыс ретінде, білім беру заңдары арқылы талап етіледі;
* педагогикалық процесс – екі жақты процесс, ол ұстаздар мен оқушылардың, өзара тәрбиеші мен тәрбиеленушілердің әрекетімен байланысты, міндетті түрдегі екі жақты іс-әрекет;
* оқушылардың шығармашылық белсенділігі – мұғалімнің мұқият ойластырған және ұйымдастырылған іс-әрекеттің нәтижесі;
* педагогикалық процестің қызметі оның жасалуы мен ұйымдастырылуы оқушылар ұжымы, сонымен қатар жеке оқушылардың жас ерекшеліктері мен даму деңгейлеріне сай келуіне байланысты;
* педагогикалық процесс бөліктерінің мағынасы, маңыздылығы әртүрлі, олардың бір-біріне бағыныштылығы (иерархия) мен бір-біріне әсері бар;
* педагогикалық процесс бір қас-қағым сәттік емес, ұзақ мерзімдік уақытқа бағытталған;
* педагогикалық процестің ішіндегі қосымша жүйелердің ортасы мен өзара байланысқан бағыттарының әсері көптеген факторларды тудырады, соның ықпалы негізінде ең ақырғы, түпкі нәтиже қалыптасады.

Педагогикалық процестің заңдылықтары мұғалімнің іс-әрекетін ұйымдастыруға жол табуға әсер етеді. Заңдылықтар мен принциптер педагогикалық процестің қызметін және оны нақтылы жағдайға сәйкес құрауда болжауға болады.

Сондықтан, егер мұғалім нақтылы педагогикалық процесті негізгі жағдайда заңдар мен заңдылықтарды ескермей ұйымдастырса, бұл ең ақырында оқу-тәрбие жұмысы сапасының өзгерісіне әкеледі.

Барлық педагогикалық процестің заңдары мен заңдылықтарының айқындалғандарын ескере отырып, баланың тұлға ретінде дамуының тиімді жағдайын нақтылы әлеуметтік-экономикалық жағдайларда өзіндік даму және өз орнын таба алу қабілетін қамтамасыз еткізетін, мұғалімнің тікелей басшылыққа алатын қағидаларын **принциптер** деп атайды.

Біртұтас педагогикалық процестің принциптері – нақтыланып баратын оқу мен тəрбиеге бастау, жетекші талаптар анықталады. Қай педагогикалық процесс болмасын, өз дамуының белгілі бір ізділігіне сəйкес кезеңдерге бөлінеді.

Принциптер мұғалімнің іс-әрекетін ұйымдастыруға қойған негізгі талаптар болып есептеледі, олар тұрақты нысаналар болып және педагогикалық процестің қызмет істеуінде шығармашылық ықпал етеді. Негізінен принциптерде педагогикалық процестің заңдары мен заңдылықтары жүзеге асады. Бұл мұғалімнің теориядан практикалық әрекетке көшуі болады:

* педагогикалық процестің ізеттілігі, тұлғалық-нысаңдық бағыттылығы;
* іс-әрекеттің сана мен мінез-құлық бірлігін қалыптастыруға бағыттылығы;
* педагогикалық процестегі іс-әрекеттерді оқушылар тұлғасын дамытудың көкейкесті қажеттілігін ескере отырып ұйымдастыру;
* педагогикалық талап қоюшылықты оқушының көзқарасын оны адамдарға, құбылыстарға, процестерге қарым-қатынасын сыйлаумен ұйымдастыру;
* оқушы мен ұжымның дамуында жеке даралықты, психологиялық физиологиялық жас ерекшелік пен ұлттық ерекшеліктерді ескеру;
* педагогикалық басшылықты оқушылардың инциативасымен, қайраткерлігімен ұластыру;
* оқушылардың іс-әрекеттерде тиімді нәтижелерге жетуге көмектеседі;
* ұстаздардың, оқушылар ұжымының және отбасыларының оқушыларға қоятын талаптарының үйлесімділігі;
* әрбір бала үшін тиімді психологиялық ахуалдың әлеуметтік қауіпсіздігін қамтамасыз ету;
* оқушы тұлғасы мен ұжымның дамуындағы жаңа құрылымды үздіксіз бақылау.

Біртұтас педагогикалық процестің даму кезеңдері жүйелі түрде жүріп отырады. Олар: дайындық кезеңі, мұнда мақсатқа сай қажетті жағдайлар жасалады, мақсат тұжырымдалады, нәтиже болжамдалады. Негізгі кезеңде мұғалім мен оқушы арасында өзара байланыс формалары, әдістері, құралдары негізінде педагогикалық процесс жүзеге асады. Қорытынды кезеңде нәтиже талқыланады.

**Тұтас педагогикалық процесс теориясы туралы білім – мұғалімнің кәсіби құзыреттілігінің негізі.**

Жаңа талпыныс, жаңа ашылған жолдардың бірі – білім берудің жана жүйесінің жасалуы. Бұл педагогикадағы, тұтас педагогикалық процестегі өзгертулермен тығыз байланысты. Білім беру саласының барлық жағына жаңаша көзқарас, жаңаша қарым-қатынас (білім мазмұнын жетілдіру, жаңа базистік оқу жоспарына көшу, жаңа буын оқулықтары мен оқу-әдістемелік кешендерге көшу, т.б.) жаңаша ойлау қалыптасуда.

Көрсетілген белгілер негізінде тұжырым жасауға болады: педагогикалық процесс оқушылардың ұстаздардың қатысуымен және басшылығымен жүзеге асатын бірлескен іс-әрекеті, ол әлеуметтік тәжірибені меңгеруге және әрбір оқушы тұлғасын қалыптастыруға бағытталған, дамуға және өзін еңбекте және қоғамдық өмірде жүзеге асыруға дайын.

***Біртұтас педагогикалық процестің қасиеттері:***

* педагогикалық процестің әлеуеті оның өмір сүруі, қызмет істеуі оған қатысушылардың арасындағы іс-әрекеттерінің алмасуымен анықталады;
* ынтымақтастық: оқушы (тек қана ұстаздармен ғана емес, бір-бірімен де) үшін әртүрлі іс-әрекеттердің тәсілдерін тезірек меңгерудің, яғни педагогикалық процестегі іс-әрекет субъектісінің қалыптасуының жағдайы болады;
* «ұстаздар-оқушылар» жүйесінің біртұтастығы педагогикалық процесс ішіндегі әртүрлі деңгейдегі жүйелердің өзара әрекеттері барысындағы мақсат пен нәтижелердің бірігуімен анықталады;
* іс-әрекет субъектілерінің (ұстаздар мен оқушылар) қайта құру белсенділігіменанықталады. «Педагогикалық процесс» объектісінің сапасы оның қасиеті ретінде көрінеді, оларсыз педагогикалық процесс өзіндік ерекшеліктерінен айырылады;
* белсенділік пен қатынастың бірлігі: процеске қатысушылардың барлық субъектілерінің ұйымдастырылған бірлескен, дербес іс -әрекеттері;
* әртүрлі сатыдағы жүйе қызметінің арнайы мамандануы;
* субъекттілердің өзара әрекеттері нәтижесінде пайда болатын әртүрлі қарым-қатынастарының жиынтығы.

Педагогикалық процестің сапалары мен қасиеттерін қызмет ету жағдайларын объективті талап етеді. Сонымен педагогикалық процесс, өзін біртұтастық ретінде субъектілердің өзара әрекеттегі арнайы ұйымдастырылған іс-әрекеттерін бөле көрсете алады. Егер әрбір субъектінің жетістіктері болса, онда «мұғалім-ұстаз» жүйесінің тұрақтылығы мен өзін -өзі дамыту мәселесі шешіледі.

**Тақырып бойынша білімді тексеру мен бақылауға арналған тапсырмалар**

1.«Мұғалімнің іс-әрекет объектісі» және «педагогикалық процесс» ұғымдары ның мәні.

2.Педагогикалық процестің белгілері мен сапа-қасиеттері. Педагогикалық процестің біртұтастығы.

3.ТПП компоненттерінің құрылымы мен сипаттамасы. Тұтас педагогикалық процестің қызметтері (білімділік, тәрбиелік, дамытушылық).

4. Педагогикалық процестің оқу және оқудан тыс сапасының бірлігі жеке тұлғаны қалыптастырудың шарты. Педагогикалық процесс дамушы жүйе.

5. Қарама-қайшылық – педагогикалық процестің қозғаушы күші.

6. Педагогикалық процестің қозғалыс тетіктері: құралдар, формалар, әдістер мен тәсілдер.

7. Тұтас педагогикалық процесс теориясы туралы білім – мұғалімнің кәсіби құзыреттілігінің негізі.

3.1.2 Тәрбиенің мақсаты, оның әлеуметтік тұрғыдан негізделуі

**Мақсат** – **ғылыми категория және тұлғаның идеалдық моделі. Тәрбиенің мақсаты - тұтас педагогикалық процестің жүйе түзуші факторы. Педагогикалық процестегі мақсаттардың иерархиясы.**

Тәрбиелеу процесі дегеніміз *–* жеке адамды әлеуметтік тұрғыдан қалыптастыруда, өмірге дайындап, қоғамда өз орнын таба білуге үйретіп, әрбір әрекетімен, қызметімен қоғамға пайда келтіруден, өз жеке басына қанағаттанған сезіммен қарауға тәрбиелеу.

Тәрбие процесінің мәнін ашуда Н.К.Крупская, А.В.Луначарский, С.Т.Шацкий, А.С.Макаренко, В.А.Сухомлинский және т.б. үлес қосты.

Тәрбие процесі арқылы жасөспірімдер халықтың материалдық және рухани байлықтарын, адамзат қауымының бай тәжірибесін игереді.

Тәрбиенің мақсаты *–* қоғамға қажетті адамгершілік қасиеті жоғары, еңбексүйгіш, ғылыми дүниетанымы қалыптасқан, эстетикалық талғам сезімі мен дене күші мығым, белсенді, өмірлік позициясы айқындалған креативті жеке тұлғаны қалыптастыру.

Тәрбиенің негізгі міндеттері:

* жалпы адамзат қоғамы жинақтаған мәдени байлықты танып білуге қатысу;
* ішкі ар бостандығын дамыту: өзіне-өзі баға беру, өзін-өзі басқара білу, өз беделін кез келген ортада, кез келген жағдайда сақтап, қорғай білу;
* жас ұрпақтың білімге, ғылымға деген ынтасын, ықыласын арттыру, ақыл-ой қабілетін, диалектикалық дүниетанымын қалыптастыру;
* жер тағдыры мен ел тағдырының, табиғат пен адам өмірінің бірлігін терең сезінетін жер, су, ауа, ғарыш әлемінің қадірін бағалай білетін, табиғатты аялап, оны қорғай алатын зияткер тұлғаны тәрбиелеу;
* жас ұрпаққа ұлттық мәдениет пен өнер негізінде жан-жақты эстетикалық тәрбие беру және оларды сұлулыққа, тазалыққа үйрету;
* жас ұрпақты саламатты өмір сүруге баулу;
* қазақ халқының ерлік, жауынгерлік тарихын, ұрпаққа ерліктің өшпес үлгісін қалдырған батырлардың өмір өнегесімен таныстыру, өз жерін, елін қорғай алатын, елжанды, ұлттық намысы мол, жігерлі азаматтарды тәрбиелеу;
* мемлекет заңдарын білу және оған сый-құрметпен қарау, оны жүзеге асыруға дайын және ынталы болу; қоғамдық заң ережелерін бұзушылыққа төзбестік білдіру, бұл жолда азаматтық жауапкершілік көрсету, адамгершілікке жат кеселдерге қарсы күресуді әрбір жастың күнделікті мінез-құлқына айналдыру.

**Тәрбиенің мақсаты - нақты тарихи құбылыс. Педагогикалық ойлар тарихындағы тәрбие мақсаты туралы мәселелер. Тәрбиенің мақсаты - жан-жақты және үйлесімді дамыған тұлға ұғымын қалыптастыру. Тәрбие мақсатының жалпыадамзаттық құндылықтары, мәдениеттілік, жеке тұлғаны жан-жақты үйлесімді дамыту идеясы, ұлттық құндылық бағдар, тәрбие процесін ізгілендіру және демократияландыру, құзыреттілік тұрғысы негізіндегі қазіргі анықтамалары.**

Тәрбие процесі – бұл арнайы ұйымдастырылған іс-әрекет. Тәрбие теориясында оқыту процесінде тәрбиелеумен қатар оқудан тыс кезеңдегі тәрбиеге де көп көңіл бөлінеді.

Тәрбие теориясын зерттеуге қомақты үлес қосқандардың бірі – А.С.Макаренко. Ол тәрбие процесінің төмендегідей ерекшеліктерін ашып көрсетті:тәрбиенің іс-әрекеттік сипатта болуы; тәрбиенің дамуы мен өзгеруі; қарама-қайшылықты сипаты; басқарылуы.

Даму – бір күйден екінші күйге өту процесі, ескі сапалық күйден жаңа сапалық күйге өту, қарапайымнан күрделіге өту, төменнен жоғарыға өту. Дамудың қозғаушы күші – жеке тұлғаның қажеттілігі, оның мотивациясы, сондай-ақ, іс-әрекет пен қарым-қатынастың сыртқы ынталандырылуы.

Мақсат педагогикалық іс-әрекеттің компоненті болып табылады. Сонымен қатар, мақсат – субъект саласында оның қоршаған ортамен өзара ықпал байланысынан туындайтын әрекеттің нәтижесі туралы ой болжамы.Демек, мақсат – жағдайлар себепті пайда болуынан, нақты болмыстан алынатындықтан – ол объективті құбылыс**.**

Мақсатты болжау – мақсат пен міндеттердің өзара байланысын тану нәтижесі. Міндет – мақсаттың бір бөлігі, құрылым бірлігі. Міндет көрер көзге дербес, өз алдына жасағанымен, мақсат бағытында орындалып барады.

Мақсат әрекеті адамның саналық (идеялық) өніміболғандықтан өте құбылмалы, тез өзгеріске түседі, себебі ол үздіксіз ауыспалы дүниемен, сонымен бірге өзгерістегі тұлғамен де әрекеттік-қозғалмалы байланыста болады.

Мақсаттың өзгермелі қозғалысыпедагогикалық процесте өте айқын көрінеді. Себебі, баланың сыныптан сыныпқа қарай, жастан жасқа дамып өзгеруі қасқағымдай, сондықтан өсіп келе жатқан жеке адамның әлеуметтік-психологиялық жаңа құрылымдары бір мақсаттың ысырылып, орнына екіншісінің қойылуы табиғи талаптар дамуының нәтижесі болып есептеледі.

Мақсаттың қозғалмалылығы мен ауыспалылығы оның ешқашан шектелмейтінін көрсетеді. Мақсат өзін белгілейтін субьект – адаммен бірге дамып отырады, себебі ол сол субьектіге жасалады, сондықтан да субьектінің өрлеуімен мақсат та жоғарылай бастайды. Сонымен, мақсат – өз қызметін атқару үшін жалпы сипатқа ие болуы тиіс: мақсат – бастау көзі, педагогтың кәсіби қызметінің бірінші элементі.

Тәрбие – жеке тұлғаның қалыптасуының ең маңызды факторы. Тәрбие барысында халықтың ғасырлар бойы жинақтаған, іріктеп алған озық тәжірибесі мен ізгі қасиеттерін жас ұрпақтың бойына сіңіру, баланың қоршаған ортадағы қарым-қатынасын және соған сай мінез-құлқын қалыптастыру әрекеттері жүзеге асады.

Тәрбие мақсаты педагогикалық процесс пен қоғамның қажеттілігіне қарай өзгеріп отырады. Тәрбие мақсаты қоғамның әлеуметтік сұранысына қарай және оның табысты орындалуы ұстаздың кәсіби дайындығына байланысты келеді. Ұстаздың қызметі мақсаттылығынан басталса, ал оқушылар оқу іс-әрекетінің мақсатын нақты ұғына отырып, тапсырманы орындайды.

Тәрбие мақсаты – бұл қоғамның бетбұрысына, қандай мұраттарына қол жеткізуіне бағытталған. Тәрбие мақсаты – педагогиканың ең маңызды мәселесі. Мақсат – тәрбиенің жалпы мақсаттылығынан, тәрбие жүйесінің сипатын айқындаушы ретінде көрінеді. Мақсат пен міндет бүтін және бөлшек ретінде ара-қатынаста болады, жүйесі мен оның компоненттеріне тәуелді. Қорыта айтқанда, тәрбиенің мақсаты нақты тәрбие міндеттерінің жүйесі (И.П. Подласый).

Тәрбие мақсаты жалпы және жекеленіп келеді. Тәрбиенің мақсаты жалпы болып келгенде барлық азаматтарда сапалы құндылықтардың қалыптасуын, ал жекеленіп келгенде жеке тұлғаның қалыптасуын көздейді. Қазіргі замаңда тәрбие жүйесіне қарай тәрбие мақсаты әр алуан болып келеді. Тәрбие мақсатының әр алуандығы тәрбиенің өте күрделілігін көрсетеді. Мақсаттылыққа объективтік себептер әсер етеді. Олар – дененің физиологиялық жетілу заңдылығы, адамның психикалық дамуы, философия мен педагогикалық ойдың жетістігі, ортаның үнемі қоғамның мүддесіне орай өзгеріп отыруы. Тәрбие мақсатын тұжырымдауда міндетті түрде табиғат, қоғам, адамның объективті даму зандылығына сүйену қажет.

Я.А.Коменский тәрбиенің күшіне сенді, оның ойынша тәрбие үш мақсатқа жетуге бағытталуы қажет: өзіңді және қоршаған ортаны тану (ақыл-ой тәрбиесі) және құдайға сиыну (діни тәрбие).

Дж.Локтың ойынша, тәрбиенің негізгі мақсаты– азаматты қалыптастыру.

И.Пестолоццидың көзқарасы бойынша, тәрбиенің мақсаты адамның табиғи күш-қуаты мен қабілеттілігін дамытуға негізделуі қажет. Сонымен қатар ол дамудың жан-жақты және үйлесімді болуының биігінен көрінуі қажеттілігіне тоқталады.

Ал, И.Гербарт тәрбие мақсаты рақымды адамды қалыптастыруға, қалыптасқан қарым-қатынастарға бейімделе алатын, қоғамдағы белгіленген тәртіпті сыйлайтын, оған бой ұсынатын адамдар тәрбиелеу деген түйінге келеді.

Тәрбиенің ең жоғарғы мақсатын А.Дистерверг: «Ақиқат, сұлулық және мейірімділікке өз ынтасымен қызмет ету» – деп анықтаған.

Тәрбиенің мақсаты – жеке тұлғаның әлеуметтік институт ретінде қалыптасуын әлеуметтендіру, мәдениет және әлеуметтік ереже, әлеуметтік тәрбие арқылы қоғам мүшелерінің әлеуметтік қажеттілігін өтеуге жағдай жасау.

Көп уақытқа дейін тәрбиенің мақсаты идеалды адам мұратына, жан-жақты үйлесімді дамыған, рухани байлығы мол, моральдық қылықтары таза және дене күші дамыған тұлға ретінде түсіндірілді. Әрине, бұл позиция – тәрбиенің негізгі мақсаты. Бірақ, тәрбиенің мақсаты біржақты қарастырылып, күнделікті тәжірибеде тәрбие жұмыстарының нәтижелері алға қойған мақсаттан біршама ерекшеленуіне әкеп соғады.

Тәрбиенің нысанасы тұлға болса, бірақ өз бойларында қажетті сапаның дамуы оқушылардың өздерінің белсенді іс-әрекеті мен оларға тәрбие субъектісі ретінде қарап педагогикалық басшылық жасау. Ақыл-ой, адамгершілік, еңбек, эстетиқалық және дене тәрбиесі тұтас педагогикалық жүйе шеңберінде қарастырылады. Кімді және қалай тәрбиелеу керек – бұл қоғамның маңызды мәселесі. Адамгершілігі мол, иманды, тәрбиелі адам кез келген мемлекеттің байлығы, әлеуметтік өмірдегі бейбітшілік пен мәдениеттіліктің кепілі, сол елдің мақтанышы. Мектеп қабырғасында тәрбиеленген жас тәрбиеленушінің білімді, мәдениетті дене тәрбиесі мықты болуы шарт.

Тәрбиелілік – иман жүзді, адамгершілікті, өзін өзгенің орнына қойып, оны түсіне білу.Сонымен тәрбие жеке тұлғаны өмірге дайындап, қоғамда өз орнын таба білуге үйрету және әрбір әрекетімен, қызметімен өзіне, қоғамға пайда келтіріп, адамгершілік қасиеттерді дарытып, жағымсыз әрекеттерден арылту болып табылады. Қоғамдық-тарихи өмірде жинақталған тәжірибені аға буын өскелең ұрпаққа беруі қажет. Осы тәжірибе мен білімді меңгеру тәрбие процесі арқылы жүргізіледі.

Жас ұрпақты тәрбиелеу адамзат қоғамының өмір сүруі және үдемелі-индустриялы дамуы үшін қажетті шарт болып табылады.

Тәрбие – қоғамның, материалдық өндірістің үздіксіз дамуын қамтамасыз ететін фактор, күш-құрал. Тәрбие өзінің мазмұны, мақсаты мен сипатын әр қоғамдық құрылыс пен формацияларға сәйкес өзгертіп отырады. Сондықтан тәрбиені тарихи феномен ретінде қарастырады.

Таптық қоғам дамуының тарихи сатысында жас ұрпақтың тәрбиесі, білім алуы таптық сипатта болды. Оның мақсаты мен бағыты үстем таптың саясаты негізінде құрылады. Ол үстем таптың қоғамдағы саяси-экономикалық үстемдіктерін орнатудағы басты құралдардың бірі болып келеді.

Тәрбие – қоғамның тарихи әлеуметтік-экономикалық жағдайларынан туындайтын объективті процесс. Тәрбие деп *тар мағынада* тәрбиешінің және тәрбиеленушінің ата-аналармен бірігіп, жоспарлы түрде жүргізілетін тәрбие жұмыстарын айтады. Әрине, тәрбие жұмыстарымен бір ғана тәрбиеші және ата-аналар шұғылданып қоймайды, әртүрлі қоғамдық ұйымдар және қалың жұртшылық болып айналысады.

Тәрбие – кең мағынада табиғат және әлеуметтік ортаның, мектеп пен ата-аналардың, бүкіл бұқараның жеке тұлғаның дамуы мен қалыптасуына ықпал етуі (55-сурет).

Тәрбие тар мағынада емес, кең мағынада, бір жақты емес, кең көлемде, яғни табиғат және әлеуметтік ортаның, мектеп пен ата-аналардың жеке тұлғаның дамуы мен қалыптасуына мақсатты түрде ықпалы, өзара әрекетінің нәтижесі ретінде көрініс табады.

**Тәрбиеші**

**тәрбиелейді**

**Тар мағынада**

**ТӘРБИЕ**

**Өмір**

**тәрбиелейді**

**Кең мағынада**

**Сурет-55. «Тәрбие» ұғымының мәні**

Сондықтан да тәрбиенің мәнісі, біріншіден, қоғам үшін саналы, белсенді, ізгіленген, іскер азаматты қалыптастыру болса, екіншіден, жеке адам үшін оны өмір сүре білуге, өзін қоршаған ортамен қарым-қатынас жасай білуге үйрету.

ҚР Тұңғыш Президенті **Н.Назарбаев** өзінің «Ғасырлар тоғысында» атты еңбегінде: «Тәрбиенің түп мақсаты – қоғамның нарықтық қатынасқа көшіру кезінде саяси-экономикалық және рухани дағдарыстарды жеңіп шыға алатын, ізгіленген ХХІ ғасырды құрушы, іскер, өмірге икемделгіш, жан-жақты мәдениетті жеке тұлғаны тәрбиелеп қалыптастыру» – деп атап көрсеткендей, педагогика ғылымында тәрбиенің мақсаты жеке тұлғаны жан-жақты дамыту, әділетті қоғамды өз қолымен құратын және оны қорғай алатын азаматты тәрбиелеу.

Ал, **И.Г.Песталоцци:** «Тәрбиенің мақсаты – балаға бастауыш білім, еңбек, ақыл-ой, дене тәрбиесін беріп, жан-жақты және үйлесімді дамыту» – деп ерекше атап көрсетеді.

Неміс педагогы **А.Дистервег** педагогикалық мәселелерді шешудегі сословиелік және шовинистік саясатқа қарсы күресіп, мектептің міндеті – адамзатты және өз халқын сүйетін саналы азаматтарды тәрбиелеу екендігіне баса тоқталды.

Ресей педагогы **К.Д.Ушинский:** «Тәрбиенің мақсаты – қоғамға пайдалы, адамгершілігі мол жеке тұлғаны тәрбиелеу» – деп, адамгершілік тәрбиесін ақыл-ой, еңбек тәрбиесімен тығыз байланыста қарастырады: «Жақсы әдет – адамның нерв жүйесіне жиған адамгершілік капиталы: бұл капитал үздіксіз өсе береді және оның проценттерімен адам өмір бойы пайдаланады. Әдет капиталы пайдаланудан өсе түседі және экономикалық өмірдегі мүлік капиталы сияқты адамға өзінің аса бағалы күші – саналы ерік күшін барған сайын жемістірек жұмсауға және өз өмірінің адамгершілік құрылысын әр жолы ірге тасынан қайта бастамай және өз санасы мен ерік күшін өзі бір рет жеңіп шыққан қиындықтармен күреске шығындамай-ақ биіктеткен үстіне биіктете беруге мүмкіндік береді» – деп атап өтті.

Атақты педагог **А.С.Макаренко**: «Тәрбиенің негізгі мақсаты баланы жан-жақты дамыту» деген пікірді қолдаса, ал **В.А.Сухомлинский** оны жүзеге асырды.

Ұлы ұстаз **әл-Фараби:** «Адамға ең әуелі білім емес, тәрбие берілуі керек. Тәрбиесіз берілген білім – адамзаттың қас жауы. Ол келешекте оның барлық өміріне апат әкеледі» – деп тәрбиенің мәніне ерекше тоқталды.

**Тәрбие** – нақты педагогикалық мақсат, міндетті шешуге бағытталған, тәрбиеші мен тәрбиеленушінің мақсат бағыттылығы, жүйелі өзара ықпалы, қызмет ету процесі.

Тәрбие – бұл:

* қоғамдағы өмір мен еңбекке даярлау барысында қажетті әлеуметтік іс-тәжірибені аға ұрпақтың жас ұрпаққа беруі, жас ұрпақтың оны меңгеруі;
* жеке адамның бойында белгілі бір қасиеттер мен сапаларды қалыптастыру үшін мақсатты, бағытты, жоспарлы, жүйелі жүргізілетін процесс;
* ғылыми дүниетанымы, көзқарасы мен сенімін, іс-әрекетін табиғи үйлестіре алатын, жан-жақты үйлесімді дамыған адамды мақсатты, жүйелі, жоспарлы қалыптастыру процесі.

Сонымен, тәрбие – халықтың ғасырлар бойы жинақтап, іріктеп алған озық тәжірибесі мен ізгі қасиеттерін жас ұрпақтың бойына сіңіру, олардың айналамен қарым-қатынасын, өмірге көзқарасын және соған сай мінез-құлқын қалыптастыру құралы.

Тәрбие педагогика ғылымының категориясы ретінде нені білдіреді?

Тәрбие адам қоғамының барлық кезеңдерінен орын алған. Осыған орай, «тәрбие» ұғымына берілген анықтамаларға сараптама жасап, оларды төмендегі кестеге сәйкес жүйелеуге болады (7-кесте).

**Кесте 7- «Тәрбие» ұғымына берілген анықтамалар**

|  |  |
| --- | --- |
| **Ғалымдардың**  **аты-жөні** | **Анықтама** |
| Әбу Насыр  әл-Фараби | Тәрбиеге көнбейтін, жөндеуге, түзетуге болмайтын жас болмайды. Тек ретін тауып үйретуден, баулудан жалықпау керек... |
| М.Жұмабаев | Тәрбие кең мағынасымен алғанда, қандай да болса бір жан иесіне тиісті азық беріп, сол жан иесінің дұрыс өсуіне көмек көрсету деген сөз. Ал енді, адамзат туралы айтылғанда, адамның баласын кәміл жасқа толып, өзіне-өзі қожа болғанша тиісті азық беріп, өсіру деген мағынада жүргізіледі |
| В.А.Сухомлинский | Тәрбие – кең мағынасында, бұл рухани жағынан үнемі жетілу және баюда көпсалалы процесс |
| Л.Н.Толстой | Тәрбие – біз кімдерді тәрбиелейміз, солардың жүрегіне ықпал ету ... Тәрбие – бізге мәлім адамгершілік әдет-ғұрыптарын меңгеруді мақсат көздеп, бір адамның екінші адамға ықпал етуі |
| Н.К.Крупская | Тар мағынада алып қарағанда, «тәрбие» деген сөз арқылы балалар мен жеткіншектердің мінез-құлқына әдетте ересек адамдардың алдын-ала ойластырылған және жүйелі түрде жасайтын белгілі бір ықпалы, ал кең мағынасында ...қоғамдық мекемелер, айналаны қоршаған бүкіл жағдай, бүкіл қоғамдық құрылыс тәрбиелейді |
| К.Д.Ушинский | ...мектеп, тәрбиеші және ұстаздар – адамның тіпті жалғыз ғана тәрбиешілері емес, оның сонша күшті, ал мүмкін және әлдеқайда күшті әдейі тәрбиешілері: табиғат, отбасы, халық ... және оның тілі болады |
| Т.А.Ильина | Тәрбие – жаңа ұрпақты қоғамдық өмірге, өндіргіш еңбекке даярлау мақсатын көздеп, оларға қоғамдық, тарихи тәжірибені ауыстыру процесі |
| Ж.Б.Қоянбаев, Р.М.Қоянбаев | Тәрбие – жастарды әлеуметтік өмірге және еңбекке даярлау, оларға қоғамдық-тарихи тәжірибені үйрету процесі |
| Т.Б.Бегалиев | Тәрбие – қоғамдық, өндірістік және мәдени өмірдің белсенді қатысушысын даярлауды мақсат етіп қойған, жеке адамды қалыптастырудың жүйелі процесі |

Жан-жақты және үйлесімді дамыған тұлға қалыптастыру бағыттары:

* Жас өспірімдердің білімге, ғылымға деген ынтасын, ықыласын арттыру, ақыл-ой қабілетін, диалектикалық дүниетанымын қалыптастыру.
* Жер тағдыры мен ел тағдырын, табиғат пен адам өмірінің бірлігін терең сезінетін жер, су, ауа, ғарыш әлемінің қадірін бағалай білетін, оны қорғай алатын азаматты тәрбиелеу.
* Ұлттық мәдениет пен өнер негізінде жан-жақты эстетикалық тәрбие беру, сұлулыққа, тазалыққа үйрету.
* Жас өспірімдерді саламатты өмір сүруге үйрету.
* Жас ұрпақты имандылыққа, әдептілікке, кішіпейілділікке баулу.
* Жастар тәрбиесінде «теңдік», «демократия», «толеранттылық» деген үш ұғымның маңыздығын жете түсіну, мемлекеттік нышандарды сыйлауға баулу.
* Қазақ халқының ерлік, жауынгерлік тарихын, ұрпаққа ерліктің өшпес үлгісін қалдырған жас батырлардың өнегесімен таныстыру, өз жерін, елін қорғай алатын елжанды, ұлттық намысы мол, жігерлі азаматтарды тәрбиелеу.
* Мемлекет заңдарын білу және оған сый-құрметпен қарау, оны жүзеге асыруға дайын болуы, қоғамдық заң ережелерін бұзушылыққа қарсы тұру, азаматтық жауапкершіліктің биік үлгісін көрсету, адамгершілікке жат кеселдерге қарсы күресуді әрбір жастың күнделікті мінез-құлқыңа айналдыру.

Тәрбиенің негізгі мақсаты – дені сау, ұлттық сана сезімі оянған, рухани ойлау дәрежесі биік, мәдениетті, парасатты, ар-ожданы мол, еңбекқор, іскер, бойында басқа да игі қасиеттер қалыптасқан адамды тәрбиелеу.

Сондай-ақ, қоғамға аса қажетті адамгершілік қасиеті жоғары, еңбексүйгіш, ғылыми дүниетанымы қалыптасқан, эстетикалық талғам сезімі мен дене күші мығым, белсенді, өмірлік позициясы айқындалған тұлғаны дамыту.

Тәрбиенің негізгі міндеттері:

* Жалпы адам қоғамы жинақтаған мәдени байлығымызды танып білуге қатысу. Өз Отанының және халқының мәдени мұраларын игеру.
* Жалпы адам қоғамы жинақтаған имандылылық, адамгершілік, мораль нормаларын, қатынас мәдениетін (қайырымдылылық, өзара түсінушілік, кең пейілділілік, келешекке сенушілік, адамдармен қарым- қатынаста төзімділік, имандылық) игеру.
* Ішкі ар бостандығын дамыту: өзіне-өзі баға беру, өзін басқара білу, өз беделін кез келген ортада және кез келген жағдайда сақтай білу және қорғау.
* Қоғам заңдарын, ұжымдасқан өмір нормаларын, азаматтық және әлеуметтік жауапкершілікті, адамзат өркениетін сақтау және т.б. орындауға тәрбиелеу.
* Өмірде еңбек ету – ең жоғарғы байлық, еңбекті шығармашылықпен ұйымдастыру, іскерлік қатынасқа адалдық және т.б. негізде тәрбиелеу.

«Жақсы әдет – жақсылыққа бастайтын періште» (Шекспир).

«Жақсы әдет – өсімге берілген ақша, адам өмір бойы соның өсімімен пайдаланады, ал жаман әдет – борыш, адам өмір бойы сол борыштың өсімінен азап шегуі мүмкін» (К.Д.Ушинский).

**Әлемдік және ұлттық мәдениет** – **тәрбие мақсатын анықтаудың әдіснамалық негізі. Қазақстан Республикасының әлеуметтік-экономикалық дамуының жас ұрпақты өз бетімен өмір сүруге тәрбиелеу мен дайындау мақсатына, міндеттеріне әсері. Педагог құзыреттілігінің мақсатты процеске әсері.**

Қай ғасырда болмасын тәрбие мәселесі назардан тыс қалып көрген емес. Әрбір ұлттың, қай кезеңде болмасын алдында тұратын ұлы мұрат міндеттерінің ең бастысы – өзінің ісін, өмірін жалғастыратын саламатты, саналы және елін, жерін, Отанын сүйетін ұрпақты тәрбиелеу. Біздің міндетіміз – болашақ қоғам иелерін жан-жақты жетілген, ақыл-парасаты мол, мәдени-ғылыми өресі биік азамат етіп тәрбиелеу.

Қазіргі кезеңде тәрбиенің басты міндеті – рухани адамгершілік қасиеттері қалыптасқан, креативті ойлайтын, жалпы адамзаттық құндылықты меңгеруге дайын, шығармашылық, іскерлік, бәсекелестікке дайын, түрлі мамандықтарды меңгере алатын, өмірлік мәселелерді ұтымды шеше алатын, бойында азаматтық пен патриоттық сезімі қалыптасқан жеке тұлғаны тәрбиелеу.

**Тәрбиенің стратегиялық басым бағыттарының мәні:**

* жеке тұлғаның бойында қазақстандық патриотизмді қалыптастыру;
* ұлттық сана-сезімі жоғары, мәдениетті, парасатты, ар-ожданы мол жеке тұлғаны тәрбиелеу;
* өскелең ұрпақты адамгершілікке, имандылыққа, ізгілікке, елжандылыққа баулу;
* біртұтас әлем туралы ғылыми негізделген пәлсапалық көзқарас қалыптастыру;
* өз Отанына деген сүйіспеншілік, мемлекеттік рәміздерді құрметтеу, халық дәстүрлерін қастерлеу, Қазақстан Республикасының Конституциясына қайшы және қоғамға жат кез келген көріністерге төзбеуге тәрбиелеу;
* әлемдік бәсекеге қабілетті, ақпараттық-коммуникативтік құзыреттілігі қалыптасқан, креативті маман даярлау.

Тәрбиенің мақсаты – Цифрлы Қазақстанға көшу жағдайында іскер, өмірге икемделгіш, жан-жақты мәдениетті, ақпараттық құзыреттілігі қалыптасқан зияткер тұлғаны тәрбиелеп қалыптастыру.

Тәрбиелеу дегеніміз – халықтың бойына білімге негізделген этикалық игіліктер мен өнерлерді дарыту деген сөз (әл-Фараби).

Педагогиканың жалпы мақсаты – жеке тұлғаның рухани және дене қабілеттерін жан-жақты дамытып, эстетикалық талғамдары мен сезімдерін қоғамның талаптарына сай тәрбиелеу. Тәрбие процесі арқылы жас өспірімдер халықтың материалдық және рухани байлықтарын, адамзат қауымының бай тәжірибесін игереді.

Соның барысында жеке адамның және оқушылар ұжымының өмір тәжірибелерінен білім алуы, еңбектенуі мен бір-бірімен қарым- қатынас жасауы молая береді. Сонымен қатар,жеке адамды әлеуметтік тұрғыда қалыптастыруда, оларды өмірге дайындап, қоғамда өз орнын таба білуге үйретіп, әрбір әрекетімен, қызметімен қоғамға пайда келтіруден, өз жеке басына қанағаттанған сезіммен қарауға тәрбиелейді.

Тәрбиенің түпкі мақсаты – қоғамға қажетті адамгершілік қасиеті жоғары, еңбексүйгіш, ғылыми дүниетанымы қалыптастыру үстіндегі, эстетикалық талғам сезімі мен дене күші мығым, белсенді өмірлік позициясы айқындалған жас өспірімді дамытып қалыптастыру.

Тәрбие процесінің құрылымы өз ерекшеліктеріне байланысты алдына айқын мақсаттар қойып, тәрбие мазмұнын соған негіздеп, оларды іс жүзіне асыруда тәрбиенің құралдары, формасы мен әдіс-тәсілдерін, обьективті мүмкіндіктерін, сонымен қатар ең соңында жеткен жетістіктердің қорытындысын белгілейді.

Тәрбие процесінің мәні – педагогтың белгілі мақсатпен жасаған педагогикалық ықпалы табиғи түрде оқушының өмірі мен іс-әрекеттерімен үйлесуі қажет. Егер педагогикалық ықпал баланың дара табиғи ерекшеліктерімен ұштасса, соғұрлы оның ішкі белсенділігін оятады, дара қасиеттерін өрбітеді, өзін-өзі тәрбиелеуге қажеттілігін, мұқтаждығын туғызады, тәрбие оң нәтижесін береді. Оқушы болса, ол – тәрбие обьектісі ғана емес, сонымен бірге субектісі. Сол себептен, мектеп практикасында өзін-өзі тәрбиелеуге оқушыларды дайындап болашақ жоспарын жасап, өзі ұзақ уақыт бойы басқара білуіне обективтік жағдайлар туғызу керек.

XXI ғасырда қоғам мен мемлекет дамуының ең басты тетігі білім мен тәрбие болып табылатыны мойындалды, оған ғасырлар тоғысында оқу-тәрбие процесін халықаралық деңгейде дамытудың бағыттарына арналған ірі конгрестердің өткізілуі, соның ішінде Болон процесінің қарқынды дамуы дәлел.

Әлемдік бәсекелестік заманында әрбір адамның қабілеттілік деңгейін, іскерлік мүмкіндігін анықтайтын адам ресурстарын дамыту мәселелері күн тәртібіне өткір қойылып, адамның білім мен біліктілігі қазіргі кезеңде мемлекеттің бәсекеге қабілеттілігінің ең маңызды көрсеткішіне айналып отыр. Шетелдік тәлім-тәрбие берудің негізгі тенденциялары: ізгілендіру, тұлғалық бағыттылық және т.б.

Дүние жүзінің көптеген елдеріндегі сияқты Қазақстан Республикасында да қазіргі кезде білім беру жүйесін реформалау жүзеге асырылуда.Бәсекеге қабілетті, интеллектуалдық күші жетік маман кадрлар болмайынша, әлемдік бәсекеге төтеп бере алатындай экономика, білім саласы дамымайды. Қай заманда да өркениеттің өрлеуі интеллектуалдық шығармашылық қабілеттің негізінде іске аспақ. Осындай қабілеттердің дамып, шыңдалуында ұстаздар шешуші рөл атқарады.

Қоғамдағы қазіргі кездегі қайта құрулар, экономиканы дамытудағы жаңа стратегиялық бағдарлар, қоғамның ашықтығы, оның жедел ақпараттануы мен қарқынды дамуы жеке тұлғаны тәрбиелеуге қойылатын талаптарды түбегейлі өзгертті.

Өркениеті дамыған елдердің тәрбие жүйесінің ерекшеліктері 8-кестеде ашылды.

Қазіргі кезеңде Қазақстан Республикасында білім берудің жаңа жүйесі жасалып, әлемдік білім беру кеңістігіне енуге бағыт алуда. Бұл педагогика теориясы мен оқу-тәрбие процесіндегі елеулі өзгерістерге байланысты болып отыр:

* тәрбие берудің парадигмасы өзгерді, тәрбиенің мазмұны жаңарып, жаңа көзқарас, басқаша қарым-қатынас, өзгеше менталитет пайда болуда;
* тәрбие мазмұны жаңа біліктермен, ақпаратты қабылдау қабілеттерінің дамуымен, ғылымдағы шығармашылық және нарықтық жағдайындағы тәрбие бағдарламаларының нақтылануымен байи түсуде;
* ақпараттық дәстүрлі әдістері – ауызша және жазбаша, телефон және радио байланыс – қазіргі заманғы компьютерлік құралдарға ығысып орын беруде;
* тәрбиеленушінің жеке басын тәрбиелеуде, оның жан дүниесінің рухани баюына, азамат-тұлға ретінде қалыптасуына көңіл бөлінуде;
* мектеп, отбасы және қоршаған әлеуметтік ортаның бала тәрбиесіндегі ынтымақтастық бірлігіне ұмтылыс жасалуда.

**Кесте 8 - Өркениеті дамыған елдердің тәрбие жүйесінің ерекшеліктері**

|  |  |  |
| --- | --- | --- |
| **Мемлекет** | **Басты идея, мақсаты** | **Басым бағыттары** |
| Франция | Ізгілікті қарым-қатынас, ынтымақтастық педагогикасы | * Субъект-субъектілік қарым-қатынас * Оқушылардың өзін-өзі басқаруы * Практикалық іс-әрекеттің басымдылығы. |
| Жапония | Жан-жақты үйлесімді тәрбие беру | * Әрбір баланың өзіндік «Мен»-ін қалыптастыру * Өркениетті елдердің іс-тәжірибесін үйрену (салыстырмалы педагогика) |
| Швеция | Баланы жан-жақты дамыту | * Білімді, ақпаратты ұдайы және дер кезінде жеткізу * Арнайы бағдарламалар негізінде балалардың шығармашылық қабілеттерін ашу |
| Англия | Баланың сұранысын қанағаттандыру | * Оқушының іс-әрекетіндегі шығармашылық бағыт, креативтілікті дамыту * Оқушыны зерттеушілік іс-әрекетке жұмылдыру * Әртүрлі эксперименттік жобаларды сынақтан өткізу, жетілдіру |
| АҚШ | Тәрбие бағдарламасының әртүрлілігі | * Тәрбиенің жеке тұлғаға бағытталуы * Оқушының шығармашылық іс-әрекетке жұмылдыру |
| Ресей | Тәрбиенің  тұлға-бағыттылық сипаттамасы | * Оқу-тәрбие процесін субъект-субъект қатынасында құру * Оқушыны ұдайы шығармашылық ізденіске бағыттау |

Педагогика адам іс-әрекетінің басты саласы ретінде өз құрылымына процестің объектісі мен субъектісін ендіреді. Дәстүрлі субъект-объектілік педагогикада тұлғаны объект рөлінде қарастырады, ол алдыңғы аға ұрпақтың іс-тәжірибесін үйренеді. Бұл жүйенің түпкі мақсаты – оны өмірге даярлау.

Ал қазіргі педагогика тұлғаны оқу іс-әрекетінің субъектісі ретінде қарастырады. Тұлғаның қоршаған ортамен барлық іс-әрекеті айқын көрініс табады. Адам өзін қоршаған ортада өзінің «Мен» деген санасымен, көзқарасымен субъективті бағыт ұстанады. Талап ететін педагогикадан қарым-қатынас педагогикасына өту, оған ізгілік-тұлғалық бағыт ұстануды көздейді. Ол мектепке, оның тұлғасына, ішкі жан дүниесіне бағытталады, оны ұғынуға, оның ашылмаған құпия қабілеттері мен мүмкіндіктерін ашуға тырысады. Мектептің мақсаты – жеке тұлғаның еркін дамуына толық мүмкіндіктер жасау, оның өмірге деген құлшынысын, ішкі сезімін ояту.

Тұлғаға деген осындай жаңа көзқарас мектепте ол өзін толық адами тұлға деп сезінуге жол ашады, ол педагогикалық процестің объектісі емес, субъектісіне айналады. Тұлға – білім беру жүйесінің мақсаты, басқа да сыртқы мақсаттарға жету құралы емес. Әрбір тұлғаның әр нәрсеге қабілеті бар, олардың көбісі талантты болады. Тұлғаға деген жаңа көзқарастың пайда болуының себебі – оны зорлап оқыту ізгіліктік бағыт еместігі және оның нәтижесінің мардымсыздығы. Ал тәрбиені талапсыз жүзеге асыруға болмайды, өйткені бұл қоғамдық талаптар жүйесін меңгеру негізі болып табылады.

Қазіргі кезеңде алдыңғы қатарлы идеялар мен педагогикалық технологияларды пайдалану негізінде тәрбие жұмысын технологияландыру жүзеге асуда.

**Педагогикалық технология** – бұл жеке тұлғаның, сондай-ақ бүкіл ұжымның даму динамикасын көруге, оның нәтижесін кезең-кезеңмен өлшеуге болатын және жеке тұлғаның өздігінен дамуына толық мүмкіндік жасайтын теориялық білімнің тұтас, педагогикалық процестің практикасында жүзеге асырудағы реттелген іс-әрекеттің жиынтығы.

Еліміздегі білім беру жүйесінің басты міндеттері ұлттық және жалпыадамзаттық құндылықтар, білім мен практика жетістіктері негізінде жеке адамды қалыптастыруға, дамытуға бағытталған біліммен қаруландыру болып табылады.

Құндылық – ол қарым-қатынас, қоғамдық деңгейдегі құбылыс, ол қоғам мәдениеті мен жеке тұлғаның рухани байлығы, қоғамның қарым-қатынасы.

Құндылық бағдары мен жеке тұлға көзқарасының арасында өзара байланыстар бар. Құндылық бағдары мен жеке тұлға көзқарасының мәнін ашатын ортақ категория – қарым-қатынас. Ол тұлғаның рухани дамуын талдай отырып, құндылық бағдарының саналы қатынастар жүйесін қамтиды.

ХХ ғасырдың 90-шы жылдарынан бастап «тұлғалық бағдарлы педагогика», «тұлғалық бағдарлы білім беру», «тұлғаға бағдарланған технология» терминдері пайда болды.

*«Тұлғалық-бағдарлы»* сөз тіркесі білім беру процесінде қолдануына байланысты педагогикалық сөздікке ағылшынның *«person-centered»* («тұлға орталықты») және *«pupil-centered»* («оқушы орталықты») сөздерінің аудармасынан енгізілген. Олар К.Роджерстің гуманистік педагогикасы және гуманистік психологиясындағы ұғымдардың бірі болып табылады.

Осы ұғымдардың түсіндірмесінде әр алуан пікірлер кездеседі. Бұл пікірлердің көптігі төмендегідей түсіндіріледі: кез келген оқытудың түрі тұлғаны дамытуға бағытталған, яғни олардың әрқайсысын тұлғаға бағдарланған оқыту деп тануға болады.

Балаға деген көзқарас оны еркін, тұтас тұлға ретінде, мәдени дамуы барысында құндылықтарды өзі таңдай алатын, өзін-өзі жүзеге асыра алатын тұлға деп түсіндіру арқылы қалыптастырады деп есептейді.

Тұлғаға жаңаша көзқарас 56-суретте ашылды.

**Тұлғаға жаңаша көзқарас**

**Сурет-56. Тұлғаға жаңаша көзқарас**

Тәрбиелеудің тұлғаға бағдарланған технологияларын жақтаушылар Ш.А.Амонашвили, М.Н.Берулава, Е.В.Бондаревская, Ю.И.Турчанинова, И.С.Якиманская және т.б.

Е.В.Бондаревская тұлғаға бағытталған тәрбие беру парадигмасына төмендегілерді ұсынады:

* тәрбиелеуде оның ешкімге ұқсамайтын, қайталанбайтын дара ерекшеліктерін есепке алу;
* оған ізгіліктік-тұлғалық қарым-қатынас: оны қолдау, оны дамыту, өзін-өзі жетілдіру, өзін-өзі дамыту, өзін-өзі түзету, өзін-өзі қорғау, өзін-өзі тәрбиелеу, оның өзінің жеке тұлғасының қалыптасуына, адамдармен, табиғатпен, мәдениетпен, өркениетпен қарым-қатынас жасауына қолайлы жағдайлар туғызу;
* адамды қалыптастыратын функцияларын анықтау (ізгіліктік, мәдениеттілік, әлеуметтік);
* адамның өмірге деген қажеттіліктерін қанағаттандыру (аксиологиялық, когнитивтік, шығармашылық, іс-әрекеттілік, тұлғалық компоненттер);
* түсіндіруден түсінуге, монологтан диалогқа, әлеуметтік бақылаудан дамытуға, басқарудан өзін-өзі басқаруға бағытталған педагогикалық технологиялар.

**Тәрбие берудің тұлғаға бағдарланған технологиясының ерекшеліктері:**

* *әлеуметтік-педагогикалық:* тұлға қоғамның сұранысына сәйкес жалпы мәдениетті жасаушы және тасымалдаушы ретінде қарастырылады;
* *пәндік-дидактикалық:* тәрбиелеуде жекеше бағыттылықты қамтамасыз етеді, бірақ тәрбие беру мәнін өзгертпейді – «тұлға – тәрбие іс-әрекетінің өнімі» ретінде қалып қояды;
* *психологиялық:* дамыту, қалыптастыру деңгейлерін бағалау.

Тәрбиелеудің тұлғаға бағдарланған технологиялары философиялық, психологиялық және педагогикалық ізгіліктің негіздеріне арқа сүйейді: тұлғаның біртұтастығы, тұлғаның мүмкіндіктерін толық пайдалану, тұлғаның өзіне деген сенімін арттыру және т.б.

**Тақырып бойынша білімді тексеру мен бақылауға арналған тапсырмалар**

1.Тәрбиенің мақсаты – тұтас педагогикалық процестің жүйе түзуші факторы. Педагогикалық процестегі мақсаттардың иерархиясы.

2. Үйлесімді дамыған тұлға қалыптастыру мәселелері.

3.Тәрбие мақсатынын жалпыадамзаттық құндылықтары.

4. Педагог құзыреттілігінің педагогикалық процеске әсері.

3.1.3 Ғылыми дүниетаным – оқушының интеллектуалды дамуының негізі

**Оқушылардың дүниетанымының мәні мен қызметтері.** Баланың ғылыми дүниетанымына табиғат және қоғам елдегі әлеуметтік-экономикалық жағдайлар, қоғамдық саяси қатынастар әсер етеді. Ғылыми сенімдер ғылыми-философиялық білімдерді, қазіргі ғылым жетістіктерін оқып-үйрену, дүниені танудың ғылыми әдістерін қолдану арқылы қалыптасады.

**Ғылыми дүниетаным** – қоғамдық сананық ең жоғарғы түрі. Ол арқылы баланың өмірдегі жақсы мен жаманға көзқарасы қалыптасып, бағыт-бағдары айқындалады.

Ғылыми дүниетаным тек қана білімдер арқылы ғана емес, сонымен қатар, дәйекті дәлелдері аз жалған көзқарастарды жеңу нәтижесінде қалыптасады. Қоғамның өзгеруі, қоғамдық және жаратылыстану ғылымдарында ашылған жаңалықтар ғылыми дүниетанымды жетілдіреді, толықтырады, нақтыландырады, кейбір көзқарастарды өзгертеді.

Дүниетанымды қалыптастыратындар: тәжірибені теориялық тұрғыдан қорыта білу, сезімнің ақыл-ойға әсері, саналы, алдына қойған мақсаты бар ерік-жігер. Бұлар баланың көзқарастары мен сенімдерін қалыптастырады.

**Көзқарастар** – баланың өзі сенетін білімдері, ұғымдары, практикадан шығаратын теориялық тұжырымдары, ұсыныстары. Бала олар арқылы табиғатта және қоғамда болып жатқан түрлі құбылыстарға баға беріп, өзінің мінез-құлқын, жүріс-тұрысын белгілі бір бағытқа салып отырады.

Бала өз сеніміне сүйеніп ол үшін күреседі, басқалардан қорғанады, өз басына төнген қауіптен қорықпайды, басқа балаларды өз соңынан ілестіргісі келеді. Сенімге сезім әсер етеді. Таным процесінде қуану білімнің ақиқаттығына сену, өз алдына мақсат қою, сұлулықтан ләззат алу сенімнің қалыптасуына ықпал етеді.

Қажымайтын **қайрат** – дүниетаным құрамындағы маңызды бөлік. Баланың ғылыми дүниетанымын қалыптастыру үшін оған теориялық білімдерді берумен шектелуге болмайды. Тәжірибелік жұмыстарды ұйымдастыру кезінде бала өз алдына мақсат қойып, соған жету үшін жігерлене еңбек етеді.

Теориялық ой – дүниетанымның элементі, болмыс туралы білімдерді, құбылыстарды шығармашылықпен, терең түрде ой елегінен өткізе білу, дүниетанымды жетілдіру, сенімді басшылыққа алып, іс-әрекет жасауға ұмтылу.

Дүниетаным көптеген маңызды қызмет атқарады. Ол өзінің **ағарту қызметі** арқылы балаға табиғат және қоғам туралы ғылыми білімдер беріп, оны жалған қөзқарастардан арылтады, болмысты тану әдістерімен қаруландырады.

Дүниетаным **тәрбиелік** қызмет атқарады. Бала өзі келісетін көзқарастары арқылы адамгершілігін, ерік-жігерін, эстетикалық сезімдерін шыңдайды. Мұғалімдер оқушыларды адалдыққа сендіріп, олардың адал жүруіне керекті батылдықты, табандылықты, ізгілікті, жауапкершілікті тәрбиелеуі керек. Осы талапты орындау үшін қоғам және жеке адамдар өміріндегі жақсы тұстарды балаларға әсерлі етіп түсіндіргені абзал.

Саяси-әлеуметтік, философиялық, моральдық, эстетикалық, ғылыми теориялық білімдерді меңгеру оқушының белсенді ой жұмысын туғызады.  
Ғалымдар болмысты (алуан түрлі байланыстағы объективтік дүние, тұрмыс, қоршаған орта, жағдайлар) түсіну үшін диалектикалық тәсілдер қолдану керектігін дәлелдеп отыр.

Бұл тәсілді қолданғанда баланың миы жағдайды дұрыс бағалап, шығармашылықпен жұмыс істейді, құбылыстарды басқа құбылыстармен байланыста қарайды.

Баланың дүниетанымы **ұйымдастырушылық** қызмет атқарады. Бала өзінің дүниетанымына сүйеніп, тәжірибеде түрлі іс-әрекет жасайды.  
 Дүниетанымның **прогностикалық** қызметі арқылы бала қоғамның даму заңдарын қолданып, оған ғылыми, теориялық, тәжірибелік тұрғыдан баға беріп, бүгіні мен болашақты жасау туралы ұсыныстар айтады.  
 Сонымен, ғылыми дүниетанымдық тәрбиенің мақсаты – баланың жеке тұлғасының орталығында орналасатын дүниетанымды берік және оған сенетіндей етіп қалыптастыру, сол арқылы қоршаған ортамен дұрыс байланыс жасауға көмектесу.

Осы мақсатқа жету үшін мұғалім оқушының ғылыми көзқарастары мен сенімдерін қалыптастырып, ғылыми емес, дәлелдері аз көзқарастарды сыни тұрғыдан ойлауға үйрету керек. Ол үшін оқу-тәрбие процесінің мүмкіндіктері пайдаланылады.

Оқушының дүниетанымын қалыптастыру үшін оған өмірдің жақсы да, көлеңкелі тұстарын да айтқан дұрыс. Дүниетанымдық **сана** – баланың сезіміне, ерік-жігеріне әсер етеді, сезім-сананы бекітуші, ерік-жігерді ынталандырушы. Баланың дүниетанымы оның сөзі мен ісінен, өзін қоршаған ортамен қарым-қатынасынан көрінеді. Сананы, ой мәдениетін, сезімді, қарым-қатынасты бір мезгілде тәрбиелеу және дамыту дүниетанымды қалыптастырады. Баланың санасы, көзқарастары, сенімдерін ең алдымен ғылым негіздері қалыптастырады.

Табиғи жаратылыстану бағытындағы пәндер табиғат құбылыстарының нақты себептерін ашады. Оқушылар түрлі фактілер жинайды, өмірді бақылайды. Заттың бір күйден екіншіге өтуі, молекула түрлерінде, атап айтсақ микро-, макро- және мегадүниесінде өтіп жатқан өзгерістер ғылыми дүниетанымды қалыптастырады. Оқушылар өмірдің дамуындағы сабақтастықты, қартаю, өлу себептерін, жаңа өсімдіктер мен ағзалардың пайда болуын оқиды. Жоғары жүйке қызметінің заңдылықтарын оқып үйренудің, ғылым мен техниканың адам өміріндегі рөлін түсінудің зор маңызы бар.

Ұлы адамдардың, ірі ғалымдардың өмірі мен қызметі туралы әңгімелер баланың білімі мен тәрбиесіне ықпал етеді. Қоғамдық-гуманитарлық циклдағы пәндер оқушыны қоғамда болып жатқан түрлі оқиғаларды дұрыс талдауға үйретеді, жақсылық пен жамандықты көрсетеді, елімізде, шетелдерде болып жатқан оқиғаларға дұрыс баға беруге баулиды. Өнер бағытындағы пәндер – әдебиет, бейнелеу өнері, саз, театр, кино оқушының адамгершілік-эстетикалық сезімін тәрбиелейді.

Өнер шығармалары баланың сезімін оятады. Шығармаларды талдау, салыстыру, қорытындылау баланың дүниетанымын қалыптастырады. Өнердің түрлі салаларында оқушылардың іс-әрекет жасауы дүниетанымның қалыптасуына орасан зор әсер етеді. Оқушылар өнердің тілімен танысып, тәжірибеде жұмыс істеуге үйренеді, дағдыланады. Баланың дүниені қабылдау кезіндегі әсерленуі балалық шақта жақсы жүреді, сондықтан көркем өнерпаздар үйірмесін құру, өнер шығармаларын жасату, шығармалар жаздыру, сахналық қойылымдардағы рөлдерде ойнату баланың дүние туралы ой-өрісін кеңейтіп, көзқарастары мен сенімін тексеруге көмектеседі. Оқушының дүниетанымының қалыптасқандығын оның ғылыми білімдерінің тереңдігінен, жүйелілігінен, диалектикалық ойлауынан байқауға болады.

**Дүниетанымның құрылымы: білім, көзқарастар, сенім, идеалдар, өмірлік ұстаным. Тұлғаның іс-әрекеті** – **оның дүниетанымының көрінуі.**

**Дүниеге көзқарас** – қоғамдық сана мен тұлға санасының ең жоғарғы деңгейі. Дүниеге көзқарас ұғымы біртұтас дүниені жалпылама ұғынумен ғана шектеліп қалмайды, сонымен бірге осы біртұтас дүниемен қарым-қатынас жасаудың жалпы [өлшемдерін](http://kk.wikipedia.org/wiki/%D3%A8%D0%BB%D1%88%D0%B5%D0%BC), басқаша айтқанда, дүниеге белгілі бір қарым-қатынас өлшемдерін белгілеп міндеттейді.

Дүниеге қарым-қатынас дегеніміздің өзі адамның дүниеге [тұрмыстық](http://kk.wikipedia.org/wiki/%D0%A2%D2%B1%D1%80%D0%BC%D1%8B%D1%81), практикалық-қызметтік қарым-қатынасы. Дүниеге [көзқарас](http://kk.wikipedia.org/wiki/%D0%9A%D3%A9%D0%B7%D2%9B%D0%B0%D1%80%D0%B0%D1%81) осы қарым-қатынастан туындайды. Ол – нақты процестің [жемісі](http://kk.wikipedia.org/wiki/%D0%96%D0%B5%D0%BC%D1%96%D1%81). Осы тұрғыдан келгенде дүниеге көзқарас дүниеге қарым-қатынаспен салыстырғанда кейін пайда болған. Алайда пайда болып, қалыптасып алған соң ол дүниеге қарым-қатынасты бағыттаушы ықпалға ие болады, осылайша олар [тарихтың](http://kk.wikipedia.org/wiki/%D0%A2%D0%B0%D1%80%D0%B8%D1%85) өн бойында өзара бірін-бірі түзете отырып, қоғамдық-саяси өмірдің біртұтас процесінде бірін-бірі толықтыратын, біріне-бірі көшетін процесс болып табылады.

**Дүниетаным** – дүниеге деген нақты тарихи маңызы бар көзқарастың, табиғат пен қоғам дамуының заңдылықтарына, өмірдің әлеуметтік - эканомикалық құрылысына, адамның белсенді өмір көзқарастарын анықтайтын қоғамдық-саяси қатынастар жүйесіне қатысты ғылыми негізделген сенімдердің органикалық бірлігі, тұтастығы. Оқушылардың дүниетанымы ғылым-философиялық білімдерді, заманына сай ғылыми жетістіктерді, сонымен бірге, болмысты танудың жалпы әдістерінің жүйесін жүйелі игеруі нәтижесінде қалыптасады.

Дүниетаным немесе дүниеге көзқарас, адамның сыртқы дүние қоршаған ортаға, өзіне-өзінің, басқаларға қарым-қатынасы туралы мәліметтердің жиынтығы. Сонымен қатар, ол адамның бағыт бағдарын, сенімі мен идеалдарын, принциптерін, ұмтылыстарын білдіреді.

Дүниетаным адамның өзі және қоршаған орта туралы білімдерімен ғана шектелмейді. Өйткені, ол дүниенің бейнесі ғана емес, ең алдымен, дүниеге деген қатынас. Адам дүниеге бей-жай, немқұрайлықпен немесе қызығушылықпен қарайды, оны не ізгілік, не зұлымдық тұрғысынан бағалайды. Осы қатынастар төңірегінде сыртқы материалдық әлем мен ішкі рухани дүние туралы түсініктер жинақталып тиянақталады. Сөйтіп, әлем, табиғат, адам, олардың бірлігі мен адамның дүниедегі орны, болмыс пен болашақ туралы түсініктер қалыптаса бастайды. Дүниетаным – өзін өзі, айналадағы ортаны өзгертетін адамның практикалық іс- әрекетінің тірегі.

Дүниетанымның қалыптасуы – күрделі әлеуметтік педагогикалық мәселе. Педагогика тарихы мен мектеп тәжірибесінде бұл мәселені шешудің үлкен және құнды тәжірибесі жинақталған. Жеке тұлғаның, оның ішінде оқушы жастардың жеке тұлға ретінде қалыптасуы теориялық, және тәжірибелік тұрғыдан көкейкесті мәселеге айналуда.

***Дүниетаным*** – бұл ақиқатты дүниеге және ондағы адамның алар орнына, оны қоршаған болмысына және өз-өзіне қатынасына деген көзқарастар жүйесі, сонымен қатар, адамдардың осы көзқарастар арқылы қалыптасқан негізгі өмірлік ұстанымдары, наным-сенімдері, мақсат- мұраттары, таным мен қызмет принцптері, құндылық бағыттары. Дүниетанымды қалыптастыру – тек жеке тұлғаның ған емес, сонымен қатар белгілі бір әлеуметтік топтың, қоғамдық таптың және оның партияларының жетілуінің елеулі көрсеткіші. Дүниетаным болмысты тану әдісі бола отырып, адамдардың іс-әрекетінің ерекшелігін анықтайтын өмір принцптерінен тұрады.

Тұтас психикалық білім ретінде дүниетаным – күрделі де көп аспектілі құрылым. Оның ұйытқысы – қисынды ойлау, жоғары интеллектуалды сезімдерді білдіру, саналы мақсатты ерік-жігердің дамыған қабілеттілігімен үйлесімді көзқарастар мен сенімдер. **Көзқарастар** – адамның идеясы, білім, теориялық тұжырымдар мен болжамдар ретінде қабылдауы. Әрбір адамның дүние танымдық көзқарастары ұзақ та күрделі интеллектуалды қызмет- әрекет нәтижесінде қалыптасады. Ал, көзқарастар болса оның рухани мәдениетінің негізін құрап, оның «Мен» деген сезімінің мәнісін ашып, оның өмірлік ұстанымдарын, ар-ұятын анықтайды.

**Сенім** – көзқарастардың сапа жағынан мейлінше жоғары күйі. Сенім білім сияқты объективті шындықтың субъективті көрінісі, адамдардың ұжымның жеке тәжірибесін меңгеруінің нәтижесі. Сенім әлде бір «білетін» немесе «түсінетін» емес, ол – жеке тұлғаның ішкі ұстанымдарына айналған білім. Білім адам үшін қажетті білімдер болуы керек, яғни субъективті, жекелік мағынаға ие болуы тиіс.

Сенімге айналған білім мен идеялар дүние мен адамды өзгертіп, материалдық күшке айналады. Сенім жеке тұлғаның қазіргі уақытта іс- әрекетінде басшылыққа алып, оның болашақ өмір жолын анықтайды. Сенім – жеке тұлғаның өз құндылық бағыттары мен көзқарастарына сәйкес қызмет-әрекет етуге итермелейтін саналы қажеттілігі. Адамның сенім жүйесі – оның дүниетаным көрінісі.

**Сезім**– сенімнің үйлесімді қасиеті. Сенімді өмірде басшылыққа алу таным қуанышы мен ақиқат шындығының, сұлулыққа эстетикалық сүйсіну мен оған берілгендік, әлеуметттік оптимизм мен мақсаттылық сияқты интеллектуалды сезімдермен байланысты.

Қажымас**ерік-жігер** – дүниетанымның маңызды элементі. Сенім адамды іс-әрекетке итермелейді. Ғылыми дүниетаным теориялық санамен шектеліп қана қоймай тәжірибеде сана мен жігерді іс-әрекетпен біріктіреді. Дүниетаным элементі ретінде **теориялық ойлау** дегеніміз – адамның білімді, болмыстың құбылыстарын шығармашылық түрде түсініп-ұғыну, дүниетанымды мейлінше жетілдіру, ерік-жігерді сенімді іске асыруға бағыттаудың қабілеті.

**Арман-мұрат** өмірлік мақсаттар ретінде дүниетанымның ең маңызды құрамды бөлігі болып табылады. Сананың мазмұны сенім сипатына ие болған жағдайда дүниетанымға айналады. Адамның дүниетанымы көбінесе оның тікелей өмірлік тәжірибесіне негізделеді.

Оның мазмұны елеулі түрде адам өмірінің жағдайларына байланысты өзгереді. Әлеуметтік орта – адамды әлеуметтік өміріндегі қоршаған қоғамдық қатынастардың дамуының белгілі бір сатысындағы нақты көрінісі. Әлеуметтік орта қоғадық-экономикалық формация түрінде, қай тап пен ұлтқа жататындығына, белгілі бір топтардың ішкі таптық айырмашылықтарына, тұрмыстық және кәсібіне тәуелді.

Қоғамдық-экономикалық формация өзіндік тарихи, демографиялық, географиялық және ұлттық нақтылығында, өмір салтының белгілі бір түрін, ойлау мен мінез-құлық амалдарын тудыратын әлеуметтік ортаны қалыптастырады.

Сонымен, қоғамдық-экономикалық формацияда әлеуметтік орта, өмір салты жеке тұлғаның дүниетаным ұйытқысы, жеке тұлғаның қалыптасуының негізгі жолы. Жеке тұлғаның танымы онда өмір үндестігі мен қарама-қайшылығы көрініс тапқан кезде ғана әсерлі және тиімді болып келеді.

Дүниетаным – құрылымы жағынан күрделі жүйе. **Ғылыми дүниетаным**– қоғамдық сананың ең жалпы, ең жоғарғы формасы. Табиғат, қоғам, ой дамуының мәні мен заңдылықтарына түсінік беретін дүниетанымдық идеялар жиынтығы оқушы санасында көзқарас, сенім, ойлау – болжам, аксиома, әртүрлі табиғи және қоғамдық процестер мен құбылыстар түсіндірмесінің ғылыми негізін құрайтын кез келген ғылымның жетекші идеялары мен негізгі ұғымдары ретінде қалыптасады.

Оқушылардың өмірлік жағдайларының қалыптасуы, әлеуметтік тұрмыс және адамгершілік қалып, олардың практикалық іс-әрекетіне үлкен ықпал жасайды. Өйткені осы ортада әрбір оқушы өмір сүреді, тіршілік етеді. Бұлардың бәрі оқушылардың еңбегі, қоғамдық пайдалы іс-әрекеттерін дұрыс ұйымдастыруда өмірлік тәжірибесі артады, іскерлігі және дағдысы дамиды. Олар жинақталған адамгершілік идеяға төселу үшін өздерінше жете түсінуге, шындық іздеуге, өздеріне және басқа адамдарға жоғары талап қоюға, барлық істерде әділетті, адал болуға тырысады.

Жеке тұлғаның ой-санасының, білім көлемінің толысуына байланысты оның өмірге көзқарасы, белгілі құбылыстарға баға беруінде де өзгерістердің болуы, толысып жаңарып отыруы заңды құбылыс. Өмірде бір анадан туған егіз балалардың түр жағынан бір-біріне ұқсас болғанымен, мінез-құлқы, іс-әрекеті, өмірге деген икемділігі, қабілеті бірдей болмайды. Сондықтан әр адамды өзінше даралаған жеке тұлға деп қарастырамыз.

Жеке тұлғаның белсенділігі қоғамдық өмірдің барлық саласындағы ғылыми жаңалық, өнертабыстық, жаңашылдықтың бастауы мен қозғаушы күшіне айналады. Жеке тұлғаның белсенділігі адамның әр алуан іс-әрекетінде көрініс табады. Жалпы жеке тұлғаның іс-әрекетіндегі қарым-қатынас белсенділігі оның маңызды жақтарының дамуына жағдай жасайды. Олар: адамгершілік; қайырымдылық; қамқорлық; адамдар алдындағы өз істері үшін жауапкершілігі.

Адамның саналық, тұлғалық қасиеттерін анықтайтын оның санасы болып табылады. Сана ақыл-ойдан туындайды. Адамның ақыл-ойы біркелкі дамымайды. Адамдар бір-бірін бағалауда қателіктер жіберуі де мүмкін. Кейбір адамдар өзінің жеке басын басқалардан артық бағалауға тырысады. Жеке тұлғаға тән қасиеті – ақыл, ес, яғни өмірді өзінің сана-сезім өлшемімен қарап бағалауға бейім тұруы, мақсатының орындалуы, ерік-жігерінің іске асуы, өзі жөніндегі ойын, еркін іске асыруға дайындығы және оны іске асыруының нәтижесі. Жеке тұлға – сезімнің, әсердің, ішкі күйініш-сүйініштің бойға жинақталған көрінісі.

И.Ф.Харламов әр адамның дүниетанымдық көзқарастары ұзақ, күрделі интеллектуальдық іс-әрекет нәтижесінде қалыптасатынын баса айтты. Ал көзқарастар болса өз кезегінде оның рухани мәдениетінің, оның «Мен» деген сезімінің мәнісін ашып, оның өмірлік ұстанымдарының, ар-ожданының негізін құрайды.

**Көзқарастар** – адамның қол жеткізген идеялары, білімдері, теориялық тұжырымдар мен болжамдар ретінде қабылдаулары. Олар табиғат пен қоғам құбылыстарын түсіндіріп, адамның мінез-құлық, іс-әрекет пен қатынастардың бағыт-бағдары қызметін атқарады.

Қазіргі уақытта сенім дүниетанымның өзегі «бастапқы», «элементарлық кереге көзі» болып табылады деген ережені терең негіздеу деп санауға болады.

Сенім дүнетанымның ұйтқысы дегенді әлеуметтік және педагогикалық маңызы жағынан бағалау қиын. Олардың адамның өмір жолын анықтаудағы, мінез-құлқын қалыптастырудағы рөлі әрбір педагогке, әрбір оқушыға түсінікті болуы керек. Тек меңгерілген **білім** ғана емес, ал сол сенімінің өзі адамды белсендіретін шынайы күш, оны жетілдіретін анық қылықтар, қолжеткізген білімі және солар үшін күресу болып табылады (К.Н.Волков).

Сол білім мен ойлар сенімге айналады, ол адамның өзін және әлемді қайта өзгертетін материалдық күшке еніп, әлем мен адамнын өзін құрады.

Егер білім дүниетаным жүйесінің басым мазмұндық компоненттері болып саналса, онда сенім білімге және шынайы ақиқатқа деген эмоциональдық-психологиялық қарым-қатынас және адамгершілік маңыздылыққа ие болады.

Дүниетанымның маңызды рөлі психологиялық, әлеуметтік-психологиялық және эмоциональдық кездері болып табылады және олар адамның мінез-құлқы мен көңіл-күйін анықтайды, соңында іс-әрекетке дайындайды. Тек сенім білім арқылы өсетін жеке тұлға белсенділігінің негізгі көзі болып табылады.

Реттеуші қызмет атқара отырып сенім жеке тұлғаның тұтас рухани, құндылық бағыттарын, мақсат-мүдделерін, тілек-қажеттілігін, сезім мен қылықтарын анықтайды. Олар қоғамдық мақсат-мүдделердің объективті талаптарынан, адамның танып білген қажеттілігіне сәйкес әрекеттен туындайды. Сенім жеке тұлғаның қазіргі уақытта іс-әрекетін басшылыққа алып, оның болашақ өмір жолын анықтайды.

Сенім мен идеал адамның өмірлік мақсаттары ретінде дүниетанымның ең маңызды құрамды бөлігі болып табылады.  
Сананың мазмұны сенім сипатына ие болған жағдайда дүниетанымға айналады.

Осыған байланысты тұлғаның дүниетаным феномені – тұлғаның интеллектуалды және эмоциональды ерік сипатын өзіне жинақтаған, әлеуметгік мәдениеттің сол бөлігіне назар аударған, іс-әрекеттің жалпы бейнесін жоғары деңгейде ерекшелеген іс-әрекетке дайындық.  
Л.И.Божовичтің зерттеуіне бойынша, жеке тұлғаның дүниетанымы салыстырмалы түрде кеш келетін құбылыс, ол жеткіншек шақта пайда болатын, жалпы тәрбиелік бағыттылық, дүниетаным мен дүниені сезіну жүйесі болып табылады.

**Дүниетанымның түрлері. Дүниетанымды қалыптастырудың әдіснамалық негіздері. Жеке тұлғаның құндылық бағдары, оның интеллектуалды дамуы** – **оқушылар дүниетанымының қалыптасу көрсеткіші.**

Мектептегі тәрбие жұмыстарының негізгі бағыты тәрбиеленушілердің танымдық белсенділігін дамыту, сол арқылы өмірдің маңызды жақтарына қатынасын қалыптастыру:

* адамның табиғатпен өзара үйлесімді қарым-қатынас ортасы;
* қоғамдық қатынастар аясы (адамгершілік, құқықтық, экономикалық, өндірістік және т.б.) – әлеуметтік ортасы;
* психологиялық орта (саналылығы, өзін-өзі дұрыс басқара білуі, ойлаудың интуициялық тетіктері, табиғи болмысы, дарыны және т.б.).

Тәрбие процесі оқыту және дамыту процесімен ажырамастай байланыста әрі ол адамның дамып қалыптасуында маңызды орын алатын негізгі өзек болып табылады.

Жеке тұлғаның дүниетанымын қалыптастыру бойынша тәрбие жұмыстарының негізгісі – тәрбиеленушінің танымдық белсенділігін дамыту*.* Бұл бағыт тәрбиеленушілердің сабақ жүйесіндегі және сабақтан тыс уақыттағы іс-әрекеттерін өзара тығыз байланыстыру арқылы жүзеге асады (57-сурет).

Тәрбиеленушінің танымдық белсенділігін, *сабақтан тыс уақыттағы іс-әрекеттерін күшейту арқылы дамыту жолдары төмендегідей:*

- оқытудың сабақтан тыс формалары арқылы (пән апталықтары, байқаулар, пән сайыстары, олимпиадалар, турнирлер, интеллектуалдық жарыстар);

- пәндердің клубтық және үйірмелік қызметтері (театр клубы, дискуссия клубы, музыка студиясы, пән үйірмелері және т.б.);

- музей, театр, кино үйі, кітапханаларға жүйелі түрде бару.

Тәрбиеленушінің ұжымдық іс-әрекеттерінің түрлері:

1) сыныпішілік тәрбие жұмыстары (ұжымішілік);

2) сыныптан тыс уақыттағы тәрбие жұмыстары (ұжымнан тыс);

3) негізінен тұрақты, қызығушылық аясы бірдей тәрбиеленушілер тобын қалыптастыратын клубтық, үйірмелік тәрбие жұмыстары;

4) оқытудың сабақтан тыс шығармашылық формаларын (пән апталықтары, олимпиадалар, викториналар, көңілділер және тапқырлар клубы және т.б.) қамтитын сыныпаралық тәрбие жұмыстары.

**Жеке тұлғаның дүниетанымын қалыптастыру бойынша тәрбие жұмыстарының бағыттары**

**Тәрбиеленушінің танымдық белсенділігін дамыту**

**Тәрбиеленушінің қоршаған ортаға ізгілікті қатынасын туғыза отырып, оның адамгершілік негізін қалыптастыру**

**Тәрбиеленушінің өзін-өзі жетілдіруіндегі ішкі қажеттіліктерін оятуға түрткі туғызу**

**Сурет-57. Жеке тұлғаның дүниетанымын қалыптастыру бойынша тәрбие жұмыстарының бағыттары**

Мұндай жұмыстарды ұйымдастыру барысында бір ғана тәрбие процесі технологиясына байланысқан *бірнеше буындардың технологиялық тізбегі* көрініс табады:

*1 кезең* – осы шығармашылық істі өткізуге деген жеке тұлғаның құштарлығы; шығармашылық істі дайындауға қызықты, тартымды жарнама жасау арқылы топ жинау;

*2 кезең* – шығармашылық істі өткізудің жоспарлануы («Кім үшін?», «Кіммен?», «Қай мезгілде?» дегендей жоспардың әрбір бөлігін нақтылау);

*3 кезең* – шығармашылық істің жүзеге асуы;

*4 кезең* – атқарылған іске талдау жасау, қорытындысын шығару (бұл кезең шығармашылық топтың келесі кезеңдегі шараларды қызықты ұйымдастыруына негізгі бағыт беретін кезең).

Тәрбие технологиясының кез келгенінің ең маңызды кезеңі – қорытындылау, шығармашылық іске қатысушылардың жетістіктерін мадақтау болып табылады.

**Оқушылардың дүниетанымын қалыптастыру құралдары: оқыту мен тәрбиенің мазмұны, формасы, әдістері, пәнаралық байланыс, оқушыларды әр алуан іс-әрекет түрлеріне қатыстыру; отбасы мен мектептің өзара әрекеттестігі, ТПП жобалау және т.б.**

Мектептің тәрбие жұмысының мазмұны, әдістемесі мен технологиясы оқушылардың дүниетанымының мазмұнын айқындайды (58-сурет).

**Оқушылардың дүниетанымын қалыптастыру**

**Мектеп**

**Отбасы**

**Әлеуметтік орта**

**Мектептен тыс тәрбие**

**Сыныптан тыс тәрбие**

**Ата-анамен жұмыс**

Дені сау, ұлттық сана-сезімі оянған, рухани ойлау дәрежесі биік, парасатты, іскер, өмірге икемді креативті жеке тұлғаны тәрбиелеу

* Оқушылардың талап-тілектері мен мүдделерін және олардың жеке басының ерекшеліктерін жан-жақты зерттеп білу
* Тәрбие процесінде мектептің, отбасы мен әлеуметтік ортаның ынтымақтастық қарым-қатынасын қамтамасыз ету
* Зияткер тұлғаны тәрбиелеу

Мақсаттылығы. Өмірмен байланысы. Оқушының дара, жас ерекшелігі. Жүйелілік. Бірізділік. Үздіксіздік. Тұлғаны әлеуметтендіру. Тұлғаны педагогикалық қолдау

Педагогикалық талап қою, әңгімелесу, дискуссия, сендіру, жаттықтыру, ынталандыру, сауалнама, тест, жарыс, ойын

Әр тұлғаның өмірдегі өз орнын өзі белгілеуін қамтамасыз ету, оның өзін-өзі жүзеге асыру үшін жағдайлар жасауға бағытталған

Тәрбие процесінде тәрбиеленушінің тәрбиешімен ықпалды қатынас түзу көрінісі

* Мұражай
* Қоғамдық ұйымдар
* Тарихи жерлерге саяхат
* Спорт мектебі
* Диспут
* Кеш
* Тәрбие сағаты
* Сынып сағаты
* Экскурсия
* Саяхат
* Тренинг
* Жиналыс
* Кездесу
* Конференция
* Семинар
* Дөңгелек үстел

Өзін-өзі тануға және өзін-өзі жүзеге асыруға қабілетті креативті тұлға

**Нәтиже**

**Сурет-58. Оқушылардың дүниетанымын қалыптастыру жүйесі**

Оқушылардың дүниетанымын қалыптастыру оқу-тәрбие жұмыстары барысында қалыптасады. Мектеп жасындағы тәрбиеленушілерге тәрбие беру жүйесі мектеп, отбасы, әлеуметтік ортаның ынтымақтастығы негізінде құрылады.

Мектеп жасындағы тәрбиеленушілерге тәрбие берудің мақсаты – өзін-өзі тануға, өзін-өзі тәрбиелеуге, өзін-өзі дамытуға және өзін-өзі жүзеге асыруға қабілетті, еркін, шығармашылығы дамыған, жаңашыл, креативті тұлғаны қалыптастыру.

ХХ ғасырдың 70-жылдарында жалпы орта білім беретін мектептердің тәрбие жұмысының тиімділігін арттыруда Ф.Ф.Королев, М.М.Поташник еңбектерінің маңызы зор болды. Жүйелік әдіс арқылы тәрбие жұмысын түрлі деңгейде жобалау, құрастыру, жетілдіру және қайта құру мәселелерін Л.И.Новикова зерттеді.

Тәрбие жүйесі – кешен, бұл мақсатты орындаушы субъектілер; қатысушылар арасындағы пайда болатын және оларды біріктіретін қатынастар; тәрбие жүйесінің компоненттерінің бірлігін және бұл жүйенің дамуын қамтамасыз ететін ортаны және басқаруды тәрбие субъектілерінің меңгеруі.

**Оқушылардың дүниетанымын қалыптастырудың қазіргі мәселелері. Жеке тұлғаның ғылыми дүниетанымын қалыптастырудағы мұғалімнің кәсіби-педагогикалық құзыреттілігінің маңызы.**

###### Мектептің тәрбиелік жүйесі – оқу сабақтарын, балалардың сабақтан тыс өмірін, әртүрлі әрекеттерін және мектептен тыс қарым-қатынастарын, әлеуметтік, табиғи, пәндік-эстетикалық ортаның әсерін, кіріктірген педагогикалық процесті толығымен қамтиды және ол толассыз кеңейіп отыратын тәрбие кеңістігі.

Мектептің тәрбиелік жүйесінің пайда болуы, қалыптасуы, дамуы көптеген объективтік және субъективтік факторлардың ықпалымен жүретін ұзақ мерзімді және күрделі процесс болып табылады. Оның нәтижесі көп жағдайда мектеп өмірінде нені, қалай, қашан өзгерту қажеттігін анықтай білуге және өскелең ұрпақтың әлеуметтенуіне байланысты.

Жас ұрпақтың әлеуметтенуі дегеніміз – өсіп келе жатқан әрбір баланың басқалармен қарым-қатынас және іс-әрекет барысында өзі өмір сүріп отырған қоғамда қабылданып тұрақтанған адамгершілік сапалары мен мінез-құлық нормаларын, тәртіп ережелері мен құндылықтарды өз бойына сіңіріп, әлеуметтік тәжірибені меңгеріп қалыптасуы, өмірге бейімделуі. Жас ұрпақтың әлеуметтенуі, бір жағынан ол өмір сүріп отырған қоғамдағы әртүрлі сипаттағы ішкі және сыртқы факторлар мен әртүрлі өмірлік жағдаяттардың ықпалымен әсер етудің стихиялы жолымен қалыптасса, екіншіден, мақсатты тәлім-тәрбиелік жұмыстар арқылы адамгершілігі жоғары, креативті, шығармашыл азамат ретінде қалыптасу арқылы жүзеге асырылады. Мектептің тәрбие процесі жас ұрпақты әлеуметтендірудің жетекші әрі айқындаушы негізі болып табылады.

***Тәрбиелік жүйе қызметі тиімділігінің сапалық көрсеткіштері:***

- тәрбиешінің, тәрбиеленушінің, ата-ананың түсінігіндегі мектеп бейнесі;

- тәрбие жүйесінің сапалы нәтижесі – мектеп түлегі;

- ұжымдағы психологиялық ахуал, мектептегі тәрбиеленушілер мен тәрбиешілердің қарым-қатынасы;

- жүйенің әртүрлі субъектілерінің арасындағы өзара байланысы;

- қоғамдағы мектептің беделі.

Мектептердің тәрбиелік жүйесінің миссиясын жүзеге асыруға бағытталған және *төмендегі бағыттарды басшылыққа алуы* қажет:

- әлемдік деңгейде жиналған озық тәжірибеге негізделген қазақстандық және халықаралық құжаттамалардың деректер базасы;

- мектептегі тәрбиелік жүйенің нақты айқындалуы;

- тәрбие тұжырымдамасына көзделген, тәрбиеленушінің жеке тұлғалық ерекшелігін қалыптастыру;

- тәрбиеленушінің өзіндік және ғылыми-тәжірибелік қызметі;

- шынайы мамандық таңдау және кәсіптік бағдар қызметі.

Мектептің тәрбиелік жүйесінің 6 блок-сызбадан құрылған үлгісі 59-суретте көрсетілді.

Тәрбиелік жүйенің көпқырлы бағыттарын басшылыққа ала отырып, тәрбие саласымен айналысатын педагог мамандардың атқаратын міндеттері мен қызметтері нақты айқындалуы тиіс.

Педагог мамандармен үйлесімділік жүйесі

Қоғамдық ұйым, бірлестіктер жүйесі

Сыртқы ықпал ететін ортамен байланыс

Ынтымақтастықта жұмыс жасайтын мекемелер

Ата-аналармен жүргізілетін жұмыстар

Тәрбие жүйесін үйлесімді басқару құрылымы

**Сурет-59. Жалпы орта білім беретін мектептің оқушылардың дүниетанымын қалыптастырудың тәрбиелік жүйесі**

Мектеп өзі тұжырымдамасына сай тәрбиелік және дидактикалық кіші жүйелер бір-біріне әсер етіп толықтыру немесе жол бере отырып, өзара қарым-қатынас жасап, өзіндік педагогикалық жүйе құрайды.

Мектептегі тәрбие жұмысының өзегін тек бағдарлама, іс-шаралар, әдістері мен формалары ғана құрамайды, сонымен қоса ол бала, жеткіншек, жасөспірім арқылы сипатталатын педагогикалық істің жоғары мақсаты мен мәніне тәуелді. Олардың жеке қызығушылығы, бейімі, өзіндік мінез-сипатымен бірге өз қадірін сезінуін дамыту керек. Тәрбиеленушілердің қызығушылығынан жоғары рухани қажеттіліктеріне қарай өтуі тәрбие ережесіне айналуы қажет.

Тәрбие жүйесі оқу процесіне қажет қосымша болып қана қоймай, қазіргі жағдайда шоғырландырушы рөлді орындай отырып, білім беру мекемесінің жұмыс істеуінің ең маңызды шарты болып табылады.

60-суретте жалпы орта білім беретін мектептегі тәрбие жұмысының бағыттары ашылды.

**Сурет-60. Оқушылардың дүниетанымын қалыптастырудағы тәлім-тәрбиелік жұмыстардың бағыттары**

**Тәрбие жүйесінің ерекшеліктері:**

* дүниетанымдық мәселелердің айқындылығы;
* тәрбие мазмұнының мәдениеттанушылық негізделуі;
* әлеуметтік мәні бар ортаның болуы;
* өзара ынтымақтастық қарым-қатынастарды дамыту;
* өзін-өзі басқарудың болуы.

Тәрбиеленушінің өз еркі болмай, тәрбие жұмыстарын дамыту, бірлесе жұмыс істеу идеяларын іске асыру мүмкін емес. Тәрбие жүйесі еріксіз ұйымдастырылса, ол тәрбиеленушіге де, тәрбиешіге де кері әсерін тигізеді. Егер тәрбиешілер тәрбиеленушілердің қызығушылығына, асқақ арманына, азаматтық және жолдастық міндеттеріне, өзбеттілігі мен шығармашылығына сүйенсе, сонда тәрбиеленушілердің тәрбиеге деген ықылас-ынтасы оянады.

Жеке тұлғаның бойында ғылыми дүниетанымды қалыптастыру бірнеше кезеңдер арқылы жүзеге асады.

61-суретте адамгершілік тәрбиесінің сапалық белгілері көрсетілді.

Ғылыми дүниетанымның сапалық белгілері:

• адамгершілік сезім: тұрақты сезімталдық, адамгершілік қатынастарды бастан өткізуі;

• адамгершілік сана: моральдық принциптер, әлеуметтік ортада өзінің адамгершілік нормасын сезінуі;

• сындарлы ойлау: адамгершілік принциптерді тұрақты жинақтау, оймен қорыту, жағдаяттарды білу, оларға талдау жасау, баға беру, шешім қабылдау, жауапты тандай білу және оны жүзеге асыру;

• тұрақты ерік-жігер: өзінің адамгершілік сенімін жүзеге асырудағы адамгершілік сезімі мен саналы шешімінің бірлігі.

**Сурет-61. Ғылыми дүниетанымның сапалық белгілері**

Сабақтан тыс уақытта проблемалық-психологиялық жағдай туғызу, ұжымдық шығармашылық істер сыртқа, саяхатқа, экскурсияға, шеруге шығу, спорттық жарыстар, еңбек-тынығу лагерьлері, жазғы пәндік лагерьлер, сыныптағы, мектептегі бірлескен еңбек қызметтерін ұйымдастыру және т.б. арқылы жүзеге асырылады.

**Тақырып бойынша білімді тексеру мен бақылауға арналған тапсырмалар**

1. Оқушылардың дүниетанымының мәні мен қызметтері.

2. Дүниетанымның құрылымы: білім, көзқарастар, сенім, идеалдар, өмірлік ұстаным.

3.Дүниетанымның түрлері. Дүниетанымды қалыптастырудың әдіснамалық негіздері. Жеке тұлғаның құндылық бағдары.

4. Оқушылардың дүниетанымын қалыптастыру құралдары.

5. Оқушылардың дүниетанымын қалыптастырудың қазіргі мәселелері.

6. Жеке тұлғаның ғылыми дүниетанымын қалыптастырудағы мұғалімнің кәсіби-педагогикалық құзыреттілігінің маңызы.

2-ТАРАУ. ТҰТАС ПЕДАГОГИКАЛЫҚ ПРОЦЕСТЕГІ ТӘРБИЕ

3.2.1 Тұтас педагогикалық процестегі тәрбиенің мәні мен мазмұны

**Тәрбие** – **тұтас педагогикалық процестің бөлігі. Адамзат тарихындағы тәрбие жүйелері. Заманауи тәрбие концепциялар мен модельдері. Демократиялық қоғамының тәрбиелеу идеологиясы.**

Білім беру жүйесінің әртүрлі кезеңдерінде тәрбиелеу процесін ізгілендіру мәселелері шешіледі:

* 1. ізгілендіру қазіргі білім беруді дамытудың жалпы мазмұнын жетілдірудің басты негізі болады;
  2. ізгілендіру жалпы орта білім беретін мектептер мен басқа да білім беру мекемелерінің даму бағыттарын айқындайды;
  3. ізгілендіру оқу-тәрбие процесінің нәтижесі тәуелді болатын тәрбиеші мен тәрбиеленушінің өзара іс-әрекетінің басты мәселесі болып табылады.

Авторитарлы жүйеден ізгілендірудің өзгешелігі – тұлғаның қоғамдық өмірге еркін және өзгеге тәуелсіз өз бетінше атсалысуы. Бірақ тәуелсіздіктің негізінде еркін таңдау құқы мен қабылдаған шешімге жеке жауапкершілік жатады. Қазақстан Республикасында білім беру жүйесін реформалаудың тұжырымдамалық және құқықтық-нормативтік негіздеріне сүйене отырып, тәрбие беруді ізгілендіру төмендегілерді білдіреді:

* тәрбиеленуші (немесе оның ата-анасы) мектеп түрін, білім беру мазмұнын, оның ұйымдастыру формаларын, кәсіби білім беру бағыттарын және т.б. таңдауға құқы бар;
* тәрбиеленуші өз мүмкіндіктері мен қабілеттеріне қарай өз дамуының жеке, дара жолын таңдайды;
* тәрбиеленуші педагогикалық процестің субъектісіне айналады, яғни оқу-тәрбие процесін жоспарлау және оның нәтижесін бағалау іс-әрекеттеріне белсене атсалысады;
* тәрбиеленушінің оқу процесінде барлық іс-әрекеті, белсенділігі ынталандырылып отырылады.

Қазіргі кезеңде тәрбие процесін ізгілендіру бағыттары болып табылатындар:

* жеке тұлғаны тәрбиелеу мазмұнында әлемдік мәдени құндылықтарды ендіру арқылы оларды ізгілендіру бағытын тереңдету;
* адами құндылықтардың негізін ашатын тәрбиелік жұмыстардың кешендік жүйесін даярлау.

**Тәрбие процесін ізгілендірудің шарттары:**

* + тәрбие процесі жеке тұлғаның өзін-өзі жетілдіру бағытында өтеді;
  + тәрбие процесі ішкі мотивацияға негізделеді, сыртқы мотивацияны ұйымдастыруы мен тиімді үйлесуі, тұлғаның ішкі сұранысын қанағаттандырады;
  + тұлғаны дамыту біртұтастықта жүреді, оның интеллектуалды, физикалық, эстетикалық дамуын бірлікте қарастырады;
  + тәрбиелеу тұлғаның өз бетімен іс-әрекетіне негізделеді, себебі әрбір тұлғаның қабылдау, меңгеру, есте сақтау қабілеттері мен мүмкіндіктері әртүрлі;
  + тәрбиелеу ұлттық және жалпы адамзаттық құндылықтарға арқа сүйейді, тұлғаның психологиялық-физиологиялық ерекшеліктері толық ескеріледі.

**Тәрбие мазмұны ұғымы. Тәрбиенің мақсаты, міндеттері мен мазмұнының өзара байланысы. Тәрбие мазмұнының қоғамдық сана мен құндылық ұстанымға тәуелділігі.**

Тәрбиенің мақсаты – қоғамға аса қажетті адамгершілік қасиеті жоғары, еңбексүйгіш, ғылыми дүниетанымы қалыптасқан, эстетикалық талғам сезімі мен дене күші мығым, белсенді, дені сау, ұлттық сана-сезімі оянған, рухани ойлау дәрежесі биік, мәдениетті, парасатты, ар-ожданы мол, еңбекқор, іскер, өмірлік позициясы айқындалған, бойында басқа да игі қасиеттері қалыптасқан зияткер тұлғаны дамытып қалыптастыру (62-сурет).

Қоғамның әлеуметтік тәжірибені ұрпақтан-ұрпаққа беру қажеттігінен пайда болды

Әрбір қоғамдық-тарихи кезеңдерге сәйкес дамып, өзгеріп отырады

Тұлғаға ықпал ететін іс-әрекеттер жүйесі

**Сурет - 62. Тәрбиенің сипаттамасы**

«Адамға ең бірінші білім емес, тәрбие беру керек. Тәрбиесіз берілген білім адамзаттың қас жауы, ол келешекте оның өміріне апат әкеледі» - деп ұлы шығыс ғұламасы, философ әбу Насыр әл -Фараби бекерден айтпаған болса керек.

Тәрбие – күрделі әрі ұзақ процесс. Оған белгілі бір дәрежеде білім, тәжірибе, шеберлік қажет. Ондай болмаған жағдайда тәрбие саласында белгілі бір нәтижеге қол жеткізу қиындыққа түседі.

Тәрбие педагогикада бірнеше қырларымен танылған:

***- әлеуметтік мағынада***: бұл аға буынның жинақтаған тәжірибені жас ұрпақ өкілдеріне беруі;

***- педагогикалық мағынада***: бұл тәрбиеленушіге ықпал жасау үшін ұйымдастырылған арнайы іс-әрекет, зияткер тұлға қалыптастыруға бағытталған мақсатты процесс.

Бүгінде жаңа Қазақстан креативті ойлайтын, өзін қоршаған ортаға тез сіңісетін зияткер тұлғаны қажет етеді. Тұлғаның басты сапалық белгілері, ерекшеліктері жоғары этикалық құндылықтары болады: мейірбандық, махаббат, еңбексүйгіштік, ар-ождан, азаматтылық және т.б.

**Тұлғаға ізгілік қарым-қатынас:**

* + тұлғаға деген шынайылық, махаббат, сүйіспеншілік, оның тағдырына үлкен жауапкершілікпен қарау;
  + тұлғаға сенім арту, оның болашағына оптимистік көзқарас таныту;
  + қарым-қатынас ынтымақтастығы;
  + тікелей зорлық жасамау (күштеп, зорлап оқытпау, тәрбиелемеу);
  + іс-әрекетті үнемі ынталандырып отыру.

**Тұлғаға жариялылық қарым-қатынас:**

* тәрбиеленуші (бала) мен тәрбиешінің (педагог) құқықтары бірдей;
* тұлғаға таңдау құқығын беру;
* тұлғаның қателесуге құқығының бар болуы;
* тұлғаның әр нәрсеге өзінің жеке көзқарасының болуы;
* баланың құқығы туралы Конвенцияны сақтау;
* тәрбиеленуші мен тәрбиешінің арасындағы қарым-қатынас: тыйым салмау, дұрыс жол көрсетіп бағыттау, күш көрсетпеу, сендіру, шектемеу, тек таңдау құқығын қалдыру.

Ш.А.Амонашвилидің зерттеуі бойынша, тәрбиеленуші өзінің айнала қоршаған ортасын сезіну, көру және қабылдау арқылы осы дүниеге, өзін қоршаған адамдар ортасына енеді. Оның қабылдауынан тыс болып жатқан оқиғалар сыртқы ортасы ретінде танылады.

Тәрбиенің тұлғаға бағдарланған тұжырымдамасын жақтаушылар Ш.А.Амонашвили, М.Н. Берулава, Е.В. Бондаревская, Ю.И. Турчанинова, И.С.Якиманская және т.б.

Е.В. Бондаревская тұлғаға бағытталған тәрбиелеу парадигмасына төмендегілерді ұсынады:

* білім беруде адамның ешкімге ұқсамайтын, қайталанбайтын дара ерекшеліктерін есепке алу;
* балаға ізгіліктік-тұлғалық қарым-қатынас: баланы қолдау, оны дамыту, өзін-өзі жетілдіру, өзін-өзі дамыту, өзін-өзі түзету, өзін-өзі қорғау, өзін-өзі тәрбиелеу, баланың өзінің жеке тұлғасының қалыптасуына, оның адамдармен, табиғатпен, мәдениетпен, өркениетпен қарым-қатынас жасауына қолайлы жағдайлар туғызу;
* оқушының өз бетінше ізденісін, шығармашылығын қалыптастыратын оқыту әдіс-тәсілдерін, құралдарын, оқыту технологиясын дұрыс таңдау, оны жүзеге асыру.

63-суретте балаға ізгілікті тұлға тұрғысынан қарау, педагогикалық қарым-қатынасты ізгілендірудің мәні ашылды.



**Сурет - 63. Балаға ізгілікті тұлға тұрғысынан қарау, педагогикалық қарым-қатынасты ізгілендіру**

**Тәрбиенің түрлері және оларға сипаттама. Тәрбиенің дәстүрлі түрлері. Тәрбие мазмұнының әлеуметтік-экономикалық негізделуі. Тәрбие мазмұнын көкейкестендіру және жаңарту: адамгершілік-рухани, азаматтық-патриоттық, құқықтық, көпмәденилік, экологиялық, денсаулыққа және салауатты өмір салтына құтщылық қатынасты қалыптастыру және т.б.**

Тәрбиенің қоғамдағы жалпы қызметі, *біріншіден,* ұрпақтан-ұрпаққа әлеуметтік тәжірибе мен мінез-құлық нормаларына қатысты білім, білік және дағдыларын беру процесі. *Екіншіден,* адам баласында адамгершілік сапа қасиеттерін қалыптастыру.

**Тәрбие жұмысы**сынып жетекшісінің кәсіби қызметін жүзеге асыруда тұлғаға жасаған ықпалы және мақсатты түрде сабақтан тыс әртүрлі педагогикалық әрекеттерін ұйымдастыруы болып табылады.

Тәрбие жұмысы сынып жетекшісінің белсенді басшылығымен, шебер ұйымдастырушылығымен тәрбиенің түрлеріне сәйкес белгілі нысананы көздей отырып, шығармашылық тұрғыда жүргізіледі (64-сурет).

**Сурет-64. Тәрбиенің түрлері**

**Ақыл-ой тәрбиесі**қоршаған әлемге, өзіне, өзгелерге эмоционалды құндылықты қатынасының қалыптасуымен, өздігінен білім алу қажеттілігінің дамуымен, тұлғаның интеллектуалды әлеуетін дамытумен, интеллектуалды, көптілді мәдениет, ой-қызметі мәдениеті саласында ойлау қабілетін, оқу-танымдық қызметінің функционалдық сауаттылық, компьютерлік сауаттылықты меңгеру процесінде ақпараттық мәдениетке дағдылануымен анықталады.

**Адамгершілік тәрбиесі**– жеке тұлғаның қоғамдық мораль талаптарына сай санасына, сезіміне, әдет-қылығына, мақсат бағытына жүйелі түрде ықпал етуі.

**Еңбек тәрбиесі**– еңбекке деген қатынасты, рухани және материалдық игілікті жасауға деген жеке тұлғаның әрекетін мақсатты қалыптастыру процесі.

**Эстетикалық тәрбие**болмыстағы және өнердегі сұлулық пен әсемдікті дұрыс қабылдауға, эстетикалық түсінікті, сезім мен талғамды қалыптастыруға тәрбиелейді. Өнерде және өмірде сұлулықты жасау, оған қатысу қабілетін, қажетсінуін қалыптастырады.

**Экологиялық тәрбие**– тұлға бойында экологиялық білім, көзқарас, сенім жүйесін қалыптастырып, сол арқылы оның табиғатқа, қоршаған ортаға парасаттылық, жауапкершілік қарым-қатынасын жан-жақты қалыптастырып, дамыту.

**Құқықтық тәрбие**– өзінің туған елінің заңы мен құқықтық ережесін, белгілі нормаларын сақтау, қорғау, сыйлау рухында тәрбиеленген, сана-сезімі мол, белсенді, қоғамға, әлеуметтік ортаға жат әдет-құлыққа қарсы күресетін, қоғамдық тәртіпті бұзушыларға ымырасыздықпен қарайтын жеке тұлғаны тәрбиелеу.

**Экономикалық тәрбие**– тұлғаны экономикалық білімдер негіздерімен қаруландыру, қоғамның экономикалық саясатын ұғындыру, өндіріс, айырбас, бөлісу және тұтыну аумағындағы негізгі экономикалық қатынастарды тәжірибеде меңгерту.

**Дене тәрбиесі** *–* тұлғаны жан-жақты үйлесімді қалыптастырып дамыту процесінің негізгі бір саласы. Себебі, дене тәрбиесі тұлға денесінің қалыпты жетілуін, денсаулығының нығаюын қамтамасыз етуде, оларды еңбекке, Отанды қорғауға дайындауда аса маңызды қызмет атқарады.

**Отбасы тәрбиесі**– болашақ жеке тұлғаның негізі қаланатын қоғамның бастауыш құрылым бірлігі, баланың алғашқы ұжымы, оның табиғи даму ортасы.

Отбасы тәрбиесі тәрбиеленушілердің отбасындағы адамгершілік негіздерді игеруіне, отбасы қатынастары мәдениетін, ұлттық отбасы дәстүрлерін, толық отбасын құру үшін денсаулықтың бірегейлігі түсінігін қалыптастыруына, балаларына тәрбие ықпалдылығын қамтамасыз ету үшін ата-аналармен ынтымақтастық қатынас құруға, ата-аналардың өз міндетін табысты атқаруына ықпал ететін функционалдық сауаттылығын қалыптастыруына бағытталған.

Адагершілік тәрбиесі – тәрбие салаларының маңызды бір құрамдас бөлігі. Жеке тұлғаны жан-жақты жетілдіру процесінде ол ақыл-ой тәрбиесінен кейін маңызды рөл атқарады.

**Адамгершілік тәрбиесі** – тұлғаның әлеуметтік ортада тіршілік етуіне қажетгі қоғам талабына сай балалар бойында тұрақты моральдық касиеттерді, нормалар мен адамгершілік идеалдарды, жалпыадамзаттық құндылықтарды, адамгершілік қасиеттерді үйрету және қалыптастыру.

Адамгершілік тәрбиесі оқушыларды адамгершілік ұғым, принциптер, мінез-құлық нормаларын ұғыну жайындағы біліммен қаруландырады. Адамгершілік тәрбиесіндегі құндылық қоғамның мүшесі ретінде де, жеке тұлғаға қажеттілік ретінде де маңызды болып саналады.

Адамгершілік тәрбиесінің міндеттері мен мазмұны мораль, этика, адамгершілік ұғымдар, түсініктер, сезім, әдептілік, өзін-өзі ұстау мәдениеті деген ұғымдармен тығыз байланысты болады. Адамгершілік тәрбиесінің бір ерекшелігі – оның оқушылардың іс-әрекеттерінің кез келген түрімен байланысты болуында (65-сурет).

**Мақсаты:**

Қоғамдық,

моралдық талаптарды, мінез-құлық, қарым-қатынас, яғни жалпыадамзаттық құндылықтарды меңгеруге үйрету

**Адамгершілік тәрбиесі**

**Міндеттері:**

* Адамгершілік

сана-сезім;

* адамгершілік

сезімдерді;

мінез-құлық,

іскерліктерін

дамыту

**Мазмұны:**

Жеке тұлғаның қоғамдық мораль талаптарына сай

сана-сезіміне

мақсатты ықпал ету

**Сурет-65. Адамгершілік тәрбиесі**

**Ақыл-ой тәрбиесі** – дүниеге адамгершілікті көзқарас, саналы тәртіп пен орынды мінез-құлық, еңбек нәтижесі, экономикалық білім, дағдылар, тіршілік ету ортасы, табиғат және қоғам құбылыстарына талғампаздық, дене күш қуатын арттыру жолдарын білу, қоғам өмірінің құқықтық негіздерін игеру мәселелерін игеру.

Педагогика ғылымында ақыл-ой тәрбиесі деп оқушының ақыл-ой күштерін, ойлауын дамытудағы және ақыл-ой, еңбек мәдениетін дамытудағы тәрбиешілердің мақсатты іс-әрекетін түсіндіруді айтамыз. Ақыл-ой тәрбиесі – тұлғаны жан-жақты дамытудың негізі. Ең бастысы, ол ғылым мен техниканың жедел дамуының қайнар бұлағы екендігін үнемі есте ұстағанымыз жөн. Ақыл-ой тәрбиесі – табиғат пен қоғам дамуының заңдылықтары бейнеленген ғылымның деректерін, заңдарын мақсатты меңгерту (66-сурет).

**Міндеттері:**

* Білім қорын;
* ойлау операцияларын;
* зиялылық біліктерді;
* дүниетанымды қалыптастыру

**Мақсаты:**

Жеке тұлғаның ғылыми білім негіздері мен дүниетанымдық көзқарасын қалыптастыру

**Ақыл-ой тәрбиесі**

**Мазмұны:**

Жеке тұлғаның танымдық мотивтерін, ақыл-ой күштері мен ойлауын, дүниетанымын қалыптастыруға бағытталады

**Сурет - 66. Ақыл-ой тәрбиесі**

Ақыл-ой тәрбиесінің ең басты құралы – оқыту. Ақыл-ой күштерін оқыту барысында оқу материалының мазмұнын игеру, зиялылық біліктерді қалыптастыруға көмектесетін ойлау операцияларына қатыстыратын, оқу әрекеттерін орындайтын, танымдық іс-әрекеттерін ұйымдастыру арқылы жүреді.

**Еңбек тәрбиесінің мазмұны**

Қоғамдық құрылыста еңбек тәрбиесі тәрбие жүйесінің негізгі бір саласы болып табылады. «Адамды адам еткен, еңбек» демекші, «еңбек процесінде адам табиғатты өзгерте отыра, өзі де өзгереді» деген қағидаға сүйенсек, еңбек әрекетінің нәтижесінде адамның дене және интеллектуалдық күші мен қабілеттері қалыптасып, дамып және одан әрі жетіліп отырады.

Еңбек – адамның заттық және рухани қажеттілігін қанағаттандыруда, дене және рухани күшін дамытуға бағытталған саналы, мақсатты, жасампаздық және интеллектуалдық әрекеті. Адамның еңбегінің арқасында бүтіндей заттық және рухани игіліктер жасалынады, еңбек процесінде адам баласы өсіп жетіледі (67-сурет).

Еңбек тәрбиесінің мақсаты, міндеттері және мазмұны нақтылы қоғамдық-тарихи жағдайға байланысты анықталып, жетіліп отырады.

Жақсы денсаулық адамның еңбек және қоғамның іс-әрекетіне жемісті қатысуының маңызды кепілі. Дене тәрбиесі күн ырғағын, еңбек, демалыс, тамақтану, ұйқы, бос уақыт ырғақтарын дұрыс ұйымдастыруды талап етеді.

**Сурет-67. Еңбек тәрбиесі**

Дене тәрбиесі – тұлғаны жан-жақты үйлесімді қалыптастырып дамыту процесінің негізгі бір саласы. Дене тәрбиесі тұлға денесінің қалыпты жетілуін, денсаулығының нығаюын қамтамасыз етуде, оларды еңбекке, Отанды қорғауға дайындауда аса маңызды қызмет атқарады. Дене тәрбиесі төзімділік, шыдамдылық, батылдық, табандылық қасиеттерді шыңдайды және жастарда ақыл-ой және еңбек әрекетінде нәтижелі жұмыс істей алатын сапа қасиеттерін қалыптастыруға да ықпал етеді.

Дене тәрбиесінің талаптары:

1. Оқушы бойында жоғары адамгершілік сапаларын қалыптастыру.
2. Шәкірттердің денсаулығын нығайту, жұмыс қабілетін көтеру.
3. Спортпен шұғылдануға қызығушылығын және қабілетін ояту.
4. Негізгі іс-қимыл, қозғалтқыш сапаларын дамыту.

Дене тәрбиесі барысында баланың дене бітімі, қимыл-қозғалысына қатысты эстетикалық талғамы, бағалауы, көзқарасы қалыптасып дамиды. Дене тәрбиесі барысында әртүрлі дене жаттығуларын оны шынықтыру процесімен бірлікте тиімді пайдалану ағзаның бірқалыпты жетілуін қамтамасыз етеді.Белсенді қимыл-қозғалыс балалардың жүрек қан тамырының дұрыс жетіліп дамуына күшті ықпал етеді (68-сурет).

Дене тәрбиесінің ықпалы әсіресе жүйке жүйесінің қызметін шынықтыру мен жетілдіруде маңызы ерекше. Орталық жүйке жүйесі мен әртүрлі дене мүшелерінің арасындағы жүйкелік күштердің өтуін тездетеді, жүйке процестерінің қызметін жандандарып, тұрақтандырады.

**Міндеттері:**

* Ағзаны шынықтыру
* дене күштерінің жұмыс қабілетін және гигиеналық дағдыларды дамыту

- денсаулықты нығайту

**Мақсаты:**

Жеке тұлғаның дене мәдениетін дамыту мен спортқа қызығушылығын ояту

**Дене**

**тәрбиесі**

**Мазмұны:**

Оқушының дене күші мен денсаулығын дамытып, сауықтыруға бағытталған іс-әрекеттерді атқару

**Сурет-68. Дене тәрбиесі**

**Эстетикалық тәрбие** болмыстағы және өнердегі сұлулық пен әсемдікті дұрыс қабылдауды және эстетикалық сезім мен талғамды тәрбиелейді. Өнер және өмірдегі сұлулықты жасау, оған қатысу қабілетін, қажетсінуін қалыптастырады(69-сурет).

**Міндеттері:**

* Эстетикалық қабылдау мен талғам;
* көркем-шығармашылық сезім;
* әсемдікті көре білу, сүю қасиеттерін дамыту

**Мақсаты:**

Жеке тұлғаның бойында көркем-эстетикалық мәдениетті қалыптастыру

**Эстетикалық тәрбие**

**Мазмұны:**

Жеке тұлғаның әсемдікті түсіну, сезіну, баға беру, икемділіктерін дамытуға бағытталады

**Сурет-69. Эстетикалық тәрбие**

**Эстетикалық қабылдау** деп әсемдікті қабылдау процесін айтады, мұның нәтижесі эстетикалық әсерлену, эмоция болып табылады. Табиғат, өнер, адам жасаған заттар, адамның сыртқы кейпі, рухани дүниесі, тұрмыс-салты, әрекеттері мен қылықтары, адамның өзі де эстетикалық қабылдаудың объектісі бола алады.

**Эстетикалық сезім** байлығы *–* адамның рухани өмірін жоғары тарапты дамытудың қажетті шарты. Адам рухани жағынан бай болып, әсемдікті көре біліп, одан ләззат ала білуге тиісті.

**Эстетикалық талғам** *–* әсемдікті дұрыс бағалай білуге тәрбиелеу. Эстетикалық талғам немесе көркемдік талғам әрбір адам өзі жасайтын белгілі бір эстетикалық мұратты бейнелейді.

**Эстетикалық мұрат** дегеніміз – адамдардың көксеп жүрген әсемдік жөніндегі түсінігі. Эстетикалық сезімдерді, мұрат, талғамдарды бағалауды тәрбиелеу білімді меңгеріп алумен бірге, дүниеге көзқарасты қалыптастырудың маңызды құралы болып табылады.

Эстетикалық тәрбиенің негізгі компонеттері: эстетикалық сезім; эстетикалық қабылдау; эстетикалық талғам; эстетикалық мұрат.

Экологиялық тәрбие адамның бойына табиғатқа әдепті көзқарастың және оған қарым-қатынастың қалыптасуы мен дамуын, табиғи ресурстардың жағдайына жеке жауапкершілік сезімін және адамдардың олармен парасатты іс-әрекеттерін болжайды. Экологиялық тәрбие алдымен қоршаған ортаны және халықтың денсаулығын қорғауды, елімізде экологиялық жағдай туралы халықты ақпаратпен қамтамасыз етуді көздейді (70-сурет).

**Міндеттері:**

* экологиялық дүниетаным
* табиғат қорғау дағдысы
* экологиялық норманы сақтау
* экологиялық мәдениет қалыптастыру

**Мақсаты:**

Жеке тұлғаның табиғатқа сүйіспеншілігін, қоршаған табиғи ортаға қарым-қатынас мәдениетін қалыптастыру

**Экологиялық тәрбие**

**Мазмұны:**

Табиғатты қорғауға, күтуге үйрету, қоршаған орта туралы білімдерін дамыту бағытында іс-әрекеттер ұйымдастыру

**Сурет-70. Экологиялық тәрбие**

**Экологиялық тәрбиенің қызметі:**

**1) Ағартушылық қызметі.** Ол оқушыларға табиғатты адамның өмірі сүру ортасы ретінде және эстетикалық тұрғыдан жетілуіндегі оның маңызын түсінуге көмектеседі.

**2)Дамытушылық қызметі.** Ол балаларды экологиялық құбылыстарды ұғыну, табиғат жағдайына талдау жасау, табиғатпен ақылға сиятындай орынды қарым-қатынас жасау біліктілігін қалыптастыру процесінде жүзеге асады.

**3**)**Тәрбиелік қызметі.** Ол оқушыларды табиғатқа адамгершілік және эстетикалық қарым-қатынасты қалыптастыруда көрініс береді.Олардағы жауапкершілік сезім мен борыш органикалық тұрғыда ақиқат өмірдің ұлылығын және сұлулығын шаттана сезіну барысында бірлікте жүзеге асады. Бұл оқушыларда табиғатты қоғау әрекетін жандандыруға түрткі болады.

**4) Ұйымдастырушылық қызметі.**Ол оқушыларда табиғатты қорғау әрекетін ынталандыруды көздейді.

**5)Алдын ала болжау қызметі.** Ол балаларда адамның табиғатқа жасаған қайсыбір әрекетінде мүмкін болатын зардаптардан немесе экологиялық процестердің бұзылу жағдайының неге алып келетінін, ол үшін қандай шараларды ұйымдастыру қажеттігін алдын ала болжай білу біліктілігін тәрбиелеуді немесе дамытуды көздейді.

Экономикалық тәрбие мен білім беру – шаруашылық іс-әрекетті жақсартудың, өндірісті басқарудағы белсенділікті арттырудың қажетті шарты.

Тұлғаның бақытты болуы, өмір қуанышына кеңелуі, олардағы әрекеттің барлық түрінің жоғарғы нәтижелі болуы, өзін-өзі жақсы сезінуі – дене мүшелерінің ең жоғарғы деңгейде қызмет етуімен тығыз байланысты. Себебі, дені сау бала барлық бастамалар мен істерге қанағаттанарлық сезіммен, көтеріңкі көңіл-күймен қатыса алады. Сондықтан да, тұлғаның саламатты салтын қалыптастыру – мектептің тәрбие жұмысының негізгі бір бағыты болып табылады.

«Саламаттылық», яғни «деннің саулығы» – бүкіләлемдік денсаулықты сақтау ұйымының Жарғысында көрсетілгендей, деннің моральдық және әлеуметтік саулықтың, есендіктің толыққанды түрдегі және қоршаған ортаға қатынасын білдіретін дене мүшелерінің қалыпты жағдайы.

*Деннің сау болуы –* ол өмірді шексіз сүю, қуаныш сезіміне бөлену, өмірден ләззат алу, әрбір таңды, күнді асыға, ризашылық көңіл-күймен тосу, кіршіксіз тәтті ұйқыға кету, ең қажеттісі өзіңді-өзің сүю, құрметтеуден басталады.

*Саламатты өмір салты* **–** физикалық және психикалық денсаулықты сақтауға және нығайтуға, жұмысқа қабілеттілікті қалпына келтіруге апаратын, ерік-жігердің көрінуін, іс-әрекет пен мінез-құлықты түсінуді талап ететін жеке тұлғаның белсенді жағдайы.

Саламатты өмір салтын төмендегідей негізгі компоненттер құрайды (71-сурет).

**Сурет-71. Саламатты өмір салтын құрайтын компоненттер**

Саламатты өмір тіршілігінің негізгі бағыттарының бірі – қимыл-қозғалыс деңгейі. Адам тіршілігіне ауа, су, тамақ қандай керек болса, белгілі деңгейдегі қозғалыстың да маңызы сонша, оны өмір сүрудің ең басты шарттарының бірі ретінде есептейді. Табиғаттың өзі жеке тұлғаның қолына физиологиялық теңдесі жоқ, денсаулық тәсілін беріп отыр, ол – қимыл-қозғалыс, дене жаттығулары.

 Әр тәрбиеленуші жеке тұлға ретінде дамып, өркендеп өсуі үшін, әрбір ата-ана өз баласының денсаулығын қадағалап, күн тәртібін саралап, уақтылы тамақтанып, дұрыс демалуын ұйымдастыруы қажет.

Қоғамның болашағы әр адамның денсаулығына байланысты. Ендеше, тәрбиешілердің басты міндеті – әрбір тәрбиеленушінің өмір салтын саламаттылыққа, парасаттылыққа тәрбиелеу, бағыттау, бағдарлау болып табылады.

**12-жылдық білім беру жағдайындағы кәсіптік бағдар беру жұмысының ерекшеліктері.**

12 жылдық оқытудағы басты мақсат –қарқынды дамып келе жатқан ортада өмір сүруге қабілетті; өзін-өзі дамытуға; өз ойын еркін айта білуге; өз қалауымен қоғам талабына сай өзін көрсете білуге бейім; жоғары білімді, шығармашыл жеке тұлғаны қалыптастыру.

Адамның өзінің ішкі ресурстарын талдау және оларды өзі таңдаған мамандықтың талаптарымен салыстыру нәтижесінде мамандық таңдалады. Мамандықты таңдау – адам өміріндегі маңызды шешім, адамның қоғамда өзін бекітуінің негізі. Мамандықты таңдау – бір сәттік акт емес, ол ұзақтығы сыртқы жағдайларға және субъектінің жеке ерекшеліктеріне тәуелді бірнеше кезеңдерден тұратын процесс.

Кәсіптік бағдар – бұл мамандық таңдаудағы жеке икемділігі, қызығушылығы, кәсіптік ынтасы және қоғамның әртүрлі деңгейдегі кәсіби біліктіліктің және әртүрлі мамандық кадрларына сұранысымен жасөспірімдерді дайындауға бағытталған іс-әрекеті

Кәсіп (лат. «pofessio» – белгілі бір іс-әрекеттің көрсеткіші, мамандық, «profiteer» – өзімнің ісім деп қарастырамын) – белгілі бір еңбек іс-әрекеті.

*Кәсіптік бағдар берудің мақсаты* – жас ұрпақты саналы түрде мамандық таңдауға дайындау, үйрету. *Ол үшін төмендегілер қажет:*

* тәрбиеленушілердің бойында ішкі психологиялық-әлеуметтік мәнділікті реттейтін қызмет түрлерін тәрбиелеу;
* түрлі еңбек қызметтері мен сыйластық қатынастарын тәрбиелеу;
* кәсіпті өз бетінше саналы түрде жеке қасиеттерін есепке ала отырып, орындау бағытын жетілдіріп, тәрбиелеу.

**Мектептегі кәсіптік бағдар беру жұмысының негізгі міндеттері:**

* + тәрбиеленушілерді мамандықтар жайлы түсінікпен қаруландыру;
  + кәсіптік қызығуы мен бейімділігі, қабілеттілігін қалыптастыру және дамыту мақсатында тәрбиеленушілердің дара ерекшеліктерін зерттеу;
  + мектеп бітірушілерге мамандық таңдауға көмектесу;
  + мектеп түлектерін белгілі мамандықтың түрін меңгеруге бейімдеу.

**Кәсіптік бағдар жүйесінің бағыттары:**

1) ***Кәсіптік ағарту****,* оның ішіне кәсіптік ақпарат, кәсіптік бейімдеу кіреді. Тәрбиеленушілерді қазіргі кезеңдегі қоғамға қажетті мамандықтармен, олардың практикалық мүмкіндіктерімен таныстыру.

2) Тәрбиеленушінің мамандыққа мүмкіндігін және қызығушылығын анықтау үшін бағыттың ***кәсіптік диагностикасын*** қолданады. Бұл мақсатты орындау үшін сауалнамалық, тесттік әдістер қолданылады.

3) Тәжірибелі мамандардың мамандық таңдауда беретін *кәсіптік көмегі*. ***Кәсіптік кеңесте*** барлық тәрбиеленушілер мен ата-аналар қамтылуы тиіс.

4) ***Кәсіптік іріктеу*** мектептерде, оқу-өндірістік комбинаттарда, ресурстық орталықтарда жүргізіледі.

5) ***Әлеуметтік-кәсіптік бейімделу*** оқу шеберханаларында, тәрбиеленушілердің еңбек бірлестіктерінде және т.б. жүзеге асады. Әлеуметтік-кәсіптік бейімделу процесі кең сатыда жоғарғы сыныптағы тәрбиеленушілердің базалық кәсіпорындағы өндірістік практикасы болып табылады.

6) Кәсіптік тәрбиелеудетәрбиеленушілер бойында таңдаған кәсібіне борыштық сезімін, жауаптылықты, кәсіптік құрметті қалыптастыруды мақсат етеді (72-сурет).

**Сурет-72. Кәсіптік бағдар жүйесінің бағыттары**

Кәсіби бағдар беру арқылы тәрбиеленушілерді мамандықтар әлемінде, олардың мазмұны, ерекшеліктері, жеке тұлғаға қоятын талаптарын өз бойындағы қасиеттерімен ұштастырып, өндіріс, шаруашылық салаларының даму міндеттеріне, оның нарықтық экономика жағдайындағы рөліне сай, саналы таңдалып алынған мамандыққа мүдделілігін тәрбиелеуді қажет етеді.

73-суретте кәсіптік бағдар беру жүйесі ашылды.

**Сурет-73. Кәсіптік бағдар беру жүйесі**

Кәсіби бағдар беру – жас ұрпақты өзіне ұнаған тиісті мамандықты саналы таңдауға бағытталған іс-әрекет.

***Кәсіптік диагностика***– тәрбиеленушінің жеке басының дербес қабілетін анықтау үшін жүргізілетін зерттеу жұмысы: бақылау, тест, ауызша, жазбаша сұрақтарға жауап алу, сауалнама, эксперимент, шығарма жаздыру, тәрбиеленушілердің шығармашылық жұмысын талдау.

***Кәсіптік бағдар***– тәрбиеленушілерді мамандық түрлерімен таныстыру жұмыстары. Тәрбиеленушілердің жеке қасиеттерінің мамандық талабына сәйкес келуі: кәсіптік ақпарат, кәсіптік үгіт, кәсіптік насихат. Тәрбиеленушілердің жеке қасиеттерін, мүмкіндіктерін дамыту.

***Кәсіптік консультация***– тәрбиеленушінің өзінің мамандығын анықтауда жан-жақты зерттеп, тиісті көмек көрсету кезеңдері.

***Кәсіптік адаптация***– тәрбиеленушінің кәсіби еңбек ету жағдайына бейімделуі: сауалнама алу, бақылау, мамандыққа талдау жасау.

Кәсіби бағдар жұмысының нәтижесі тәрбиеленушілерде қалыптасқан кәсіби таңдаудың болуы.

**Ұлттық тәрбиелік әлеует. Ұлттық мәдениетке ұлттық сана мен құндылық қатынасты қалыптастыру, этниаралық толеранттылыққа тәрбиелеу, ұлтаралық қатынас мәдениеті - ҚР тәрбие процесінің басымды бағыты.**

Патриотизм дегеніміз – Отанға деген сүйіспеншілік, жеке адамның қоғамдық, мемлекеттік қауіпсіздікке тікелей байланыстылығын сезіну.

Оның басты құндылықтары – ана тілі, ұлттық рух, діни наным сенімдермен тығыз байланысты. Қазақ халқы – рухани зор байлықтың мұрагері.

Қазақстандық патриотизмнің идеялық негізі осы мемлекет құраушы, жалпыұлттық құндылықтар да жатыр.

Қазақстан Республикасының Президенті Н.Назарбаев ұлтымыздың ұлы бағдары «Қазақстан – 2050» стратегиясының түп қазығы етіп «Мәңгілік Ел» ұғымын ендірді. «Мәңгілік Ел – елдің біріктіруші күші, ХХІ ғасырдағы Қазақстан мемлекетінің мызғымас идеялық тұғыры! Жаңа Қазақстандық патриотизм дегеніміздің өзі де – Мәңгілік Ел! Ол – барша Қазақстан қоғамының ұлы құндылығы – Отанды сүю, бабалардан мирас болған ұлы мұраны қадірлеу, оны көздің қарашығындай сақтау, өз үлесіңді қосып, дамыту және кейінгі ұрпаққа аманат етіп, табыстау деген көзқарасты білдіреді.

Отаншылдық-елжандылық туған отбасына, туып-өскен ортаға, туған топырағы мен табиғатына деген құрметтен басталады. Сондықтан Отаншылдықтың қайнар көзі адамгершілік құндылықтар болмақ. Отаншылдықтың іргетасы – ұлтжандылық. Өз ұлтын сүйіп, оның мұңын мұңдап, жоғын жоқтайтын азамат қана отаншыл болады. Отаншылдықты рухани құбылыс ретінде зорлықпен, нұсқаумен, биліктің басқаруымен енгізу мүмкін емес.

«Азамат» ұғымын мемлекеттік деңгейде қарастырғанда, ол қоғамның тең құқықты мүшесі мәніне ие болады. Ғылыми-теориялық қырынан қарағанда бұл адам құқығымен азамат құқығының аражігін ажырататын ұғым. Өйткені, азамат белгілі бір мемлекеттің, саяси бірлестіктің тең құқықты мүшесі және оның барлық саяси құқықтарына ие тұлға ретінде әрекет етеді.

Азаматтылық – қоғам мен мемлекеттік жүйеде тұлғаның өз «Менін» танып, қастерлей білуі.

Тәрбиенің сапалық деңгейі тәрбие жұмысын мақсатты, жүйелі, кәсіби шеберлікпен жүргізуімен анықталады. Қазіргі кезеңде жеке тұлғаның бойында толеранттылықты қалыптастырудың төмендегідей принциптерін басшылыққа алған жөн:

* тұлғаның қателікке бой алдырмауы және мектеп Жарғысының аясында жеке бастың құқығын мойындау;
* тұлғаның жеке көзқарасы, принциптері, адамдар мен айналадағы дүниеге қарым-қатынасы болу құқығын мойындау, толерантты болу.

*Толеранттылық* (лат. tolerantia – төзім) – қайсыбір жағымсыз факторға жауап әрекеттің болмауы не бәсеңсуі; оның әсеріне сезгіштіктің төмендеуінің нәтижесі. Мысалы, алаңдауға толеранттық қатерлі жағдаятқа эмоцияның үн қату табалдырығының көтерілуінен көрінеді, ал сырттай – ұстамдылықтан, сабыр сақтаудан, бейімдеушілік мүмкіндіктерді төмендетпестен, жағымсыз іс-әрекеттерге ұзақ уақыт төзуге қабілеттіліктен байқалады.

Толеранттылық рухани, адами, идеялық, діни көзқарастар менің ұстанымдарыма жат болса да, қабылдаймын дегенді білдіреді. XVIII ғасырдағы француз жазушысы және философ Вольтер: «Сіздің пікіріңіз маған жат, бірақ сізге оны жақтау үшін мен өмірімді құрбан етуге дайынмын» – деген. Ол – толеранттылықтың басты қағидаты. Бұл адамдар арасында өзара сыйластықты, мейірбандықты білдіреді. Сондықтан толеранттылық екі жақты сана: мемлекеттер, діндер, этностар, жеке адамдардың бір-біріне шапағат жасай білуі.

**ТПП-тегі тәрбие түрлерінің өзара байланысы. Тәрбие мазмұнындағы тұлғалылықты күшейтудің бастамасы: өзін-өзі тану, өзін-өзі дамыту, өзін-өзі тәрбиелеу. Оқушының өмірлік өзін-өзі анықтауы, әлеуметтік белсенділігі. Әлеуметтену контекстіндегі тәрбие. Әлеуметтендірудің педагогикалық сипаттамасының компоненттері. Мектеп жағдайында әлеуметтенудің түрлері, кезеңдері. Оқушының әлеуметтенуінің негізгі басқыштары: бірегейлік, даралық, жекелік.**

Өркениетті азаматтық қоғамға тән шын мәніндегі еркіндік жеке тұлғаның адами құндылықтарға негізделген өзін-өзі тану, қоғамның басқа мүшелерінің құқығын, еркіндігін, құндылықтарын құрметтеу, сыйлауға саяды.

Тәрбие процесін ізгілендірудің және мектептен тыс тәрбие жұмысын жетілдірудің негізгі шарты – тәрбиеленушілерге даралап ықпал ету тәсілі болып саналады. Оқудан бос уақытында тәрбиеленуші ортақ істің ұйымдастырушысы, белсенді қатысушысы болуға үлкен мүмкіндік алады. Іске қатысушы ретінде ол алдына міндеттер қояды, оларды шешу жолдары мен құралдарын таңдайды, ақпарат алады, яғни тәрбиеленушінің дамуы, ер жетуі және әлеуметтік бағытталуы іске асады. Бос уақытты жүйелі ұйымдастыру*,* мәдени құнды мазмұнмен толықтыру, әлемдік және отандық мәдениетке баулу, өзін-өзі саналы түрде бағалай білу сияқты аса маңызды әлеуметтік-педагогикалық міндеттерді шешуге көмектеседі. Тәрбиеленушінің демалуы, сауығуы мен бос уақытын өткізуі тәрбие ісінде маңызды функцияны атқарады, оны тек әлеуметтік тұрғыдан қорғау ғана емес, сондай-ақ, шығармашылық дамыту, рухани байыту мен интеллектуалдық ахуалын кеңейту үшін жағдай жасалған.

Сондай-ақ, тәрбиеленушінің бос уақытын тиімді өткізу үшін, дебаттық, спорттық, өнертапқыштық клубтар және әртүрлі конкурс ұйымдастырған жөн.

Ең бастысы, жеке тұлға өз денін сауықтырып, денсаулығын қалпына келтіре алады деген қағидаға сену керек. Тәрбиеленуші өзі жеке тұлға ретінде өзінің денсаулығы үшін, жауап бере алуы керек. Бұл тұста ата-ананың және тәрбиешінің қолдауы болуы шарт.

Тәрбиеленушінің өзін-өзі жетілдіруі– тәрбиеленуші өзінің дұрыс отырған, отырмағанын біліп, отырысын алмастырып отыруы. Оны бір рет үйренген ол өзінің отырысын ұдайы қадағалай алады. Ол омыртқа жотасының түзулігін сақтауға мүмкіндік береді, өйткені омыртқа адамның өмірінде өте үлкен қызмет атқарады, Көптеген аурулар оның дұрыс қалпының бұзылуынан туындайды.

Жеке тұлғадегеніміз – туған еліне, жеріне деген сүйіспеншілік сезімі қалыптасқан, мемлекеттің гүлденуіне, өсіп-өркендеуіне үлес қосатын, ұлтжанды, өз елінің патриоты және бойында мәдени құндылықтары мол, адамгершілік қасиеті жоғары, жаңа ақпараттармен таныс, білім алуға жаны құмар, жаңа технологияларды меңгерген, саналы, білімді, дербес өмір сүруге икемді, толерантты, белсенді де құзыретті үлкен әріппен жазылатын азамат.

Ал адамгершілігі мол, иманды, тәрбиелі адам – кез келген мемлекеттің байлығы, әлеуметтік өмірдегі бейбітшілік пен мәдениеттіліктің кепілі.

ХХІ ғасырда өркениетті елдерде ұлттық білім жүйесін дүниежүзілік тенденциялармен байланысты жетілдіру процесі жүріп жатыр.Ақпараттық ғасырда интеллектуалды қызметтің дамуы компьютер және қазіргі коммуникация құралдарымен тығыз байланысты.

Ақпараттық қоғамда тәрбие міндеттерін жүзеге асырудың ең тиімді технологияларының бірі тәрбие кеңістігін құру жолдары болып табылады. Тәрбие кеңістігі тұлғаның дамуы мен өзін-өзі жүзеге асыру процесіне тәрбиенің басқа барлық факторлары мен кеңістіктердің (пәндік, экологиялық, ақпараттық, білімдік, әлеуметтік және басқа да) ықпалы арқылы байқалатын көпөлшемді және көп қызмет атқаратын кеңістік болып табылады: қарым-қатынас тәрбие процесінің алғашқы сипаттамасы болып табылады; тәрбие кеңістігінің екінші сипаттамасы – бұл оның жүйелілігі; тәрбие кеңістігінің үшінші сипаттамасы – көпөлшемділік, тығыздық және ұзақтық.

**Тақырып бойынша білімді тексеру мен бақылауға арналған тапсырмалар**

1.Тәрбие – тұтас педагогикалық процестің бөлігі. Адамзат тарихындағы тәрбие жүйелері. Заманауи тәрбие концепциялар мен модельдері.

2.Тәрбие ұғымы. Тәрбиенің мақсаты, міндеттері мен мазмұнының өзара байланысы. Тәрбиенің түрлері және оларға сипаттама.

3. 12-жылдық білім беру жағдайындағы кәсіптік бағдар беру жұмысының ерекшеліктері.

4. Тәрбие мазмұнындағы тұлғалылықты күшейтудің бастамасы: өзін-өзі тану, өзін-өзі дамыту, өзін-өзі тәрбиелеу.

5. Оқушының өмірлік өзін-өзі анықтауы, әлеуметік белсенділігі. Тәрбие кеңістігі – оқушыны әлеуметтендіру факторы.

3.2.2 Тәрбиенің формалары мен құралдары

**ТПП-нің қозғаушы тетіктері ретінде тәрбиенің құралдары, формалары, әдістері туралы түсінік. Олардың өзара байланысы мен бір-біріне тәуелділігі.**

Тәрбие – оқу процесі секілді нақтылы қалыптасқан, мақсатты, жүйелі процесс. «Тәрбие жұмысының формасы» тәрбиеленушілердің нақты тәрбие әрекетін ұйымдастыру нұсқасын, олардың үлкендермен өзара әрекеттестігін, нақтылы істің құрылымын, оның мазмұнын, әдістемесін, дайындық және өткізу технологиясын анықтайды.

Тәрбие жұмысының формасында оның мазмұны жүзеге асады. Тәрбие жұмыстарының мазмұны тәрбиеленушілердің теориялық білімін кеңейте түсуге лайықталып, олардың жеке қабілетін дамытатындай болғаны жөн. Ондағы материалдың мазмұндылығы тәрбиешінің шеберлігіне, ұйымдастыру тәсіліне байланысты.

Қазіргі тәрбиені ізгілендіру, тұлғалық-бағыттаушылық көзқарас жағдайында тәрбие процесінің тек мақсаттылығы, мәні және мазмұны ғана өзгермейді, сонымен бірге тәрбиенің ұйымдастыру формасына тікелей қатысы оның әдістемесі де өзгереді. Ол өзімен бірге дәстүрлі формаларды қайта қарау және қайта құруға, дәстүрлі емес формаларды шығармашылықпен іздестіруге ықпал етеді.

**Тәрбие формасы** – тәрбие процесінің сырттай көрінісі; тәрбиелік жұмыстардың сырттай көрінуін қамтамасыз ететін ұйымдастыру тәсілдері мен тәрбиелік шаралардың бірлікті жиынтығы; тәрбиеленушілердің ұжымдық және жеке, дара іс-әрекеттерін жоспарлы ұйымдастыру жүйесі.

Тәрбие жұмыстары формаларын түрліше топтастыру мүмкіндіктері бар. Бір форманың басқаларынан ерекшеленуі төмендегі шарттарға тәуелді:

*- уақыт ұзақтығы*: қысқа мерзімді (бірнеше сағат, минут); ұзаққа созылған (бірнеше күн, апта);

- *тәрбиеленушілер қызметтерінің түрі*: оқу, еңбек, спорт, көркем өнер;

- *педагогтың ықпал жасау тәсілі*: тікелей, жанама;

- *жалпы тұжырым жасау тәсілі*: тікелей, жанама;

- нәтиже: ақпарат алмасу, жалпы тұжырымға келу, қоғамдық мәнді өнім;

- *қатысушылар саны*: жеке-дара (тәрбиеші-тәрбиеленуші), топтық (тәрбиеші-оқушылар тобы), жаппай көпшілік (тәрбиеші-бірнеше топ) формалары.

**Жеке-даралықты тәрбие формалары:** әңгімелесу, сыр бөлісу, кеңес беру, пікір алмасу, нақты жұмыс бойынша жеке жәрдем, проблема шешімін бірлікте іздестіру. Тәрбиешінің міндеттері – оқушы мүмкіндіктерімен танысу, оның талантын ашу, бала мінезіндегі барша құндылықты бітістер мен дамуына кедергі қасиеттерді байқау. Ұжымдық шығармашыл жұмыстар формалары: дәстүрлі тапсырмаларды кезегімен ауыстырып беру, сюжетті рөлдік ойындар, ұжымдық жоспарлау, бірлікті талдау (74-сурет).

**ТӘРБИЕ ФОРМАЛАРЫ**

Танымдық іс-әрекеттердің сыныпта және сыныптан тыс уақытта өтуіне қарай

Педагогикалық процесте қолдануына қарай

Оқушылардың сыныптан тыс іс-әрекеті кезінде өзара әрекеттестігіне қарай

Қатысушы-лар құрамына қарай

* Сабақ
* Семинар
* Факультатив
* Экскурсия
* Жеке
* Шағын топтық
* Топтық
* Бұқаралық
* Сыныптық
* Сыныптан тыс
* Кеш
* Конференция
* Олимпиада

**Сурет-74. Тәрбие формалары**

**Топтық тәрбие формалары**: іс-шаралар кеңесі, шығармашылық топтар, өзіндік басқару кешендері, шағын үйірмелер. Тәрбиешінің міндеттері: әр оқушының өзін танытуға жәрдемдесу, топ мүшелерінің бәріне бірдей мәнді нәтижеге жету жағдайларын жасау.

**Ұжымдық тәрбие формалары**: байқаулар, сахналық қойылымдар, ән-күй кештері, үгіт бригадалары, саяхат- шерулер, спорт жарыстары және т.б.

Тәрбие жұмысының формасы ұжымдық шығармашылық түрінде болуы мүмкін. Мұндай ұжымдық шығармашылық қызметтер барысында тәрбиеленушілер ересектермен бірлікте және олардың басшылығында жаңа тәжірибелер жасайды, бұрын игерген білім, ептіліктерін қолданады, жаңа ғылыми ақпараттарды топтайды.

Ұжымдық шығармашылық жұмыстар әдістемесі негізін қызметтестік, ұжым мүшелерінің бірлікті істері, көппен бірге жоспарлау, жұмысты өткізу және бағалау, өмірлік маңызды міндеттер шешімін табудың ұтымды жолдарын іздестіру құрайды.

**Тәрбие құралдары: табиғат, қарым-қатынас, материалдық және рухани құндылықтар, жарыс, ұжым, іс-әрекет т.б.**

Тәрбие құралдары – бұл әлеуметтік тәжірибенің педагогикалық тәуелсіз көздері. Ниеттеген мақсатына жету жолындағы, субъектке тəрбиелік ықпал жасаушы заттың бəрі тəрбие құралы болып есептеледі. Қоршаған болмыстың қалаған нысаны: зат, мүлік, дыбыс, аң, жануарлар, өсімдіктер, шығармашылық туындылары, құбылыстар, оқиғалар, өмірлік сəт көріністері жəне т.б. – тəрбиелік ықпалға ие. Тəрбие құралдары тəрбиеленушіге өздігінен əсер етеді, сонымен бірге оларды тəрбиеші мақсатты бағытта пайдалануы да мүмкін.

Тəрбие құралдары қандай да тəрбие мақсатын іске асыру үшін іріктеледі. Мұндайда таңдау тəрбие əдісіне орайлас орындалады. Құралдар өмір құбылыстарын көз алдына келтіреді, тəрбиеленушілердің белсенділігін көтереді, материалдық-техникалық тұрғыдан қамсыздандырады, психологиялық көңіл-күй шуағын береді, іс-əрекет сайманы ретінде қолданылады, қандай да қызметтің астарлы рəмізін айқындай түседі, т.с.с.

Құралдар белгілі гигиеналық, эстетикалық, экономикалық, құқықтық талаптарға сай болуы шарт. Тәрбие жабдықтары мен формаларын таңдап, іріктеудегі басты мақсат – олардың білім беру, дамыту және тәрбиелеу қызметтерінің толық іске асуы, оқушылардың рухани белсенділігіне дем беріп, ой-толғаныс әрекеттерін ұштауы, қоршаған болмыс заттарымен өзбетінше дербес қарым-қатынас жасауға жәрдем беруі (75-сурет).

**Тәрбие процесінің негізгі құралдары**

**Бейне, зат ( табиғат)**

**Іс-әрекеттер**

**( қарым-қатынас)**

**Материалдық және рухани құндылықтар**

**Сурет-75. Тәрбиенің негізгі құралдары**

Бұдан шығатын тұжырым – тәрбиелік жұмыстарда жоғарыдан берілетін нұсқауларға таңылып не нақты ұжыммен байланысы жоқ сырттай біреулердің дайын сценарийлерін ойсыз пайдаланып, іс жүргізуге болмайды. Жұмыстар жалықтыратындай біртекті де болмағаны жөн. Бұрыннан бар, тәжірибеде сыналып, тиімділігі сенімді тәрбиелік жұмыс формаларының кейбір элементтерін заман ыңғайы мен тәрбиеленушілер ерекшеліктеріне сәйкестендіре пайдаланған ойға қонымды.

Сонымен, шығармашылық іс-әрекеттерді ұйымдастырушы мұғалім оқушылар тарапынан анықталып, белгіленген тақырып әрбір қатысушының қызығушылықтары мен тілектеріне сәйкес жұмыс түрлерін таңдауға тәрбие формалары мен құралдары маңызды рөл атқарады.

Тәрбиелік іс-әрекеттің тиімді болуы осы мәселенің дұрыс шешіміне тәуелді. Тәрбиелік істердің әрбір жекеленген жағдайларында өзіндік ерекшеліктерімен, қызығулары және мүмкіндіктерімен дараланған әртүрлі тәрбиеленушілер қатысады. Мұндай жұмыстарға араласқан ересектердің өздері де балалар сияқты қайталанбас сипатқа ие.

Сыныптан және мектептен тыс тәрбие жұмыстарының дәстүрлі қалыптасқан түрлері өте көп. Оны таңдау тәрбиенің жалпы немесе жекелеген мақсат-міндеттеріне, оқушылардың нақты өмір жағдайына, сыныптағы немесе жекеленген оқушылардың (тәрбие міндеттеріне сай) жетістіктері мен кемшіліктеріне байланысты атқарылады:

1. Тақырыптық сынып сағаттарын өткізу және оған дайындық жұмыстарын ұйымдастыру: қабырға газетін шығару, альбом жасау, плакаттар, нақыл сөздер жазу, оқушыларға ән, би, күй, тақпақ оқуды үйрету.

2. Қызықты кездесулер, кештер, ертеңгіліктер өткізу (ақын-жазушылармен, өнер қайраткерлерімен, еңбек озаттарымен, халық қалаулыларымен, соғыс ардагерлерімен және т.б.).

3. Сыныптағы саяси хабарламаның жүргізілуін ұйымдастыру: тақырыптық, шолулық, жедел хабар.

4. Әртүрлі тақырыпта ән айту, би билеу, өлең оқу, сурет салуға арналған байқауларды ұйымдастыру.

5. Оқушылардың қолымен жасалған шығармашылық жұмыстарына сай көрмелер өткізу.

6. Көңілділер мен тапқырлар клубы байқауларының жұмысын жүргізу.

7. Оқушылармен сыр-сұхбат, дөңгелек үстел, пікірталас, әңгіме түрінде тәрбие жұмыстарын ұйымдастыру.

8. Спорттық жарыстар өткізу: шахмат, дойбы, тоғызқұмалақ, волейбол, баскетбол, футбол, шаңғы тебу және т.б.

9. Оқушылардың оқудан тыс қызықты кітап, газеттер мен журналдар оқуын, оны өзара талқылауын, пікір алмасуын ұйымдастыру.

10. Кітапхана қызметкерімен бірлесе отырып, оқырмандар мәжілістерін өткізу.

11. Мектептегі үйірме жұмыстарына оқушылардың талап-тілектері, қабілеттеріне сай қатынасуын ұйымдастыру: пәндік, көркемөнер, спорттық және т.б.

12. Үйірме жұмыстарының нәтижесіне сай байқаулар, олимпиада, жарыстар өткізу.

13. Мейрам күндерін, Республиканың атаулы мейрамдарын атап өту.

1. Оқушылардың сыныптағы, мектептегі кезекшілігін, жалпы тазалыққа қатысуын, кабинетті жабдықтау, оқу-өндірістік алаңын жөндеу, мектеп маңайын тазалау, безендіру, сенбіліктерге қатысу секілді қоғамдық пайдалы жұмыстарын ұйымдастыру, олардың нәтижелеріне талдау жасап отыру.
2. Мұражай, көрме, демалыс-мәдени орындар, кино, театр, өндіріс орындарына саяхат жасау.
3. Мектептен тыс тәрбие мекемелерінің жұмысына қатысу.

17. Соғыс, еңбек ардагерлеріне, жалғыз басты қарттарға көмек көрсету жұмыстарын ұйымдастыру.

18. Оқушылардың қысқы, жазғы демалыстары кезінде мәдени жорықтарын ұйымдастыру.

1-4 бастауыш сыныптарда өзін-өзі басқару жүйесі арқылы олардың қабілетін ұштау, әлеуметтік орындарға көзқарасын дұрыс қалыптастыру және сыйлауға баулу міндеті қойылады да, осыған бағытталған «Жақсыдан үйрен, жаманнан жирен», «Мен нені жақсы көремін?», «Көзіңмен көргенді, қолыңмен жасауды қалайсың ба?» және т.б. жұмыс формаларын ұйымдастыруға болады.

5-9 сыныптарда оның әлеуметтік басқарушылық іс-әрекетіндегі қабілеттерін дамыту, топ басшы рөлі негізінде өзінің саяси ұстанымын және өзгелердің ұстанымын анықтай білуін дамыту болып табылады. Осы міндеттерді жүзеге асыруға бағытталған «Жігіттік шаққа бір қадам» дөңгелек үстел, «Адам – жұмбақ әлемі» конференция, «Жеке тұлға қалай қалыптасады ?» атты пікірталас ұйымдастыруға болады.

10-11 сыныптарда әлеуметтік бейімділік, белсенділік, тұрақтылық қасиеттерін меңгерген адам ретінде өмір сүру біліктілігін қалыптастыру міндеті қойылады да, «Менің алғашқы жобам!» идеялар аукционы, әлеуметтік жобалар сайысы, «Біз бәріміз бірдейміз – кемсітуді білмейміз» дөңгелек үстел, «Жаныңда жүр жақсы адам» ойталқы сынды жұмыс формалары ұйымдастырылуы керек.

Оқушының жас ерекшелігі ескеріле отырып, әр буынға көшкен сайын әлеуметтік-мәнді және жеке қасиеттерін қалыптастыру бағыты бойынша жұмысты ұйымдастыру формасы және өткізілетін тәрбиелік шараның тақырыптары да күрделене түседі.

Сынып жетекшісі өзінің негізгі қызметін жүзеге асыруда оқушылармен тәрбие жұмыстарының формасын таңдайды. Олар оқушылардың әртүрлі іс-әрекеттерін ұйымдастырумен байланысты болып келеді. Яғни, тәрбие жұмысының формасын әрекеттің түрлері арқылы бөліп қарастыруға болады.

Оқушылардың практикалық іс-әрекеттері теориялық аспектіге қарағанда басымдылық жағдайда болғандықтан, оның мазмұнын анықтауда оқушының әлеуметтік тәжірибені меңгеруіндегі әрекеттің маңызына ерекше мән берген жөн (76-сурет).

**Оқушылардың практикалық іс-әрекеттері:**

Тәрбие жұмысының ***танымдық әрекеті*** оқушының танымдық қызығушылығын, оқу дағдысын жетілдіруді көздейді. Ол оқу әрекетінің жалғасы ретінде қолданылады. Мысалы, «Не? Қашан? Қайда?» викторина ойыны немесе мұражай, көрмеге саяхат және т.с.с.

***Көңіл көтеру әрекеті****.* Ол оқушылардың демалысын ұйымдастыру, жағымды эмоция тудыру, ұжымдағы психологиялық көңіл-күй, жолдастық-ынтымақтастық жағдай орнату. Дегенмен де тәрбие жұмысының танымдық және көңіл көтерушілік әрекеттері жиі байланыста болады. Мысалы, әртүрлі байқаулар, бәйгелер, викториналар және т.с.с.

**Сурет-76. Іс-әрекет түрлері**

***Спорттық-сауықтыру әрекеті.*** Оқушылардың денсаулығы мен дене бітімінің үйлесімді дамуы үшін қажет. Ол табиғатқа саяхат жасау, спорттық жылжымалы ойындар, спартакиада, туризм, жорықтар арқылы жүзеге асады.

***Еңбек әрекеті****.* Мектептегі кезекшілік, көгалдандыру жұмыстары, сенбіліктер, сынып бөлмелерін жөндеу жұмыстары және т.б.

***Қоғамдық пайдалы еңбек****.* Дәрі-дәрмек шөптерін, қағаз, темір қалдықтарын жинау, қайырымдылық акциясын ұйымдастыру, балалар бақшасы және үйін қамқорлыққа алу және т.б.

***Шығармашылық әрекеті.*** Оқушылардың бейімін, қызығушылығын дамытуды, олардың шығармашылық күшін жетілдіруді көздейді. Ол концерттік қойылым, көркемөнерпаздар байқауы, көркемсөз оқу, қолөнер шеберлері және сурет көрмесінің байқауын ұйымдастыру формасында көрініс береді.

***Ерікті қарым-қатынас әрекеті.*** Табиғат аясында немесе қала бойынша саяхат, концерт, поэзия кеші, психологиялық тренинг, мектеп балы және т.б.

Тәрбие жұмысының әртүрлі формасын дайындау және өткізу барысында оның белгілі бір үлгісі жасалуы шарт. Ол тәрбие процесін тиімді ұйымдастыруды қамтамасыз етеді. *Оның элементтері төмендегідей болып келеді:*

1. Мақсаты мен міндеттерін анықтау. Мақсат – тәрбиешілердің ұйымдастыруымен арнайы белгіленген істің нәтижесінің болжамы.
2. Тәрбие жұмысының формасын таңдау, іс-шараның тақырыбын анықтау. Мысалы, баспасөз-конференция, оқырман конференциясы, тақырыптық сағат, демалыс кеші, көңілділер мен тапқырлар клубы, пікірталас, кездесу, дөңгелек үстел және т.с.с.
3. Алдын ала дайындық жұмыстарын жүргізу: іс-шараның мазмұнын, құралдарын анықтау, қонақтарды шақыру, тапсырмаларды бөлу, безендіру жұмыстары, хабарландыру, жоспарын құру, оқушыларды психологиялық тұрғыдан даярлау.
4. Тәрбиелік іс-шараны өткізу.

**Тәрбиелік іс-шараны өткізу кезеңдері***:*

* іс-шараның басталуы, психологиялық көңіл-күйді орнықтыру, әдеби-музыкалық, поэзиялық, драмалық безендіру, күйтабақ немесе үнтаспа ойнату;
* ұйымдастыру кезеңі: ұйымдастырушының сөзі, іс-шараны ашу, мақсатын, барысын баяндау;
* негізгі бөлім: іс-шараның міндеттері, жоспарына сай мазмұнының баяндалуы, оқушылардың шығармашылық іс-әрекеттері;
* қорытынды бөлім: іс-шараны қорытындылау, оқушылардың алған әсерін талқылау, шешім қабылдау, марапаттау, тапсырма беру және т.с.с.

1. Педагогикалық талдау жұмысы: іс-шараның өту нәтижесін және оқушылардың белсенділігін бағалау, алдағы уақытқа бағдар құру, қолданылған тәрбие құралдары, амал-тәсілдерінің нәтижелілігіне талдау жүргізу және т.с.с.

Кейбір тәрбие формалары бірнеше іс-әрекетті өзіне қосуы мүмкін: фестиваль, жарыс, мектеп мейрамдары, кездесу кеші, ғылым апталығы және т.б. Мұндай іс-әрекеттің түрлері ұжымдық ойлауды, ақылмен ойланып істелген жоспардың үлгісін құруды талап етеді.

Бұл атаулы күндерге арнап тақырыптық кешті ұйымдастырудан, соған қатысты әнді үйренуден, қабырға газетін шығарудан және әр айда оқитын, пікір алысатын көркем шығармалардың картотекасын алдын ала жасаудан, ол жайында сыныптағы оқушылармен пікір алысудан, аяғында істің нәтижесін шығарудан тұрады.

Сынып жетекшісінің оқушылар ұжымымен атқаратын тәрбие жұмысының негізгі бір формасы – **сынып жиналысы.** Онда оқушылар демократия, ашық қарым-қатынас, ынтымақтастық, дербестік және жауапкершілік қағидасын меңгереді.

Сынып жиналысы – оқушылар ұжымында өзін-өзі басқарудың жоғарғы органы болып есептеледі. Оның негізгі міндеті – ұжым өмірін ұйымдастыру барысында оған қатысты негізгі мәселелерді талқылау. Соған орай, оның негізгі қызметі – ұйымдастырушылық және ынталандырушылық. Оның жұмысының нәтижелі болуы – ұжымды оң өзгерістерге бағыттайтын нақтылы шешім қабылдау.

**Тәрбиелік іс-әрекетті тиімді ұйымдастыру шарты ретінде құрал, форма, әдістердің өзара байланысы. Тәрбие құралдарын, формаларын және әдістерін анықтаудағы мұғалімнің кәсіптік құзыреттілігі.**

Ұжымдық шығармашыл жұмыстарды дайындау және өткізу бірнеше кезеңнен тұрады.

**Бірінші кезең** – уақытша ынталы топ құрылады. Ол алдағы жұмыстарды жоспарлайды.

**Екінші кезең** – басқарушы топ алдағы жұмыстардың бағыттарын белгілейді, қатысушылар өз ұсыныстарын береді, ұсыныстар талданады, ниетке алынған істердің жалпы бағдарламасы пайда болады.

**Үшінші кезең** – ойға алынған істердің орындалуына қажет дайындық жұмыстарының, құрал- жабдықтардың, материалдардың тізімі жасалады.

**Төртінші кезең** – тапсырмалар бөлістіріледі, тәрбиеленушілердің баршасын түгелдей қамтыған жеке-дара, топтық, ұжымдық іс-шаралар жүктеме ретінде тапсырылады.

**Бесінші кезең** – тәрбиеленушілердің бәрі өз міндетіне алған шығармашыл жұмыстарды дайындауға кіріседі.

**Алтыншы кезең** – дайындалған тәрбиелік шығармашыл іс өткізіледі.

**Жетінші кезең** – тәрбиелік іс -шара өткізілгеннен соң ынталы топ және ұжым мүшелерінің қатысуымен көзделген бағдарламаның орындалуына ұжымдық талдау беріледі, сапасы бағаланады.

Аталған жеті кезеңнің әрқайсысының орындайтын өзіне тән міндеті, қызметі бар. Атап айтсақ, бірінші кезеңде – өзіндік басқару кешенін түзу тәжірибесі қалыптастады, тәрбиеленушілер өз тұлғалық қасиет-сапаларын бағалауға үйренеді; екінші кезеңде – топтық жоспар жасау қабілеттері дамиды; үшінші кезеңде – жұмыс бабына, іскерлікке дағдыланады, табыс берер шарттарды көрегендікпен тануға баулынады; төртінші кезеңде - әлеуметтік тәжірибе қалыптасып, тұлғаның ұйымдастырушылық сапалары тұрақтанады; бесінші кезеңде – танымдық, ұйымдастыру, тақырыптық, ой -пікірлерін түйіндеу, іс-шараға сай безендіру әрекеттері нығайып, тәрбиеленушілердің өзара қатынастарынан іскерлік сапалары байи түседі; алтыншы кезеңде – әртүрлі ұжымдық, топтық, дара жұмыстарға араласа отырып, тәрбиеленуші өзінің тұлғалық деңгейін көтереді. Жетінші кезеңде - өз әрекеттері мен ептіліктерін сын көзбен саралаумен өзіндік бағалауға үйренеді.

Соңғы жылдары тәрбиелік жұмыстардың төмендегідей формалары кең тарап, мектеп тәжірибесіне енуде: «ХХІ ғасырдың көшбасшысы» интеллектуалдық сайысы, «Алтын қақпа», «Қызық екен ...», «Сыр сұхбат», «Сіз не дейсіз?» , «Айтуға оңай ... » ашық микрофон, әңгіме, философиялық басқосу, дөңгелек үстел, пікірсайыс және т.б.

*Көпшілік тыңдарман тәрбиеленушілерге арналған дәрісбаяндар*: әдемі әрі сәнді жағдайда 15-20 минут аралығында ұсынылатын қызықты да тосын мысал, деректерге бай жарқын ақпарат тәрбиеленушілердің баяндалып жатқан құбылыс не оқиғаға болған көзқарас, қатынасын жаңа қырынан қалыптастыруға мүмкіндік береді.

*«Сократтық сұхбат»* – кезегімен қосымша сұрақтар қоя отырып, оларға жауап тауып, қойылған проблеманың көптеген балама шешімдерін кеңінен қарастырумен біртіндеп шындыққа жету жолы.

*Ашық микрофон* формасы қоғамдық өмір проблемаларын талқылау үшін қолданылады.

*Фәлсафалық бас қосу* – тәрбеленуші өмірінің мән-мағынасын тереңдей түсінуге арналған ғұламалық сұхбат - кеңес.

*Белгілі тақырып бойынша пікірсайыс* – екі топ кезегімен ой толғаныстарын ортаға салып, өз жобаларын қорғайды.

*Интеллектуалдар сайысы* – ақыл-ес әрекеттерін, білімдерін жарыстырудың ойын формасы.

*Аукцион* – ұсынылған «тауарды» – кітап, сурет, күйтабақ, қолөнер туындысы және т.б.«сатып алу» үшін қатысушы қалаған затына байланысты өз білімдерін жария етуі тиіс.

*Мамыражай әңгіме* – сезім төрінде жатқан құпия көңіл сырларын бөлісу, тәлімдік мазмұнды өмір құндылықтары жөнінде сұхбат.

*Даналар күні* – арнайы күн, ұлы ғұламалар мерейтойына орай өткізілетін танымдық, құндылықты бағыт беретіндей қызықты да мазмұнды шара.

77-суретте тәрбие жұмыстарының қызметтері ашылды.

**Тәрбие жұмыстарының қызметтері**

**Ақпараттық**

**Ұйымдастырушылық**

**Реттеушілік**

**Сурет-77. Тәрбие жұмыстарының қызметтері**

Тәрбиелік жұмыстар өз кезегінде төменгі аталған тәрбиелік қызметтерді орындайды:

* ұ*йымдастырушылық*: ұйымдастыру ісі тәрбиелік жұмысқа қатысушылардың өзара ықпалды әрекеттерінің қисынын бейнелейді.
* *реттеушілік:* қандай да форманың өзі оны пайдалану процесінде әлеуметтік қатынастар нормаларын қалыптастырушы тәрбиешілер мен тәрбиеленушілер арасындағы өзара байланыстарды реттеп, түзетіп баруға мүмкіндік береді;
* *ақпараттық:* тәрбиеленушілердің игерген білімдерін ғана біржақты хабарлауына мүмкіндік ашып қоймай, олардың өзіндік тәжірибелері мен бұрыннан меңгерген ақпараттарын іске қосуына жол ашады.

**Тақырып бойынша білімді тексеру мен бақылауға арналған тапсырмалар**

1.ТПП-нің қозғаушы тетіктері ретінде тәрбиенің құралдары, формалары, әдістері туралы түсінік. Олардың өзара байланысы мен бір-біріне тәуелділігі.

2. Оқушылармен тәрбиелік жұмыстың негізгі формалары.

3.Тәрбие құралдары: табиғат, қарым-қатынас, материалдық және рухтық құндылықтар, жарыс, ұжым, іс-әрекет және т.б.

4. Тәрбиелік іс-әрекетті тиімді ұйымдастыру жолдары.

5.Тәрбие құралдарын, формаларын және әдістерін анықтаудағы мұғалімнің кәсіптік құзыреттілігі.

3.2.3 Тәрбие әдістері

**Тәрбие әдістері туралы түсінік. Тәрбие әдістерінің психологиялық негізі.**

Тәрбие әдістері – тәрбие процесінің өте күрделі компоненті. Себебі, тәрбие әдістері қазіргі қоғамның түбегейлі өзгеру жағдайындағы сан-салалы өмір талаптарына байланысты болуы тиіс. Сонымен қатар тәрбие әдістері жан-жақты тәрбиенің мақсатына, принциптеріне, тәрбие жұмысының мазмұнына сай анықталады.

Ғылыми педагогикалық әдебиеттерде тәрбие әдісінің мәні көп қырлы болғандықтан, оған әртүрлі анықтама беріледі:

1. «Тәрбие әдістері – педагогикалық жұмыстың тәсілдері мен жолдары арқылы тәрбие мақсатына жету» (Т.Е.Конникова).

2. «Тәрбие әдістері – жеке адамға тікелей және жанама түрде ықпал жасау» (И.С.Марьенко).

3. «Тәрбие әдістері – тәрбиешілер мен тәрбиеленушілердің іс-әрекетінің өзара байланыс тәсілдері» (В.А.Сластенин).

В.А.Сластенин, Ю.К.Бабанский және т.б. педагогтердің зерттеулері бойынша, мектептегі тәрбиеші мен тәрбиеленушінің өзара байланысты іс- әрекетінің жолдарын тәрбие әдісі деп атайды. Бұл іс-әрекет тәрбиенің міндеттерін шешуге бағытталады.

Оқушыларға тәрбиелік ықпал ету әдістері немесе ***тәрбие әдістері*** дегеніміз – тәрбиешінің тәрбиеленушілердің бойында қоғамдық көзқарасты және мінез-құлық әдеттері мен дағдыларын қалыптастыру мақсатында олардың санасы мен ерік күшіне ықпал ету тәсілдерінің жиынтығы.

Тәрбиелеуде тәрбие әдісімен қатар тәрбиенің құралдары, тәрбиенің тәсілдері, ұғымдары қоса айтылады.

Тәрбие құралдары – дегеніміз арнайы тәрбиелік міндеттерді шешуге арналған, мақсат көзделіп ұйымдастырылған әдістемелік жолдар.

Ал, тәрбие тәсілдері педагогикалық жағдаятқа байланысты жеке әдісі, тәрбие тәсілі ретінде қолданылады.

**Тәрбие әдістерін жіктеу және оларды дайындаудың өлшемдері.**

Тәрбие тәсілі – тәрбие әдісінің жеке бір бөлігі. Ал нақтылы жағдайда тәрбие тәсілі, тәрбие әдісінің әрекетін, қажеттілігін, тәрбиелік мәнін айқындайды.

Жіктеу – арнайы белгілері арқылы құрастырылған жүйе. Әдістерді жіктеу олардың жалпы және өзіне тән, маңызды мен кездейсоқ, теориялық пен тәжірибелік жақтарын анықтауға көмектесіп, оларды дұрыс таңдап, нәтижелі қолдануға әсер етеді.

Тәрбие әдістерін Т.Е.Конникова, Г.И.Щукина 3 топқа, В.А.Сластенин 4 топқа, Ю.К.Бабанский 3 топқа төмендегідей бөліп қарастырады (78-сурет).

**Т.Е.Конникова, Г.И.Щукина бойынша:**

1. Тәрбиеленушілердің іс-әрекетіндегі, қарым-қатынасындағы, мінез-құлқындағы жағымды тәжірибені қалыптастыру әдістері

2. Жеке тұлғаның санасын қалыптастыру әдістері

3. Мадақтау және жазалау әдістері

**В.А.Сластенин бойынша:**

1. Жеке тұлғаның санасын қалыптастыру әдістері

2. Қоғамдық мінез-құлық тәжірибесін қалыптастыру және іс-әрекетті ұйымдастыру әдістері

3. Іс-әрекет және мінез-құлықты ынталандыру әдістері

4. Бақылау, өзін-өзі бақылау және тәрбиеде өзіне-өзі баға беру әдістері

**Ю.К.Бабанский бойынша:**

1. Тұлға санасын қалыптастыру әдістері

2. Іс-әрекетті ұйымдастыру мен қоғамдық мінез-құлық тәжірибесін қалыптастыру әдістері

3. Іс-әрекет пен мінез-құлықты ынталандыру, мотивациялау әдістері

**Сурет-78. Тәрбие әдістерінің жіктемесі**

Педагогикада ғылыми зерттеушілердің еңбектерінде тәрбие әдісі түрліше топтастырылады. Ғалым педагогтер – Н.И.Болдырев, Н.К.Гончаров, Ф.Ф.Королев және т.б. тәрбие әдісін классификациялауда сендіру, жаттығу, мадақтау және жазалау әдістерін жеке бөліп қарастырады.

Ал, Т.А.Ильина, И.Т.Огородников және т.б. тәрбие әдісін топтастыруда сендіру әдісімен қатар оқушылардың іс-әрекетін ұйымдастыру әдісін және олардың мінез-құлықтарын ынталандыру әдістерін қоса қарастырады. Г.И.Шукина өзінің оқулығында тәрбие әдістерін қазіргі теориялық негіздерге сүйеніп талдау жасайды.

Ю.К.Бабанский бойынша, тәрбие әдісі оқушылардың санасына, сезіміне, ерік-жігеріне жан жақты ықпал жасауды қамтиды.

Бұл әдістер оқушыларға сенімді қалыптастыруды және іс-әрекеттің бірлік принципін жүзеге асыруды көздейді. Бала жеке адам болып қалыптасу процесінде тек қана сыртқы әсер арқылы ғана емес, ішкі жан дүниесінің, жеке сананың әрекетінің ықпалы арқылы да дамып жетіледі.

**Тұлғаның санасын қалыптастыру әдістері. Тұлғаның тәжірибесі мен мінез-құлық мәдениетін қалыптастыру әдістері.**

Жеке адамның қоғамдық санасын қалыптастыру әдістеріне сендіру, пікірталас, түсіндіру, этикалық әңгімелер жатады.

***Сендіру*** дегеніміз – оқушылардың ақыл-ойы мен сезімін жандандыру, адамгершілік жайлы түсініктер мен ұғымдарын қалыптастыру және жағымсыз қылықтарын жою мақсатында олардың санасына, сезімі мен ерік қайратына жан-жақты әсер ету.

Сендіру әдісінің негізгі қызметі, ерекшелігі – ол арқылы жеке бастың сенімі қалыптасады. Сендіру – оқушының тек қана санасына, сезіміне ықпал жасау ғана емес, әрі оның міне-құлқына, әрі әрекетіне де ықпал жасауды көздейді.

***Пікірталас*** әдісі көбіне жоғарғы сыныптарда кеңінен қолданылады. Пікірталас оқушылардың сенімдерін ой елегінен өткізуге, дербес пайымдауға үйретеді, оқушылардың ойын, сөйлеу логикасына негіздей білуге тәрбиелейді. Көкейкесті мәселелерді талқылау арқылы оқушылар өз көзқарастарының дұрыстығын не бұрыстығын түсінеді.

***Түсіндіру әдісі*** бойынша оқушыға адамгершілік, эстетикалық, саяси, еңбек тәрбиесі ұғымдары туралы түсінік беріледі. Оқыту процесінде әр пәннің оқу материалына байланысты айтылуымен қатар арнайы тәрбиешілік мақсат көзделіп, оқушыларға патриотизм, гуманизм, парыз, міндет, ар-намыс, парасаттылық, кішіпейілділік, қайырымдылық, жауапкершілік, тәртіптілік, ынта-ықылас, ерік-жігер және т.б. туралы түсіндіріледі.Түсіндіру формалары алуан түрлі: әңгіме, көрсету, оқушылар шығармалары.

***Этикалық әңгімелер*** – мораль мәселелері туралы кең түрде, еркін пікірлесуді көздейтін, оқушылардың санасына, сезіміне сөз арқылы ықпал жасайтын, тәжірибеде кеңінен қолданылатын сендіру әдісінің ең тиімді түрінің бірі. Этикалық әңгіме әдісінің негізгі мақсаты – оқушыларды қоғамдық өмірде болып жатқан оқиғаларға, іс-әрекеттерге, әртүрлі жағдайларға баға беруге, соның негізінде өзін қоршаған әлеуметтік ортаға, адамгершілік міндеттерге жауапкершілігін тәрбиелеу.

Тұлғаның тәжірибесі мен мінез-құлық мәдениетін қалыптастыру әдістеріне педагогикалық талап, үйрету, жаттығу, тапсырма, тәрбиелеушілік жағдаяттарды туғызу және қоғамдық пікір жатады.

***Педагогикалық талап әдісі*** әртүрлі іс-әрекеттердің бір түріне тежеу, ал енді бір түрін күшейту мақсатымен тәрбиеленушінің санасына педагогикалық ықпал жасау екендігі тәрбие әдісінің теориясында айқындалған.

Оқушылардың ұжымын ұйымдастыруда педагогтің талап қоюы шешуші рөл атқарады. Мұнда нақтылы педагогикалық жағдайға байланысты талаптың түрі, мазмұны іріктеледі. Тәрбиешінің қатынасы педагогикалық талаптың нәтижелі болуына ықпал жасайды. Тұтас педагогикалық процесс тәрбиеленушіге педагогикалық талап қою мен дұрыс іс істеуге мәжбүр етуді сабақтастырып отыру заңдылығын жүзеге асыруды көздейді.

***Үйрету әдісін*** мектеп тәжірибесінде қолданғанда бала көбіне тапсырманы сырттай механикалық тұрғыда орындауға әуес келеді.

***Жаттығу*** – мінез-құлықтың нормалары мен ережелеріне сай тәрбиешінің әртүрлі іс-әрекетті ұйымдастыру арқылы оқушыларды тәрбиелеудің ерекше әдісі.

***Тапсырма беру әдісі*** баланың ішкі мүмкіндігін, күшін, бағытын жан-жақты терең зерттеп, қоғамдық белсенділігін басқару, жалпы адамзаттық, адамгершілік қасиетінің дамуына және оның дұрыс іс-қимылы мен мінез-құлық дағдысын қалыптастыруға мүмкіндік береді.

***Педагогикалық жағдаят*** әдісінің өзіндік мәні бар. Кез келген педагогикалық жағдаят ең алдымен шығармашылық әрекет болып есептеледі. Себебі ол көптеген педагогикалық сұрақтарды, шешімдерді таңдап алуды қажет етеді.

***Қоғамдық пікір***. Тәрбиешінің балаларға қоятын талабы ең алдымен ұжымның талабы екендігін түсіндіру керек. Ал ұжымның талабы жалпы қоғамдық пікірдің көрінісі болып табылады. Сондықтан ұжым жағдайында іс - әрекетті ұйымдастыру және мінез-құлықты қалыптастыруда қоғамдық пікірді туғызу негізгі әдістің бірі болып табылады.

**Мінез-құлық пен іс-әрекетті ынталандыру әдістері.**

Ынталандыру әдістеріоқушылардың қылықтары мен іс-әрекеттерін қуаттау немесе айыптау, олардың жағымды қылықтарын мадақтау, ал теріс қылықтарын тежеу мақсатында қолданылады.

***Мадақтау*** оқушылардың тәртібін, міне-құлқын бағалап және көтермелеп отыруда педагогикалық ықпал етудің тиімді жолы болып табылады. Мадақтау әдісі арқылы оқушы өзінің мінез-құлығының қандай болуы керектігін түсінеді, өзінің бойындағы жағымды мінез-құлықты дамытып, өз ісінің дұрыстығын көріп, өзіне сенімділігі артады. Мадақтаудың түрлері: мадақтау, мақұлдау, алғыс айту, мақтау, сыйлық беру.

***Жазалау*** баланың жағымсыз мінез-құлқы мен іс-әрекетінің теріс екендігін түсіндіру және оқушының ұжым алдында жасаған қылмысына айыпты екендігін ұғындыру және істеген теріс іске қынжылатындай мақсатын көздейді.

***Жарыс*** – мектеп жағдайында мінез-құлық пен іс-әрекетті ынталандыру әдісі. Жарыс әлеуметтік-психологиялық фактор ретінде жастардың бір- бірімен еңбектегі, спорттағы, өнердегі табыстарын көрсету үшін қолданылады. Жарыс оқушының іс-әрекетіне жаңа серпін, жаңа ой-сезім және баланың өзіне жаңа талап қоюына мүмкіндік туғызады.

**Бақылау және өзін-өзі бақылау әдістері. Тәрбиенің инновациялық интербелсенді әдістері және тәрбие технологиясы. Тәрбие әдістерін қолданудың педагогикалык шарттары.**

Бақылау және өзін-өзі бақылау әдістері – адамның өзінің жеке басының қасиеттерін шыңдау, жақсарту бағытында жүргізілетін мақсатты қызметі: өзіндегі ұнамсыз, жағымсыз мінез-құлықты, қасиетті жеңуге, ұнамды қасиеттерді қалыптастыруға, жетілдіруге бағытталған жүйелі де саналы іс-әрекет.

Бақылау және өзін-өзі бақылау әдістерінің мотивтері:

* адамгершілік-имандылық қасиеттер, әдеп, моральдық талаптар;
* ата-ананың, ұстаздарының, достары мен жақындарының, туыстарының үлгісі;
* сын, өзін-өзі сынау.

Бақылау және өзін-өзі бақылауды ұйымдастырудың шарты:

* бақылау және өзін-өзі бақылаудың мақсатын анықтау;
* жарыссөз, өзін-өзі реттеу, өз көңіл-күйін, сезімін жүйеге келтіру;
* жағымды сезімдерге сүйену;
* жағымсыз қылықтан, жағдайдан, қателесуден қорытынды шығару, жіберілген қатеге талдау жасап, сабақ алу;
* өзінің әрбір іс-әрекетіне, психологиялық жай-күйіне бақылау жасау;
* өзгеге кешірімділікпен қарап, қайырымдылық жасау;
* өзіне талап қоя білушілік.

Бақылау және өзін-өзі бақылау әдістері: өзін-өзі тәрбиелеу; өзін-өзі тану, зерттеу; өз ісіне өзінің талдау жасап, есеп беруі; міндеттеме-жүтемелер алуы; өзін-өзі сендіру; өз қызметін өзі ұйымдастыру; өз сенімі; өзін-өзі жаттықтыру; өзін-өзі сынау, жазалау; өзін-өзі қошеметтеу, құрметтеу, мадақтау.

Оқушының бақылау және өзін-өзі бақылаудағы мұғалімнің педагогикалық басшылығы:

* оқушыларды зерттеу, диагностика жүргізу, мониторингтік сараптама жасау;
* оқушыларға бақылау және өзін-өзі бақылауға кеңес беру, тапсырмалар мен міндеттер белгілеу, нұсқау беру;
* бақылау және өзін-өзі бақылауды ұйымдастыруға шығармашылық қатынас жасау;
* жеке басының өнегесі, үлгісі, ықпалы.

Оқушының бақылау және өзін-өзі бақылаудағы жетекші әдістер: сендіру әдісі, сын, өзара сын, өзін-өзі сынау әдістері, педагогикалық талап әдістері.

*Өзін-өзі бағалаудың түрлері (Н.Кузьмина бойынша):*

1. Өзін-өзі бірқалыпты төмен бағалау.
2. Өзін-өзі бірқалыпты жоғары бағалау.
3. Орнықсыз қасиеттерін өзі төмен бағалауы және салыстырмауы.
4. Орнықсыз сапаларын жоғары бағалауы және салыстырмауы.

Сендіру әдісі – оқушыны оқу-тәрбие процесі мен қоғамдық пайдалы іс-әрекетке қалтыстыру негізінде не қажетсіз қылықтарын тежеу мақсатында тәрбиеленушінің сапасына педагогикалық ықпал ету әдісі:

|  |  |
| --- | --- |
|  | * оқушының рухани ой-санасының, сезімінің, мінез-құлқының, ерік күш-жігерінің өсіп жетілуіне сөзбен ықпал ету; * оқушының сынай қарайтын көзқарасы мен ойлауына, ой елегінен өөткізіп шешкен ой-пікіріне сүйену; * сөзбен сендіре отырып, әлеуметтік құнды іс-әрекетке бағыттау. |

Егер адам жас кезінде талдау және өзін-өзі талдау сияқты дағдыларды игермесе, онда оның кейін игеріле қоюы қиынырақ. Содан барып ол дүниені және өзін-өзі тануға тым нашар бағдарланады. Онда дүниенің бейнесі де, өзінің тұлғалы және өзінің дүниемен өзара қарым-қатынасы жөніндегі түсінігі де қалыптаспайды (Н.Мудрик).

Жасөспірім тұлғаны тұтас, оның қасиеттерінің бүкіл жиынтығын да бағалай алады. Ал төменгі сынып оқушысы болса өз тұлғасын жеке әрекеттері, қылықтары немесе әрі кеткенде бұл бағаны тұлғаға тұтас ауыстыра отырып жеке белгілері мен қасиеттері бойынша бағалайды (В.Крутецкий).

«Мен» бейнесі элементтерінің когнитивтік күрделілігі мен жіктелуі кіші жастан ересек жасқа қарай біріншіден, елеулі үзіліссіз және дағдарыссыз артады. Ересектер жасөспірімдерге, ал жасөспірімдер жеткіншектерге қарағанда өзіндегі қасиеттерді көбірек ажыратады (И.Кон).

Тәрбие технологиясы – жекелеген процестердегі педагогикалық міндеттерді шешуге бағытталған әдістер жүйесі: ұжымдық іс-әрекетті ұйымдастыру тәсілі, тәрбиеленушілермен қарым-қатынас орнату тәсілі, педагогикалық диагностика тәсілі және т.б.

**Тәрбиелеу технологиясының өзіндік ерекшеліктері:**

1. Тәрбие процесінің өндірістік процестен айырмашылығы оның біртұтас болуында. Тәрбие процесін жеке операцияларға бөліп-жаруға, жеке қасиеттер қалыптастырып, педагогикалық ықпалдарды кішігірім қадамдар ретінде іске асыру қиынға соғады. Тәрбиелік ықпал бірізді – параллель схемада емес, кешенді түрде орындалады.

2. Сапаларды қалыптастыру әдістемесін, яғни «технологиялық операцияларды» игеруші тұлғаларды тәрбиеге тарту мәселесін өте байыппен, салмақты шешу керек.

3. Тәрбие технологиясы барлық тәрбиешілерге ортақ, ол тұлғаны жан-жақты қалыптастыру, оны дамыту жолындағы барша кезеңдерімен толық қабылдануы тиіс.

Қазіргі тәрбие технологиясының талаптары 79-суретте ашылды.

*Қазіргі тәрбие технологиясының талаптары:*

1. Жеке тұлғаның санасына, сезіміне және қылықтарына әсер ету.

2. Тәрбие және өзіндік тәрбие бірігуі арқылы дұрыс нәтижеге қол жеткізу.

3.Тұлғада берілген қасиеттер тәрбие істерінің жүйесі арқылы қалыптасады.

4. Тәрбиеге кешенді түрде қарау тәрбие процесінің және оны басқарудың жүйелілігін талап етеді. Тәрбиедегі сыртқы және ішкі факторлар мен олардың өзара байланысын ескермей тұрып, басқару табысты болмайды. Ол үшін бұл факторлар мен олардың әсер ету сипаты туралы тәрбиешінің айқын түсінігі болуы шарт.

**Жеке тұлғаның санасына әсер ету**

**Тәрбие және өзіндік тәрбие бірігуі арқылы дұрыс нәтижеге қол жеткізу**

**Тәрбиеге қатысты барлық факторлардың бірлігі мен реттелуі – тәрбиеге кешенді түрде қарау**

**Тұлғада берілген қасиеттер тәрбие істерінің жүйесі арқылы қалыптасады**

**Тәрбие процесі және оны басқарудың жүйелілігі**

**Сурет-79. Қазіргі тәрбие технологиясының талаптары**

Тәрбиеші алдында технологиялық процесті басынан аяғына дейін жүргізу қажеттілігі тұрады, яғни тәрбие жалпы технологияға негізделген жеке шеберлікпен ұштасады.

**Педагогикалық шығармашылықты көрсету ретінде тәрбиенің әдістерін сұрыптау. Оқушының тәрбиелігінің диагностикасы және тәрбиелілік көрсеткіштері.**

Тәрбие процесі – жеке тұлға мен қоғамның талаптарына сәйкес ұйымдастырылған тәрбиелік ықпал етуде пайда болатын [педагогикалық ара-қатынас процесі](http://kk.wikipedia.org/w/index.php?title=%D0%9F%D0%B5%D0%B4%D0%B0%D0%B3%D0%BE%D0%B3%D0%B8%D0%BA%D0%B0%D0%BB%D1%8B%D2%9B_%D0%B0%D1%80%D0%B0-%D2%9B%D0%B0%D1%82%D1%8B%D0%BD%D0%B0%D1%81_%D2%AF%D0%B4%D0%B5%D1%80%D1%96%D1%81%D1%96&action=edit&redlink=1). Оның мақсаты – тәрбиеленушілердің әлеуметтік және рухани құндылықтарды, тәжірибені, қатынастарды игерудегі белсенді іс-әрекетін [ұйымдастыру](http://kk.wikipedia.org/w/index.php?title=%D2%B0%D0%B9%D1%8B%D0%BC%D0%B4%D0%B0%D1%81%D1%82%D1%8B%D1%80%D1%83&action=edit&redlink=1) және [ынталандыру](http://kk.wikipedia.org/w/index.php?title=%D0%AB%D0%BD%D1%82%D0%B0%D0%BB%D0%B0%D0%BD%D0%B4%D1%8B%D1%80%D1%83&action=edit&redlink=1), жеке тұлғаны қалыптастыру.

*Тәрбие* процесін *дұрыс жүргізуге қойылатын педагогикалық принциптер:*

* Тәрбие процесін тақырып жағынан дұрыс жобалау.
* Тәрбиеленушіні жан-жақты дамытудың түрлі жолдарын білу.
* Тәрбие процесін жобалауда мазмұн мен жүйелілік бірлігінің болуы.

Тәрбие процесінің тиімділігіне оны жүргізудің психологиялық-педагогикалық әдістері тығыз байланысты.

Психологиялық-педагогикалық диагностика – оқу-тәрбие процесін тиімді ұйымдастыру мақсатында тәрбиеленушілердің жеке ерекшеліктерін және ұжымның әлеуметтік-психологиялық сипатын зерделеуге бағытталған бағалау.

Педагогикалық диагностика психологиялық диагностикаға қарағанда педагогикалық процестің ішінде жүзеге асырылады.

Педагогикалық диагностика жылдам ақпарат алу арқылы маңызды оқу-тәрбие міндеттерін шешуге көмектеседі:

* күрделену деңгейі әртүрлі бағдарламалар бойынша сынып құрамын, тәрбиеленушілердің жұмысын жоспарлауға мүмкіндік беретін, олардың оқуға дайындықтарының деңгейі жөнінде ақпараттар алу;
* тәрбиеленушілердің мүмкіндіктерін бағалау, олардың ақыл-ойы, оқу әрекеттерінің қалыптасу деңгейі, оқытуды мотивтендірудің сипатын анықтау;
* өзін-өзі тану негізінде жасөспірімдердің өздерін дамытуларын ұйымдастыруға мүмкіндік беретін, олардың танымдық қасиеттерінің дамуын, сынып ұжымындағы өзара қарым-қатынасты, тәрбиеленушілер мінезінің ерекшеліктерін зерделеу;
* сынып ұжымындағы өзара қарым-қатынас, педагогикалық ұжымның жұмыстарын басқару, ұжымда жақсы психологиялық ахуалдың болуы, жеке тәрбиеленушілердің іс-әрекеттерінің сипатын жетілдіру мақсатында тәрбиеленуші тұлғасының ерекшеліктері жөнінде ақпараттар алу;
* төменгі және одан кейінгі сыныптардағы жекелеген тәрбиеленушілердің даму деңгейін диагностикалау және соның негізінде түзету жұмыстарын ұйымдастыру.

Психологиялық диагностика педагогтарға өздері жасаған құралдарын, яғни әдістерін пайдалануға мүмкіндік жасайды.

***Тәрбиеленушілердің тәрбиелік деңгейі*** дегеніміз – тұлғаның барынша тұрақты қасиеттері мен түрлі іс-әрекеттердегі, ұжым мен өзіне қарасты білігі мен дағдыларының жиынтығы.

Тәрбиеленушілердің тәрбиелік деңгейіне баға беру мақсаты – өзін-өзі тану, өзі-өзі тәрбиелеу және өзін-өзі дамыту процесін ынталандыру, әрбір тәрбиеленушінің өзіне-өзі барабар бағалауын қалыптастыру. Бұл В.А.Сухомлинскийдің пікірі бойынша, тәрбие берудің басты мақсаты болуы керек.

Бастысы – тәрбиеленушілердің өмірлік жоспарлары, құндылық бағдарлары туралы терең білім негізінде тұлғаның қалыптасуына дұрыс бағыт беру.

Тәрбие іс-әрекетіндегі мониторинг – бұл тәрбие беру сапасын зерделеу және тұлға дамуындағы негізгі беталыстарды болжау. Рухани-адамгершілік тәрбие процесінің мониторингі – бұл бала тұлғасының қалыптасу және өмірлік маңызы бар негізгі, базалық құзыреттіліктерді меңгеру процесін үнемі бақылап отыру.

Сондай-ақ, көрсеткіштер –тәрбие процесінің қайсыбір жағының негізгі сипаттамасы.Көрсеткіштер критерий қырларының, оның бөліктерінің бірі және қайсыбір белгілер, «деңгейлер» қандай деңгейде дамығанын көрсетеді.

Ал, тәрбиелік көрсеткіштер – жинақталған түрінде адамның әлеуметтік қарым-қатынастарының жүйесін бейнелейтін, тұлға сапаларының жиынтығын сипаттайтын тұлғаның кіріктірілген қасиеттері.

**Тәрбиеленушілердің тәрбиелік деңгейінің көрсеткіштері:**

- *қисынды ойлау:* оқиғаларды дербес талдау қабілеттерін қалыптастыру, әлем, азаматтық-саяси даму туралы білімді жинақтай алу;

- *адамгершілік сана*: адамгершілік-эстетикалық тәрбие беру, адамгершілік нормалар, ережелер, сенімділік, ізгілік сана, түсіністік, эмпатия;

- *жеке тұлғаның құндылық бағыттылығы*: бала іс-әрекеті мен мінез-құлқының тұрақты басымды мотивтерінің болуы;

- *жеке тұлғаның өзіне, қоғамға деген қарым-қатынасының болашаққа бағытталғандығы*: іс-әрекетін өзіндік ұйымдастыруға және мінез-құлқын өзіндік реттеуге қабілеті, әлеуметтік толыққандықтың көрінуі, тұлғаның өзінің моральдік санасы, мінез-құлықтарының еріктігі;

- *тәрбиеленушінің өзіне деген сенімі*: ұжымда тәрбиеленушінің бір-біріне, өздеріне, мұғалімге, мектепке, ата-анасына қарым-қатынастарының нақты өзгеруі, яғни олар бір-біріне қайырымды бола түседі, шеттетілген тәрбиеленушінің досы пайда болады, нашар оқитын тәрбиеленушінің өзіне деген сенімі нығаяды.

Тәрбиеленушінің әрбір іс-әрекеті, тәртібі, үлкендермен қарым-қатынасы тәрбиелік деңгейін сипаттайды. Олардың тәрбиелік деңгейіне дұрыс баға беру үшін өмірдегі, сабақтағы, сабақтан тыс кездегі, қоғамдық пайдалы іс-әрекеттегі тәртібіне нақты баға беру керек. Ол үшін ұзақ уақыт және әртүрлі әдіс-тәсілді пайдалану қажет.

Тәрбиенің түрлері мен әдістері өте көп, бірақ оларды тиімді қолдана алу да қажет. Педагогикалық тәсілдерді таңдау шарттары:

* қазіргі тәрбиенің мақсаты мен міндеттеріне сай болу;
* оқушылардың жас және жеке дара ерекшеліктерін ескеру, жекелік бағыттылық;
* оқушылардың тәрбиелілік деңгейі;
* тәрбиенің жағдайлары меншарттары;
* оқушылар ұжымының қалыптасу деңгейі;
* тәрбиелік ықпал етудің түрлері мен әдістерінің өзара байланысы мен жүйесі.

Тәрбиелілік диагностика дегеніміз – бұл сынып жетекшісінің әрбір тәрбиеленуші мен сынып ұжымының тәрбиелілігі жайында ақпарат алатын зерттеу жұмысы. Тәрбиелілік диагностикасының басты мақсаты –тәрбиеленушілердің моральдық және әлеуметтік сапаларының шын мәніндегі жағдайын белгілеу, оның қиын және қатерлі аспектілерін анықтау.

Оқушылар тәрбиесінің деңгейлері 80-суретте ашылды.

* Адамгершілік мінез-құлық нормаларын саналы меңгерген
* Ол мінез-құлық нормаларының дағдысына айналған
* Адамгершілік мінез-құлық нормалар жөнінде дұрыс және айқын түсінігі бар
* Жеке бастың оған деген белсенді жағымды қарым-қатынасы байқалады
* Адамгершілік сапасының мәнін құрайтын адамгершілік өлшемдер жайында түсінігі, білімі бар
* Бірақ бұл өлшемдер жеке бастың мінез-құлқына кірікпеген

**Сурет-80. Оқушылар тәрбиесінің деңгейлері**

Оқушы мен сынып ұжымының диагностикасына қойылатын талаптар:

1. Сынып жетекшісінің педагогикадан және жалпы психологияның теориялық негіздерінен алған білімдерін көрсете алуы, ол білімдерін тәрбиеленушілердің нақты психологиялық және педагогикалық фактілерді түсіндіруде қолдана білуі тиіс.
2. Осы айтылған фактілерді таба білуі, яғни зерттеудің негізгі тәсілдерін қолдана отырып, психологиялық ой елегінен өткізу үшін объективті материал жинақтауы керек. Ол үшін бақылау, тәжірибе (эксперимент), әңгіме-сұхбаттың қандай пайда әкелетініне талдау жасағаны жөн.
3. Мінездемеде педагогикалық жұмыстың бағыты көрсетілуі керек, яғни онда тәрбиеленушілердің оқыту мен тәрбие барысында анықталған психологиялық ерекшеліктері, соны қаншалықты шеберлікпен қолдана білгендігі айқындалуы тиіс.
4. Мінездемені қазіргі таңдағы және келешектегі оқу-тәрбие жұмысының сипатымен салыстырып, педагогикалық түйін жасау арқылы аяқтау қажет.

**Диагностиканың әртүрлі әдістер мен әдістемесін пайдаланудың ерекшеліктері**

Диагностикадағы әдістерді пайдалану – мінез-құлық пен іс-әрекеттердің ерекшеліктері мен заңдылықтарын анықтауға, бағалауға мүмкіндік беретін, зерттеушілерге ықпал ететін ұсыныстар жиынтығы.

*Бақылау-зерттеу (тексеру) әдісі.* Бақылау арнайы жоспар бойынша жүргізіледі. Ғылыми негізде шығармашылықпен жасалған жоспар зерттеу жұмысының нәтижелі болуына игі әсер етеді.

Тәрбие процесінде қолданылатын негізгі диагностикалық әдістер 81-суретте ашылды.

**Тәрбие процесінде қолданылатын негізгі диагностикалық әдістер**

**Сурет-81. Тәрбие процесінде қолданылатын диагностикалық әдістер**

*Тәрбие процесінде қолданылатын негізгі диагностикалық әдістер:*

* *талдамалық:* тәрбиеленушілердің тәрбиелік деңгейін және сипатын талдау;
* *бақылау-бағалаушылық:* тәрбиеленушілердің тәрбиелік деңгейін бағалау мен бақылауды жүзеге асыру;
* *түсіндірушілік:* тәрбиеленушілердің тәрбиелік деңгейіне түсініктеме беру, нормадан ауытқушылық болса, оның себептерін түсіндіру;
* *дамытушылық:* тәрбиеленушілердің тәрбиелік деңгейі нәтижелерін диагностикалау, олардың өз бетімен білімдерін арттыруына, өз-өздерін жетілдіруге себеп болады;
* *ақпараттық:* тәрбиеленушілерге олардың тәрбиелік деңгейі туралы ақпарат беру;
* *прогностикалық:* тәрбиеленушілердің тәрбиелік деңгейін ары қарай арттырудың мүмкіндіктері мен болашағын болжау және шамалау;
* *ұйғарушылық:* тәрбиеленушілердің тәрбиелік деңгейін ары қарай арттырудың жолдарын анықтау;

*кері байланыстылық:* диагностика тиімділігін бағалау мен қателерді жоюдың білімділік диагностикасының нәтижелері туралы ақпаратты алу мен талдау.

Оқушылар ұжымын зерттеу бағдарламасы*:*

1. Сыныптың құрамы.
2. Сыныптағы қоғамдық пікір.
3. Ұжымдағы жолдастық байланыстардың сипаты.
4. Сынып белсендісі.
5. Сынып ұжымының жалпы мектеп ұжымымен байланысы.
6. Сынып ұжымын одан әрі топтастыру жөніндегі шаралар.

82-суретте сыныптағы оқушылар ұжымын зерттеу бағдарламасы берілді.

**Сурет-82. Оқушылар ұжымын зерттеу бағдарламасы**

Педагогтардың балалар ұжымымен кәсіби ұйымдастырылған жұмысы барысында әлеуметтік белсенділік ретінде күрделі тұлғалық қасиеттер қалыптасады.

**Тақырып бойынша білімді тексеру мен бақылауға арналған тапсырмалар**

* + - 1. Тәрбие әдістеріне сипаттама беріңіз.

1. Тәрбие әдістерін жіктеу және оларды дайындаудың өлшемдері.
2. Тәрбиенің инновациялық интербелсенді әдістері және тәрбие технологиясы.
3. Тәрбие әдістерін қолданудың педагогикалык шарттары.
4. Оқушының тәрбиелігінің диагностикасы және тәрбиелілік көрсеткіштері.

3.2.4 Отбасы тәрбиесінің негіздері

**Отбасы** – **бала тұлғасын әлеуметтендірудің факторы және белсенді субъектісі. Отбасы тәрбиесінің нормативтік-құқықтық негіздері. Отбасы тәрбиесінің ізгіліктік және этнопедагогикалық аспектісі. Отбасының қызметтері, типтері. Қазіргі отбасының ерекшеліктері.**

Отбасы – қоғамның ең маңызды әлеуметтік институты, онда жаңа өмір өсіп-өнеді, дамиды, баланың жеке басы қалыптасады, оның мәдени, адамгершілік-рухани, азаматтық қалыптасуы жетіледі, жынысына байланысты әлеуметтік рөлді меңгереді. Бала тәрбиесінде отбасының атқаратын қызметін ештеңемен салыстыруға келмейді.

Тәрбиелік жүйе – ата-ана, оқушы, мұғалім және қоғамдық мекеме қызметкерлерінің педагогикалық іс-әрекетін сипаттайтын өзара байланысты компоненттердің реттелген жиынтығы (83-сурет).

Оқушы

Ата-ана

**Тәрбиелік жүйе**

Қоғамдық мекеме

Мұғалім

**Сурет-83. Тәрбиелік жүйе құрылымы**

Әлеуметтену – оқу және тәрбиенің барлық процесін қамтып, әлеуметтік өмірге араласуға, қарым-қатынасқа түсуге негіз болады. Әлеуметтену процесіне тұлғаның барлық қоршаған ортасы қатысады: отбасы, көршілері, құрдастары, мектеп, бұқаралық ақпарат құралдары.

***Отбасылық тәрбие берудің мақсаты*** – баланың жастайынан-ақ, жеке басы ерекшелігін, психикалық процестерін ескере отырып, жарасымды жан жақты жетілген ұрпақ тәрбиелеп, баланың өсіп жетілуіне, денсаулығана қамқорлық жасау, нығайту, бекіту, еңбекті қажетсінуге баулу.

Отбасы баланың мінез-құлқының, дүниеге көзқарасының негізін қалайды. Ата-бабаларымыздың тілімен айтқанда, ұлттық құндылык, қадір-қасиет ата құлқымен, ана сүтімен ұрпақ қанына сіңген. Қазақтың отбасындағы тәрбиелік ықпалы бірімен-бірі ұштасып жатқан үш сатыдан тұрады деуге болады. Ол – ата-әже, әке-шеше, ұл мен қыз. Бұлардың әр бірінің өз құқыктық міндеттері мен өздеріне тиесілі талап-тілектері бар. Бұл міндеттердің салмағы өте ауыр, қасиеті мол.

Ол – ортақ мақсатты бірлесе талдау, өзара пікір алмасу, сезім әлеміне бірлесіп, қуанышта ортақтас болу секілді кең ауқымды эмоция түрлерін қамтиды. Отбасы мен мектептің бірлігі арқылы тұлғааралық байланыс, өзара мәміле қалыптасып дамиды. Ортақ келісімде іс-әрекеттер атқарылады, өзара түсіністік қалыптасады. Бұл жерде мектеп ұжымының ішкі бірлігі де, сынып оқушыларының ішкі бірлігі де, отбасы мүшелерінің ішкі бірлігі де аса маңызды факторлар екенін айту керек.

Адамзат ұрпағына отбасының аса құнды ықпалы мен әсерін өмірдегі еш нәрсенің күшімен салыстыруға болмайды. Себебі, отбасы мүшелерінің бір-біріне деген кісілік қарым-қатынасы, эмоциялық сезімдері, ілтипат ықыластары – отбасы тәрбиесінің негізгі күші.

«Отбасы» ұғымының мәні 84-суретте ашылды.

**Сурет-84. «Отбасы» ұғымының мәні**

*Отбасы тәрбиесінің ықпалды болуы төмендегідей факторларға тікелей байланысты:*

1) отбасының әлеуметтік құндылығына;

2) балаға ересектер тарапынан қойылатын тәрбиелік талаптың бірлігіне;

3) отбасы ішіндегі қарым-қатынастың салиқалы болуына;

4) отбасылық дәстүрлердің қоғамдық талаптармен ұштасуына;

5) отбасындағы еңбекке деген қатынасқа;

6) отбасындағы эмоциялық ахуалға.

**Отбасының белгілері***:*

1. отбасы өзара туысқандық қатысы бар, әртүрлі жастағы және әртүрлі құқылы адамдардан біріккен ұжым;
2. оларды ерлі-зайыптылық, ата-аналық міндеттері байланыстырып тұрады;
3. ата-аналар мен балалар бір-бірінен бірі отбасын басқарумен, екіншілері сол отбасында тәрбиеленумен ерекшеленеді;
4. отбасы өмірі әртүрлі материалдық (биологиялық, шаруашылық) және рухани (адамгершілік, құқықтық, психологиялық, эстетикалық) процестермен сипатталады.

Ал отбасының әлеуметтік рөлі адамның өзін өсіруге, адам тегін ұзартуға тікелей қатысымен анықталады.

**Отбасы тәрбиесінің қазіргі мәселелері. Отбасындағы тәрбиенің этникалық ерекшеліктері. Отбасының оқушы тұлғасының ұлттық санасын қалыптастыруға ыкпалы. Ата-ананың педагогикалық мәдениеті. Ата-аналардың білім беруді басқаруға қатысуы. Отбасы және мектептің ынтымақтастығының формалары.**

Отбасы тәрбиесі – бұл қоғамдық тәрбиенің бір бөлігі, мемлекет алдындағы ата-аналардың борышы. Отбасы – адамзаттың алтын ұясы. Адам баласы шыр етіп дүние есігін ашқаннан бастап, сол ортаға бейімделіп, ықпалына көніп ер жетеді.

**Отбасында бала тәрбиесіне әсер ететін факторлар:**

* *Отбасының этникалық құрамы мен құрылымы:* толық, толық емес отбасы, бір балалы, көп балалы, бір ұлттық, көп ұлттық отбасы.
* *Тіршілік әрекетінің және ортаның жағдайлары:* отбасы мүшелерінің білім дәрежесі, жалпы материалдық әл-ауқаты.
* *Отбасының мәдени әлеуеті:* тұрмыс мәдениеті, музыкаға бейімділігі, спортпен айналысуы, кино, театр, кітапханаға баруы, теледидар көруі.
* *Ішкі отбасылық қатынастар:* отбасындағы ішкі көзқарастың бірлігі және айырмашылығы, отбасы мүшелерінің өз міндеттеріне көзқарасы.
* *Отбасы мүшелерінің қоғамға көзқарасы:* еңбек және қоғамдық міндеттерге қатысы.

*Отбасының тәрбиелік әлеуеті:* отбасы мүшелерінің адамгершілік қатынастары, өмірге деген көзқарастары, ата-ана және басқа мүшелердің педагогикалық мәдени дәрежесі.

**9-кестеде отбасы типінің классификациясы берілді.**

**Кесте 9- Отбасы типінің классификациясы**

|  |  |  |
| --- | --- | --- |
| **Реті** | **ОТБАСЫ ТИПІНІҢ КЛАССИФИКАЦИЯСЫ** | |
| **1** | **Отбасындағы балалардың санына қарай** | * **Баласыз отбасы** * **Аз балалы отбасы** * **Көп балалы отбасы** |
| **2** | **Отбасының құрамына қарай** | * **Толық емес отбасы** * **Күрделі отбасы (бірнеше ұрпақ өкілдерінен)** * **Қайталанған некелі отбасы** |
| **3** | **Құрылымына қарай** | * **Бір некеден туылған балалар (әкелері бір, шешелері бөлек)** * **Ата-анасының біреуінен туылған: бұрынғы әйелінен (күйеуінен)** * **Әртүрлі туыс балалары бар отбасылар** |
| **4** | **Отбасындағы көшбасшылық позициясына қарай** | * **Эгалитарлық (демократиялық)** * **Дәстүрлі (авторитарлық) отбасылар** |
| **5** | **Отбасындағы адамдардың ұлттық құрамы, мамандығына қарай** | * **Әлеуметтік-гемогендік (біркелкі)** * **Гетерогендік (әркелкі)** |
| **6** | **Отбасылық тәжірибесіне қарай** | * **Жас жұбайлар отбасы, жас отбасы** * **Орташа жастағы жұбайлар отбасы** * **Ересек жұбайлық отбасы** * **Егде жұбайлар отбасы** |
| **7** | **Отбасындағы психологиялық ахуал, қарым-қатынас сипатына қарай** | * **Қолайлы, тұрақты** * **Қолайсыз,педагогикалық әлсіз, тұрақсыз** * **Ұйымшыл** * **Ауыз біршілігі жоқ отбасылар** |
| **8** | **Географиялық ерекшеліктеріне қарай** | * **Қалалық** * **Ауылдық** * **Оқшауланған отбасы** |
| **9** | **Отбасылық өмірінің ерекше жағдайына қарай** | * **Студенттік отбасы** * **Некесіз отбасы** * **Некелі отбасы** |
| **10** | **Әлеуметтік бейімділігіне қарай** | * **Реактивті** * **Белсенді** * **Орташа белсенді отбасы** |
| **11** | **Отбасылық өмірінің байланыс деңгейіне қарай** | * **Дәстүрлі** * **Ұжымдық** * **Жеке-даралық отбасы** |

Мектептің сенімді одақтастарының бірі – отбасы. Отбасындағы басты мәселенің бірі – баланың тіршілік әрекетін ұйымдастыру: баланың тәртібі, міндеттері, қойылатын талаптар, оның үй еңбегіне қатысуы, оқу-әрекеті, бос уақытын ұйымдастыру.

**Отбасындағы адамдардың әлеуметтену процесі оның типіне байланысты. Қазіргі психологиялық-педагогикалық әдебиеттерде отбасының көптеген типологиялары ұсынылып жүр.**

**Ал 85-суретте отбасылар типтері көрсетілді.**

***Отбасылар типтері:***

1. ***Жоғары деңгейдегі адамгершілікті қарым-қатынастағы отбасылар:* моральдық тұрғыда ахуалы жақсы қалыптасқан, балалар өздерінің қабілеттерін дамыту үшін мүмкіндіктер алады. Олардың жұмысына сынып жетекшісінің жиі араласуы талап етілмейді, тек белгілі бір жас аралығында тәрбиелеудің ерекшеліктеріне байланысты жекелеген кеңестер беруі мүмкін.**
2. ***Ата-аналардың арасындағы жақсы қарым-қатынаспен сипатталатын отбасылар:* балалар ата-аналарының «ерекше» қамқорлығында болуы мүмкін, соған байланысты балалар да сынып жетекшісінің мән беруін талап ететін өзімшілдік пайда болуы мүмкін.**
3. ***Қарама-қайшылықты отбасылар:* мұндай жағдайда ата-аналарға өз балалары емес, өздерінің арасындағы қарым-қатынасқа көңіл бөлулеріне тура келеді. Бұл жерде отбасындағы психологиялық ахуалды өзгертуге, онда өсіп келе жатқан баланы жоғалтып алмауға қатысты белсенді түрде педагогикалық көмек керек.**
4. ***Рухани тұрғыда әлсіреген, нағыз адамгершілікті құндылықтар сақталмаған, ұрпақтарының арасында эмоционалдық байланыс бұзылған сырттай ғана сәтті отбасылар:* кейбір балалар сырттай сәтті саналатын отбасылардың психологиясын жақсы меңгеріп алған. Сондықтан ондай отбасылармен тәрбие жұмыстарын жүргізу өте қиын.**
5. ***Дөрекілік, жан-жал шығарушылық, жағымсыз мінез-құлыққа тән сәтсіз отбасылар:* ондай отбасылар сынып жетекшісінің, көпшілік қауымның тұрақты назарын, кейде балалар мүддесін қорғау үшін белсенді түрде араласуды талап етеді.**

**Сурет-85. Отбасылар типтері**

**Осы көрсетілген отбасылардың типтері және олардың ерекшеліктері ата-аналармен жұмыс істеу барысында ескерілуі тиіс.**

**Отбасында педагогикалық процесті ұйымдастыру. Отбасындағы педагогикалық процестің негізгі компоненттері: отбасы тәрбиесінің мақсаты, міндеттері, мазмұны, балалар мен ересектердің өмірлік тіршілігін ұйымдастырудың құралдары, формалары. әдістері. Педагогикалық процестің негізгі бағыттары.**

**Отбасын зерделеу сынып жетекшіге баламен жақынырақ танысуға, отбасы өмірінің стилін, оның үй ішіндегілермен өзара қарым-қатынасын, рухани құндылықтарын түсінуге мүмкіндік береді. Сонымен бірге психологиялық-педагогикалық диагностиканың дәстүрлі әдістерін пайдаланады.**

**Мектеп тәжірибесінде ата-аналармен жұмыс істеудің жаппай, топтық және жеке формалары мен әдістері пайдаланылады. Олардың барлығы ата-аналардың педагогикалық мәдениетін көтеру, отбасы мен мектептің өзара әрекеттестігін нығайту, отбасының тәрбиелеу әлеуетін күшейту, сондай-ақ ата-аналарды бала тәрбиесіне тартуға бағытталады.**

Отбасы – бала тәрбиесінің ең алғашқы ұжымы. Отбасының басты қазығы, алтын тіреу діңгегі – бала.

Отбасының адамзат ұрпағына деген ықпалы мен әсер күшін өмірдегі басқа еш нәрсенің күшімен салыстыруға болмайды. Қоғамды құратын азамат атаулы отбасында өсіп өрбиді, тұлға болып қалыптасады.

Осыған орай, **отбасы** төмендегідей белгілі **қызметтерді** атқарады:

***- қайта өндіру (репродуктивті) – ұрпақ келтіру:*** тек жалғастыру тума əрекеті, перзентті болу, оларды өсіру жəне тəрбиелеу қажеттігі;

- ***шаруашылық-экономикалық****:* ортақ шаруашылық жəне қаржы пайдалану, еңбекке жарамсыздарға қамқорлық жəне оларды материалды қамсыздандыру;

- ***тəрбиелеу*:** отбасының əр мүшесінің тұлғалық қалыптасуына жағдай жасау; отбасы ұжымының өз мүшелеріне жеке-дара ықпал жасау; өмірлік тəжірибе, инабаттылық тəртіптері мен адамгершілік құндылықтарға баулу;

- ***қарым-қатынас құру (коммуникативті):***отбасы ішіндегі қатынасты түзу, отбасының басқа адамдармен, жанұялармен, əлеуметтік топтармен байланысын ұйымдастыру;

- ***қайта қалыпқа келу (рекреативті):***бос уақыттарындағы демалыс іс-əрекеттерін ұйымдастыру; отбасы мүшелерінің күш-қуатын, денсаулығын күту шараларын қамтамасыз ету.

**Отбасы тəрбиелік қызметтерінің** іске асуы оның ұлттық ерекшеліктеріне, əлеуметтік-мəдени салт-дəстүрлеріне жəне қауымдастыққа тəн талап-тəртіп ұстанымдарына байланысты төмендегідей қызметтерді атқарады:

1. ***Ата-аналарды сыныптағы оқу-тәрбие процесінің мазмұнымен және әдістемесімен таныстыру.*** Сынып жетекшісі ата-аналар жиналысының бірінші отырысында осы мәселеге қатысты өзінің педагогикалық көзқарасын баяндайды. Оның мақсаты және міндеттерімен, соған сай өзінің әрекет ету бағдарламасы, тәсілі және тәрбие жоспарымен таныстырады. Ата-аналармен бірлесіп, оны жүзеге асыру жолдарын қарастырады. Осындай отырысқа сол сыныпта сабақ беретін пән мұғалімдерін және мектеп әкімшілігін де шақыру мүмкіншілігі қарастырылады.
2. ***Ата-аналармен педагогикалық және психологиялық ағарту жұмыстарын ұйымдастыру.*** Сынып жетекшісі бұл бағытта ата-аналардың педагогикалық және психологиялық білімдер жүйесін меңгеруіне, балаларды әлеуметтік ортадағы мінез-құлқын жақсы білуіне сай, оларға ағартушылық қызмет жүктейді. Қазіргі мектеп жағдайында ата-аналардың жалпы білім деңгейі сөзсіз артуда. Бұл олардың педагогикалық көзқарастарында қателік болмауына сенімдерін орнықтырады.
3. ***Ата-аналарды балалармен бірге іс-әрекетке қатыстыру.*** Мұнда тәрбиелеу ортасын кеңейту, бала тұлғасының дамуына ықпал ету өрісін арттыру, сабақтан тыс тәрбие әрекетін ұйымдастыру. Осы іс-әрекеттер барысында мұғалім, ата-ана және баланың өзара қарым-қатынасын жақсартуды көздейді.

*Балаларды тәрбиелеу барысында ата-аналармен жұмыс жасауда мектеп тәжірибесінде қолданылатын әртүрлі формалар:*

* жалпы мектеп көлемінде өткізілетін дәстүрлі шараларға қатыстыру;
* сабақтан тыс әртүрлі тәрбиелік шараларға қатыстыру (мәдени жорық, саяхат, кеш, спорттық жарыстар және т.с.с.);
* балалардың сабақтарына, олимпиада, кеш, апталық, ата-аналардың ашық есік күніне және т.б. шақыру;
* мектептің кәсіптік бағдар жұмыстарына қатысу: еңбек адамдарымен кездесу, өндіріске саяхат, кәсіби бағдар бөлмесін жабдықтау жұмыстары;
* өздерінің мамандықтарына сай факультативтік және үйірме жұмыстарын ұйымдастыру;
* балалардың аула клубтарын құру;
* мектеп және сынып кеңестерінің жұмыстарына қатыстыру;
* мектеп немесе сыныптың жөндеу жұмыстарына, ауланы көгалдандыруға қатысу, кітапхана қорын молайту, көрмелер ұйымдастыру;
* мектеп немесе сыныптың әртүрлі шараларын ұйымдастыру, оларды өткізуге өндіріс және фирмалар арқылы материалдық көмек сұрау және т.б.

1. ***Отбасы тәрбиесіне қатысты ата-аналарға психологиялық-педагогикалық кеңес беру.*** Бұл бағытта кейбір отбасында бала тәрбиесіне қатысты туындап отырған мәселеге байланысты көмек көрсету, ақыл кеңес беру.
2. ***Ата-аналар белсенділерімен жұмыс және ата-аналардың әртүрлі қоғамдық ұйымдармен, жұртшылықпен өзара әрекеттесуі.*** Сынып жетекшінің бұл бағыттағы жұмыстары ата-аналар комитетін құрып, оның мүшелеріне белгілі бір бағытта тапсырмалар беру және олардың жұмыстарын ұйымдастыруға кеңес беріп, қолқабыс көрсетуден басталады.

**Отбасы мен мектептің ынтымақтастығының формалары**

Мектеп – өскелең ұрпақты тәрбиелеу жүйесіндегі шешуші буын. Мектеп еш уақытта отбасынан, қоғамнан бөлініп мекеме болған емес. Сондықтан оның іс-әрекеті отбасымен, қоғаммен, еңбек ұжымдарымен тығыз байланысты. Осы жұмыстарға мектеп басшылық жасайды, көмектеседі, тиісті тұлғалармен, ұйымдармен, отбасымен бірігіп, іске асыруды қамтамасыз етеді.

Мектеп басшылығымен жүргізілетін тәрбие жұмыстарының формалары 86-суретте берілді.

Балалармен жұмыс істеу көп ізденуді, еңбек етуді қажет етеді. Мектеп пен отбасының сынып жетекшісі арқылы реттелетін педагогикалық процестерінің арақатынасы мұғалім қызметінің диагностикасы негізінде қойылған міндеттерімен анықталады.

**Сынып жетекшілер және**

**мұғалімдердің отбасымен**

**жұмысы**

**Ата-аналармен Ата-аналар**

**жұмыс комитетімен**

**жұмыс**

**Мектептің отбасымен, Сыныптан және**

**жұртшылықпен бірігіп мектептен тыс**

**істейтін тәрбие жұмыстары тәрбие жұмыстары**

**Сурет-86. Мектеп басшылығымен жүргізілетін тәрбие жұмыстарының формалары**

Бала үшін отбасы – ең алғашқы да аса белсенді тұлғалық қалыптасу көзі. Отбасында қабылданған көзқарас, салт-дəстүр, ұстаным, əрекет-қылық үлгілері тұлға микроэлементіне бастау беріп, оның барша өмірінің негізгі сипатын қалайды. Отбасы тəрбиесінде қолданылатын басты əдістер – үлгі-өнеге, бірлікті еңбек, іс-əрекет, əңгіме-сұхбат, қолдап-қуаттау, баланы қорғау. «Мендей бол!», «Мендей істе!» ұранымен тəрбиелей отырып, ата-аналар өз өнегесімен қалай жасау, еңбектену қажеттігін үйретіп, сыйластық, сүйіспеншілік сезімін білдіреді.

Кей мектепте құрамына жергілікті әкімшілік өкілдері, кәсіпорын, фирма, мәдени-ағартушылық ұйымдар, мәдени ұлттық орталықтар басшылары кіретін қамқорлық кеңестері қызмет етеді. Мектептің отбасымен ұйымдастырушылық-педагогикалық жұмыстар жүйесінде мектеп кеңестерінің қызмет-әрекеті ерекше орын алады, олардың қызметтері сан түрлі болып келеді. Олар ата-аналардың мектеппен байланысын нығайтуға, олардың педагогикалық сауаттылығын ұйымдастыруға ықпал етіп, кейбір отбасына бала тәрбиелеуде көмек көрсетеді (көп балалы отбасыларға, жағдайы нашар отбасыларға).

Отбасы мен мектептің бірлігінде баланың білім сапасын арттырудың мақсаты мен міндеттері және ортақ мақсатқа деген көзқарасы, қызығушылығы, белсенділігі анықталды.

Мектеп – жас ұрпақты тәрбиелеуде жетекші орын; тәрбиеге байланысты барлық қоғамдық күштерді ұйымдастырушы әрі біріктіруші; балалармен тәрбие жұмысын ұйымдастырудың, жеке тұлғаның дамуы және қалыптасуында әртүрлі факторлардың ықпалын үйлестіріп, біріктірудің орталығы. Педагогтар ата-аналармен жұмыс жасағанда оларды оқу-тәрбие процесіне ұдайы тартуға ықпал етеді. Оларды әртүрлі үйірмелер, спорттық секцияларды ұйымдастыру және т.б. жұмыстарға қатыстырады.

Педагогтардың ата-аналармен жұмыстарының жүйесі оларды мектепке тартуды көздейді. Ата-аналар заңды түрде мектеп ұжымына кірмейді, бірақ олар мектеп жұмыстарын орнымен ұйымдастыруға педагогтармен бірдей атсалысады. Олар мектептің ата-аналар жиналысы, ата-аналар комитеті және оның комиссиясы, секциялар және т.б. жұмысшы органдар болуы мүмкін. Сонымен бірге ата-аналар мектеп кеңесінің толық құқылы мүшесі де бола алады.

Бала тәрбиесінің өзегі – отбасы. Осы шағын әлеуметтік топ – бала үшін өмір мектебі. Отбасындағы ата-ана – баланың өмірлік ұстазы және тәрбиешісі. Баланың болашағы, білімі, мәдениеті отбасындағы ата-ананың сіңірген еңбегіне, тәлім-тәрбиесіне байланысты. Сондықтан, әрбір ата-ана өзінің баласын білімді, мәдениетті, жан-жақты етіп тәрбиелеуге міндетті. Қазіргі кезде отбасы тәрбиесі мәселесі әлемдік деңгейде қарастырылуда. Оған «Балалар құқығы туралы Конвенция», Қазақстан Республикасының «Білім туралы» Заңы, Қазақстан Республикасының «Балалардың құқығы туралы» Заңы және т.б. құжаттар дәлел бола алады. Қазақстан Республикасы Конституциясының 27-бабында: «Неке мен отбасы, ана мен әке және бала мемлекеттің қорғауында болады. Балаларына қамқорлық жасау және оларды тәрбиелеу – ата-ананың етене құқығы әрі міндеті», – делінген. Бұл жолдар әр баланың білім алуына мемлекеттің басты назар аударатынын және ол отбасының парызы екенін айғақтай түседі.

Отбасы мен мектептің бірлігінің құрылымы 87-суретте ашылды.

**Сурет-87. Отбасы мен мектептің бірлігінің құрылымы**

Бала тәрбиесіндегі мектеп пен отбасы ынтымақтастығы дегеніміз – жеке тұлғаны тәрбиелеу мақсатында үйлестірілген тәрбиелік іс-шаралардың бір жүйеге бірігуі.

Мектеп пен отбасы байланысының басты формасы – ата-аналар жиналысы. Онда күнделікті өмір, еңбек, демалыс, балалардың бос уақыты, кәсіптік бағдар, оқу, тәрбие жұмысы және т.б. талқыланып, оларды одан әрі жетілдірудің нақты жолдары қарастырылады. Сыныптың ата-аналар жиналысында ата-аналар комитеті, олардың төрағасы сайланады.

Ата-аналар жиналысы мектеп бойынша жылына кем дегенде екі рет, сыныптар бойынша төрт рет өткізіледі. Ата-аналар жиналыстарында оқу-тәрбие жұмысы қаралады, оның сапасын жақсартудың негізгі жолдары белгіленеді. Кейбір ата-аналар отбасылық тәрбие жайлы есеп береді. Жиналыстарда сынып жетекшілері ата-аналарды сынып ұжымының оқу-тәрбие жоспарымен, ал мектеп басшылары балалар және ата-аналар комитетінің іс-жоспарларымен таныстырады.

**Отбасы мен педагогикалық ұжым жұмысындағы сынып жетекшісінің рөлі.**

Мектеп өмірінде тақырыптық ата-аналар жиналыстарын өткізіп отырудың тәрбиелік мәні зор. Мұндай жиналыстардың мақсаты – ата-аналарды психологиялық-педагогикалық білім және тәжірибе жаңалықтарымен таныстыру, ой қорыту.

Сынып жетекшісі тәрбие жұмыстарын жүзеге асыруы үшін оқушының отбасы жағдайын зерттеп, отбасы туралы мәліметтерді біліп отыруы қажет. Зерттеу барысында олардың тәрбиелік деңгейі анықталады (10-кесте).

**Кесте 10- Сынып жетекшісінің іс-әрекеті**

|  |  |  |
| --- | --- | --- |
| **Әрекеттің негізгі бағыттары** | **Міндеттері** | **Міндеттерді жүзеге**  **асыру құралдары** |
| * Оқушылардың қарым-қатынасын, бір-бірімен тілдесуін, сыныптағы әрекетін зерттеу * Сынып қауымдастығының тіршілік әрекетін, келешегін, мақсат, міндеттерін жобалау, бағытын анықтау * Сыныпты ұжым ретінде қалыптастыру, топтастыру, дамытуға қолайлы орта құрудағы біріккен әрекет | * + Оқушылардың қызығушылығын, қажеттілігін, икемділігін, басқа да жеке ерекшеліктерін зерттеу * Сыныптың ұжым ретінде қалыптасу деңгейін, бір-бірімен қалыптасқан өзара қарым-қатынас жағдайын анықтау * Сыныптың жалпы тіршілігіне қатысы бар ата-аналардың, басқа да адамдардың тәрбиелеу мүмкіндіктерін анықтау * Тәрбие жұмысының әсерін, тиімділігін анықтау * Сынып ішіндегі күнделікті әрекетті, тіршілікті оқушыларға жағымды етіп ұйымдастыру арқылы сынып бейнесін қалыптастыру * Сынып ұжымының дамуында қоршаған ортаның жағымды әсер ету  мүмкіндіктерін   анықтау   * Сыныптың ішінде эмоционалдық- психологиялық  жағымды ортаның қалыптасуына атсалысу | * + Сауалнама, танымдық дамыту ойындары, қоғамдық белсенділігін,  шараларға қатысу себебін зерттеу әдісмемесі, қызығушылығы мен әуестігінің картасын құру * Танысу, өзінің қабілетін, мүмкіндігін ашуға бағытталған сынып сағаттары * Социометрия әдісі арқылы сынып белсенділері мен қамтылмай қалған оқушыларды, сыныптың ұжым ретінде қалыптасу деңгейін анықтау * Сыныптың шығармашылық бірлескен әрекеттері (мерекелер, қойылым дайындау және т.б.) * Тест, сауалнама арқылы оқушылар мен ата-аналардың сыныптың тәрбие жұмысымен қанағаттану деңгейін анықтау * Оқушыларды ұйымдастыру, іс-әрекетке баулу ойындары. Ұжымдық-шығармашылық шара * Қызығушылық, әуестікті дамытатын ойындар. Ата-аналар жиналысы «Мектеп + отбасы + балалар = ?», Сыныптың ережесін қабылдау, рейтинг көрсеткіштерін әзірлеп шығару * Мектептен тыс мекемелермен біріккен әрекеттер, сынып белсенділерінің жұмысын ұйымдастыру, қорытындылау * Сайыстар мен байқауларға қатысу. Қайырымдылық акцияларын ұйымдастыру |

Ата-аналар қауымының тұрақты органы – ата-аналар комитеті. Ол мектеп ұжымымен бірге, оқу-тәрбие және жұртшылық көмегін пайдалана отырып, оқу-тәрбие және шаруашылық жұмыстарын жақсартудың шараларын жасайды, оларды іске асырудың барлық мүмкіншіліктерін қарастырады. Ата-аналар комитеті айналысатын басты мәселелерге мектеп және сыныптар бойынша ата-аналар жиналыстары, конференциялар, семинарлар өткізуге көмектесу; үлгермейтін және қиын балаларды назарда ұстау, сынып жетекшілеріне көмектесу; үйірме жұмыстарын басқару; балалардың жазғы демалысын ұйымдастыру; экскурсия, жорықтарды ұйымдастыруға қатысу; мектеп үйін жөндеу және т.б. жұмыстар жатады.

Ата-аналар комитеті мүшелерінен және ата-аналар белсенділерінен комиссия құрылып, мектеп жұмысының кейбір түрлерін педагогикалық ұжым мүшелерімен одақтасып бірге басқарады. Ата-аналармен ұйымдастырушылық-педагогикалық жұмыс ата-аналар комитеті (жалпы мектептік, сыныптық), ата-аналар жиналысы және конференциялары сияқты формалар арқылы жүзеге асады. Ата-аналар комитеті – ең белсенді, ықыласты деген ата-аналардан тұратын қоғамдық орган, ол жалпы мектептік немесе сыныптық жиналыстарда сайланады. Ол 5-6 адамнан (өзара негізгі міндеттерді бөліп алатын төрағадан және 4-5 мүшесінен) тұрады. Керек болған жағдайда, ата-аналар комитетінің жанында кеңестер, комиссияның ынталы топтары құрылуы мүмкін.

Тәрбиешінің тәрбиелік жұмыс жоспары – міндетті педагогтік құжат. Жоспарды оқу жылы басталар алдында мектеп директоры бекітеді.

Тәрбие жұмысы – күрделі процесс. Оны жүйелі жоспарлау оқушыларды жан-жақты тәрбиелеуде жемісті нәтиже берері сөзсіз. Сынып жетекшісінің ойланып жасаған тәрбие жоспары оқушылардың психологиялық-педагогикалық ерекшеліктерін бақылаудың бір түрі.

Педагогикалық ұжым сондай-ақ, оқушылар ұжымы да, оның құрамдас бөлігі болып есептеледі. Кез келген ұжым сияқты мектептің педагогикалық ұжымының өзіндік ерекшеліктері болады (88-сурет).

***Педагогикалық ұжымның бірінші ерекшелігі*** – мұғалімдік кәсіп қызметінің көпқырлылығы. Қазіргі мұғалім пән мұғалімі, сынып жетекшісі, үйірме, студия жетекшісі сияқты қызметтерді атқарады. Мұндай көпқырлылық барлық педагогикалық ұжымға тән.

***Педагогикалық ұжымның екінші ерекшелігі*** – оның жоғары денгейде өзін-өзі басқара алуы. Ұжымдағы мектеп кеңесі, әдістемелік комиссия, қоғамдық ұйымдар да қатардағы мұғалімдердің сайлану арқылы өкілеттік алуы ұжымда дұрыс қоғамдық пікір қалыптастырып, дербестік пен белсенділік дамытады.

***Педагогикалық ұжымның үшінші ерекшелігі*** – оның қызметінің ұжымдық сипаты мен нәтиже үшін ұжымдық жауапкершілігі. Егер орта және жоғары сынып мұғалімдерінің іс-әрекетін өзге мұғалімдердің іс-әрекетімен сәйкестендірмесе, оқушылардың білімін бағалау, мектеп жұмысын ұйымдастыруда бірыңғай талап болмаса, онда ол табысқа жеткізбейді.

***Педагогикалық ұжымның төртінші ерекшелігі***–белгілі бір педагогикалық еңбектің түрін атқарудан уақыт шегінің болмауы. Бұл жағдай мұғалімнің шамадан тыс жұмыс бастылығына, рухани дүниесін байытып, кәсіптік дамуын арттыруға уақыт таба алмауына себеп болады. Бақылау нәтижелері көрсеткендей, соңғы жылдары материалдық жағдайға, уақыттың жетіспеуіне байланысты баспасөзге жазылуы, түрлі әдебиеттер сатып алуы, олардың кино, театр, мұражай мен көрмелерге қатысуы күрт төмендеп кетті.

**Сурет-88. Педагогикалық ұжымның ерекшеліктері**

Тәрбиенің негізгі мақсаты – жеке тұлғаны дамытудағы толыққанды, парасатты, дені сау, ұлттық сана сезімі оянған, рухани ойлау дәрежесі биік, мәдениетті, ар-ожданы мол, еңбекқор, іскер жеке тұлғаның бейнесін қалыптастыру.

Бұл орайда ата-аналардың рөлі айрықша. Мектеп жанынан құрылған ата-аналар комитеті бала тәрбиесіне ықпал етуде көптеген игі істердің бастамасы болуда. Орта мектеп пен отбасының тәрбие берудегі біріккен іс-әрекеттерінде әртүрлі әдістер қолданылады. Оны екі топқа бөлуге болады: біріншісіне – оқушыларға ата-аналардың педагогикалық мәдениетін көтеру арқылы әсер ету жатса, екіншісіне – тікелей әсер ету жатады.

**Ата-аналармен жұмысты ұйымдастыру міндеттері:**

- ата-аналарды балаларының оқу еңбегінің нәтижелері туралы хабардар етіп отыру;

- ата-аналарды балаларының оқуына көмекті дұрыс ұйымдастыруға үйрету;

- ата-аналарды топ ұжымымен қызықты іс-шараларды ұйымдастыруға қатыстыру;

- ата-аналармен тақырыптық жиналыстар өткізу;

- ата-аналарды мектептегі ашық есік күндеріне шақырып, қатыстыру;

- ата-аналармен жеке жұмыс жүргізу.

**Сынып жетекшісінің ата-аналармен жұмысында берілетін кеңесі:**

1.  Барлық ескертулерді шын пейілмен, үстірт бағаламай, айдар тақпай, жай түсіндіру.

2.  Балалардың бойында саламатты өмір салтының дағдыларын қалыптастыруға бағытталған, саламатты өмір салты мәдениетіне тәрбиелеу. Денсаулықтың маңыздылығын құндылық ретінде түсіну.

3.  Дене тұрғысынан жетілдіру. Ертеңгілік жаттығу, күн режимін сақтау, ем-шара қабылдау, түзету жаттығулары, таза ауада болып, қимыл-қозғалыс ойындарын ойнау.

Сынып жетекшісінің ата-аналармен ынтымақтастығы оқушылармен жүргізілетін тәрбие жұмысының табысты болуының басты кепілі болып табылады. Сынып жетекшісі үшін ата-аналарды педагогикалық процестің белсенді мүшесі етіп тәрбиелеу оңай емес. Ол асқан шеберлік пен зор жауапкершілікті қажет етеді.

Тәрбиеші тәрбиелік жұмысты жоспарлау алдында не істеуі қажет?

*Біріншіден,* оқушылардың жасын, сынып ұжымының даму деңгейін, тәрбиелеу шарттарын (қалалар мен ауылдар, нақты аймақ мүмкіндіктеріне, мектептің ерекшеліктеріне орай), мектептің педагогтар ұжымының мүмкіндігін ескере отырып, мақсаты мен міндеттерін анықтап алуы қажет.

*Екіншіден,* оқушылар мен сынып ұжымын (олардың түсініктері мен ұғымдарын, икемділіктері мен қажеттіліктерін, даму деңгейлерін, қарым-қатынастарын және т.б.), сондай-ақ өмірбаяндары мен отбасындағы тәрбиелерін, оқу-тәрбие процесі барысының жағдайын зерттеуі тиіс. Бұл екі жолмен жүзеге асырылады:

1) психологиялық-педагогикалық зерттеудің әртүрлі әдістемелерін, диагностикалауды, сауалнаманы пайдалану арқылы;

2) бастапқы күндерден бастап тәрбиешінің жұмыстарын: «Білім күні», «Жексенбілік жорық», «Танысу күні», «Бірінші ата-аналар жиналысы», «Кабинетті көркейту және жарақтандыру», «Сенбілік өткізу» және т.б. іс-шаралар жүргізу. Бұл іс-шаралардың барлығы оқушылармен, сынып ұжымы және ата-аналармен жақынырақ танысуға көмектеседі.

*Үшіншіден,* оқушыларды жоспарлауға қатыстыру. Оның формалары: сынып сағаттары, тренингтер, сауалнамалар (олардан сұрақтарға жазбаша жауап алу), ұсыныстар жәшігі, ақылдасу, идеялар мен ұсыныстар аукционы.

*Төртіншіден,* алда тұрған оқу жылы күнтізбесінің атаулы күндерін зерттеу.

*Бесіншіден,* барлық оқу пәндерін тереңдете оқуға көмектесетін экскурсия, мұражай, көрмелерге бару, пәндік апталар, онкүндіктер өткізу.

Сынып жетекшісі тәрбие жұмыстарын жүзеге асыруы үшін оқушының отбасы жағдайын зерттеп, отбасы туралы мәліметтерді біліп отыруы қажет. Зерттеу барысында олардың тәрбиелік деңгейі анықталады. Соған байланысты тәрбиелік мақсат пен міндеттер айқындалады.

**Тақырып бойынша білімді тексеру мен бақылауға арналған тапсырмалар**

1.Отбасы – бала тұлғасын әлеуметтендірудің факторы және белсенді субъектісі. Отбасының қызметтері, типтері. Қазіргі отбасының ерекшеліктері.

2.Отбасында педагогикалық процесті ұйымдастыру. Отбасындағы педагогикалық процестің негізгі компоненттері: отбасы тәрбиесінің мақсаты,міндеттері, мазмұны, балалар мен ересектердің өмірлік тіршілігін ұйымдастырудың құралдары, формалары, әдістері.

3. Отбасы тәрбиесінің қазіргі мәселелері. Отбасындағы тәрбиенің этникалық ерекшеліктері. Отбасының оқушы тұлғасының ұлттық санасын қалыптастыруға ыкпалы.

4. Отбасы және мектептің ынтымақтастығының формалары.

3-ТАРАУ. ОҚЫТУ — ТҰТАС ПЕДАГОГИКАЛЫҚ ПРОЦЕСТІҢ ҚҰРАМДЫ БӨЛІГІ

3.3.1 Оқыту процесінің маңызы

**Дидактика - оқыту және білім беру теориясы. Педагогика тарихындағы дидактикалық теориялардың дамуы. Я.А.Коменскийдің педагогикалық теориясы. Дидактиканың негізгі категориялары. Дидактика - жеке әдістеменің негізі. Оқыту процесінің мәні. Оқытудың әдіснамалық негізі. Таным теориясы. Оқытудағы интербелсенді тәсілдер.**

Дидактика (грек тілінен аудармасы ***didaktikas*** – зерттеу бойынша, ***didasко*** – зерттеуші) балаларды және үлкендерді оқытудың міндеттері мен мазмұның ашатын білімді, іскерлікті және дағдыны меңгеру процесін суреттейтін, оқытуды ұйымдастыру ұстанымдарын, әдістерін және формаларын сипаттайтын, оқыту мен білім беру мәселелерін жасайтын педагогиканың құрамдас бөлігін құрайды. Дидактика – білім беру мен оқытудың теориялық және әдістемелік негіздерін зерттейтін педагогика ғылымының саласы.

Педагогика терминімен қатар, ұзақ уақыт бойы сол мағынадағы «дидактика» терминінің қолдануы тарихи қалыптасқан жағдай. Бұл ұғым ең бірінші рет неміс педагогы Вольфганг Ретке (1571-1635жж.) дидактиканы «оқыту өнері» мағынасында ашып, енгізсе, оның жан-жақты мағынасы чех педагогы Я.А.Коменскийдің (1592-1670 жж.) 1657 жылы Амстердамда шығарған «Ұлы дидактика» еңбегінде «бәрі, барлығына оқытудың әмбебеп өнері» мағынасында сипатталды. Әлемдік дидактиканың дамуына И.Ф.Гербарт, И.Г.Пестолоцци, А.Дистерверг, К.Д.Ушинский, Д.Дьюи, Г.Кершенштейнер, В.Лай және т.б. зор үлес қосты. Дидактиканың міндеті –білім мазмұнын, оқыту әдістерін және оқытуды ұйымдастыруды ғылыми тұрғыдан негіздеу.

Дидактика «Неге оқыту?», «Қашан оқыту?», «Қалай оқыту?», «Не үшін оқыту?», «Кімді оқыту?», «Қайда оқыту?» деген сұрақтарға жауап береді.

Қазіргі заманғы дидактика ғылымы білім беру [теориясы](http://kk.wikipedia.org/wiki/%D0%A2%D0%B5%D0%BE%D1%80%D0%B8%D1%8F)  болып табылады. Оның зерттеу пәні – оқытудың мақсаты, мазмұны, заңдылықтары мен принциптері. Дидактика өзінің алдына қойған мақсаттарға жету үшін белгілі бір дидактикалық принциптерге негізделеді. Дидактикалық принциптер оқу-тәрбие жұмыстарының заңды жүйесін көрсетеді, оқыту ісінде табысқа жетудің қажетті шарты болып табылады. Олар бір-бірімен тығыз байланысты құрылған.

Сонымен бірге дидактика білім беру мен оқытудың мазмұнын, оқыту принциптерін, оқытуды ұйымдастырудың формалары мен әдістерін қарастырады.

Дидактикалық процесс мəнін түсіну үшін «оқу» жəне «оқу процесі» түсініктерінің мəн-мағынасын ажыратып алған жөн. Кейде бұл категориялар теңдестіріле қарастырылады. Іс жүзінде олай емес. «Оқу» түсінігі құбылысты білдіреді, ал оқу процесі – бұл процестің уақыт жəне кеңістікте дамуы, оның кезеңдерінің бірізді ауысып отыруы.

Оқу процесі – шынайы болмыстағы қиын да күрделі процесс. Ол өз ішіне көптеген құрылымы, деңгейі əр текті жəне табиғаты бір-біріне ұқсамаған жағдаяттардың сан қилы байланыстары мен қатынастарын қамтиды. Сондықтан да «оқу процесі» түсінігіне толық жəне жан-жақты анықтама беру қиындау. Солай да болса, қазіргі педагогика ғылымында «оқу процесі» ұғымына орай төмендегідей анықтама қабылданған: «Оқу процесі – білім беру, игеру, тəрбиелеу жəне дамыту міндеттерін іске асыруға бағытталған оқытушы мен оқушы арасындағы мақсат бағдарлы өзара байланысты іс-əрекет».

Оқу процесі екі тарапты сипатқа ие. Оның құрамы өзара табиғи байланыстағы екі түрлі əрекеттен тұрады: оқыту – мұғалімнің оқу материалын меңгеруге орай ұйымдастыратын оқу-үйрету іс-əрекеттері жəне оқып үйрену – білім меңгеру мақсатындағы оқушының іс-əрекеттері. Бұл екеуі арасындағы байланыстырушы тетік – бірлікті іс-əрекеттерді жанамаластыратын оқу мазмұны.

Оқу негізінде мұғалім үшін осы процесс мазмұнының базалық бірліктері болып есептелетін, əрі оқушылар тарапынан игерілуі тиіс өнім ретінде білім, ептілік жəне дағдылар жатады.

Оқып-үйренудің аса маңызды элементі – түрткілер (мотивтер). Қандай да оқу əрекеттерін не тұтастай оқу істерін орындай отырып, оқушы осы түрткілерді басшылыққа алады. Оқуға қызықтыратын мотивтер түрі көп, əрі сан қилы. Олардың əрқайсысы өз алдына дербес ықпал жасамай, бір-бірімен тығыз ықпалдастық байланыста оқушының білім игеруіне себепші болады.

Ақыл-ой əрекеттеріне ынталандырушы түрткілер қатарында танымдық қызығушылықтар мен қажеттіліктердің маңызы ерекше. Бұлардың жоғары деңгейде дамуы үшін шынайы ғылыми мазмұн жəне педагогикалық мақсат бағдарында ұйымдастырылған белсенді де дербес таным қажет.


**Оқытудың мақсаты мен міндеттері. Оқытудың заңдылықтары және қағидалары.**

Іс-әрекетке дағдыланған адам, іс-әрекетке керекті қимыл-қозғалыстарды, жаттығуларды шапшаң жасайды.

Дағдылар: ақыл-ой, тілдік, қозғалыс, еңбек, сенсорлық, ерік-жігер, мәдени, гигиеналық болып бөлінеді.

* ***Ақыл-ой дағдылары***: ақпараттарды оқу, есте сақтау, өткенді қайталау.
* ***Тілдік дағдылар***: сөйлемдерді дұрыс құру, дәйекті дәлелдерге сүйеніп сөйлеу, жазу, таза сөйлеу, қыстырма сөздерді қолданбау.
* ***Қозғалыс дағдылары***: киіну, өзіне-өзі қызмет ету, жүріс.
* ***Еңбек дағдылары***: түрлі еңбек құралдарымен жұмыс істеу.
* ***Сенсорлық дағдылар***: ана тілін, кеңістік және уақытты қабылдау.
* ***Ерік-жігер дағдылары***: іс-әрекеттегі белсенділік, тәртіптілік, талап қоя білу.
* ***Мәдени дағдылар***: ұжымды, басқа адамдарды құрметтеу, өзін-өзі тәрбиелеу.
* ***Гигиеналық дағдылар***: денені таза ұстау және т.б.

Оқытудың заңдылықтары Ю.К.Бабанский, И.Я.Лернер, И.Ф.Харламов және И.П.Подласыйдың ғылыми педагогикалық еңбектерінде кең көлемде баяндалған (89-сурет).



**Сурет-89. Оқыту заңдылықтары**

Оқыту процесінің заңдылықтары:

1. Оқытудың мақсат-міндеттері қоғам талабынан туындайды. Оқытудың мазмұны мен амал-тәсілдері және ұйымдастыру формаларының өзгеріп, жаңарып, толығып отыруы заңды процесс болып табылады.

2. Оқытуда оның білім беру, тәрбиелеу және даму қызметтерінің өзара байланыста болуы.

3. Оқыту процесінде баланың таным белсендігі артады, ақыл-ой қабілеті дамиды, ғылыми ұғымдарды, олардың мәнін, ерекшеліктерін түсініп, меңгереді. Бұл да оқытудың заңдылығы.

4. Оқыту – тәрбиенің негізгі құралы. Сондықтан оқытуда тұлғаның жеке басының қалыптасып дамуы да заңды процесс.

5. Оқыту барысында әрбір тұлғаның жас және дара ерекшеліктерін ескеру, соған байланысты таным әрекетін ұйымдастырып отыру да заңдылық болып есептеледі.

6. Оқытудың адам және табиғаттың жалпы даму заңдылықтарына байланыстылығы, бұл да шынайы заңдылық (90-сурет).

Оқытудың принциптері – дидактиканың негізгі буыны. Себебі, оқыту процесінде кез келген мұғалім оқытудың мазмұнын, амал-тәсілдерін және ұйымдастыру формаларын өз қалауынша таңдамайды. Керісінше, ол оқытудың мақсат-міндеттеріне сай қалыптасқан белгілі талаптарға немесе ережелерге сүйеніп іске асырады. Солардың ішіндегі оқытудың көрнекілік, жүйелік, бірізділік, саналылық, белсенділік принциптерін Я.А.Коменский ұсынған. Ол «Ұлы дидактика» атты ғылыми еңбегінде дидактикалық принциптерінің жүйесін құра отыра, оқыту адам және табиғат дамуының жалпы заңдылықтарына сай құрылатынын тұжырымдайды.

**Оқыту заңдылықтарын жіктеу**

***Б.Т.Лихачев бойынша***:

* Оқушының білімге ынтасына мұғалім әсерінің сәйкестігі
* Оқушылардың жеке және ұжымдық іс-әрекеттеріне мұғалімнің әсерінің сәйкес болуы
* Оқушының танымдық, ақыл-ой және басқа да мүмкіндіктеріне мұғалім әсерінің сәйкестігі
* Мұғалім мен оқушының іс-әрекеттерінің оқытудың техникалық құралдарының мүмкіндіктеріне сәйкестігі;
* Мұғалім мен оқушының іс-әрекетінің қазіргі таңдағы талаптарына сәйкестігі

***Ю.К.Бабанский бойынша:***

* Оқытудың қоғамның мұқтаждығына және жағдайына байланысты заңдылығы
* Оқытудың білім берудің және жеке дамудың өзара байланысына тәуелділік заңдылығы
* Оқыту процесінде оқушылардың жас, жеке ерекшеліктерін есепке алу заңдылығы
* Оқыту процесінің міндеті, мазмұны, формалары және әдістерінің өзара байланыс заңдылығы.

**Сурет-90. Оқыту заңдылықтары**

Оқыту процесінде әрбір ғылымның ашқан жаңалықтарын мұғалімнің басшылығымен оқушыларға жүйелі түрде қарапайым ұғымдармен олардың санасына берік түрде жеткізу мұғалімнің негізгі міндеті. Сондықтан әрбір мұғалім оқыту процесіне байланысты дидактикалық принциптерді білуі шарт. Олар оқытуды ұйымдастырғанда оның білім беру, тәрбиелеу және дамыту қызметінде үнемі дидактикалық принциптерді басшылыққа алуы міндетті.

Сондықтан мұғалімнің оқыту процесінде дидактикалық принциптерді дұрыс таңдауы, дұрыс ұйымдастыра білуі сабақтың тиімділігін арттыруда оң ықпал етеді. Оқытудың ұстанымдары оқыту процесінің заңдылықтарынан дамиды. Олар көп жылдық тәжірибенің қорытындыланған түрі және қазіргі таңдағы мектептің жағдайларында оқыту процесінің өзіне тән ерекшеліктерін ескеріп отырады.

Принциптер – бұл педагогтың өзінің тәжірибелік іс-әрекетінде және мінез-құлқында басшылыққа алатын негізгі, бастапқы жағдай, идея, негізгі ереже, қағида,талаптар.

Оқытудың принциптері – оқытудың мазмұны, ұйымдастыруы және әдістемесіне қойылатын талаптар жүйесін анықтайтын негізгі жағдайлар. Оқыту процесін құрылымдауда оқытудың ұстамдарына сүйену керек. Оқытудың принциптері – оқытудың мақсат-міндеттеріне сай, оның мазмұнына, әдістеріне, ұйымдастыру жолдарына қойылатын белгілі бір талаптар, ережелер жүйесі (91-сурет).

**Сурет-91. Оқыту принциптері**

**Оқытудың көрнекілік принципі.** Көрнекілік принципінің мақсаты – оқылатын тақырыпқа сай оқушылардың білім көлемін тереңдету, қызығушылығын ояту және есте сақтау қабілетін шыңдау, мұғалімнің өз ойын оқушыларға нақты дәләлдеуі үшін қолдануы.

Көрнекілік принципінің міндеттері: заттар не құбылыстар мен оқиғалардың бейнелерін, көлемін, түр-түстерін көрнекілік құралдарын пайдалану арқылы оқушыларға жеткізу; оқушылардың алатын білімін нақтылау үшін сабақтар жүйесінде қолданатын көрнекі құралдар мен оқудың барлық мазмұнын практикамен, өмірмен байланысын қамтамасыз ету.

**Оқытудың ғылымилығы**. Оқыту процесінде оқушыларды ғылыми біліммен қаруландыру – мектептің аса маңызды міндеті. Себебі, мектептегі оқыту, білім беру негізгі ғылыми жүйеде жасалған. Онда әрбір ғылымның пайда болу тарихы, даму заңдылықтары түсіндіріледі.

Сонымен бірге, ғылыми мысалдар, фактілер тәжірибемен байланыстырылып қарастырылады. Әрбір ғылым жаңалықтарын адам баласы үшін, оның болашағы үшін қызмет ететінін дәлелдеп түсіндіре отырып, оқушыларда дүниеге дидактикалық, ғылыми-материалистік көзқарас қалыптастырады.

**Оқытудың жүйелілігі мен бірізділігі.** Бұл принциптегі өзекті мәселе оқылатын оқу материалдарын белгілі реттілікпен оқушыларға жеткізуді қамтамасыз етіп, дамытуды және оны әрбір оқушының саналы меңгеруін қарастырады. Әрбір сабақ барысында қойылған оқу міндеттерін оқушылардың түсініп, оқу материалдарын логикалық тұрғыда жүйелі қабылдауын мақсат етіп көздейді.

**Оқытуда теория мен практиканың байланыста болуы принципі**. Бұл принциптің міндеті оқытуда оқушылар жалаң теориялық білім алып қана қоймай,сол алған білімдерін өмірде қолдана білуін қамтамасыз ету. Ол үшін сабақтар жүйесінде берілетін теориялық білімді практикалық жұмыспен байланыстыру – сабаққа қойылатын ең басты талаптардың бірі. Мұның мәнісі оқушыларға бейіндік білім беру міндетіне байланысты маңызы арта түседі.

**Оқытудағы саналылық пен белсенділік принципі**. Бұл принцип оқушылардың таным әрекеті мен оған басшылық жасауға бағыт беретін негізгі принциптердің бірі. Себебі, оқушылар оқыту процесінде берілетін ғылыми білімдерді меңгеруде жаттандылық пен енжарлық немесе немқұрайлық көрсетпей, керісінше саналы әрі белсенді түрде оларды терең және ойларына берік тоқулары керек. Ол үшін мұғалім оқыту процесінде оқушыларды ойлауға үйретіп, дағдыландырып отыруы тиіс.

**Оқытудағы білімнің беріктігі принципі**. Оқытудың тиімділігін арттырып, сапасын жақсартуда оқытудың негізгі принциптерінің бірі оқушылардың оқу процесінде алған білімдерінің берік әрі тиянақты болуымен де байланысты. Ол үшін мұғалім жоғарыда айтылған оқыту принциптерін сабақтар жүйесінде басшылыққа алып, бір-бірімен өзара байланысын қамтамасыз еткен жағдайда ғана іске асады. Бұл принцип оларға тікелей тәуелді болып келеді.

**Оқыту процесінде педагогикалық процестің қызметтерін іске асыру - білімділік, тәрбиелік, дамытушылық.**

Дидактика оқыту процесінің барысын және нәтижеге бағытталған мақсат, міндеттердің жүзеге асырылуын қамтамасыз ететін әдістерді, ұйымдастыру формалары мен құралдарын анықтайды. Олардың негізінде ол екі басты қызмет атқарады: теориялық және практикалық.

Оқытудың әлеуметтік, педагогикалық психологиялық мәні оның қызметтерінен айқындалады.

**Біріншісі** – ***білім беру қызметі***: оқушыларда білім, дағды және шығармашылық іс-әрекет тәжірибесінің іскерлігін қалыптастыруы.

Оқытудың **екінші қызметі** – ***тәрбиелеу қызметі:*** оқушылардың дүниетанымын қалыптастыру. Ол балалар мен ересектерде объективті түрде қоршаған орта жөніңде ой толғауға мүмкіндік жасайтын білімдерінің толығуына қарай біртіндеп қалыптасады.

Алдыңғы екі қызметімен тікелей байланыстағы тұлғасын және оның өз бетінше ойлауын **үшінші қызметі** – ***дамыту қызметі*** атқарады (92-сурет).

**Оқытудың атқаратын қызметтері**

**Дамыту**

**Тәрбиелік**

**Білім беру**

**Сурет-92. Оқытудың атқаратын қызметтері**

Оқыту қызметтерінің міндеттері:

* оқушылардың танымдық белсенділігін ынталандыру;
* оқушылардың ғылыми білім, іскерлік, дағдыларды меңгеруіне керекті оқу-танымдық іс-әрекетті ұйымдастыру;
* ақыл-ойды, ұғымталдықты, қабілетті, дарындылықты дамыту.

Осы процесте оқушылар ғылыми білімдер алып, іс-әрекет жасауға үйреніп, жақсы мен жаман туралы көзқарастарын қалыптастырады.

**Оқыту процесінің құрылымы. Негізгі кезеңдері.**

Оқыту – бұл күрделі процесс. Ол тұлғаға білім беру, тәрбиелеу және ақыл-ойы мен шығармашылық қабілетін, яғни біліктілігі мен дағдысын дамыту негізінде жүзеге асырылады. Бұның мәнісі, жеке тұлғаға біртұтас ықпал жасауды көздейді.

***Дидактиканың ұғымдары***: дидактика, білім беру теориясы, білім беру, оқыту, оқу, оқыту принциптері, оқыту процесі және оның негізгі компоненттері – мақсаты, міндеттері, мазмұны, формалары, әдістері, құралдары, оқытудың нәтижесі.

Дәстүр бойынша оқыту екі бөліктен тұрады: оқыту және білім алу. ***Оқыту*** – қазіргі заманның талаптарын ескере отырып, оқушылар тұлғасын, білім, іскерлік және дағдыларды меңгерте отырып, мақсатты қалыптастыру мен дамыту процесі.

***Оқыту*** процесі екі жақты процесс болғандықтан, мұғалім мен оқушылардың бірлескен іс-әрекетін, мұғалім тарапынан оқушы іс-әрекетіне басшылық ету, жоспарлау, ұйымдастыру, басқаруды талап етеді. Оның барысында жеке тұлға дамып, білім алады, тәрбиеленеді.

***Оқыту*** дегеніміз – оқушылардың ғылыми білім, іскерлік, дағдыларды меңгеруі, шығармашылық қабілеттерін дамыту, дүниетанымын, адамгершілік, эстетикалық көзқарастары мен сенімдерін қалыптастыру үшін мұғалімнің белсенді оқу-танымдық іс-әрекетті ұйымдастыру және ынталандыру іс-әрекеті.

Оқыту – оқыту мазмұнын алу процесі. Дәстүрлі оқытуда білім алуға қарағанда оқыту басым болғандықтан оқу материалын оқытуға баса назар аударылып, оқушылардың іс-әрекетіне айрықша назар аударылмайды (93-сурет).

**МҰҒАЛІМ**

**ОҚЫТУ**

**ОҚУШЫ**

**Білім**

**(таным)**

**Дағды**

**Іскерлік**

**(шығармашылық)**

**Сурет-93. Оқытудың мәні**

Оқыту – қоғамдық құбылыс түріндегі мақсатты бағдарланған жүйелі ұйымдастырылған қоғамдық қатынастар тәжірибесі, коғамдық сананың даму нәтижесі, еңбек өндірісінің мәдениеті, қоршаған ортаны қорғау мен оны белсенді қайта өзгерту, білімді аға ұрпақтың өскелең ұрпаққа үйретіп, оны олардың меңгеруі.

Білім беру оқушылардың танымдық іс-әрекет тәсілін меңгеріп, олар арқылы ғылым негіздерін игерулерін, белгілі бір білім, дағды мен іскерлікті үйренулерін, өздерінің рухани, дене және еңбек қабілеттерін жетілдірулерін, еңбек және кәсіби дағдыларды игеруін көздейді. ***Білім беру*** деп - табиғат және қоғам жайында ғылымда жинақталған білім жүйесін жеке адамның меңгеруін және оны өмірде тиімді етіп қолдана білуін айтады.

Тәрбиелеу әрбір оқушының ғылыми көзқарасын, адамгершілігін, белсенді шығармашылығын және әлеуеті кемелденген жоғары адамгершіліктегі үйлесімді дамыған тұлғасын дамытуды мақсат етеді.

Оқыту процесі қоғам дамуының әлеуметтік-экономикалық және саяси жағдайлармен, адамдардың әрекеттері және тіршілік қажеттіліктерімен, қазіргі таңдағы ғылыми-техникалық прогрестің жетістіктерімен және күн сайын артып отырған оқушы тұлғасына қойылатын талаптармен сипатталады.

***Білім*** – адамзаттың жинақтаған тәжірибесі, заттар мен құбылыстарды, табиғат пен қоғам заңдарын тану нәтижесі. Білімді жеке адамның игілігіне айналыру үшін оны ойлау операциясы, талдау, синтездеу, салыстыру, жіктеу және жинақтау арқылы терең ұғыну қажет. Оқушы ойлау операциясына сүйеніп өз білімін шындыққа айналдырады. Бұл дамытып оқытудың негізгі ережесі, яғни оқушылардың таным іс-әрекетін дамыту, оларды өз бетімен ізденуге, зерттей білуге және жаңа білімді еркін игеруге үйрету. Оқушылардың білімі – оқыту процесінің, ең бірінші кезекте оқу материалдарын меңгерудің нәтижесі.

Білім – қандай да бір іс-әрекетті жасау негізі. Іс-әрекет жеке тұлғаны калыптастырады. Білім қоғамдық-өндірістік тәжірибеде қолданылады, меңгерілген білім көмегімен адам жаңа білімдер жасауға қатысады, еңбекке дағдыланады, қоғамдық-материалдық байлықтың артуына, рухани мәдениеттің дамуына өз үлесін қосады.

Білім беру мазмұнының теориялық мәселелерін және оны іріктеу жолдарын В.В.Краевский, И.Я.Лернер, В.С.Леднев, М.Н.Скаткин және т.б. зерттеді.

И.Я.Лернер білім мазмұнына «Білімнің мазмұны дегеніміз – оқушыға берілетін білім, іскерлік және дағды жүйесі, шығармашылық іс-әрекет, эмоциялық қарым-қатынас тәжірибесі» деген анықтама береді.

***Іскерлік*** – бұл кез келген іс-әрекет емес, ол табысты, тиімді орындалатын іс-әрекет. Іскерлік дегеніміз – іс әрекетті жақсы істеуге керекті жұмыс тәсілдерін белгілі бір жағдайларға байланысты таңдау және қолдану, адамның жұмысты жаңа жағдайда тиімді, сапалы, уақытында істей білу қабілеті.

***Танымдық іскерлік*** бақылау жүргізе білу, тәжірибе жасау, әдебиетпен жұмыс және оқушының өз жұмысын жоспарлауынан, оны тиімді ұйымдастырудан, бақылаудан көрінеді.

Дағды іс-әрекеттің автоматтандырылған бөлігі, ол іс-әрекетті көп күш жұмсамай жасауға мүмкіндік береді. Дағды – алғашқыда саналы орындауды қажет ететін іс-әрекет бөліктерінің қайталап жаттығудың нәтижесінде автоматтандырылуы.

**Тұлғалық-бағдарлық оқытудың негіздері.**

Тұлғаға бағдарланған технология мәселесі ресейлік ғалымдар еңбектерінде ХХ ғасырдың 90-шы жылдарынан бастап орын алды және «тұлғалық бағдарлы педагогика», «тұлғалық бағдарлы білім беру», «тұлғаға бағдарланған технология» терминдері пайда болды.

***«Тұлғалық- бағдарлы»*** сөз тіркесі білім беру процесінде қолдануына байланысты педагогикалық сөздікке ағылшынның ***«person-centered»*** («тұлға орталықты») және ***«pupil-centered»*** («оқушы орталықты») сөздерінің аудармасынан енгізілген. Олар К.Роджерстің гуманистік педагогикасы және гуманистік психологиясындағы ұғымдардың бірі болып табылады.

Осы ұғымдардың түсіндірмесінде әр алуан пікірлер кездеседі. Бұл пікірлердің көптігі төмендегідей түсіндіріледі: кез-келген оқытудың түрі тұлғаны дамытуға бағытталған, яғни олардың әрқайсысын тұлғаға бағдарланған оқыту деп тануға болады.

Бүгінгі таңда оқытудың түрлі нобайлары мен технологиялары жасалуда. Олардың әрқайсысы «тұлға», «тұлғаның дамуы», «тұлғаға бағдарланған білім беру» ұғымдарын өз бетінше түсіндіреді. Тұлға – дербес әрекет ететін субъект ретіндегі нақты жеке адам болмысының қайталанбас, ерекше әдісі, адамның қоғамдық өмірінің дара нысаны.

Балаға деген көзқарас оны еркін, тұтас тұлға ретінде, мәдени дамуы барысында құндылықтарды өзі таңдай алатын, өзін-өзі жүзеге асыра алатын тұлға деп түсіндіру арқылы қалыптастырады деп есептейді.

Оқытудың тұлғаға бағдарланған технологияларын жақтаушылар Ш.А.Амонашвили, М.Н.Берулава, Е.В.Бондаревская, Ю.И.Турчанинова, И.С.Якиманская және т.б.

Е.В.Бондаревская тұлғаға бағытталған оқытудың парадигмасына төмендегілерді ұсынады:

* білім беруде адамның ешкімге ұқсамайтын, қайталанбайтын дара ерекшеліктерін есепке алу;
* балаға ізгіліктік-тұлғалық қарым-қатынас: баланы қолдау, оны дамыту, өзін-өзі жетілдіру, өзін-өзі дамыту, өзін-өзі түзету, өзін-өзі қорғау, өзін-өзі тәрбиелеу және т.б.
* адамды қалыптастыратын функцияларын анықтау (ізгіліктік, мәдениеттілік, әлеуметтік);
* адамның өмірге деген қажеттіліктерін қанағаттандыру;
* түсіндіруден түсінуге, монологтан диалогқа, әлеуметтік бақылаудан дамытуға, басқарудан өзін-өзі басқаруға бағытталған педагогикалық технологиялар.

Тұлғаға бағдарланған оқытудың ерекшеліктері:

* *әлеуметтік-педагогикалық:* тұлға қоғамның сұранысына сәйкес жалпы мәдениетті жасаушы және тасымалдаушы ретінде қарастырылады;
* *пәндік-дидактикалық:* оқытуда жекеше бағыттылықты қамтамасыз етеді, бірақ білім беру идеялогиясын өзгертпейді – «тұлға – оқыту іс-әрекетінің өнімі» ретінде қалып қояды;
* *психологиялық:* дамыту, қалыптасу деңгейлерін бағалау.

Тұлғаға бағдарланған оқыту философиялық, психологиялық және педагогикалық ізгіліктің негіздеріне арқа сүйейді: тұлғаның біртұтастығы, тұлғаның мүмкіндіктерін толық пайдалану, тұлғаның өзіне деген сенімін арттыру.

**Оқытудағы құзіреттілік тәсіл. Тұлғаның түйінді құзыреттіліктері** – **оқытудың нәтижесі. Оқытудың психологиялық негіздері. Оқытудың психологиялық теориялары: ассоциативтік-рефлекторлық, ақыл-ой әрекеттерін сатылап қалыптастыру және т.б. Оқыту мен білім берудің тәрбиелік мүмкіндіктері.**

Оқу – адамның психикалық дамуының формасы, элементі. Кез келген оқыту белгілі бір мөлшерде адамды дамытады. Біз бұдан ары қарай дамудың алдында жүретін, дамуда шешуші рөл атқаратын оқыту жайлы сөз етпекпіз.

Баланың даму процесі, оның қоғамның белсенді де пайдалы мүшесі, азамат ретінде қалыптасуы осы үш фактордың қатысуымен қамтамасыз етіледі.

Оқыту мен дамыту арасында тығыз байланыс бар екенін психология ғылымы жеткілікті дәрежеде дәлелдеп берді. Бұл мәселені түбегейлі зерттеп, бала дамуындағы оқытудың рөлін, алар орнын анықтаған көрнекті психолог Л.С.Выготский болды. Ол дамуды оқытумен тең, керісінше оқу мен даму 2 бөлек процесс деген көзқарастарды қатты сынға алды. Ең алғаш рет бала дамуының төмендегідей 2 аймағы болатындығы жайлы теория ұсынды:

***1)* *Бала дамуының жақын аймағы*** –баланың тек үлкендердің көмегі арқылы атқара алатын істері.

***2) Бала дамуының қол жеткен аймағы***– баланың үлкендердің көмегінсіз істей алатын істері.

Баланың дамуы бірінші аймақты меңгеру арқылы жүзеге асады. Дамудың қол жеткен аймағы жақын аймақпен өзара қызметтесе отырып, оны игерген кезде дамуға өріс ашылады. Бұл процесте ол бір жағынан өзінің іскерлігі мен қабілетін нығайтып жетілдіреді, жаңа дағдыларды игереді, екінші жағынан материалдық және рухани байлықтар жасап, осы арқылы адамзат мәдениетіне өз үлесін қосады.

Ғалым-психологтар Л.В.Занков, В.В.Давыдов, Д.Б.Эльконин зертханаларында оқытудың мазмұнын, сипатын өзгертуге арналған зерттеулер жасалды. С.Л.Рубинштейн, Е.Н.Кабанова-Меллер және басқалар өз зерттеулерінде оқыту дамудың негізгі алғы шарты екенін дәлелдейді.

И.Я.Лернер "даму" деген ұғымды педагогикалық заңдылықтарға негіздей отырып, адамның әртүрлі қиындықтардағы мәселелерді шеше білуге дайындығы деп түсіндіреді.

Л.В.Занков ақыл-ой қызметінің төмендегідей көрсеткіштері дамуды іске асырады деп есептейді: байқампаздық; өз ойын еркін жеткізе білу; практикалық іс-әрекеттер атқара білу.

В.В.Давыдов ақыл-ойдың дамуының көрсеткіші ретінде жинақтау, қорытындылай алу дағдысын есептейді.

Жалпы орта білім беретін мектеп оқушыларының танымдық қызығушылығын дамытудың негізгі факторы олардың білімі мен дағдыларының дәрежесі ғана емес, сонымен бірге, баланың маңызды психикалық қызметтерін, ақыл-ой жұмысының тәсілдерін қалыптастыруға мүмкіндік беретін оқуды жолға қою керек. Оқушының шығармашылық қабілеті де оның ойлау мен практикалық әрекеттері арқылы ғана дамиды.

В.П.Беспалько білімді меңгеру иәтижесін төмендегідей 4 иерархия түрінде сипаттайды:

***1. Үйренушілік*** – репродуктивті іс-әрекет деңгейі. Оқушы тапсырма құрылымындағы мақсат, жағдаят және оны шешу іс-қимылдарының сәйкестігі туралы қорытынды жасауы керек, тани білу іс-әрекеті.

***2. Алгоритмдік*** – екі компонентті - мақсат, жағдаятта берілген тапсырмаларды қарастырады. Оқушы тапсырманы орындарда бұрыннан меңгерген іс-қимылдарын өздігінен жаңғыртып, қолдана білуі қажет.

1. ***Эвристикалық*** – өнімді іс-әрекетінің бірінші деңгейі. Бұл деңгей есебінде мақсат ғана берілген. Оқушы жағдаятты дәлелдеп, оны шешу үшін амалдарды таңдап алуы қажет.
2. ***Шығармашылық*** деңгей – өнімді іс-әрекетінің ең күрделі деңгейі. Оқушы өзі мақсат қойып, өзі оны тұжырымдайды, нақтылайды, оны орындауға жеткізетін жағдаят пен амалдарды іздестіреді.

Мақсатты деңгейлер тізбегі түрінде қою арқылы зерттелмесе де, кейбір ғалымдар (Б.Блум, В.В.Краевский, И.Я.Лернер, М.К.Скаткин) білімді меңгеру деңгейлерінің төмендегідей тізбегін ұсынады:

**I деңгей** – білу: еске сақтау; қайталап айту.

**II деңгей** – түсіну: түсіндіру; баяндау.

1. **деңгей** – қолдану: үлгі бойынша; өзгерген жағдаяттарда.
2. **деңгей** – жалпылау және жүйелеу: бүтіннен бөліп шығару; жаңалығы бар, бүтінді алу үшін элементтердің комбинациясын жасау; жалпылау ( 11-кесте, 94-сурет).

**Кесте 11** – **Б.Блум таксономиясының мәні мен кезеңдері**

|  |  |  |
| --- | --- | --- |
| **Кезең** | **Мақсат** | **Оқушының іс-әрекеті** |
| **Білім (танып білу кезеңі)** | Берілген жаңа түсінікті ұғу, есте сақтау, бұрынғы білімді жаңарту | * Тыңдайды * қабылдайды * еске сақтайды * ойлайды |
| **Түсіну** | Материалды бір түрден екінші түрге ауыстыру, оқиғаның барысын болжау, материалды интерпретациялау | * Түсіндіреді * айтады * көрсетеді * жазады |
| **Қолдану кезеңі** | Жаңа білімді тәжірибеде пайдалану: ережелерді, жаңа білімді түрлі нұсқада қолдану | * Бұрыңғы білім негізін пайдаланады * жаңа проблеманы шешеді |
| **Талдау кезеңі** | Алған білімді жіктеу, саралау, ең негізгісін ала білу | * Ойланады * салыстырады * табады * талдайды |
| **Жинақтау кезеңі** | Жеке бөлшектерден, дара ұғымдардан тұтас дүние жасау, бұрынғы жеке түсінікті толық біріктіру | * Ойлап табады * құрастырады * шығарады |
| **Бағалау кезеңі** | Анықталған стандарттар мен критерийлердің негізінде объектінің жетістігі, кемшілігі, құндылықтары, маңыздылығы және т.б. сипаттарын анықтау | * Бағалайды * талқылайды * өз пікірін айтады |

Реппродуктивті

іс-әрекет

Продоуктивті

іс-әрекет

Қорыту, жүйелеу

Қолдану

Түсіну

Білу

Оқушылық

Алгоритмдік

Эвристикалық

Шығармашылық

**Сурет-94. Оқыту мақсаты мен іс-әрекетті меңгеру деңгейі арасындағы байланыс**

**12-жылдық мектептегі оқытудың өзіндік ерекшеліктері. Оқушылардың танымдық іс- әрекетінің ерекшеліктері.**

12 жылдық білім беру жүйесінде жаңа тұрпатты мұғалімінің негізгі мақсаты – оқушылардың алатын білімін сапалы ету, оның толыққанды жеке тұлға болып қалыптасуына негіз қалау.

12-жылдық мектептегі оқытудың өзіндік ерекшеліктері: балаға ізгілік тұрғысынан қарау; оқыту мен тәрбиенің бірлігі; баланың танымдық күшін қалыптастыру және дамыту; әр оқушыны оның қабілеті мен мүмкіндік деңгейіне орай оқыту ( 95-сурет).

**Сурет-95. 12-жылдық мектептегі оқытудың өзіндік ерекшеліктері**

**Бағдарлы оқытудың мәні және оны ұйымдастырудың ерекшеліктері.**

Жеке тұлғаға бағдарланған оқыту дегеніміз– тек оқушыларды бір-бірінен даралайтын жеке ерекшеліктерін есепке алу ғана емес, бұл – ең алдымен, оқушыға жеке тұлға ретінде, бірлескен қызметтің саналы әрі жауапкершіл субьектісі ретінде қарау:

* өз оқушыларының темпераменті, мінез-құлқы, көзқарасы, талғамы мен әдеп-дағдыларының жеке ерекшеліктерін үнемі зерделеп, жақсы білуі;
* жеке тұлғаның ойлау ерекшелігі, қызығушылығы, ұстанымы, өмірге, еңбекке көзқарасы, құндылық бағыттары, өмірлік жоспары және т.б. маңызды тұлғалық қасиеттерінің нақты қалыптасу деңгейін қадағалап білуі;
* әрбір оқушыны өз шамасына сай және біртіндеп күрделене беретін әрі жеке тұлға дамуын қамтамасыз ететін тәрбиелік әрекетке үнемі тартып отыруы;
* мақсатқа жетуге кедергі келтіретін себептерді дер кезінде айқындап, жойып отыруы;
* жеке тұлғаның өз белсенділігіне неғұрлым көбірек сүйенуі;
* тәрбие ісін жеке тұлғаның өзін-өзі тәрбиелеуімен ұштастырып, өзін-өзі тәрбиелеу мақсаттарын, әдістерін, формаларын таңдауға көмек беруі;
* оқушылардың дербес әрекетін, бастамашылдығын, әрекетшілдігін дамытып, басқаруы емес, табысқа жетелейтін қызметті ұйымдастырып, бағыттауы тиіс.

Бағдарлы оқытудың мақсаты – оқушы тұлғасының жеке қабілеттері мен қасиеттерін дамыту. Бағдарлы оқыту оқушы дамуын диагностикалау мен ынталандыруды мұғалім олардың қызметін ұзақ уақыт бойына байқау әдістері негізінде іске асыруы тиіс.

Бағдарлы оқытуда даралау тәсілі барлық білім беру процесінің негізгі қағидасы болып табылады, оның мақсаты – әрбір баланың мүмкіндіктерін танып дамыту. Бағдарлы оқытудың ең негізгі құндылығы – оқушының жеке тұлғасы, ал негізгі мақсаты табиғи қабілеттеріне сәйкес тұлғаны дамыту және қалыптастыру деп атап көрсетеді.

Бағдарлы оқыту дамыта оқыту, баланың жеке ерекшеліктерін қалыптастыруға педагогикалық қолдау көрсету, тәрбиені баланы рухани-адамгершілік дамыту құралы ретінде қарастырады. Бағдарлы оқытудың мақсаты – баланы қолдау, дамыту, өзін-өзі жүзеге асыру, өзін-өзі дамыту, өзін-өзі тәрбиелеудің тетіктерін қалыптастыру.

**Қазіргі мектептегі электронды (Е-lеагnіng) оқыту жүйесі. Өздігінен**

E-**l**earning - Қазақстан Республикасында білім беруді дамытудың 2011-2020 жылдарға арналған мемлекеттік бағдарламасына қосылған ауқымды мемлекеттік жоба. Бұл – барлық әлем елдерінің білім беру жүйесіне жаңа ақпараттық коммуникациялық технологиялармен келген, бүгінгі экономика мен қоғамның бірде-бір саласының мазмұнын оларсыз іске асыру мүмкін емес, электрондық оқыту жүйесі.

Интернетте бұл жүйе оқушылар мен студенттер, мұғалімдер, өндірістік оқыту шеберлері мен оқытушылар, ата-аналар, әкімшілік, тьюторлер және де басқа білім беру процесіне қатысушылар пайдаланатын өзіндік Интернет желісі ретінде қызмет етуде. Олардың әрқайсысының өз логині мен паролі болады. Жүйеге кіргенде пайдаланушы өзінің жеке кабинетіне, яғни өзінің жеке меншік кеңсесіне кіреді, бұл оқушылар мен студенттерге – компьютерлік бағдарламалар бойынша оқуға, басқарушыларға – қашықтықтан басқаруға, ата-аналарға – өз балаларының оқу жетістіктерімен танысуларына мүмкіндік береді. Бұл – қашықтықтан мобильдік өзара әрекеттестік жағдайында білім беру процесіне қатысушылардың жаңа қарым-қатынасы түзілетін, ең негізгісі, барлық үйренушілерге тең мүмкіндік берілетін оқытудың жаңа парадигмасы болып табылады. Оқушы қай мектепте оқыса да, қалалық немесе шалғайдағы ауылдық және шағын жинақты мектепте оқитынына қарамай, оқу процесіне енуге тең мүмкіндік алады, басты тұлға оның өз ұстазы болып қала береді, бірақ енді жалғыз емес, республиканың озық мұғалімдерімен, ғалымдарымен бірге, оқушыға қашықтан жаңа тақырыпты түсіндіреді және әрбір тақырып бойынша оның оқу жетістіктерін тексереді.

Әрбір мұғалім және оқытушы электрондық күнделік пен журналдарға тек қана бағаны қоймай, әрбір оқушының үлгерімін қадағалай алады. Сонымен қатар, e-learningжүйеде өзінің атқарылған жұмыстарын орналастыруға, білім алушыларға тестілеуді жүргізуге мүмкіндік береді.

## Е-learning-те барлық электрондық білім беру ресурстары жүктеледі және жаңартылады. Оқушылардың жеке жетістігін электрондық журналмен электрондық күнделікте қарауға болады.

## Электрондық оқыту жүйесінің арқасында ата-аналардың мұғалімдермен қарым-қатынасуға, білім беру жүйесіндегі жаңалықтарды білуге, мектептің және өзінің баласының өміріне белсенді қатысуға мүмкіндігі бар

Электрондық оқыту жүйесімен бірге білім беру жүйесінің мазмұны цифрлық форматқа ауыстырылады. Цифрлық білім беру контенті алуан түрлі болады, бұл педагогикалық және ақпараттық-коммуникациялық технологиялардың кіріктірілу деңгейіне байланысты.

**Тақырып бойынша білімді тексеру мен бақылауға арналған тапсырмалар**

1. Дидактика – оқыту және білім беру теориясы. Дидактиканың негізгі категориялары.

2.Оқыту процесінің мәні. Оқытудың әдіснамалық негізі. Оқытудың мақсаты мен міндеттері.

3.Оқытудың заңдылықтары және қағидалары.

4. Оқыту процесінде педагогикалық процестің қызметтерін іске асыру - білімділік, тәрбиелік, дамытушылық. Оқыту процесінің құрылымы. Негізгі кезеңдері.

5. Тұлғалық-бағдарлық оқытудың негіздері. Оқытудағы құзіреттілік тәсіл. Тұлғаның түйінді құзыреттіліктері – оқытудың нәтижесі.

6. 12-жылдық мектептегі оқытудың өзіндік ерекшеліктері.

7. Бағдарлы оқытудың мәні және оны ұйымдастырудың ерекшеліктері. Қазіргі мектептегі электронды (Е-lеагnіng) оқыту жүйесі.

3.3.2 Қазіргі мектептегі білім мазмұнының ғылыми негіздері

**«Білім мазмұны» ұғымы. Білім мазмұны** – **педагогикалық бейімделген әлеуметтік тәжірибе. Білім мазмұнының теориялары. Білім мазмұны** – **тұтас педагогикалық процестің компоненті. Білім мазмұнын анықтаудың ғылыми-педагогикалық негіздері. Білім мазмұнына қойылатын талаптар. Білім мазмұнын іріктеу факторы және көздері. Мектептегі білім мазмұнын іріктеу өлшемдерінің дидактикалық жүйесі және негізгі кағидалары.**

Инновациялық экономикаға сәйкес білім беру сферасында инновациялық реформа жүргізілуіне байланысты жаңа педагогикалық парадигманың өмірге келуі заңды құбылыс.

Психологиялық-педагогикалық тұрғыдан білім беру технологияларын жетілдірудің негізгі тенденциялары төмендегідей белгілермен сипатталады:

* есте сақтап оқудан меңгергенін өмірде қолдануға үйрететін ақыл-ойды дамыту процесіне көшу;
* орта деңгейдегі оқудан жекеленген, сараланған оқытуға көшу;
* оқытудың сыртқы мотивациясынан ішкі адамгершілік, күш-жігерлік ынтаға ауысу.

Педагогика адам іс-әрекетінің басты саласы ретінде өз құрылымына процестің объектісі мен субъектісін ендіреді. Дәстүрлі субъект-объектілік педагогикада оқушыны объект рөлінде қарастырады, ол алдыңғы аға ұрпақтың іс-тәжірибесін үйренеді. Бұл жүйенің түпкі мақсаты – баланы өмірге даярлау.

Ал қазіргі педагогика баланы оқу іс-әрекетінің субъектісі ретінде қарастырады. Тұлғаның қоршаған ортамен барлық іс-әрекеті айқын көрініс табады. Адам өзін қоршаған ортада өзінің «Мен» деген санасымен, көзқарасымен субъектіивті бағыт ұстанады.

**Білім мазмұнының негізгі компоненттері. Білім мазмұнының тәрбиелік аспектісі. Құзыреттілік тәсіл негізінде ҚР 12-жылдық мектептің білім мазмұнын модернизациялау. Білім мазмұнын ізгілендіру, гуманитарландыру, этнопедагогикаландыру.**

12 жылдық білім беру жүйесінің бұрынғы білім беру жүйесінің моделінен айырмашылығы төмендегідей:

* оқушының функционалдық сауаттылығы: оқу сауаттылығы, экономикалық сауаттылығы, ғылыми сауаттылығы;
* оқу жоспарының көп варианттылығы, оқытудың деңгейлі және бағдарлы сараланғандығы;
* оқытудың жеке тұлғаға бағдарланғандығы, аймақтық білім беру;
* оқыту технологиясын таңдаудағы мұғалімнің дербестігі;
* қоғамдағы, әлемдегі нарықтық бәсекелестікке қабілетті, өзін-өзі толық істе көрсете алатын шығармашыл жеке тұлға – маман даярлау.

Жаңа білім беру жүйесіне көшудегі білім берудің басты мақсаты –өзінің және қоғамның мүддесінде өзін-өзі белсендіруге дайын, өзгермелі даму үстіндегі ортада өмір сүруге бейім, бәсекеге қабілетті және құзіретті, шығармашыл, зияткер тұлғаны тәрбиелеу, дамыту және қалыптастыру (96-сурет).

**Сурет-96.Оқу бағдарламасын құруға қойылатын талаптар**

Бағалау бойынша нормативтік құжаттарда бірыңғай стандартталған талаптардың болмауынан мектептер бағалау бойынша өздерінің жеке жергілікті құжаттарын әзірлеуге мәжбүр болады. Нормативтік-құқықтық құжаттарда оқушыларды оқыту нәтижелерін бағалаудың бірыңғай стандартталған тетіктерінің болмауы бағалаудың объективтілігі мен ашықтығының жоқтығына әкеледі.

Білім берудің құнды мәнін арттырудың арқасында оқушы үйренеді:

* Отан алдындағы өз міндеттерін орындау үшін және Қазақстанның дамуына үлес қосу мақсатында жауапты болуды, белсенді азаматтық ұстанымын көрсетуді;
* қоғамдық өмірде сенімді шешім қабылдауда және оны жасауға қатысуда шығармашыл болуды әрі сын тұрғысынан ойлай білуді, өзгерістерге икемділікті және дайын болуын көрсетуді;
* ұжымда, кез келген ортада ақпараттық-коммуникациялық құралдарды қолдана отырып, жұмыс істеу мақсатында коммуникативті болуды;
* қоршаған ортаның шынайылығын объективті түрде көрсету үшін мәдениет пен пікірлерге сыйластық танытуды;
* өзіңе және басқаларға сыйластықпен қарау үшін достық ниетте және қамқоршы болуды;
* кез келген өмірлік жағдайда өзіңнің танымдық процесіңді өзің реттеуге және өзіңнің мансабыңның өсуі үшін өмір бойы оқуға дайын болуды.

Кең ауқымды дағдылар: білімді функционалдықпен және шығармашылықпен қолдану; сын тұрғысынан ойлау; зерттеу жұмысын жүргізу; ақпараттық-коммуникациялық технологияларды қолдану; коммуникативті қарым-қатынас тәсілдерін, оның ішінде тілдік дағдыларды пайдалану; топпен және жеке жұмыс жасай білу.

**«Білім мазмұны» ұғымы. Білім мазмұны** – **педагогикалық бейімделген әлеуметтік тәжірибе. Білім мазмұнының теориялары. Білім мазмұны** – **тұтас педагогикалық процестің компоненті. Білім мазмұнын анықтаудың ғылыми-педагогикалық негіздері. Білім мазмұнына қойылатын талаптар.**

Жалпы орта білім беруді дамытудың негізгі тенденциялары: ізгілендіру, тұлғалық бағыттылық, тұжырымдамалық, стандарттық, ақпараттық, технологияландыру және т.б.

Дүние жүзінің көптеген елдеріндегі сияқты Қазақстан Республикасында да қазіргі кезде білім беру жүйесін реформалау жүзеге асырылуда.

Жалпы орта білім беретін мектептердегі оқу процесін ұйымдастыруда оқушылардың жалпыға міндетті мемлекеттік стандарттар деңгейіне жетуін қамтамасыз етуі және олардың қабілеті мен өзінің қызығуына қарай, әртүрлі білім бағдарламаларын меңгерулеріне қажетті жағдайлар жасауы керек.

Мемлекеттік жалпыға міндетті жалпы орта білім беру стандартын жасаудағы басты мақсат – жалпы орта білім беретін мектептердің әр сатысындағы оқу процесінің барысында оқушы меңгеруге тиіс білімнің міндетті минимумын белгілеу.

Мемлекеттік жалпыға міндетті жалпы орта білім беру стандартыннда базистік оқу жоспарларының 2 бөлігі анықталынады.

**Инварианттық компонент**  – өзінің мазмұны мен жүйесі бойынша мемлекеттік базалық білім беру стандарттарының талаптарына жауап беретін оқу бағдарламасының жалпы міндетті бөлігі. Ол оқушылардың жалпы мәдени және ұлттық мәні бар құндылықтарға араласуын, олардың қоғамдық идеяға сәйкес жеке тұлғалық қасиеттерінің қалыптасуын қамтамасыз етеді.

**Вариативтік компонент** – оқушылар мектеп ұсынған арнаулы курстардан өздерінің қалауы және таңдауы бойынша игерілетін оқу жоспарының вариативті бөлігі. Ол оқушылардың жеке ерекшеліктерін, олардың қызығушылығы мен бейімділігін ескеруге мүмкіндік береді.

Мемлекеттік стандарт Қазақстан Республикасы жалпы орта білім жүйесі аясындағы білімнің жалпы нормаларын сақтай отырып, оқушыны саралап оқытудың түрін таңдау құқын қамтамасыз етеді. Әлемдік білім беру кеңістігінде өркениетті елдерде білім беруді ұйымдастыруда екінші жолы орын алған. Оны шартты түрде жүйеден ***«шығуды»*** реттеу дейді (97-сурет).

Бұл жолдың ерекшелігі неде? Мәселе ***«Не үшін оқытамыз?»*** деген сұраққа жауап алудан басталады. Бұл сұраққа жауап ретінде алынатын соңғы нәтижелер нақтыланады.

Бұл нәтижелерге жеке пәндер бойынша меңгерген білім,білік, дағдылар(ББД) емес өмірлік дағдылар жатады. Бұдан кейін шешілетін мәселе ***«Оқушыны оқуға қалай үйрету?»*** деген сұрақпен байланысты.

**Жүйеге «кіруді» реттеу**

***Нені оқыту?***

Берілетін білім

мазмұны нормалау

***Қалай оқыту?***

Оқыту процесін ұйымдастыру

***Алынған нәтиже***

Жеке пәндер бойынша

ББД

**Жүйеден «шығуды» реттеу**

***Не үшін оқыту керек?***

Оқу нәтижелерін анықтау

***Оқушыны оқуға қалай үйрету?***

Оқу процесін ұйымдастыру

***Алынатын нәтиже***

Оқушының меңгерген құзыреттілігі

**Сурет - 97. Білім сапасын қамтамасыз ету жолдары**

Демек, мұғалім оқушыларға жүйеленіп өңделген оқу материалын дайын күйінде ұсынбайды, баланы өз бетімен ізденуге, өзіне қажет білімді өз бетінше іздестіруге қажетті қасиеттермен (білік, дағды, тәсіл және т.б.) қаруландырады. Осындай ұстанымды ұйымдастырған оқу процесінің нәтижесінде оқушылар өмірге қажетті кең ауқымды дағдыларды, құзырлықтарды меңгеріп шығады.

**Қазақстан Республикасының «Білім туралы» Заңы. Қазақстан Республикасының 2011-2020 жылдарға арналған білім беруді дамытудың мемлекеттік бағдарламасы**

Қазақстан Республикасында білім беруді дамытудың 2011-2020 жылдарға арналған жаңа мемлекеттік бағдарламасы білім беру саласының таяу онжылдықтағы негізгі даму басымдылықтарын белгілеп қана қоймай, сонымен қатар еліміздің болашақтағы жалпы даму барысын анықтайды.

Бағдарламада білім берудегі бәсекеге қабілеттіліктің артуы мен адами капиталдың дамуына айрықша ден қойылған, оның нәтижесінде экономиканың және халықтың әл-ауқатының тұрақты өсуі қамтамасыз етіледі.

2011 жылы қолданыстағы «Білім туралы» заңына (2007 ж.) сапалы өзгерістер мен толықтырулар енгізілді. Атап айтқанда: интеграцияланған білім беру бағдарламалары; инклюзивті білім беру; біліктілікті арттырудың ваучерлік-модульдік жүйесі және т.б. терминдер енгізіліп, жаңа сипаттамасы берілді.

Жаңа мыңжылдық педагогикалық қауымдастық алдына жаңа ауқымды міндеттер қоюда: оқу-тәрбие процесін жетілдіру арқылы мұғалімнің кәсіби өсуін қамтамасыз ету.

12-кестеде Қазақстан Республикасында білім беру жүйесін реформалаудың басым бағыттары ашылды.

**Кесте 12- ҚР білім беру жүйесін реформалаудың басым бағыттары**

|  |  |  |
| --- | --- | --- |
| **Жыл** | **Заң, бағдарлама,**  **тұжырымдама** | **Басым бағыттары** |
| 1992 ж. | ҚР «Білім туралы» Заңы | * Білім алудың қолжетімділігі * Білім берудің этнопедагогикалық бағыты |
| 1999 ж. | ҚР «Білім туралы» Заңы | * Білім алудың қолжетімділігі * Білім алудың бірыңғайлығы мен үздіксіздігі * Білім беру ұйымдарының нысандары мен түрлерінің әртүрлілігі * Білім сапасына мемлекеттік бақылау жүргізу: * білім беру қызметін лицензиялау; * білім беру ұйымдарын аттестаттау; * білім алушыларды қорытынды мемлекеттік аттестаттау |
| 2000 ж. | «Білім» мемлекеттік бағдарламасы | * Мектепалды даярлықты қамтамасыз ету * Сапалы білім беруге қол жеткізу * Кәсіптік білімнің қолжетімділігі * Білім беру жүйесін ақпараттандыру * Білім беру жүйесін саралау, таңдау бойынша білім беру Қазақстанның білім беру жүйесін әлемдік білім кеңістігіне интеграциялануы үшін жағдай жасау * Оқытудың жаңа ақпараттық технологиялдарын енгізу, қашықтықтан білім беруді дамыту |
| 2001 ж. | ҚР мемлекеттік жалпыға міндетті білім беру стандарты | * Мектептің әр сатысындағы оқу-тәрбие процесінде оқушы меңгеруге тиіс білімнің ең төменгі міндетті (минимумын) белгілеу * Оқушының қабілеті мен өзінің қызығуына қарай әртүрлі білім бағдарламаларын меңгеруіне қажетті жағдайлар жасау * Оқушыға пәндерді таңдауға құқық беру |
| 2004 ж. | ҚР 2015 жылға дейінгі білім беруді дамыту тұжырымдамасы | * Әлемдік білім беру кеңістігіне ықпалдастыру және жеке тұлға мен қоғамның қажеттіліктерін қанағаттандыру * Көпдеңгейлі үздіксіз білім берудің ұлттық моделін қалыптастыру. * Білім сапасын бағалаудың ұлттық жүйесін құру * Кәсіптік білім берудің сапасын арттыру үшін нақты экономика салаларын тартудың тетіктерін құру * «Ғұмыр бойғы білім» принципінен «ғұмыр бойғы баршаға арналған білім» принципінен көшу * Білім берудің барлық деңгейінің қол жетімділігі және сабақтастығы * Нәтижеге бағдарланған толыққанды, сапалы, бәсекеге қабілетті білім беру * Құрылымы ***4+6+2*** болатын 12 жылдық білім беруге көшу * Құрылымы ***бакалавриат - магистратура-докторантура*** көпдеңгейлі жоғары және жоғары оқу орнынан кейінгі білім беру жүйесіне көшу |
| 2004 ж. | Қазақстан Республикасының 2005-2010 жылдарға арналған білім беруді дамытудың мемлекеттік бағдарламасы | * Көпдеңгейлі білім берудің ұлттық жүйесін жетілдіру * Қоғам мен жеке тұлғаның қажеттілігін қанағаттандыру * Сапалы білім алуға қол жетімділікті қамтамасыз ету * Қазақстандық білім беру жүйесін әлемдік білім кеңістігіне интеграциялау * Білім беруді бағалаудың ұлттық жүйесін құру * Жалпы орта білім беру жүйесін 12 жылдық білім беру жүйесіне толықтай көшіру * Жалпы орта білім беретін мектеп түлектерін ұлттық бірыңғай тестілеуден (ҰБТ) өткізу * ЖОО білімгерлерін мемлекеттік аралық, қорытынды бақылаудан өткізу |
| 2007 ж. | Қазақстан Республикасының «Білім туралы» Заңы | * «Өмір бойына алған білімнен» қажеттілік пен мүмкіндікті сезінуге «бүкіл өмір бойғы білім алуға» көшу * Оқыту технологиясын жетілдіру * Білім берудің құрылымы мен мазмұнын жаңарту білім беру сапасының ұлттық бағалау жүйесін дамыту * Білім берудің барлық деңгейлерінде ықпалдастырылған білім беру бағдарламаларын ендіру (пәнаралық, деңгейаралық; жоғары оқу орындар үшін: аралық, халықаралық) * Білім беру құрылымының халықаралық білім сыныптамасы стандартына сәйкестендірілуі |
| 2010 ж. | Қазақстан Республикасының 2011-2020 жылдарға арналған білім беруді дамытудың мемлекеттік бағдарламасы | |  | | --- | | * Жан басына шаққандағы қаржыландыру әдістемесін әзірлеу және оны білім беру ұйымдарына енгізу * Білім берудегі менеджментті жетілдіру * Педагог мамандығының мәртебесін көтеру * Оқу процесін автоматтандыруды енгізу * Мектепке дейінгі ұйымдардың желісін арттыру * 12 жылдық білім беру моделіне көшу * Шағын жинақты мектептердің санын қысқарту * Мектептерде инклюзивті білім беруді жетілдіру * Еліміздің индустриалды-инновациялық даму жобаларын жоғары және жоғары оқу орнынан кейінгі білімді кадрлармен қамтамасыз ету * Еуропалық аймаққа жоғары білімнің кірігуін қамтамасыз ету * Интеллектуалды меншік өнімдерін коммерциализациялау үшін жағдайлар жасау | |

Қазақстан Республикасының білім беру жүйесіндегі нормативтік құжаттары білім беру жүйесі мен оқу орындарының қызметін және олардың даму жолдарын реттейтін маңызды нормативтік құжаттар болып табылады.

Оның міндеттері: білім беру саласындағы мемлекеттік саясаттың негізгі принциптеріне сипаттама беру және Қазакстан Республикасы білім беру орындарының қызметтерін ашып көрсету; білім беру стандарттары мен олардың негізгі қызметтерінің мәнін ашу; Республикадағы орта білім беру жүйесінің маңызды жақтары мен даму барысын көрсету болып табылады.

**Функционалды сауаттылық** – **тұлғаның өмір тіршілігінің әр түрлі саласындағы міндеттерді шешу нәтижесі және негізі. Бейіндік оқыту мазмұнының ерекшіліктері.**

12 жылдық орта білім берудің 3 сатысында білім бағдарламаларының меңгерілуі толық жүзеге асқан жағдайда Қазақстан Республикасында білім беру жүйесінде оңды қайта құрулар болатыны анық.

Орта білім берудің ІІІ сатысы – бейінді оқыту, бұл оқушылардың шығармашылық қызметін, жеке қабілеттерін дамытуға зор мүмкіндік туғызады.

Таңдамалы курстарды әрбір мектеп өзінің ерекшелігіне, тұрған географиялық орнына және оқушылардың жеке ерекшеліктерін, олардың қызығушылығы мен бейімділігін ескере отырып мектептің оқу жоспарының вариативтік бөлігінен сәйкес таңдайды.

Бейіндік оқыту – жалпы орта білім беретін мектептердің жоғары сатысында даралап оқытуға, оқушының әлеуметтенуіне және мектептің жоғары сатысының орта және жоғары кәсіптік білім беру мекемелерімен сабақтастығына бағытталған арнайы дайындық жүйесі.

Бейіндік оқытудың негізгі мақсаты оқушылардың өзіндік білім алу бағдарламаларын құруды және оның жүзеге асырылуын, оқушының отбасында, жергілікті және аймақтық ортада әлеуметтенуін, оқушыларды орта және жоғары кәсіптік оқу орындарына дайындау үшін орта жалпы білім беру бағдарламаларындағы жеке пәндерді тереңдетіп оқытуды қамтамасыз ету болып табылады.

Бүгінгі таңда бейіндік oқыту білім алушыны тұлға ретінде oның кәсіби талпынысын дамытуы тиіс; қызметтік, нәтижелік сипаты бoлуы қажет; білім беру процесінің шынайы бoлмыспен, әлеуетпен кірігуін қамтамасыз етуі қажет; вариативтілігімен ерекшеленуі тиіс; тұлғаның, сoндай-ақ еңбек нарығының сұранысына бағдарлануы қажет; аймақтардың белгілі бір мамандық бoйынша мамандарға деген қажеттілігін ескеруі тиіс.

Бейіндік оқыту білім беру сапасын көтерудің, мемлекеттің және қоғамның, тұлғаның өзекті және келешектегі қажеттіліктерін жүзеге асырудың бірден бір құралы ретінде қарастырылады.

**Бейіндік оқыту** – кәсіптік білім беру бағдарламаларын игеруге дайындау, олардың кәсіптік бағдарлары үшін жағдай жасау, оқушылардың арнаулы бейімділігі мен қызығушылығын, танымдық қабілетін ескеруге бағытталған білім беру процесінің құрылымы мен мазмұнын ұйымдастыру түрі, жоғары сыныптағылардың оқуын даралау мен саралап жіктеудің педагогикалық жүйесі.

**Бейіндік оқыту** – білім беру процесін ұйымдастырудағы мазмұн құрылымының өзгеруіне және жоғарғы сынып оқушыларының қызығушылықтары мен қабілеттерінің ескерілуіне жағдай жасап, олардың кәсіби қызығушылықтары мен әрі қарай білімін жалғастыруына жағдай жасайтын оқытуды даралау және саралау құралы.

**Бейіндік оқытудың мақсаты –** жалпы орта білім біретін мектептердің жоғары сыныптарында оқушылардың оқуын дараландыруға және әлеуметтендіруге бағытталған, сонымен бірге еңбек нарығындағы реалды қажеттіліктерін есепке алып, мамандандырылған дайындық (кәсіби оқыту) жүйесін құру, бастапқы, орта және жоғарғы кәсіби білім берумекемелері мен мектептің жоғарғы буындарында салалар мен кооперациялардың ыңғайлы жүйесін жасау.

**Бейіндік оқытудың негізгі міндеттері:**

* жалпы толық білім беру бағдарламаларында жеке пәндерді терең меңгеруін қамтамасыз ету;
* жоғарғы сынып оқушыларына жеке білім беру бағдарламаларын құрудың кең және ыңғайлы мүмкіншіліктеріне сай оқыту мазмұнының елеулі саралануына жағдай жасау;
* мектеп бітірушілерді олардың кабілеттеріне, жеке бейімділіктері мен қажеттіліктеріне сәйкес жоғары кәсіби білімді меңгеруге дайындау;
* оқушыларды әлеуметтендіру мақсатында жалпы және кәсіби білім алу арасындағы сабақтастықты қамтамасыз ету.

Бейіндік оқыту –оқушылардың қызығушылық бағытын, қабілетін, келешекте ие болуға тиісті мамандыққа бейімделуін қанағаттандыруға бағытталған оқыту.

Бейіндік бағдарлау – бұл арнайы ұйымдастырылған әрекет, кәсіптік білім мекемелерінде жоғарғы мектепте бейіндік және бейіндік емес сыныптарда оқуларын жалғастыруда, жобаларын нұсқауда оқушыларға психологиялық-педагогикалық демеу беруге бағытталған.

Бейіндік бағдарлау оқушының әрі қарай білімін жалғастыру орнын және бағытын таңдау шешіміне көмек ретінде ғана қарастырылмайды, сонымен қатар жас өспірімнің әлеуметтік, кәсіптік және мәдени өзіндік толық, жоғары дайындық жұмысын жобалайды.

Бейіндік оқыту үш бағыт шеңберінде жүзеге асырылады: жаратылыстану-математикалық; қоғамдық-гуманитарлық; технологиялық бағыт.

*Жаратылыстану-математикалық* бейіндік бағыты келесідей пәндер құрамымен қамтамасыз етілетін болады: химия, биология, география, физика, информатика.

*Қоғамдық-гуманитарлық* бағыттағы оқушылар әдебиет, әлемдік көркем мәдениет, қоғамтану, мемлекет және құқық негіздері, риториканы оқиды. Бейіндік оқытудың *технологиялық бағытының* мазмұны үшін келесідей пәндер құрамы анықталған: химия, биология, физика, технология, графика және жобалау. Жалпы орта білім беретін базалық және бейіндік мазмұндағы пәндердің құрамы мемлекеттік жалпыға міндетті білім беру стандартының деңгейін қамтамасыз етеді.

**Бейіндік оқытуды ұйымдастыру мақсаты:**

1.Оқушылардың әлеуметтену мүмкіндігін кеңейтіп, Қазақстан азаматтарының сындарлы рөл ретінде базалық құзыреттер түріндегі білім беру жүйесінің ұлттық мақсаттарына жетуге мүмкіндік туғызу.

2. Жалпы орта білім берудің жеке оқу жоспарларын жобалау мен іске асыру мүмкіндігін, 11-12 сынып оқушыларының білім беру мазмұнын саралап жіктеу үшін нормативтік және ұйымдастырушылық педагогикалық жағдай жасау.

3. Оқушылардың сапалы білімге қол жеткізуін, олардың қабілеті мен қызығушылығын, танымдық және өмірлік қажеттіліктеріне, бейімділіктеріне сәйкес қамтамасыз ету.

4. Жоғарғы кәсіби және орта білім деңгейінің сабақтастығын қамтамасыз ету.

Жалпы білім беретін оқу орны оқушылардың білім алу қажеттілігіне, кадрлық және оқу-әдістемелік күш-қуатына байланысты бейіндік оқытудың ұйымдастырылатын бағыттарын өздері анықтайды.

**Бірбейінді оқыту** кезінде ( *мonos* (грек сөзі) - біреу, жалғыз) оқу орны бейіндік оқытудың бір бағытын іске асырады (жартылыстану-математикалық немесе қоғамдық-гуманитарлық немесе технологиялық).

**Көпбейінді оқыту** кезінде (*polys* (грек сөзі) – көптеген, есепсіз, көлемді) оқу орны бейіндік оқытудың 2-3 бағытын іске асырады (жаратылыстану-математикалық немесе қоғамдық-гуманитарлық немесе технологиялық).

**Білім мазмұнын анықтайтын нормативті құжаттарға сипаттама: білім беру стандарттары, базистік оқу жоспары, оқу жоспарлары, оқу бағдарламалары, оқулықтар мен оқу- әдістемелік кешендер (ОӘК).**

Мемлекеттік жалпыға міндетті білім стандартын жасаудағы басты мақсат – жалпы білім беретін орта мектептердің әр сатысындағы оқу процесі барысында оқушы меңгеруге міндетті білімнің ең төменгі деңгейін (минимумын) белгілеу. Мемлекеттік стандарт Қазақстан Республикасы жалпы орта білім жүйесі аясындағы білімнің жалпы нормаларын сақтай отырып, оқушыны саралап оқытудың түрін таңдау құқығын қамтамасыз етеді.

**Мемлекеттік стандарт** Қазақстан Республикасының жалпы орта білім беретін мектептерінің оқу жүктемесі минимумына және оқушылардың дайындық деңгейлеріне, мектеп бітірушілердің білімдерін объективті бағалауға, әртүрлі деңгейдегі оқу бағдарламаларын жасауға қажетті және білім туралы құжаттардың эквиваленттілігіне қойылатын талаптарды тағайындайды.

**Бағдарлама** жаңа оқу жоспарларын, жаңа буын оқулықтары мен оқу-әдістемелік кешендерін енгізуге бағытталған және білім беру жүйесін ақпараттандыруды қоса алғанда, оқытудың жаңа технологияларын енгізу мен материалдық-техникалық қамтамасыз етуді жақсарту міндеттері бір-бірімен өзара байланысты және білім беру жүйесін ақпараттандыру, қашықтықтан оқытуды енгізу және т.б. арқылы оқу процесіне заманауи технологиялар мен оқытудың мультимедиалық, компьютерлік-техникалық құралдарын толықтай енгізуді көздейді.

Қазақстан Республикасының мемлекеттік жалпыға міндетті білім беру стандарты ҚР-ның «Білім туралы» Заңына сәйкес жасалынады, ол жалпы орта білім беретін мекемелер жүйесінде оқушылардың оқытудың мемлекеттік негізгі ұстанымдарын айқындайды.

**Білім стандарты –** мемлекеттің әрбір азаматы алдындағы, өз кезегінде азаматтың мемлекет алдындағы жауапкершіліктерінің басын біріктіретін басты құжат. Мемлекет әрбір жас азаматынан стандарт бойынша анықталған білім деңгейін игеруді талап етеді, ал өзі соған қажетті мүмкіндіктердің бәрін жасауды мойнына алады.

Бұл жаңа құжатта «білім стандарты» деген ұғым мемлекет тарапынан жалпы білім беруге қойылатын талаптар жүйесі деген кең мағынада қарастырылған. Сондықтан, мемлекеттік білім стандарты бір-біріне сабақтас үш құрамдас бөліктен тұратындығы алғаш рет нақтыланды: тұжырымдамалық; нормативтік; әдістемелік бөліктер.

Бірінші бөлікке бұған дейін дайындалған мектептің дамуы мен ондағы білім мазмұны жөніндегі екі тұжырымдама ендірілген. Екінші бөлікке нормативтік қызмет атқаратын жаңа құжат базистік оқу пәндері бойынша дайындалатын білім стандарттары кіргізілген. Ал үшінші бөлікті оқу-әдістемелік кешен құрайтындығы нақтыланған.

Бұл жұмыстардың заңды жалғасы ретінде оқу процесін жаңа мотивациялық идеяда құрудың ғылыми-теориялық және оқу-әдістемелік негіздерін ойластыратын уақыт келді.

**Орта жалпы білімнің мемлекеттік жалпыға міндетті стандарты****–**білімнің құрылымына, мазмұнына және оқушылардың дайындық деңгейлеріне қойылатын нормалар мен талаптар кешенін тағайындайтын құжат. Ол Қазақстан Республикасының зандарымен сәйкестікте бекітіледі.

**Орта жалпы білімнің мектептік компоненті**  **–** мазмұны жұмыстық оқу бағдарламаларында анықталатын және оқушылардың қабілеттілігі мен қызығушылығын ескеретін оқу жүктемесінің міндетті көлемі.

**Оқу пәнінің стандарты** – орта жалпы білім сатылары бойынша білім, профильді білім және қосымша білім беру бағдарламаларының мақсатын, міндетін, құрылымы мен мазмұнын және нақты оқу пәнін меңгертудің мерзімдерін анықтайтын құжат.

**Оқу бағдарламаларында** білім мазмұны сипатталады, пәндер бойынша әр жылға және оқылатын курс тараулары мен тақырыптарына бөлінетін сағаттар саны белгіленеді.

**Типтік оқу бағдарламасы** – меңгерілуге тиіс нақты білім мазмұны мен көлемін, біліктілік пен дағдыларды анықтайтын құжат. Ол білім берудің мемлекеттік компонентінің мазмұнын ашады.

Типтік оқу бағдарламасын Қазақстан Республикасының білім саласындағы орталық атқарушы органы бекітеді.

**Жұмыстық оқу бағдарламасы** – әр оқу пәні бойынша меңгерілуге тиісті мазмұн және білім, білік, дағдыларын анықтайтын құжат. Ол білім берудің мектептік компонентін ашып көрсетеді.

Жұмыстық оқу бағдарламасы жалпы білім беретін мектептің Педагогикалық кеңесінде бекітіледі.

**Оқулықтар** оқу бағдардамаларының негізінде жасалады. Оқулық – оқушыларға білім берудің негізгі көзі.

Әрбір оқулыққа қойылатын талаптар:

* оқу бағдарламасына сәйкес болу;
* оқу материалдарының жоғары идеялық және ғылыми деңгейінде түсінікті болып баяндалуы;
* пәнаралық байланыс және оны жетілдіру;
* оқу материалдарының оқушының жас ерекшеліктеріне сәйкестігі;
* оқушылар үшін ұғымды, қысқа және қызықты болу;
* көрнекіліктермен жақсы жабдықталу;
* тексеру, өзін-өзі тексеру және оқу нәтижелерін түзетуге арналған сұрақтармен жаттығулардың болуы;
* оқытуда халықаралық тәжірибені ескеру.

Базистік жоспары оқу сағаттарының минимал көлемдері мен білім аймақтарына біріктірілген міндетті оқу пәндерінің тізімі түрінде орта жалпы білімнің мемлекеттік және мектептік компоненттерін тағайындайды.

**Базистік оқу жоспары** – алдағы 10-15 жылда берілетін білім мазмұнын көрсететін және әртүрлі оқу жоспарларын құрастыруға негіз болатын жаңа нормативтік құжат. Ол – орта жалпы білім беретін мектептерде типтік және жұмыстық оқу жоспарларын жасауға және олардың қызметін қаржыландыруға негіз болатын құжаттардың бірі.

Базистік оқу жоспары білім аймақтары мен пәндер бойынша жалпы, апталық және жылдық оқу сағаттарын, олардың сыныптар бойынша және білімнің мемлекеттік және мектептік компоненттері арасында бөлінулерін тағайындайды.

**Бағдарлы пән** – орта жалпы білім беретін мектептердегі оқытудың бағытын сипаттайтын оқу пәні.

**Білім аймағы** – мемлекеттік жалпыға міндетті стандарттың құрамдас бөлігі, оған оқу процесінде оқытылуы міндетті пәндер енеді.

**Жұмыстық оқу жоспары** – базистік және типтік оқу жоспары негізінде жергілікті жағдайлар мен оқыту процесінің сатыларын ескеріп, оқытудың нақты бағыты үшін орта жалпы білім беретін мектетептерде жасалатын және бекітілетін құжат.

Жұмыстық оқу жоспары орта жалпы білім кестесін белгілейді, мемлекеттік және мектептік компонентердің: орта жалпы білім сатыларындағы оқу пәндерінің түзілімін, пәндер, сыныптар бойынша апталық, жылдық сағаттар санының міндетті және факультативтік, үйірме жұмыстарына бөлінген мөлшерін тағайындайды;

**Типтік оқу жоспары** –Қазақстан Республикасының білім беру  
саласындағы орталық атқарушы органы бекітетін негізгі құжат. Ол орта  
жалпы білім беретін мектептердің оқу бағыты мен профиліне  
байланысты қазақ және орыс тілдері мен әдебиеттерін, оқу ұйғыр,  
өзбек, тәжік тілінде жүретін мектептерде ана тілі мен әдебиетін, бағдарлы пәндерді оқытуға бөлінетін сағат сандарын нақтылайды.

Мектеп оқушыларының дайындығына қойылатын талаптар екі деңгейде құрылады: минимал (қажетті) және базалық (міндетті).

ОМ оқушыларының дайындығына қойылатын минимал деңгей (білім мазмұнының минимал қажетті көлемі) оқушылар дайындығының ең төменгі шегін айқындайды.

Мектеп қамтамасыз ететін базалық (міндетті) оқыту бағыты мен профилі және оларға сәйкес білім мазмұнының көлемі ескеріліп беріледі.

Орта жалпы білім беретін мектептердің Базистік оқу жоспары төмендегідей нормативтер ауқымын қамтиды:

* оқыту ұзақтығы (оқу жылдарымен);
* сыныптар және пәндер бойынша апталық оқу жүктемесі;
* оқушылардың міндетті тандау сабақтары;
* факультативтік сабақтары;
* үйірме жұмыстары.

Мектепте қандай да болмасын бір пәңді оқытуды оқу-әдістемелік кешені қамтамасыз етеді, ал оның құрамына бағдарлама, оқулық, анықтамалықтар, есептер мен жаттығулар жинактары, әдістемелік зерттеулер, жалпы және жеке әдістемелер, түрлі дидактикалық материалдар (өзіндік және бақылау жұмыстарының жинақтары, дәптерлер, кестелер, диафильмдер және т.б.) жатады. Осы құралдардың ішінде оқулық жетекші рөл атқарады. Ол бағдарламаны нақтылап, оған енген материалдарды белгілі бір әдістемелік жүйеде баяңдайды.

**Тақырып бойынша білімді тексеру мен бақылауға арналған тапсырмалар**

1. Білім мазмұнына қойылатын талаптар.

2. Мектептегі білім мазмұнын іріктеу өлшемдерінің дидактикалық жүйесі және негізгі қағидалары. Білім мазмұнының негізгі компоненттері.

3. Құзыреттілік тәсіл негізінде ҚР 12-жылдық мектептің білім мазмұнын модернизациялау.

4. Білім мазмұнын ізгілендіру, гуманитарландыру, этнопедагогикаландыру.

5. Бейіндік оқыту мазмұнының ерекшіліктері. 12 жылдық мектепте білім мазмұнын пәнаралық байланыс негізінде интеграциялау.

6.Білім мазмұнын анықтайтын нормативті құжаттар.

3.3.3 Оқыту формалары, әдістері мен құралдары ТПП-тің қозғаушы механизмі ретінде

**Оқыту құралдары туралы түсінік. ТПП-тің оқыту құралдары** – **іс-әрекет түрлері (ойын, таным, еңбек, қарым-қатынас). Дидактикадағы дәстүрлі оқыту құралдары және оларға сипаттама.**

Құралдар – мазмұнмен жұмыс жасайтын материалдық тәсілдер мен әдістер. Оқыту құралдары – мұғалімге оқытуда көмектесетін аспаптар мен деректер, олар оқушылардың танымдық іс-әрекетін ұйымдастыруға көмектеседі. Оқыту құралдарына мұғалімнің сөзі, оқулықтар, оқу құралдары, кітаптар, [анықтамалық әдебиет](http://kk.wikipedia.org/w/index.php?title=%D0%90%D0%BD%D1%8B%D2%9B%D1%82%D0%B0%D0%BC%D0%B0%D0%BB%D1%8B%D2%9B_%D3%99%D0%B4%D0%B5%D0%B1%D0%B8%D0%B5%D1%82&action=edit&redlink=1), [оқу жабдығы](http://kk.wikipedia.org/w/index.php?title=%D0%9E%D2%9B%D1%83_%D0%B6%D0%B0%D0%B1%D0%B4%D1%8B%D2%93%D1%8B&action=edit&redlink=1) мен көрнекі құралдар, оқу киносы, радио, дыбыс таспасы, теледидар, интерактивті тақта, т.б. техникалық құралдар, бағдарламалық оқытудың арнаулы құралдары –бағдарламалық оқулықтар, электронды-мультимедиалық оқулықтар мен оқу құралы, үйрететін машиналар жатады.

Оқыту құралдары дегеніміз – мұғалімдер мен оқушылар арасында білімдерді меңгеру, танымдық және практикалық іс-әрекет тәжірибесін қалыптастыру үшін қолданылатын материалдық және идеалды обьектілер (98-сурет).

Табиғи

Техникалық

Бейнелеуші

Көркемдік

Символды

**Оқыту құралдары**

Баспа құралдары

Графикалық

Проекциялық материалдар

**Сурет-98. Оқыту құралдары**

Қазіргі заман ғылыми және ақпараттық технологиялар заманы. ХХІ ғасыр – бұл ақпараттық қоғам дәуірі, технологиялық мәдениет ғасыры. Уақыт өткен сайын ақпараттардың таралуы да арта түсуде.

Осыған орай адамзат баласы оның соңынан ілесіп келе жатыр. Кейінгі кезде ақпараттар көлемінің артуы мен компьютерлік технологиялардың жылдам дамуына байланысты компьютерлік технологиялармен оқытуды белсенді түрде дамытып келеді.

**Мұғалім мен оқушының өзара әрекеттестігінің тәсілі ретінде оқытуды ұйымдастыру формасы туралы түсінік. Оқытуды ұйымдастыру формасы, әдістері мен құралдары арасындағы арақатынас. Қазіргі заманғы мектептегі оқу жұмысын ұйымдастырудың формалары: сабақ, экскурсия, практикумдар мен семинарлар, оқушылардың оқу үй жұмыстары, сынақтар, консультация, емтихан, факультатитвті сабақтар және т.б.**

Жалпы орта білім беретін мектептегі оқу жұмысын ұйымдастырудың сабақтан басқа да формалары бар: экскурсия, практикумдар мен семинарлар, оқушылардың оқу үй жұмыстары, сынақтар, консультация, емтихан, факультатитвті сабақтар және т.б.

**Оқу экскурсиясын** тақырыппен байланыстырады. Экскурсия арқылы бала әртүрлі курстарда оқылып жатқан құбылыс, зандардың байланысын көреді, оларды қолдануға үйренеді.

Мысалы, жерде жұмыс істегенде өлшеу үшін геометрия заңдарын қолданып, қарапайым құралдармен жұмыс істеп, сурет салады, көргендерін жазады, картамен жұмыс істейді.

Экскурсия көптеген мәселелерді шешуге мүмкіндік береді. Мәселенің өзі, танылуға тиісті объекті оқушыларға қызықты болады. Экскурсия нәтижелері сыныпта шығарылады. Экскурсия жаңа білімдермен қатар, мұғалімге өз оқушыларын жақсы білуге көмектеседі. Экскурсияға баратын топтарда 10 оқушыдан 40 оқушыға дейін болады, ұзақтығы 40-90 минут.  
 Оқу экскурсияларын мазмұнына қарай тақырыптық және кешенді (шолу) деп бөледі. ***Тақырыптық экскурсияларға*** барғанда оқу пәндерінің бір немесе бірнеше байланысты тақырыптар оқылады. ***Кешенді экскурсиялар*** екі немесе одан да көп оқу пәндерінің бір-бірімен мәселен, дүниетанудан "Ағын сулар мен желдер", өсімдіктер, жануарлар және "сыртқы орта" деген тақырыптарды оқу үшін экскурсияға баруға болады, байланысты тақырыптарын оқу үшін ұйымдастырылады.

Оқылатын бөлімдегі орнына қарай кіріспе, негізгі, қорытынды экскурсиялар өткізіледі. ***Кіріспе экскурсия*** оқушыларды және оқу курстарымен, бөлімдерімен таныстырады. ***Негізгі экскурсиялар*** арқылы оқушылар тақырыпты терең түсінеді, теориялық материалдың тәжірибесі керектігін ұғынады. ***Қорытынды экскурсиялар*** бөлімді қорытындылау және жүйелеу үшін, оның нақты процестермен және құбылыстармен байланысын анықтау үшін өткізіледі.

Мұғалім алдын ала экскурсия болатын жерді көріп, оның білімге ықпалын анықтап, экскурсияның мақсатын және міндеттерін, түрін және құрылымын анықтайды, оқушылар үшін проблемалық сұрақтар, тапсырмалар әзірлейді, экскурсияның әдіс-тәсілдерін белгілеп, жоспар құрастырады. Жүретін жерлердің бағдарын жасап, қосымша көрнекіліктер және керекті жабдықтарды (өлшейтін құралдар, блокнот, қарындаш, гербарийлерге арналған папкаларды, фотоаппаратты, компасты) әзірлейді, оқушыламен әңгімелеседі, қауіпсіздік ережелерімен таныстырады, экскурсия өтетін жерге қысқаша сипаттама беріп, қалай, қайда қарау керек екенін, нені бақылау, жазып алу, суретке түсіру керектігін айтып, қалай жүру керектігін түсіндіреді. Әрбір оқушының міндетін айтып, керек жағдайда топқа бөледі, топ басшыларын тағайындайды, жауапты оқушыларды бөліп, мәліметтерді талдап қорыту туралы нұсқаулар береді.

Кіріспе әңгімеде мұғалім әкскурсияның мақсатын айтады, содан кейін оқушылар объектілерді қарап, тапсырманы орындауға кіріседі; сурет салады, жазады, объектінің ерекшіліктерін бөліп, көргендерінен қорытынды жасайды.  
 Мұғалім экскурсия кезінде өз әңгімесін демонстрациямен ұштастырады. Оқушылардың бақылауларына басшылық етеді. Экскурсияның соңында мұғалім оқушылардың жұмыстарын тексереді, қорытынды әңгіме болады. Керек жағдайда оқушылар үй тапсырмасын орындайды. Экскурсия материалдарын кіріктіріп сабақ өткізуге болады.

Мектепте өтетін экскурсиялар оқытудың тиімді формасы болғандықтан, оларды жиі өткізу керек, себебі ол өмірді тану дағдыларын қалыптастырады. Ол үшін экскурсияларға тапсырмалар әзірлеп, нәтижелерін тексеріп отыру керек.

Далада, орманда, өзен жағаларында оқушылар табиғат сұлулығын түсінуге үйреніп, өздерінің әсерлерін сурет салу, гербарийлер жасау арқылы білдіреді. Мұражайларға, көрме залдарына, өндіріс орындарына бару өнер шығармаларын түсінуге, үйреншікті заттар мен құбылыстардан сұлулықты табуға, адамның еңбегінің сұлулығын сезінуге үйретеді.  
 **Практикумдар** арқылы оқушылар тәжірибелік, зертхана жұмыстарды өз беттерімен орындайды. Олар оқу курстарының ірі бөлімдерін оқыған соң өткізіледі, сонымен қатар теориялық материалды тәжірибеде көрсету үшін де өткізуге болады.

Практикум 2-3 апта өтеді. Мұғалім сыныпты 2-3 оқушыдан тұратын топтарға бөледі. Әрбір топ бір-біріне ұқсамайтын зертханалық және тәжірибелік жұмыстарды арнайы сабақ кестесі бойынша орындайды.  
Практикум өткізер алдында кіріспе дәріс және нұсқау берілетін сабақ өтеді. Практикум кезінде оқушылардың тірек білімдерін жаңғырту тәсілдері қолданылады.  
 Оқушылардың іс-әрекетін басқару: жұмыс істеу ережелерін, қажетті материалды қайталату; зертханалық жабдықтарды суреттеу; оның қалай жұмыс істейтінін, тапсырмаларды орындау тәртібін білу; тақырып бойынша бақылау сұрақтарын және қосымша әдебиеттердің тізімін жасау.  
Жұмысты алгоритм бойынша істегенмен, шығармашылық, зерттеу жұмыстарын да жүргізуге болады. Белгілі бір заңдылықтар, теориялардың шындыққа сәйкестігі тексеріледі. Тұрақты шамалар өлшенеді.  
 Практикум кезінде оқушылар шығармашылық сипаттағы тапсырмаларды орындайды; химиядан тәжірибе өткізеді, сызба жұмыстарын жасап, физикалық, биологиялық, әлеуметтік, тарихи, фенологиялық зерттеулер жүргізеді.

**Семинар сабағы***.* Семинар сабақтары көбінесе оқылған лекция тақырыбына байланысты негізгі өзекті мәселелерді талқылау, оқушылардың танымдық ойлау қабілеттерін дамыту, өзіндік шығармашылық белсенділіктерін шыңдау мақсатын көздейді. Тақырып сұрақтарына сай пікір алмасу, өз көзқарастарын дәлелдеу, мұғалімдерге оқушылардың оқу материалын қаншалықты меңгергенін, соған орай сенімдері мен түсініктерінің қалыптасқандығын бақылап, тексеріп, бағалап және бағыт-бағдар беріп отыруға мүмкіндік туғызады.

Семинар сабағына әзірлену кезінде оқушылар тезистер мен баяндамалар жазып, қосымша әдебиеттерді пайдаланады. Ұсынып отырған сұрақтарға қатысты, ондағы бар негізі ойларды қамтып, конспект құрады. Семинар сабағы оқытуды ұйымдастыруда тиімді форма екенін тәжірибе көрсетуде.

Семинар сабағын өткізу барысында мұғалім проблемалық жағдай туғызып, талқыланып отырған сұрақтарға оқушылардың қызығушылығын оятады, олармен ақылдаса отырып, оны талдаудың жоспарын құрады және ұжымдық ізденушілік әрекеттеріне қолайлы жағдай туғызады.

**Сынақ сабағы.**Сынақ сабақтарын жоғары сынып оқушыларына енгізудегі мақсат – бағдарламадағы теориялық білімдерді күшейту, бекіту, оқыту процесінде оқушылардың жоғары белсенділіктері, жауапкершілігі, дербестігін орнықтыру. Сынақ сабақтары өзінің ұйымдастыру ерекшелігіне сай оқу жұмысынан тыс оқушылардың өздігінен білім алуын жалғастыруға ықпал етеді.

Сынақ сабағы ереже бойынша бағдарламаның негізгі бөлімін, тарауын оқып болғаннан кейін жүргізіледі. Мұғалім оның өткізу мерзімін, тақырыптары мен талқыланатын сұрақтарын оқушыларға алдын ала хабарлайды. Оларға жеке дара тапсырмалар беріліп, қосымша әдебиеттерді оқу тапсырылады және қосымша сабақ өткізіледі.

Сынақты ұйымдастыру оқушылардың жеке жауаптары, бақылау және топтық практикалық-зертханалық жұмыстары, тақырып бойынша шығарма және баяндама жазу түрінде жүргізіледі.

**Факультатив сабақтар*.*** Ол міндетті оқу курстарына сүйеніп оқу пәндерін тереңдетіп оқытады. Факультатив сабақ пен сабақтан тыс жұмыстарды байланыстырады, пәнді оқудан оған сәйкес келетін ғылымды оқу басталады. Білімдік міндеттер бойынша факультативтерде негізгі оқу пәндері терең оқылып, риторика, логика, шет тілі сияқты қосымша пәндер оқылады, мамандыққа қарай бейімдейді.

Факультативтер теориялық және тәжірибелік түрде де өте алады. Оқушылар факультативтерді өздері таңдап алады, сондықтан олардың іс-әрекеті белсенді болады. Факультативтерге қызықтыру үшін мұғалім көкейтесті тақырыптарды, оқушыларға ыңғайлы іс-әрекет түрлерін таңдап, олардың ақыл-ойын, есін, қиялын, жеке қабілеттерін дамытатын құралдарды қолдану керек.

**Сыныптан тыс оқу жұмысының формалары: пәндік үйірмелер, ғылыми қоғам, олимпиадалар, байқаулар және т.б.**

**Пәндік үйірмелер.** Сабақта пәнді оқу бағдарламасынан да көбірек, тереңірек білгісі келетін оқушылар анықталады. Үйірмеге оқушылар ерікті түрде қатысады, оған қатарлас сынып оқушыларын да, әр жастағы оқушыларды да қабылдауға болады. Үйірмеге басшылық ететін пән мұғалімі болады.

Үйірмеде оқушылар курстың қызықты тақырыптарын тереңдетіп оқып, атақты ғалым, жазушылардың, басқа да қайраткерлердің өмірі және қызметімен, ғылым және техниканың жаңа жетістіктерімен танысып, ғалымдардың мерейтойларына, ғылыми жаңалықтарға арналған кештер өткізеді, техникалық модельдер жасап, биологиядан тәжірибе жұмыстарын жүргізеді, зерттеушілермен кездесулер ұйымдастырады.

***Үйірме жұмысының*** негізінде ғылыми қоғамдар ұйымдастырылады, олар үйірмелердің жұмыстарын үйлестіріп, көпшілікке арналған іс-шаралар, байқаулар және олимпиадалар өткізеді. Кеңестер оқушыларға жеке тақырыптарды, бөлімдерді түсіну үшін беріледі. Кеңес кезінде оқушылар сұрақтар береді, өздері жауап беруге тырысады, мұғалімнің не шақырылған мамандардың берген түсініктерін тыңдайды. Ол сыныпқа, топқа, оқушыға беріледі.

***Олимпиадалар және байқаулар.*** Олимпиадалар аудандық, облыстық, республикалық байқаулар алдында өткізіледі. Қазір алуан түрлі олимпиадалар мен байқаулар ғаламтор желісінің көмегімен өткізіледі. Балалардың техникалық шығармашылығына арналған көрмелерде оқушылардың ең жақсы жұмыстары көрсетіледі.

***Конференциялар.*** Олар оқуды ғылыми жұмысқа жақындатады. Оқушылар баяндама тақырыптарын өздері таңдап, шағын зерттеу жұмыстарын жүргізіп, нәтижелері бойынша ғылыми жоба жасауға әзірленеді. Конференцияны сыныпта, мектепте өткізуге болады. Конференцияны симпозиум түрінде өткізуге болады, онда мұғалім бір мәселені тұжырымдайды, ал оқушылар сол мәселені шешу туралы өздерінің ұсыныстарын алдын ала жазып келіп қорғайды. Конференцияның өтеті туралы оқушыларға алдын ала хабарланады. Оқушылар сұрақтар әзірлеп, мәселені талқылауға әзірленеді. Баяндамашыға мұғалім, не мамандар кеңес береді.

Конференцияның ұзақтығы – 1-2 сағат. Бірнеше баяндама оқылады. Баяндаманы оқуға 7-10 минут бөлінеді, содан соң тыңдаушылар баяндамашыларға сұрақтар беріп, сын-пікірлер айтады және қосымшалар еңгізеді. Конференцияның соңында мұғалім қорытындылап, баяндамашылардың жұмыстарын, белсенді шығармашылық көрсеткен тыңдармандарды атап өтеді. Өз мәліметтерін келтірген, әдеби деректермен шектелмеген оқушылардың жұмыстарына ерекше назар аударылады.  
Конференцияда оқушылар түрлі көзқарастарды талдап, өз пікірлерін айтады. Конференция ересек жастағы оқушылар арасында өткізіледі.

**Педагогикалық шығармашылықтың нәтижесі ретінде оқытудың инновациялық формаларын қолдану. Оқушылардың оқу және оқудан тыс танымдық іс-әрекеттерін үйлестіру**

Оқушылардың оқу және оқудан тыс танымдық іс-әрекеттерін үйлестіру мақсатында педагогикалық шығармашылықтың нәтижесі ретінде оқытудың инновациялық формалары қолданылады:ойын сабақтары;жарыс сабақтары; ой қорыту сабақтары және т.б.

**Ойын сабақтар.** Ойын сабақтары – инновациялық сабақтардың ең көп тараған түрлері. Ойын сабақтарының ерекшелігі – оқу-тәрбие процесінде балаларға таныс ойын элементтерін білім алуға пайдалану.

Ойын сабақтары оқушыларды қайырымдылыққа, достыққа үйрете отырып, олардың бойындағы белсенділік қатынастардың дамып, шығармашылықтарының артуына себебін тигізеді.

Ойын сабақтарына: саяхат, театр, концерт, тренинг, жұлдызды сағат, ғажайыптар алаңы, «Ойлан, тап!», аукцион, бақытты сәт және т.б. сабақтар жатады.

Ойын – оқушылардың оқуға, еңбекке деген белсенділігін арттырудағы басты құрал. Бала ойын ойнағанда өмірде көрген-білгенін өзіне ұнаған адамның іс-әрекетіне еліктеп отырып бейнелейді. Бала үшін өзіне ұнаған адамнан артық ештеңе жоқ, оған барлық жағынан ұқсағыш келеді. Жалпы бала табиғаты өзін бірнеше есе үлкен ғып көрсетуге бейім.

Балалардың жан-жақты дамуы үшін ойынның рөлі ерекше. Мұғалім бағдарламада көрсетілген көріністі рөлдік, қимыл қозғалысты, дидактикалық шығармашылық ойын түрлерін пайдалана отырып, баланың ойын әрекетін ұйымдастыра білуі тиіс. Ойын барысында оқушылардың айналадағы дүние жайында мағлұматтары кеңейіп, таным белсендігі артып, игерген білім -машықтарының негізінде бір көрініске орай басты кейіпкерлерге еліктеуі, ойын ойнауға өзіне серік тауып алуы, онымен шынайы қарым-қатыныс орната отырып, таңдап алған рөлдеріне деген жауапкершілігі.

**Жарыс сабақтары.** Жарыс сабақтары – инновациялық сабақтардың ең көп тараған түрі. Жарыс сабақтарының ерекшелігі – оқушылардың бойында ізгілік, адамгершілік қасиеттерінің қалыптасып, олардың жеке тұлға болып қалыптасуына өз үлестерін қосады.

Барлық жарыс сабақтарының құрылымы бірдей. Жарыс сабақтарында сынып 2 топқа бөлінеді, әр топтың өзінің жанкүйерлері және топ басшылары болады. Жарысқа қатысатын әр топтың сабақтың тақырыбына байланысты, аты, ұраны болады. Жарыс сабақтары: сәлемдесу; топ басшыларының сайысы; жанкүйерлер сайысы сияқты бөлімдерді міндетті түрде қамтиды, ал қалған бөлімдері сабақтың тақырыбы мен сыныптың біліміне қарай таңдалынып алынады. Жарыс сабақтары оқушыларды ұйымшылдыққа, бірлікке, татулыққа, жолдастық көмекке үйретеді. Жарыс сабақтарына әсіресе орташа оқушылар мен бұйығы оқушылар ерекше ынтызарлық білдіреді. Жарыс сабақтарында бұндай оқушылар өздерін еркін ұстап, жарысқа қатысып, пәнге қызығушылық таныта бастайды. Жарыс сабақтарының оқушылардың белсенділіктерін, танымдық қызығушылықтарын арттыруда атқаратын рөлі орасан зор.

**Ой қорыту сабақтары** – оқушылардан нақты тұжырым, қорытындыларды, ой-түйіндерді талап ететін инновациялық сабақтардың түрлері.

Ой қорыту сабақтарына: лекция, семинар, конференция, баспасөз конференциясы, сынақ сабақтар, ХХ ғасыр көшбасшысы сабағы, телекөпір, интегралды сабақ, бинарлық сабақ, модульдік сабақтарды жатқызуға болады.

**Қоғамдық білім байқауы –** ой қорыту сабақтарының маңыздысы. Қоғамдық білім байқауына оқушылардың білімін тексеру үшін қоғамдық ұйым өкілдері келіп қатысып, оң бағасын береді. Мәселен, бұндай сабақтарға мектеп әкімшілігін, ата-аналар комитетін, пәнге, тақырыпқа байланысты құқық қорғау, денсаулық сақтау ұйымдары мекемелерінің, жоғары оқу орны ғалымдарын шақырып, оқушылар білімін жан-жақты сараптаудан өткізуге болады. Осындай қоғамдық білім байқауын үлкен тарауларды, тақырыптарды өткенде өткізген орынды.

**«Жұлдызды сағат» сабағы** – қайталау-пысықтау сабақтарында, әрі білімді тексеру үшін, әрі білімді жүйелеу мақсатында өткізілетін инновациялық сабақтың көптеп тараған түрі. «Жұлдызды сағат» сабағы белгілі бір тақырыпқа арналады, мысалы «Ғарыш әлемі», «Қазақтың ұлы ғұламалары», «Физика көктемде» және т.б. тақырыптарда жүргізіледі.

Ойыншылардың саны алғашқыда 5-7 болады да, әр бөлім сайын ұпайы (жұлдызы) аз ойыншы ойыннан шығып отырады, ең соңында білімі терең, жеңімпаз ойыншы «Жұлдызды сағат» төрінен орын алып, ойынның жүргізілуі барысы, келешек туралы өз ойын білдіреді.

«Жұлдызды сағат» сабағы оқушыларды ізденушілікке, шығармашылыққа баулиды, өйткені «Жұлдызды сағат» өтетін сабақтың тақырыбы оқушыларға алдын ала тараудың басында 10-15 күн бұрын белгілі болады да, оқушылар берілген тақырыптар бойынша жан-жақты өз бетінше ізденіп, білімдерін толықтырады.

Қорыта айтқанда, «Жұлдызды сағат» сабағы оқушыларды өз бетінше ізденуге жол ашады.

**Саяхат сабағы –** белгілі бір мақсатқа жету үшін, аялдамаларға тоқтап, көздеген жерге серуендеп бару негізіне құрылған сабақ. Саяхат сабағы «Ертегілер еліне», «Математика патшалығына» болып кете береді.

Инновациялық сабақтардың оқушылардың танымдық қызығушылығы мен іскерлік, шығармашылық қасиеттерін қалыптастыруда маңызы ерекше.

**Оқушылардың оқу және оқудан тыс танымдық іс-әрекеттерін үйлестіру.**

Педагогикалық әрекет бірнеше әрекеттер жүйесін құрайды. Оның ең бастысы – оқытуды тікелей ұйымдастырушы оқытушы әрекеті. Оқу – бұл оқушы мен оқытушының белсенді түрде өзара әрекеттесуі. Нәтижесінде оқушының бойында өзінің белсенділігіне сәйкес белгілі бір білім мен іскерлік қалыптасады. Педагог оқушының белсенділігін [тудыратын жағдай жасап](http://www.melimde.com/saba-43-sinip-8-a-tairibi-tahaui-ahtanov-kj-aizi-egimesi-kni-1.html), оны бағыттайды, бақылайды, оған қажетті құралдармен, ақпарат көздерімен қамтамасыз етеді.

Оқу процесін басқару – бұл оқытудың берілген мақсатына қол жеткізу үшін педагогтың оқушылар ұжымына немесе жеке оқушыға мақсатты, жүйелі түрде ықпал етуі. Басқарудағы педагогтың міндеті – басқарылатын процестің күйін өзгертіп отыру, оны белгіленген деңгейге дейін жеткізу, дамыту.

Оқушылардың оқуға деген қызығушылығын тудырудың негізгі шарттары 99-суретте ашылды.

**Сурет-99. Оқушылардың оқуға деген қызығушылығын тудырудың негізгі шарттары**

Оқушылардың оқуға деген қызығушылығын тудырудың негізгі шарттары:

1. Егер оқушы оқу процесінде белсенді болса, өз бетімен іздену, «жаңа білімді табу» процесіне енгізілсе, проблемалық сұрақтарды шешетін болса, онда оның танымдық қызығушылығы, пәнге деген және ойлау еңбегі процесінің өзіне де махаббаты артады.
2. Оқыту әрекеті түрлендіріліп отырылса – қызықты болып келеді. Біртекті ақпарат және біртипті тапсырмалар оқушыларды зеріктіреді.
3. Пәнге қызығушылықты тудыру үшін оның қажеттілігін, [маңыздылығын](http://www.melimde.com/sabati-tairibi-eli-shin-eiregen-li-tlfa-d-babatajli.html), мақсатын түсіну қажет.
4. Жаңа материал неғұрлым өткен материалмен байланысты болса, соғұрлым қызықты болады.
5. Оқу материалының қызықты болуы оқушыға, оның пәнге деген қызығушылығына ерекше әсер етеді.

Сабақтың тиімділігі оқушылардың танымдық әрекетін және ақыл-ойын дамыту процесін басқарудың тиімді жолдарын қолданумен қамтамасыз етіледі. Оқу процесінде танымдық әрекетті басқару көптеген факторларға тәуелді.

**Тақырып бойынша білімді тексеру мен бақылауға арналған тапсырмалар**

1. Оқыту құралдарына сипаттама беріңіз.

2. Мұғалім мен оқушының өзара әрекеттестігінің тәсілі ретінде оқытуды ұйымдастыру формасы. Оқытуды ұйымдастыру формасы, әдістері мен құралдары .

3. Қазіргі заманғы мектептегі оқу жұмысын ұйымдастырудың инновациялық формалары.

5. Сыныптан тыс оқу жұмысының формалары: пәндік үйірмелер, ғылыми қоғам, олимпиадалар, байқаулар және т.б.

6. Оқушылардың оқу және оқудан тыс танымдық іс-әрекеттерін үйлестіру.

3.3.4 Сабақ – оқытудың негізгі формасы

**Қазіргі сабақтың теориясы. Сабақ** – **педагогикалық процестің уақыт бойынша шектелген, логикалық аяқталған бөлігі. Сабақ** – **тұтас жүйе, оның компоненттері мен міндеттері (білімділік, дамытушылық, тәрбиелік). Қазіргі сабаққа қойылатын талаптар.**

Сабақ – мектептегі оқытуды ұйымдастырудың негізгі формасы. Оқытудың сыныптық-сабақ жүйесі XVII ғасырда пайда болып, үш жүзжылдық уақыт бойы әлі дамып келе жатыр. Мұндағы сынып дегеніміз – жас ерекшелігіне қарай тұрақты, бірге оқитын оқушылардың құрамы, бұл жүйеде оқушылар мұғалімнің тапсырмасын сабақбарысында және үйге берілген тапсырманы орындайды. Оқытудың бұл жүйесінің теориялық тағылымын XVII ғасырда атақты чех педагогі Ян Амос Коменский жасаған. Басқа оқытудың түрлерімен салыстырғанда, сыныптық-сабақ жүйесінің көптеген ұтымды тұстарын атап өтуге болады:

* сабақ құрылымын тиімді етіп құру;
* барлық оқу-тәрбие процесін тәртіптеуді қамтамасыз ету, оны қарапайым дәрежеде басқару;
* оқу мәселесін талқылағанда оқушылардың бір-бірімен қарым-қатынасқа түсу мүмкіндігін пайдалану:
* белгілі міндеттерді шешу барысында ұжымдық ізденіс жасау;
* уақытты үнемді пайдалану;
* сабақ үстінде әр оқушының рухани санасын арттыруға құлшынысының бәсекеге түсуі;
* жүйелілік пен оқушының одан әрі дамуына, білімсіздіктен білімділікке жетіліп отыруына ұмтылдыру.

Я.А.Коменский саналылық және белсенділік, көрнекілік, жүйелілік және сабақтастық, жаттығу және түсініктілік приниптерін ұсынды. Я.А.Коменский сынып-сабақ жүйесін терең зерттеді. «Жақсы ұйымдастырылған мектеп заңдары» деген еңбегінде сынып сабақ жүйесінің бөліктерін атады. Олар:

* оқушыларды мектепке белгілі бір уақытта қабылдау, сабақ аяқталмай, ешкімді босатпау;
* оқушыларды сыныптарға бөлу;
* әр сыныпқа бір бөлме беру;
* күніне кем дегенде 4 сабақ өткізу;
* әрбір сағатта істелетін жұмыстарды жоспарлау;
* қоңыраудың соғылуы;
* бір сабақтың ұзақтығы 1 сағаттан аспау керек;
* сабақты күзде бастау.

Я.А.Коменский: «Мұғалім – сабақты жаратушы, оның жүрегі» – деп түсінген. Ол оқушының өз күшіне деген сенімін арттыру, еңбекті сүюге тәрбиелеу, экскурсияны кең қолдануға баса назар аударған.

Бұл оқытудың түрінде де **кемшіліктер** кездеседі: үлгерімі нашар оқушыларға қиын, ал жақсы оқитындардың қабілеті тежеледі, яғни сыныптық-сабақ жүйесі үлгерімі орташа деңгейдегі оқушыға бағытталған, сөйтіп, бір жағынан үлгерімі нашар деңгейдегі оқушының қабілеті жетпейтін күрделі тапсырмалар келсе, екінші жағынан өте таланты оқушылар үшін ыңғайланған оқу объектісі болмайды, әр оқушының жеке қабілеті ескерілмейді, нәтижесінде, мұғалім осы үш түрлі деңгейге жекелеген жұмысты ұйымдастыру амалын қарастыруы көзделеді және оқытудың әдістері мен қарқын мөлшерін дәл межелей алу шеберлігі болуы талап етіледі. Сондықтан ғалымдар сынып-сабақ жүйесін жетілдіру жолдарын іздестіруде.

***Сыныптық-сабақ жүйесінің артықшылықтары:***: сынып-сабақ жүйесінің басқа оқыту түрлеріне қарағанда артықшылықтары бар, себебі оның бөліктері бір-бірімен байланысты, мұғалім барлық оқушылармен жұмыс істейді, оқушылардың бір-бірін оқытуына мүмкіндік жасалады. Оқушылар тәрбиеленеді, дамиды, бір-бірімен жарысады. Сабақ оқу-тәрбие жұмысын реттейді, оны басқарады, балалар бір-бірімен ынтымақтаса жұмыс істейді, мұғалім оқушылардың сезім әлеміне әсер етеді, тәрбиелейді, көп оқушылармен жұмыс істейді.

Сыныптық-сабақ жүйесі жас мөлшері біркелкі топтан құрылған және тұрақты құрамы бар, сабақ үнемі оқу кестесімен өтілетін және оқытудың бірдей бағдарламасы құрылған жағдайда іс-тәжірибеде қолданылады (100-сурет).

**Сабақ-оқытудың негізгі формасы**

**Кемшілігі:**

Оқушылармен жеке оқу-тәрбие жұмысын жүргізу мүмкін емес

**Артықшылықтары:**

1. Қатаң ұйымдастыру құрылымы бар

2. Бір мезгілде мұғалім үлкен оқушылар тобымен жұмыс жасау алады

3. Өзара оқыту

4. Ұжымдық іс-әрекет

5. Тәрбие мен оқытуға қажет жағдайдың болуы

**Сурет-100. Сынып-сабақ жүйесінің ерекшеліктері**

**Сынып-сабақ жүйесінің мәні мен ерекшеліктері:**

* Жастары және дайындықтары бірдей оқушылардан сынып құрастыру.
* Сыныптың құрамы мектеп бітіргенше өзгермейді.
* Оқу процесі өзара байланысты, бірінің соңынан бірі келіп отыратын сабақ түрінде жүреді.
* Сынып жылдық жоспар, бағдарлама, тұрақты сабақ кестесі бойынша жұмыс істейді. Балалар мектепке жылдың бір уақытында қабылданады.
* Жұмыстың негізгі түрі – сабақ.
* Сабақ бір оқу пәнін, тақырыпты түсіну үшін өткізіледі.
* Оқушылардың жұмысына мұғалім басшылық етеді. Ол оқушылардың білім, іскерлік, дағды деңгейлерін анықтап, оларды жыл аяғында келесі сыныпқа көшіру туралы шешім қабылдайды.
* Оқушылардың танымдық іс-әрекетінің алуан түрлілігі;
* Әр сабақта үш мақсатқа жету үшін жұмыстар жүргізіледі.

**Сабаққа қойылатын талаптар**

***Қазіргі сабаққа қойылатын дидактикалық талаптар:***

-  білімдік міндеттерді нақты қою, олардың дамуға және тәрбиеге ықпалын анықтау;

-  оқу бағдарламасының талабы мен сабақтың мақсатына сай, оқушылардың білім деңгейлеріне қарап сабақты жоспарлау, оқушылар меңгерген ғылыми білімдерді, іскерлік дағдыларды аңықтап отыру;

-  оқытудың тиімдірек әдістерін, тәсілдерін және құралдарын таңдау, оқушыларды ынталандыру, меңгеру барысын бақылау, танымдық белсенділікті арттыру, ұжымдық және жеке жұмыс түрлерін ұштастыру, өзіндік жұмыстарды ұйымдастыру;

-  оқыту принциптерін тиімді қолдану;

-  оқушылардың жақсы оқуына жағдай жасау.

***Сабаққа қойылатын психологиялық талаптар:***

-    оқу пәні және нақты сабақ арқылы әр оқушының дамуын жобалау;

-   оқушыларды дамытатын психологиялық-педагогикалық құралдарды, әдістемелік тәсілдерді іздестіру;

-  оқушылардың репродуктивтік және шығармашылық жұмыстарының көлемін анықтау, жұмылдыра білу;

- ақыл-ойының дамуы;

- жеке және жаппай жұмыстар жүргізу;

- оқушылардың жеке ерекшеліктерін ескеру;

-  оқушыларға жеке тапсырмалар беру;  
 -   әрбір оқушының белсенді оқуына жағдай жасау.

***Сабаққа қойылатын гигиеналық талаптар:***

-  қалыпты температураның болуы;

-  ауаны тазартып тұру;

-   жарықтың болуы;

-  балаларды шаршатпау;

-   іс-әрекетті түрлендіріп отыру;

-   сергіту сәтін уақытында және сапалы өткізу;

-   оқушылардың жұмыс істеген кездегі дұрыс қимыл-қозғалыстары;

-   сынып жиһаздарының оқушының дене бітімдеріне сәйкес келуі және оның өсуіне ықпалы.

***Сабақты өткізу техникасына қойылатын талаптар:***

-  сабақтың әсерлілігі, оқуға қызығушылықты және білімге деген сұранысты арттыруы;

-   сабақтың қарқынының оқушыларға қолайлылығы, мұғалім мен оқушы жұмыстарының нәтижелілігі;

-   мұғалім мен оқушы арасында жұмыс барысында пайда болатын тығыз байланыс. Әр оқушыға сенім білдіру;

-  мұғалім көңілінің көтеріңкілігі, белсенді шығармашылық жұмыс.

***Сабақты ұйымдастыруға қойылатын тәрбиелік талаптар:***

-  оқу материалының, іс-әрекеттің тәрбиелік мүмкіндігін анықтау, тәрбиелік мақсат қою;

-  оқу жұмысының мақсаты мен мазмұнынан туындайтын тәрбиелік міндеттер қою;

-  оқушылардың бойында өмірге керекті қасиеттерді: табандылық, ұқыптылық, жауапкершілік, орындаушылық, адалдық, ұжымшылдықты тәрбиелеу;

-  балалармен ынтымақтасу, олардың табысқа жетуіне көмектесу;

-  ізгілендіру, әрбір баланың жеке ерекшелігіне сүйеніп тәрбиелеу.  
 *Сабақ арқылы оқушыны дамыту талабы:*

-   балалардың оқу-танымдық іс-әрекетке қызығушылығын ояту, шығармашылық бастамаларын және белсенділіктерін қолдау;

-    оқушылардың даму деңгейін зерттеу және есепке алу;

- дамудағы сапалы, жаңа өзгерістерді қуаттау.

**Сабақтың типологиясы және құрылымы. Сабақтың логикалық-психологиялық, дидактикалық және әдістемелік құрылымының арақатынасы.**

Сабақ – оқытуды ұйымдастырудың негізгі нысаны. Сабақ уақыты қысқа, сондықтан ол күрделі және жауапты кезең, себебі сабақтың сапасы оқушының дайындығына тікелей әсер етеді. Сондықтан мұғалімдер сабақтың жаңа технологиясын жасап енгізу, қысқа мерзім ішінде оқу міндеттерін орындау үшін жұмыстануда. Талаптарды әлеуметтік сұраныс, оқушылардың жеке қажеттіліктері, оқыту мақсаты және міндеттері, оқу процесінің заңдылықтары мен принциптері анықтайды. Сабақ құрылымы – сабақтың барысында оның құрамды бөліктерінің, кезеңдерінің бір-бірімен ұштасып, белгілі тәртіппен жүзеге асырылуы.

Дәстүрлі сабақтың түрлері:

1. Жаңа оқу материалын оқу сабағы.
2. Іскерлік, дағдыны қалыптастыру сабағы.
3. Білім, білік, дағдыны бекіту сабағы.
4. Білім, білік, дағдыларды қолдану сабағы.
5. Қорытынды жинақтау сабағы.
6. Аралас сабақ.
7. Практикалық сабақ.
8. Білім, білік, дағдыны дамыту сабағы.
9. Білімді тексеру сабағы.

***Сабақты ұйымдастыру кезеңдері:***

* Сабақты ұйымдастыру бөлімі: сабақтың тақырыбын белгілеп, оның мақсат, міндеттерін тұжырымдау.
* Сабақта үй тапсырмасын тексеру.
* Жаңа білімді немесе оқу материалын баяндау, түсіндіру.
* Жаңа білімді пысықтау, бекіту: ауызша, жазбаша жаттығулар жасау, тәжірибелік және зертханалық жұмыстар жүргізу).
* Қорытындылау (оқушылар білімін бағалау), сабақтың аяқталуы.
* Үйге тапсырма беру, оны түсіндіру.

**Сабақтарды жіктеу.** Сабақ классификациясы (жіктелуі) – сабақтарды құрылысы жөнінен топастыру, түрге бөлу. Дидактикада сабақ классификациясын анықтауға айрықша маңыз береді. Сабақты жіктеу әрбір пәннің ерекшеліктеріне, оқушылардың жас және таным ерекшеліктеріне де байланысты болып келеді. Мысалы, И.Н.Казанцев сабақты жіктеуді оқу материалының мазмұны мен дидактикалық мақсатына және өткізу әдісіне қарай белгілесе, С.В.Иванов оқыту процесінің ерекшеліктеріне қарай анықтайды. Ал, М.А.Данилов пен Б.П.Есипов сабақтың негізгі дидактикалық мақсаттарына қарай құрады. Бұлардың сабақ түрлерін топтастыру ұстанымдары әртүрлі болғанымен де, ішкі мазмұндары бір-біріне өте ұқсас келеді (101-сурет).

**И.Н.Казанцев бойынша** **сабақтың жіктелуі**:

* **Алғашқы сабақ** – әр пәннен оқу жылының басында өтетін сабақтар. Кіріспе сабақ– бағдарламаның күрделі тараулары мен тақырыптарынан өтетін бірінші сабақ.
* **Жаңа білімді меңгеру сабағы** – жаңа оқу материалы өтетін сабақ.
* **Пысықтау сабағы** – өткен оқу материалын пысықтау сабағы.
* **Жаттығу сабағы** – оқушылардың білімі мен дағдысын жаттықтыру сабағы.
* **Тәжірибелі сабақ** – оқушылардың алған білімін өмірде қолдану жолдарын көрсететін сабақтар.
* **Қайталау-қорыту сабағы** – өткен күрделі тараулар мен тақырыптарды қайталау-қорыту сабақтары.
* **Тексеру сабағы** – оқушылардың білімін тексеретін сабақтар.
* **Білім сапасын бағалау сабағы** – оқушылардың алған білімін бағалау сабағы.
* **Қорытынды сабақ** – оқу жылының соңында әр пәннің жылдық курсын қорыту сабақтары.



**Сурет-101. Сабақтардың жіктемесі**

**С.В. Иванов бойынша сабақтың жіктемесі**:

1. Кіріспе сабақ.
2. Оқу материалымен алғашқы рет танысу сабағы.
3. Жаңа білімді меңгеру сабағы.
4. Меңгерген білімді тәжірибеде қолдану сабағы.
5. Дағдылану сабағы.
6. Қайталау, пысықтау және қорыту сабағы.
7. Бақылау сабағы.

**Б.П. Есипов бойынша сабақтың жіктемесі**:

1. Аралас сабақ.
2. Жаңа оқу материалымен танысу сабағы.
3. Пысықтау сабағы.
4. Қайталап жинақтау, қорыту сабағы.
5. Оқушылардың білімі мен дағдысын жаттықтыру сабағы.
6. Білімді сынау сабағы.

**М.И.Махмутов** сабақты мақсатына қарай, жалпы-дидактикалық мақсатына қатысты, меңгеруге тиісті материал мазмұныңа байланысты және оқушының қабылдауына орай жіктейді. Ол сабақтың төмендегідей 5 түріне тоқталады:

* 1. Жаңа білімді меңгеру сабағы.
  2. Білім, дағды, қабілетті жетілдіру сабағы.
  3. Жинақтау және жүйелеу сабағы.
  4. Аралас сабақ.
  5. Бақылау, білімге, дағды, қабілетке түзету енгізу сабағы.

**Сабақтың типтері**

Сабақ жіктемесінің әртүрлілігі: дидактикалық пайым мен тұжырымдардың болуы, тәжірибеде тұрақталған сабақ түрлерінің негізгі дидактикалық міндеттері мен оның кешендеріне байланысты.

Атап айтқанда:

1) Кіріспе сабақ.

2) Жаңа сабақты өту.

3) Білімді бекіту сабағы.

4) Жинақтау сабағы.

5) Аралас (кіріктірілген) сабақ.

6) Диспут, КВН сабақтары (102-сурет).



**Сурет-102. Сабақтың типтері**

Қорыту және пысықтау сабақтары негізгі екі дидактикалық міндетті шешуге бағытталған:

1) оқушылардың теориялық білім деңгейлерін көрсетеді;

2) бағдарламаның өзекті мәселелерін меңгеруде танымдық қызметке қатысты әдістерді қолдануын бұрынғы меңгерген білімнің маңызын ашу амалдарын, барлық бағдарлама бойынша өткен материалдарды оқушылардың игерудегі біліктілік, икем және қабілеттілігін тексеру. Мұның өзі тоқсандық, жартыжылдық және оқу жылында жүргізіледі.

Аралас сабақтың жіктемесімен берген кіші құрылымының әдістемелік бөліктері оқыту жағдайына бағынышты болып келеді және мұғалімнің педагогтік шеберлігі әсер етіп, көбінесе бірінен-біріне тәжірибесі ауысып отырады, сабақтың кейбір рет тәртібін өзгертеді, мұның өзі әр мұғалімнің танымдық процесін ұйымдастыру тәсіліне тәуелді.

**Сабақта оқушылардың оқу іс-әрекетін ұйымдастырудың топтық, дербес, фронтальды формалары. Оқушыларды өзара оқыту, ұжымдық танымдық іс- әрекет, оларды мұғалімнің басқару ерекшеліктері.**

Форма деген ұғым латын тілінен аударғанда ***«forma»*** сыртқы көрініс дегенді білдіреді, сыртқы сызық – белгілі орныққан тәртіп. Философия пәніңде «форма» ішкі мазмұнды ұйымдастыру деген ұғыммен анықталады. Оқыту формасы – оқу материалын меңгерудегі оқушылардың өзара әрекеті. Оқыту формасы әдіс, амал, құралдар, оқушылардың іс-әрекетіне тәуелді болады.

Оқыту формасы мұғалімнің белгілі бір оқу материалын игеру барысындағы оқушының оқу іс-әрекетін басқару және оқу тәсілдерін меңгерумен сабақтас. Сабақтың сыртқы көрінісі оқу материалының ішкі бөліктерінің басын біріктіріп және дидактикалық категория ретінде оқу процесін ұйымдастырудың сыртқы пішінін белгілейді. Осыған қарап оқытудың формалары төмендегідей бөлінеді:

- ***жеке***: мұғалім бір ғана оқушымен жұмыс істейді;

- ***жеке-жұптық***: оқушы-оқушы, оқушы-мұғалім арасындағы жеке не жұптық оқыту жұмысы; қазіргі жағдайда мұғалімнің оқушымен қарым-қатынасы жеке оқушының әзірлік процесіндегі қызметімен айқындалады;

- ***жеке-топтық***: топ мектепте жұмыс істейді, бірақ бір мектепте оқытылатын оқушылардың жасы әр шаманы құрайтын топ болады (оқытудың бұл түрлі орта ғасыр мектептерінде қолданылған);

- ***өзара бірлесіп оқыту*** (аталған оқыту жүйесі Англияда пайда болған, атауы-Белль-Ланкастер жүйесі);

- ***саралап оқыту***: оқушылардың қабілетіне қарай оқыту (Мангейм жүйесі);

- ***бригадалық оқыту***: тапсырманы бригада алады: бір сыпыпта 5-6 оқушы ұйымдасады, есеп беруші – бригадир (оқытудың бұл түрі XX ғасырдың 20-жылдарына тән);

- ***Американдық «Винетка-жоспар», «Трамп -жоспар», т.б.***

- ***Оқытудың микротоптық жүйесі***: фронтальді, ұжымдық жұмыс, т.б.

Педагогика тарихында алуан түрлі оқыту формалары пайда болып, нәтижесінде оларды жіктеудің өлшемдері де әртүрлі болды (103-сурет).

**Оқыту формаларын жіктеудің өлшемдері**

Оқу жұмысының орны мен уақытына сай

Оқытудың мақсат, міндеттеріне сай

Оқушылар санына сай

Оқулықтар мен

оқу құралдарымен қамтамасыз етілуіне сай

**Сурет-103. Оқыту формаларын жіктеудің өлшемдері**

Баланы оқытуды ұйымдастырған алуан түрлі жұмыстар зерттеліп, олардың ішінен қазіргі заманға лайықтылары іріктелді. Мектепте оқитын оқушылардың саны, олардың оқитын жерлері, оқу жұмысының ұзақтығы зерттеліп, баланы жекелеп оқыту, топтық, ұжымдық оқыту, сыныпта, сыныптан тыс, мектепте, мектептен тыс жерлерде оқыту жолдары анықталады. Баланы жекелеп оқыту өте ерте кезден бар. Ол тапсырманы мұғалімнің не өзінің үйінде орындайды. Жекелеп оқыту қазір де қолданылады. Баланы жекелеп оқыту XIII ғасырға дейін қолданылған. Әсіресе, ауқатты адамдар балаларын жекелеп оқытқан.

Жекелеп оқытудың ұтымды жақтары: мұғалім оқушының нені білетінін, нені білмейтінін анықтайды; оқушының қатесін уақытында түзетеді; оқушы өзіне ыңғайлы уақытта жұмыс істейді.

Жекелеп оқытудың кемшіліктері:мұғалім оқушыға білім беріп, оны оқушы қалай түсінгенін тексерумен шектеледі; оқушы басқа оқушылармен қарым-қатынаста болмайды.  
Балаларды жекелеп-топтап оқыту түрі қалыптасты. Мұғалім тек бір оқушыға емес, түрлі жастағы балаларға тапсырма береді. Олардың дайындық деңгейлері де түрліше еді. Сондықтан мұғалім әр оқушымен жеке жұмыс жүргізеді. Мұғалім әрбір оқушыдан өткен материалдарды сұрап, әрқайсысына жаңа тақырыпты түсіндіріп, жеке тапсырмалар береді. Оқушылар оқуға жылдың кез келген уақытында келеді. Жеке, жеке-топтық оқыту түрлері XI ғасырдың аяғы, XII ғасырдың басында қоғам сұранысын қанағаттандырмады.

Сынып-сабақ ұғымының пайда болғанына 350 жылдай уақыт болды. XVIII-ХІХ ғасырларда ағылшын діни қызметкері **А.Белль** және мұғалім **Джон Ланкастерөзара оқыту жүйесін** қолданды. Алдымен жоғары сынып оқушылары мұғалімнің басшылығымен тақырыпты өздері оқып, одан нұсқаулар алып, бастауыш сынып оқушыларын оқытты. Бірақ, өмір бала оқыту үшін арнайы дайындық керек екенін көрсетті.

**Трамп жоспарын** АҚШ профессоры Ллойд Трамп жасады. Білікті мұғалімдер, профессорлар оқытудың техникалық құралдары арқылы 100-150 адамға дәріс оқып болған соң, 10-15 адамнан тұратын азғантай топтар дәріс материалдарын талдап, ол туралы өз пікірлерін айтады, пікірсайыс өтеді. Аз топтардағы сабақты қатардағы мұғалім не топтағы жақсы оқушы жүргізеді. Мектептің кабинеттерінде, зертханаларында жеке жұмыстар жүреді. Дәріске – 40%, аз топтардағы сабақтарға – 20%, жеке жұмыстарға – 40% оқу уақыты жұмсалады. Сынып болмайды, топтың құрамы өзгеріп отырады. Трамп жоспарымен эксперименталдық мектептер жұмыс істейді. Көпшілік мектептерде жоспардың кейбір жерлері қолданылады.

**Бригадаларға біріктіріп оқыту**. Тапсырма бір топ оқушыларға беріледі. Олар өз беттерімен зертханаларда жұмыс істеп, мұғалімдер оларға кеңес береді. Есепті бригадир береді. ***Кемшілігі:*** оқушылардың білім деңгейінің, жауапкершілігінің төмендеуі, оқытудың нәтижесінің жоқтығы, мұғалімнің түсіндіруінсіз тапсырманы орындай алмауы.

**Дальтон жоспары**. Оны ХХ ғасырдың басында Дальтон қаласының (АҚШ) мұғалімі Е.Паркхерст ұсынады. Оны зертханалық жұмыс деп те атайды. Аталған жоспармен оқытқанда сабақтар болмайды, мұғалім сабақты түсіндірмейді, оқушыларға өз бетімен оқитын әдебиеттер көрсетілген жазбаша тапсырма береді. Оқушылардың әрқайсысы материалды өз бетімен оқып мұғалімге есеп беріп отырады. Бірақ көптеген оқушылар мұғалім көмегінсіз тапсырманы орындай алмайды. Сондықтан Дальтон жоспарымен оқыту мүмкін болмады.

**Сабақты ұйымдастырудың дәстүрлі емес формалары: «авторлық сабақтар», конференция-сабақ, пікірталас-сабақ. брифинг-сабақ, семинар-сабақ, сипаттау сабағы, ойландыру сабағы, пікірсайыс сабақ, ойын сабағы, зерттеу сабағы және т.б.**

Қазір педагогика ғылымында дәстүрлі емес сабақтардың 70-тен астам түрлері белгілі болды. Дәстүрлі емес сабақтарды өтілу формасы мен мақсат-міндеттеріне қарай 3 топқа бөлуге болады: ой қорыту сабағы, ойын сабағы, жарыс сабақтары (104-сурет).

**Дәстүрлі емес сабақтар**

Жарыс сабақтары

Ойын сабақтары

Ой қорыту сабақтары

* Сайыс
* Не? Қайда? Қашан?
* КТК (көңілді тапқырлар клубы)
* Пікірсайыс
* Пікірталас
* Лекция
* Семинар
* Конференция
* Баспасөз конференциясы
* Сынақ
* Брифинг-сабақ Қоғамдық білім байқауы
* Телекөпір
* Интеграциялық сабақ
* Бинарлық сабақ
* Зерттеу сабағы
* Саяхат
* Театр
* Концерт
* Тренинг
* Жұлдызды сағат
* Ғажайыптар алаңы
* Ойлан, тап!
* Аукцион
* Бақытты сәт

**Сурет-104. Дәстүрлі емес сабақтардың түрлері**

Ой қорыту сабақтары (ойландыру сабағы) – оқушылардан нақты тұжырым, қорытындыларды, ой-түйіндерді талап ететін дәстүрлі емес сабақтардың түрлері.

Ой қорыту сабақтарына: лекция, семинар, конференция, баспасөз конференциясы, сынақ сабақтар, ХХ ғасыр көшбасшысы сабағы, телекөпір, интегралды сабақ, бинарлық сабақ, модульдік сабақтарды жатқызуға болады.

**Лекция**– ой қорыту сабағының өзегі. Ұйымдастыру, өткізу әдісі мұғалімдер үшін қиын болғанымен мектеп лекциясы ірі дидактикалық блоктың негізгі өзегі болып табылады. Лекция негізінен ауызша баяндаудан ғана (сипаттау, әңгімелеу, түсіндіру) емес, сонымен қатар басқа да оқыту әдістерінен (иллюстрация, эксперимент, проблемалық оқыту элементтері) тұрады.

**Семинар сабағы**.Семинар сабақтары көбінесе оқылған лекция тақырыбына байланысты негізгі өзекті мәселелерді талқылау, оқушылардың танымдық ойлау қабілеттерін дамыту, өзіндік шығармашылық белсенділіктерін шыңдау мақсатын көздейді. Тақырып сұрақтарына сай пікір алмасу, өз көзқарастарын дәлелдеу, мұғалімдерге оқушылардың оқу материалын қаншалықты меңгергенін, соған орай сенімдері мен түсініктерінің қалыптасқандығын бақылап, тексеріп, бағалап және бағыт-бағдар беріп отыруға мүмкіндік туғызады.

**Конференция сабағы***.* Конференция ретінде өткізілетін сабақ түрі кейбір тақырыптарды тереңірек меңгерту, оның ғылыми дәрежесін көтеру мақсатын көздейді. Сол үшін де семинар сабақтарына қарағанда, конференция түрінде өткізілетін оқу жұмысы ұсынылған әдебиеттер мен қосымша құралдардың көлемі кеңірек болады. Оны дайындау және өткізу тәртібі семинар сабағына ұқсас келеді. Бірақ, оқу конференциясында баяндамашылар мен сөйлеушілердің саны көбірек болуы қажет.

**Сынақ сабағы.**Сынақ сабақтарын жоғары сынып оқушыларына енгізудегі мақсат – бағдарламадағы теориялық білімдерді күшейту, бекіту, оқыту процесінде оқушылардың жоғары белсенділіктерін, жауапкершілігін, дербестігін орнықтыру. Сынақ сабақтары өзінің ұйымдастыру ерекшелігіне сай оқу жұмысынан тыс оқушылардың өздігінен білім алуын жалғастыруға ықпал етеді.

**Баспасөз конференциясы** (Брифинг-сабақ) – конференциялық сабақтың өзгертілген түрі. Баспасөз конференцияның ерекшелігі – сабаққа әртүрлі баспасөз-ақпарат құралдарының өкілдері мен атақты ғалымдар мен мамандардың шақырылуымен өткізіледі, бірақ мұнда көбінесе оқушылар аталмыш ақпарат-баспасөз өкілдері мен атақты ғалымдар, оқымыстылар, мамандар болып сөз алып, қарастырылып отырған мәселені жан-жақты «маман көзімен» қарауға үйретеді.

**Қоғамдық білім байқауы –** ой қорыту сабақтарының маңыздысы. Қоғамдық білім байқауына оқушылардың білімін тексеру үшін қоғамдық ұйым өкілдері келіп қатысып, оң бағасын береді. Мәселен, бұндай сабақтарға мектеп әкімшілігін, ата-аналар комитетін, пәнге, тақырыпқа байланысты құқық қорғау, денсаулық сақтау ұйымдары мекемелерінің, жоғары оқу орны ғалымдарын шақырып, оқушылар білімін жан-жақты сараптаудан өткізуге болады. Осындай қоғамдық білім байқауын үлкен тарауларды, тақырыптарды өткенде өткізген орынды.

**Телекөпір –** дәстүрлі емес сабақтың ең көп тараған түрлерінің бірі. Телекөпір – 2 немесе одан да көп мектеп оқушыларының телебайланыс арқылы сабақ өткізуі. Соңғы кезеңде телекөпір сабағы жаңа ақпаратты сабақ барысында талдау, нәтижесін шығару бағытында жүргізіліп келеді.

**Интеграциялық сабақ –** бір сабақта өтілетін тақырыптың басқа пәндермен өзара байланысы қарастырылып екі немесе одан да көп пәндердің бір тақырыпта өзара байланыста ашып беруін айтады.

Интеграциялық сабақ пән аралық байланысты жетілдіру мақсатына байланысты пайда болған. Мұндай сабақтарда бір тақырыпты түрлі пәндерден беретін мұғалімдер оқытады. Кіріктірілген сабақтың негізгі мақсаты – оқу материалдарын байланыстырып, сабақта оқушыларға терең білім беру, ойлау қабілетін дамыту.

**Бинарлық сабақ** – интегралды сабақтың бір түрі, мұнда бір тақырыпты өзара байланысына қарай 2 мұғалім жүргізеді.

**Ойын сабақтары***.* Ойын сабақтары – дәстүрлі емес сабақтардың ең көп тараған түрлері. Ойын сабақтарының ерекшелігі – оқу-тәрбие процесінде балаларға таныс ойын элементтерін білім алуға пайдалану.

Ойын – оқушылардың оқуға, еңбекке деген белсенділігін арттырудағы басты құрал. Балалардың жан-жақты дамуы үшін ойынның рөлі ерекше. Мұғалім бағдарламада көрсетілген көріністі-рөлдік, қимыл қозғалысты, дидактикалық-шығармашылық ойын түрлерін пайдалана отырып, баланың ойын әрекетін ұйымдастыра білуі тиіс. Ойын барысында оқушылардың айналадағы дүние жайында мағлұматтары кеңейіп, таным белсендігі артады. **«Бақытты сәт**»  **ойыны** – **«**Жұлдызды сағат» ойынына ұқсас, бірақ көбінесе төменгі сынып оқушыларымен ойналады. Бақытты сәт ойынының ерекшелігі – оқушыларды өз ойын еркін айта білуге үйрететіндігі.

**Жарыс сабақтары**. Жарыс сабақтары – дәстүрлі емес сабақтарының ең көп тараған түрі. Жарыс сабақтарының ерекшелігі – оқушылардың бойында ізгілік, адамгершілік қасиеттерінің қалыптасып, олардың зияткер тұлға болып қалыптасуына өз үлестерін қосады.

**Сайыс сабақ** сабақтың атына байланысты сыныпта екі топ білімдері бойынша сайысқа түседі. Мысалы: есеп шығару, сөйлем талдау. Алдын ала оқушылардың өзінен қазылар алқасы құрылады. Мұғалімнің көмегімен қай топтың жеңгені анықталады. Екі топтың топ басшыларының жарысы ұйымдастырылып, олардың да жауаптары салыстырылады. Сонынан қорытынды шығарылады.

**Аукцион сабақ** – дәстүрлі емес сабақтардың негізгі түрлерінің бірі. Аукцион сабақтары көбінесе қайталау-пысықтау сабақтарында пайдалану қолайлы. Аукцион сабағының негізіне – бәсеке жүргізу жатады. Аукцион сабағында әртүрлі заттар көрмеге қойылады, оқушылардың ол заттарды сатып алу үшін, ол заттардың қасиеттерін айтып, не артындағы тапсырмаларды, есептерді шығаруы керек.

**«Ойлан, тап!» сабағы** – ойын сабағының ең маңыздысы. «Ойлан, тап!» сабағы – білімді жүйелеу, қайталау және тексеру сабақтарында пайдаланған ұтымды. Сабақтың ерекшелігі – сабақта қызықты шытырманды мәселелер қарастырылып, шешуін табуда оқушылардан терең білімді талап етеді.

Осындай «Ойлан, тап!» сабақтарының оқушылар үшін маңызы зор болады, өйткені олар көпке дейін оқушыларға үлкен ой салып, танымдық қызығушылықтарының артуына жол табады.

**«Ғажайыптар алаңы»** – ойын сабағының ерекше түрі. «Ғажайыптар алаңы» сабағы көбінесе қайталау-пысықтау сабақтарын өткізгенде пайдалануға тиімді. Бұндай сабақтарға оқушылардың қызығушылығы өте жоғары, өйткені жеңімпаз оқушыны шағын «сыйлықтар» күтіп тұрады (қолдан, оқушылардың өздері жасаған бұйымдары, суреттері, макеттері).

**«Жұлдызды сағат» сабағы** – қайталау-пысықтау сабақтарында әрі білімді тексеру үшін, әрі білімді жүйелеу мақсатында өткізілетін ойын сабағының көптеп тараған түрі. «Жұлдызды сағат» сабағы белгілі бір тақырыпқа арналады, мысалы «Ғарыш әлемі», «Қазақтың ұлы ғұламалары» және т.б. тақырыптарда жүргізіледі.

**Театр сабағы** – сабақтағы өтілетін метариалдарды рөлдерге бөліп, кейіпкерлерді сомдауы. Театр сабағы сырт көзге қарағанда оңай болып көрінуі мүмкін. Ал іс жүзінде бала үшін ойынға қатысты басқалармен тіл табысып, өзінің ойлаған ойын іске асыру оңай емес. Мәселен, рөлдерге бөлгенде балаға өзіне ұнамсыз рөл тиюінің өзі-ақ көп нәрсені шешеді. Сондықтан мұғалімнің міндеті – балаларды ойынға өз қызығушылығымен, ынтасымен қатысуын қамтамасыз ету. Сонда ғана ойын мақсатына жетіп, тәрбиелік мәні арта түседі.

**Концерт сабағы** – ән-күй, тіл сабақтарына жақсы келеді. Концерт сабағы сабақта оқушылардың ән айтып, музыкалық аспаптарда ойнап, ол әндердің шығу тарихын білуге бағытталады.

**Саяхат сабағы –** белгілі бір мақсатқа жету үшін, аялдамаларға тоқтап, көздеген жерге серуендеп бару негізіне құрылған сабақ. Саяхат сабағы «Ертегілер еліне», «Математика патшалығына», «Ғарыш әлеміне» және т.б. болып кете береді.

**Шығармашылық сабақ** оқушылардың шығармашылық жұмыс істеуіне баса назар аударылады. Бұл сабаққа өте жақсы оқитын оқушыларды таңдап алып, топтарға бөлуге болады. Мысалы, 10 минут ішінде 1-2 топтың оқушылары сол тақырып бойынша сөзжұмбақ құрса, 3-4 топтың оқушылары олардың жауабын айтады. Бір тақырыпқа қысқа шығарма, сценарий, ертегі құрғызуға болады. Қазылар алқасы әрбір топқа баға қояды.

**Зерттеу сабақтары*.*** Зерттеу сабақтары оқуды ғылыми жұмысқа жақындатады. Оқушылар баяндама тақырыптарын өздері таңдап, шағын зерттеу жұмыстарын жүргізіп, нәтижелері бойынша сөз сөйлеуге әзірленеді. Зерттеу сабақтарын симпозиум, конференция түрінде өткізуге болады, онда мұғалім бір мәселені тұжырымдайды, ал оқушылар сол мәселені шешу туралы өздерінің ұсыныстарын алдын ала жазып келіп қорғайды. Зерттеу сабақтары туралы оқушыларға алдын ала хабарланады. Оқушылар сұрақтар әзірлеп, мәселені талқылауға әзірленеді. Баяндамашыға мұғалім, не мамандар кеңес береді.

Зерттеу сабақтарында бірнеше баяндама оқылады, ғылыми жоба талқыланады. Баяндаманы оқуға 7-10 минут бөлінеді, содан соң тыңдаушылар баяндамашыларға сұрақтар беріп, сын-пікірлер айтады және қосымшалар еңгізеді. Зерттеу сабағының соңында мұғалім қорытындылап, баяндамашылардың жұмыстарын, белсенді шығармашылық көрсеткен тыңдармандарды атап өтеді. Өз мәліметтерін келтірген, әдеби деректермен шектелмеген оқушылардың жұмыстарына ерекше назар аударылады.  
Зерттеу сабақтарында оқушылар түрлі көзқарастарды талдап, өз пікірлерін айтады.

**Мұғалімді сабаққа дайындау жүйесі. Тақырып және сабақ бойынша жоспарлау.**

ХХ ғасырдың басында Ж.Аймауытов: «Сабақ беру – үйреншікті жай ғана шеберлік емес, ол жаңадан жаңаны табатын өнер» – деген. Ең бастысы, оқушының шығармашылық қабілетін дамыту негізгі ұстаным болып табылады. Педагог міндеті оқушының бойында жасырынып жатқан мүмкіндіктерін ашып көрсету. Мектепте және кез келген оқу орнында қазіргі уақыт талабына сай сапалы білім беру.

Мұғалімнің сабаққа дайындығы:

1. Мұғалімнің әрбір сабаққа дайындығы күрделі де жауапты жұмыс. Оқу материалының мазмұнын ойластыру дайындықтың алғашқы бөлігі болып табылады.
2. Мұғалім бағдарламаның өткен, алдағы және одан кейінгі сабақтарға қатысты бөлігін, олардың арасындағы байланыс пен дәйектілікті орнату үшін талдау керек.
3. Еске түсерлік сұрақтарды танымдық сұрақтармен, үйреншікті тапсырмаларды ізденісті қажет ететін, шығармашылық тапсырмаларға алмастыру қажет.
4. Мұғалім сабақ үстінде оқушылардың дүниетанымы, білімге құштарлығы, қисынды ойлауларының қалыптасуына көп көңіл бөлуі қажет.

Мұғалімнің сабаққа дайындалу педагогикалық еңбегін Ю.А.Львова нақты сипаттап көрсетті:

- Бағдарламаның сабаққа қатысты бөлімін ұғыну.

- Осы бөлімнің материалдарын, тақырыптарын, сұрақтарын оқып білу.

- Сабақтың мақсатын анықтау.

- Оқыту әдістерін таңдау.

- Сабақ құрылымын жобалау (105-сурет).

**Сурет-105. Мұғалімнің сабаққа дайындалу кезеңдері**

Мұғалімнің сабаққа дайындығы өзара байланысты екі кезеңнен тұрады: сабақтарды тақырып бойынша жоспарлау және осы жоспарлауды әрбір сабаққа сәйкес нақтыландыру, әрбір сабақтың жоспарын терең ойластыру мен құрастыру.

Тақырыптық жоспарлау оқу бағдарламасының белгілі бір тақырыбы немесе тарауы бойынша өтілетін сабақтар мен сабақтан тыс оқу жүйесіндегі оқыту-тәрбиелік процесі білім беру, дамыту және тәрбие беру қызметтерін іске асыруының қолайлы жолдарын анықтау үшін қажет.

Бір сабақты жоспарлау – мұғалімнің тиянақты бір сабаққа дайындығы, яғни сабақты жоспарлау, тақырыптық жоспарлауды әрбір жеке сабаққа сәйкес нақтыландыру, сабақтың негізгі мазмұны мен бағыты анықталғаннан кейін сабақтың жоспары мен қысқаша мазмұнын терең ойластыру мен құрастыру.

Сабақтың жоспары, тақырыптық жоспар, бағдарлама мазмұны негізінде, мұғалімнің оқушыларды және олардың дайындық деңгейін білуінің негізінде құрастырылады.

Ұзақ мерзімді жоспар оқу жоспарының элементі ретінде 1 жылда өтілетін оқу материалдарының бөлімдерін анықтайды. Оқу материалдарының бөлімдері – бұлар бір оқу тақырыбына кіріктірілген сабақтар топтамасы (106-сурет).

Әрбір ұзақ мерзімді жоспар үшін орта мерзімді жоспар түзіледі. Орта мерзімді жоспарда әрбір бөлімде нақтыланған оқу мақсаттары, оқу-әрекеттері, оқу ресурстары көрсетіледі және әдістелік нұсқаулар беріледі. Орта мерзімді жоспар негізінде қысқамерзімді жоспар (сабақ жоспары) түзіледі.

**Сурет-106. Жоспар түрлері**

Сонымен, мұғалімнің сабаққа дайындығы дегеніміз – тек оқу материалының тиянақты талдауы, оны оқып білу кезеңдеріне сәйкес құрастыруы ғана емес, сонымен қатар оқушылардың осы материалмен жұмысы кезінде пайда болуы мүмкін сұрақтары, жауаптары, пайымдаулары – оны қабылдауы, түсінуі, т.б.

**Сабақты талдау және өзіндік талдау** – **басқару объектісінің сапасы туралы жаңа білімді алу әдісі. Сабақты талдаудың типологиясы мен түрлері (толық, дидактикалық, психологиялық, тәрбиелік, жүйелі, қысқа, құрылымдық, аспектілі, кешенді, ұйымдастырушылық, біріктірілген және т.б.).**

Тұтас педагогикалық процесті басқарудың маңызды бір функциясы педагогикалық талдау болып табылады. Басқару және мұғалімдердің педагогикалық іс-әрекеті тиімділігі мектеп жетекшісінің педагогикалық талдау әдістемесін меңгеруі дәрежеіне байланысты.

Барлық сабақтар талданады. Сабақты талдау өте күрделі, шығармашылық жұмыс, өйткені ол үлкен шеберлікті қажет етеді.

*Сабақты талдауды төмендегідей мақсатты көздейді:*

-    Оқушылардың білім, іскерлік және дағдылардың сапасын бақылау.

-  Мұғалімге нұсқаулар беру.

-  Педагогикалық шеберлікке жетуге көмектесу.

-  Мұғалімнің жетістігі мен кемшіліктерінің себептерін анықтау, кемшіліктерді жоюға көмектесу.

-  Мұғалімнің атқаратын жұмыстарын белгілеу.

Педагогикалық талдау параметрлік, тақырыптық және қорытынды талдаулар болып бөлінеді.

**Параметрлік талдаулар** білім беру процесі ақпараттары негізінде байқалатын құбылыстардың себеп-салдарын анықтауға мүмкіндік береді. Параметрлік талдау жасауда мектеп директоры мен оның орынбасарлары сабақтарға және сыныптан тыс сабақтарға қатысуды жоспарлайды. Параметрлік талдау нәтижелерін тіркеп, оларды жүйелеу және саналы меңгеру тақырыптық педагогикалық талдауға өтуді негіздейді.

**Тақырыптық талдау**педагогикалық процестердің өзіндік компоненттері бойынша іс-әрекет барысында алынған нәтижелерді талдау барысында тұрақты, қайталанып отыратын байланыстарды, тенденцияларды анықтауға ықпал етеді. Параметрлік талдау бір сабақ немесе бір тәрбиелік шаралар бойынша жүргізілетін болса, тақырыптық талдау сабақтар немесе шаралар жүйесі бойынша жүргізіледі.

**Қорытынды талдау** тоқсан, жартыжылдық, оқу жылы соңында жүргізіліп, негізгі нәтижелерді анықтауға бағытталады.

Педагогикалық талдаудың негізгі объектілерінің бірі – сабақ болып табылады. Сабақты талдау толық, қысқа және аспектілі талдаулар болып бөлінеді.

**Сабақты толық педагогикалық талдауда** сабақтың барлық элементтері мен мүмкіндіктері қамтылады. Мұндай талдаулар еңбек жолын жаңа бастаған мұғалімдердің немесе проблемалы мұғалімдердің жұмысын талдауда қолданылады.

**Қысқаша талдау** – сабақтан соң тез арада жүргізіледі, бірақ толық соңғысы деп айтылмайды. Ол басқа талдауларға жол ашады. Сабақ бақыланады, сабақтың мақсатына жеткен жетпегендігі бағаланады және болжанға нәтижемен жұмыстан соңғы нәтиже салыстырылады.

Сабақты қысқа талдау мұғалім тұлғасын, әдістемелік және басқару ерекшеліктерін жақсы білуді қажет етеді.

**Аспектілік талдау** сабақтың белгілі бір аспектісін зерттеуге бағытталады. Сонымен бірге мектеп директоры тәрбиелік шараларды да талдауға көңіл бөлуі қажет.

Аспектілі талдауда сабақтың бір аспектісіне назар аударылады:

* Сабақтың мақсаты.
* Сабақтың құрылымы және ұйымдастырылуы.
* Сабақтың мазмұны.
* Сабақта оқытушының іс -әрекеті.
* Үй тапсырмасы.
* Сабақтың санитарлық -гигиеналық талаптары.
* Сабақтың психологиялық аспектілері.

**Сабақты толық талдау:**

* Сабақтың мақсатының негізділігі және дұрыстығы.
* Бағдарламалық талаптар.
* Материалдар мазмұны.
* Қажетті білімдер деңгейі және қатысушылардың іскерлігі.
* Сол тақырыпқа байланысты сабақ жүйесіндегі сабақ орны.
* Сыныптың даярлығы.
* Оқытудың соңғы нәтижесін бағалау.

**Құрылымдық талдау –** барлық талдаулардың негізі болып табылады және қысқаша талдаудың артынша жүргізіледі. Ол сабақ элементтері арасындағы логикалық байланысты және сабақтың құрылымының байланысын анықтайды және сабақтың басым кезеңдерін бөліп қарастырады.

Талдау аспектілеріқұрылымдық талдау негізінде пайда болады.

**Сабақтың ұйымдастырылуын және құрылымын талдау:**

1. Сабақтың мақсаты мен типіне сабақтың құрылымының сай келуі.
2. Сабақ кезеңдерінің байланысы және логикалық жүйелілік.
3. Сабақтың кезеңдері бойынша уақыттың бөлінуі.
4. Құрылғылардың және бөлменің сабаққа лайықты жабдықталуы.
5. Қатысушылардың және оқытушының жұмысының ғылыми ұйымдастырылуы.
6. Сабақтың басынан аяғына дейінгі ұйымдастырылуы.
7. Жоспардың мазмұны және оның орындалу деңгейі.

**Сабаққа психологиялық талдау жүргізу:**

1. Сабақ басталу алдында және сабақ барысындағы қатысушылардың психологиялық жағдайы (сабаққа дайындығы, жинақылық, көңіл-күй және оның себептері, сабақтың барысына орын алған көңіл- күйдің себептері).
2. Зейіннің дамуы, тұрақтылығы, зейінді аудару әдіс-тәсілдері және оның тұрақтылығын арттыру үшін қолданылатын әдіс-тәсілдер. Зейіннің бөлінуі жағдайында оның себептерін анықтау, арнайы не арнайы емес зейіннің пайда болуы.
3. Оқушылардың есте сақтау қабілетін дамыту жаттығулары: сабақты ұйымдастыру барлық естің түрлерін дамытуға септігін тигізуі қажет.
4. Оқушылардың ойлау қабілетін жетілдіру: проблемалық жағдаяттардан шыға алуы, жаңа білімді қолдана алуы.
5. Оқушылардың қабылдау процесін ұйымдастыру.
6. Қатысушыларды эмоциялық еліктіре білу, оқу процесі не бүкіл есеп ойлау іс-әрекетінің негізінде қалыптасады.
7. Сабақ балалар ұжымына және баланың жеке басының дамуына ықпал етті ме?
8. Оқытушының жас ерекшелік жөнінде дегі білімі және психологиялық байланысы, оқытушы сабақ барысын қалай жүргізеді, педагогикалық такт.

Сабақты талдау өзіндік талдаудан басталады. Сабақ талдауды соңынан, нәтижесінен бастайды. Сабақты талдауда мұғалім мен оқушының іс-әрекеттерін салыстыра отырып, үйлесімді көрсеткен жөн. Сабақты жүйелі талдау мұғалімнің шығармашылық өсуіне өз себебін тигізеді, сондықтан да сабақты талдауға үлкен мән берілуі қажет.

Өзіндік талдау – мұғалімнен өз сабағын өзі талдауы. Өзіндік талдаусыз мұғалімнің белгілі бір табыстарға қол жеткізіп, оның шығармашылық биіктерге көтерілуі қиын. Педагог жаңаша жұмыс істеу және тұлға ретінде өзгеру қажеттілігін түсінген жағдайда, даму ешқандай кедергілерсіз алға жылжи алады. Рефлексия, өзіндік талдау – мұғалімнің өзіндік дамуын ілгері жылжытатын ең тиімді тәсіл.

Өзіндік талдаусыз озық тәжірибе мен ғылыми жетістіктерге сүйене отырып өз жұмысының сапасын жақсарту мүмкін емес.

**Оқушыларды оқытуды ұйымдастырудың әр түрлі формаларын шығармашылықпен қолдану мұғалімнің кәсіби құзыреттілігінің көрінісі ретінде.**

Сабақта оқушының оқу қызметін ұйымдастыру – бұл оқушы мен мұғалімнің сырттай үйлесімді қызметі. Жеке жұмысты ұйымдастыру сабағында әр оқушының өзіндік іс-әрекеті ескеріліп, оған арнаулы әзірліктер жасалып, оқу мүмкіндіктері алдын-ала есепке алынады. Жеке жұмысты ұйымдастыру барысында екі түрлі тапсырма орындалады: жеке және жекелендіру. Біріншісінің ерекшелігі – оқушы алдымен барлық сыныпқа берілген тапсырманы орындайды, басқа оқушымен қарым-катынасқа түспейді, бірақ жұмыс қарқыны бәріне бірдей. Екіншісінің ерекшелігі – оқушы арнаулы тапсырманы орындауда өзінің танымдық іс-әрекетін мөлшерлейді, атап айтсақ, әр оқушы өзінің оқу қызметінің режиміне орай жұмыс қарқынын белгілейді.

Жеке жұмысты сабақтың барлық кезеңдерінде жүргізу тиімді және оны бекітіп отыру көзделеді, мұның өзі оқушының бұрын меңгерген білімдерін, қабілетін, дағдысын жетілдіріп отыруына ықпалы зор, сол секілді бақылау үшін зерттеу әдісін меңгеруге жол ашады.

Топтық жұмысты оқушылардың оқу еңбегін ұйымдастыру негізінде құруға төмендегілер жатады:

- оқу міндетін анықтау үшін сынып екі топқа бөлінеді;

- әр топ тапсырма орындайды, ол топ ішінен бөлініп шыққан топ басымен немесе мұғалімнің басқаруымен өтеді;

- топтың енгізген жаңалығына орай тапсырмалар іріктеледі;

- топтың құрамы сабақтың мазмұныңа қарай өзгереді;

- ең жоғары деңгейдегі оқушының мүмкіндігін ескеру қарастырылады;

- топтың және құрамның әртүрлі деңгейіне қарай оқушылардың қауымдастық құрамы сұрыпталады және мұның өзі оқушыларға байланысты.

**Тақырып бойынша білімді тексеру мен бақылауға арналған тапсырмалар**

1. Қазіргі сабаққа қойылатын талаптар.

2.Сабақтың типологиясы және құрылымы.

3.Сабақта оқушылардың оқу іс-әрекетін ұйымдастырудың топтық, дербес, фронтальды формалары.

4.Сабақты ұйымдастырудың дәстүрлі емес формалары.

5.Мұғалімнің сабаққа дайындалу жүйесі.

6. Сабақты талдаудың типологиясы мен түрлері.

3.3.5 Оқыту әдістері

**Әдіс туралы жалпы түсінік. Оқытудың әдістері мен әдістемелік тәсілдері. Әдіс тұтас педагогикалық процестің компоненті ретінде. Оқыту әдістерінің атқаратын қызметі мен міндеттері.**

Әдіс – гректің «***metodos»*** деген сөзінен алынған, ол зерттеу немесе таным жолы, табиғат құбылысын және әлеуметтік өмірдің жағдайын, құбылыстарды оқып білу жолдарын, әдістемелік-теориялық танымы мен шындықты бекітуді зерттейтін тәсіл.

Әдіс – оқу-тәрбие жұмыстарының алдында тұрған міндеттерді дұрыс орындау үшін мұғалім мен оқушылардың бірлесіп жұмыс істеу үшін қолданатын тәсілдері. Әдіс арқылы мақсатқа жету үшін істелетін жұмыстар ретке келтіріледі.

Оқыту әдістері танымға қызығушылық туғызып, оқушының ақыл-ойын дамытады, ізденуге, жаңа білімді түсінуге ықпал етеді. Оқытудағы ең басты нәрсе – оқушылардың танымдық жұмыстары. Оқыту әдістері ең анық фактілерді білуді қамтамасыз етеді, теория мен тәжірибенің арасын жақындатады.

Тәсіл – оқыту әдісінің элементі. Жоспарды хабарлау, оқушылардың зейінін сабаққа аудару, оқушылардың мұғалім көрсеткен іс-қимылдарды қайталауы, ақыл-ой жұмыстары тәсілге жатады. Тәсіл оқу материалын түсінуге үлес қосады.

Оқыту тәсілдерінің түрлері:

* ой, зейін, ес, қабылдау, қиялды жақсарту тәсілдері;
* мәселелі жағдаят тудыруға көмектесетін тәсілдер;
* оқушылардың сезімдеріне әсер ететін тәсілдер;
* жеке оқушылар арасындағы қарым-қатынасты басқару тәсілдері.

Сонымен тәсілдер оқыту әдістерінің құрамына кіреді, әдістің  
жүзеге асуына көмектеседі. Оқыту әдістерінің басты қызметі – оқыту, ынталандыру, дамыту, тәрбиелеу, ұйымдастыру.

Оқыту құралдары – білім алу, іскерлікті жасау көзі. Олар: көрнекі құралдар, оқулықтар, дидактикалық материалдар, техникалық оқыту құралдары, оқу кабинеттері, зертханалар, ЭЕМ және ТВ, интерактивті тақталар және т.б.

Оқыту әдісін оқыту іс-әрекетіне байланысты дидактикалық құбылыстың мәндік өзара байланысын және олардың сапалы өзгерісін бір жүйеге келтіретін таным процесі деп қарастыруға болады.

Оқыту әдістеріне берілген ғалымдардың еңбектеріндегі анықтамалар:

1. «**Оқыту әдістері** – оқытушы мен оқушылардың бірлесе жұмыс істеу барысында білім, іскерлік, дағды қалыптасып, оқушылардың дүниетанымы мен қабілеттерін арттыратын оқыту тәсілдері» (Педагогикалық энциклопедия).

2. «**Оқыту әдістері** – мұғалім мен оқушылардың бірлесе жасайтын әрекеті» (Г.И.Щукина).

3. «**Оқыту әдістері** – мұғалім мен оқушылардың өзара әрекетінің негізінде білім, тәрбие және таным процесін жетілдіру тәсілдері» (Ю.К.Бабанский).

4. «**Оқыту әдістері** – мұғалім мен оқушылардың өзара әрекетінің барсында білім алу жолдары» (И.Д.Зверев).

Бұл оқушылардың білім, білік және дағдыларын қалыптастырудың әдістемелік жолы мен ғылыми-практикалық жолы. Оқыту әдістерін жіктеу – оларды белгілі бір мақсатына байланысты танымдық іс-әрекетін, оқыту пәндерінің мазмұнын, оқу процесінің логикасын, сонымен қатар басқа да ұқсас жалпы ерекшеліктерін, түрлі қажетті жақтарының көрсетілуі.

**Оқыту әдістерінің көптүрлілігі. Қазіргі заманғы дидактикада оқыту әдістерін жіктеудің сан алуан тәсілдері. Оқыту әдістеріне сипаттама: сөздік, көрнекілік, практикалық. Оқыту әдістерінің, құралдары мен тәсілдерінің өзара байланысы. Оқыту әдістерінің дидактикалық, психологиялық және технологиялық аспектілері.**

Әдістер белгілі бір негіз бойынша топтарға бөлінеді. XIX ғасырдың 20-30 жылдарында Б.Е.Райков, К.П.Ягодовский түсіндіру, тәжірибелік, зерттеу, зертханалық әдістерін жетілдірді.

Оқушылар кітаптан, тәжірибелік жұмыстардан білім алады. Осыны ескеріп өткен ғасырдың 20-30 жылдарында Н.М.Верзилин, Е.Я. Голант, М.А.Данилов, Б.П.Есипов, И.Я.Лернер, М.Н.Скаткин, И.П.Подласый дидактикалық мақсатқа жету үшін қолданылатын әдістерді топтастырды (107-сурет).

**Оқыту әдістерін жіктеу**

**Е.Я.Голант,**

**С.Г.Шапова-ленко**

**Н.М.Верзилин:**

1. Сөздік

2. Көрнекілік

3. Практикалық әдістер тобы

**М.Н.Скаткин,**

**И.Я.Лернер:**

1. Түсіндірме-иллюстративті

2. Репродуктивті

3. Проблемалы баяндау

4. Ішінара баяндау

5. Зерттеу әдістер тобы

**Ю.К.Бабанский:**

1. Оқу-танымдық іс-әрекетті ұйымдастыру және іске асыру әдістері

2. Оқу-танымдық іс-әрекетінің ынталандыру әдістері

3. Оқу-танымдық бақылау және өзін-өзі бақылау әдістері

**И.П.Подласый:**

1. Практикалық

2. Көрнекілік, иллюстрация, демонстрация

3.Сөздік, түсіндіру, әңгіме, дәріс, пікірталас

4. Кітаппен жұмыс

5. Бейнетаспа әдістер тобы

**Сурет-107. Оқыту әдістерін жіктеу**

Ю. К.Бабанский оқыту әдісін үлкен үш топқа бөледі:

**І. Ұйымдастыру және оқу-таным іс-әрекетін іске асыру әдістері**:

* *оқытудың сөздік әдісі*: әңгіме, оқыту лекциясы, сұхбат;
* *оқытудың көрнекілік әдісі*:
* *иллюстрациялау әдісі:* плакаттар, карталар, сурет, картиналар ғалымдар портреттері, т.б.);
* *демонстрациялау әдісі:* приборлармен жұмыс, іс-тәжірибе жасау, техникалық құралдар, препараттар, оқу киносын демонстрациялау әдісі, оқу теледидарын пайдалану әдісі;
* *практикалық оқыту әдісі****:*** жазба, жаттығу, зертханалық жұмыс, т.б.;
* *иңдуктивтік және дедуктивтік оқыту әдісі*;
* *репродуктивтік және оқытудың проблеммалық-ізденіс әдісі;*
* мұғалімнің басшылығымен және дербес орындалатын *өзіндік жұмыс әдістері.*

**ІІ. Оқыту процесінде оқушылардың оқу іс-әрекетін ынталандыру әдісі:**

* оқушылардың танымдылық қызығушылығын қалыптастыру әдісі;
* оқыту мазмұнына ықпалды байланысты әдістері;
* танымдылық ойындар;
* оқыту дискуссиясы;
* өмірлік жағдаяттарды талдау әдісі;
* білімнің қоғамдық қажеттілігін түсіндіру;
* білімді игерудің қажеттілік әдісі;
* оқытудағы талап қою әдісі;
* оқытудағы мадақтау мен жазалау әдісі.

**ІІІ. Оқытудағы өзіндік бақылау және бақылау әдістері:**

- оқытуда бақылау әдістері;

- жазбаша бақылау әдістері;

- зертханалық бақылау әдістері;

- компьютермен бақылау әдіс;

- өзіндік бақылау әдісі.

**Г.И.Шукина оқытудың төмендегідей әдістерін** көрсетеді:

* ақпараттық-дамыту: мұғалімінің ауызша баяндауы, әңгіме, кітаппен жұмыс;
* эвристикалық (іздену) оқыту әдістері: эвристикалық әңгіме, диспут, зертханалық жұмыс, зерттеу әдісі);
* білімді, білік және дағдыны жетілдіру мен бекіту әдістері;
* жаттығу (үлгі жұмыс бойынша жаттығу, түсінік беретін жаттығулар, вариантты жаттығулар), практикалық жұмыс (жеке дара, топтық, ұжымдық, шығармашылық).

Жоғарыда аталған әдістерге тереңірек тоқталсақ.

***Әңгіме*** – оқу материалын ауызша баяндау. Сөздік әдісі мектептің барлық сатыларында қолданылып, әңгіменің сипаты, көлемі, ұзақтығы өзгереді. Әңгіме арқылы жаңа білімді хабарлау үшін оған кейбір талаптар қойылады. Олар:

* әңгіменің оқушылардың адамгершілігіне әсер етуі;
* әңгімеде дәлелді және ғылыми фактілердің болуы;
* ой-пікірдің дұрыстығын дәлелдейтін жарқын және нанымды мысалдардың, фактілердің жеткіліктілігі;
* әңгіменің жүйелілігі және әсерлілігі;
* тілінің қарапайымдылығы және түсініктілігі;
* ғылыми фактілер мен мұғалімнің оқиғаларға берген бағасының болуы.

***Әңгімелесу*** – оқытудың диалогтық әдісі, мұғалім оқушыларға мұқият ойластырылған сұрақтарды жүйелі қою арқылы олардың жаңа оқу материалын меңгеруіне жағдай жасап, бұрын оқылған материалдарды қалай меңгергенін тексереді.

Әңгімелесу – дидактикалық әдістің ескі түрі, оны Сократ шебер түрде қолданған, сондықтан әңгімелесу әдісін Сократ әдісі деп атайды.

Оқу материалының мазмұны, оқушылардың шығармашылық танымдық қызметіне қарай дидактикалық процестегі әңгімелесу әдісінің көптеген түрлері бар. Олар: кіріспе немесе сабақты ұйымдастыратын әңгіме, жаңа білімді қалыптастыру (сократтық, эвристикалық), жинақтаушы, жүйелеуші және бекітуші әңгімелер арқылы оқушылардың іс-әрекеттің жаңа түріне, жаңа білімді тануға дайындық деңгейі анықталады.  
 Әңгімелесу барысында мұғалім сұрақты бір оқушыға (жеке әңгімелесушіге) немесе барлық сынып оқушыларына (жаппай) қояды. Әңгімелесудің бір түрі – оқушымен әңгімелесу. Оны сыныппен, оқушылардың жеке топтарымен өткізуге болады, әсіресе жоғары сынып оқушылары өз пікірлерін айтып, сұрақтар қойып, мұғалім ұсынған тақырыпты талқылайды. Әңгімелесудің нәтижесі көп жағдайда сұрақтардың дұрыс қойылуына байланысты.

***Әңгімелесу әдісінің артықшылықтары:***  ес пен тілді дамытуы;  оқушылардың оқу-танымдық қызметін белсенді етуі; белгілі болуы; жақсы диагностикалық құрал,  үлкен тәрбиелік күші бар.

***Әңгімелесу әдісінің кемшілігі:*** уақыттың көп кетуі;қауіп элементі бар (оқушы дұрыс жауап бермеуі мүмкін, оны басқа оқушылар естіп, есінде сақтап қалады).

***Түсіндіру*** – жеке ұғым, құбылыстарды, құралдар, көрнекі құралдардың жұмыс істеу әдіс-тәсілдерін ауызша баяндау. Мұғалім оқушыларға таныс емес құралдарды немесе басқа көрнекі құралдарды сабаққа алып келіп, жаңа материалды түсіндірмес бұрын оларды оқушыларға түсіндіреді.

Түсіндіру оқыту әдісі ретінде әр жастағы балалар тобымен жұмыста кең қолданылады. Түсіндіру әдісі жаңа тақырыпты түсіндіргенде жиі қолданылады, бірақ бекіту кезінде оқушылар білімді дұрыс меңгермегенде де қолданылады.

Түсіндіру әдісіне қойылатын талаптар: сұрақтарды дәл және анық тұжырымдау, себеп-салдар байланысын ашып, дәлелдер келтіру, салыстыру, қатар қою, ұқсату, жарқын мысалдар қолдану, жүйелілік.

***Кітаппен және оқулықтармен жұмыс*** – оқытудың маңызды әдісі. Бастауыш сыныптарда кітаппен жұмыс сабақта мұғалім басшылығымен жүзеге асады. Одан әрі оқушылар кітаппен жұмыс істеуге өздері үйренеді. Баспа материалдарымен өз бетімен жұмыстың кейбір тәсілдері бар. Олар:

* *конспектілеу* – кітаптың мазмұнын қысқа баяндау;
* *мәтіннің қарапайым және күрделі жоспарын жасау* – жоспар құру үшін мәтінді оқып болған соң оны бөліктерге бөліп, әр бөлікке атау беру керек;
* *тезистеу* – кітаптың негізгі ойларын қысқа баяндау;
* *цитаталау* – мәтінді сөзбе сөз көшіру. Міндетті түрде автор, кітап (жұмыс) аты, баспасы, шыққан жылы, беттері көрсетіледі;
* *аннотация* – мәнді елеулі мағынасын жоғалтпай мазмұнды қысқа баяндау;
* *рецензиялау* – оқу материалы туралы өз ойын қысқа жазу;
* *анықтама жазу* – кітап, т.б. мағлұмат көзі бойынша мәлімет беру. Анықтамалар статистикалық, библиографиялық (өмірбаяндық, терминологиялық, географиялық, т.б.) түрде болады;
* *формалдық-логикалық модель* – мәтіннің сызбасы;
* *тақырыптық тезаурус* – бөлім, тақырып бойынша негізі ұғымдарды ретке келтіру.

***Көрнекілік әдісі.*** Оқу материалын меңгеру көп жағдайда оқыту процесінде қолданылатын көрнекі құралдарға және техникалық құралдарға байланысты. Көрнекілік әдістерін шартты түрде екі үлкен топқа бөлуге болады: иллюстрация және демонстрация. Иллюстрация әдісі арқылы оқушыларға иллюстрациялық құралдар – атап айтсақ: плакат, кесте, картина, карта, тақтадағы суреттер, үлгілер көрсетіледі.

Демонстрация әдісі арқылы заттар мен құбылыстар тәжірибе жасау арқылы немесе техникалық құралдардан, кинофильмдерден, диафильмдерден көрсетіледі. Тәжірибелік әдістер: жаттығулар, зертханалық және практикалық жұмыстар. Жаттығу сипатына қарай ауызша, жазбаша, графикалық және оқу-еңбек деп бөлінеді.

**И.Я.Лернер, М.Н.Скаткин** бойынша оқушылардың таным-белсенділігі деңгейіне қарай топтастырылған **әдістер**:

***1)*** ***Түсіндірмелі-иллюстративтік әдіс***. Бұл әдіс арқылы оқушылар ақпараттарды меңгереді. Оны басқаша ақпараттық қабылдау әдісі деп атайды. Осы әдіс арқылы мұғалім дайын ақпараттарды оқушыларға түрлі құралдармен түсіндіреді, ал оқушылар ақпараттарды түсініп, естерінде сақтайды.

*2)* ***Репродуктивтік әдіс*** арқылы мұғалім оқушының іскерлігін және дағдыларын қалыптастырып, тапсырмалар беріп, өзі меңгерткен білімді, үйреткен іскерлік дағдыларын оқушыларға қайталатады. Репродуктивтік әдіс мұғалімнен ұйымдастырушылық қабілетті талап етеді. Мұғалім сөздік, көрнекілік, тәжірибелік әдістер арқылы жаңа оқу материалын түсіндіреді, ал оқушылар оларды тапсырмаларды орындау үшін қолданады.

***3)*** ***Зерттеу әдісі*** шығармашылық жұмыс тәжірибесін жақсы үйрену үшін қолданылады. Зерттеу әдісі арқылы оқушы білімін қолданып, ғылыми таным әдістерімен жұмыс істеп үйреніп, жаңа мәселелерді шешу тәжірибесін жинақтайды. Зерттеу жұмыстары сабақта, үйде орындалып, бір аптада, бір айда орындалатын тапсырмалар жоспарланады.

**Оқу-танымдық іс-әрекетті ұйымдастыру әдісі**.

Дедуктивтік әдіс арқылы мұғалім ережелерді, формулаларды, заңдарды түсіндіріп, оны оқушы меңгереді. Аталған әдіс оқу материалын тез меңгеруге көмектесіп, абстрактылы ойлауды дамытады. Оны теориялық материалдарды оқуға, есептер шығаруда қолданған дұрыс.

***1) Индуктивтік әдіс.*** Индукция – латын сөзі. Оқушыларды белгілі бір қорытындыларға әкелу. Алдымен оқушыларға жеке заттар, құбылыстар түсіндіріледі, фактілерден қорытындылар шығартады.

Индукция әдісі дедукциямен бірге қолданылады. Осы екі әдіс арқылы ой-тұжырымдарын жасау оқытудың логикалық негізі болып табылады.

***2)*** ***Экспрессивтік әдіс***. Экспрессия (латын сөзі, аудармасы – *бейнелеу*) әдісі арқылы жасалған жағдайда оқушылар нақты құндылықтар жасап, өздерін танытады. Оның жақсы мысалы оқушылардың сахналық қойылымдарда түрлі рөлдерде ойнауы, сценарий жазулары, режиссер, ұйымдастырушы болулары, қарапайым шығарманы сахнаға лайықтап қоюы. Мұғалім экспрессивтік әдіс арқылы топқа және жеке оқушыларға сурет салдырып, мүсін жасатады, қысқаметражды фильм шығартады.

***3) Импрессивтік әдістер***. Импрессия (латын сөзі, аудармасы – *әсер, толғаныс, сезім*) әдісі арқылы балалар мен жастар немесе ересектер шығарма және оның авторы туралы ақпарат алып, оны талдап, шығарманық негізгі идеясы.

**Оқыту әдістерінің ерекшеліктері: тәрбиелік, білімдік, дамытушылық міндеттері; екі жақты сипаты; жеке әдісті қолдану логикасы; сабақта оқыту әдістерінің кешенін таңдау негіздері.**

Оқыту әдісін таңдау – күрделі процестің бірі. Оқыту әдістерін тандау әдетте сабаққа оқу материалының мазмұнын таңдаған кезде жүреді. Ол дидактикалық мақсатқа, оқушылардың білім деңгейіне, мұғалімнің өзінің дайындық деңгейіне байланысты. Әр тақырып оқытудың ерекше тәсілдері мен жолдарын талап етеді.

Соңдықтан, оқытуда әртүрлі әдістерді қолдану қажет. Сабақтың тақырыбы мен мақсатына, оқу материалының мазмұны мен көлеміне, оқушылардың дайындық дәрежесіне сәйкес, сабақтың құрылысы мен оқу әдісін ұдайы толықтырып отыруды мұғалім өзі белгілеп, өзі таңдап алады.

Оқыту әдісін таңдауға ықпал ететін шарттар:

1. Оқыту әдістерін оның мақсат-міндеттеріне, оқушылардың жас және таным әрекетінің ерекшеліктеріне сай қолдану;

2. Мектептің материалдық-техникалық базасын ескеру;

3. Мектептің орналасқан жерін, типін ескеру.

4. Мұғалімнің шығармашылығы және шеберлігі. Оқытудың нәтижелі өтуіне негіз болатын сабақ мақсатының айқындығы.

Әдістер алуан түрлі және шексіз болып келеді. Ал оқушылардың оқу-танымдық белсенділігін қалыптастыруда әдісті таңдап алу қиындығы байқалады. Мұғалім оқыту әдісін таңдап алуда басшылыққа төмендегілерді алуы қажет:

* оқушылардың өздігінен білімді игеру мен оқу-практикалық даярлығын қалыптастыруға бағыттау;
* оқушының жеке тұлғасын, шығармашылығын дамытатын оқу-танымдық, зертеушілік, іздемпаздық іс-әрекетке бағыттау;
* оқушының жеке дара психологиялық даму ерекшелігін ескеру;
* оқушы дамуының табиғи және әлеуметтік ортасын ескеру;
* мектептің арнайы оқу-әдістемелік құралдармен қамтамасыз етілу деңгейі;
* мұғалімнің жеке басының кәсіби даярлық деңгейі, өмірлік іс-тәжірибесі мен педагогикалық шеберлігі.

А-қосымшада сабақта оқыту әдістерінің кешенін таңдау негіздерінің сипаттамасы берілді.

**Оқытудың инновациялық интербелсенді әдістері: пікірсайыс, тренинг, диалог, дебат, пікірталас, т.б. Оқыту әдістерін таңдау мәселелері. Мұғалімнің оқытудың қозғаушы тетіктерін тиімді басқаруындағы әдістемелік және технологиялық құзыреттілігі.**

Оқытудың сапасын арттыру мақсатында оқу-тәрбие процесінде инновациялық интербелсенді әдістері пайдаланған тиімді: пікірсайыс, тренинг, диалог, дебат, пікірталас, миға шабуыл, іскерлік ойындар, және т.б.

**Тренинг әдісі –** белгілі бір тақырыпқа өткізілетін ойын сабақтарында қолданылатын әдіс. Тренинг әдісінің ерекшелігі – тренингке қатысып отырған оқушылар өз ойларын ашық айтып, белсендік танытуы.

Тренинг әдісі оқушылардың белсенділіктерін, танымдық қызығушылықтарын, шығармашылық қабілеттерін дамуына өз үлесін қосады.

Мерсер мен Литлтон (2007) өз еңбектерінде оқытудың диалог әдісі оқушылардың қызығушылығын арттырумен қатар, олардың білім деңгейінің өсуіне үлес қосатындығын атап көрсетеді.

**Диалог әдісі** **–** оқушылардың бір-бірімен және мұғаліммен интерактивті қарым-қатынас жасауына бағытталған әдіс.

Диалог әдісінің төмендегідей ерекшеліктері бар:

1) оқушылардың тақырып бойынша өз ойларын білдіруге мүмкіндік береді;

2) оқушыларға басқа адамдарда түрлі идеялардың болатындығын түсіндіреді;

3) оқушыларға өз идеяларын дәлелдеуге көмектеседі;

4) оқушылардың жаңа білімді қай деңгейде меңгергендіктерін көрсетеді;

5) оқушылардың шынайы қызығушылығы мен сезімдерін анықтайды.

Диалог әдісін қолданғанда оқушылар өзін қызықтыратын, өздерін толғандыратын мәселелерді шешкенде белсенділік танытып қана қоймай, ашық сұрақтар қою арқылы жаңа тақырыпты жұпта – досына, ал топта – барлық достарына түсінікті тілде түсіндіре алады.

Диалог әдісін қолданғанда уақытты ұтымды пайдаланған жөн: оқушылардың ашық сұрақтарынан кейін тізбектелген сұрақтардың туындайтынан, бір сұрақ тереңірек ашылғанымен екінші сұрақты ашуға уақыт жетпей қалуы мүмкін.

Диалог әдісі оқушыларды достарының пікірімен санасуға, ой тұжырымдауға, ой қорытуға үйретеді.

**Пікірсайыс әдісі** – белгілі тақырып көлемінде арнайы ережелермен шектелген сөз жарыстыру, білім таластыру өнеріне негізделген әдіс. Қазіргі таңда пікірсайыстың әртүрлі форматтары бар. Олардың барлығы жаңа заман педагогикасындағы “субъект-субъект” принципіне негізделген. Пікірсайыс мұғалім мен оқушылар арасында, оқушы мен оқушы арасында, оқушылар топтарының арасында болуы мүмкін. Бұл әдіс оқушы мен мұғалім арасындағы авторитарлы стильдегі қатынасты ашық демократиялық стильге түрлендіруге мүмкіндік береді. Осындай стильдегі қарым-қатынас оқушы мен мұғалімнің шығармашылыққа деген әлеуетін көтереді.

Пікірсайыс әдісінің мақсаты – оқушыларды жан-жағынан сын көзбен қарап, орын алып жатқан құбылыстарға өзіндік баға беруге, айналасындағы адамдармен еркін қарым-қатынас орнатып, жалпы қоғам өміріне белсенді араласуға тарту.

Пікірсайыс әдісібілім беруде жоғары жетістіктерге жетуге мүмкіндік береді. Пікірсайыс әдісі әңгіме болғалы отырған заттар жайлы белгілі бір білімнің болуын талап етеді. Аталмыш заттар жайындағы білімдер жүйелі болмаған жағдайда да пікірсайысқа түсу мүмкін емес. Осы тұрғыдан алғанда пікірсайысқа қатысушылардың белгілі бір жүйелі білімі болады.

Пікірсайыс әдісін қолданғанда төмендегідей жетістіктерге жетуге болады:

* оқушыларда белгілі бір тақырып бойынша жүйелі білім қалыптасады;
* оқушылар әртүрлі мәлімет пайдаланатын болғандықтан көптеген жаңалықтарды тезис түрінде жеткізуге мүмкіндік береді;
* әрбір оқушы өздігінен жұмыс жасап, оны жеткізу жолын таңдайтын болғандықтан оқу процесі бір сарынды емес қызыққа толы, таласты өтеді;
* пікірсайыс негізінде оқушылар жалпыға ортақ деп танылатын әмбебап пікірге келеді.

**Іскерлік ойын әдісі** ойын сабақтарын дайындау, өткізу мұғалімнен де, оқушылардан да шығармашылық ізденісті, көп күш-жігер мен уақыт талап етеді.

Іскерлік ойын әдісінің төмендегідей артықшылықтары бар: оқушылар шағын шығармашылық – ізденіс жұмыстарын жүргізеді: өзекті мәселелер көтереді, өздері мәліметтер іздейді, ақпараттар жинайды, дидактикалық материалдар құрастырады, өздері дербес шешім қабылдайды, тапқан материалдарды өңдейді, өз ойын еркін жетілдіруді үйренеді.

Мұғалімнің оқытудың қозғаушы тетіктерін тиімді басқаруындағы **әдістемелік құзыреттілігі**:

* мұғалімнің тәрбиелеудің, оқытудың мазмұнын, формасын, әдістерін таңдағанда міндетті түрде оқушылардың психологиялық ерекшеліктерін есепке алуы;
* мұғалімнің оқу-тәрбие процесінде жанға жайлы психологиялық ахуал тудыра алуы;
* мұғалімнің оқу-тәрбие әдістерін дұрыс таңдай алуы;
* өз пәні бойынша оқытудың әртүрлі әдіс-тәсілдерін меңгеруі, оның қажеттісін өз іс-тәжірибесінде пайдалана алуы.

Мұғалімнің оқытудың қозғаушы тетіктерін тиімді басқаруындағы **технологиялық құзыреттілігіне** жататындар:

**-** мұғалімнің өз пәні бойынша оқытудың инновациялық технологияларын меңгеру;

- мұғалімнің өз пәніне қатысты инновациялық технологияны дұрыс таңдай алуы;

- мұғалімнің оқу-тәрбие процесінде инновациялық технологияның рөлі мен маңызын айқындай алуы;

- мұғалімнің оқу-тәрбие процесінде оқушының инновациялық іс-әрекетін жоспарлай алуы.

**Тақырып бойынша білімді тексеру мен бақылауға арналған тапсырмалар**

1. Оқытудың әдістері мен әдістемелік тәсілдері. Оқыту әдістерінің атқаратын қызметі мен міндеттері.

2. Оқыту әдістерінің дидактикалық, психологиялық және технологиялық аспектілері.

3.Оқыту әдістерінің ерекшеліктері: тәрбиелік, білімдік, дамытушылық міндеттері.

4. Оқыту әдістерінің көптүрлілігі. Қазіргі заманғы дидактикада оқыту әдістерін жіктеудің сан алуан тәсілдері.

5. Оқыту әдістеріне сипаттама: сөздік, көрнекілік, практикалық.

6.Оқыту әдістерінің, құралдары мен тәсілдерінің өзара байланысы.

7.Оқытудың инновациялық интербелсенді әдістері: пікірсайыс, тренинг, диалог, дебат, пікірталас, т.б.

3.3.6 Оқытудағы диагностика және бақылау

**Оқыту сапасын диагностикалау. Ұғымдар:оқушының оқу жетістігін бақылау, бағалау, белгілеу.**

Білімнің қай саласында болмасын, еңбек процесі өту кезіндегі жағдайы мен сапасының диагностикасы жетекші рөл атқарады. Қазіргі ғылыми әдебиеттерде «педагогикалық диагностика» терминіне біршама анықтама берілген. Көптеген жағдайларда бұл анықтамалар психологиялық көзқарас тұрғысынан беріледі. Сондықтан да педагогикалық диагностика мазмұнында психологиялық процестерді оқып үйрену және педагогтар мен оқушылардың тұлғалық қасиеттерін қалыптастыруға баса көңіл бөлінеді.

«Диагноз» грек тілінен аударғанда танып білуді білдіреді. Психологиялық-педагогикалық зерттеулерде құрылым, функция, міндеттер және педагогикалық диагностика бағыттары анықталады (Б.С.Кобзарь, Л.И.Катаева, Е.А.Берулова, Б.П.Макарова, Б.П.Битинас, В.П.Симонов және т.б.).

Б.П.Битинас педагогикалық процесс жағдайының оңтайлы жинақталған көрсеткіштерін айқындайтын ғылыми бағыттағы педагогикалық диагностиканың негізгі міндеттерін анықтады.

**Педагогикалық диагностика** – сипаттама үшін аса қажет білім мен іс-әрекеттің жиынтығы және педагогикалық процесс жағдайы себеп-салдарын анықтау, мақсаттар арасындағы қарама-қайшылықты және «педагог-оқушы» жүйесі мүмкіндіктерін анықтау .

Білім беру қызметі – білім беру субъектілерінің мақсатты, педагогтік негізделген, дәйекті өзара іс-қимылы барысында жеке адамды оқыту, дамыту және тәрбиелеу міндеттері шешілетін процесс.

Білім беру қызметі білім сапасымен, оқыту сапасымен анықталады.

***Білім беру сапасы*** дегеніміз – білім берудің белгілі бір нормалар мен стандарттарға және оқушылардың дайындық сапасын сипаттайтын мүдделері мен қажеттіліктеріне сай болуы.

***Оқыту сапасы*** деп білім мазмұнын игерудің (білімнің, іс-әрекет тәсілдерінің, шығармашылық іс-әрекет тәжірибесінің, эмоционалдық-құндылық қарым-қатынастарының) және оқушылардың оқу процесінің түрлі кезеңдерінде өздерінің жеке мүмкіндіктері, талпыныстары мен оқыту мақсатына сәйкес дамуының белгілі бір деңгейін айтады. Егер оқыту нәтижелері операциялық тұрғыда берілген мақсатқа сәйкес келсе және әлеуметтік даму аймағында болжанған болса, онда оқыту сапалы деп танылады.

**Білім сапасын бағалаудың** төмендегідей **әдістері** бар:

1. Білім сапасын бағалау тәсілдері – оқыған материалды және формулаларды қолдануды бақылауға негізделген, яғни бақылау-бағалау құралдарын білімді репродуктивті түрде меңгеруді, тек фактологиялық және алгоритмдік білім мен біліктілікті тексеруге бағдарлау (**TIMSS**-математика және жаратылыстану пәндері бойынша халықаралық зерттеу).
2. Білім беру процесін түйінді құзыреттіліктерді қалыптастыруға бағдарлау, пәндік білімдер мен біліктердің алынатын білім мен біліктілікті тәжірибеде қолдана алуы (***PISA*** – халықаралық тестілеу бағдарламасы, ***IALS*** – халықаралық ересектер сауаттылығын зерттеу).

Оқыту сапасы оның соңғы нәтижесі бола алмайды, себебі ол оқытудың нәтижесімен алдын-ала болжанған мақсат арасындағы қарым-қатынас. Оқытудың білім, білік, дағды сияқты көрсеткіштері оқудың негізгі нәтижесі болады.

Педагогикалық процестің барысы, жағдайы, нәтижесі туралы жеткілікті ақпарат жинау үшін негізгі сипаттамаларды және олардың көрсеткіштерін білу керек. Педагогикалық зерттеу әдістерін кешенді қолдану диагностикалық мәліметтердің толықтығын және дәлелділігін қамтамасыз етеді. Диагностикалық мәліметтер педагогикалық процесті басқаруға, мезгілінде түзету енгізуге, педагогикалық процесті басқарудың алдағы жоспарын сапалы етуге жол ашады.

Бақылау-зерттеу – заттар мен құбылыстарды мақсатты зерттеу, мағлұматтарды іріктеп жинау, көзбен көргенді сезім мүшелерімен қабылдау және санада бұл ақпаратқа талдау жасау, зерттеу объектісінің сыртқы жақтары, қасиеттері мен белгілері туралы мәлімет алу.

**Үлгерім** – **оқушылардың оқу жетістігінің сипаттамасы. Оқушылардың іс-әрекет нәтижесін бақылаудың мақсаты мен қағидалары. Оқу іс-әрекетінің нәтижесін бақылау және бағалау қызметтері: бақылаушылық, ынталандырушылық, дамытушылық, білімдік, үйретушілік, тәрбиелік.**

Қазақстан Республикасында баға қоюдың жаңа жүйесін енгізудің мақсаты – орта мектепте оқыту сапасын жоғарылату, мектеп бітірушілер алатын білімді халықаралық стандарттарға сәйкестендіру болып табылады.

Бағалау барысында жоғарыда аталған жағдайлардың орындалуы бала құқығын теңгереді, танымдық белсенділігінің деңгейін арттырады, эмоцияналдық байсалдылық және өз мүмкіндіктерін сенімділікті сақтауына ықпал етеді.

**Бағалау**  (ағылш. – assessment →size (көлемін анықтау, көбінде салықтың) →sed/sit – отыру (ақпарат беріп көмектесу) – бұл оқыту нәтижесінде оқушылар нені біліп түсінді және осы білім-түсініктерін қалай қолдана алатынын терең түсіну үшін түрлі дерек көздерінен ақпаратты жинақтау және талдау процесі.

Бағалаудың екі әдісі пайдаланылады: **сыртқы бағалау және ішкі баға**лау.

Сырқы бағалау білім жүйесіндегі мемлекеттік бақылау Білім департаменті басқармасының органы арқылы жүзеге асырылады. **Сыртқы бағалаудың мақсаты** – оқушылардың шынайы қол жеткізген нәтижелері мен жалпыға міндетті білім беру мемлекеттік стандартында бекітілген оқытудың жоспарланған нәтижелері аралығындағы сәйкестікті белгілеу.

Оқушылардың оқу жетістіктерін мемлекеттік бақылау білімнің бастауыш, негізгі және жоғарғы сатыларында жүргізіледі.

Сыртқы бағалау оқушылардың игерген білім, білік, дағдыларды игеру деңгейін өлшеу үшін білім саласында Қазақстан Республикасының орталық атқарушы органымен әзірленіп, мазмұны, процедурасы және тексеру әдісі стандартталған тапсырмалар жүйесі пайдаланылады.

Оқыту сапасының ішкі бағалауы білім беру ұйымдарын тікелей жүргізіледі. **Ішкі бағалаудың** **мақсаты** – оқушылардың қол жеткізген шынайы жетістіктерінің оқу пәні, бағдарламасы бойынша оқытудағы күтілетін нәтижелерге сәйкестігін белгілеу. Ішкі бағалау білім, ептілік, дағдыларды меңгеру деңгейін өлшеу үшін стандартталмаған тапсырмалар арқылы өткізіледі. Аталмыш бағалау білім жетістіктері нәтижелерінің деңгейіне жүйелі түрде бақылауды қамтамасыз етеді.

Оқушылардың игерген білім, білік, дағдыларды игеру деңгейін бағалау жинақтаушы және қалыптастырушы болып бөлінеді.

**Қалыптастырушы бағалау** – нақты оқушыға бағытталған. Ол оқушылардың білімнің нақты элементін игерудегі кемшіліктерін айқындап, оны толық нәтижелікпен толтыруға бағытталған. Қалыптастырушы бағалау жеке тақырыптарды игеру барысында оқу тоқсанының ағымында іске асырылады.

**Жинақтаушы бағалау** – оқушының оқу тоқсаны және оқу жылындағы білімін нақты игеру қорытындылары бойынша жетістіктерінің деңгейін белгілеуге бағытталған.

**Бағалау критерийлері** – дағдыны дамыту үшін жоспарланған нәтижеге жетудің сипаттамасы.

Жалпы орта білім беру құрылымын жаңарту білім беру процесіне қатысушылардың талабын, мүмкіндігі мен қызығушылығын толық ескеруді, оқыту сатылары бойынша оқу материалдарын бірдей бөлуді, оқытуды дараландыруға жағдай жасауды көздейді.

Білім алушылардың оқу жетістіктерін бағалауда төмендегідей бақылау түрлері қолданылады:

* *күнделікті:* (сабақ сайын) – нақты сабақтың оқу материалын меңгеру нәтижелерін қадағалау;
* *тақырыптық*: оқу бағдарламасының түйінді тақырыптары бойынша білім мен біліктерді білім алушылардың меңгеру нәтижелерін қадағалау;
* *жалпылай:* тоқсан соңында немесе жартыжылдық жеке оқу курсы бойынша білім алушылардың пәндік білімді және іс-әрекет тәсілдерін (біліктер мен құзырлықтарды) меңгеру нәтижелерін қадағалау.

Жалпы орта білім беретін мектептерге критериалды бағалауды енгізу төмендегілерге мүмкіндік береді:

* оқушылардың оқу жетістігін бағалауда бірыңғай стандартталған тұрғыдан қолдануға, ол бағалаудың анықтығын және айқындығын қамтамасыз етуге;

оқушының дамуын жылдар динамикасында бағалау үшін салыстыратын деректердің болуына.

**Бақылау қызметінің өзара байланысы мен өзара негізділігі. Бақылаудың теориялық негіздері және оқу жұмысының нәтижелілігін есепке алу. Бақылаудың түрлері. Оқу жұмыстарын бақылау әдістері мен нәтижелігін бағалау жүйесі. Оқушылардың оқу жетістігін бақылау мен бағалаудың қазіргі заманғы формалары.**

**Бақылау** – бұл педагогикалық басшылықтың және оқушылардың танымдық іс-әрекетін меңгертудің функциясы. Бақылаусыз жеке адамның дамуы мен қалыптасуын басқаруға болмайды. Бақылаудың психологиялық-педагогикалық мәні оқушыға дер кезінде көмек беру, олардың шығармашылық күшіне, қабілетіне сенім білдіру, оқушылардың оқу тапсырмасын нәтижелі етіп орындау үшін ынталандыру және іске жұмылдыру.

Оқу-тәрбие процесінің барлық кезеңдерінде бақылаудың мазмұны, оқушыларды шығармашылық іс-әрекетке ынталандыру және олардың белсенділігін дамытуы тиіс. Бақылау процесінде мұғалім оқушылардың жаңа білімді игеру сапасы бойынша мағлұмат алады.

**Бақылау**– мекеме жұмысының соңғы нәтижесіне сандық әрі сапалық баға беру.

Бақылау төмендегідей кезеңдерді қамтиды:

- білім беру мекемесінің әртүрлі жүйесінің жай-күйін бағалаудың норма, стандарт, критерийлерін белгілеу;

- бақылау объектісінің белгіленген нормасының сәйкестік дәрежесі бойынша ақпарат жинау;

- қол жеткен нәтижені белгілеп, стандартпен салыстыру;

- фактілерді талдау, сәйкессіздікті болдырмау жолдарын іздестіру;

- қол жеткен нәтижемен төменгі отырғандарды хабардар ету, ақпаратты жеткізу және тарату;

- нәтиже бойынша ақпаратқа баға беру;

- алдында қабылданған жоспар мен шешімге түзетулер енгізу, коррекциялау.

Оқыту процесінде оқушылардың білім, білік, дағдыларын есепке алу, бақылау және бағалау оның аса қажет құрамдас бөлігі болып есептеледі.

Осы тұрғыда білім, білік, дағдыны есепке алу және бағалау мәселесіне теориялық және практикалық талдау жасаудың маңыздылығы ерекше.

Бақылау – кең көлемде оқушылардың оқу әрекетіне басшылық жасау қызметін атқарады, олардың шығармашылық күші мен қабілеттінің дамуына ықпал етеді. Оқыту процесінің маңызды компоненттерінің бірі – бақылау, баға қою, есепке алу.

**Бақылау құралдары**– тест, бақылау жұмысы, емтихан, сынақ, мемлекетаралық бақылау, олимпиада, байқаулар және т.б. болып табылады. Соңғы кезде оқушылардың білім, білік, дағдысын бақылауда көбінесе тест әдісі қолданылады.

***Мектепішілік бақылау мазмұнына кіретін мәселелер:***

а) оқу жоспары мен оқу бағдарламалары, олардың орындалуы;

ә) сабақ берудің және оқудың жағдайы;

б) жаңашыл мұғалімдердің педагогикалық тәжірибелерін оқып үйрену, тарату және оқу-тәрбие процесіне енгізу;

в) тәрбие жұмыстарын бүгінгі өмір талаптарына сәйкес басқару;

г) әдістемелік жұмыстар;

д) ата-аналар және жұртшылықпен жүргізетін жұмыстар;

е) педагогикалық кеңесте қабылданған шешімдердің орындалуын тексеру.

Оқу-тәрбие процесін бақылаудың бірнеше түрлері бар:

* ***жаппай*,** мысалы, барлық сыныптарда жүргізілетін жазба бақылау жұмыстары және т.б.;
* ***тақырыптық***– оқу жұмыстарының кейбір жақтарын арнайы тақырып бойынша тексеру;
* ***дербес*** – кейбір оқушының іс-әрекетін, жұмысын бақылау;
* ***топтық*** – топтың іс-әрекеттерімен танысып бақылау. Бақылау тиімді болу үшін нәтижелі тексеру керек.

**Білім алушылардың оқу жетістіктерін бағалау механизмі**

1. Әрбір пән бойынша білім алушылардың оқу жетістіктерін бағалауда оқу іс-әрекетінің белгілі бір деңгейіне сәйкес белгіленген ауқымда баға қойылады.
2. Нақты оқу пәнін оқыту ерекшелегіне сәйкес білім алушылардың оқу-танымдық іс-әрекеттерінің нәтижесін **бағалау** үшін бақылаудың ауызша, жазбаша дәстүрлі түрлері мен формалары, сондай-ақ тестілер және тағы басқа **бақылаудың**интерактивті түрлері қолданылуы мүмкін. Әрбір білім саласы бойынша немесе жеке пән бойынша оқыту нәтижелерінің нақты көрсеткіштері (критерийлері) жасалады.
3. Сабақ сайын білім алушыларды оқыту нәтижелерін бағалау оқу іс-әрекетінің деңгейіне сәйкес белгіленген баға ауқымы аясында бір сабақ аумағында жинақталған балдардың орташа арифметикалық мәнін анықтау арқылы жүзеге асырылады.
4. Кезеңдік бағалау қандай да бір бөлімді оқып үйренгеннен кейін, сондай-ақ жартыжылдықтың және оқу жылының соңында бақылау жұмыстарын өткізу арқылы жүзеге асады.

Жоғары оқу орындарына түсуге талапкерлерді іріктеу байқауын өткізу кезінде ҰБТ қорытынды нәтижелерінен басқа, жалпы орта білім туралы аттестаттағы барлық пәндерден алған бал түріндегі межелік бағалар, сондай-ақ, портфолиода жинақталған нәтижелер ескеріледі.

**Білім алушылардың оқу жетістіктерін бағалауды ұйымдастыру**

Білім алушылардың оқу жетістіктерін бағалауда төмендегідей бақылау түрлері қолданылады:

* **күнделікті( сабақ сайын)** – нақты сабақтың оқу материалын меңгеру нәтижелерін қадағалау;
* **тақырыптық** – оқу бағдарламасының түйінді тақырыптары бойынша білім мен біліктерді білім алушылардың меңгеру нәтижелерін қадағалау;
* **жалпылай** – тоқсан соңында немесе жартыжылдық жеке оқу курсы бойынша білім алушылардың пәндік білімді және іс-әрекет тәсілдерін (біліктер мен құзырлықтарды) меңгеру нәтижелерін қадағалау;
* **қорытынды** – нақты сыныптағы немесе мектеп сатысындағы білімінің соңғы нәтижелерін (аттестация) қадағалау.

**Тесттік және рейтингтік бақылау. Тесттердің типтері. Оқушылардың оқу жетістіктерін бағалау өлшемдері, жүйесі.**

Тест ағылшынның ***«test»*** сөзінен шыққан (тікелей аудармасы – сынау, зерттеу). Тест – адамның ақыл-ойының, қабілетінің, ерік күш-жігері мен өзге жеке-дара қабілеттерінің даму деңгейін айқындау мақсатында қолданылатын стандарттық тапсырма; жеке-дара не топтық ерекшеліктерін айқындауға арналған, орындау уақыты шектеулі, қиындық дәрежесі біркелкі емес тапсырмалар жиынтығы; қысқа бір мәнді жауап немесе ұсынылған бірнеше түрлі варианттардан дайын жауапты іріктеп алуды талап ететін сұрақтар.

Тест әдісінің артықшылығы:

* тексерудің, бақылаудың объектілігі;
* тест арқылы бағалау нақты әрі сараланған, даралық сипатта;
* дәстүрлі тексеру әдісінен тиімдірек: біріншіден, оқушылардың үлкен топтарымен жүргізуге болады, екіншіден, уақыт үнемделеді, шектеулі.

Тест – жас деңгейлері, білім деңгейлері бойынша топталған, арнайы әзірленген тапсырмалар жиынтығы. Тест тапсырмалары ішінара ізденіс, репродуктивті ғана емес, шығармашылық сипаттамаларымен ерекшеленеді, себебі, онда білім алушының теориялық білімімен қатар практикалық біліктіліктері де бағаланады.

***Тестің түрлері:***

***1) Толықтыруды қажет ететін тест:*** мәтінде, сызуда, формуланың жазылуында керекті сөздерді, белгіні, таңбаны қоятын ашық орын қалдырылады.

***2) Еске алушы тест:*** тест сұрағына жауап қандай бір факті, заң мағынасы, ережелер түрінде беріледі. Мұнда нақты қойылған сұраққа біржақты жауап берілуі тексеріледі.

***3) Балама жауаптары бар тест:*** қандайда бір шешімнің дұрыс немесе бұрыс екенін табу ұсынылады. Жауап бергенде «+» немесе «-» белгілері қойылады не «ия», «жоқ», «дұрыс», «дұрыс емес» сөздері жазылады.

***4) Таңдамалы тест:*** бірнеше жауаптардың ішінен дұрыс біреуі таңдалады, жауаптар саны үшеуден кем болмауы тиіс.

***5) Сәйкестік (салыстыру) тест:*** тапсырмалар екі бағандағы бір-бірімен мағынасы, мазмұны бойынша өзара байланысқан фактілерді, мәліметтерді табуға құрылған.

***6) Реттілік-бірізділікке негізделген тест:*** көлем, атау және т.б. көрсеткіштік сипаттағы мәліметтерді тек бір ғана тәртіппен, қандай да бір заңға, ережеге байланысты бірізділікпен орналастырады.

***7) Құрама тест:*** құрылымы бойынша онда тестін әр түріндегі сұрақтары болуы мүмкін, бұл тестің тапсырмалары мәтін немесе кесте, формула, сызбалар жиыны түрінде берілуі мүмкін. Деңгейі бойынша бұл тест аса сыйымды әрі өзгермелі болады.

**Оқушылар портфолиосы. Бағалау процесін ұйымдастыруға қойылатын талаптар.**

Бағалауды сапалы жаңарту бағдарламаларының ретінде соңғы кездерде портфолио технологиясы ұсынылып жүр. Бұл технология оқушы әрекетінің нәтижесін объективті түрде бағалауға мүмкіндік береді.

Портфолио – оқушының жеке жетістігін жинақтау және бағалау тәсілі. Американдық және Еуропалық білім беруде портфолио «оқушы жұмысының жетістігі мен озықтығын көрсететін коллекция» ретінде анықталады. Портфолионың мектепте пайдалану идеясы ХХ ғасырдың 80-жылдары АҚШ-та пайда болды. ХХ ғасырдың 90-шы жылдары негізгі мектептің барлық оқушылары үшін ұсынылды. Бұл әдістеме оқушылардың қызығушылық аясын анықтауға, олардың өз бейініне сәйкес мектептің жоғарғы сатысында сауатты түрде таңдау жасауға мүмкіндік береді.

Портфолионың негізгі мақсаты – оқушының білім алу процесі бойынша есебін ұсыну, оның оқудағы жетістігін бақылау, маңызды білім нәтижесін көру, оқушы жетістігін сапалық және сандық жағынан бағалау.

**Портфолио *(portfolio –*** *ағылшын сөзі****)***  портфель маңызды құжаттар үшін арналған папка деген мағынаны білдіреді. Шетелдің жаңа сөздігінде портфолио визиттік карточка есебінде қолданылады, яғни, адам туралы ақпарат, ұйымның белгілі құжаттарының жинағы, жұмыс үлгілері деп түсіндіреді.

Ғалым Г.М.Коджаспирова бойынша, «Портфолио дегеніміз – оқушы немесе мұғалімнің оқып білім алу және басқа да салалардағы жетістіктерін тіркейтін, жинақтайтын, бағалайтын және қорытындылайтын жүйе, тәсіл».

Портфолиоға педагогика ғылымында түрліше анықтама беріледі:

1) жазба жұмыстарын, құжаттарды сақтауға және тасымалдауға арналған құрал; портфель; іс папкасы;

2) бір тақырыпқа біріктірілген жұмыстар сериясы, құжаттар, құнды қағаздар портфелі, суреттер папкасы;

3) оқушылардың бір немесе бірнеше салада жеткен жетістіктерін, талпыныс, ізденістерінің үдемелі жақсаруын көрсететін мақсатты бағытталған жұмыстарының коллекциясы (Д.Мейер);

4) оқушының белгілі бір уақыт аралығында оқудағы жеке жетістіктерінің жинағы мен бағасын тіркеу тәсілі;

5) оқушының білім, білік, дағдыларына мониторинг жасауға арналған жүйелі, арнайы жинақталған дәлелдемелер жинағы;

6) оқушының жеке жетістіктері мен тәжірибесін рәсімдеп көрсететін сан алуан ақпараттарды жинақтайтын жұмыс папкасы.

Портфолионың мақсаты – оқушының білім алу процесіндегі жетістіктерін басқа оқушылардың жетістіктерімен тікелей салыстырмай оның жеке-дара прогресін бақылау.

Портфолио келесі педагогикалық міндеттерді шешуге көмектеседі: оқушының оқу мотивациясын қолдау және ынталандыру; олардың белсенділігі мен дербестігін, оқу мен өзіндік оқу мүмкіндіктерін кеңейту; оқушылардың өз іс-әрекетін рефлексивті және бағалаушылық (өзін-өзі бағалауын) дағдыларын дамыту; оқу іскерлігін қалыптастыру – мақсат қою, өзінің оқу іс-әрекетін ұйымдастыру және жоспарлау.

Жалпылай алғанда, портфолио оқу жоспарының бір немесе бірнеше саласы бойынша оқушылардың күш-жігерін, дамуы мен жетістігін мақсатты түрде жинақтап көрсететін жұмыстар жинағы болып табылады. Мазмұны бойынша портфолио негізгі 3 түрге бөлінеді:

**1) Құжаттар портфолиосы** – сертификатталған жеке білім жетістіктерінің портфелі. Оған жататындар: диплом, грамота, оқушының мектепте және одан тыс белсенділігі мен табысын растайтын басқа да ресми құжаттар.

Құжаттар портфолиосы – жеке дара білімділік жетістіктердің сертификацияланған (құжатталған) портфелі. Портфолио – материалдардың сандық және сапалық бағасы.

**2) Жұмыстар портфолиосы** – оқушының зерттеу жұмыстарының, жобаларының түрлі шығармашылық жұмыстарының қосындысы және оның шығармашылығы мен оқуының негізгі түрлері мен бағыттарының сипаттамасы: ғылыми конференциялар, сайыс, оқу лагерьлеріне қатысу, элективтік курстарды, түрлі практикаларды ету, спорттық және көркем өнер жетістіктері.

**3) Пікірлер портфолиосы**  – бұл оқушылардың өз жетістіктерін бағалауы, оқу және оқудан тыс іс-әрекеттерінің түрлеріне, оның нәтижелерін, талдау жасауын, резюме, болашақ білім алу сатыларын жоспарлау, сонымен қатар, мұғалімдердің, ата-аналардың және сыныптастарының, қосымша білім беру жүйесінің қызметкерлерінің және т.б. пікірлері.

Портфолио оқушылардың мотивациясына қолдау көрсетіп ынталандыруға, олардың белсенділігі мен өзбеттілігін марапаттауға, өз бетімен білім алуға мүмкіндіктерін кеңейтуге, рефлексивті іс-әрекетке қабілеттерін дамытуға, сонымен қатар мақсат қою, жоспарлау, өзін-өзі ұйымдастыру сияқты метакогнитивті дағдыларын жетілдіруге септігін тигізеді (108-сурет).

**Оқушы портфолиосы**

**Құжаттар портфолиосы**

**Жұмыс және жоба портфолиосы**

**Пікірлер порфолиосы**

* Электронды күнделік
* Электронды журнал

Оқушылардың ғылыми жобалық портфелі

Мұғалімнің берген пікірлері

**Сурет-108. Оқушы портфолиосы**

**Бағалау процесіне оқушылардың қатысуы және өзара әрекеттестігі: бірін-бірі бағалау, өзін-өзі бағалау, бағалау пікірі.**

Сабақтың әр бөлімінде де кері байланыс орын алады. Кері байланыстың екі түрі болады: ауызша, жазбаша. Оқушылар үшін оның жетістіктерін бағалау ақпараты төмендегідей элементтерден тұрады:

* Алға қойған мақсаты.
* Берілген және қалыптасқан межелер (критерий).
* Қазіргі қол жеткізген жетістіктер деңгейінің сипаттамасы.
* Алдына қойған мақсаттары мен жеткен жетістіктерінің айырмашылығын түсіне білу.

Өзін-өзі бағалаудың тиімділігі үшін:

* Оқушылар өз жұмыстары мен оның қабілеті қалай бағаланатыны жайлы түсінігі.
* Сын тұрғыдағы көзқарасты дамыту дағдысы.
* Әділдікті дамыту.
* Оқушылардың өз мақсаттарына зейіндерін шоғырландыруы.

Бірін-бірі бағалаудың артықшылығы – оқушылар басқалардың жұмыстарының әлсіз және мықты жақтарын байқап үйренеді, сонымен қатар өзінің жеке алға жылжуын талқылай алады.

Бірін-бірі бағалаудың артықшылығы:

* Бірін-бірі бағалау интерактивті сипатта болады.
* Оқушы немесе оқушылар тобы басқа оқушы немесе топтың жұмысына баға бере отырып, өздеріне пайда келтіреді.

Жұмысты алдын-ала белгіленген межелермен бағалайды. Басқалардың жұмысын бағалағанда өз жұмысындағы қателерді көріп, қажет болса түзеуге мүмкіндік алады.

Кері байланыс тиімді болуы үшін ол оқушының ой-өрісін оятуы қажет.

**Өзін-өзі жəне бірін-бірі бағалау:**

* + кез келген жетістіктерді бағалау критерийлері оқушыға мінсіз түсінікті болуы керек, оқушының жұмыс мақсаттары жайлы жəне оның табысты орындалуы үшін не қажет екені жайлы толық түсінік қалыптастыруға көмектеседі;
  + оқушылар бағалауды өз бетімен немесе сыныптастарымен серіктесіп жүргізу əдетін қалыптастыру керек;
  + оқушылар өз сана-сезімінде жұмыс мақсаттарын сақтап жəне сол мақсаттарға қол жеткізудегі өз жолдасын бағалай білу керек.

Бірін-бірі бағалау жəне өзін-өзі бағалау оқушының оқу процесіне бірден-бір үлесін қосады – олар ешқандай басқа жолдармен шешілмейтін мəселелерді шешуге көмектеседі. Бірін-бірі бағалау әлеуметтік және коммуникативті қабілеттерді жақсартуға көмектеседі.

Оқу процесінде бірін-бірі бағалаумен белсене айналысса, оқушылар баға мен бағалаудың маңызы жайлы тереңірек ұғынады.

**Ұлттық бірыңғай тестілеу** – **ҚР білім беру мекемелерінде білім алушылардың оқу әрекетінің нәтижесін тексеру және бақылаудың соңғы кезеңі.**

Қазақстан Республикасының «Білім туралы» Заңының 28 бабына сәйкес, білім беру ұйымдары білім алушылардың білім беретін оқу бағдарламаларын меңгеруін бақылау мақсатында білім алушылардың үлгерімін ағымдағы бақылауды және білім алушыларды аралық және қорытынды аттестаттаудан өткізеді.

**Білім алушыларды аралық аттестаттау** – білім алушылардың бір оқу пәнін оны зерделеп бітіргеннен кейінгі бір бөлігінің немесе бүкіл көлемінің мазмұнын меңгеру сапасын бағалау мақсатында жүргізілетін рәсім.

**Білім алушыларды қорытынды аттестаттау** – тиіс білім беру деңгейінің мемлекеттік жалпыға міндетті стандартында көзделген оқу пәндерінің көлемін олардың меңгеру дәрежесін айқындау мақсатында жүргізілген рәсім.

Білім алушыларды аралық және қорытынды аттестаттаудан өткізгенде және әртүрлі мақсаттағы бақылауларда тест тәсілі кеңінен қолданылуда:

* жалпы білім беретін мектеп түлектерінің білімін қорытынды бақылаудағы Ұлттық Бірыңғай Тестілеуде (ҰБТ);
* ЖОО-ның 2-курс білімгерлерін аралық мемлекеттік бақылаудан өткізгенде;
* ЖОО-ның 4-курс білімгерлерін қорытынды мемлекеттік бақылаудан өткізгенде;
* жалпы білім беретін мектеп мұғалімдерінің кәсіби біліктілігін анықтау бойынша аттестаттаудан өткізгенде;
* ЖОО-ның оқу-тәрбие процесінде ағымдық бақылауды жүзеге асырғанда және т.б.

Кешенді тестілеу – ақпараттық технологиялар қолданылып, бірнеше оқу пәндері бойынша бір мезгілде өткізілетін емтихан нысаны.

Тест тапсырмалары жас деңгейлері бойынша топтастырылған, арнайы даярланған және сынақтан өткізілген тапсырмалар жиынтығы.

Ол статистикалық әдістерді пайдалану негізінде зерттелінетін сапалар мен қасиеттерді объективті әрі сенімді бағалауға жол ашады.

Педагогикалық тестілеу білім, білік дағдыны меңгеру деңгейін анықтаудың бірден-бір әдісі ретінде төмендегідей артықшылықтарымен ерекшеленеді:бақылау тиімділігі жоғары; бір мезгілде саны жағынан басымырақ көптеген білім алушылардың білімін тексеруге болады; бақылаудың жоғары объективтілігі.

**Білім алушылардың түйінді құзыреттіліктерінің қалыптасуын және оқу жетістігін бақылау мен бағалаудың түрлерін, формаларын жаңарту.**

Бағалау – одан арғы оқу туралы шешім қабылдау мақсаты мен оқытудың нәтижелерін жүйелі түрде жинақтауға бағытталған қызметті белгілеу үшін қолданылады.

Бағалаудың қалыптастырушы бағалау және жиынтық бағалау деген 2 түрі бар. Іс жүзінде нақты баға қою және есеп беру үшін өткізілетін оқуды бағалау мен нақты мақсаты бағалауды оқушылардың оқуына ықпал етуге арналған оқытудың бөлігі ретінде қолданады.

Оқытуды, оқытуда қолданылатын әдіс-тәсілдерді жақсарту мүмкіндіктерін және осы мүмкіндіктерді іске асыру түрлерін анықтауға бағытталған бағалау **қалыптастырушы немесе оқу үшін бағалау (ОүБ)** деп аталады.

Егер бағалау мақсаты баға қою, сертификаттау немесе оқытудың алға жылжуын тіркеу үшін оқыту қорытындысын шығару болса, онда өзінің функциясы бойынша бағалау ***жиынтық*** болып табылады және кейде оны оқуды бағалау деп атайды.

Бағалаудың негізгі мақсаттары төмендегідей:

1) ***Оқудағы қиындықтарды анықтау*** – критериалды бағалау жүйесін енгізу.

2) Жетістікке жеткендігін көрсететін ***кері байланыс.*** Кері байланыс бейресми түрде ауызша бағалаудан бастап ресми жазбаша тестілерге дейін түрленуі мүмкін, бірақ негізгі мақсат оқушылар мен мұғалімдерге жетістіктер мен даму. Мысалы, білім, түсіну және дағды туралы хабар беру болып табылады.

3**) Уәж.** Кері байланыс көбінесе уәж түрінде көрінеді. Ынталандыру ретінде тестінің немесе емтиханның өткізілуі әдетте кейбір оқушылар мен мұғалімдерді ойларын жинақтап, әрекет етуге итермелейді. Мұндай сыртқы ынталандыру оқуға шабыттанып кірісуге түрткі болуы мүмкін, бірақ мұқият бақылау жүргізілмесе, мәжбүрлеу құралына айналуы да ықтимал.

4) **Болжау және сұрыптау**. Оқушының білімі және дағдыларын бағалау арқылы мұғалімдер олардың болашақтағы мінез-құлқы мен дамуын болжайды.

5) **Стандарттарды бақылау және орындау**. Бағалау нәтижесінде біліктілік дәрежесі, оқушылардың білім жетістіктері бағаланады.

6**) Оқыту бағдарламасының мазмұнын** және оқыту стилін бақылау.

Құзіреттілік тәсіліне негізделген жаңа білім мазмұнның базалық принципі – тұлғаның адамгершілік-рухани қасиеттерін дамытуды ынталандыратын ізгі білім беру ортасын құру: өзін-өзі тану, өзін-өзі анықтау және өзін-өзі жетілдіру, коммуникативтік дағдыларды, ақпараттар мен технологияларды басқара білуі, проблемаларды ұтымды шешу, іскерлік пен креативтілікті қалыптастыру, тұлғаның өздігінен дамуы мен дербестігін қамтамасыз ету.

***Оқушылардың оқудағы жетістіктерін бағалаудың негізгі мақсаты*** – алынған білімдік нәтижелердің алдын ала жоспарланған нәтижелерге сәйкестік дәрежесін анықтау. Оқушының өзі емес, оның жұмысы бағаланады. Ал бағалауда басты назарды жұмыстың кемшіліктеріне емес, жетістіктеріне аудару керек. Кемшіліктер екінші кезекте қарастырылады.

“Критериалды бағалау” терминін ғылымда алғаш рет Р.Ю.Глейзер қолданған, ол әдеттегі мінез-құлық моделінің жиынын анықтау процесін, оқушылардың оқу жетістігі деңгейінің шамасы мен қолжетімділігінің арасындағы сәйкестікті сипаттады. Бұл оқушы әрекетін алдын ала анықталған критерийлерді тіркеп жинақтау арқылы бағалауды білдіреді.

Критериалды бағалауды енгізудің мақсаты бағалау критерийлерінің негізінде оқушылардың оқу жетістіктері туралы шынайы ақпарат алу және оқу процесін жетілдіре түсу.

**Критериалды бағалау** – нақты анықталған, ұжымдасып жасалған критерийлермен оқушылардың оқудағы жетістіктерін салыстыруға негізделген және оқушылар, ата-аналар мен педагогтар үшін түсінікті, білім мазмұнына және мақсатына сәйкес процесс.

Оқушылардың оқу жетістігін критериалды бағалау жүйесі оқыту, оқу, бағалаудың өзара байланысына және оқу процесін ұйымдастырудың бірыңғай тәсілдерін қамтамасыз етуге негізделген.

Бұл барлық бағалау элементтері арасындағы өзара байланыс орнатуды, теориялық негіздемені болжамдайды: оқу мақсаттары; бағалау түрлері; құралдары; нәтижелері.

**Оқушылардың оқу жетістігін критериалды бағалау жүйесі:**

* оқыту мен бағалаудың тұтастығына негізделеді;
* білім алушылардың үлгерімін, ілгерілеуін қамтамасыз етудің бірыңғай тәсілін қалыптастыруға бағытталады;
* оқу бағдарламасына сәйкес дағдыларды дамытуды, білім алу дәлелдерін жинақтауды, оқу мақсаттарын жүзеге асыруды қамтамасыз етеді;
* оқу бағдарламасы мазмұны негізіндегі әр сынып үшін пән бойынша бағалаудың формалары мен тәсілдерінің әртүрлілігін қамтиды.

**Жиынтық (суммативті) бағалау** – бұл белгілі уақытта тақырыпты, тарауды үйрену соңында оқушының білім, білік, дағдылары мен құзыреттіліктері қалыптасу деңгейін анықтау.

109-суретте критериалды бағалаудың құрылымы берілді.

**Сурет-109. Критериалды бағалаудың құрылымы**

Жиынтық бағалау мақсаты – белгілі уақыт ішінде оқушының білім, білік, дағды мен құзыреттіліктерді қалыптасу деңгейін және алынған нәтижелердің стандарт талаптарына сәйкестігін анықтау.

Жиынтық бағалау тапсырмалары оқу мақсаттары мен бағалау критерийлеріне сәйкес құрастырылады. Жиынтық бағалау белгілі бір тақырыпты қорытындылау мақсатында орындалады: мазмұны оқылған материалды қамтуы керек; негізгі бағалаудағы оқушының алған бағасы тоқсандық баға болып табылады.

**Қалыптастырушы бағалау** күнделікті алған білімінің меңгеру деңгейін анықтайды; негізгі бақылау жұмысына дейін білімін жүйелейді; кездескен қиыншылықтарын қалыпқа келтіруге оқушыға мүмкіндік береді (110-сурет).

**НЕ?**

Оқу барысында оқушы өзіне қажеттісін алады

**МАҚСАТТАР**

**Қалыптастырушы бағалаудың тиімді процесі**

**ҚАЛАЙ?**

Мұны орындау үшін бағалаудың қандай түрлері қолданылады

**ТЕХНИКА**

**Сурет-110. Қалыптастырушы бағалау**

Оқу мақсаттары оқушылардың ілгерілеуін көрсету үшін қолданылатын тиімді құрал болып табылады. Критериалды бағалау жүйесінде оқу мақсаттары ерекше маңызды, олар критерийлерді анық, жеңіл, түсінікті формада құрастыруға мүмкіндік береді.

Критериалды бағалау жүйесінде бағалау критерийлері ойлау дағдыларының деңгейлері бойынша үш топқа бөлінген: **білу және түсіну**; **қолдану;** **жоғары деңгейдегі дағдылар** (талдау, жинақтау және бағалау).

Критериалды бағалау – оқу бағдарламасындағы күтілетін нәтижелерге жету мақсатында оқушылардың білім алудағы жеке даму жолына түзетулер енгізуге мүмкіндік беретін, оқушының оқу жетістігін алдын-ала нақты анықталған бағалау критерийлерімен сәйкестігін бағалау болып табылады.

13-кестеде критериалды бағалау жүйесінің мәні ашылды.

**Кесте 13-** **Критериалды бағалау жүйесінің мәні**

|  |  |  |  |  |
| --- | --- | --- | --- | --- |
|  | **Білу және**  **түсіну** | **Білімді қолдану** | **Сыни ойлау** | **Топтағы ынтымақтастық** |
| **Бағалау критерийлері** | * Анықтайды * Тізбелейді * Атайды * Қайталайды * Көрсетеді * Мәлімдейді | * Ара -қатынасты   белгілейді   * Таңдайды * Шешеді * Қолданады * Жасайды   Пайдаланады | * Талдайды * Дәлелдейді * Негіздейді * Түсіндіреді * Болжайды * Қорытынды   жасайды | * Талқылайды * Дәлелдейді * Салыстырады * Ұсынады * Келіседі * Негіздейді |

Қалыптастырушы бағалау оқу процесінің ажырамас бір бөлігі болып табылады және тоқсан барысында мұғалім тарапынан жүйелі түрде өткізіліп отырады. Қалыптастырушы бағалауда баға, балл қойылмайды, мұғалім мен оқушы арасында үздіксіз кері байланыс орын алады. Қалыптастырушы бағалау кезінде оқушының қателесуге, оны түзетуге мүмкіндігі бар. Қалыптастырушы бағалау оқушының қабілетін анықтауға, қиыншылығын табуға, оң нәтижеге қол жеткізуіне көмектесуге, дер кезінде оқу процесін түзетуге мүмкіндік береді, кері байланыс орнайды.

Жетістік критерийлері оқушыларды жетістікке жетелейтін бірден бір оқу құралы ретінде қарастырылады.

Жалпы орта білім беретін мектептерге критериалды бағалауды енгізу төмендегілерге мүмкіндік береді:

* оқушылардың оқу жетістігін бағалауда бірыңғай стандартталған тұрғыдан қолдануға, ол бағалаудың анықтығын және айқындығын қамтамасыз етуге;
* оқушының дамуын жылдар динамикасында бағалау үшін салыстыратын деректердің болуына;
* оқушылардың кең спектрлі дағдыларының даму деңгейін талдауға;
* әртүрлі факторлардың дағдылардың даму деңгейлеріне ықпал етуін зерттеуге.

**Тақырып бойынша білімді тексеру мен бақылауға арналған тапсырмалар**

1.Оқыту сапасын диагностикалау.

2.Оқу іс-әрекетінің нәтижесін бақылау және бағалау қызметтері: бақылаушылық, ынталандырушылық, дамытушылық, білімдік, үйретушілік, тәрбиелік.

3. Бақылаудың түрлері. Оқу жұмыстарын бақылау әдістері мен нәтижелігін бағалау жүйесі.

4.Оқушылардың оқу жетістігін бақылау мен бағалаудың қазіргі заманғы формалары. Тесттік және рейтингтік бақылау. Тесттердің типтері.

5.Оқушылар портфолиосы. Бағалау үдерісін ұйымдастыруға қойылатын талаптар.

3.3.7 Оқушылардың тұтас педагогикалық процестегі танымдық  
іс-әрекетін белсендендіру

**Оқыту** – **оқушылардың танымдық іс-әрекеті. «Белсенді танымдық іс- әрекет», «түрткі», «ынталандыру» ұғымдары. Оқыту мотивтерінің жіктемесі. Мотивация және оқытудың табыстылығы.**

Оқыту мен оқу әрекетінің бір-бірімен тығыз байланыста болып, баланың ақыл-ойының дамуында зор рөл атқаратындығы белгілі. Ал оқыту барысында ақыл-ойдың, интеллектінің дамуы, "оқи алуға үйрену" бүгінгі күннің басты талабы.

Осылайша оқу әрекетінің мазмұны болып табылатын теориялық білім, окушының қажеттілігіне айналады. Ал қажеттіліктерді өтеу мотивтермен байланысты. Тапсырманы табысты орындап шығуға басшылық  
ететін ынта-ықыласы, ішкі түрткілер пайда болады. Сананы билеген ішкі күштер әрекеттің амалдарын, орындаудың құралдарын белгілеуді, таңдауды талап етеді.

Оқу әрекеті деп білім, білік алуға бағытталған әрекетті айту қабылданған. Ол өз бетінше де, мұғалімнің жетекшілігімен де жүзеге асады. Біз басшылыққа алып отырған әрекет теориясының психологиялық негізін Б.Г.Ананьев, Л.С.Выготский, А.И.Леоньтев, С.Л. Рубинштейн, т.б. ғалымдар жасады. Ал бастауыш мектеп кезеңіндегі оқу әрекеті Ш.А.Амонашвили, В.В.Давыдов, Л.В.Занков, П.Е.Гальперин, т.б. зерттеулерінде қарастырылды.

Әрекеттің ішкі құрылымына енетін бұл компоненттер былайша сипатталады: қажеттілік -мотив - мақсат - құрал - әрекет -нәтиже.

**Қажеттілік** – индивидтің өзінің өмір сүруге, дамуға білімінің, тәжірибесінің, басқа да әлеуметтік жағдайлардың жеткіліксіз екенін сезінуі. Белсенді әрекеттің негізі.

**Түрткі (мотив)** – ынта-ықыластың аууы; шығармашылық қызметке деген қажеттілік, орнықты қызығушылық.

**Құрал** – әрекеттің амалдарын белгілеу, жолдарын таңдау.

**Әрекет** – іс-қимыл, құрал. Ол ойын, тілдік, ойлау әрекеттері түрінде жүзеге асады.

**Нәтиже** – өнім.

Оқу әрекеті арқылы баланың ойы абстрактіден нақтыға қарай өрлейді, теориялық сана, теориялық ойлау қалыптасады. Оқушынын дамуының негізі болып табылатын әрекет, оқу әрекеті әрбір сабақтың өзегі деп түсіну керек. Аталған құрылымдағы қажеттілік және мотив табысты әрекет етуге итермелейтін басты күш.

**Танымдық қызығушылықтың оқу іс-әрекетіндегі рөлі, оның оқытудағы дамуы. Оқушы тұлғасын танымдық іс-әрекет субъектісі және өзіндік дамуы ретінде қалыптастыру. Оқушыларды оқытудың мотивтері.**

Сабақтың әрекет теориясына сәйкес ұйымдастырылуы – баланың жеке басын дамытудың басты кепілі.

Ол үшін мұғалім төмендегідей қағидаларды жадында сақтауы қажет:

* баланың бойындағы құмарлығын, қызығушылығын жойып алмай, оның үнемі алға жылжуға деген табиғи талап-тілектерін, сұраныс пен мұқтаждарын ескеру, шығармашылығын жетілдіру;
* білімді өз бетінше іздену арқылы алуға қолайлы жағдай жасау;
* өзін-өзі дамытатын тұлға қалыптастыру.

Мұғалім бала бойындағы жаратушылық сапалардың болатындығын мойындауы, әрі қарай дамытуы керек. Ол үшін өзі де өзгеруі, дәстүрлі окытудың стереотиптерінен арылуы қажет. Білім арқылы баланы дамытудың жаңа стратегиясы мен тактикасын таңдай алуы керек. Өзінің философиялық ұстанымдарын қайта қарағаны дұрыс.

Оқушылар бойында кездесетін таным қабілеттіліктері – білімді өз сапасында белсенді және нәтижелі түрде бейнелеуі. Мұндай бейнелеу әрекеті аса күрделі процесс. Ол оқушылардың сыртқы дағды мен әдеттерін қалыптастыру нәтижесінде жүзеге асады. Оқушылардың танымдық белсенділігін арттыру, таным қабілеттілігінің оянуына түрткі болу – оқытудың негізгі мәселелерінің бірі. Оқушылардың танымдық белсенділігі өз кезеңінде қабылдау, есте сақтау, қиялдау процестері мен зейінінің тұрақты күйін қажет етеді. Оқушының өзіндік сезімдік танымы (қалауы, ынтасы, құштарлығы, әсерленуі) негізінде қабылданған білімі мен дағдысы, ептілігі мен шеберлігі әлдеқайда нәтижелі әрі жемісті болады.

Ақыл-ой әрекетін табиғаттан даяр күйінде алмайды, ол ойлауды үйренеді, ойлау операцияларын игереді. Мұғалімнің міндеті – осы процесті басқара білу, тек ойлау іс-әрекеттерінің нәтижелерін ғана емес, оны қалыптасу барысында бақылап отыру.

Ақыл-ой әрекеті сезімдік қабылдау негізінде алған жүйелі білімі арқылы қалыптасады. Оқу барысында, әрекеттердің белгілі бір жүйесін орындау кезінде оқытушының басқаруымен сезімдік қабылдау қабілеттілігін жетілдіріп отыру жүзеге асырылады. Оқушылардың психикалық даму ерекшеліктері оқу әрекеттерінде жетекші қызмет атқарады. Оқу процесінде оқушылардың танымдық белсенділігі мен құштарлығының қабілеттілігін арттырудың сан алуан түрлері бар.

Оқу-тәрбие процесі мұғалім мен оқушыдан әртүрлі іс-әрекеттерінен тұрып, осы іс-әрекеттердің барлығы оқып-үйренушінің білімінің мазмұнын меңгерту мақсатында орындалады. Дидактикада осы іс-әрекет түрлерінің сипатына, жинақтау тұтастығы мен орналасуына көп көңіл бөлінеді. Білім оқытушыдан оқушыға беріліп қана қоймайды, оның шығармашылығын дамытуға жұмылдырылады. Өйткені оқыту әдісі белгілі білімді игеру процесімен тікелей байланысты. Педагогикалық процесте оқушы мен мен мұғалімнің арасында өзара әрекеттесу жүріп, ол әрекеттесу әртүрлі әдістер арқылы іске асады. Әдістерді анықтау мен классификациялаудың көптеген жақтары бар.

В.Краевский «Оқыту әдісі – оқытушы мен оқып-үйренушінің біріккен іс-әрекет моделі, белгілі білім мазмұнын оқып-үйренушілерге игеру үшін беретін нормативті жоспары»деп түйіндесе, И.Лернер «Оқыту әдісі – оқып-үйренуші мен оқытушының сатылы әрекеттесу жүйесі, мазмұнын игеруді ұйымдастыруға бағытты» деп тұжырымдайды.

В.Оконьнің пікірінше, «Оқыту әдісі – сыналған оқып-үйренушінің жеке өзгерістерін іске асыру мақсатында қолданылатын оқып-үйренуші мен оқытушының біріккен қызметі».

Оқыту әдісін әртүрлі жағынан қарастыруға болады. Оқыту әдісі – оқу процесінде өтетін оқу формасы, оқып-үйренушілердің білімді логикалық игеруі, оқуға үйрету тәсілдері. Осы құбылыстардың ішіндегі маңыздысы, білім мазмұны әдістерімен тығыз байланыста болып, оқып-үйренушілердің ойлау іс-әрекеттерінің сипатын анықтайды.

Іс-әрекет тәсілдерін тәжірибеде іске асырудың ерекше маңызы бар. Білім түрлері мазмұны мен атқаратын қызметімен қатар игеруге қажетті іс-әрекетпен де сипатталады. «Игеру» деп әлеуметтік тәжірибенің объективті мазмұнының жеке адамның өзіндік мазмұнына алмасуын айтамыз. Ал білім ұғымының анықтамасының жалпы ғылыми және педагогикалық ерекшеліктері мыналар: әлеуметтік, ғылыми және оқу танымдық*.* Әлеуметтік анықтама танымдылық шығармашылығы бойынша сипатталады. Дайын білім дегеніміз: субъектіге ақпаратты жеткізіп, объектіні сипаттап, оқып-үйренушіге белгілі байланыстарын көрсету.

Осы жағдай іс-әрекет тәсілдеріне де қатысты. Оқып-үйренуші дайынды түсіне алады, себебі оқып-үйренушіге әрбір жүрген жүрісі белгілі. Білімді игеру арқылы жаңғырту тәсілін оқып-үйренуші өзі ойлап табуы қажет. Өмірде жеке адамның білімі екі сапамен анықталады: қоғамның деңгейіне сәйкес өмірді жинақтап көрсете алуы; іс-әрекетті шығармашылықпен іске асыруы. Біріншіге қажетті дайын білімді игеру тәсілдері: танымдық объектіні немесе таңдамалы хабарламаны, алынған хабарламаны еске сақтау, жүйеге енгізу. Білімнің бұл түрі оқып-үйренушіге белгілі базалық білім көзіне негізделеді.

Білім мазмұнының екінші элементін игеру басқаша іске асады, яғни белгілі бір іс-әрекет тәсілдерінің тәжірибесі арқылы. Білімді осы іс-әрекет тәсілдері арқылы жаңғырту оқу процесінде дағды мен шеберлікке айналады. Ал дағды мен шеберлік жаңғыртусыз басқа іс-әрекет түрі тәсілдерімен жанаса алмайды.

Оқып-үйренушілердің білім, дағды, шеберлігінің сапасы мәселелерін өңдеу педагогикалық әдебиетте кеңінен қаралып, қазіргі уақытта білім, дағды, шеберлік сапасы әдістер арқылы жүйеленіп, әртүрлі белгілеріне қарай сипатталып жүр. Білім сапасының жүйесі – сапалық сипаттамалардың әрекеттескен жиынтығы, жеке адамның дамуы мақсатында жоспарланған, шығармашылық әлеуетін ашуға бағытталған толық білім.

Қазіргі оқыту әдістемесі оқушының танымдық қызметі мен ойлау жүйесінің ара-қатынасын анықтай түсуде. Ол оқушының дербестігін, танымдық қажеттілігін қанағаттандырумен қатар, интеллектуалдық ойлау мүмкіндіктерін қалыптастырады.

**Оқушыларда танымдық қызығушылық пен акыл-ой әрекетінің тәсілдерін қалыптастыру. Оқушылардың белсенді танымдық іс- әрекетке және өзінің интеллектуалдық қабілеттерін дамытуға мотивациялық дайындығын қалыптастыру. Оқушылардың танымдық шығармашылық іс-әрекеті.**

Оқушының танымдық мүмкіндіктерін арттыруда мұғалім басты рөл атқаратындығын соңғы зерттеулер анықтап отыр.

Мұғалімнің жеке тұлғасы, білімі, өз ісіне және оқушы арасындағы қатынасы, әдістемелік шеберлігі – оқушының білімге деген ынтасын арттырудың кепілі. Сондықтан оқушының жан-жақты мүмкіндіктерін ашуда мұғалім тәрбиесі негізгі рөл атқарды.

Көрнекті ғалым-психологтар В.В.Давыдов, П.Я.Гальперин, А.Н.Леонтьев, Н.Ф.Талызина және басқалар өздерінің ғылыми зерттеулері арқылы оқушының білімге деген ынта-жігерін қалыптастырудың мол мүмкіндіктерін ашып береді. Білім берудің негізгі бөлігі – оқушының өз бетінше жұмыс жүргізе алуында болып отыр. Бірақ мұның өзі оқу процесінің ұйымдастырылуы мен оқыту әдістемесінің жетістіктерімен сабақтас болмақ.

Психологиялық-педагогикалық әдебиеттердегі талдауда (Т.И.Шамова, С.Л.Рубинштейн, Г.И.Щукина және т.б.) тұлғалық сапа ретіндегі танымдық белсенділіктің ерекшелігінің психологилық, педагогикалық және биологиялық сипатта айқындалатындығын көрсетті.

Тақырып мазмұнының тәуелділігінен сабақ жоспарының құрылуы төмендегіше анықталады. Оқушының жас ерекшелігіне және ойлау қабілетінің дайындығына байланысты оның өзіндік жұмыс істеу үшін белгілі дәрежеде мүмкіндік жасау қажет. Осы тұрғыдағы ізденіс жолдары оқушыға тек білім беріп қана қоймай, белгілі бір дағдыға тәрбиелейді.

Мұғалім оқушыларда сұрақ тууына және солардың шешілуіне құлшынысын арттыруға байланысты, қарама-қайшы фактілерді келтіреді, содан кейін оның шешімдерін іздестіруді ұйымдастырып, оны оқушылармен бірлесе отырып жүзеге асырады.

Оқушы қабілетіне дұрыс көзқараспен қарау, оқушының өз бетінше жұмыс жасауына жағдай жасау оқу-тәрбие ісінде оң жетістіктер береді. Үздіксіз оқыту процесінің барлық бөліктерінде танымдық қызметтің артуына байланысты жаңа ойлау жүйесі қалыптастып отырады.

Алдыңғы қатарлы мұғалімдердің тәжірибесінен қарағанда танымдық қызығушылықты арттырудың түрлі әдістерін қалыптастырады, әрине бұл әдістер оң нәтиже беру үшін, қойылған мәселе балаларды таң қалдырып, қызығушылығын арттырып қана қоймай, оны шешуге атсалысуына жетелеу керек.

Танымдық қызметті қоздырудың бір жолы берілген материалдың теориялық мәні мен өмірлік тәжірибеде қолданысын ашып беру болып табылады. Егер оқушы берілетін материалдың өмірлік тәжірибеде кеңінен қолданысын түсініп және әрбір сабақтың өткен материалдармен байланысты екеніне көз жеткізсе білімге деген ынтасы артады.

Оқушы бойында танымдық қызығушылықты арттыру үшін мәселеге төмендегіше қарау керек:

1. шынайы материалдық сілтеме тағайындау (сабақты жарақтандыру);
2. алдын-ала қажетті біліми мәліметті беру;
3. оқушыны психологиялық тұрғыда дайындау;

4) мұғалімге, пәнге деген дұрыс көзқарас.

Оқушыларда оқу-танымдық іс-әрекеттерді өз бетінше жүргізу дағдысын қалыптастыру – оқытудың аса маңызды мақсаттарының бірі. Мұны жүзеге асыру оқушыларды жинақтылыққа, өзін-өзі дұрыс басқаруға үйретеді, білімді саналы түрде игеріп, танымдық-шығармашылық және қарапайым есептерді шешуде дұрыс қолдана білуге жетелейді, білімін өз бетінше жетілдіру қабілетін дамытады. Өз бетінше оқып-үйрену үшін қажетті мінез-құлқын, ерік-жігер мен ақыл-ой қабілетінің даму дәрежесі, әсіресе, жоғары сынып оқушыларымен жүргізілетін жұмыстарда айқын білінеді.

Танымдық белсенділік немесе ізденімпаздық, оқушының берілген тапсырманы басқаның көмегінсіз орындауымен ғана шектелмейді. Ол алдына саналы түрде мақсаттар қойып, соған сәйкес өзінің іс-әрекетін бағыттап отыру мүмкіндігіне ие болуы керек.

Танымдық белсенділік – мотивациялық-тұлғалық, мазмұндық-амалдық және процессуалды-жігерлік бөліктерінен тұратын тұлғаның интегралдық құрылымынының сипаттамасы:

1. Мотивациялық-тұлғалық: өзін-өзі тану; өзіне-өзі сену, дамыту; өзінің танымдық қабілетін дымытуға қызығуын қанағаттандыруға ұмтылу.
2. Мазмұндық-амалдық: тіректік білім; жалпы дидактикалық және арнайы дидактикалық дағдылар; білім жетілдіру дағдысы.
3. Процессуалды-жігерлік: танымдық іс-әрекет үрдісінде кездесетін қиындықтарды жеңуге дайындық; өз бетінше жұмыс істей алу дәрежесі; танымдық белсенділікке ұмтылыс.

Мотивациялық-тұлғалық бөлік оқушылардың оқу процесіне ынталығын қамтамасыз ететін қажеттіліктен, қызығудан, ізденімпаздықтан құралады.

Мазмұндық-амалдық бөлік негізгі бөлім жүйесі мен жаңа бөлімді өз бетінше жетілдіру мүмкіндігін ашатын басты білімдер жүйесінен және оқу-танымдық іс-әрекеттер тәсілдерінен құралады.

Процессуалды-жігерлік бөліктің негізін оқушыларда таным кезіндегі кездесетін қиыншылықтарды жеңу үшін жұмсалатын ерік-жігердің болуы және оны өзінің дербес іс-әрекетінде жүзеге асыру дайындығы құрайды (111-сурет).

Танымдық белсенділіктің әр бөлігі өзіне тән белгілі бір қызмет атқарады: мотивациялық-тұлғалық қызығуды тудырады, оқу-танымдық белсенділікті оятады. Мазмұндық-амалдық оны іске асыру үшін негіз жасайды және жүзеге асыруға мүмкіндік береді, процессуалды-жігерлік оның аяқталуын қамтамасыз етеді. Әр бөлік өз қызметі арқылы оқу-танымдық белсенділіктің белгілі бір кезеңін жүзеге асырады.

**Танымдық іс-әрекет**

Процессуалдық-жігерлік

Мазмұндық-

амалдық

Мотивациялық- тұлғалық

* Танымдық іс-әрекет үрдісінде кездесетін қиындықтарды жеңуге дайындық
* Өз бетінше жұмыс істей алу дәрежесі
* Танымдық белсенділікке ұмтылыс
* Тіректік білім
* Жалпы дидактикалық және арнайы дидактикалық дағдылар
* Білімін жетілдіру дағдысы
* Өзін-өзі тану
* Өзіне-өзі сену, дамыту
* Өзінің танымдық қабілетін дамытуға ұмтылу
* Қызығуын қанағаттандыруға ұмтылу

**Сурет-111. Оқушылардың танымдық іс-әрекеті**

Егер оқу-танымдық белсенділіктің мотивациясы тұрақты болып, қызығудан қажеттілікке ауысатын болса; оқушылар негізгі интеллектуалды іс-әрекеттерді және өзіндік жұмыстарды жүзеге асыра алатын болса; оқушының өзіндік танымдық іс-әрекетін басқару сипаты сыртқыдан ішкі қажеттілікке ауысса; оқушылардың оқу-танымдық іс-әрекеті шығармашылық, зерттеушілік сипатқа ие болса, онда олардың танымдық белсенділігі қалыптасты деп саналады.

Мотивациялық-тұлғалық бөлік танымдық белсенділіктің қалыптасуның төменгідей деңгейлеріне ие.

1. Танымға ұмтылу, негізінен, жаңа білім игеруге бағытталады. Игерілген негізгі білім жүйесі тек алған білімді қайта еске түсірумен шектеледі.
2. Танымға ұмтылыс білімін толықтыру тәсілдерін игеруге және ол білімнің көзін табуға бағытталады. Негізгі білім жүйесі оны берілген алгоритм бойынша шығарылатын есептерді шешу деңгейінде игерілген.
3. Танымға ұмтылыс білім игеруге, оны толтыру тәсілдерін табуға және осы тәсілдерді жетілдіруге бағытталады. Негізгі білім жүйесі алған білімін еске түсірумен қатар оны шығармашылық түрде қолдана білетіндей деңгейде игеріледі.

Мазмұндық-амалдық бөлік танымдық белсенділіктің қалыптасуының төмендегідей деңгейлерімен сипатталады:

1. Дағды онша маңызды емес мәліметтерді қабылдау және оны қайталау деңгейінде қалыптасады. Оқу-танымдық іс-әрекеттің мақсаты игерілетін тақырыптың мазмұнына сай келмейді, олар тапсырмалар мен есептерде нақтыланбайды. Сондықтан жоспарлау қойылған мақсатқа сәйкес келмейді.
2. Дағды хабардың жалпы мазмұнының негізгі идеясы анықталмай тұрып, қабылдау мен еске түсіру деңгейінде қалыптасады. Оқу-танымдық белсенділіктің мақсаты тақырыпқа сай келмегенімен, қойылған тапсырмаларға сәйкес нақтыланбайды. Жоспарлау жұмыстың барлық кезеңін толық қамтымайды.
3. Дағды хабардың негізгі мазмұны мен мақсатын танып, қабылдау деңгейінде қалыптасады. Оқу-танымдық іс-әрекеттің мақсаты анықталады және есептерді шешуде нақты айқындалады. Осыларды есепке ала отырып, жұмыстың нақты жоспары жасалады.

Процессуалды-жігерлі бөлік танымдық белсенділіктің қалыптасуының келесі деңгейлерінен тұрады:

1. Танымдық қиындықтарды жеңу дайындығы төмен. Оқушылардың ерік-жігері әлсіз, сабақ үстінде өздерін босаң ұстайды, жұмысты аяғына дейін аяқтамайды, оқу-танымдық іс-әрекетте өз бетінше белсенділік, жүйелік танытпайды, т.б.
2. Таным кезіндегі қиындықтарды жеңуге дайындық оқу-танымдық іс-әрекеттің көпшілік түрлерінде байқалады. Оқушылар сабақ кезінде ынталанып, жұмысты аяғына дейін атқаруға тырысады. Бірақ үлкен қиындықтарды жеңуге табансыздық танытады.
3. Танымдық қиындықтарды жеңуге дайындық оқу-танымдық іс-әрекеттің барлық түрінде байқалады. Оқушылар кез келген тапсырманы аяғына дейін орындап шығады. Жыл бойы жүйелі түрде жұмыс істейді.

Танымыдық қызығушылық психологиялық құрылымы: эмоционалдық, интеллектуалдық және еріктік процестердің бірігуінен тұрады:

1. іс-әрекетке қатынасты жағымды эмоция (эмоционалдық компонент);
2. осы эмоциялардың танымдық жағының болуы, яғни танып-білу қуанышы (интеллектуалдық компонент);
3. нақты бір іс-әркеттен туындайтын мотивтердің болуы (еріктік компонент).

Бұл процестердің ешқайсысы өздігінен жеке қызығушылық тудыра аламайды. Эмоционалдық факторлардың болуы қызығушылық затын тартымды етеді, ал қызығушылыққа ителлектуалдық бағыт береді. Осылайша қызығушылық жеке бастың болмыстық танымдық көзқарасын анықтайды.

Танымдық қызығушылық педагогиканың категориясы ретінде баланы білім беру процесінің субъектісіне айналдырады, оның жағымды аясын құруына түрткі болады, оқу-тәрбие процесіндегі тәрбиешінің алдына қойған мақсатын түсінуге және оны қабылдауға көмектеседі. Қызығушылықтың пайда болуының басты шарты өзін-өзі және қоршаған дүниені танып білудегі, әрекетке тұлға ретінде қатысқандағы пайда болатын белсенділігі болып табылады. Оның негізінде қоғамдық-тарихи және адам өмірінің жеке жағдайларында анықталатын тұлғаның білімге қажеттігі, тұрақтылығын көп жағдайда оқыту сапасы, оқу процесіне шығармашылық қатынастың басты шарттарының бірі болып табылады.

Шығармашылық және әрекет диалектикалық біртұтастықты құрайды. Әрекет шығармашылықты тудырып, оны нақты болмысқа айналдырса, шығармашылық әрекетті реттейді, оның амалдарын, тиімділігін анықтайды. Бұл мәселені зерттеген ғалымдар шығармашылық әрекет деп білімді жаңа жағдайға тасымалдамай білу (И.Я.Лернер, Я.А.Пономарев), мәселені шешудегі көрегендік, қырағылық (А.Н.Лук), жаңалық тудыратын әрекет (Л.С.Выготский) деп тануды ұсынады.

Шығармашылық – өте күрделі психологиялық процесс. Ол іс-әрекеттің түрі болғандықтан, тек адамға ғана тән. Шығармашылыққа деген қажеттілік – күрделі рухани қажеттілік. Шығармашылық – бүкіл болмыстың, қозғалыстың, дамудың көзі; табиғат, қоғам құбылыстарында жеке адамның ақыл-санасында, іс-әрекетінде, ішкі жан-дүниесінде шығармашылықтың табиғи процестері үздіксіз жүріп жатады. Бұл процесс белгілі бір жүйемен дамиды. Ішкі шығармашылық процестерді табиғат өзі басқарады. Ал сыртқы факторларды басқару, реттеу жеке адамның ой-санасына, айналысатын ісіне байланысты.

Адамның шығармашылыққа деген жанданысы, оның өз жекелігін, өз қабілеттерін іске асыруға деген жолын ашады. Шығармашылықтың мәнін аша отырып, оның "әрекет" ұғымымен тығыз байланысты екенін анықтауға болады. Шығармашылық және әрекет диалектикалық біртұтастықты құрайды. Әрекет шығармашылықты тудырып, оны нақты болмысқа айналдырса, ал шығармашылық әрекетті реттейді, оның амалдарын, тиімділігін анықтайды. Шығармашылық әрекет арқылы шығармашылық қабілеттер қалыптасады, әрі қарай дамиды.

Шығармашылық қабілеттер шығармашылық ойлау арқылы қалыптасады. Ал шығармашылық ойлау деп ойдың жылдамдығы, икемділігі, тапқырлығы, дәлдігі алынады.

Шығармашылық әрекеттер арқылы бір жағынан адамның іскерлігі мен қабілеттері жетілсе, екінші жағынан материалдық рухани байлықтар жасалып, адамзат мәдениетіне үлес қосылады.

**Мұғалімнің оқушылардың белсенді танымдық іс-әрекетін ұйымдастырудың шарттары мен құралдары.**

Нәтижеге бағытталған білім парадигмасының оқу бағдарламалары оқу процесін талдау мүмкіндігін кеңейтеді.

Мұғалімнің оқушылардың белсенді танымдық іс-әрекетін ұйымдастырудың шарттары:

1) өзара тығыз байланысты материалдарды блоктарға (қадамдарға) бөлу;

2) алгоритмдерді оқып үйренуге оқушылар белсенділігін арттыру;

3) оқыту процесінде ақпараттық-компьютерлік технология құралдарын қолдану: электронды оқулықтар, мультимедиалы және ақпараттық-компьютерлік құралдар және т. б.;

4) оқудың қарқыны мен мазмұнын дараландыру, яғни ұтымды оқу қарқынын дараландыруды қамтамасыз ету;

5) әрбір оқушының мүмкіндігіне орай оқытудың қиындық дәрежесін реттеу;

6) дәстүрлі оқу пәндерін оқытуда ақпараттық технология құралдарын белсенді түрде оқу процесіне енгізу;

7) үздіксіз білім беру мазмұнын оның барлық деңгейінде түбегейлі қайта құру; заманауи ақпараттық технология құралдарын қолдануға сәйкес келетін оқытудың әдістемесін жетілдіру.

Г.И.Щукинаның зерделеуі бойынша, балалардың танымдық қажеттіліктерін қалыптастыратын ықпалды жолдар танымдық қажеттілікті ынталандырудың негізгі көзі, оқу материалдарының мазмұны, балаға әкелетін алдағы ақпараттардың белгісіздігі, таңқаларлық сезімдерді оятатын, айқын құбылыстарға жаңаша қарауға мүмкіндік беретін, білімді жаңа өлшемдерді ашатын материалдар тұрғысында негізделеді.

Танымдық қызығушылықтың негізі ойлау процесі болып табылады. К.Д.Ушинский еңбектерінде танымдық қызығушылық баланың білімге, бір нәрсеге білуге құштарлығын арттырып қана қоймайды, сонымен қатар айналадағы бізге белгісіз, жұмбақ, сырларға жауап іздеуге итермелейді.

Оқушылардың танымдық белсенділігін қалыптастыруда төмендегідей дидактикалық шарттар орындалуы тиіс:

- оқытудың алдыңғы қатарлы әдіс-тәсілдерін қолдану арқылы қалыптасатын теориялық білімнің болуы;

- жаңа технология мен модельдеуді қолдану арқылы жүргізілетін оқу және оқудан тыс өзіндік жұмыстардың арнайы жүйесін жасауға оқушылардың белсенді араласуы;

- заманауи техника мүмкіндіктерін пайдалану арқылы оқушылардың оқу және оқудан тыс жұмыстарының жасалғаны үнемі қадағалануы, білім сапасының анықталуы.

**Педагог-новаторлар тәжірибесіндегі белсенді танымдық іс-әрекет идеясы мен технологиясы. Оқушылардың танымдық іс-әрекетін белсендірудің дәстүрлі және қазіргі тәсілдері.**

Қазақстан Республикасының Президенті Н.Ә.Назарбаев «Қазақстанның егеменді мемлекет ретінде қалыптасу мен дамуының стратегиясы» атты еңбегінде «Мемлекетімізді егемендігіне, тәуелсіздігіне жеткізетін 4 күш: біріншісі – жеріміздің қойнауындағы байлық; екіншісі – жеріміздің бетіндегі байлық; үшіншісі – өндіріс байлығы; төртіншісі– тапқырлардың ақыл-ой байлығы, тапқырлардың үйреншікті қалыпқа сыймайтын, бүкіл әлемдік деңгейдегі жасалымдары» – деп атап көрсетті.

ХХ ғасырдың 80-90-жылдарынан бастау алған жаңашыл ұстанымдар, бастамалар және жаңа технологиялар мен авторлық мектептер:

1. В.Ф.Шаталовтың тірек конспектісі мен тірек сызбалары;
2. С.Н.Лысенкованың оза отырып оқыту технологиясы;
3. Ш.А.Амонашвилидің ынтымақтастық педагогикасы;
4. А.М.Ысқақовтың авторлық мектебі;

5) А.Н.Тубельскийдің өзін-өзі анықтау мектебі;

6) Қазақ тілі мен әдебиеті пәнінің мұғалімі Қ.Бітібаева және т.б.

Ә,В-қосымшалардажаңашыл педагогтардың идеяларының мәні ашылды.

112-суретте педагогикалық шеберлік өлшемдері берілді.

**Сурет-112**. **Педагогикалық шеберлік өлшемдері**

Өз заманында А.С.Макаренко педагогикалық кәсіптік шеберлік деңгейі қазірге дейін әлі жоғарғы дәрежеге жете қойған жоқ деген болатын. Әлеуметтік қоғамдық өмірдің жаңаруына байланысты Қазақстанның Төртінші өнеркәсіптік революция жағдайында кәсіптік педагогикалық шеберлік деңгейі де самғап дамуға тиісті.

**Оқушылардың өз бетімен білім алуы, ақпараттық, коммуникативтік құзыреттілігі, функционалды сауаттылығы - олардың белсенді танымдық іс-әрекеттерінің нәтижесі. Педагогтың кәсіби құзыреттілігінің оқушылардың танымдық іс-әрекетін белсендіруге әсері.**

Педагогикалық әрекет бірнеше әрекеттер жүйесін құрайды. Оның ең бастысы – оқытуды тікелей ұйымдастырушы оқытушы әрекеті. Оқу – бұл оқушы мен оқытушының белсенді түрде өзара әрекеттесуі. Нәтижесінде оқушының бойында өзінің белсенділігіне сәйкес белгілі бір білім мен іскерлік қалыптасады. Педагог оқушының белсенділігін [тудыратын жағдай жасап](http://www.melimde.com/saba-43-sinip-8-a-tairibi-tahaui-ahtanov-kj-aizi-egimesi-kni-1.html), оны бағыттайды, бақылайды.

Оқушылардың оқуға деген қызығушылығын тудырудың негізгі шарттары:

1. Егер оқушы оқу процесінде белсенді болса, өз бетімен іздену, «жаңа білімді табу» процесіне енгізілсе, проблемалық сұрақтарды шешетін болса, онда оның танымдық қызығушылығы артады.
2. Оқыту әрекеті түрлендіріліп отырылса – қызықты болып келеді. Біртекті ақпарат және біртипті тапсырмалар оқушыларды зеріктіреді.
3. Пәнге қызығушылықты тудыру үшін оның қажеттілігін, [маңыздылығын](http://www.melimde.com/sabati-tairibi-eli-shin-eiregen-li-tlfa-d-babatajli.html), мақсатын түсіну қажет.
4. Оқу материалының қызықты болуы оқушыға, оның пәнге деген қызығушылығына ерекше әсер етеді (113-сурет).

**Сурет-113. Оқушылардың оқуға деген қызығушылығын тудырудың негізгі шарттары**

Оқу процесін басқару – бұл оқытудың берілген мақсатына қол жеткізу үшін педагогтың оқушылар ұжымына немесе жеке оқушыға мақсатты, жүйелі түрде ықпал етуі.

Сабақтың тиімділігі оқушылардың танымдық әрекетін және ақыл-ойын дамыту процесін басқарудың тиімді жолдарын қолданумен қамтамасыз етіледі. Оқу процесінде танымдық әрекетті басқару көптеген факторларға тәуелді.

**Тақырып бойынша білімді тексеру мен бақылауға арналған тапсырмалар**

1. Оқыту – оқушылардың танымдық іс-әрекеті.«Белсенді танымдық іс-әрекет», «түрткі», «ынталандыру» ұғымдарының мәнін ашыңыз.

2.Танымдық қызығушылықтың оқу іс-әрекетіндегі рөлі, оның оқытудағы дамуы. Оқушыларды оқытудың мотивтері.

3. Педагог-новаторлар тәжірибесіндегі белсенді танымдық іс-әрекет идеясы мен технологиясы.

4.Педагогтың кәсіби құзыреттілігінің оқушылардың танымдық іс-әрекетін белсендіруге әсері.

3.3.8 Мұғалімнің кәсіби іс-әрекетіндегі оқыту технологиялары

**Педагогикалық технология туралы түсінік. «Әдістеме», «технология», «оқыту технологиясы», «педагогикалық технология» ұғымдарының арақатынасы. Педагогикалық үлгілердің технологиялығының өлшемдері.**

С.И.Ожеговтың «Орыс тілі» сөздігінде: «Технология – өндірістің белгілі бір саласындағы өндірістік процестер мен әдіс-тәсілдердің жиынтығы, сондай-ақ өндірістік әдіс-тәсілдердің ғылыми сипатталуы» деген анықтама берілсе, энциклопедиялық сөздікте «Технология – өнімді өндіру процесінде жүзеге асырылатын материал, шикізат және жартылай шикізаттың формасын, қасиетін, күйін өзгерту, өңдеу, даярлау әдіс-тәсілдерінің жиынтығы» деген анықтама беріледі.

В.П. Беспалько педагогикалық технологияны практикада жүзеге асатын педагогикалық жүйенің жобасы ретінде қарастырады:

* Технология нақты күтілетін нәтижеге кепілдік беретін педагогикалық бағдар мен құндылыққа негізделеді.
* Технология жеке тұлғаның дара, дербес ерекшеліктерін ескеретін мұғалім мен оқушы арасындағы өзара байланысқан іс-әрекеттер қызметін көздейді.

Педагогикалық технология *–* жеке тұлғаның өзін-өзі дамытуына толық мүмкіндік беретін біртұтас педагогикалық процестің барлық дара, инструменталдық және әдістемелік құралдарының қолдану реті мен жиынтығының жүйесі, жобасы.

Ғалым Л.А.Чепляева өзінің зерттеуінде оқыту технологияларын жүзеге асыруда тұлғаның төмендегідей сапалық ерекшеліктерін ұсынады:

* танымдық процестердің жүзеге асу ерекшеліктері: ойлау, зейін, елестету, қабылдау, зерделеу, сөйлесу;
* жеке тұлғаның әлеуметтік типінің ерекшеліктері: жоғары нерв жүйесінің типі, темперамент, мінез, күш-жігер (интеллектілік, адамгершілік, мәдени, іскерлік және т.б.).

14-кестеде «педагогикалық технология» ұғымына ғалымдардың берген анықтамалары топтастырып көрсетілді.

**Кесте 14 - «Педагогикалық технология» ұғымдарына сипаттама**

|  |  |  |
| --- | --- | --- |
| Реті | Анықтама | Автор |
| 2.1 | Педагогикалық технология – бұл біртұтас оқыту процесі мен білімді, техникалық және адам ресурсын, олардың бір-біріне өзара әсерін, білім берудегі формасын оңтайландыру міндеттерін ескере отырып, меңгеруді жүзеге асырудың жүйелі әдісі | ЮНЕСКО анықтамасы |
| 2.2 | Педагогикалық технология – оқушы мен ұстазға қолайлы жағдай тудырушы оқу процесін ұйымдастыруда бірлескен педагогикалық әрекетті жобалаудың жан-жақты ойластырылған үлгісі | В.М.Монахов |
| 2.3 | Педагогикалық технология – педагогикалық мақсатқа жету үшін пайдаланатын барлық дара, инструменталдық және әдістемелік құралдардың қолдану реті мен жиынтығының жүйесі | М.В. Кларин |
| 2.4 | Педагогикалық технология – білім беру мақсатын практикада тиімді жүзеге асыруға мүмкіндік беретін тәрбиелеу мен оқыту процесінің теориялық негізделген әдістері мен тәсілдерінің жиынтығы | В.П.Беспалько |
| 2.5 | Педагогикалық технология – педагогикалық процесті ұйымдастырудың әдістемелік құралы; оқыту мен тәрбиенің әдіс-тәсілдері, құралдары, формаларын анықтайтын арнайы психологиялық-педагогикалық құрылғылардың жиынтығы | Б.Т. Лихачев |
| 2.6 | Педагогикалық технология – бұл жеке тұлғаның, ұжымның даму динамикасын көруге, оның нәтижесін кезең-кезеңмен өлшеуге болатын және педагог пен оқушы тұлғасының өздігінен дамуына толықтай мүмкіндік жасайтын біртұтас педагогикалық процесс практикасында жүзеге асатын реттелген іс-әрекеттер жиынтығы | Н.Д.Хмель |

15-кестеде «әдістеме» мен «технология» ұғымдарының салыстырмалы сипаттамасы берілді.

**Кесте 15 - «Әдістеме» мен «технология» ұғымдарының салыстырмалы сипаттамасы**

|  |  |  |  |
| --- | --- | --- | --- |
| **Рет саны** | **Салыстыру белгілері** | **Әдістеме** | **Технология** |
|  | Анықтама | Ғылыми тұрғыда негізделген іс-әрекеттер, оқыту ережелері мен әдіс-тәсілдерінің жиынтығы | Оқыту мақсатына жетудегі барлық пайдаланылатын құрал-жабдықтар жиынтығы, оқытудың бірізді процесін басқару жобасы |
|  | Міндеттер | Нақты әдіс-тәсіл, оқыту құралдары мен ұйымдастыру формаларын ұсынады | Оқыту мақсаты мен ұйымдастырылуына сәйкес оқытудың әдістері, құралдары, ұйымдастыру формасының жүйесін ұсынады |
|  | Құрылымның негізгі факторлары | Құрылым процесі мен негіздемесін технологиядан табады | Мақсат, нәтиже, бағдарлылық, әдістеменің әдіснамалық негізі |
|  | Парадигма | Білімилік | Мәдениеттілік |
|  | Бағдар | Мұғалімге бағдарланған | Оқушыға бағдарланған |
|  | Оқыту динамикасы | Оқыту процесін ұйымдастыруға, жүргізуге нақты ұсыныстар береді | Болашақ оқыту процесінің жобасын ұсынады |
|  | Зияткерлік | Нақты пәндік аспект | Мәдени тұрғы |
|  | Нәтиже | Оқыту процесіне бағытталады | Жеке тұлғаға бағытталады, нәтижеге 100 % кепілдік береді |

Оқыту технологиясы оқыту әдісі мен ұйымдастыру формасын қамтитын дидактикалық негіз бен әдіс пен құралдарды қамтитын педагогикалық техникадан тұратын жүйе болып табылады. Оқыту технологиясы – практикада жүзеге асырылатын оқыту іс-әрекетінің оңтайландырылған жобасы.

**Педагогикалық технологиялардың негізгі сипаттамалары. Педагогикалық технологиялардың қызметтері. Қазіргі педагогикалық технологияларды әр түрлі тұрғыдан жіктеу. Педагогикалық технологиялардың түрлері.**

Оқыту процесі мен оның нәтижесіне оқушының ақыл-ойының даму деңгейі тікелей әсер етеді. Ақыл-ойдың даму деңгейін анықтау критерийлеріне оқу жетістігі, білімді қабылдау жылдамдығы мен сабақтағы оперативті түрде лезде, адекватты жауап берулері және т.б. жатады. Сол себепті оқу технологиясының негізіне оқушылардың танымдық қызығушылық аспектілері алынады.

Педагогикалық технологияның ерекшелігін айқындайтын сапалық қасиеттері: диагностикалық болжау; нәтижелігі; тиімділігі; жоспарланушылығы; біртұтастық; басқарушылығы; түзетушілігі; оңтайлығы; қайталанушылығы және т.б.

Педагогикалық технологияларды қолдау деңгейіне, философиялық негіздемесіне, ғылыми тұжырымдамасына, құрылымы мен мазмұнына қарай жүйелеуге болады( 114-сурет).

* Ойын технологиясы
* Проблемалы оқыту
* Тірек белгілері мен тірек конспектілері негізінде оқыту технологиясы (В.Ф.Шаталов)
* Жаңа ақпараттық коммуникативтік технологиясы
* Витагендік оқыту (А.С. Белкин)
* Тренингтік технология
* Акмеологиялық технология
* Өздігінен даму технологиясы (М.Монтессори)
* Дамыта оқыту технологиясы (Л.С.Выготской, Л.В.Занков, Д.В.Элькони, В.В.Давыдов)
* Бағдарламалап оқыту
* Саралап оқыту технологиясы (В.В.Фирсов, Н.П.Гузик)
* Жекеше оқыту

технологиясы

(А.С. Границкая, Инге Унт, В.Д.Шадриков)

* Оза отырып оқыту технологиясы (С.Н.Лысенкова)
* Топтық және ұжымдық оқыту технологиясы (И.Д.Первин, В.К.Дьяченко)
* Компьютерлік оқыту технологиясы (Ж.А.Қараев)
* Модульдік оқыту технологиясы (М.М.Жанпейісова)
* Мультимедиалық технология
* Жобалау технологиясы
* Дидактикалық бір-ліктерді ірілендіру (ДБІ, П.М. Эрдниев)
* «Мәдени диалог» технологиясы (В.С.Библер, С.Ю.Курганов)
* «Экология және диалектика» жүйесі

(Л.В. Тарасов)

* Ойлау іс-әрекетін кезеңмен қалыптас-тыруды жүзеге асыру технологиясы (П.Я.Гальперин)
* Ойлау іс-әрекетін кезеңмен қалыптастыру теориясын жүзеге асыратын технология (М.Б.Волович және т.б.)
* Сатылай кешенді талдау технологиясы (Н.А.Оразахынова)
* Бейнетехнология

Оқушы іс-әрекетін белсендіруге негізделген педагогикалық технология

Оқыту процесін тиімді ұйымдастыру және басқаруға негізделген педагогикалық технология

Оқу материалын ди-дактикалық-әдістемелік жетілдіруге негізделген педагогикалық технология

**Педагогикалық технология**

**Сурет-114. Оқыту мақасына қарай педагогикалық технологиялар классификациясы**

Ғалым М.А.Чошанов педагогикалық технологияның төмендегідей негізгі ерекшеліктеріне тоқталады:

* алға қойған мақсатқа жетуге толықтай кепілдік беретін педагогикалық жүйенің әртүрлі компоненттерінің қызметін жүйелеу және талдауға негізделген ***диагностикалық болжау*;**
* педагогикалық процестердің тиімді жүзеге асырудың ***нәтижелігі*;**
* аз ғана уақыт ішінде оқыту мен тәрбиелеудің көзделген мақсатына жету мен педагогикалық процесті оңтайландырудың ***тиімділігі*;**
* кезең-кезеңімен жүзеге асыруға мүмкіндік беретін педагогикалық жүйені жеке бөліктерге жіктеуге мүмкіндік беретін ***алгоритмділігі*;**
* педагогикалық нобайларды жоспарлауға және құрастыруға мүмкіндік беретін ***жоспарланушылығы*;**
* педагогикалық іс-әрекеттің барлық компоненттерін бірлікте қарастыратын ***біртұтастық*;**
* педагогикалық процесті жоспарлау, ұйымдастыру, басқару және бақылау мүмкіндігін көздейтін ***басқарушылығы*;**
* нақты белгілі бір мақсатқа бағытталған тұрақты кері байланыстың болуын қамтамасыз ететін ***түзету-реттеушілігі***;
* әртүрлі аудиовизуалды және электронды есептеуіш техниканы, сондай-ақ оқу мен тәрбиелеудің өзге де құралдарын пайдаланудың ***визуалдылығы*.**

Білім берудің жаңа парадигмасы жеке тұлғаның құзыреттілігі, эрудициясы, мәдениеттілігін және шығармашылық бастауын басты назарда ұстайды.

**Тұтас педагогикалық процесті жүзеге асыру технологиясы. Тұтас педагогикалық процесс теориясы педагогикалық технологияларды қолданудың әдіснамалық негізі ретінде.**

Қазіргі кезеңде жалпы білім беретін орта мектеп мұғалімдері өз практикаларында Н.П.Гузиктің ішкі сыныптық саралау технологиясын, В.В.Фирсовтың түпкі нәтижеге негізделген деңгейлік саралау технологиясын, Унт Инге, В.Д.Шадриковтың жекешелеп оқыту технологиясын, Ш.А.Амонашвилидің білім беруді ізгілендіру технологиясын, Н.П.Гузиктің оқытудың кіріктірілген жүйесін пайдаланып келеді (115-сурет).

**Білім беруді ізгілендіру технологиясының ерекшеліктері**

**Ынтымақтастық педагогикасы**

**Ізгілендіру технологиясы**

**Оза оқыту технологиясы**

* Мұғалім – оқушы,

оқушы-мұғалім, Оқушы-оқушы. Оқушы да субъект, мұғалім де субъект

* Екеуінің бірлік одақта қызмет істеуі, бір-біріне басымдық көрсетпеуі
* Жалпы мектеп ұжымның арасында өзара ынтымақтың болуы
* Талап ету педагогикасынан қарым-қатынас педагогикасына өту
* Балаға ізгілік тұрғысынан қарау
* Оқыту мен тәрбиенің бірлігі
* Балаға жеке ізгілік қарым-қатынас
* Дидактикалық белсендіруші және дамыту кешені
* Тәрбиелеу тұжырымдамасы
* Қоршаған ортаны педагогикаландыру
* Баланың қасиеттерін ашу арқылы жеке тұлға етіп тәрбиелеу
* Баланың жаны мен жүрегіне жылылық ұялату
* Баланың танымдық күшін қалыптастыру және дамыту
* Білімді терең меңгеруге жағдай жасау

Меңгеруге тиіс барлық құзыреттіліктер:

* Жазу-сөйлеу қаракеті.
* Математикалық пайымдау, математикалық түсіну
* Әсемдікті, әлемдікті сезіну, қабылдау, өзге тілді меңгеру
* Рухани жетілу Ізгілік, жеке қарым-қатынас, қарым-қатынас шеберлігі, ата-анамен бірлесіп жұмыс істеу
* Оқыту арқылы тәрбиелеу
* Жаңа білімнің алғашқы бөлігін алдын-ала енгізу
* Жаңа ұғым, түсінікті нақтылау
* Оқу әрекеті мен ойлау қисынының жылдамдығын дамыту
* Бағдарламаның кейбір тақырыптарының қиыншылығын жеңу, азайту үшін оза оқыту әдісін қолданады
* Қиын тақырып әр сабақ сайын азғантайдан өтіле бастайды
* Сабақты пысықтауға әуелі озаттар, сосын орташалар, ең соңында нашар оқушылар қатыстырылады
* 1 сыныпта үйге тапсырма берілмейді
* Үй тапсырмасы тек әр оқушының мүмкіндігіне қарай беріледі
* Ережелерді құр жаттап алуға жол берілмейді
* Ата-анамен қарым-қатынас
* Оқудағы сабақтастық



**Сурет - 115. Білім беруді ізгілендіру технологиясының ерекшеліктері**

**Тұлғалық-бағдарлық білім беру технологиясы. Ұжымдық- танымдық іс-әрекет технологиясы. Оқушылардың ұжымдық-танымдық іс-әрекеті тұтас педагогикалық үдерістегі ынтымақтастық технологиясы ретінде.**

Тұлғаға бағдарланған технология мәселесі ресейлік ғалымдар еңбектерінде ХХ ғасырдың 90-шы жылдарынан бастап орын алды және «тұлғалық бағдарлы педагогика», «тұлғалық бағдарлы білім беру», «тұлғаға бағдарланған технология» терминдері пайда болды.

Соңғы кезде оқытудың тұлғаға бағытталған тұжырымдамалары кеңінен қолданысқа ене бастады. Оқытудың тұлғаға-бағытталған технологияларын жақтаушылар Ш.А.Амонашвили, М.Н.Берулава, Е.В.Бондаревская, Ю.И.Турчанинова, И.С.Якиманская және т.б.

Ғалым Е.Б. Бондаревская ұсынған оқытудың тұлғаға бағдарланған технологиясының парадигмасын жүйелей отырып, тұлғаға бағдарланған технологиясының төмендегідей ерекшеліктерін атап өтуге болады:

* оқыту іс-әрекетінің субъекті ретінде оқушының өзін-өзі дамытуын қамтамасыз ету;
* оқушының өз бетінше ізденісі, шығармашылығын қалыптастыратын оқыту әдіс-тәсілдері, құралдары, оқыту технологиясын дұрыс таңдау, оны жүзеге асыру;
* оқушының білім, білік, дағды, интеллект деңгейін анықтауға қажетті бағалау жүйесін дұрыс таңдау;
* вариативтік принцип, яғни оқыту процесінің мазмұны мен формасының әртүрлілігі;
* біртұтас педагогикалық процестің басты компонентіне оқушының дара ерекшеліктерін одан әрі дамытатын барлық жағдайларды, мүмкіндіктерді жасай алуы.

Балаға деген көзқарас оны еркін, тұтас тұлға ретінде, мәдени дамуы барысында құндылықтарды өзі таңдай алатын, өзін-өзі жүзеге асыра алатын тұлға деп түсіндіру арқылы қалыптастырады деп есептейді.

Б-қосымшада Ш.А.Амонашвилидің тұлғаға бағытталған ізгілікті технологиясының мәні ашылды.

Қазіргі кезеңде мұғалімдердің 50-60%-ы оқытудың ынтымақтастық педагогикасын пайдалануды жөн санайды.

Г-қосымшада ынтымақтастық педагогикасының ерекшеліктері ашылды.

**Проблемалық оқыту технологиясы.** Проблемалық оқыту бағдарламаланған оқыту жүйесі сияқты білім берудің белсенді технологиясына жатады. Оның негізінде қандай да бір тапсырманы, проблеманы шешу жатыр. Проблема гректің ***«problema*»** *–* тапсырма сөзінен алынған. Ғылымда проблема дегеніміз *–* қарама-қарсы жағдаят, қандай да бір құбылыс, объекті, процестің түсініктемелерінің қарама-қарсы жағдайда көрінуі.

Проблемалық оқыту *–* бұл оқушылардың танымдық, шығармашылық теориялық және тәжірибелік іскерлігін тиімді басқару жүйесі, ойлау процесінің заңдылықтары мен білімді меңгеру жағдайына, танымдық қабілеттің дамуына негізделген (116-сурет).

****

**Сурет - 116. Проблемалық оқытудағы мұғалім мен оқушының өзара іс-әрекеті**

**Проблемалық оқыту -** проблемалық принципін ескере отырып жасалған оқыту процесі; ойлау операцияларының логикасын талдау, жүйелеу, қорытындылау мен оқушылардың ізденіс әрекеттерінің заңдылықтарын жағдаят, танымдық қызығушылық, қажетсінуінің дәрежесін ескере отырып жасалған оқу мен оқытудың бұрыннан мәлім тәсілдерін қолдану ережелерінің жүйесі.

Проблемалық оқыту мақсаты *–* ғылыми таным нәтижелері, білім деңгейі, іскерлігі мен дағдысын қалыптастырып қоймай, бұл нәтижелерге жету жолының өзін де, процесін де меңгерту, оқушының танымдық дербестігін қалыптастырып, оның шығармашылық ізденіс үстіндегі алғырлығы мен ойшылдығын арттыру, қабілеттерін дамыту.

**Оқытудың жобалау технологиясы.** Бұл жүйенің негізіне Дьюи, Торндайк, Лай сынды американдық ғалымдардың идеялары алынған:

* бала өзі таңдаған іс-әрекетті үлкен қызығушылықпен орындайды;
* іс-әрекет тек оқу пәнінің саласында ғана құрылмайды;
* балада қызығушылықтың пайда болған сәтін қалт жібермеу;
* шынайы оқыту ешқашанда біржақты болмайды, қосымша берілетін мәліметтер де өте маңызды.

Ғ-қосымшада оқытудың жобалау технологиясында оқушы мен мұғалім іс-әрекетінің жүйесі ашылды.

Жобалап оқыту жүйесін қалаушылардың негізгі ұраны: “Барлығы өмірден барлығы өмір үшін”. К.Фрей өзінің “Жобалау әдісі”деген кітабында жобалау әдісінің 17 айрықша белгілерін атап көрсетеді.

**Олардың негізгілері:**

* Жобаға қатысушылар өмірде әйтеуір бір адамның жобалау бастамасын іліп әкетеді.
* Жобаға қатыушылар оқыту түрі туралы бір-бірімен келіседі.
* Жобаға қатысушылар жобалау бастамасын дамыта отырып, оны басқалардың назарына алуын қамтамасыз етеді.
* Жобаға қатысушылар өздерін жұмысқа дайындайды, ұйымдастырады.
* Жобаға қатысушылар бір-біріне жұмыс барысы туралы ақпараттар беріп отырады.
* Жобаға қатысушылар пікірталастарға қатысады.

***Жобалап оқыту мақсаты:***

1. жеткіліксіз білімді әртүрлі ақпарат көздерінен оқушылардың өз бетінше және ықыласпен оқып үйренуіне;
2. танымдық және практикалық міндеттерді шешуге алған білімді пайдалануына;
3. әртүрлі топтарда жұмыс істей отырып коммуникативтік біліктерді игеруге;
4. зерттеу біліктерін проблеманы анықтау, ақпарат жинау, бақылау, тәжірибе жүргізу, талдау, жорамал жасау, қорытындылау, дамытуға пайдалану;
5. жүйелі ойлауды дамытуға жағдай жасау болып табылады.

***Жобалап оқытудың бастапқы теориялық ұстанымдары:***

* Басты назар-оқушыда, оның шығармашылық қабілетінің дамуына ықпал ету.
* Оқыту процесі оқу пәнінің логикасына сай емес, оқушы үшін жеке мәні бар іс-әрекет логикасына сай құрылады, бұл оның оқуға деген ынтасын арттырады.
* Жоба жасаудағы жеке жұмыс қарқыны әр оқушының өз даму деңгейіне шығуын қамтамасыз етеді.
* Оқу жобасын кешенді жасау оқушының негізгі физиологиялық және психологиялық қызметтерінің тепе-тең дамуына септігін тигізеді.

**Қазіргі мектептегі оқытудың ақпараттық және коммуникативтік технологиялары.**

Ақпараттық ғасырда интеллектуалды қызметтің дамуы компьютер және қазіргі коммуникация құралдарымен тығыз байланысты. Ақпараттықкоммуникативтік технология (АКТ) – оқушылардың жеке қабілетін дамытуға, оқытудағы пәнаралық байланысты күшейтуге, оқу процесін ұйымдастыруды үнемі жаңартып отыруға мүмкіндік береді.

Педагогика ғылымында компьютерлік, ақпараттық коммуникациялық технологияларды оқу-тәрбие процесіне ендіруде көптеген іргелі зерттеулер жүргізілуде (Ж.А.Қараев, Е.У.Медеуов, Е.К.Балапанов, Т.О.Балықбаев, т.б. )

117- суретте АКТ-ның бағыттары көрсетілді.

Телекоммуникациялық технологиялар

Мультимедиалық және гипермәтіндік технологиялар

Қашықтықтан оқыту, басқару

Жалпы компьютерлік

желілерді пайдалану

Бағдарламалау ортасында инновациялық әдістерді пайдаланып, бағдарламалық сайттар, құралдар жасау

Өздігінен қосымша білім алуды қамтамасыз ету

**АКТ**

**Мақсаттары**

Оқу-әдістемелік, электронды кешендер құру, әдістемелік Web-сайттар ашу

**Бағыттары**

Электронды оқулықтар

**Сурет -117. АКТ-ның бағыттары**

ХХІ ғасыр толастаған ақпараттық медиа-коммуникациялық және ақпараттық байланыс құралдарын пайдалану ғасыры. Бүгінде медиа – ғаламшардағы барлық адамзат қауымы үшін негізгі әрі басты байланыс құралы.

«Медиа» термині латынның «***media***» құрал деген сөзінен шыққан, қазіргі кезеңде, күнделікті өмірде ақпараттық және коммуникациялық бұқаралық құрал (баспасөз, фотография, киномотография, теледидар, аудио, видео, мультимедиалық компьютерлік жүйе, интернет) ретінде қолданылады.

Мультимедиаға зерттеуші ғалымдар түрліше анықтама береді (16-кесте).

**Кесте 16 - «Мультимедиа» ұғымына анықтама**

|  |  |  |
| --- | --- | --- |
| **№** | **Анықтама** | **Автор** |
| 1 | Мультимедиа – әртүрлі типті ақпараттарды компьютердің ұсыну мүмкіндігін дамытатын және адамның мультисенсорлық табиғатына негізделген технология | Д.Литтле (D.Little) |
| 2 | Мультимедиа – екі не онан да көп типті ақпараттарды интерактивті формада біріктіру | Д.Н.Жонассен (D.H.Jonassen) |
| 3 | Мультимедиа – әртүрлі формада ұсынылған ақпараттарды біріктіруге мүмкіндік беретін компьютердің аппараттық және бағдарламалық құралдарының кешені | И.И.Косенко |
| 4 | Мультимедиа – компьютерлік графика, сурет, қозғалыстағы бейнеақпарат, анимация, мәтін, жоғары сапалы дыбыстармен жұмыс істеуді қамтамасыз ететін интерактивті жүйе | Б.А.Досжанов |

«Мультимедиа» термині латын тілінің «***multy»*** (көп) және «***media»*** (орта) сөздерінің бірігуінен құралған.

Мультимедиалық технологиялар *–* әртүрлі типті мәліметтерді дайындау, өңдеу, біріктіру, ұсыну әрекеттерін аппараттық және бағдарламалық жабдықтарды пайдалану арқылы жүзеге асыратын технологиялар жиынтығы (118-сурет).



**Сурет-118. Мультимедианың құрамды бөліктері**

Мультимедиада қолданылатын бейнеақпарат түрлерін жіктеп көрсетуге болады:

* ***Қозғалыссыз бейне.*** Бұндай бейнеақпаратқа суреттерді, фотосуреттерді жатқызуға болады. Қозғалыссыз бейне графикалық ақпарат болып есептеледі.
* ***Мәтін*** *–*таңбалар мен әріптер мультимедиалық ақпараттың негізгі бөлігі.
* ***Қозғалыстағы кескін немесе бейне.*** Қозғалыстағы бейне нақты өмірдегі құбылыстарды телехабар немесе бейнетаспа арқылы бейнелеу негізінде алынады.
* ***Анимация.*** Бір қарағанда анимация қозғалыстағы бейнеге ұқсайды. Бірақ, қозғалыстағы бейнеден айырмашылығы ол нақты өмірден алынбаған, жансыз объект болып саналады.

Мультимедиалық технологияның ерекшелігі ақпарат өте көрнекі түрде ұсынылады. Көрнекілік – мультимедиалық технологияның басты шарттарының бірі.

**Оқушылардың сыни тұрғыдан ойлауын дамыту технологиясы.** Дәл қазір адамның ақыл-ой, шығармашылық мүмкіндіктеріне қойылатын талаптар артуда. АҚШ ғалымы Д.Клустер сыни ойлаудың 5 негізгі сипаттамасын бөліп көрсетеді: ***бірінші сипаттамасы*** *–* өзбеттілік: “білім алушыларға өз басымен ойлауға және ең қиын сұрақтарға шешім табуда еркіндік беру керек”. Яғни, әрқайсысының өзінің көзқарасының болу құқығын мойындау.

Сыни тұрғыдан ойлаудың ***екінші маңызды сипаттамасы*** – ақпаратты сыни ойлаудың соңғы нүктесі деп қарастырмай, әрі қарай өрбітуді қажет ететін “бастапқы” ой деп қарастыру. Білім сыни ойлау арқылы қалыптасады.

Сыни тұрғыдан ойлаудың ***үшінші сипаттамасы*** – мәселені алға қоя білу: әртүрлі деңгейдегі нағыз таным процесі танушының өзінің қызығушылығы мен қажеттілігінен шығатын мәселелерді шешу.

Сыни ойлаудың ***төртінші сипаттамасы*** тәжірибені игерудің өзбеттілік процесі әртекті ақпараттарға, білімге, өзгенің тәжірибесіне саналы қарап, өз көзқарасына, позициясына аргумент табуды талап етеді.

Сыни ойлаудың ***бесінші сипаттамасының*** негізінде адамның қоғамдағы еркіндігін түсіну жатыр. Тұлғаның қандай да болмасын идеясы, ойы қоғамның сынынан өтіп қабылданады.

Сорос-Қазақстан қорының ұйымдастыруымен өткізіліп отырған «Оқу мен жазу арқылы сын тұрғысынан ойлауды дамыту» (СТО) бағдарламасының қазіргі таңдағы талаптарға сай жоғары білімді, әсіресе, білгенін өмірде пайдалана білетін оқушыларды тәрбиелеу мақсатында алатын орны ерекше.

Оқытудың белсенді әдістеріне: миға шабуыл, бағдарламалық оқыту, тренинг, дөңгелек үстел, интерактивті әдістер, мәселелік оқыту, сайыстар, эвристикалық әңгіме, пікірталас жатады.

Осындай әдістер оқушының белсенді іс-әрекетіне бағытталады. Іс-ерекеттің мәні мен нәтижесі іс-әрекет субьектісінің өзі болады, ал негізгі көрсеткіші оқытылатын адамның ойлай алу іскерлігін қалыптастыруға бағытталады (17-кесте, 119-сурет).

**Кесте 17- СТО жүзеге асырудағы оқушының іс-әрекеті**

|  |  |  |
| --- | --- | --- |
| **Кезең** | **Мақсат** | **Оқушының іс-әрекеті** |
| Білім (тану кезеңі) | Берілген жаңа түсінікті ұғу, есте сақтау, бұрынғы білімді жаңарту | Тыңдайды, кабылдайды, еске сақтайды, ойлайды |
| Түсіну | Жаңаматериалда берілетін білімді түсініп, өзінше түсіндіріп болжам жасауы | Түсіндіреді, айтады, көрсетеді, жазады |
| Қолдану кезеңі | Жаңа білімді тәжірибеде пайдалану | Бұрыңғы білім негізін пайдалана отырып, жаңа проблема шешеді |
| Талдау кезеңі | Алған білімді жіктеу, саралау, ең негізгісін ала білу | Ойланады, салыстырады, табады, талдайды |
| Жинақтау кезеңі | Жеке бөлшектерден, дара ұғымдардан тұтас дүние жасау | Ойлап табады, құрастырады, шығарады, байланыстырады |
| Бағалау кезеңі | Жаңа ұғым жаңа материалдың құндылығын анықтау | Бағалайды, талқылайды, өз ойын ортаға салады |

Қызығушылықты ояту кезеңінде әрекеттің танымдық түрлері орын алады. Бұл оқушыны өз білімін талдап, жаңа тақырып бойынша ойлауға белсендіреді. Дәл осы кезеңде тақырыптың мақсатын оқушының өзі ашады.

**Сын тұрғысынан ойлау технологиясы**

**Кезеңдері**

1-кезең:

қызығушылықты ояту

2-кезең:

мағынаны тану

3-кезең: ой-толғаныс

**Әдістері**

Топтау (ассосация)

ой қозғау

Тірек конспектілерімен жұмыс

Венн диаграммасы

Ой-толғау

Сұрақ-жауап

Кубизм

**Сурет-119. Сын тұрғысынан ойлау технологиясының құрылымы**

Мағынаны ажырату кезеңінде оқушының іс-әрекетінің барлық түрлері қамтылады. Оқушы оқып отырып, жаңа ақпараттың өзіндік түсініктемесін кіріктіре алады. Қажет болса, мәтінді қайталап оқиды. Мағынаны ажырату кезеңінде оқушылар өз білімдерінен жауап іздейді.

Ой-толғаныс кезеңінде оқушылар оқып білгендерін, үйренгендерін топтайды, белсенді түрде өз ұғымдарын жаңамен ұштастырып қайта құрады.

***Топтастыру*** – оқыту стратегиясы, бұл стратегия оқушылардың еркін және ашық ойлауға үйретеді. Ол ойлауды шыңдайтын идеяларды байланыстыратын бірнеше құрылымнан тұрады: кілтті сөзді ортаға жазу. Ол тақырып болуы да мүмкін. Керекті уақыт өткеннен кейін жазылған пікірлерді топтастыру. Қателеріне көңіл бөлінбейді. Ешқандай шешім қабылданбайды.

***“Бесжолдық өлең” стратегиясы*** – ақпаратты жинақтау қабілеттілігі, аз ғана сөзбен күрделі ойын, сезімін, үмітін білдіру. Бесжолдық өлең тақырыпты ашу керек, сондықтан ол ақпараттың талданғанын және материалдың аз сөзбен көп ойды білдіретіндігін талап етеді.

**“Кубизм”** стратегиясы да оқыту стратегиясына жатады. Кубизм өтілетін тақырыптың түрлі қырынан қарастыруға көмегін тигізеді. “Кубизм” стратегиясында ойлау, оқу, жазу, әрекеттері қатар жүреді. Шаршының көлемі 15-20 см. Шаршының әр бетінің атауы болады. Кубиктің 6-бетіне жазбаша жауап беріледі. Әр оқушы кубиктің 3-бетін таңдап жұбына жауабын оқиды. Бір жұп оқиды, келесі жұп оған сұрақ қояды не оны мадақтайды.

***Еркін жазу.*** Бұл әдісті сын тұрғысынан ойлау жобасындағы сабақтың үшінші ой толғаныс кезеңінде пайдалану тиімді. Мұғалім сабақ бойына қарастырылған жаңа ақпарат жайлы, одан алған әсерін, не үйренгенін, нені әлі де біле түсу керек екенін, т.б. жайлы өз пікірін қағаз бетіне түсіруді тапсырады. Жазуға уақыт береді. Уақыт аяқталған кезде оқушылар өз жазғандарымен топ мүшелерін таныстырады. Ең жақсы деп танылған жұмысты ұжымда оқуға болады.

***Венн диаграммасы.*** Бір-бірімен айқасқан екі шеңбердің екі жағына салыстыруға берілетін объектілердің сипаттамалары жазылады. Ал айқасқан жерге екеуіне ортақ сипаттар тізіледі. Салыстыруға арналған тапсырмаларды осы диаграммаға салып оқушылар қызыға толтырады, яғни салыстыру сияқты күрделі ойлау операциясын меңгереді.

**Оқытудың белгі-конспект технологиясы.** Оқытудың белгі-конспект технологиясын жақтаған жаңашыл педагог В.Ф.Шаталов болды. В.Ф.Шаталовтың негізгі ұстанымы: «Барлық балалар дарынды екеніне біздің сеніміміз мол. Жаңа бағдарламалар бір қарағанда күрделі көрінгенімен, оқушылар толық меңгере алады. Барлық балалар таланты, балалардың бәрі-бәрі де оқу бағдарламасын ойдағыдай игеруге қабілетті!».

В.Ф.Шаталовтың педагогикалық жүйесі: қиын мақсат идеясы - тірек идеясы арқылы оқыту үдерісін жеделдету жолдары.

***Оқытудың белгі-конспект технологиясының негізгі қағидалары:***

1. Мәліметтерді қысқа да нұсқа түсіндіру.

2. Оқушыларға бір мезгілде жазу мен тыңдауға тыйым салу. Алдымен оқушылар тыңдайды, сосын не жазады, не болмаса мұғалім оларға қайталауға мүмкіндік береді.

3. Теорияны алдына-ала қарап конспект түрінде жазу. Тірек конспект өзін-өзі бақылауға, ата-аналар тарапынан бақылауға мүмкіндік береді.

4. Блок-схема бойынша оқушылардың білімін бағалау. Оқушылар есте қалған мәліметтер бойынша тірек конспектіні суреттеп берулері керек және сол бойынша оқу материалдарының мазмұнын қайта жаңғыртады.

5. Әрбір оқушы өзін еркін әрі сенімді сезінетін ахуал тудыру. Бұл оқушының қызығушылығы мен қабілетін дамытуға көмектесетін шығармашылық және іскерлік ахуалдың негізгі алғы шарты болып табылады.

6. Сабақта бақылау принципін қолдану, әрбір оқушыдан сабақ сұрау.

7. Әрбір оқушыға өз балын жақсартуға мүмкіндік беру. Бұл принцип ***«ашық перспективалар»*** деп аталады. Мүмкіндік мұғалім шақырған кезде емес, оқушы «материалды жақсы білемін және балымды жақсарта аламын» деп мұғалімге барғанда ғана беріледі.

8. Оқушылар мен ата-аналарға ізгіліктік қарым- қатынас.

Теориялық материалдарды игеру 7 кезеңнен тұрады. Ал теориялық материалды терең меңгеру балалардың өз күшін істе байқап көруге деген ынтасын арттырады, теорияны жинақтап, оқып-үйренудің нәтижесінде үнемдеген уақыт ішінде шығарылуға тиісті есептер саны көбейіп, олардың типтерін, есеп шығарудың ықтимал жолдарын жан-жақты әрі кеңінен талдауға мүмкіндік береді.

Тірек белгілері оқу-тәрбие процесінде ойлау, қарым-қатынас, шығармашылық іс-әрекеттердің негізгі құралы болып табылады. Тірек жазбаларымен жұмыс жасағанда бағалар жеке жазбаға – ***«Ашық үлгерім»*** журналына қойылады және оқушы кез келген уақытта бағасын жөндей алады.

Тірек конспектісіоқушылардың логикалық ойлауын дамытады; өзара байланысты іске асыруға көмектеседі; оқушылардың шығармашылығын арттыруға жағдай туғызады.

**Қазіргі мұғалімнің технологиялық құзыреттілігі.** Әлемдік бәсекелестікке төтеп бере алатындай сапалы білім беру білім беру жүйесін жетілдіруді қажет етеді. Ол үшін мұғалім технологиялық құзыреттілікті меңгеруі қажет:

1) мұғалімнің технологияны шығармашылықпен меңгеруіне қажеттілік, шығармашылық ізденісі;

2) мұғалімнің инновациялық технологияны меңгеруге ұмтылысы, өзін-өзі жетілдіру мүмкіндігі;

3) жаңа білімді, технологияны меңгеруге деген қажеттілік; кәсіби құзыреттілік;

4) мұғалімнің инновациялық технологияны шығармашылықпен жаңаша түрлендіре алуы. Өзін-өзі тану мүмкіндігі, өзін-өзі жетілдіру мүмкіндігі;

5) мұғалімнің инновациялық технологияны өз сыныбының ерекшелігіне қарай таңдай алуы, сабақтың технологиялық картасын жасай алуы.

**Тақырып бойынша білімді тексеру мен бақылауға арналған тапсырмалар**

1. Педагогикалық технология туралы түсінік. «Әдістеме», «технология», «оқыту технологиясы», «педагогикалық технология» ұғымдарының арақатынасы.

2.Педагогикалық технологиялардың негізгі сипаттамалары. Педагогикалық технологиялардың қызметтері.

3.Қазіргі педагогикалық технологияларды әр түрлі тұрғыдан жіктеу. Педагогикалық технологиялардың түрлері.

4. Тұлғалық-бағдарлық білім беру технологиясы.

5.Проблемалық оқыту технологиясы.

6. Оқытудың жобалау технологиясы.

7.Қазіргі мектептегі оқытудың ақпараттық және коммуникативтік технологиялары.

8.Оқушылардың сыни тұрғыдан ойлауын дамыту технологиясы.

9. Оқытудың белгі-контекст технологиясы.

ҰСЫНЫЛАТЫН ӘДЕБИЕТТЕР ТІЗІМІ

1. Әбенбаев С., Әбиев Ж. Педагогика. Оқу кұралы. - Астана: Фолиант, 2009. -336 б.
2. Бабаев С.Б., Оналбек Ж.К. Жалпы педагогика: Оқулық. -Алматы: «ЫигргеБЗ», 2011. -228 с.
3. Берикханова А.Е. Педагогикалық мамандыққа кіріспе. Кәсіби құзыретті педагогтарды даярлау негіздері. Оқу құралы. - Алматы, 2009. -240 б.
4. Введение в педагогическую профессию: Учебное пособие для студентов пед. специальностей./ Хан Н.Н., Калиева С.И., Жексенбаева У.Б., Колумбаева Ш.Ж., Калиева Г.И., Берикханова А.Г. - Алматы, 2010. - 243 с.
5. Загвязинский В.И. Общая педагогика. Гриф УМО МО РФ: Учебное пособие.- Изд. Высшая школа, 2008.- 391 с.
6. Зимняя И.А. Ключевые компетенции -новая парадигма результатов образования // Высшее образование , 2003. - №5. - С.34-42.
7. Коджаспирова Г.М. Педагогика: учебник. - М., 2010. - 744 с.
8. Коркина В.И. Дидактика. В схемах и таблицах. -Караганда, 2004. - 209 с.
9. Краевский В.В. Методология педагогики: новый этап: Учеб. пособие для студентов высш. учеб. заведений / В.В. Краевский, Е.В. Бережнова. - М.: Академия, 2006.
10. Мынбаева А.К, Садвакасова З.М. Инновационные методы обучения или Как интересно преподавать. - Алматы, 2009. - 341с.
11. Педагогика: Учебник. - Алматы: Ргіпt-Б, 2005.-364 с.
12. Құрманалина Ш., Мұқанова Б., Ғалымова Ә., Ильясова Р. Педагогика. Оқулық. -Астана: **«**Фолиант», 2012. -656 б.
13. Подласый И.П. Педагогика. Учебник для бакалавров. Гриф УМО: Юрайт, 2012. -574 с.
14. Селевко Г.К. Энциклопедия образовательных технологий: в 1-х т. - М.:НИИ школьных технологий, 2006. - 816 с.
15. Таубаева Ш.Т., Иманбаева С.Т., Берикханова А.Е. Педагогика. Оқулық. -Алматы: ОНОН,2017. -340 б.
16. Бұзаубақова К.Ж. Педагогикалық шеберлік. -Тараз: ИП **«**Бейсенбекова А.», 2018. - 315 б.
17. Бұзаубақова К.Ж., Елубаева М.С. Тәрбие жұмысының теориясы мен әдістемесі. Оқулық. -Тараз: ИП **«**Бейсенбекова А.», 2019. - 320 б.

**ГЛОССАРИЙ**

**Абстракциялау** – заттардың негізгі қасиеттерін, оның екінші дәрежелі қасиеттерінен бөліп алып, жалпылау.

**Академиялық қабілет** – мұғалім қабілетінің пән саласына (математика, физика, биология, тарих және т.б.) сәйкестігі, өз пәнін ғылым дамуына сай біліп, өз бетімен қарапайым зерттеу жұмыстарын жүргізуі.

**Акселерация**  –  жасөспірімдердің  дене дамуының күрт жылдам дауы.

**Аксиология** – құндылық теориясы, құндылық табиғаты жайлы, оның өмірдегі алатын орны, яғни жеке тұлғаның құрылымы мен әлеуметтік жеке мәдени факторлары арасындағы әртүрлі құндылық байланыстары жайлы ілім.

**Ақыл-ой тәрбиесі** – дүниеге адамгершілікті көзқарас, саналы тәртіп пен орынды мінез-құлық, еңбек нәтижесі, экономикалық білім, дағдылар, тіршілік ету ортасы, табиғат және қоғам құбылыстарына талғампаздық, дене күш қуатын арттыру жолдарын білу, қоғам өмірінің құқықтық негіздерін игеру мәселелерін игеру.

**Арнайы педагогика** – көру, есту, сөйлеу мүшелерінде және ақыл-ойында табиғи кемістігі бар балаларды оқыту мен тәрбиелеу мәселелерін зерттейтін педагогиканың саласы.

**Базистік оқу жоспары** – алдағы 10-15 жылда берілетін білім мазмұнын көрсететін және әртүрлі оқу жоспарларын құрастыруға негіз болатын жаңа нормативтік құжат.

**Бақылау** – бұл педагогикалық басшылықтың және оқушылардың танымдық іс-әрекетін меңгертудің функциясы.

**Білік** –адамның белгілі бір [құбылыс](http://kk.wikipedia.org/w/index.php?title=%D2%9A%D2%B1%D0%B1%D1%8B%D0%BB%D1%8B%D1%81&action=edit&redlink=1), күрделі мәселе жөнінде ой жүгіртіп, өзінше пайымдай білу қасиеті.

**Білім** – адамзаттың жинақтаған тәжірибесі, заттар мен құбылыстарды, табиғат пен қоғам заңдарын тану нәтижесі.

**Білім беру** – оқыту мен тәрбие жұмысын біріктіретін және жеке бастың дамуына ықпал жасайтын процесс.

**Гимназия** – негізгі және қосымша жалпы білім беру бағдарламаларын іске асыратын, оқушыларды олардың бейімділігі мен қабілетіне сәйкес тереңдетіп, салаға бөліп, саралап оқытуды көздейтін, жалпы орта білім беретін оқу орны.

**Даму** – жеке тұлға дамуының сандық және сапалық өзгерістерінің желісі мен нәтижесі; бір күйден екінші күйге өту процесі, ескі сапалық күйден жаңа сапалық күйге өту, қарапайымнан күрделіге өту, төменнен жоғарыға өту.

**Еңбек тәрбиесі**– еңбекке деген қатынасты, рухани және материалдық игілікті жасауға деген жеке тұлғаның әрекетін мақсатты қалыптастыру процесі.

**Жиынтық (суммативті) бағалау** – бұл белгілі уақытта тақырыпты, тарауды үйрену соңында оқушының білім, білік, дағдылары мен құзыреттіліктері қалыптасу деңгейін анықтау.

**Креативтілік**  (creatio латын тілінен тікелей аудармасы – «жасап шығару»; «жасырын күш»; «жасап шығаруға қабілеттілік».) – өнімді әрекет етуге дайын болу, жаңалық ашуға дайындығын көрсететін индивидтің тұлғалық сапасы. Индивидтің жоғары нәтижелерге жетуге деген тұрақты мотивтерінің болуы.

**Критериалды бағалау** – оқу бағдарламасындағы күтілетін нәтижелерге жету мақсатында оқушылардың білім алудағы жеке даму жолына түзетулер енгізуге мүмкіндік беретін, оқушының оқу жетістігін алдын-ала нақты анықталған бағалау критерийлерімен сәйкестігін бағалау.

**Қалыптасу** – ішкі және сыртқы, басқарылатын және басқарылмайтын, барлық факторлардың ықпалымен адамның әлеуметтік тірі жан иесі ретінде дамып жетілуі.

**Құзіреттілік** – алған білім,білік, тәжірибе, мінез- құлық тәсілдерін нақты жағдаятта, нақты іс- әрекет жағдайында жұмылдыру қабілеті.

**Менеджмент** – бұл адамдардың ынтымақтастығы, өзара қарым-қатынас тәсілі, нәтижесі, адамның ішкі әлеуетіне бағытталған әкімшілік іскерліктің ерекше формасы.

**Мониторинг**(лат. *monitoring*– ескертуші, бақылаушы) – күнделікті бақылау, бағалау және болжау; білім беру процесінің барысын, нәтижелерін және тиімділігін ізбе-із үздіксіз зерделеу, жай-күйін қадағалау, бағамдау және болжамдау.

**Мультимедиа** (латын сөзінен алынған  multum ағылш. ***multimedia*** – көп және ***media, medium*** – жабдық) – қолданушыға бірыңғай ақпараттық орта түріндегі әртүрлі деректермен (графика, мәтін, дыбыс, бейне) диалогтік режимде жұмыс жасауға мүмкіндік беретін аппараттық және бағдарламалық жабдықтар кешені.

**Олигофренопедагогика**– ақыл-ойы кеміс балаларға білім және тәрбие беру мәселерін зерттейтін педагогика саласы.

**Оқу бағдарламасы** – оқушылар меңгеруі тиіс негізгі білім, іскерлік, дағдылардың көлемі белгіленген мемлекеттік құжат.

**Оқыту әдістері** – оқытушы мен оқушылардың бірлесе жұмыс істеу барысында білім, іскерлік, дағды қалыптасып, оқушылардың дүниетанымы мен қабілеттерін арттыратын оқыту тәсілдері.

**Оқу жоспары** – тиісті білім беру деңгейіндегі оқу пәндерінің тізбегі мен көлемін, оларды зерделеу тәртібі мен бақылау нысандарын реттейтін негізгі құжат.

**Оқу пәнінің стандарты** – орта жалпы білім сатылары бойынша білім, профильді білім және қосымша білім беру бағдарламаларының мақсаты, міндеті, құрылымы мен мазмұнын және нақты оқу пәнін меңгертудің мерзімдерін анықтайтын құжат.

**Парадигма** – ғылымның негізгі өлшем бірлігі, нақты ғылыми зерттеулерді анықтайтын және ғылыми практиканың сол кезеңінде жүзеге асатын теориялық және әдіснамалық алғышарттардың жиынтығы.

**Педагогикалық бақылау** – бұл педагогикалық процесті тану әдісі, ол ұзақ мақсатты түрде бағытталған жоспарлы қабылдау.

**Педагогикалық заңдылық** – педагогикалық құбылыстардың дамуына, жағдай туғызатын олардың объективті негізгі, маңызды тұрақты байланыстары.

**Педагогикалық қарым-қатынас** – коммуникацияны орнату, дамыту, ұйымдастыруға бағытталған, ортақ іс-әрекеттің мақсаты мен мазмұнына байлансты туындайтын педагог пен оқушы арасындағы өзара түсіну және өзара әсер ету процесі.

**Педагогикалық процесс** – қойылған мақсатқа жетуге бағытталған, тәрбиеленушінің қасиеттерінің белгіленген өзгерісіне, түрленуіне алып келетін тәрбиеші мен тәрбиеленушінің өзара бірлескен іс-әрекетінің дамуы.

**Педагогикалық шеберлік** – оқу-тәрбие процесінің жоғары нәтижелігін, тиімділігін қамтамасыз ететін шығармашылықтың, жаңашылдықтың жоғары деңгейі.

**Педагогикалық әдеп –** мұғалімнің ең етене кәсіптік белгісі. Әдеп (такт) – латынша «tactus» – жұғысу, адамдар ара-қатынасының түрі, адамдардың өзара жақсы қарым-қатынас жасауына қажетті жағдай.

**Педагогикалық диагностика** – сипаттама үшін аса қажет білім мен іс-әрекеттің жиынтығы және педагогикалық процесс жағдайы себеп-салдарын анықтау, мақсаттар арасындағы қарама-қайшылықты және «педагог-оқушы» жүйесі мүмкіндіктерін анықтау .

**Педагогикалық технология** *–* жеке тұлғаның өзін-өзі дамытуына толық мүмкіндік беретін біртұтас педагогикалық процестің барлық дара, инструменталдық және әдістемелік құралдарының қолдану реті мен жиынтығының жүйесі, жобасы.

**Портфолио (portfolio –** ағылшын сөзі**)**– портфель маңызды құжаттар үшін арналған папка деген мағынаны білдіреді; оқушы немесе мұғалімнің оқып білім алу және басқа да салалардағы жетістіктерін тіркейтін, жинақтайтын, бағалайтын және қорытындылайтын жүйе, тәсіл.

**Процесс**  ( лат.  ***рroccessus-***ілгерілеу) – бір нәрсенің дамуы қалпындағы құбылыстардың кезегімен алмасуы, қандай да бір нәтижеге жету үшін әрекеттердің бірізді жиынтығы.

**Сурдопедагогика**– саңырау, мылқау және керең балаларға білім  беру және тәрбиелеу мәселесін зерттейтін педагогика саласы.

**Темперамент** – адамның психикалық қызметі мен мінез-құлқының қуатын анықтайтын жеке ерекшелігі.

**Типтік оқу бағдарламасы** – меңгерілуге тиіс нақты білім мазмұны мен көлемін, біліктілік пен дағдыларды анықтайтын құжат.

**Тифлопедагогика**– көру қабілеті нашар және соқыр балаларды тәрбиелеу және білім беру мәселесін зерттейтін педагогика саласы.

**ҚОСЫМШАЛАР**

**Қосымша А**

**Кесте 1- Сабақта оқыту әдістерінің кешенін таңдау негіздеріне сипаттама**

|  |  |  |
| --- | --- | --- |
| **№** | **Әдіс** | **Қолданыстық сипаттамасы** |
| 1 | «Индекс карточкалары» әдісі | Мұғалім кей кезде оқушыларға екі бетінде де тапсырмалары бар карточкаларды таратып тұрады:   * 1-ші беті: өтілген материал (тақырып, тарау) бойынша негізгі идеяларды атап өтіп, оларды жинақта; * 2-ші беті: өтілген материал (тақырып, тарау) бойынша нені түсінбегеніңді анықтап, сұрақтарыңды жаз. |
| 2 | Қол белгісі | Мұғалім оқушылардан тақырыпта түсінгендігін я түсінбегендігін қол белгілері арқылы көрсетуді сұрайды.   * Мен түсініп отырмын және түсіндіре аламын –қолдың бас бармағы жоғары бағытталады * Мен әлі түсінбей отырмын – қолдың бас бармағы жанына қарай жантаяды * Мен түсінгеніме сенімді емеспін – қолды бұлғау   Осы белгілерге сүйеніп мұғалім сабақтың қай деңгейде өткенін сабақтайды. |
| 3 | Бағдаршам | Әрбір оқушыда бағдаршам түстеріне сәйкес карточкалар таратылған. Мұғалім олардың сабақты меңгергендеріне байланысты карточкаларды көтеруін сұрайды.   * Жасыл карточка көтерген оқушылар- барлығын түсінді. - Не түсіндіңіз? * Сары және қызыл карточка көтергендер: - Сіздерге не түсініксіз?   Алынған жауаптар қорытындысы бойынша мұғалім тақырыпты қайта түсіндіру, пысықтау немесе тақырыпты түсіндіруді жалғастыру туралы шешімді қабылдайды.  Бұл жүйе арқылы тақырыпты пысықтауға немесе әлі де жетілдіру керектігін білуге болады. |
| 4 | Сөздік үлгісі  (еске алу) | Ұстаз оқушыларға сөздік үлгі береді, көмектесушілер жауап құрады.  Мысалы: Негізгі идея (ұстаным немесе процесс) ---- болып табылады, өйткені --- т.с.с. |
| 5 | Қате түсінікті тексеру | Ұстаз қатысушыларға қандайда бір ұстамның (идея) талдауларының қате болжамдарын немесе әдеттегі қате түсініктерді әдейі береді. Содан соң ол қатысушылардан айтылғандармен келісетіндігін немесе келіспейтіндігін, өздерінің көзқарастарын айтуларын сұрайды. |
| 6 | Оқушылармен жеке әңгімелесу | Ұстаз оқушылармен олардың деңгейі мен түсініктерін байқау үшін жеке әңгіме жүргізеді |
| 7 | Үш минуттық үзіліс (пауза) | Ұстаз қатысушыларға сабақтың идеясы мен ойлануына, алдыңғы өткен тақырыптарымен, білімімен және тәжірибесімен байланыстыруға, сонымен қатар түсінбеген жерлерін анықтауға үш минуттық үзіліс береді |
| 8 | Температураны өлшеу | Бұл әдіс оқушылардың тапсырманы дұрыс орындап жатқандықтарын тексеру үшін қолданылады. Ол үшін оқушылардың іс-әркекттері тоқтатылады. Және ұстаз «Біз не істеп жатырмыз?» деген сұрақ қояды.  Кейбір жағдайда ұстаз жүптардың немесе топтардың бірінен тапсырманы қалай орындап жатқандықтары жайлы айтып берулерін ұсынады. |
| 9 | Қысқа - тест | Қысқа – тест қатысушылардың нақты бөлімін, шеберлігін және дағдысын, яғни қандайда бір материалдың ақты мағлұматтарын білетіндігін бағалайды. Бұл тестті:   * Берілген көп жауаптардың ішінен * Дұрыс немесе қате жауап ішінен таңдау арқылы орындайды |
| 10 | Элективтік тест (таңдау) | Мұғалім әрбір оқушыға « А,В,С,Д» әріптері бар карточкаларды таратып шығады да олардан дұрыс жауаптарын карточкаларын көтерулері арқылы білдірсін дейді. Ұстаз міндетті түрде оқушыларға ойлануға 20 секунд беруі қажет. Ұстаз қатысушыларымен жауаптардың әртүрлі нұсқаларын талқылап, оларға өздерінің таңдауларын түсіндіріп берулерін ұсынады. |
| 11 | Формативті тест | Мұғалім оқушыларды ерікті түрде бірнеше топтарға бөледі. (әрбір топта 4-5 оқушыдан). Әрбір қатысушы сұрақтары бар бір бет және жауап жазуға бір бет алады. Әр кіші топтардағы қатысушыларға тесттағы сұрақтарды талқылауларына уақыт беріледі. |
| 12 | Күделікті өзін-өзі бағалау журналы | Күделікті өзін-өзі бағалау журналы мұғалім оқушылардың сабақ барысында қабылдаған білімін, дағдылары мен шеберліктерін бағалауға және оларды қандай әдіспен жүзеге асырғандарын қадағалау үшін құралады. |
| 13 | Формативті сұрау | Бұл әдіс тұсаукесерден кейін бірден немесе қандайда бір сабақтағы тексеруге арналған. Мұғалім «Неге? Қалай? Қайтіп?» деген қосымша нақтылау сұрақтарын қояды.   * Олар несімен ұқсас әлде айырмашылығы неде? * Мінездемесі қандай? * Ондағы негізгі идеясы, тұжырымдамасы қандай? * Сіз қандай идея немесе қосымша мағлұмат қоса аласыз? * Сіз қандай қорытынды жасай аласыз? * Сіз не істеуді ұсынасыз? * Қандай әдістер мен тәсілдерді қолдануға болады? |
| 14 | Жаңа материалды қабылдауларын тексеруге арналған жаттығулар | Мұғалім «Болжау», «Түсіндіру», «Айтып беру», «Бағалау», деген төрт терезеден (шаршы) тұратын кесте құрады. Жаңа материалды түсіндіріп болған соң ол оқушылардан берілген шаршылардың бірін таңдауларын ұсынады. Бұл арада мұғалім әрбір оқушыға бұл әдіс арқалы өтілген тақырып бойынша өздеріне өздері тапсырма алып, қалай орындайтындығын түсіндіріп өтуі қажет. Содан соң олардың шаршыларды таңдауларына қарай мұғалім сұрақтар қояды.  Мысалы: Егер оқушы «Айтып беру» деген шаршыны таңдаса, мұғалім оған «Жаңа материалдағы негізгі идеяларды атап шық» деген тапсырма береді. |
| 15 | Ішкі және сыртқы шеңбер | Оқушылар ішкі және сыртқы екі шеңбер құрады. Балалар бір-біріне қарама-қарсы тұрып, өтілген тақырып бойынша бір-біріне сұрақтар қояды. Сыртқы шеңберде тұрған оқушылар ауысып өздеріне жаңа жұптар құрады.  Сөйтіп сұрақтар қою істері әрі қарай жалғаса береді. |
| 16 | Жазбаша түсініктеме (жазбаша кері байланыс) | Бағалаудың міндеттерінің бір элементі – кері байланысты ұсыну. Оқушылардың жазба жұмыстарын тексеру кезінде мұғалім бағалау өлшемдеріне қарай өз түсініктемелерін жасайды және жеткен нәтижелерінің деңгейін бақылайды.  Түсініктемелері анық және түсіндіре білуі керек. Жазба жұмыстарын тексере отырып, дұрыс жерлерін бір түспен, ал әрі қарай жетілдіру керек жерлерді екінші бір түспен белгілеп қоюға болады. Жазба жұмыстарға түсініктеме бергенде еске салу, ой айту немесе мысалдар көрсетуге болады. |
| 17 | Сөздік бағалау (ауызша кері байланыс) | Бағалау түрінің ең көп тараған түрі:  Мұғалім оқушының жаттығуларды жақсы орындағы үшін мақтайды,осылайша ауызша кері байланыс орнатады. Осыған орай оқушылар берілген матералды немесе мағлұматты сәтті ұққандары жайлы түсінуіне болады. Мұғалім оқушыға жаттығуды орындағандағы қателерін көресетді. Ол оның жұмысына ешқандай белгі қоймайды, бірақ оны бағалайды. Нәтижесінде оқушылар жетістікке жетулері үшін одан әрі биік нәтижелерге жету керек деп ұйғарады. |
| 18 | Өзін-өзі бағалау | Бұл әдісте қатысушылар өздерінің білімдері жайлы мағлұмат жинайды, оларды талқылап, алға жылжуларына қорытынды жасайды. Өзін-өзі бағалауды жүргізгендегі міндетті шарттары–оқушылардың оқытылатын тақырыпты өтер алдында және жұмысты орындар алдында олар барлық жұмысты бағалау межелерімен (критерий) таныс болулары қажет. |
| 19 | Екі жұлдыз және тілек (бірін-бірі бағалау) | Бұл әдіс оқушылардың шығармашылық жұмыстарын, яғни шығарма, эсселерін бағалауға қолданылады. Мұғалім, оқушыларға сыныптастарының жұмыстарын тексеруді ұсынады. Оқушылар бір -бірінің жұмыстарын тексеру кезінде олар жұмыстарды бағаламайды, ал ондағы екі оң сәтті анықтап және бағыт береді. Олар «Екі жұлдыз» – бір сәт, яғни толыққанды жұмыс, ал екінші бірі «Тілек, мұнда одан әрі жұмысты толықтырулары қажет. |
| 20 | «Болжамдау, түсіндіру, жинақтау, бағалау» әдісі | Мұғалім шаршыны төртке бөліп, әр бөлікке келесі сөздерді жазып қояды: болжамдау, түсіндіру, жинақтау, бағалау. Жаңа тақырыпты түсіндіріп болған соң оқушыларға өздеріне белгілі бір бөлікті таңдап алуды ұсынады. Мұғалім оқушыға осылай ол өзіне өтіп жатқан тақырып бойынша тапсырма түрін таңдайтынын түсіндіреді. Таңдауына қарай мұғалім тапсырма береді. |
| 21 | «Шеңбер бойынша жазу» әдісі | Топтағы әрбір оқушының өз парағы болуы керек. Оқушылар 2 минут ішінде парақтарына тақырып бойынша 1-2 сөйлем жазады. Парақтар шеңбер бойынша келесі оқушыларға беріледі. Олар алдыңғы жазуды оқып, өзінің ойын қосады. Солай парақтар бірі-біріне беріліп, соңында әркімнің парағы өзіне қайта келуі керек. Соңында бір оқушы жазғанды топ алдында оқып береді. Егер маңызды мәлімет қалып кетсе, онда жазулар толықтырылады. |
| 22 | «Плюс-минус-қызықты» әдісі | Оқушыларға сабақ соңында кестені толтыру ұсынылады: П(+), М(-), Қ (қызықты):   * «П» – «плюс» бағанына сабақта ұнаған нәрсе жазылады: ақпарат, жұмыс түрлері, т.с.с. * «М» – «минус» бағанына сабақтың ұнамаған немесе түсініксіз сәттері, оқушы пікірі бойынша оған ешқандай қажеттілігі жоқ ақпарат жазылады. |
| 23 | «Аяқталмаған сөйлем» әдісі | 1. Мен бүгін ... білдім. 2. Маған … қызықты болды. 3. Маған ... қиын болды. 4. Мен келесі тапсырмаларды орындадым... . 5. Мен ... екенін түсіндім. 6. Мен енді ... жасай аламын. 7. Мен ... үйрендім. 8. Мен ... жасай алдым. 9. Мен ... жасап көремін.   10.Мен ... таңқалдым.  11. Мен өмірде ... қолданамын.  12.Маған ... ұнамады. |
| 24 | «Сауалнама» әдісі | «Қ» – «қызықты» бағанына оқушылар сабақта естіген қызықты мәліметтерді жазады, оған қоса тақырып бойынша білгісі келетін мәселелер бойынша мұғалімге сұрақтар жазуға болады  1. Сабақта мен ... белсенді болдым / белсенді болмадым.  2. Сабақтағы жұмысыма... қанағаттандым / қанағаттанбадым.  3. Сабақ мен үшін... жылдам аяқталды / аяқталмай кетті.  4. Сабақта мен ... шаршадым / шаршамадым.  5. Менің көңіл-күйім... жақсарды/ нашарлады.  6. Сабақтағы материал ...  түсінікті / түсініксіз  пайдалы / пайдасы жоқ  қызықты / қызық емес  7. Үй тапсырмасы мен үшін ... жеңіл / қиын  қызықты / қызық емес |
| 25 | «Сұрақ конверті» әдісі | Мұғалім конверт сыртына бір сұрақ жазады. Мысалы: «Бүгінгі сабақта білгеніңнің ең маңыздысы неде?» немесе «Жаңа тақырыптың қай тұсы саған түсініксіз болып қалды?». Оқушылар конвертті бір-біріне беріп, әрқайсысы жеке өз жауаптарын парақтарға жазып, конвертке салады. Мұғалім сабақтан соң жазуларды қарап шығып, қорытынды жасайды. |
| 26 | Ақылдың алты қалпағы» әдісі | 1. «Ақ қалпақ» – статистикалық (проблема бойынша тек фактілер (талқылаусыз) айтылады). 2. «Сары қалпақ» – жағымды, оңды (оңды, позитивті жақтар айтылады). 3. «Қара қалпақ» – негативті (айтылып жатырған мәселенің тиімсіз жақтарын анықтайды). 4. «Көк қалпақ» – аналитикалық (талдау жүргізіледі, топ неге? не үшін? деген сұрақтарға жауап береді). 5. «Жасыл қалпақ» – шығармашылық (алуан түрлі, қисынға келмейтін ойлар мен ұсыныстарды айтуға болады). 6. «Қызыл қалпақ» – эмоционалды (топ мүшелері материалмен жұмыс жасап жатқандағы көңіл-күйлерін сипаттайды). |

**Қосымша Ә**

**Кесте-1. Жаңашыл педагогтардың идеялары**

|  |  |  |
| --- | --- | --- |
| **№** | **Жаңашыл**  **педагог** | **Негізгі идеялары** |
| **1** | **Шалва Александрович Амонашвили** | * **Ынтымақтастық педагогикасы:** жеке тұлғаны ізгілендіру: тәрбие процесінің барлық саласында әр баланың жеке басына құрметпен қарау * **6 жасар балаларға** тәрбие және білім берудің мазмұны, принциптерін, тиімді әдістерін, ғылыми негіздерін мектеп тәжірибесі арқылы дәлелдеді |
| **2** | **Виктор Федорович Шаталов** | * **Ұраны:** Барлық балалар дарынды екеніне біздің сеніміз мол. Жаңа бағдарламалар бір қарағанда күрделі көрінгенімен, оқушылар толық меңгере алады * **Қиын мақсат идеясы:** Тірек белгілер мен тірек конспектілер идеясы. * Оқыту процесін жеделдету * Тәрбиелей оқыту идеясы: оқушылардың интеллектуалдық деңгейін үнемі көтеріп отыру; әрбір оқушының жеке, дербес, дара ерекшеліктерін ескеру * Педагогикалық десант идеясы – мұғалімдер, ата-аналар, қоғамдық ұйымдар арасында педагогикалық қарым-қатынас орнату * Сабақтың 70 пайызы оқушылардың өздігінен жұмыс істеуіне арналады: бір материалдың бірнеше рет қайталануы |
| 3 | **Софья Николаевна Лысенкова** | **Ұраны:** Мұғалімнің шығармашылығы оқушының шығармашылығын туғызады. (Балалар сабақтың барометрі іспеттес).   * **Басты идеясы** – әр баланы сабақта жұмыс істеуге жұмылдырудың жолын табу * **Оза отырып оқыту идеясы** – сабақты мұғалім түсіндірмейді, сыныптағы әр оқушы түсіндіреді, әр баланың ойын еркін дамыту * **Оқушылардың танымдық іс-әрекетін белсендіру**: иллюстративті, бояулы, ашық кесте, картина, постерлерді пайдалану арқылы ойын түрінде сабақ өткізу |
| 4 | **Архимед Мыңбайұлы Ысқақов** | * **Архимед мектебі** – ерекше жағдайда тәрбиелеуді қажет ететін жасөспірімдерге арналған мектеп * **Архимед мектебінің мақсаты** – еңбек және қызықты оқу процесі мен оқушылардың жеке қабілеттері, бейімдері, қызығушылығын дамыту арқылы үйлесімді және қоғамда белсенді тұлғаны қалыптастыру * Архимед мектебі негізінен математикалық мектеп болып саналатындығына қарамастан, мектепте тіл, тарих сабақтары мен музыка, би, бейнелеу өнері сияқты пәндерге басымдылық берілген. Архимед мектебінің оқушылары кем дегенде 2 музыкалық аспапта ойнайды. Жоғары сыныпта архитектура мен мүсін жасауды үйреніп, көркемөнер, тарих пәндернен дәріс алады |

**Қосымша В**

**Жаңашыл педагогтар идеясы**

**Қосымша Б**

**Ш.А. Амонашвилидің тұлғаға бағытталған ізгілікті технологиясы**



**Қосымша Г**

**Ынтымақтастық педагогикасы**



**Қосымша Ғ**

**Кесте - 1. Жобалау технологиясындағы оқушы мен мұғалім іс-әрекетінің жүйесі**

|  |  |  |
| --- | --- | --- |
| **Кезеңдер** | **Мұғалімнің іс-әрекеті** | **Оқушының іс-әрекеті** |
| Жобаның тақырыбын таңдау | Мұғалім тақырыптарды таңдап, оларды оқушыларға ұсынады | Оқушылар талқылап, тақырып бойынша бір шешім қабылдайды |
| Шығармашылық топтарды құру | Нақты тақырыпшалар мен іс-әрекет түрін таңдаған оқушыларды біріктіру үшін мұғалім ұйымдастыру жұмысын жүргізеді | Оқушылар өздері таңдаған рөлдерге сәйкес кіші топтарға топтасады |
| Зерттеу жұмысына материалдар дайындау | Егер жоба көлемдірек болса, зерттеу жұмысының тапсырмаларын алдын ала дайындайды | Жауап берілуі тиіс сұрақтар топтарда құрастырылып, сыныпта талқыланады |
| Жобалау  іс-әрекетінің қорытындысын шығару | Мұғалім талдау жұмысына қатысады | Оқушылар зерттеу нәтижесін алдымен топтарда, содан соң сыныпта талқылайды (бейнефильм, альбом, т.б.) |
| Жобаны құрастыру | Мұғалім оқушылар жұмысын үйлестіреді, кеңестер береді | Оқушылар іздеу, тану жұмыстарын жүзеге асырады |
| Нәтижелерді шығару | Мұғалім оқушылар жұмысының нәтижесін шығарады | Оқушылар алдымен топтарда, содан соң басқа топтармен бірлесе отырып қабылданған ережелерді шығарады |
| Таныстыру | Мұғалім сараптамалық жұмысты ұйымдастырады | Өздерінің жұмыс нәтижелерін баяндайды |
| Өзінің жұмысын талдау, бағалау (рефлексия) | Балалардың іс-әрекетіне педагогикалық басшылық жасауын бағалайды, балалардың бағасын ескереді | Үрдіске, басқалардың бағаларын ескере отырып, өзінің жұмысына талдау жасайды. Топтық рефлексия |

**БҰЗАУБАҚОВА КЛАРА ЖАЙДАРБЕКҚЫЗЫ**

**ПЕДАГОГИКА**

|  |  |
| --- | --- |
| Техникалық редакторы | Досмағамбетова А. |
| Компьютерлік беттеу | Райымова А. |

Баспаға 11.01.2019 ж. қол қойылды.

Пішімі 60х90/8. Көлемі 24 б.т.

Таралымы 500. Тапсырыс 77.

«ИП «Бейсенбекова А.Ж. » баспасы

080000, Тараз қ., Қазыбек би көшесі,138

**АВТОР ТУРАЛЫ МӘЛІМЕТ**

|  |  |
| --- | --- |
| ББК  **БҰЗАУБАҚОВА Клара Жайдарбекқызы**  Тараз мемлекеттік педагогикалық университетінің  «Жалпы педагогика және психология» кафедрасының меңгерушісі,педагогика ғылымдарының докторы, профессор,  Қазақстан Педагогикалық Ғылымдар Академиясының академигі | **Марапаттары:**  1. Қазақстан Республикасы білім беру ісінің үздігі, 1996 ж.  2. «Ы.Алтынсарин » төсбелгісі, 2008 ж.  3. Жоғары оқу орнының үздік оқытушысы (2008 ж., 2014 ж.)  4. «Қазақстан Республикасының ғылымын дамытуға сіңірген еңбегі үшін» төсбелгісі, 2017 ж.  **Жетістіктері:**  1. Жаңашыл педагогтардың І-форумында «Пәннің үздік оқу-әдістемелік кешені» І дәрежелі диплом (Шымкент, 2012 ж.).  2. ІІ-ші Республикалық форумда «Ең үздік мультимедиялық өнім» үшін І-ші дәрежелі диплом (Шымкент, 2014 ж.).  3. «Үздік сабақ» номинациясы бойынша І-дәрежелі диплом (Шымкент, 2014 ж.).  4. «ЖОО-ның үздік мультимедиялық өнімі – 2016» атты ІІІ жоғары оқу орындары аралық байқауы бойынша І-дәрежелі диплом (Тараз, 2016 ж.).  5. «Үздік электрондық оқулық» І Республикалық педагогикалық оқулар, І -дәрежелі диплом ( Тараз,2018 ж.)  **350-ден астам ғылыми еңбектің авторы, оның ішінде:**  1. 5 монография.  2. Қазақстан Республикасы Білім және ғылым министрлігінің Республикалық оқу-әдістемелік кеңесі ұсынған 7 оқу құралы.  3. Қазақстан Республикасы Білім және ғылым министрлігінің Грифімен 1 оқулық, 3 оқу құралы, 2 электронды оқулық.  4. ЖОО-ның оқу кеңесі ұсынған 70 оқу-әдістемелік құралдары.  5. 2 мультимедиялық оқу құралы.  6. 21 ғылыми туындыға ҚР Әділет министірлігінің Зияткерлік меншік құқығы комитетінің КУӘЛІГІ берілді. |